**Jeremiah 1**

**א**פִּתְגָמֵי נְבוּאַת יִרְמִיָהוּ בַּר חִלְקִיָהוּ מִן רֵישֵׁי מַטְרַת כַּהֲנַיָא מִן אִמַרְכְּלַיָא דַהֲווֹ בִירוּשְׁלֵם גַבְרָא דְקַבֵּל אַחְסַנְתֵּיהּ בַּעֲנָתוֹת בַּאֲרַע שִׁבְטָא בִנְיָמִן׃ **ב**דַהֲוָה פִּתְגָם נְבוּאָה מִן קֳדָם יְיָ עִמֵיהּ בְּיוֹמֵי יֹאשִׁיָה בַר אָמוֹן מֶלֶךְ שִׁבְטָא דְבֵית יְהוּדָה בִּתְלַת עַסְרֵי שְׁנִין לְמִמְלְכֵיהּ׃ **ג**וַהֲוָה בִּימֵי יְהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה עַד דִשְׁלִימָא חֲדָא עַשְׂרֵי שִׁבְטָא דְבֵית יְהוּדָה עַד דִשְׁלִימָא חֲדָא עַשְׂרֵי שְׁנִין לְצִדְקִיָה אֲחוּהִי בַר יֹאשִׁיָה מְלַךְ שִׁבְטָא דְבֵית יְהוּדָה עַד דַאֲתָא נְבוּכַדְנֶצַר מַלְכָּא דְבָבֶל וְצָר עַל יְרוּשְׁלֵם תְּלַת שְׁנִין וְאַגְלֵי עַמָא דְבָהּ בְיַרְחָא חֲמִישָׁאָה׃ **ד**וַהֲוָה פִּתְגָם נְבוּאָה מִן קֳדָם יְיָ עִמִי לְמֵימָר׃ **ה**עַד לָא בְרִיתָךְ מִמְעִין אַתְקֵנְתָּךְ וְעַד לָא אֲתֵיתָא לְעַלְמָא זָמֵינְתָּךְ נְבֵי מַשְׁקֵי כַס דִלְוָט לְעַמְמַיָא מַנֵיתָךְ׃ **ו**וַאֲמָרֵית קַבֵּיל בָּעוּתִי יְיָ אֱלֹהִים הָא לֵית אֲנָא יָדַע לְאִתְנַבָּאָה אֲרֵי רָבֵי אֲנָא וּמִשֵׁירוּתִי עָקָא וְגָלוּ אֲנָא מִתְנַבֵּי עַל עַמָא הָדֵין׃ **ז**וַאֲמַר יְיָ לִי לָא תֵמַר רָבֵי אֲנָא אֲרֵי לְכָל אֲתַר דְאַשְׁלְחִינָךְ תְּהַךְ וְיַת כָּל דְאַפְקְדִינָךְ תִּתְנַבֵּי׃ **ח**לָא תִדְחַל מִן קָדָמֵיהוֹן אֲרֵי בְסִעְדָךְ מֵימְרִי לְשֵׁיזְבוּתָךְ אֲמַר יְיָ׃ **ט**וּשְׁלַח יְיָ יַת פִּתְגָמֵי נְבוּאָתֵיהּ וְסַדַר בְּפוּמִי וַאֲמַר יְיָ לִי הָא שַׁוֵיתִי פִּתְגָמֵי נְבוּאָתִי בְּפוּמָךְ׃ **י**חֲזֵי דְמִנִיתָךְ יוֹמָא הָדֵין עַל עַמְמַיָא וְעַל מַלְכְּוָתָא לְמֶעֱקַר וּלְתַרָעָא וּלְאַבָּדָא וּלְפַּגְרָא וְעַל בֵּית יִשְׂרָאֵל וּלְמִבְנֵי וּלְקַיָמָא׃ **יא**וַהֲוָה פִּתְגָם נְבוּאָה מִן קֳדָם יְיָ עִמִי לְמֵימָר מָה אַתְּ חָזֵי יִרְמְיָה וַאֲמָרֵית מְלַךְ דְמוֹחִי לְאַבְאָשָׁא אֲנָא חָזֵי׃ **יב**וַאֲמַר יְיָ לִי יָאוּת חֲזֵיתָא אֲרֵי מוֹחֵי אֲנָא עַל פִּתְגְמֵי לְמֶעְבְּדֵיהּ׃ **יג**וַהֲוָה פִּתְגָם נְבוּאָה מִן קֳדָם יְיָ עִמִי תִּנְיָנוּת לְמֵימָר מָה אַתְּ חָזֵי וַאֲמָרַת מְלַךְ דְרָתַח כְּדוּד אֲנָא חָזֵי וְטִקוּס מַשִׁירְיָתֵיהּ דִמְדַבְּרָן וַאֲתְיָן מֵאַפֵּי צִפּוּנָא׃ **יד**וַאֲמַר יְיָ לִי מִצִיפּוּנָא תְּשָׁרֵי בִישְׁתָא לְמֵיתֵי עַל כָּל יַתְבֵי אַרְעָא׃ **טו**אֲרֵי הָא אֲנָא מַכְלֵי לְכָל זַרְעִית מַלְכְּוַת צִפּוּנָא אֲמַר יְיָ וְיֵתוּן וְיִרְמוּן גְבַר כּוּרְסוֹהִי לִקָבֵּל תַּרְעֵי יְרוּשְׁלֵם וְעַל כָּל שׁוּרָהָא סְחוֹר סְחוֹר וְעַל כָּל קִרְוַיָא דְבֵית יְהוּדָה׃ **טז**וַאֲמַלֵיל פּוּרְעֲנוּת דִינִי מִנְהוֹן עַל כָּל בִּשְׁתֵּיהוֹן דִשְׁבָקוּ פּוּלְחָנִי וְאַסִיקוּ בּוּסְמִין לְטַעֲוַת פַּלְחֵי כּוֹכְבַיָא וְאִשְׁתַּעְבְּדוּ לְעוֹבָדֵי יְדֵיהוֹן׃ **יז**וְאַתְּ תִּתְקֵף חַרְצָךְ וּתְקוֹף וְתִתְנַבֵּי לְהוֹן יַת כָּל דַאֲנָא מְפַקֵיד לָךְ לָא תִתְמְנַע מִלְאוֹכָחוּתְהוֹן דִלְמָא אֲתַבְּרִינָךְ קָדָמֵיהוֹן׃ **יח**וַאֲנָא הָא יְהַבְתָּךְ יוֹמָא דֵין תַּקִיף כְּקִרְיָה כְרִיכָא וּכְעַמוּדָא דְבַרְזֶל וּכְשׁוּר דִנְחָשׁ לְאַשְׁקָאָה כָּס דִלְוָט לְכָל יַתְבֵי אַרְעָא לְמַלְכָּא דְבֵית יְהוּדָה לְרַבְרְבָהָא לְכַהֲנָהָא וּלְעַמָא דְאַרְעָא׃ **יט**וִיהוֹן דְיָנִין וּמְגִיחִין לְקִבְלָךְ לְמִסְתַּר יַת פִּתְגָמֵי נְבוּאֲתָךְ וְלָא יָכְלִין לָךְ אֲרֵי בְסַעְדָךְ מֵימְרִי אֲמַר יְיָ לְשֵׁיזָבוּתָךְ׃

**Jeremiah 2**

**א**וַהֲוָה פִּתְגַם נְבוּאָה מִן קֳדָם יְיָ עִמִי לְמֵימָר׃ **ב**אֱזִיל וְתִתְנַבֵּי קֳדָם עַמָא דִי בִירוּשְׁלֵם לְמֵימַר כִּדְנַן אֲמַר יְיָ דָכֵירְנָא לְכוֹן טַבְוַת יוֹמֵי קֶדֶם רַחֲמַת אֲבָהַתְכוֹן דְהֵימְנוּ בְּמֵימְרִי וַאֲזָלוּ בָּתַר תְּרֵין שְׁלִיחֵי בָּתַר מֹשֶׁה וְאַהֲרֹן בְּמַדְבְּרָא אַרְבְּעִין שְׁנִין בְּלָא זְוָדִין בְּאַרְעָא דְלָא מִזְדַרְעָא׃ **ג**קוּדְשַׁיָא אִינוּן בֵית יִשְׂרָאֵל קֳדָם יְיָ וְעַל בָּזְזֵיהוֹן כְּדִמְעָה אֲרָמוּת עַלְלָא דְמַן דָאָכַל מִנֵיהּ חַיָב לְמֵימַת וּכְשִׁירוּ חֲצַד עוֹמָר אֲרָמוּתָא דְעַד לָא מְקָרְבִין מִנֵיהּ כַּהֲנַיָא בְּנֵי אַהֲרֹן קוּרְבְּנַיָא עַל מַדְבְּחָא מַן דְּאָכִיל מִנֵיהּ מִתְחַיֵב אַף כֵּן כָּל בָּזְוֵיהוֹן דְבֵית יִשְׂרָאֵל יְחוֹבוּן בִּישְׁתָא תֵיתֵי עֲלֵיהוֹן אֲמַר יְיָ׃ **ד**קַבִּילוּ פִּתְגָמָא דַייָ בֵּית יַעֲקֹב וְכָל זַרְעִית בֵּית יִשְׂרָאֵל׃ **ה**כִּדְנַן אֲמַר יְיָ מַה אַשְׁכָּחוּ אֲבָהַתְכוֹן בְּמֵימְרִי שְׁקַר אֲרֵי אִתְרְחָקוּ מִדְחַלְתִּי וּטְעוֹ בָּתַר טַעֲוָתָא וַהֲווֹ לִלְמָא׃ **ו**וְלָא אֲמָרוּ נִדְחַל מִן קֳדָם יְיָ דְאַסִיק יָתָנָא מֵאַרְעָא דְמִצְרַיִם דְדַבֵּר יָתָנָא בְמַדְבְּרָא בַּאֲרַע מֵישַׁר וְחָרוֹב בַּאֲרַע צַדְיָא וְטוּלֵימוֹתָא בַּאֲרַע דְלָא עָדָא בָּהּ אֱנַשׁ וְלָא אִתּוֹתַב אֱנָשָׁא תַּמָן׃ **ז**וְאָעֵלִית יַתְכוֹן לַאֲרַע דְיִשְׂרָאֵל דַהֲוַת מְנַצְבָא כְכַרְמְלָא לְמֵיכַל אִבָּהּ וְטוּבָהּ וְעַלְתּוּן וְסָאֵיבְתּוּן יַת אֲרַע בֵּית שְׁכִינְתִּי וְאַחְסַנְתִּי שַׁוֵיתוּן לְפוּלְחָן טַעֲוָתָא׃ **ח**כַּהֲנַיָא לָא אֲמַרוּ נִדְחַל מִן קֳדָם יְיָ וּמַלְפֵי אוֹרַיְתָא לָא אֲלִיפוּ לְמֵידַע דְחַלְתִּי וּמַלְכַיָא מְרָדוּ בְמֵימְרִי וּנְבִיאֵי שִׁקְרָא מִתְנַבַּן בְּשׁוּם טַעֲוָתָא וּבָתַר דְלָא יֶהְנוּן לְהוֹן אֲזָלוּ׃ **ט**בְּכֵן אֲנָא עֲתִיד לְאִתְפְּרָעָא מִנְכוֹן אֲמַר יְיָ וּמִן בְּנֵי בְנֵיכוֹן דְאִם יַעֲבְּדוּן כְּעוֹבָדֵיכוֹן אֲנָא עָתִיד לְאִתְפְּרָעָה׃ **י**אֲרֵי עֲבַרוּ לְנַגְוַת כִּתָּאֵי וַחֲזוֹ וְלִמְדִינַת עֲרָבָאֵי שְׁלָחוּ וְאִסְתַּכָּלוּ לַחֲדָא וַחֲזוֹ עַמְמַיָא דִגְלַן מִכְּרַךְ לִכְרַךְ וּמִמְדִינָה לִמְדִינָה נַטְלִין יַת טַעֲוַתְהוֹן וּמוֹבְלִין לְהוֹן עִמְהוֹן וּבַאֲתַר דְאִינוּן שָׁרָן פַּרְסִין יַת מַשְׁכְּנֵיהוֹן וּמְקַיְימִין יַת טַעֲוַתְהוֹן וְסָגְדִין לְהוֹן אֵידָא הִיא אוּמָה וְלִישָׁן דַעֲבָדַת כְּוַתְכוֹן בֵּית יִשְׂרָאֵל׃ **יא**הָא עַמְמַיָא לָא שְׁבָקוּ פּוּלְחַן טַעֲוָתָא וְאִינוּן טַעֲוָן דְלֵית בְּהוֹן צְרוֹךְ וְעַמִי שְׁבָקוּ פּוּלְחָנִי דִי בְּדִילֵיהּ אֲנָא מַיְתִי עֲלֵיהוֹן יְקָרָא וַאֲזָלוּ בָּתַר דְלָא יֶהְנוּן לְהוֹן׃ **יב**אִתְאַבָּלוּ שְׁמַיָא עַל כְּדֵין עַל אַרְעָא דְיִשְׂרָאֵל דַעֲתִידָא לְמֶחֱרַב וְעַל בֵּית מַקְדְשָׁא דְעָתִיד לְאִצְטַדָאָה וְעַל דְעוֹבָדִין בִּישׁוּן עֲבַדוּ עַמִי לַחֲדָא אֲמַר יְיָ׃ **יג**אֲרֵי תַרְתֵּין בִּישִׁין עֲבָדוּ עַמִי פּוּלְחָנִי שְׁבָקוּ דִי בְדִילֵיהּ אֲנָא מַיְתֵי עֲלֵיהוֹן יְקָרָא כְּמַבּוּעַ דְמַיִין דְלָא פְּסִיק וּשְׁעוֹ בָּתַר טַעֲוָתָא דְאִינוּן לְהוֹן כְּגוּבִין תְּבִירִין דְלָא יָכְלִין לְקַיָמָא מַיָא׃ **יד**הַכְעַבְדָא הֲוָה יִשְׂרָאֵל אִם יְלִיד בֵּיתָא הוּא מָדֵין אִתְמְסַר לְבָזוֹזִין׃ **טו**עֲלוֹהִי יַכְלִין מַלְכַיָא יְרִימוּן קָלְהוֹן וְשַׁווֹ אַרְעֵיהּ לְצַדוּ קִרְווֹהִי צַדְיָן מִבְּלִי יָתֵיב׃ **טז**אַף בְּנֵי מֵפִיס וְתַחְפַּנְחֵס יִקְטְלוּן גִבָּרָךְ וְיִבְזוּן נִכְסָךְ׃ **יז**הֲלָא דָא פּוּרְעֲנוּתָא תִתְעַבֵּיד מִנִיךְ עַל דִשְׁבַקְתָּ יַת פּוּלְחָנָא דַייָ אֱלָהָךְ דְאַחֲזְיָךְ אוֹרְחָא תַקְנָא וְלָא הֲלֵיכְתָּא בָהּ׃ **יח**וּכְעַן מָה לְכוֹן לְאִתְחַבְּרָא לְפַרְעֹה מַלְכָּא דְמִצְרַיִם לְמִרְמֵי דְכוּרֵיכוֹן בְּנַהֲרָא וּמָה לְכוֹן לְמִגְזַר קְיָם עִם אַתּוּרָאָה לְאַגְלָאָה יַתְכוֹן לְהַלְאָה מַעֲבֵר פְּרָת׃ **יט**אַיְתֵיתִי עֲלָךְ יְסוּרִין וְלָא מְנַעְתָּא מִבִּישְׁתִיךְ וְעַל דְלָא תַבְתָּא לְאוֹרַיְתָא פּוּרְעֲנוּתָא תִּתְעֲבֵיד מִנִיךְ וּדְעִי וַחֲזֵי אֲרֵי בִישָׁתָא וּמְרֵידָא אַיְתִי עֲלָךְ יְרוּשְׁלֵם עַל דִשְׁבַקְתְּ יַת פּוּלְחָנָא דַייָ אֱלָהָךְ וְלָא שַׁוֵיתָא דְחַלְתִּי לְקָבֵל עֵינָךְ אֲמַר יְיָ אֱלֹהִים צְבָאוֹת׃ **כ**אֲרֵי מֵעַלְמָא תַּבָרֵית נִיר עַמְמַיָא מִצַוְרֵיכוֹן פְסָקִית חֲנִיקֵיכוֹן וַאֲמַרְתּוּן לָא נוֹסִיף עוֹד לְמֶעְבַּר עַל מֵימְרָךְ אֲרֵי עַל רָמָא מְנַטְלָא וּתְחוֹת כָּל אִילַן עַבּוּף אַתְּ פָּלְחָא לְטַעֲוָֹתָא׃ **כא**וַאֲנָא קַיֵמְתְּכוֹן קָדָמַי כְּמִנְצַב גַפְנָא בְּחִירָא כּוּלְכוֹן עָבְדֵי קְשׁוֹט וְאֵיכְדִין אִשְׁתַּנֵתוּן קֳדָמַי בְּעוֹבָדֵיכוֹן מְקַלְקְלַיָא סְטֵיתוּן מִבָּתַר פּוּלְחָנִי הֲוֵיתוּן כְּגֶפֶן דְלֵית בֵּיהּ הֲנָאָה׃ **כב**אֲרֵי אִם תְּדַמִין לְאִתְנַקְאָה מֵחוֹבַיִךְ כְּמָא דִמְנַקַן בְּנִתְרָא וּמְחַוְרִין בְּבוֹרִיתָא הָא כְרוֹשָׁם כִּתְמָא דְלָא דְכֵי כֵּן סַגִיאוּ חוֹבַיִךְ קָדָמַי אֲמַר יְיָ אֱלֹהִים׃ **כג**אֵיכְדֵין תֵּימְרִין לָא אִסְתְּאֲבֵית וּבָתַר טַעֲוַת עַמְמַיָא לָא הַלְכֵית זְקוּפִי עֵינַיִךְ עַל אוֹרְחָתִיךְ כַּד הֲוֵית יָתְבָא בְחֵילְתָּא לְקָבֵיל בֵּית פְּעוֹר דְעִי מָא עֲבַדְתְּ הֲוֵית דַמְיָא לְיַנְקָא קַלִילָא דִמְקַלְקְלָא אוֹרְחָתָהָא׃ **כד**כְּעָרוֹדָא דִמְדוֹרָהּ בְּמַדְבְּרָא בִּרְעוּת נַפְשָׁהּ שַׁתְיָא רוּחָא כְּיָרוֹדָא כֵּן כְּנִשְׁתָּא דְיִשְׂרָאֵל מְרָדַת וּטְעַת מִן אוֹרַיְתָא וְלָא צַבְיָא לְמֵיתַב נְבִיָא אָמַר לָהּ כָּל בָּעָהָא דְאוֹרַיְתִי לָא יִשְׁתַּלְהוּן בְּזִמְנָא יִשְׁכְּחוּנָהּ׃ **כה**מְנָעִי רִגְלִיךְ מִלְאִתְחַבָּרָא לְעַמְמַיָא וּפוּמִיךְ מִלְמִפְלַח לְטַעֲוַת פַלְחֵי כּוֹכְבַיָא וְאַמַרְתְּ תָּבֵית מִבָּתַר פּוּלְחָנָךְ לָא אֲרֵי רְחִימֵית לְאִתְחַבְּרָא לְעַמְמַיָא וּבָתַר פּוּלְחַן טַעֲוַתְהוֹן אֱהָךְ׃ **כו**כְּבַהֲתַת גְבַר דְמִתְחַשֵׁיב מְהֵימָן וּמִשְׁתְּכַח גְנִיב כֵּן בְּהִיתוּ בֵּית יִשְׂרָאֵל אִינוּן מַלְכֵּיהוֹן רַבְרְבֵהוּן וְכַהֲנֵיהוֹן וּנְבִיֵהוֹן דְשִׁקְרָא׃ **כז**אָמְרִין לְצֵלֶם אָעָא אֲבוּנָא אַתְּ וּלְמָה דְמִתְעֲבֵיד מִן אַבָנָא אָמְרִין לֵיהּ אַתְּ בְּרֵיתָנָא אֲרֵי אַחְזָרוּ בְּפוּלְחָנִי קְדַל וְלָא שַׁוִיאוּ דְחַלְתִּי לִקְבֵיל אַפֵיהוֹן וּכְעִידַן דְבִישְׁתָא אַתְיָא עֲלֵיהוֹן כָּפְרִין בְּטַעֲוַתְהוֹן וּמוֹדָן קָדָמַי וְאָמְרִין רַחֵים עֲלָנָא וּפְרוֹקָנָא׃ **כח**וְאָן דְחַלְתְּכוֹן דַעֲבַדְתּוּן לְכוֹן יְקוּמוּן אִם יָכְלָן לְמִפְרַקְכוֹן בְּעִדַן בִּישַׁתְכוֹן אֲרֵי מִנְיַן קִרְוֵיכוֹן הֲוָאָה דַחֲלַתְכוֹן דְבֵית יְהוּדָה׃ **כט**לְמָא אַתּוּן מְדַמָן לְמֵידַן לִקְבַל פִּתְגָמֵי כּוּלְכוֹן מְרַדְתּוּן בְּמֵימְרִי אֲמַר יְיָ׃ **ל**לְמַגָן אַלְקֵיתִי יַת בְּנֵיכוֹן אוּלְפַן לָא קַבִּילוּ קַטְלֵת חַרְבְּכוֹן נְבִיֵיכוֹן כְּאַרְיָא דִמְחַבֵּל׃ **לא**עַם דָרָא אַתּוּן קַבִּילוּ פִּתְגָמָא דַייָ הָא כְּמִדְבָּר צָדֵי דְלֵית בֵּיהּ הֲנָאָה וַהֲוָה מֵימְרִי לְיִשְׂרָאֵל אִם כַּאֲרַע חוּרְבָּא מַה דֵין אֲמָרוּ עַמִי אִטַלְטֵילְנָא לָא נְתוּב עוֹד לְפוּלְחָנָךְ׃ **לב**הַאֶפְשַׁר דְתִתְנְשֵׁי בְתוּלְתָא תִקּוּנָהּ כַּלְתָא קִישׁוֹטְהָא וְעַמִי שְׁבָקוּ פּוּלְחָנִי יוֹמִין דְלָא מִנְיָן׃ **לג**מַה אַתְּ מִשְׁתַּפְרָא בְּאוֹרְחָתַיִךְ לְמֶעְבַד רַחֲמֵי לְאִתְחַבְּרָא בְּעַמְמַיָא בְּכֵן אַף יַת בִּישָׁן אַלֵיפְתְּ מִן אוֹרְחָתַיִךְ׃ **לד**אַף בְּסִתְרָא אִשְׁתַּכַחְתְּ דַאֲשַׁדְתְּ דַם זַכַּאי דָם נַפְשַׁת דִמְסְכְּנִין זַכָּאִין לָא כְּמָא דְמַשְׁכְּחִין בְּמַחְתַּרְתָּא אֱלָהֵין עַל כָּל אִלֵין עֲבַדְתְּ׃ **לה**וַאֲמַרְתָּ אֲרֵי זְכֵיתִי בְּרַם תָּב רוּגְזֵיהּ מִנִי הָא אֲנָא עָבֵיד עִמִיךְ פּוּרְעָנוּת דִין עַל דַאֲמַרְתָּ לָא חֲטִיתִי׃ **לו**מַה אַתְּ מִסְתַּכְּלָא לַחֲדָא לְקַלְקָלָא יַת אוֹרְחַתַיִךְ אַף מִמִצְרַיִם תִּבְהֲתִין כְּמָא דִבְהַתְתְּ מֵאַתוּרָאָה׃ **לז**אַף מִלְוַת דֵין תִּפְקִין וּבְהַתַת חוֹבִיךְ עַל רֵישֵׁיךְ אֲרֵי רָחִיק יְיָ רוֹחְצְנָיִךְ וְלָא וְלָא תִצְלְחִין לְהוֹן׃

**Jeremiah 3**

**א**לְמֵימַר הָּא יִפְטַר גְבַר יַת אִתְּתֵיהּ וּתְהַךְ מִלְוָתֵיהּ וּתְהֵי לִגְבַר אוֹחֲרָן הַאֶפְשַׁר דִיתוּב לְוָתָהּ עוֹד הֲלָא מֵחָב תֵּחוּב אַרְעָא הַהִיא וְאַתְּ טְעֵיתָא וְאִתְחַבַּרְתְּ לְעַמְמִין סַגִיאִין וְתּוּבִי מִכְּעַן לְפוּלְחָנִי אָמַר יְיָ׃ **ב**זְקוּפִי עֵינָךְ עַל נָגְדִין וַחֲזָא הֵיכָא לָא אִתְחַבַּרְתְּ לִיךְ לְמִפְלַח לְטַעֲוָתָא עַל אוֹרְחַת בֵּית מֵישָׁרֵיהוֹן אוֹרְכַּת לְהוֹן כַּעֲרָבָאֵי דְשָׁרָן בִשְׁכוּנִין בְּמַדְבְּרָא וְחַיֵבְתְּ אַרְעָא בְּטַעֲוָתִיךְ וּבְבִישְׁתִּיךְ׃ **ג**וְאִתְמְנַעוּ רְסִיסַיָא וּמַלְקוֹשָׁא לָא הֲוָה וְחוּצְפָּא כְאִתְּתָא נַפְקַת בְּרָא הֲוָה לִיךְ מְסָרַבְתְּ לְאִתְכְּנָעָא׃ **ד**הֲלָא מִכְּעָן תְצְלָן קֳדָמַי רִבּוֹנִי אַתְּ פָּרְקִי דְמִן עַלְמָא׃ **ה**הַאֶפְשַׁר דִתְנַטְרוּן לִיךְ חוֹבַיִךְ לְעָלַם אִם תִּתְקַף עֲלָךְ מְחָא לְאַפְרֵישׁ הָא מַלֵילְתְּ וַעֲבַדְתְּ בִּישִׁין וְאַתְנֵית׃ **ו**וַאֲמַר יְיָ לִי בְּיוֹמֵי יֹאשִׁיָה מַלְכָּא הַחֲזֵיתָא מָה דַעֲבָדוּ דְמִתְחַסְנִין לְמֵיתַב לְפּוּלְחָנִי דְבֵית יִשְׂרָאֵל אָזְלִין אִינוּן עַל כָּל רָמָא מְנַטְלָא וְלִתְחוֹת כָּל אִילֵן עַבּוּף וּפַלְחִין אָעָן לְטַעֲוָתָא׃ **ז**וַאֲמָרֵית בָּתַר דַעֲבָדוּ יַת כָּל אִלֵין לְפוּלְחָנִי יְתוּבוּן וְלָא תָבוּ וַחֲזוֹ מְשַׁקְרַיָא אֲחֵיהוֹן דְבֵית יְהוּדָה׃ **ח**וּגְלֵי קֳדָמַי אֲרֵי עַל כָּל עֵיסַק דִטְעוֹ דְמִתְחַסְנִין לְמֵיתַב לְפוּלְחָנִי דְבֵית יִשְׂרָאֵל אַגְלֵיתִינוּן כְּמָה דְיָהֲבִין אִגֶרֶת גֵט פִּטוּרִין וּמְשַׁלְחִין וְלָא דְחִילוּ מִשִׁקְרַיָא דְבֵית יְהוּדָה אֲחֵיהוֹן וַאֲזָלוּ וּטְעוֹ אַף אִינוּן׃ **ט**וַהֲוָה מִדְקַלִילָא בְעֵינָהָא טַעֲוָתָהָא וְחַיֵבַת יַת אַרְעָא וּטְעַת עִם פַּלְחֵי אַבְנַיָא וְאָעַיָא׃ **י**וְאַף בְּכָל דָא לָא תָבוּ לְפוּלְחָנִי מִשִׁקְרַיָא אֲחֵיהוֹן דְבֵית יְהוּדָה בְּכָל לִבְּהוֹן אֱלָהֵין בְּשִׁקְרָא אֲמַר יְיָ׃ **יא**וַאֲמַר יְיָ לִי זַכִּיאוּ נַפְשֵׁיהוֹן דְמִתְחַסְנִין לְמֵיסַב לְפוּלְחָנִי דְבֵית יִשְׂרָאֵל מִמְשַׁקְרַיָא דְבֵית יְהוּדָה׃ **יב**אֱזֵיל וְתִתְנַבֵּי יַת פִּתְגָמַיָא הָאִלֵין בַּאֲרַע צִפּוּנָא וְתֵימַר תּוּבוּ דְמִתְחַסְנִין לְמֵיסַב לְפוּלְחָנִי דְבֵית יִשְׂרָאֵל אֲמַר יְיָ כַּד תְּתוּבוּן לָא אֶשְׁלַח רוּגְזִי בְּכוֹן אֲרֵי מַסְגֵי לְמֶעְבַּד טַבְוָן אֲנָא אֲמַר יְיָ וְלָא יִתְנַטְרוּן לִיךְ חוֹבַיִךְ לְעָלַם׃ **יג**בְּרַם דְעִי חוֹבַיִךְ אֲרֵי בְמֵימְרָא דַייָ אֱלָהָךְ מְרֵידְתְּ וְקַלְקֵילְתְּ יַת אוֹרְחָתָךְ אִתְחַבַּרְתְּ לְעַמְמַיָא פַּלְחֵי כּוֹכְבַיָא תְּחוֹת כָּל אִילַן עַבּוּף וּלְמֵימְרִי לָא קַבֵּילְתּוּן אֲמַר יְיָ׃ **יד**תּוּבוּ בָנַיָא דְמִתְחַסְנִין לְמֵיתַב אֲמַר יְיָ אֲנָא אִתְרְעֵיתִי בְּכוֹן וֶאֱקָרֵיב יַתְכוֹן כְּאִלּוּ אַתּוּן מִשְׁתָּאֲרוּן חָד מִקַרְתָּא וּתְרֵין מִזַרְעִיתָא וְאָעֵיל יַתְכוֹן לְצִידוֹן׃ **טו**וַאֲמַנֵי עֲלֵיכוֹן פַּרְנָסִין עָבְדֵי רְעוּתִי וִיפַרְנְסוּן יַתְכוֹן בְּמַדַע וּבְחוּכְמָא׃ **טז**וִיהֵי אֲרֵי תִסְגוּן וְתִפְשׁוּן בְּאַרְעָא בְּיוֹמַיָא הָאִינוּן אֲמַר יְיָ לָא יֵימְרוּן עוֹד אֲרוֹן קְיָמָא דַייָ וְלָא יִסַק עַל לֵב וְלָא יִדְכְּרוּן עוֹד בֵּיהּ וְלָא יְזוּעוּן וְלָא יְגִיחוּן בֵּיהּ עוֹד קְרָב׃ **יז**בְּעִידָנָא הַהִיא יִקְרוּן לִירוּשְׁלֵם אֲתַר בֵּית שְׁכִנְתָּא דַייָ וְיִתְנְהוֹן לְמִפְלַח בָּהּ כָּל עַמְמַיָא לִשְׁמָא דַייָ לִירוּשְׁלֵם וְלָא יְהָכוּן עוֹד בָּתַר הִרְהוּר לִבְּהוֹן בִּישָׁא׃ **יח**בְּיוֹמַיָא הָאִינוּן יִתְחַבְּרוּן דְבֵית יְהוּדָה עִם בֵּית יִשְׂרָאֵל וְיֵתוּן כַּחֲדָא מֵאֲרַע צִפּוּנָא לְאַרְעָא דְאַחֲסֵינִית יַת אֲבָהַתְכוֹן׃ **יט**וַאֲנָא אֲמָרִית אֵיכְדֵין אַצְלְחִינָךְ בִּבְנַיָא וְאֶתֵּן לִיךְ אֲרַע חֶמְדָתָא אַחֲסָנַת חֶדְוַת תּוּשְׁבְּחַת עַמְמַיָא וַאֲמָרֵית רִבּוֹנִי תְּצַלָן קֳדָמַי וּמִבָּתַר פּוּלְחָנִי לָא תְתוּבִין׃ **כ**בְּכֵן כְּמָה דִמְשַׁקְרָא אִתְּתָא בְּבַעֲלָה כֵּן שַׁקַרְתּוּן בְּמֵימְרִי בֵּית יִשְׂרָאֵל אֲמַר יְיָ׃ **כא**קָלָא עַל נָגְדִין אִשְׁתְּמַע דְבָכָן וּמִתְאַנְחִין בְּנֵי יִשְׂרָאֵל אֲרֵי קַלְקִילוּ יַת אוֹרְחַתְהוֹן אִתְנְשִׁיאוּ יַת פּוּלְחָנָא דַייָ אֱלָהָהוֹן׃ **כב**תּוּבוּ בְּנַיָא דְמִתְחַסְנִין לְמֵיתָב אֶשְׁבּוֹק לְכוֹן כַּד תְתוּבוּן הָא בְּכָל עִדָן אַתּוּן אָמְרִין תִּבְנָא לְפוּלְחָנָךְ פְרוֹקְנָא אֲרֵי אַתְּ יְיָ אֱלָהָנָא׃ **כג**בְּכֵן לְשִׁקְרָא פְלַחְנָא עַל רָמָתָא וְלָא לַהֲנָאָה אִתְרְגֵישְׁנָא עַל טוּרַיָא בְּרַם בְּמֵימְרָא דַייָ אֱלָהָנָא פּוּרְקַן יִשְׂרָאֵל׃ **כד**וּבַהֲתַת חוֹבִין אֲסִיפַת יַת לֵיאוּת אֲבָהָתָנָא מִזְעוּרָנָא יַת עָנְהוֹן וְיַת בְּנָתֵיהוֹן׃ **כה**נִשְׁכוּב בְּבַהֲתַת חוֹבָנָא וְתַחֲפִינָנָא אִתְכְּנָעוּתָנָא אֲרֵי קֳדָם יְיָ אֱלָהָנָא חַבָנָא אֲנַחְנָא וַאֲבָהָתָנָא מִזְעוּרָנָא וְעַד יוֹמָא הָדֵין וְלָא קַבֵּילְנָא לְמֵימְרָא דַייָ אֱלָהָנָא׃

**Jeremiah 4**

**א**אִם תְּתוּב יִשְׂרָאֵל לְפוּלְחָנִי אֲמַר יְיָ תִּתְקַבֵּל תְּיוּבְתָּךְ עַד לָא תִּתְחַתֵּים גְזֵירָתָךְ וְאִם תָּעִידִי שִׁקְצָךְ מִן קֳדָמַי לָא תְטַלְטֵל׃ **ב**אִם תְּקַיֵם בִּשְׁמִי קַיָם הוּא יְיָ בְּקוּשְׁטָא בְּדִינָא וּבִזְכוּתָא וְיִתְבָּרְכוּן עַמְמַיָא בְּיִשְׂרָאֵל וּבֵיהּ יִשְׁתַּבְּחוּן׃ **ג**אֲרֵי כִדְנַן אֲמַר יְיָ לֶאֱנַשׁ יְהוּדָה וּלְיַתְבֵי יְרוּשְׁלֵם עֱבִידוּ לְכוֹן עוֹבָדִין טָבִין וְלָא תִבְעוֹן פּוּרְקַן בְּחוֹבִין׃ **ד**תּוּבוּ לְפוּלְחָנָא דַייָ וְאַעְדוֹ רֶשַׁע לִבְּכוֹן אֱנַשׁ יְהוּדָה וְיַתְבֵי יְרוּשְׁלֵם דִלְמָא יִדְלַק כְּאֶשְׁתָּא רוּגְזִי וִישֵׁיצֵי וְלָא יְהֵי חַיָס מִן קֳדָם בִּישׁוּת עוֹבָדֵיכוֹן׃ **ה**חַווּ בִיהוּדָה וּבִירוּשְׁלֵם בַּסְרוּ וַאֲמַרוּ תִּקְעוּ שׁוֹפָרָא בְּאַרְעָא אַכְלוּ אַסְנוּ וֶאֱמָרוּ אִתְכְּנָשׁוּ וְנֵיעוּל לְקִרְוִין כְּרִיכָן׃ **ו**זְקוּפוּ אָתָא עַל צִיּוֹן גָלוֹ לָא תִתְעַכְּבוּן אֲרֵי בִישְׁתָא אֲנָא מַיְתֵי מִצִפּוּנָא וּתְבִירָא רַבָּא׃ **ז**גְלָא מַלְכָּא מִכְּרַכֵּיהּ וּמְחַבֵּל עַמְמַיָא נְטַל בְּמַשִׁרְיָתֵהּ נְפַק מֵאַתְרֵיהּ לְשַׁוָאָה אַרְעִיךְ לְצָדוּ קִרְוַיִךְ יִצְדְיָן מִבְּלִי יָתֵיב׃ **ח**עַל דָא יֵיסְרוּן סַקִין יִסְפְּדוּן וְיֵילְלוּן אֲרֵי לָא תַב תְּקוֹף רוּגְזָא דַייָ מִנָנָא׃ **ט**וִיהֵי בְעִידָנָא הַהִיא אֲמַר יְיָ יִתְּבַר לִבָּא דְמַלְכָּא וְלִבָּא דְרַבְרְבַיָא וְיִצְדוּן כַּהֲנַיָא וּנְבִיֵי שִׁקְרָא יִשְׁתַּעַמְמוּן׃ **י**וַאֲמָרֵית קַבֵּיל בָּעוּתִי יְיָ אֱלֹהִים בְּכֵן הָא נְבִיֵי שִׁקְרָא מַטְעַן לְעַמָא הָדֵין וּלְיַתְבֵי יְרוּשְׁלֵם לְמֵימָר שְׁלָמָא יְהֵי לְכוֹן וּכְעַזְהָא חַרְבָּא מְקַטְלָא בְעַמָא׃ **יא**בְּעִדָנָא הַהִיא יִתְאַמֵר לְעַמָא הָדֵין וּלְיַתְבֵי יְרוּשְׁלֵם כְּרוּחַ טִיהֲרִין עַל רֵישֵׁי נַגְרִין דְמַיִין בְּמַדְבְּרָא כֵּן אוֹרַח כְּנִשְׁתָּא דְעַמִי לָא לְמִדְרֵי וְלָא לְבַדָרָא׃ **יב**עַל דִטְעוֹ בָּתַר נְבִיֵי שִׁקְרָא דְמִתְנַבָּן לְהוֹן בְּרוּחַ דִשְׁקַר בְּכֵן מַשִׁרְיַת עַמְמַיָא מֵאִלֵין קַלִילִין כְּרוּחָא יֵיתוּן עֲלֵיהוֹן כְּעַןאַף בְּמֵימְרִי אַיְתִינוּן וַאֲמַלֵיל פּוּרְעֲנוּת דִינִי מִנְהוֹן׃ **יג**הָא מְלַךְ בְּמַשִׁרְיָתֵיהּ יִסֹק עֲלֵיהוֹן כַּעֲנָנָא דְסָלֵיק וְחָפֵי יַת אַרְעָא וּכְעַלְעוֹלִין רְתִיכוֹהִי קַלִילִין מִנִשְׁרַיָא סוּסְוָתֵיהּ וַי לָנָא אֲרֵי אֲתֵי לְמִבְזָנָא׃ **יד**אִתְחַוְרֵי מִלְמֶעְבַּד בִּישָׁא לִבָּךְ יְרוּשְׁלֵם דְתִתְפָּרְקִין עַד אֵימָתַי יוֹרְכוּן וְיִתְקַיְמוּן עָבְדֵי אוֹנָס דִי בְגַוִיךְ׃ **טו**אֲרֵי קַל נְבִיַיָא דְמִתְנַבָּן עֲלֵיהוֹן דְיִגְלוֹן עַד דִפְלָחוּ לְעֶגְלָא דִי בְדָן וּמְבַשְׂרֵי בְשׂוֹרַן בִּישַׁן יֵיתוּן עֲלֵיהוֹן עַל דְאִשְׁתַּעְבְּדוּ לְצַלְמָא דַאֲקֵים מִיכָה בְּטוּרָא דְבֵית אֶפְרַיִם׃ **טז**אַדְכָּרוּ לְעַמְמַיָא הָא בַשְׂרוּ עַל יְרוּשְׁלֵם אֱמָרוּ מַשִׁרְיַת עַמְמִין חֲטוֹפִין כִּקְטוֹפִין אָתָן מֵאֲרַע רְחִיקָא וְיִשְׁרוֹן עַל קִרְוַיָא דְבֵית יְהוּדָה וִירִימוּן עֲלֵיהוֹן קָלְהוֹן׃ **יז**כְּנַטְרֵי חַקְלָן הֲווֹ עֲלָהּ מִסְחוֹר סְחוֹר אֲרֵי עַל מֵימְרִי סָרֵיבְתְּ אֲמַר יְיָ׃ **יח**אוֹרְחָתָךְ בִּישְׁתָא וְעוֹבָדָךְ מְקַלְקְלַיָא גְרָמוּ אִלֵין לִיךְ דָא בִישְׁתָא וּמְרָדָא אַיְתֵי עֲלָךְ יְרוּשְׁלֵם עַד דְאִתְּבַּר רְשַׁע לִבִּיךְ׃ **יט**אֲמַר נְבִיָא מֵעֵי מֵעֵי כֵּיבִין לִי זַע סְמַךְ לִבִּי הָמֵי לִי לִבִּי לָא שָׁתֵיק אֲרֵי קַל צַוְחַת קַרְנָא שְׁמָעַת נַפְשִׁי יַבָּבוּת עָבְדֵי קְרָבָא׃ **כ**תְּבָרָא עַל תְּבָרָא יִתְעַרַע אֲרֵי אִתְבְּזִיזַת כָּל אַרְעָא בִּתְכֵּיף חֲרוֹבַת אַרְעִי זְמַן חֲדָא כָּל קִרְוָי׃ **כא**עַד אֵימָתַי אֲנָא חָזֵי סִמְוָן אֶשְׁמַע קַל קַרְנָא׃ **כב**אֲרֵי אִטַפָּשׁוּ עַמִי מִידַע דְחַלְתִּי לָא אֲלִיפוּ בְּנִין טַפְשִׁין אִינוּן וְלָא סוּכְלְתָנִין אִינוּן חַכִּימִין אִינוּן לְאַבְאָשָׁא וּלְאוֹטָבָא לֵית אִינוּן יָדְעִין׃ **כג**חֲזֵיתִי יַת אַרְעָא הָא צַדְיָא וְרֵקַנְיָא אִסְתַּכְּלֵית בִשְׁמַיָא וְהָא לָא מִזְהַרִין נְהוֹרֵיהוֹן׃ **כד**חֲזֵיתִי טוּרַיָא וְהָא זָיְעִין וְכָל רָמָתָא אִתְפְרָקָא׃ **כה**חֲזֵיתִי וְהָא לֵית עַמָא שָׁרֵי עֲלָהּ וְכָל עוֹפָא דִשְׁמַיָא אִטַלְטָלוּ׃ **כו**חֲזֵיתִי וְהָא אַרְעָא דְיִשְׂרָאֵל דַהֲוָה מְנַצְבָא כְּכַרְמֶלָא תָּבַת לְמֶהֱוֵי בְּמַדְבְּרָא וְכָל קִרְוָהָא צָדִיאָה מִן קֳדָם יְיָ מִן קֳדָם תְּקוֹף רוּגְזֵיהּ׃ **כז**אֲרֵי כִּדְנַן אֲמַר יְיָ צָדוּ תְּהֵי כָּל אַרְעָא וּגְמִירָא לָא אַעְבֵּיד׃ **כח**עַל דָא תַּחְרוֹב אַרְעָא וִיקַבְּלוּן נְהוֹרֵי שְׁמַיָא מִלְעֵילָא עַל דִגְזָרִית בְּמֵימְרִי חֲשִׁיבִית בְעֵצָתִי אֶעְבְּדִינָהּ וְלָא אֲתַיבִינָהּ׃ **כט**מִקַל פָּרָשִׁין וּדְנַגְדִין בְּקַשְׁתָּא גְלוֹ כָּל יַתְבֵי אַרְעָא עָלוּ לְמֶעְרַק בְּחוּרְשֵׁיָא סְלִיקוּ לְאִטַמְרָא בְּכֵיפַיָא כָּל קִרְוֵיהוֹן שְׁבִיקָן וְלֵית דְיָתֵיב בְּהוֹן אֱנָשׁ׃ **ל**וְאַתְּ הָא מִתְבַּזְזָא מָה אִית בִּיךְ חֵיל לְמֶעְבַּד אֲרֵי אִתְרַחֵיצְתְּ עַל לָבְשֵׁי צִבְעָנִין וְעַל דְמִתַּקְנִין בְּתִיקוּנִין דִדְהַב אֲרֵי תְכַחְלִין בִּצְדִידָא עֵינָךְ לָא לַהֲנָאָה תְּתַקְנִין קָצוּ בִיךְ רַחֲמָךְ מְקַטְלִין נַפְשָׁךְ בָּעָן׃ **לא**אֲרֵי קַל כִּמְעַדְיָא שְׁמָעִית עָקָא כְּאִתָּא דִמְשַׁרְיָא לְמֵילַד בְּכוֹר קַל כְּנִשְׁתָּא בְצִיוֹן דְמִשְׁתַּטְחָא וּפַרְסָא יְדָהָא אָמְרָא וַי כְּעַן לִי אֲרֵי מְשַׁלְהַיָא נַפְשִׁי מִן קֳדָם קָטוֹלִין׃

**Jeremiah 5**

**א**הֲלִיכוּ בְּשׁוּקֵי יְרוּשְׁלֵם וַחֲזוֹ כְעַן וּדְעוּ וּבְעוֹ בִרְחוֹבָהָא אִם תִּשְׁכְּחוּן גְבַר דְלֵיהּ עוֹבָדִין טָבִין אִם אִית עָבֵיד דִין דִקְשׁוֹט בָּעֵי הֵימָנוּתָא וְאֶשְׁבּוֹק לְהוֹן׃ **ב**וְאִם בִּשְׁמָא דַייָ יָמָן בְּכֵן לְשִׁקְרָא אִינוּן מִשְׁתַּבְּעִין׃ **ג**יְיָ הֲלָא גְלֵי קָדָמָךְ לְאוֹטָבָא לְעָבְדֵי הֵימְנוּתָא רַשִׁיעַיָא אַלְקֵיָתָא יַתְהוֹן וְלָא תָבוּ שֵׁיצֵיתִינוּן סָרִיבוּ לְקַבָּלָא אוּלְפַן אַתְקִיפוּ אַפֵּיהוֹן מִטִינָרָא מְסָרְבִין לְמֵיתַב׃ **ד**וַאֲנָא אֲמָרֵת בְּרַם מִדְמִסְכְּנִין אִינוּן אִטַפָּשׁוּ אֲרֵי לָא אֲלִיפוּ לְמֵידַע אוֹרְחַן דְתַקְנָן קָדָם יְיָ לְמֶעְבַּד דִין דִקְשׁוֹט קֳדָם אֱלָהָהוֹן׃ **ה**אֶהַךְ לִי לְוַת רַבְרְבַיָא וַאֲמַלֵיל עִמְהוֹן אֲרֵי אִינוּן אֲלִיפוּ לְמֵידַע אוֹרְחַן דְתַקְנָן קֳדָם יְיָ לְמֶעְבַּד דִין דִקְשׁוֹט קֳדָם אֱלָהָהוֹן בְּרַם אִינוּן כַּחֲדָא מְרָדוּ מִן אוֹרַיְתָא אִתְרְחָקוּ מִן אוּלְפָנָא׃ **ו**עַל כֵּן מֶלֶךְ בְּמַשִׁרְיָתֵיהּ יִסַק עֲלֵיהוֹן כְּאַרְיָא מֵחוּרְשָׁא וְיִקְטְלִינוּן עַמְמַיָא דְתַקִיפִין כְּדֵיבֵי רַמְשָׁא יִבְזוֹזוּנוּן שִׁלְטוֹנִין דַחֲסִינִין כְּנִמְרָא כַמְנִין עַל קִרְוֵיהוֹן כָּל דִיפּוֹק מִנְהוֹן יִתְקְטֵיל אֲרֵי סַגִיאִין מָרְדֵיהוֹן תַּקִיפִין תִּיוּבַתְהוֹן׃ **ז**נְבִיָא אֲמַר לֵיהּ כְּנִשְׁתָּא דְיִשְׂרָאֵל עַל אֵידָא אֶשְׁבּוֹק לְכוֹן אֲנָא קָרִיתִי לְכוֹן בְּגִין וְאִינוּן שְׁבָקוּ פוּלְחָנִי וּמְקַיְמִין בְּשׁוּם טַעֲוָתָא עוֹד שְׂבַעֵית יַתְהוֹן טוּבָא וְאִינוּן תָּבוּ לְמֶהֱוֵי זַנָאִין וּבֵית נַפְקַת בְּרָא מִסְתַּיְעִין׃ **ח**סוּסְוָן אַגִירִיסִין אָחֲרִין הֲווֹ גְבַר עַל אִתַּת חַבְרֵיהּ מְצַוְחִין׃ **ט**הַעַל אִלֵין לָא אַסְעַר לְאַיְתָאָה עֲלֵיהוֹן בִּישָׁתָא אֲמַר יְיָ וְאִם מִן עַמָא דִכְדֵין עוֹבָדוֹהִי לָא אִתְפְּרַע מִנְהוֹן כִּרְעוּתִי׃ **י**סַקוּ בְּקִרְוָהָא וְחַבִּילוּ וּגְמִירָא לָא תַעְבְּדוּן פַּגֵרוּ בִרְנְיָתָהָא אֲרֵי לָא רַעֲוָא קֳדָם יְיָ בְּהוֹן׃ **יא**אֲרֵי שִׁקְרָא שַׁקָרוּ בְּמֵימְרִי בֵּית יִשְׂרָאֵל וּבֵית יְהוּדָה אֲמַר יְיָ׃ **יב**כַּדִיבוּ בְּמֵימְרָא דַייָ וַאֲמַרוּ לָא מִן קֳדָמוֹהִי אַתְיָא עֲלָנָא טַבְתָא וְאַף לָא תֵיתֵי עֲלָנָא בִּישְׁתָא וּדְקַטְלִין בְּחַרְבָּא וּבְכַפְנָא לָא נֶחֱזֵי׃ **יג**וּנְבִיֵי שִׁקְרָא יְהוֹן לִלְמָא וּנְבוּאַת שִׁקְרֵיהוֹן לָא תִתְקַיֵם דָא פוּרְעֲנוּתָא תִּתְעֲבֵּיד מִנְהוֹן׃ **יד**בְּכַן כִּדְנַן אֲמַר יְיָ אֱלֹהִים צְבָאוֹת חֲלַף דְאִתְנַבִּיתוּן יַת פִּתְגָמָא הָדֵין הָא אֲנָא יָהֵיב פִּתְגָמֵי נְבוּאָתִי בְּפוּמָךְ תַּקִיפִין כְּאֶשְׁתָּא וְעַמָא הָדֵין חַלָשִׁין כְּקַשָׁא וִיקַטְלוּנוּן׃ **טו**הָא אֲנָא מַיְתִי עֲלֵיכוֹן עַם מֵרָחִיק בֵּית יִשְׂרָאֵל אֲמַר יְיָ עַם תַּקִיף הוּא עַמָא דְמֵעַלְמָא הוּא עַמָא לָא תִידַע לִישָׁנֵיהּ וְלָא תִשְׁמַע מַה דִימַלֵיל׃ **טז**בֵּית אֲזִינֵיהּ כִּקְבְרָא פְּתִיחַ כּוּלְהוֹן גִבָרִין׃ **יז**וְיִבּוֹז חַצְרָךְ וּמֵיכְלָךְ יִקְטְלוּן בְנָךְ וּבְנָתָךְ יִשְׁבֵּי עָנָךְ וְתוֹרָךְ יִבּוֹז פְּרִי גוֹפְנָךְ וְתֵינָךְ יְפַגֵר קִרְוֵי אַרְעָךְ כְּרִיכָתָא דְאַתְּ רָחִיץ לְאִשְׁתֵּיזָבָא בְּהוֹן מִן קֳדָם דְקַטְלִין בְּחַרְבָּא׃ **יח**וְאַף בְּיוֹמַיָא הָאִינוּן אֲמַר יְיָ לָא אַעְבֵּיד עִמְכוֹן גְמִירָא׃ **יט**וִיהֵי אֲרֵי תֵימְרוּן חֲלַף מָה עֲבַד יְיָ אֱלָהָנָא לִנָא יַת כָּל אִלֵין וְתֵימַר לְהוֹן כְּמָא דִשְׁבַקְתּוּן פּוּלְחָנִי וּפְלַחְתּוּן לְטַעֲוַת פַּלְחֵי כּוֹכְבַיָא בְּאַרְעֲכוֹן כֵּן תִּשְׁתַּעְבְּדוּן לְעַמְמַיָא פַּלְחֵי כּוֹכְבַיָא בְּאַרְעָא דְלָא דִילְכוֹן׃ **כ**חֲווֹ דָא בְּבֵית יַעֲקֹב וּבַשְׂרוּהָ בִדְבֵית יְהוּדָה לְמֵימָר׃ **כא**שְׁמָעוּ כְעַן דָא עַמָא טַפְּשָׁא וְלֵית לֵיהּ לֵב דְעַיְנִין לְהוֹן וְלָא חָזָן אוּדְנִין לְהוֹן וְלָא שְׁמָעִין׃ **כב**הֲמִן קֳדָמַי לָא תִדַחֲלוּן אֲמַר יְיָ אִם מִן קֳדָם מֵימְרִי לָא תְזוּעוּן דְשַׁוֵיתִי חָלָא תְּחוּמָא לְיַמָא קְיָם עֲלַם וְלָא עָדֵי לֵיהּ וּמְטָרְפִין וְלָא יָכְלִין וְהָמָן גַלוֹהִי וְלָא עָדָן לֵיהּ׃ **כג**וּלְעַמָא הָדֵין הֲוָה לֵב סָטֵי וּמְרִיד עַל דִסְטוֹ מִבָּתַר פּוּלְחָנִי גָלוֹ׃ **כד**וְלָא אֲמָרוּ בְלִבְּהוֹן נִדְחַל כְּעַן קֳדָם יְיָ אֱלָהָנָא דְמָחֵית מְטַר בַּכִּיר וְלַקִישׁ בְּעִדָנֵיהּ בִּזְמַן קַיָם שְׁבָעוּיָא דְבִזְמַן חַצְדָא נְטַר לָנָא׃ **כה**חוֹבֵיכוֹן גְרָמוּ אִלֵין לְכוֹן וַחֲטָאֵיכוֹן מְנָעוּ טוּבָא מִנְכוֹן׃ **כו**אֲרֵי אִשְׁתְּכָחוּ בְעַמִי חַיָבִין בְּנִכְלִין אִשְׁדִין דַם זַכַּאי כִּלְבוּשׁ צַיָדִין דְמָחֵי וְקָטֵיל מִתְעַשְׁתִּין לְחַבָּלָא נַפְשִׁין קָטְלִין׃ **כז**כְּבֵית פִּטְמָא דִמְלֵי עוֹפָא כֵּן בָּתֵּיהוֹן מְלַן נִכְלִין עַל כֵּן סַגִיאוּ וַעֲתִירוּ׃ **כח**עֲתָרוּ אַף קְנוֹ נִכְסִין אַף עֲבָרוּ עַל פִּתְגָמֵי אוֹרַיְתָא עֲבָדוּ דְבִישׁ דִין דִקְשׁוֹט לָא דַיְיָנִין וְאִלּוּ הֲווֹ דַיְיָנִין דִין יַתְמָא הֲווֹ מַצְלִיחִין וְדִין חֲשִׁיכַיָא בְקוּשְׁטָא לֵית אִינּוּן דְיָנִין׃ **כט**הַעַל אִלֵין לָא אַסְעַר לְאַיְתָאָה עֲלֵיהוֹן בִּישָׁא אֲמַר יְיָ אִם מִן עַמָא דִכְדֵין עוֹבָדוֹהִי לָא אִתְפְּרַע מִנְהוֹן כִּרְעוּתִי׃ **ל**תֵּימָא וּשְׁנוּ הֲווֹ בְּאַרְעָא׃ **לא**נְבִיֵי שִׁקְרָא מִתְנַבָּן שְׁקַר וְכַהֲנַיָא מְסַיְעִין עַל יְדֵיהוֹן וְעַמִי רְחִימוּ כֵּן וּמַה תַּעְבְּדוּן לְסוֹפָא׃

**Jeremiah 6**

**א**גְלוֹ בְּנֵי בִּנְיָמִן מִגוֹ יְרוּשְׁלֵם אֲרֵי קַל צְוָחַת קַרְנָא אִשְׁתְּמָעַת בְּאַרְעָא וְעַל בֵּית בִּקְעַת כַּרְמַיָא זְקוּפוּ עַמְמַיָא סִמְוָתָא אֲרֵי בִישְׁתָא אִסְתְּכִיאַת מִצִפּוּנָא וּתְבִירָא רַבָּא׃ **ב**יָאֲתָה וּמְפַנַקְתָּא אֵיכְדֵין קַלְקֵילְתָּא יַת אוֹרְחָתַיִךְ בְּכֵן בְּהִיתַת כְּנִשְׁתָּא דְצִיוֹן׃ **ג**לָהּ יֵיתוּן מַלְכִין וּמַשִׁרְיַתְהוֹן יִגְדוּן עֲלָהּ מַשְׁכְּנִין סְחוֹר סְחוֹר וְסַיְעִין גְבַר יַת חַבְרֵיהּ׃ **ד**זַמִינוּ עֲלָהּ עָבְדֵי קְרָבָא קוּמוּ וְנִסַק בְּטִיהֲרָא וַי לָנָא אֲרֵי פְנָא יוֹמָא אֲרֵי נְגָדוּ טוּלֵי רַמְשָׁא׃ **ה**קוּמוּ וְנִסַק בְּלֵילְיָא וּנְחַבֵּל בִּירְנְיָתָהָא׃ **ו**אֲרֵי כִדְנַן אֲמַר יְיָ צְבָאוֹת קוּצוּ אָעָא וְצַבָּרוּ עַל יְרוּשְׁלֵם מְלֵיתָא הָא קַרְתָּא דְאִתְפַּקִידוּ לָהּ חוֹבָהָא כּוּלְהוֹן אוֹנְסִין בְּגַוָהּ׃ **ז**כְּגוֹבָא דִמְקַיֵים מוֹהִי כֵּן אוֹרִיכוּ וְאִתְקַיָמוּ בְּגַוָהּ עָבְדֵי בִישְׁתָא קַל חֲטוֹפִין וּבְזוֹזִין מִשְׁתְּמַע בָהּ קֳדָמַי תְּדִירָא עַל כֵּן אַיְתֵיתִי עֲלָהּ מְרַע וּמָחָא׃ **ח**אִיתְרְדָא יְרוּשְׁלֵם דִלְמָא יְרָחַק מֵימְרִי יָתָךְ דִלְמָא אֲשַׁוִינָךְ צַדְיָא כַּאֲרַע סְדוֹם דְלָא אִתּוֹתָבַת׃ **ט**כִּדְנַן אֲמַר יְיָ צְבָאוֹת אִתְבְּזָזָא יִתְבַּזְזוּן כְּמָא דִמְהַלְכִין עַל שׁוּלֵי גֶפֶן לְמִקְטַף שְׁאָרָא דְיִשְׂרָאֵל וּתְתֵיב מַחְתָּךְ עֲלֵיהוֹן כִּדְקָטֵיף עַל סַלְסְלִין׃ **י**עַל מַה אֲמַלֵיל וְאַסְהֵיד וִיקַבְּלוּן אוּלְפַן הָא אִטַפִּשַׁת אוּדְנְהוֹן וְלָא יָכְלִין לְמֵיצָת הָא פִּתְגָמָא דַייָ הֲוָה לְהוֹן לְחִיסוּדִין מִדְלָא צָבָן בֵּיהּ׃ **יא**וְיַת נְבוּאַת דַייָ בִּתְקוֹף מִן קֳדָם יְיָ אִתְמְלֵיתִי לְאֵיתִי לְסוֹבָרָא וְלָא יְכֵילְתִּי לְמִשְׁפַּךְ עַל יַנְקִין בְּשׁוֹקָא וְעַל סִיעַת עוּלֵמִין כַּחֲדָא אֲרֵי אַף גְבַר עִם אִתָּא יִתְאֲחָדוּ סָב עִם דִשְׂבַע יוֹמִין׃ **יב**וְיִסְתַּחֲרוּן בָּתֵּיהוֹן לְאוֹחֲרָנִין חַקְלָן וּנְשִׁין כַּחֲדָא אֲרֵי אָרֵים יַת מְחַת גְבוּרְתִּי עַל יַתְבֵי אַרְעָא אֲמַר יְיָ׃ **יג**אֲרֵי מִזְעֵירְהוֹן וְעַד רַבְּהוֹן כּוּלְהוֹן אַנְסֵי מָמוֹן וּמִסָפַר וְעַד כָּהֵין כּוּלְהוֹן עָבְדֵי שְׁקָר׃ **יד**וְאַסִיאוּ יַת תְּבַר כְּנִשְׁתָּא דְעַמִי בְּמִלֵי שִׁקְרֵיהוֹן לְמֵימַר שְׁלָמָא שְׁלָמָא וְלֵית שְׁלָם׃ **טו**עֲלֵיהוֹן לְמִבְהַת אֲרֵי תּוֹעֵבְתָּא עֲבָדוּ אַף מִבְהַת לֵית אִינוּן בָהֲתִין אַף אִתְכְּנָעָא לֵית אִינוּן יָדְעִין בְּכֵן יִתְרְמוֹן קָטִילִין בְּעִדַן דְאַסְעַר עֲלֵיהוֹן חוֹבֵיהוֹן יִתְקְלוּן אֲמַר יְיָ׃ **טז**כִּדְנַן אֲמַר יְיָ קוּמוּ עַל אוֹרְחַן וַחֲזוֹ וּשְׁאִילוּ לִשְׁבִילִין דְמִן עַלְמָא אֵידָא אוֹרְחָא דְתַקְנָא וְהַלִיכוּ בָּהּ וְאַשְׁכָּחוּ נְיַח לְנַפְשְׁכוֹן וַאֲמָרוּ לָא נֵיזֵיל׃ **יז**וַאֲקֵימִית עֲלֵיכוֹן מַלְפִין קַבִּילוּ לְמִלֵי נְבִיָא וַאֲמָרוּ לָא נְקַבֵּיל׃ **יח**בְּכֵן שְׁמָעוּ עַמְמַיָא וּדְעִי כְּנִשְׁתָּא דְיִשְׂרָאֵל יַת חוֹבֵיהוֹן׃ **יט**שְׁמָעִי אַרְעָא דְיִשְׂרָאֵל הָא אֲנָא מַיְתֵי בִישְׁתָּא עַל עַמָא הָדֵין תּוּשְׁלְמַת עוֹבָדֵיהוֹן אֲרֵי לְפִתְגָמֵי עַבְדֵי נְבִיַיָא לָא קַבִּילוּ וְאוֹרַיְתִי וְקָצוּ בָּהּ׃ **כ**לְמָא דְנַן קֳדָמַי לְבוֹנְתָא דְמִשְׁבָא תֵיתֵי וְקָנֵי טַבְתָא מֵאַרַע רְחִיקָא עֲלָוָתְכוֹן לָא לְרַעֲוָא וְנִכְסַת קוּדְשֵׁיכוֹן לָא יִתְקַבְּלוּן קֳדָמָי׃ **כא**בְּכֵן כִּדְנַן אֲמַר יְיָ הָא אֲנָא מַיְתִי עַל עַמָא הָדֵין תַּקְלָן וְיִתְקְלוּן בְּהוֹן אֲבָהָן וּבְנִין כַּחֲדָא מָגֵיר וְקָרִיבֵיהּ יֵיבְדוּן׃ **כב**כִּדְנַן אֲמַר יְיָ הָא עַמָא אָתֵי מִצִפּוּנָא וְעַמְמִין רַבְרְבִין יֵיתוּן בִּגְלֵי מִסְיָפֵי אַרְעָא׃ **כג**קַשְׁתָּן וּתְרֵיסִין אֲחִידִין אַכְזְרְאִין אִינוּן וְלֵית לְהוֹן רַחֲמִין קָלְהוֹן כְּיַמָא בְּאִתְרְגוֹשֵׁיהּ וְעַל סוּסְוָתָא רְכֵיבִין מְסַדְרִין אִינוּן כִּגְבַר עָבֵיד קְרָבִין עֲלָךְ כְּנִשְׁתָּא דְצִיוֹן׃ **כד**שְׁמַעְנָא יַת שִׁמְעֲהוֹן אִתְרַשְׁלָא יְדָנָא עָקָא אֲחַדְתָּנָא הָא כְּחֶבְלִין לְיָלֵדְתָּא׃ **כה**לָא תִפְקוּן לְחַקְלָא וּבְאוֹרְחָא לָא תְהָכוּן אֲרֵי חַרְבָּא דְסָנְאָה מְקַטְלָא לְמִתְכַּנְשִׁין מִסְחוֹר סְחוֹר׃ **כו**כְּנִשְׁתָּא דְעַמִי אֱסָרוּ סַקִין וְחָפוּ רֵישְׁכוֹן בְּקִטְמָא אֵבֶל כְּיָחִיד עֲבִידוּ לְכוֹן מִסְפֵּיד בִּמְרַר אֲרֵי בִּתְּכֵּיף יֵיתוּן בְּזוֹזִין עֲלָנָא׃ **כז**בְּחִיר יְהַבְתָּךְ בְּעַמִי כִּכְרַךְ תַּקִיף וּתְהוֹדַע וּתְחַוֵי לְהוֹן יַת אוֹרְחַתְהוֹן׃ **כח**כָּל רַבְרְבֵיהוֹן מָרְדִין מְהַלְכִין בִּנְכִילוּ כְּמָא דִמְעָרֵב נְחָשׁ עִם פַּרְזְלָא כּוּלְהוֹן מְחַבְּלִין אִינוּן׃ **כט**הָא כְּמֵשֵׁב נַפְּחִין דַחֲרִיךְ בְּגַוָאָה דְנוּרָא כֵּן חֲשָׁא קָלְהוֹן דִנְבִיַיָא דְמִתְנַבָּן לְהוֹן תּוּבוֹ לְאוֹרַיְתָא וְלָא תָבוּ וְכַאֲבָרָא דְמִתְמְסֵי בְּגוֹ כוּרָא כֵּן הֲוָאָה בְּטִילִין בְּעֵינֵיהוֹן מִלֵי נְבִיַיָא דְמִתְנַבָּן לְהוֹן לָא לְהַנָאָה אֲלִיפוּנוּן מַלְפֵיהוֹן וְעוֹבָדֵיהוֹן בִּישַׁיָא לָא שְׁבָקוּ׃ **ל**הָא מִכְּסַף פְּסוּלָא מְרַחְקִין לְהוֹן אֲרֵי רָחֵיק יְיָ יַתְהוֹן׃

**Jeremiah 7**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ לְמֵימָר׃ **ב**קוּם בִּתְרַע בֵּית מַקְדְּשָׁא דַייָ וְתִתְנַבֵּי תַמָן יַת פִּתְגָמָא הָדֵין וְתֵימַר קַבִּילוּ פִּתְגָמָא דַייָ כָּל דְבֵית יְהוּדָה דְעָלִין בְּתַרְעַיָא הָאִילֵין לְמִסְגַד קֳדָם יְיָ׃ **ג**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל אַתְקִינוּ אוֹרְחָתְכוֹן וְעוֹבָדֵיכוֹן וְאַשְׁרֵי יַתְכוֹן בְּאַתְרָא הָדֵין׃ **ד**לָא תִתְרַחֲצוּן לְכוֹן עַל פִּתְגָמֵי נְבִיֵי שִׁקְרָא דְאָמְרִין קֳדָם הֵיכְלָא דַייָ אַתּוּן פָּלְחִין קֳדָם הֵיכְלָא דַייָ אַתּוּן דָבְחִין קֳדָם הֵיכְלָא דַייָ אַתּוּן סָגְדִין תְּלַת זִמְנִין בְּשַׁתָּא אַתּוּן מִתְחַזָן קֳדָמוֹהִי׃ **ה**אֲרֵי אִם אַתְקְנָא תְּתַקְנוּן יַת אוֹרְחַתְכוֹן וְיַת עוֹבָדֵיכוֹן אִם מֶעְבַּד תַּעְבְּדוּן דִין דִקְשׁוֹט בֵּין גַבְרָא וּבֵין חַבְרֵיהּ׃ **ו**גִיוֹר יָתוֹם וְאַרְמְלָא לָא תוֹנִיסוּן וְדַם זַכַּאי לָא תִשְׁדוּן בְּאַתְרָא הָדֵין וּבָתַר פַּלְחֵי כּוֹכְבַיָא לָא תְּהָכוֹן לְאַבְאָשָׁא לְכוֹן׃ **ז**וְאַשְׁרֵי יַתְכוֹן בְּאַתְרָא הָדֵין בְּאַרְעָא דִיהָבִית לַאֲבָהַתְכוֹן לְמִן עַלְמָא וְעַד עַלְמָא׃ **ח**הָא אַתּוּן מִתְרַחְצִין לְכוֹן עַל פִּתְגָמֵי נְבִיֵי שִׁקְרָא בְּדִיל דְלָא לַהֲנָאָה׃ **ט**גַנָבִין קְטוֹלֵי נַפְשָׁן וְגַיְפִין וּמִשְׁתַּבְּעִין לִשְׁקַר וּמַסְקִין בּוּסְמִין לְבַעֲלָא וְאָזְלִין בָּתַר פַּלְחֵי כּוֹכְבַיָא דְלָא יְדַעְתּוּן׃ **י**וְאָתָן אַתּוּן וְקַיְימִין קֳדָמַי בְּבֵיתָא הָדֵין דְאִתְקְרֵי שְׁמִי עֲלוֹהִי וְאָמְרִין אַתּוּן שֵׁיזֵיבְנָא בְּדִיל לְמֶעְבַּד יַת כָּל תּוֹעֲבָתָא הָאִלֵין׃ **יא**הַכְּבֵית כְּנִישַׁת רַשִׁיעִין הֲוָה בֵיתָא הָדֵין דְאִתְקְרֵי שְׁמִי עֲלוֹהִי בְּעֵינֵיכוֹן אַף קֳדָמֵי כֵּן גְלֵי אֲמַר יְיָ׃ **יב**אֲרֵי אֱזִילוּ כְעַן לַאֲתַר בֵּית שְׁכִנְתִּי דִי בְּשִׁלּוֹ דְאַשְׁרֵיתִי שְׁכִנְתִּי תַּמָן בְּקַדְמֵיתָא וַחֲזוֹ יַת דַעֲבָדִית לֵיהּ מִן קֳדָם בִּישַׁת עַמִי יִשְׂרָאֵל׃ **יג**וּכְעַן חֲלַף דַעֲבַדְתּוּן יַת כָּל עוֹבָדַיָא הָאִלֵין אֲמַר יְיָ וּשְׁלָחֵית לְוַתְכוֹן יַת כָּל עַבְדֵי נְבִיַיָא מַקְדִים וּמְמַלֵיל וְלָא קַבֵּילְתּוּן וְאִתְנַבִּיאוּ לְכוֹן וְלָא תַבְתּוּן׃ **יד**וְאַעְבֵּיד לְבֵיתָא דְאִתְקְרֵי שְׁמִי עֲלוֹהִי דְאַתּוּן רְחִיצִין בֵּיהּ וּלְאַתְרָא דִיהָבֵית לְכוֹן וּלְאֲבָהַתְכוֹן כְּמָא דַעֲבָדֵית לְשִׁילוֹ׃ **טו**וְאַגְלֵי יַתְכוֹן מֵאַרְעָא בֵּית שְׁכִנְתִּי כְּמָא דְאַגְלֵיתִי יַת כָּל אֲחֵיכוֹן יַת כָּל זַרְעָא דְיִשְׂרָאֵל׃ **טז**וְאַתְּ לָא תְצַלֵי עַל עַמָא הָדֵין וְלָא תִתְחַנֵן עֲלֵיהוֹן בְּבָעוּ וּצְלוֹ וְלָא תִבְעֵי מִן קָדָמַי אֲרֵי לָא רַעֲוָא קֳדָמַי לְקַבָּלָא צְלוֹתָךְ׃ **יז**הֲלֵית אַתְּ חָזֵי מָא דְאִינוּן עָבְדִין בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם׃ **יח**בְּנַיָא מְלַקְטִין אָעָא וְאַבְהָתָא מַדְלְקִין יַת נוּרָא וּנְשַׁיָא לִישָׁן לִישָׁא לְמֶעְבַּד כַּרְדוֹטִין לְכוֹכְבַת שְׁמַיָא וּלְנַסְכָא נַסְכִין לְפַלְחֵי כּוֹכְבַיָא בְּדִיל לְאַרְגַזָא קֳדָמַי׃ **יט**הַמְדַמַי דִי קָדָמַי אִינוּן מְרַגְזִין אֲמַר יְיָ הֲלָא לְאַבְאָשָׁא לְהוֹן בְּדִיל דְיִבְהַּתוּן בְּעוֹבָדֵיהוֹן׃ **כ**בְּכֵן כִּדְנַן אֲמַר יְיָ אֱלֹהִים הָא רוּגְזִי וַחֲמָתִי חָל בְּאַתְרָא הָדֵין עַל אֱנָשָׁא וְעַל בְּעִירָא וְעַל אִילַן חַקְלָא וְעַל אִבָּא דְאַרְעָא וִישֵׁיצֵי וְלָא יְהֵי חָיָס׃ **כא**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל עֲלָוָתְכוֹן אוֹסִיפוּ עַל נִכְסַת קוּדְשֵׁיכוֹן וַאֲכוּלוּ בִסְרָא׃ **כב**אֲרֵי לָא מַלְלִית עִם אֲבָהַתְכוֹן וְלָא פַּקֵדְתִּינוּן בְּיוֹמָא דְאַפְקֵית יַתְהוֹן מֵאַרְעָא דְמִצְרַיִם עַל עִסְקֵי עַלְוָן וְנִכְסַת קוּדְשִׁין׃ **כג**אֱלָהֵין יַת פִּתְגָמָא הָדֵין פַּקְדֵית יַתְהוֹן לְמֵימַר קַבִּילוּ לְמֵימְרִי וְאֶהֱוֵי לְכוֹן לֶאֱלָהָא וְאַתּוּן תְּהוֹן קֳדָמַי לְעָם וּתְהָכוּן בְּכָל אוֹרְחָא דַאֲפַקֵיד יַתְכוֹן בְּדִיל דְיִיטַב לְכוֹן׃ **כד**וְלָא קַבִּילוּ וְלָא אַרְכִינוּ יַת אוּדְנֵיהוֹן וַאֲזָלוּ בַּעֲצָתְהוֹן בְּהִרְהוּר לִבְּכוֹן בִּישָׁא וְאַחְזָרוּ בְּפוּלְחָנִי קְדַל וְלָא שַׁוִיאוּ דְחַלְתִּי לָקֳבֵיל אַפֵּיהוֹן׃ **כה**לְמִן יוֹמָא דִנְפָקוּ אֲבָהַתְכוֹן מֵאַרְעָא דְמִצְרַיִם עַד יוֹמָא הָדֵין וּשְׁלָחֵית לְוַתְכוֹן יַת כָּל עֲבָדַי נְבִיַיָא יוֹם מַקְדִים וּמְשַׁלַח׃ **כו**וְלָא קַבִּילוּ לְמֵימְרִי וְלָא אַרְכִינוּ יַת אוּדְנֵיהוֹן וְקַשִׁיאוּ יַת קְדַלְהוֹן אַבְאִישׁוּ מֵאֲבָהַתְהוֹן׃ **כז**וּתְמַלֵיל עִמְהוֹן יַת כָּל פִּתְגָמַיָא הָאִלֵין וְלָא יְקַבְּלוּן מִנָךְ וְתִתְנַבֵּי לְהוֹן וְלָא יְתִיבוּנָךְ׃ **כח**וְתֵימַר לְהוֹן דֵין עַמָא דִי לָא שְׁמָעוּ לְמֵימְרָא דַייָ אֱלָהָהוֹן וְלָא קַבִּילוּ אוּלְפַן פִּסְקַת הֵימָנוּתָא וְאִתְמַנָעַת מִפּוּמְהוֹן׃ **כט**תְּלִישִׁי עַל רַבְרְבַיִךְ דְיִגְלוּן וְטוּלִי עַל נַגְרִין אִלְיָא אֲרֵי רָחֵיק יְיָ וְרַטֵישׁ יַת דָרָא דַעֲבָרוּ עַל מֵימְרֵיהּ׃ **ל**אֲרֵי עֲבָדוּ בְנֵי יְהוּדָה דְבִישׁ קֳדָמַי אֲמַר יְיָ שַׁוִיאוּ שִׁקוּצֵיהוֹן בְּבֵיתָא דְאִתְקְרֵי שְׁמִי עֲלוֹהִי לְסַאֲבוּתֵיהּ׃ **לא**וּבְנוֹ בָּמַת תּוֹפֶת דִי בְחֵילַת בַּר הִנוֹם לְאוֹקָדָא יַת בְּנֵיהוֹן וְיַת בְּנָתֵיהוֹן בְּנוּרָא דְלָא פַקְדֵית בְּאוֹרַיְתִי וְלָא רַעֲוָא קָדְמַי׃ **לב**בְּכֵן הָא יוֹמַיָא אָתָן אֲמַר יְיָ וְלָא יִתְאַמָר עוֹד תּוֹפֶת וְחֵילַת בַּר הִנוֹם אֱלָהֵין חֵילַת קְטִילַיָא וִיקַבְּרוּן בְּתוֹפֶת מִבְּלִי אֲתַר׃ **לג**וּתְהֵי נְבֵילְתָּא דְעַמָא הָדֵין מְשַׁגְרָא לְמֵיכַל לְעוֹפָא דִשְׁמַיָא וְלִבְעִירָא דְאַרְעָא וְלֵית דְמָנִיד׃ **לד**וָאֱבַטֵיל מִקִרְוַיָא דְבֵּית יְהוּדָה וּמִשׁוֹקֵי יְרוּשְׁלֵם קַל בִּיעַ וְקַל חֶדְוָא קַל חַתְנוּן וְקַל כַּלָן אֲרֵי לְחוּרְבָּא תְּהֵי אַרְעָא׃

**Jeremiah 8**

**א**בְּעִדָנָא הַהִיא אֲמַר יְיָ יִפְקוּן יַת גַרְמֵי מַלְכַיָא דְבֵית יְהוּדָה וְיַת גַרְמֵי רַבְרְבֵיהוֹן וְיַת גַרְמֵי כַהֲנַיָא וְיַת גַרְמֵי נְבִיֵי שִׁקְרָא וְיַת גַרְמֵי יַתְבֵי יְרוּשְׁלֵם מִקִבְרֵיהוֹן׃ **ב**וְיִשְׁטִחוּנוּן לִקָבֵיל שִׁמְשָׁא וְסִיהֲרָא וּלְכֹל חֵילֵי שְׁמַיָא דְרַחֲמוּנוּן וְדִפְלָחוּנוּן וְדִטְעוֹ בַתְרֵיהוֹן וְדִתְבָעוּנוּן וְדִסְגִידוּ לְהוֹן לָא יִתְכַּנְשׁוּן וְלָא יִתְקַבְּרוּן לְזֵיבַל מְבַדֵר עַל אַפֵּי אַרְעָא יְהוֹן׃ **ג**וְיִתְרְעוּן בְּמוֹתָא מִדִבְחַיָא לְכָל שְׁאָרָא דְיִשְׁתָּאֲרוּן מִן זַרְעִיתָא בִישְׁתָּא הָדָא בְּכָל אַתְרַיָא דְיִשְׁתָּאֲרוּן דְאַגְלֵיתִינוּן לְתַמָן אֲמַר יְיָ צְבָאוֹת׃ **ד**וְתֵימַר לְהוֹן כִּדְנַן אֲמַר יְיָ הֲיִפְּלוּן וְלָא יְקוּמוֹן אִם לְמֵיתַב גְלֵי קָדָמַי דְלָא יְתוּבוּן׃ **ה**מַה דֵין מִתְחַסְנִין לְמֵיתָב לְפוּלְחָנִי עַמָא הָדֵין יַתְבֵי יְרוּשְׁלֵם תָּבוּ לִמְרַד מִן אוֹרַיְתָא וְלָא צָבָן לְמֵיתַב אַתְקִיפוּ בְּנִכְלִין מְסָרְבִין לְמֵיתַב׃ **ו**אֱצֵיתִת וּגְלֵי קָדָמַי לָא כִדְכָשַׁר מְמַלְלִין לֵית גְבַר דִמְתִיב מִן בִּישְׁתֵיהּ לְמֵימָר מָה עֲבָדֵית כּוּלְהוֹן מִסְגַן בִּרְעוּת נַפְשֵׁיהוֹן כְּסוּסְיָא דִגְזַר בִּקְרָבָא׃ **ז**אַף חִוָרִיתָא בִּשְׁמַיָא יָדְעָא זִמְנָהָא וְשַׁפְנִינָא וְכוּרְכַיָא וּסְנוּנִיתָא נַטְרִין יַת עִדַן מֵיַעלְהוֹן וְעַמִי לָא הֲווֹ יָדְעִין לְמֶעְבַּד יַת קְיָמָא דַיָי׃ **ח**אֵיכְדֵין תֵּימְרוּן חַכִּימִין אֲנַחְנָא וְעַל אוֹרַיְתָא דַייָ אַנַחְנָא רְחִיצִין בְּכֵן הָא לְשִׁקְרָא עָבֵיד סָפֵר קוּלְמַס דִשְׁקַר לְזַיָפָא׃ **ט**בְּהִיתוּ חַכִּימַיָא אִתְּבַרוּ וְאִתְאֲחִידוּ הָא בְּפִתְגָמָא דַייָ קָצוּ וְחוּלַק בְּחוּכְמְתָא לֵית לְהוֹן׃ **י**בְּכֵן אֶתֵּן יַת נְשֵׁיהוֹן לְאוֹחֲרָנִין חַקְלַתְהוֹן לִירוּתִין אֲרֵי מִן זְעֵירָא וְעַד רַבָּא כּוּלְהוֹן אַנְסֵי מָמוֹן מִסָפֵר וְעַד כָּהֵן כּוּלְהוֹן עָבְדֵי שְׁקָר׃ **יא**וְאַסִיאוּ יַת תְּבַר כְּנִשְׁתָּא דְעַמִי בְמִלֵי שִׁקְרֵיהוֹן לְמֵימָר שְׁלָמָא שְׁלָמָא וְלֵית שְׁלָם׃ **יב**עֲלֵיהוֹן לְמִבְהַת אֲרֵי תוֹעֵבָה עֲבָדוּ אַף מִבְהַת לֵית אִינוּן בַּהֲתִין וְאִתְכְּנָעוּ לֵית אִינוּן יָדְעִין בְּכֵן יִתְרְמוֹן קְטִילִין בְּעִדָן דְאַסְעַר עֲלֵיהוֹן חוֹבֵיהוֹן יִתְקְלוּן אֲמַר יְיָ׃ **יג**שֵׁצָאָה אֲשֵׁיצִינוּן אֲמַר יְיָ וִיסוּפוּן כְּמֵיסַף עִנְבִין מִגֶפֶן וּכְנִבְלָא מִתֵּינָא וּכְטֶרֶף מֵאִילַן עַל דִיהָבֵית לְהוֹן אוֹרַיְתִי מִסִינַי וַעֲבָרוּ עֲלָהּ׃ **יד**עַל מָה אֲנַחְנָא יָתְבוּן אִתְכְּנָשׁוּ וְנֵיעוֹל לְקִרְוִין כְּרִיכָן וְנִשְׁתּוֹק תַּמָן אֲרֵי יְיָ אֱלָהָנָא אַיְתִי עֲלָנָא תְּבַר וְאַבְהֲתָנָא וְאַשְׁקָנָא כָּס דִלְוָט בִּישׁ כְּרֵישֵׁי חֵיוָן אֲרֵי חַבְנָא קֳדָם יְיָ׃ **טו**סַבַּרְנָא לִשְׁלָם וְלֵית טַב וּלְעִדַן סְלִיחוּת חוֹבִין וְהָא פּוּרְעֲנוּת חֶטְאִין׃ **טז**עַל דִי פְּלָחוּ לְעֶגְלָא דִבְדָן מֶלֶךְ בְּמַשַׁרְיָתֵיהּ יִסַק עֲלֵיהוֹן וִיגַלֵי יַתְהוֹן מִקַל פְּסִיעוּת גִבָּרוֹהִי יְזוּעוּן כָּל יַתְבֵי אַרְעָא יֵיתוּן וְיִבְזוּן אַרְעָא וּמְלוֹאָה קִרְוַיָא וּדְיָתְבִין בְּהוֹן׃ **יז**אֲרֵי הָא אֲנָא מְגָרֵי בְּכוֹן עַמְמִין קְטוֹלִין כְּחֵיוִין חוּרְמָנִין דְלֵית לְהוֹן לַחְשָׁא וְיִקְטְלוּן יַתְכוֹן אֲמַר יְיָ׃ **יח**עַל דַהֲווֹ מַלְעִיגִין לְקָבַל נְבִיַיָא דְמִתְנַבָּן לְהוֹן דַוָנָא וְתֵינַחְתָּא אַיְתִי עֲלֵיהוֹן מִן קֳדָם חוֹבֵיהוֹן עֲלֵיהוֹן אֲמַר נְבִיַיָא לִבִּי דַוָי׃ **יט**הָא קַל צַוְחַת כְּנִשְׁתָּא דְעַמִי מֵאַרְעָא רְחִיקָא נְבִיַיָא אוֹכַח יַתְהוֹן הַשְׁכִינְתָּא דַייָ לֵית בְּצִיּוֹן אִם מַלְכָּא לֵית בָּה מָא דֵין מַרְגְזִין קָדָמַי בְּצַלְמָנֵיהוֹן בְּפוּלְחַן טַעֲוָתָא׃ **כ**אֲמָרַת כְּנִשְׁתָּא דְיִשְׂרָאֵל עָדָא זִמְנָא שְׁלִים קָבָּא וַאֲנַחְנָא לָא מִתְפָּרְקִין׃ **כא**אֲמָרֵית יְרוּשְׁלֵם עַל תְּבַר כְּנִשְׁתָּא דְעַמִי אִזְדַעְזְעֵית אִתְחַפִּיאוּ אַפֵּי אִכְרוּם אוּכָמִין כְּקִדְרָא אִשְׁתַּמָמוּ אַחֲדָתְנִי׃ **כב**אֲמַר יִרְמְיָה נְבִיָא דִלְמָא לָא אִית בִּי עוֹבָדִין טָבִין לְמִבְעֵי עַל בֵּית יִשְׂרָאֵל הֲלָא מַחְמֵיד הֲוֵיתִי לְאוּלְפָנֵיהּ דְאֵלִיָּה נְבִיָא דְמִגִלְעָד דְפִתְגָמוֹהִי אִינוּן אַסוּתָא אֲרֵי עַל דְלָא תָּבוּ בְּכֵן לָא סְלֵיקַת אַסוּ לְמֵחַת כְּנִשְׁתָּא דְעַמִי׃ **כג**מִי יִתֵּן רֵישִׁי כְּנַחַל דְמַיִן וְעֵינַי כְּמַבּוּעָא דְמַעְיָן וְאֶבְכֵּי יְמָם וְלֵילֵי עַל קְטִילֵי כְּנִשְׁתָּא דְעַמִי׃

**Jeremiah 9**

**א**מִי יִתְּנִינַנִי בְּמַדְבְּרָא בֵּית מַבָּתַת עָדַי אוֹרְחַן וְאֶשְׁבּוֹק יַת כְּנִשְׁתָּא דְעַמִי וֶאֱהַךְ מִלְוַתְהוֹן אֲרֵי כוּלְהוֹן זַנָאִין סִיעַת שִׁקְרִין׃ **ב**וְאַלִיפוּ יַת לִישַׁנְהוֹן פִתְגָמֵי שְׁקַר דָמַן אִינוּן כְּקַשְׁתָּא נְכִילָא וְלָא לְהֵימָנוּתָא תַּקִיפוּ בְאַרְעָא אֲרֵי מִבִּישְׁתָּא לְבִישְׁתָּא נְפָקוּ וּמֵידַע דְחַלְתִּי לָא אֲלִיפוּ אֲמַר יְיָ׃ **ג**גְבַר מֵחַבְרֵיהּ אִסְתַּמְרוּ וְעַל כָּל אֲחָא לָא תִתְרַחֲצוּן אֲרֵי כָל אֲחָא מִכְמַן כָמֵן וְכָל רָחִים בִּנְכִילוּ מְהַלֵךְ׃ **ד**וּגְבַר בְּחַבְרֵיהּ מְשַׁקְרִין וְקוּשְׁטָא לָא מְמַלְלִין אֲלִיפוּ לִישָׁנְהוֹן פִּתְגָמֵי שְׁקַר אִיטַפְשׁוּ טְעוֹ׃ **ה**יָתְבִין בְּבֵית כְּנִשְׁתְּהוֹן וּמִשְׁתָּעַן עַל עַוְיָתְהוֹן בִּנְכִילוּ מְסָרְבִין לְמֵידַע דְחַלְתִּי אֲמַר יְיָ׃ **ו**בְּכֵן כִּדְנַן אֲמַר יְיָ צְבָאוֹת הָא אֲנָא מַיְתִי עֲלֵיהוֹן עָקָא וְצָרֵיף לְהוֹן וּבָתַר לְהוֹן אֲרֵי אֵיכְדֵין אַעְבֵּיד מִן קֳדָם חוֹבֵי כְּנִשְׁתָּא דְעָמִי׃ **ז**כְגִיר דִי מְחָרֵף לִישַׁנְהוֹן נִכְלִין מְחַשֵׁב בְּפוּמְהוֹן שְׁלָמָא גְבַר עִם חַבְרֵיהּ מְמַלְלִין וּבִמְעוֹהִי מְשַׁוֵי כְמַנְתֵּיהּ׃ **ח**הַעַל אִילֵין לָא אַסְעַר לְאַיְתָאָה עֲלֵיהוֹן בִּישְׁתָּא אֲמַר יְיָ אִם מִן עַמָא דִכְדֵין עוֹבָדוֹהִי לָא אִתְפְּרַע מִנְהוֹן כִּרְעוּתִי׃ **ט**עַל טוּרַיָא אֲנָא מֵרִים קָלֵי וּבְכֵי וּמְצַוָח וְעַל דִירָוַת מַדְבְּרָא אִלְיָא אֲרֵי צַדִיאוּ מִבְּלִי אֱנַשׁ דְעָדֵי וְלָא אִשְׁתְּמַע קַל בְּעִירָא בְּאַרְעֲהוֹן מֵעוֹפָא דִשְׁמַיָא וְעַד בְּעִירָא אִטַלְטָלוּ גְלוֹ׃ **י**וְאֶתֵּן יַת יְרוּשְׁלֵם לְיַגָרִין מְדוֹר יְרוֹדִין וְיַת קִרְוַיָא דְבֵית יְהוּדָה אֶתֵּן לְצָדוּ מִבְּלִי יָתֵיב׃ **יא**מַן גַבְרָא דְחַכִּים וְיִסְבַּר יַת דָא וּדְאִתְמַלֵל מִן קֳדָם יְיָ עִמֵיהּ וִיחַוִינָהּ עַל מִן חֲרוּבַת אַרְעָא צַדִיאַת כְּמַדְבְרָא מִבְּלִי יָתֵיב׃ **יב**וַאֲמַר יְיָ עַל דִי שְׁבָקוּ יַת אוֹרַיְתִי דִיהָבִית קֳדָמֵיהוֹן וְלָא קַבִּילוּ לְמֵימְרִי וְלָא הֲלִיכוּ בָּהּ׃ **יג**וַאֲזַלוּ בָּתַר הִרְהוּר לִבְּהוֹן וּבָתַר בַּעֲלַיָא דְאַלֵיפִינוּן אֲבַהָתְהוֹן׃ **יד**בְּכֵן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַיְתֵי עָקָא עַל עַמָא הָדֵין מְרַר כְּגִידִין וְאַשְׁקִינוּן כָּס דִלְוָט בְּרֵישֵׁי חִיוְיָן׃ **טו**וַאֲבַדְרִינוּן בֵּינֵי עַמְמַיָא דְלָא יְדָעוּ אִינוּן וַאֲבָהַתְהוֹן וָאֱגָרֵי בַתְרֵיהוֹן דְקַטְלִין בְּחַרְבָּא עַד דֶאֱשֵׁיצֵי יַתְהוֹן׃ **טז**כִּדְנַן אֲמַר יְיָ צְבָאוֹת אִסְתַּכָּלוּ וּקְרוֹ לְאֶלְיָתָא וְיֵיתְיָן וּלְחַכִּימָתָא שָׁלְחוּ וְיַיתְיָן׃ **יז**וְיוֹחֲיָן וְיִטְלַן עֲלָנָא אֶלְיָא וִישַׁגְרַן עֵינָנָא דִמְעִין וְגַלְגַלֵי עֵינָנָא יִגְרוּן מַיָא׃ **יח**אֲרֵי קַל אִלְיָא אִשְׁתְּמַע מִצִיוֹן אֵכְדֵין אִתְבְּזֵיזְנָא בְּהֵיתְנָא לַחֲדָא אֲרֵי חֲרוּבַת אַרְעָא אֲרֵי צַדִיאָה בִּרְנְיָתָהָא׃ **יט**אֲרֵי שְׁמַעָא נְשַׁיָא פִּתְגָמָא דַייָ וּתְצֵית אוּדְנֵיכוֹן לְמִלֵי נְבִיוֹהִי וְאַלִיפְנָא לִבְנָתֵיכוֹן אִלְיָא וְאִתְּתָא לַחֲבֶרְתָּהּ עִנוּיָא׃ **כ**אֲרֵי סְלֵיק מוֹתָא בַּחֲרַכָּנָא עַל בְבִרְנְיָתָנָא לְשֵׁיצָאָה יַנְקִין מִשׁוֹקָא עוּלֵימִין מֵרְחוֹבִין׃ **כא**אִתְנַבֵּי כִּדְנַן אֲמַר יְיָ וְתִתְרְמֵי נְבֵלְתָּא דֶאֱנָשָׁא כְּזֵיבַל מְבַדַר עַל אַפֵּי חַקְלָא וְכַעֲמִירָא מִבָּתַר חַצָדָא וְלֵית דִמְכַנֵשׁ׃ **כב**כִּדְנַן אֲמַר יְיָ לָא יִשְׁתַּבַּח שְׁלֹמֹה בַּר דָוִד חַכִימָא בְּחוּכְמָתֵיהּ וְלָא יִשְׁתַּבַּח שִׁמְשׁוֹן בַּר מָנוֹחַ גְבָּרָא בִּגְבוּרְתֵיהּ וְלָא יִשְׁתַּבַּח אַחְאָב בַּר עָמְרִי עַתִּירָא בְּעוּתְרֵיהּ׃ **כג**אֱלָהֵין בְּדָא יִשְׁתַּבַּח דְמִשְׁתַּבַּח דְחַכִּים וְאַלִיף לְמִידַע דְחַלְתִּי אֲרֵי אֲנָא יְיָ עָבֵידְנָא חִסְדָא וְדִין דִקְשׁוֹט וְזָכוּ בְּאַרְעָא אֲרֵי בְּאִלֵין רַעֲוָה קֳדָמַי אֲמַר יְיָ׃ **כד**הָא יוֹמַיָא אָתַן אֲמַר יְיָ וְאַסְעַר עַל כָּל עַמְמַיָא פַּלְחֵי כּוֹכְבַיָא וְעַל בֵּית יִשְׂרָאֵל דְדָמָן עוֹבָדֵיהוֹן לְפַלְחֵי כוֹכְבַיָא׃ **כה**עַל מִצְרָאֵי וְעַל יְהוּדָה וְעַל אֱדוֹמָאֵי וְעַל בְּנֵי עַמוֹן וְעַל מוֹאֲבָאֵי וְעַל כָּל מַקְפֵי פָתָא דְשָׁרָן בִּשְׁכוּנִין בְּמַדְבָּרָא אֲרֵי כָל עַמְמַיָא עַרְלִין בְּבִשְׂרֵהוֹן וְכָל בֵּית יִשְׂרָאֵל עַרְלִין בְּלִבְּהוֹן׃

**Jeremiah 10**

**א**קַבִּילוּ יַת פִּתְגָמָא דְמַלֵיל יְיָ עֲלֵיכוֹן בֵּית יִשְׂרָאֵל׃ **ב**כִּדְנַן אֲמַר יְיָ מֵאוֹרְחַת עַמְמַיָא לָא תֵילְפוּן וּמֵאַתְוָן דְמִשְׁתַּנִין בִּשְׁמַיָא לָא תִתַּבְּרוּן אֲרֵי מִתַּבְּרִין עַמְמַיָא מִנְהוֹן׃ **ג**אֲרֵי גְזֵירַת עַמְמַיָא לְמָא אִינוּן אֲרֵי אָעָא מֵחוּרְשָׁא קָיִץ לֵיהּ עוֹבַד יְדֵי נַגָר בַּחֲצִינָא׃ **ד**בְּכַסְפָּא וּבְדַהֲבָא חָפֵי לֵיהּ בְּמַסְמְרִין וּבְמַקָבִין מַתְקֵיף לֵיהּ דְלָא יִצְטְלֵי׃ **ה**עוֹבַד נְגִיד זְקִיפִין אִינוּן וְלָא מְמַלְלִין אִתְנַטָלָא יִתְנַטְלוּן אֲרֵי לֵית בְּהוֹן רוּחָא לַהֲלָכָא לָא תִדַחֲלוּן מִנְהוֹן אֲרֵי לָא מַבְאֲשִׁין וְאַף לְאֵיטָבָא לֵית אִינוּן יָדְעִין׃ **ו**לֵית בַּר מִנָךְ יְיָ רַב אַתְּ וְרַב שְׁמָךְ בְּגִבָּרוּתָא׃ **ז**מַן לָא יִדְחַל מִן קֳדָמָךְ מֶלֶךְ עַל כָּל עַמְמַיָא אֲרֵי דִילָךְ הִיא מַלְכוּתָא אֲרֵי בְּכָל חַכִּימֵי עַמְמַיָא וּבְכָל מַלְכְּוָתְהוֹן לֵית בַּר מִנָךְ׃ **ח**וּבַחֲדָא יְחוֹבוּן עַמְמַיָא פַּלְחֵי כּוֹכְבַיָא עַל דְאִטַפָּשׁוּ עַל דִפְלָחוּ לְטַעֲוָתָא דִלְמָא אִינוּן׃ **ט**כַּסְפָּא דִמְחַפָּן מֵאַפְרִיקָא מַיְתָן וְדַהֲבָא מֵאוֹפִיר עוֹבַד נַגָר וִידֵי קִינֵי תִּכְלָא וְאַרְגְוָנָא לְבוּשְׁהוֹן עוֹבַד חֲכִּימִין כּוּלְהוֹן׃ **י**וַיְיָ אֱלֹהִים קְשׁוֹט הוּא אֱלָהּ קַיָם וּמְלַךְ עַלְמִין מֵרוּגְזֵיהּ תְּזוּעַ אַרְעָא וְלָא יָכְלִין עַמְמַיָא לְסוֹבָרָא רוּגְזֵיהּ׃ **יא**דְנָא פַתְשֶׁגֶן אִגַרְתָּא דִשְׁלַח יִרְמִיָה נְבִיָא לְוַת שְׁאָר סָבֵי גַלְוָתָא דִי בְּבָבֶל וְאִם יֵמְרוּן לְכוֹן כַּשְׂדָאֵי דְאַתּוּן בֵּינֵיהוֹן פְּלָחוּ לְטַעֲוָתָא בֵּית יִשְׂרָאֵל כְּדֵין תְּתִיבוּ וּכְדֵין תֵּימְרוּן לְהוֹן טַעֲוָן דְּאַתּוּן פְלָחִין לְהוֹן טַעֲוַת דְלֵית בְּהוֹן צְרוֹךְ אִינוּן מִן שְׁמַיָא לָא יָכְלִין לְאַחָתָא מִטְרָא וּמִן אַרְעָא לָא יָכְלִין לְצַמָחָא פֵרִין אִינוּן וּפָלְחֵיהוֹן יֵיבְדוּ מֵאַרְעָא וְיִשְׁתֵּיצוּן מִן תְּחוֹת שְׁמַיָא אִלֵין׃ **יב**וְכִדְנָא תֵימְרוּן לְהוֹן אֲנַחְנָא פַּלְחִין לִדְעָבֵיד אַרְעָא בְּחֵילֵי שַׁכְלֵיל תֵּבֵל בְּחוּכְמָתֵיהּ בְּסוּכְלָתָנוּתֵיהּ תְּלָא שְׁמַיָא׃ **יג**לְקַל מִתְּנִיָהּ רִכְפַת דְמַיִין בִּשְׁמַיָא וּמֵסִיק עֲנָנִין מִסְיָפֵי אַרְעָא בַּרְקִין לִזְמַן מִטְרָא עָבַד וּמַפֵּיק רוּחִין מִבֵּית גִנְזוֹהִי׃ **יד**אִתַּבָּרוּ כָל פַּלְחֵי כּוֹכְבַיָא מִלְמִידַע חָכְמָא בְּהִית כָּל קִינִי מִלְמֶעֱבַּד צְלֵם אֲרֵי שִׁקְרָא אַתְּכוּנוּן וְלָא רוּחָא בְהֵין׃ **טו**לְמָא אִינוּן עוֹבֵד תּוּלְעָבָא בְּעִדַן דְאַסְעַר עֲלֵיהוֹן חוֹבֵיהוֹן יֵיבְדוּן׃ **טז**לָא כְאִלֵין חוּלְקֵיהּ דְיַעֲקֹב אֲרֵי דִבְרָא כוֹלָא הוּא וְיִשְׂרָאֵל שִׁבְטָא דְאַחֲסַנְתֵּיהּ יְיָ צְבָאוֹת שְׁמֵיהּ׃ **יז**כְּנוּשִׁי מֵאַרְעָא סְחוֹרְתִּיךְ דְיַתְבָא בְתוּקְפָא בְּקִרְוִין כְּרִיכָן׃ **יח**אֲרֵי כִדְנַן אֲמַר יְיָ הָא אֲנָא מַיְתִי עָקָא עַל עַמָא הָדֵין וּכְמָה דְשָׁרָן אַבְנָא בְקִלְעָא כֵּן אֱבַדַר יַת יַתְבֵי אַרְעָא בְּזִמְנָא הָדָא וְאָעֵיק לְהוֹן בְדִיל דִיקַבְּלוּן פּוּרְעָנוּת חוֹבֵיהוֹן׃ **יט**וַי לִי עַל תַּבְרִי מְמַרְעָא מַחְתִי וַאֲנָא אֲמָרֵית בְּרַם דֵין מַרְעִי וֶאֱסוֹבְרִינֵיהּ׃ **כ**אַרְעִי חֲרוֹבַת וְכָל קִרְוֵי אִתְבְּזִיזָא עַמִי גָלוֹ וְלֵיתִינוּן לֵית דְמָתַח עוֹד מַשְׁכְּנִי וּמְקַיֵם יְרִיעָתָי׃ **כא**אֲרֵי אִטַפָּשׁוּ מַלְכַיָא וְאוּלְפַן מַן קֳדָם יְיָ לָא תְבָעוּ עַל כֵּן לָא יִצְלְחוּן וְכָל עַמְהוֹן יִתְבַּדְרוּן׃ **כב**קַל בְּשׂוֹרְתָא הָא אַתְיָא וּתְבָרָא רַבָּא מֵאֲרַע צִפּוּנָא לְשַׁוְאָה יַת קִרְוַיָא דְבֵית יְהוּדָה לְצָדוּ מְדוֹר יְרוֹדִין׃ **כג**יְדַעְנָא יְיָ אֲרֵי לָא לֶאֱנָשָׁא אוֹרְחֵיהּ וְלָא לִגְבַר דְאָזִיל וּמַתְקִין יַת פְּסִיעָתֵיהּ׃ **כד**אַיְתִי עֲלֵיהוֹן יְסוּרִין יְיָ בְּרַם בְּדִין חֲשׂוֹךְ לָא יִתְקַף רוּגְזָךְ בְּהוֹן דִלְמָא יִזְעָרוּן׃ **כה**שְׁפוֹךְ חֵימָתָךְ עַל עַמְמַיָא דְלָא אֲלִיפוּ לְמֵידַע דְחַלְתָּךְ וְעַל זַרְעִיתָא דְכַשְׂדָאֵי דִי בְפּוּלְחַן שְׁמָךְ לָא תְבָעוּ אֲרֵי שְׁלִיטוּ בִּדְבֵית יַעֲקֹב וּבְזוּ נִכְסֵהוֹן וְשֵׁיצִיאוּנוּן וְיַת מְדוֹרְהוֹן אַצְדִיאוּ׃

**Jeremiah 11**

**א**פִּתְגַם נְבוּאָה דַהֲוָה עִם יִרְמִיָה מִן קֳדָם יְיָ לְמֵימָר׃ **ב**קַבִּילוּ יַת פִּתְגָמֵי קַיָמָא הָדֵין וּתְמַלְלוּן עִם אֱנַשׁ יְהוּדָה וְעַל יַתְבֵי יְרוּשְׁלֵם׃ **ג**וְתֵימַר לְהוֹן כִּדְנַן אֲמַר יְיָ אֱלָהָא דְיִשְׂרָאֵל לִיט גַבְרָא דְלָא יְקַבֵּיל יַת פִּתְגְמֵי קְיָמָא הָדֵין׃ **ד**דְפַקְדֵית יַת אֲבָהַתְכוֹן בְּיוֹמָא דְאַפְקֵית יַתְהוֹן מֵאַרְעָא מִצְרַיִם מִכּוּרָא דְפַרְזְלָא לְמֵימַר קַבִּילוּ לְמֵימְרִי וְתַעְבִדוּן יַתְהוֹן כְּכָל דְאַפְקֵיד יַתְכוֹן וּתְהוֹן קֳדָמַי לְעַם וַאֲנָא אֱהֶוֵי לְכוֹן לֶאֱלָהּ׃ **ה**בְּדִיל לְקַיָמָא יַת קְיָמָא דְקַיֵמִית לַאֲבָהַתְכוֹן לְמִתַּן לְהוֹן אַרְעָא עַבְדָא חֲלַב וּדְבַשׁ כְּיוֹמָא הָדֵין וַאֲתֵיבִית וַאֲמָרִית אָמֵן יְיָ׃ **ו**וַאֲמַר יְיָ לִי אִתְנַבֵּי יַת כָּל פִּתְגָמַיָא הָאִלֵין בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם לְמֵימָר קַבִּילוּ יַת פִּתְגָמֵי קְיָמָא הָדֵין וְתַעְבְּדוּן יַתְהוֹן׃ **ז**אֲרֵי אַסְהָדָא אַסְהֵדִית בַּאֲבָהַתְכוֹן בְיוֹמָא דְאַסְקֵית יַתְהוֹן מֵאַרְעָא דְמִצְרַיִם וְעַד יוֹמָא הָדֵין מַקְדִים וּמַסְהִיד לְמֵימָר קַבִּילוּ לְמֵימְרִי׃ **ח**וְלָא קַבִּילוּ וְלָא אַרְכִינוּ יַת אוּדְנֵהוֹן וַאֲזָלוּ גְבַר בְּהִרְהוּר לִבְּהוֹן בִּישָׁא וְאַיְתֵיתִי עֲלֵיהוֹן פּוּרְעֲנוּתָא עַל דְלָא קַבִּילוּ פִּתְגְמֵי קְיָמֵא הָדֵין דְפַקְדֵית לְמֶעְבַּד וְלָא עֲבָדוּ׃ **ט**וַאֲמַר יְיָ לִי אִשְׁתְּכַּח דִמְרָדוּ בְּמֵימְרִי אֱנַשׁ יְהוּדָה וְיַתְבֵי יְרוּשְׁלֵם׃ **י**תָּבוּ לְחוֹבֵי אֲבָהַתְהוֹן קַדְמָאֵי דְסָרִיבוּ לְקַבָּלָא יַת פִּתְגָמַי וְאִינוּן טְעוֹ בָּתַר פַלְחֵי כּוֹכְבַיָא לְמִפְלַחְהוֹן אַשְׁנִיאוּ בֵית יִשְׂרָאֵל וּבֵית יְהוּדָה יַת קְיָמִי דִגְזָרִית יַת אֲבָהַתְכוֹן׃ **יא**בְּכֵן כִּדְנַן אֲמַר יְיָ הָא אֲנָא מַיְתֵי עֲלֵיכוֹן בִּישְׁתָא דְלָא יִכְלוּן לְאִשְׁתְּזָבָא מִנָהּ וִיצַלוֹן קֳדָמַי וְלָא אֲקַבֵּיל צְלוֹתְהוֹן׃ **יב**וִיהָכוֹן אֱנַשׁ קִרְוַיָא דְבֵית יְהוּדָה וְיַתְבֵי יְרוּשְׁלֵם וְיִבְעוּן מִן טַעֲוָתָא דְאִינוּן מַסְקִין בּוּסְמִין לְהֶן הַאִם יָכְלָן לְמִפְרַקְהוֹן בְּעִידַן בִּישַׁתְהוֹן׃ **יג**אֲרֵי מִנְיַן קִרְוֵיכוֹן הֲוָאָה דְחַלְתְּכוֹן דְבֵית יְהוּדָה וּמִנְיַן שׁוֹקֵי יְרוּשְׁלֵם שַׁוִיתוּן אֱגוֹרִין לְבָהֲתָא וֶאֱגוֹרִין לְאַסָקָא בּוּסְמִין לְבַעֲלָא׃ **יד**וְאַתְּ לָא תְצַלֵי עַל עַמָא הָדֵין וְלָא תִתְחַנֵן עֲלֵיהוֹן בְּבָעוּ וּבִצְלוֹ אֲרֵי לָא רַעֲוָא קֳדָמַי בְּעִידַן דְאַתְּ מְצַלֵי עֲלֵיהוֹן קֳדָמַי בְּעִידַן בִּישַׁתְהוֹן׃ **טו**מַה לְעַמָא דַהֲוָה חָבִיב קֳדָמַי שְׁבָקוּ פוּלְחַן בֵּית מַקְדְשִׁי עֲבָדוּ עֵצָה לְחֶטְאִין סַגִיאִין מְעַרְבִין בְּשַׂר שִׁקוּצִין עִם בְּשַׂר קוּדְשָׁא יִגְלוֹן מִנִיךְ מִן קֳדָם בִּשְׁתִּיךְ בְּכֵן הֲוֵיתָא תַקִיפָא׃ **טז**הָא כְאִילַן זֵיתָא דְשַׁפִּיר בְּרֵיוֵיהּ וְיָאֵי בְּחֶזְוֵיהּ וְסוֹכֵיהּ מַטְלַן בְּאִילָנַיָא כֵּן רַבַּי יְיָ שְׁמִיךְ בְּעַמְמַיָא וּכְדוֹ דַעֲבַרְתְּ עַל אוֹרַיְתָא מַשִׁרְיַת עַמְמִין דְתַקִיפִין כְּאֶשְׁתָּא יֵיתוּן עֲלָךְ וְיִתְחַבְּרוּן לְהוֹן סוּמְכְוָן׃ **יז**וַיָי צְבָאוֹת דְקַיֵם יָתִיךְ גְזַר לְאַיְתָאָה עֲלָךְ בִּישָׁא בְּדִיל חוֹבֵי בֵּית יִשְׂרָאֵל וּבֵית יְהוּדָה דַעֲבַדוּ לְהוֹן לְאַרְגָזָא קֳדָמַי לְאַסָקָא בּוּסְמִין לְבַעֲלָא׃ **יח**וַיָי אַלְפַנִי וַאֲלִיפֵית בְּכֵן אַחֲזֵיתַנִי עוֹבָדֵיהוֹן׃ **יט**וַאֲנָא כְּאִימַר בְּחִיר דִלְנִכְסְתָא מְתוּבַל וְלָא יְדָעִית אֲרֵי עֲלֵי חֲשִׁיבוּ עֶשְׁתּוֹנִין בִּישִׁין אָמְרִין נִרְמֵי סַמָא דְמוֹתָא בְּמֵיכְלֵיהּ וּנְשֵׁיצִינֵיהּ מֵאַרְעָא דְיִשְׂרָאֵל וּשְׁמֵיהּ לָא יִדְכַּר עוֹד׃ **כ**וַיָי צְבָאוֹת דַיָין קְשׁוֹט גַלְיָן קֳדָמוֹהִי כּוּלְיָן וָלֵב אֶחְזֵי פוּרְעֲנוּת דִינָךְ מִנְהוֹן אֲרֵי קֳדָמָךְ אֲמָרִית יַת עֶלְבְּנִי׃ **כא**בְכֵן כִּדְנַן אֲמַר יְיָ עַל אֱנָשֵׁי דְבָעָן לְמִקְטְלָךְ דְאָמְרִין לָא תִתְנַבֵּי בִּשְׁמָא דַייָ וְלָא תְמוּת בִּידָנָא׃ **כב**בְּכֵן כִּדְנַן אֲמַר יְיָ צְבָאוֹת הַאֲנָא מַסְעַר עֲלֵיהוֹן עוּלֵימֵהוֹן יִתְקַטְלוּן בְּחַרְבָּא בְּנֵיהוֹן וּבְנָתֵיהוֹן יְמוּתוּן בְּכַפְנָא׃ **כג**וּשְׁאָרָא לָא יְהֵי לְהוֹן אֲרֵי אַיְתִי בִּישְׁתָא עַל אֱנָשֵׁי עֲנָתוֹת שְׁנַת סוֹעֲרָן חוֹבֵיהוֹן׃

**Jeremiah 12**

**א**זַכַּאי אַתְּ יְיָ מִלְמֵידַן לָקֳבֵל פִּתְגָמָךְ בְּרַם שְׁאֵילַת דִינִין אֲנָא שָׁאֵיל מִן קֳדָמָךְ מַה דֵין אוֹרְחַת רַשִׁיעַיָא מַצְלְחָא שְׁלַן שְׁלֵיוָא כָּל מְשַׁקְרֵי שְׁקָר׃ **ב**קַיֵמְתִּינוּן אַף תַּקִיפוּ עֲתָרוּ אַף קְנוֹ נִכְסִין קְרִיבִין פִּתְגָמֵי אוֹרַיָתָךְ בְּפוּמְהוֹן וּרְחִיקָא דְחַלְתָּךְ מִכּוּלְיָתְהוֹן׃ **ג**וְאַתְּ יְיָ כּוֹלָא יְדִיעַ וּגְלֵי קֳדָמָךְ דְאַתְּ בָּחַר לְבָבַיָא (וְדָעָן) דְרָעַן בִּדְחַלְתָּךְ רַשִׁיעַיָא אַתְקְנִינוּן כְּעָנָא לְנִכְסְתָא וְזַמְנִינוּן לְיוֹם קָטוֹלֵי׃ **ד**עַד אֵימָתַי תֶּחֱרוֹב אַרְעָא וְעִשְׂבָּא דְכָל חַקְלָא יִיבַשׁ מֵחוֹבֵי רַשִׁיעַיָא דְיַתְבוּן בָּהּ סַף בְּעִירָא וְעוֹפָא אֲרֵי אֲמַרוּ לָא גְלֵי קֳדָמוֹהִי סוֹפָנָא׃ **ה**דְנָא תְיוּבְתָּא לְיִרְמְיָה נְבִיָא עַל בְּעוּתֵיהּ נְבִיָא אַתְּ דָמֵי לְגַבְרָא דִרְהַט עִם רַגְלָאָה וְלָאֵי וְאֵיכְדֵין אַתְּ מְדַמֵי לְמִרְהַט כָּל קֳבֵיל סוּסְיָתָא בְּבִקְעֲתָא וּבְאַרְעָא שְׁלָמָא אַתְּ מִתְבְּטַח וְנָפֵיל וְאֵיכְדֵין אַתְּ מְדַמֵי לְמֶעְבַּד כָּל קֳבֵיל חֵיוַת בְּרָא דִי בְרוֹם יַרְדְנָא וְאִם עַל טַבְוָן דַאֲנָא מוֹטַב לִנְבוּכַדְנֶאצַר מַלְכָּא דְבָבֶל רִגְלָאָה נְבִיָא אַתְּ חָזֵי וּמַתְמֵיהּ וּמִן פּוֹן דְאַחֲזִינָךְ מַה דַאֲנָא עָתִיד לְמֶעְבַּד לְאַבָהָתָךְ צַדִיקַיָא דְמִן עָלְמָא דִרְהָטוּ כְסוּסְוָתָא לְמֶעְבַּד עוֹבָדִין טָבִין קֳדָמַי וְאַף אֲמָרֵית לְהוֹן דְאַיְתֵי עַל בְּנֵיהוֹן בִּרְכַן וְנַחְמָן הָא כְּמַיָא דְנַחֲתִין שְׁטוֹף לְיַרְדְנָא׃ **ו**וּדְאַתְּ יִרְמְיָה בְּעֵי עֲלֵיהוֹן רַחֲמִין אֲרֵי יַת אֲחַךְ וּבֵית אֲבוּךְ אַף אִינוּן שַׁקָרוּ בָךְ אַף אִינוּן אֲמָרוּ עֲלָךְ מִילִין בִּישִׁין לָא תְהֵימָן בְּהוֹן אֲרֵי יֵימְרוּן עֲלָךְ פִּתְגָמִין תַּקְנִין׃ **ז**שְׁבָקִית יַת בֵּית מַקְדְשִׁי רְטֵישִׁית יַת אַחְסַנְתִּי וּמְסָרֵית יַת עַמָא דַהֲוָה חֲבִיב קֳדָמַי בְיַד סַנְאוֹהִי׃ **ח**הֲוַת קֳדָמַי אַחֲסַנְתִּי כְּאַרְיָא בְּחוּרְשָׁא סְלֵיקַת עֲלַי אִתְרְגוּשְׁתָּהּ עַל כֵּן רְחֵיקְתָּהּ׃ **ט**כְּעוֹפָא דְמִתְבַּדַר כֵּן אִתְבְּדָרַת אַחְסַנְתִּי קֳדָמַי וּכְעוֹפָא דְמִשְׁתְּדֵי כֵּן יִתְכַּנְשׁוּן עֲלָהּ דְקַטִלִין בְּחַרְבָּא מִסְחוֹר סְחוֹר מַלְכֵי עַמְמַיָא וּמַשִׁרְיָתֵיהוֹן יֵיתוּן עֲלָהּ לְמִבְזָהּ׃ **י**מַלְכִין סַגִיאִין קְטִלוּ עַמִי דוֹשִׁישׁוּ יַת אַחְסַנְתִּי יְהָבִין יַת אַחְסָנַת חֶמְדָתִי לְמִדְבַּר צָדוּ׃ **יא**שַׁוְיוּהָא לְצָדוּ אִתְאַבְּלַת קֳדָמַי חֲרוֹבַת צְדִיאַת כָּל אַרְעָא אֲרֵי לֵית אֱנַשׁ דִמְשַׁוֵי דְחַלְתִּי עַל לִבָּא׃ **יב**עַל כָּל נַגְרִין בְּמַדְבְּרָא אֲתוֹ בָזוֹזִין אֲרֵי חַרְבָּא קֳדָם יְיָ מְקַטְלָא מִסְיָפֵי אַרְעָא וְעַד סְיָפֵי אַרְעָא לֵית שְׁלָמָא לְכָל בִּשְׂרָא׃ **יג**לָא תְהוֹן דָמִין לְדִזְרָעוּ חִטִים עַל בְּיָר וְלָא מַשְׁכְּחִין לְמִכְנַשׁ אֱלָהֵין כּוּבִין וּמַעֲלַלְתְּהוֹן לֵית לְהוֹן הֲנָאָה וְתִבָּהֲתוּן בְּעוֹבָדֵיכוֹן בְּמֵיתֵי עֲלֵיכוֹן תְּקוֹף רוּגְזָא דַיָי׃ **יד**כִּדְנַן אֲמַר יְיָ עַל כָּל מָגִירַיָא בִישַׁיָא דִמְנַזְקִין בְּאַחְסַנְתָּא דְאַחְסְנֵית יַת עַמִי יַת יִשְׂרָאֵל הָא אֲנָא מְטַלְטֵיל לְהוֹן מֵעַל אַרְעֲהוֹן וְיַת דְבֵית יְהוּדָה אֱטַלְטֵיל מִבֵּינֵיהוֹן׃ **טו**וַהֲוָה בָּתַר דֶאֱטַלְטַל יַתְהוֹן אֲתוּב בְּמֵימְרִי וָאֱרְחֵים עֲלֵיהוֹן וַאֲתֵבִינוּן גְבַר לְאַחְסַנְתֵּיהּ וּגְבַר לְאַרְעֵיהּ׃ **טז**וִיהֵי אִם מֵילַף יֵילְפוּן מֵאוֹרְחַת כְּנִשְׁתָּא דְעַמִי לְקַיָמָא בִשְׁמִי קַיָם הוּא יְיָ כְּמָא דְאַלִיפוּ יַת עַמִי לְקַיָמָא בְּשׁוּם טַעֲוָתָא וְיִתְקַיְמִין בְּגוֹ עַמִי׃ **יז**וְאִם לָא יְקַבְּלוּן אוּלְפַן וֶאֱטַלְטֵל יַת עַמָא הָדֵין טִלְטוּל דְאָבְדַן אֲמַר יְיָ׃

**Jeremiah 13**

**א**כִּדְנַן אֲמַר יְיָ לִי אֱזֵיל וְתִזְבּוּן לָךְ זְרַז דְכִתַּן וּתְשַׁוִינֵיהּ עַל חַרְצָךְ וּבְמַיָא לָא תֶעֲלִינֵיהּ׃ **ב**וּזְבִינֵיהּ יַת זַרְזָא כְּפִתְגָמָא דַייָ וְשַׁוִיתֵיהּ עַל חַרְצִי׃ **ג**וַהֲוָה פִּתְגַם נְבוּאָה מִן קֳדָם יְיָ עִמִי תִּנְיָנוּת לְמֵימָר׃ **ד**סַב יַת זַרְזָא דִי זְבִינְתָּא דִי עַל חֲרָצָךְ וְקוּם אֱזֵיל לִפְרָת וּטְמַרְהִי תַמָן בִּשְׁעִיעוּת כֵּיף גְלֵי׃ **ה**וַאֲזָלַת וּטְמַרְתֵּיהּ בִּפְרָת כְּמָה דִי פַּקֵיד יְיָ יָתִי׃ **ו**וַהֲוָה מִסוֹף יוֹמִין סַגִיאִין וַאֲמַר יְיָ לִי קוּם אֱזֵיל לִפְרָת וְסַב מִתַמָן יַת זַרְזָא דִי פַקֵדְתָּךְ לְמִטַמְרֵיהּ תַמָן׃ **ז**וַאֲזָלֵית לִפְרָת וַחֲפָרֵית וּנְסִיבֵית יַת זַרְזָא מִן אַתְרָא דִטְמַרְתֵּיהּ תַּמָן וְהָא אִתְחַבֵּיל זַרְזָא לֵית בֵּיהּ צְרוֹךְ לְכָל מִדַעַם׃ **ח**וַהֲוָה פִּתְגַם נְבוּאָה מִן קֳדָם יְיָ עִמִי לְמֵימָר׃ **ט**כִּדְנַן אֲמַר יְיָ כְּדֵין אֲחַבֵּיל יַת תְּקוֹף אֱנַשׁ יְהוּדָה וְיַת תְּקוֹף יַתְבֵי יְרוּשְׁלֵם דַהֲוָה סַגִי׃ **י**עַמָא הָדֵין דְעוֹבָדֵיהוֹן בִּישִׁין דְסָרִיבוּ לְקַבָּלָא יַת פִּתְגָמָא דְאָזְלִין בָּתַר הִרְהוּר לִבְּהוֹן וּטְעוֹ בָּתַר טַעֲוַת פַּלְחֵי כּוֹכְבַיָא לְמִפְלַחְהוֹן וּלְמִסְגֵיד לְהוֹן וִיהוֹן כְּזַרְזָא הָדֵין דְלֵית בְּהוֹן צְרוֹךְ לְכָל מִדָעַם׃ **יא**אֲרֵי כְּמָא דְמִדְבַּק זַרְזָא בְּחַרְצָא דְגַבְרָא כֵּן קָרְבֵית לְפוּלְחָנִי יַת כָּל בֵּית יִשְׂרָאֵל וְיַת כָּל בֵּית יְהוּדָה אֲמַר יְיָ לְמֶהֱוֵי קֳדָמַי לְעַם וּלְשׁוּם וּלְחוּשְׁבְּחָא וְלִרְבוּ וְלָא קַבִּילוּ׃ **יב**וְתֵימַר לְהוֹן יַת פִּתְגָמָא הָדֵין כִּדְנַן אֲמַר יְיָ אֱלָהָא דְיִשְׂרָאֵל כָּל גְרַב יִתְמְלֵי חֲמַר וְיֵימְרוּן לָךְ הֲמִידַע לָא הֲוֵינָא יָדְעִין אֲרֵי כָּל גְרַב יִתְמְלֵי חֲמָר׃ **יג**וְתֵימַר לְהוֹן כִּדְנַן אֲמַר יְיָ הָא אֲנָא מְמַלֵי יַת כָּל יַתְבֵי אַרְעָא הָדָא וְיַת מַלְכָּא דְיַתְבִין לְדָוִד עַל כּוּרְסוֹהִי וְיַת כַּהֲנַיָא וְיַת נְבִיַיָא דְשִׁקְאָא וְיַת כָּל יַתְבֵי יְרוּשְׁלֵם עָקָא וִיהוֹן דָמָן לְרַוְיָא׃ **יד**וֶאֱגָרִינוּן גְבַר בַּאֲחוּהִי וַאֲבָהָן וּבְנִין כַּחֲדָא אֲמַר יְיָ לָא אֶחְמוֹל וְלָא אֵיחוּס וְלָא אֲרַחֵם מִלְחַבָּלוּתְהוֹן׃ **טו**קַבִּילוּ וְאַצִיתוּ לָא תִתְרַבְרְבוּן אֲרֵי בְמֵימְרָא דַייָ גְזִיר כֵּן׃ **טז**הָבוּ קֳדָם יְיָ אֱלָהָכוֹן יְקָרָא עַד לָא תֵיתֵי עֲלֵיכוֹן עָקָא וּתְהוֹן דָמִין לְדִמְהַלְכִין כִּדְבְקִבְלָא וְעַד לָא יִתְנַגְפוּן רַגְלֵיכוֹן עַל טוּרֵי קָבָל וְתִסְבְּרוּן לִנְהוֹר וִיהֵי עֲלֵיכוֹן חֲשׁוֹךְ לְזֵיהוֹר וְהָא כְּדִבְקִבְלָא תְהוֹן מְהַלְכִין אַתּוּן׃ **יז**וְאִם לָא תְקַבְּלוּן אוּלְפַן כַּד בְּסִתְרָא תִבְכֵּי נַפְשִׁי מִן קֳדָם דְיֶדְעֵי מִנְכוֹן יְקַרְכוֹן וּמִדְמַע תִּדְמַע וּתְשַׁגֵר עֵינֵי דִמְעִין אֲרֵי אִשְׁתְּבֵי עַמָא דַיְיָ׃ **יח**אֲמַר לְמַלְכָּא וּלְמַלְכְּוָתָא אִמְאִיכוּ תָבוּ אֲרֵי גְלָא יְקַרְכוֹן מִנְכוֹן נְפַל כְּלִיל תּוּשְׁבַּתְּכוֹן׃ **יט**קִרְוֵי דָרוֹמָא אִתְאַחִידוּ וְלֵית דְפָּתַח גְלוֹ דְבֵית יְהוּדָה כּוּלְהוֹן גָלוּ שְׁלֵימָא אִתְקַבְּלוּ תוּשְׁלִימַת עוֹבָדֵיכוֹן׃ **כ**זְקִיפוּ עֵינֵיכוֹן וַחֲזוֹ דְאָתָן מִצִפּוּנָא אָן עַמָא דְאִתְמָסַר לִיךְ עַם תּוּשְׁבַּחְתִּיךְ׃ **כא**מַה תֵּימְרוּן אֲרֵי יִסְעַר עֲלָךְ חוֹבָךְ וְאַתְּ אַלֵיפְתְּ יַתְהוֹן לְמֶעְבַּד בִּישִׁין עֲלָךְ הֲווֹ רַבְרְבִין כִּדְמַן אַוְלָא הֲלָא עָקָא וְחֶבְלִין יִיחְדוּנָךְ הָא כְּחֶבְלִין לְיָלֵידְתָּא׃ **כב**וַאֲרֵי תֵימְרִין בְּלִבִּיךְ מָא דֵין עַרְעוּנִי כָּל אִלֵין עַל דְסַגִיאוּ חוֹבָךְ אִתְגְלִיאַת בַּהֲתָתִיךְ אִתְחֲזֵי קְלָנִיךְ׃ **כג**הַאֶפְשַׁר דִישַׁנֵי הִנְדוֹאָה מַשְׁכֵיהּ וְנִמְרָא שִׁלְטֵי רִקְמָתֵיהּ אַף אִתּוּן תִּיכְלוּן לְאוֹטָבָא דַהֲוֵיתוּן מִלְפִין לְמֶעְבַּד בִּישִׁין׃ **כד**וָאֱבַדְרִינוּן כְּקַשָׁא דְעָדֵי מִן קֳדָם רוּחָא לְמַדְבְּרָא׃ **כה**דֵין עִדְבִיךְ וְחוּלַק אַחְסַנְתִּיךְ מִן קָדָמַי אֲמַר יְיָ דִשְׁבַקְתְּ פּוּלְחָנִי וְאִתְרַחֵיצְתְּ עַל שִׁקְרָא׃ **כו**וְאַף אֲנָא אַגְלֵי בַּהֲתַת חוֹבָךְ עַל אַפָּךְ וְיִתְחֲזֵי קְלָנִיךְ׃ **כז**טַפְּשׁוּתִיךְ וּשְׁטוּתִיךְ וַעֲצַת חֶטְאֵי יַנְקוּתִיךְ עַל רָמָתָא בְּחַקְלָא גְלֵי קָדָמַי שִׁקוּצִיךְ וַי לִיךְ יְרוּשְׁלֵם לָא תִדְכִּין עַד כְּעַן לִיךְ אַרְכָא יוֹמִין סַגִיאִין׃

**Jeremiah 14**

**א**דְהֲוָה פִתְגָם נְבוּאָה מִן קֳדָם יְיָ עִם יִרְמְיָה עַל עִסְקֵי בּוּצְרָתָא׃ **ב**אִתְאַבָּלוּ דְבֵית יְהוּדָה וְקִרְוֵיהוֹן חֲרוֹבָא אִתְחַפִיאוּ אֲפֵּיהוֹן אֶכְרוֹם אוּכְמִין כְּקִדְרָא אִתְרְטִישׁוּ לְאַרְעָא וְצִוְחַת יַתְבֵי יְרוּשְׁלֵם סְלֵיקַת׃ **ג**וְתַקִיפֵיהוֹן שְׁלָחוּ תִנְיָנֵיהוֹן לְמַיָא אָתוֹ עַל פְּצִידַיָא וְלָא אַשְׁכָּחוּ מַיָא תָּבוּ מָנֵיהוֹן רֵיקָן בְּהִיתוּ וְאִתְכְּנָעוּ וַחֲפוֹ רֵישֵׁיהוֹן׃ **ד**בְּדִיל חוֹבֵי יַתְבֵי אַרְעָא אִתְבָרוּ אֲרֵי לָא הֲוָה מִטְרָא בְּאַרְעָא בְּהִיתוּ אִכָּרַיָא וַחֲפוֹ רֵישֵׁיהוֹן׃ **ה**אֲרֵי אַף אֲיַלְתָּא בְּמַדְבְּרָא יְלֵידַת וְשָׁבְקָא אֲרֵי לָא הֲווֹ דִתְאִין דְעִשְׂבָּא׃ **ו**וַעֲרָדִין קָמוּ עַל נַגְדִין שֶׁתֶן רוּחָא כְּיָרוֹדִין קָמָא עֵינֵיהוֹן אֲרֵי לֵית עִשְׂבָּא׃ **ז**אִם חוֹבָנָא אַסְהִידוּ בָנָא יְיָ עֱבִיד בְּדִיל שְׁמָךְ אֲרֵי סַגִיאִין תִּיוּבְתָּנָא קָדָמָךְ חַבְנָא׃ **ח**סַבּוּר יִשְׂרָאֵל פַּרְקֵיהּ בְּעִדַן עָקָא לְמָה יֵיחוֹל רוּגְזָךְ עֲלָנָא וַאֲנַחְנָא כְּתוֹתָבִין בְּאַרְעָא וּכְעָדֵי אוֹרְחָא דִסְטָא לְמַבָּתָא׃**ט**לְמָה יֵיחוֹל רוּגְזָךְ עֲלָנָא וַאֲנַחְנָא מְטַלְטְלִין וּשְׁבִיקִין וְאַתְּ גִבַּר יָכִיל לְמִפְרַק וְאַתְּ שְׁכִינְתָּךְ בֵּינְנָא יְיָ וּשְׁמָךְ עֲלָנָא אִתְקְרֵי לָא תִשְׁבְּקִינָנָא׃ **י**כִּדְנַן אֲמַר יְיָ לְעַמָא הָדֵין כְּמָא דִרְחִימוּ כֵּן אִתְפְּרַע מִנְהוֹן לְאַגְלָיוּתְהוֹן מֵאֲרַע בֵּית שְׁכִינְתִּי וּכְמָה דַהֲווֹ מְעָרְבִין לְפוּלְחַן טַעֲוָתָא וּמִבֵּית מִקְדָשִׁי רַגְלֵיהוֹן לָא מְנָעוּ וּקְדָם יְיָ לָא רַעֲוָא בְּהוֹן כְּעַן יִסְעַר עֲלֵיהוֹן חוֹבֵיהוֹן וְיִתְפְּרַע עֲוָיָתְהוֹן׃ **יא**וַאֲמַר יְיָ לִי לָא תְצַלֵי עַל עַמָא הָדֵין לְטָבָא׃ **יב**אֲרֵי יְצוּמוּן לָא רַעֲוָא קֳדָמַי לְקַבָּלָא צְלוֹתְהוֹן וַאֲרֵי יִסְקוּן עֲלָתָא וּמִנְחָתָא לָא רַעֲוָא קָדָמַי בְּהוֹן בְּחַרְבָּא וּבְכַפְנָא וּבְמוֹתָא אֲנָא מְשֵׁיצֵי יַתְהוֹן׃ **יג**וַאֲמָרֵית קַבֵּל בָּעוּתִי יְיָ אֱלֹהִים הָא נְבִיֵי שִׁקְרָא אָמְרִין לְהוֹן לָא תֶחְזוֹן דְקַטְלִין בְּחַרְבָּא וְכַפְנָא לָא יְהֵי לְכוֹן אֲרֵי שְׁלָם דִקְשׁוֹט אֶתֵּן לְכוֹן בְּאַתְרָא הָדֵין׃ **יד**וַאֲמַר יְיָ לִי שִׁקְרָא אָמְרִין נְבִיֵי שִׁקְרָא דְמִתְנַבַּן בִּשְׁמִי לָא שְׁלַחְתִּינוּן וְלָא פְקַדְתִּינוּן וְלָא מַלְלֵית עִמְהוֹן נְבוּאַת שְׁקַר וְאוּלְפַן וְכַדְבִין וּרְשַׁע לִבְּהוֹן אִינוּן מִתְנַבָּן לְכוֹן׃ **טו**בְּכֵן כִּדְנַן אֲמַר יְיָ עַל נְבִיֵי שִׁקְרָא דְמִתְנַבָּן בִּשְׁמִי וַאֲנָא לָא שְׁלַחְתִּינוּן וְאִינוּן אָמְרִין חַרְבָּא וְכַפְנָא לָא יְהֵי בְאַרְעָא הָדָא בְּחַרְבָּא וּבְכַפְנָא יְסוּפוּן נְבִיֵי שִׁקְרָא הָאִינוּן׃ **טז**וְעַמָא דְאִינוּן מִתְנַבָּן לְהוֹן יְהוֹן מְטָרְפִין רְמַן בְּשׁוּקֵי יְרוּשְׁלֵם מִן קֳדָם כַּפְנָא וְחַרְבָּא וְלֵית דִקְבַר לְהוֹן אִינוּן נְשֵׁיהוֹן בְּנֵיהוֹן וּבְנָתֵיהוֹן וְאֶשְׁפּוֹךְ עֲלֵיהוֹן יַת בִישַׁתְהוֹן׃ **יז**וְתֵימַר לְהוֹן יַת פִּתְגָמָא הָדֵין יְשַׁגְרַן עֵינַי דִמְעַן לֵילֵי וִימָם וְלָא יִשְׁתְּקָן אֲרֵי תְבָרָא רַבָּא אִתְּבָרַת מַלְכוּת כְּנִשְׁתָּא דְעַמִי מָחָא מְמַרְעָא לַחֲדָא׃ **יח**אִם נְפָקֵית לְחַקְלָא וְהָא קְטִילֵי חַרְבָּא וְאִם עֲלֵית לְקַרְתָּא וְהָא מְמַרְעֵי כַפְנָא אֲרֵי אַף סָפַר אַף כָּהֵן אִתְפְּנִיאוּ לִסְחוֹרְתְּהוֹן עַל דִי מַה בְּאַרְעָא וְלָא בַקָרוּ׃ **יט**הֲמַרְטַשׁ רְטַשְׁתָּא יַת דְבֵית יְהוּדָה וְאִם יַתְבֵי צִיוֹן רַחֵיק מֵימְרָךְ מָה דֵין אַלְקֵיתָנָא וְלֵית לָנָא אַסָא סַבַּרְנָא לִשְׁלָם וְלֵית טַב וּלְעִדַן סְלִיחַת חוֹבִין וְהָא פּוּרְעֲנוּת חֶטְאִין׃ **כ**יְדַעְנָא יְיָ חוֹבָנָא וְחוֹבֵי אֲבָהָתָנָא אֲרֵי חַבְנָא קָדָמָךְ׃ **כא**לָא תְרַחֲקֵינָנָא בְּדִיל שְׁמָךְ לָא תְנַבֵּל אֲתַר בֵּית כּוּרְסֵי יְקָרָךְ יֵיעוֹל דוּכְרָן קְיָם אֲבָהָתָנָא קֳדָמָךְ לָא תְשַׁנֵי קְיָמָךְ עִמָנָא׃ **כב**הָא לֵית צְרוֹךְ בְּטַעֲוַת פַּלְחֵי כּוֹכְבַיָא לַאֲחָתָא מִטְרָא וְאִם שְׁמַיָא לָא יִתְּנוּן רְסִיסִין אֱלָהֵין עַל מֵימְרָךְ הֲלָא אַתְּ הוּא יְיָ אֱלָהָנָא וְנִסְבַּר קָדָמָךְ אֲרֵי אַתְּ עֲבַדְתְּ יַת כָּל אִילֵין׃

**Jeremiah 15**

**א**וַאֲמַר יְיָ לִי אִם יְקוּם מֹשֶׁה וּשְׁמוּאֵל לְמִבְעֵי מִן קָדָמַי לָא רַעֲוָא קָדָמַי בְּעַמָא הָדֵין שְׁלַח מֵאֲרַע בֵּית שְׁכִנְתִּי וְיִגְלוֹן׃ **ב**וִיהֵי אֲרֵי יֵימְרוּן לָךְ לְאָן נִגְלֵי וְתֵימַר לְהוֹן כִּדְנַן אֲמַר יְיָ לִדְמוֹתָא לְמוֹתָא וְדִלְחַרְבָּא לְחַרְבָּא וְדִלְכַפְנָא לְכַפְנָא וְדִי לִשִׁבְיָא לְשִׁבְיָא׃ **ג**וְאַסְעַר עֲלֵיהוֹן אַרְבַּע פוּרְעֲנוּן בִּישַׁן אֲמַר יְיָ יַת דְקַטְלִין בְּחַרְבָּא לְמִקְטַל וְיַת כַּלְבַיָא לְגָרְרָא וְיַת עוֹפָא דִשְׁמַיָא וְיַת בְּעִירָא דְאַרְעָא לְמֵיכַל וּלְחַבָּלָא׃ **ד**וְאֶתְּנִינוּן לִזְיַע לְכָל מַלְכְּוַת אַרְעָא עַל דְלָא תָבוּ כִּמְנַשֶׁה בַר יְחִזְקִיָה מְלַךְ שִׁבְטָא דְבֵית יְהוּדָה עַל דְאַסְגֵי לְמֶעְבַּד בִּירוּשְׁלֵם׃ **ה**אֲרֵי מַן יֵחוּס עֲלָךְ יְרוּשְׁלֵם וּמַן יִדְוֵי עֲלָךְ וּמַן יְזוּר לְמִשְׁאַל לִשְׁלָמָא לָךְ׃ **ו**אַתְּ שְׁבַקְתְּ פּוּלְחָנִי אֲמַר יְיָ לַאֲחוֹרָא אִסְתַּחַרְתְּ וְאָרֵים יַת מְחַת גְבוּרְתִּי עֲלָךְ וֶאֱחַבְּלִינָךְ עַל דַהֲוֵית יָכְלָא לְמֵיתַב וְלָא תָבְתְּ׃ **ז**וּכְמָא דְדָרַן בִּמְדִירַיָא כֵּן אֲבַדֵר יַת עַמִי בְּקִרְוֵי אַרְעָא תַּכְלִית אַבְּדֵית יַת עַמִי מֵאוֹרְחַתְהוֹן לָא תָבוּ׃ **ח**סַגִיאַת קָדָמַי אַרְמְלָתְהוֹן מֵחָל יַמְמִין אַיְתֵיתִי עֲלֵיהוֹן עַל סִיעַת עוּלֵימֵיהוֹן בְּזוֹזִין כַּד בְּטִיהֲרָא אַיְתֵיתִי עֲלֵיהוֹן מַשִׁרְיָן בִּתְכֵּיף וְחַבִּילָא קִרְוֵיהוֹן׃ **ט**צְדִיאַת אַרְעֲהוֹן מִבְּלִי עַמָא הֲווֹ לְמַפְּחַת נְפַשׁ גְלָא יְקַרְהוֹן בְּחַיֵיהוֹן וְעַד דְאִינוּן קַיְמִין בְּהִיתוּ וְאִתְכְּנָעוּ וּשְׁאַרְהוֹן לְחַרְבָּא אֶמְסַר קֳדָם בַּעֲלֵי דְבָבֵיהוֹן אֲמַר יְיָ׃ **י**וַי לִי אִמִי אֲרֵי יְלִדְתִּינִי לְמֶהֱוֵי גְבַר דִין וֶאֱנַשׁ מָצוּ לְכָל יַתְבֵי אַרְעָא לָא רָשָׁן בִּי וּמָא דַאֲנָא דַשֵׁינָא לָא תָבַע מִנְהוֹן כּוּלְהוֹן מְלַטְטִין לִי׃ **יא**אֲמַר יְיָ אִם לָא סוֹפֵךְ יְהֵא לְטַב אִם לָא יֵיתוּן וְיִבְעוֹן מִנָךְ בְּעִדַן דְאַיְתִי עֲלֵיהוֹן סַנְאָה וְיָעִיק לְהוֹן בָּעֵיל דְבָבָא׃ **יב**מְלַךְ דְתַקִיף כְּבַרְזְלָא יִסַק לְסָעֵיר מְלַךְ דְתַקִיף כְּבַרְזְלָא וְכִנְחָשָׁא יֵתֵי מִצִפּוֹנָא עֲלָהּ לְמִתְבָּרָא׃ **יג**נִכְסֵיכוֹן וּבֵית גִנְזֵיכוֹן לְבִזָא אֶמְסַר לָא בְּדָמִין בְּחוֹבִין דַהֲוֵיתוּן פָּלְחִין לְטַעֲוָתָא וּבְכָל תְּחוּמֵיכוֹן׃ **יד**וְתִשְׁתַּעְבְּדוּן לְבַעֲלֵי דְבָבֵיכוֹן בְּאַרְעָא דְלָא יְדַעְתּוּן אֲרֵי קִידוּם תַּקִיף כְּאֶשְׁתָּא נְפַק מִן קָדָמַי בִּרְגַז עֲלֵיכוֹן יֵחוֹל׃ **טו**אִתְגְלֵי קָדָמָךְ יְיָ יֵעוֹל דוּכְרָנִי וּפַקְדֵנִי לְאוֹטָבָא לִי וְאַסְעַר עַל בַּעֲלֵי דְבָבֵי אִתְפָּרַע לִי מֵרָדְפַי לָא תִתֵּן אַרְכָּא לְעוּלְבָּנִי גְלֵי קָדָמָךְ דְקַבְּלִית חִסוּדִין עַל מֵימְרָךְ׃ **טז**קַבְּלֵית לְפִתְגָמָךְ וְקָיֵמְתִּינוּן וַהֲוָה מֵימְרָךְ לִי לְבִיעַ וּלְחֶדְוַת לִבִּי אֲרֵי אִתְקְרֵי שְׁמָךְ עֲלַי יְיָ אֱלֹהִים צְבָאוֹת׃ **יז**לָא יְתֵיבֵית בְּסִיעַת מְשַׁבְּחִין וְלָא חֲדֵיתִי מִן קֳדָם מֵימְרָךְ פָּרֵישׁ יְתֵיבִית בִית אֲרֵי נְבוּאָה דַלְוָט מַלֵיתָנִי׃ **יח**לְמָה הֲוָה כֵיבִי לְאַפְרַשׁ וּמְחָתִי תַקִיפָא לִמְסַרְבָא לְאִתַּסָאָה לָא יְהֵי מֵימְרָךְ לִי כַּדְבִין כְּמַבַּע דְמַיִין דְפַסְקִין מוֹהִי׃ **יט**בְּכֵן כִּדְנַן אֲמַר יְיָ אִם תְּתוּב וַאֲתֵיבִינָךְ קָדָמֵי תְּשַׁמֵשׁ וְאִם תְּתֵיב רַשִׁיעַיָא לְמֶהֱוֵי צַדִיקַיָא רַעֲוַת מֵימְרִי תְקַיֵם יְתוּבוּן אִינוּן לְפִתְגָמָךְ וְאַתְּ לָא תְתוּב לְמִטְעֵי בַּתְרֵיהוֹן׃ **כ**וְאֶתְּנִינָךְ לְעַמָא הָדֵין כְּשׁוּר דִנְחַשׁ כְּרִיךְ וִיגִיחוּן לְקִבְּלָךְ וְלָא יִכְלוּן לָךְ אֲרֵי בְסַעֲדָךְ מֵימְרִי לְמַפְרָקָךְ וּלְשֵׁיזָבוּתָךְ אָמַר יְיָ׃ **כא**וֶאֱשֵׁזְבִינָךְ מִיַד מַבְאֲשִׁין וְאֶפְרִיקָנָךְ מִיַד תִּקִיפִין׃

**Jeremiah 16**

**א**וַהֲוָה פִתְגָם נְבוּאָה מִן קֳדָם יְיָ עִמִי לְמֵימָר׃ **ב**לָא תִסַב לָךְ אִתְּתָא וְלָא יְהוֹן לָךְ בְּנִין וּבְנָן בְּאַתְרָא הָדֵין׃ **ג**אֲרֵי כִדְנַן אָמַר יְיָ עַל בְּנִין וְעַל בְּנָן דְמִתְיַלְדִין בְּאַתְרָא הָדֵין וְעַל אִמָתְהוֹן דְיָלְדִין יַתְהוֹן וְעַל אֲבָהַתְהוֹן דְמוֹלִידִין יַתְהוֹן בְּאַרְעָא הָדָא׃ **ד**מְמָת מְמַרְעֵי כְפַן יְמוּתוּן לָא יִסְתַּפֵּדוּן וְלָא יִתְקַבְּרוּן לִזְבַל מְבַדֵר עַל אַפֵּי אַרְעָא יְהוֹן וּבְחַרְבָּא וּבְכַּפְנָא יְסוּפוּן וּתְהֵי נְבַלְתְּהוֹן מְשַׁגְרָא לְמֵיכַל לְעוֹפָא דִשְׁמַיָא וְלִבְעִירָא דְאַרְעָא׃ **ה**אֲרֵי כִדְנַן אָמַר יְיָ לָא תֵעוֹל לְבֵית מַרְזְחָא וְלָא תְהָךְ לְמִסְפַּד וְלָא תִדְנֵי לְהוֹן אֲרֵי כְנֵשֵׁית יַת שְׁלָמִי מִן עַמָא הָדֵין אֲמַר יְיָ יַת חִסְדָא וְיַת רַחֲמֵי׃ **ו**וִימוּתוּן רַבְרְבִין וְדַעְדְקִין בְּאַרְעָא הָדָא לָא יִתְקַבְּרוּן וְלָא יִסְפְּדוּן לְהוֹן וְלָא יִתְחַמְמוּן וְלָא יְמִרְטוּן לְהוֹן׃ **ז**וְלָא יִפְרְסוּן לְהוֹן עַל אֶבְלָא לְנֶחָמוּתְהוֹן עַל מִיתָא וְלָא יַשְׁקוּן יַתְהוֹן כָּס תַּנְחוּמִין גְבַר עַל אֲבוּהִי וְעַל אִמֵיהּ׃ **ח**וּבֵית אַסְחָרוּתָא לָא תֵעוֹל לְאַסְחָרָא עִמְהוֹן לְמִיכַל וּלְמִשְׁתֵּי׃ **ט**אֲרֵי כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מְבַטֵל מִן אַתְרָא הָדֵין לְעֵינֵיכוֹן וּבְיוֹמֵיכוֹן קָל בְיָע וְקָל חֶדְוָא קָל חַתְנִין וְקָל כַּלָן׃ **י**וִיהֵי אֲרֵי תְחַוֵי לְעַמָא הָדֵין יַת כָּל פִּתְגָמַיָא הָאִלֵין וְיֵמְרוּן לָךְ עַל מַה גְזַר יְיָ עֲלָנָא יַת קַל בִּישְׁתָּא רַבְּתָא הָדָא וּמַה חוֹבָנָא וּמַה סוּרְחָנָנָא דְחַבְנָא קֳדָם יְיָ אֱלָהָנָא׃ **יא**וְתֵימַר לְהוֹן עַל דִשְׁבַקוּ אֲבָהָתְכוֹן פּוּלְחָנִי אָמַר יְיָ וּטְעוֹ בָתַר טַעֲוָת עַמְמַיָא וּפְלַחוּנוּן וּסְגִידוּ לְהוֹן וּפוּלְחָנִי שְׁבַקוּ וְיַת אוֹרַיְתִי לָא נְטַרוּ׃ **יב**וְאַתּוּן אַבְאַשְׁתּוּן לְמֶעְבַּד מֵאֲבָהַתְכוֹן וְהָא אַתּוּן אָזְלִין גְבַר בָּתַר הִרְהוּר לִבֵּיהּ בִּישָׁא בְּדִיל דְלָא לְקַבָּלָא לְמֵימְרִי׃ **יג**וַאֲטַלְטֵל יַתְכוֹן מֵעַל אַרְעָא הָדָא לְאַרְעָא דְלָא יְדַעְתּוּן אַתּוּן וַאֲבָהָתְכוֹן וְתִפְלְחוּן תַּמָן לְעַמְמַיָא פָּלְחֵי טַעֲוָתָא יְמָם וְלֵילֵי דְלָא יְהֵי לְכוֹן רַחֲמִין׃ **יד**בְּכֵן הָא יוֹמַיָא אָתָאן אָמַר יְיָ וְלָא יְהוֹן מִשְׁתְּעָן עוֹד בִּגְבוּרְתָּא דַייָ דְאַסֵיק יַת בְּנֵי יִשְׂרָאֵל מֵאַרְעָא דְמִצְרָיִם׃ **טו**אֱלָהֵן יְהוֹן מִשְׁתְּעָן בִּגְבוּרְתָּא דַייָ דְאַסִיק יַת בְּנֵי יִשְׂרָאֵל מֵאַרְעָא צִפּוּנָא וּמִכָּל מְדִינָתָא דְאַגְלֵינוּן לְתַמָן וַאֲתֵיבִינוּן לְאַרְעֲהוֹן דִיהָבֵית לַאֲבָהַתְהוֹן׃ **טז**הָא אֲנָא שְׁלַח לְעַמְמִין קָטוֹלִין אֲמַר יְיָ וִיקַטְלוּנוּן וּבָתַר כֵּן אֶשְׁלַח לְסַגִיאִין צְיָדִין וִיצָדוּנוּן מֵעַל כָּל כָּל טוּר וּמֵעַל כָּל רָמָתָא וּמַשְׁקִיפֵי כֵּיפַּיָא׃ **יז**אֲרֵי קֳדָמַי גְלַן כָּל אוֹרְחַתְהוֹן לָא מְסַתְּרָן מִן קֳדָמַי וְלָא מְטַמְרָן חוֹבֵיהוֹן מִלְקָבֵיל מֵימְרִי׃ **יח**וַאֲשַׁלֵם לְתִנְיָנִין כְּקַדְמְאִין עַל חַד תְּרֵין חוֹבֵיהוֹן וְחַטָאֵיהוֹן עַל דְאַחִילוּ יַת אֲרַע בֵּית שְׁכִנְתִּי בְּנִבְלַת שִׁקוּצֵיהוֹן וְתוֹעֲבַתְהוֹן מְלוֹ יַת אַחְסַנְתִּי׃ **יט**יְיָ תּוּקְפִי וְרוּחְצָנִי וּמְשֵׁיזְבִי בְּעִדַן עָקָא לְשֵׁמַע גְבוּרְתָּךְ עַמְמִין יֵיתוּן מִסְיָפֵי אַרְעָא וְיֵמְרוּן בְּרַם לְשִׁקְרָא פְּלָחוּ אֲבָהָתָנָא לִלְמָא וְלֵית בְּהוֹן הֲנָאָה׃ **כ**הַאֶפְשַׁר דְיַעְבֵּד לֵיהּ אֱנַשׁ דַחֲלַן וְאִינוּן טַעֲוָן דְלֵית בְּהוֹן צְרוֹךְ׃ **כא**בְּכֵן הָא אֲנָא מְחַוֵי לְהוֹן בְּזִמְנָא הָדָא אֲחַוִינוּן יַת פּוּרְעֲנוּתִי וְיַת מְחַת גְבוּרְתִּי וְיֵדְעוּן אֲרֵי שְׁמִי יְיָ׃

**Jeremiah 17**

**א**חוֹבַי בֵית יְהוּדָה כְּתִיבִין בְּעַט דְבַרְזֶל בִּטְפַר שָׁמִיר חֲרִיתִין עַל לוּחַ לִבְּהוֹן וּלְקַרְנַת אֱגוֹרֵיכוֹן׃ **ב**כְּאִדְכָּרָא בְנֵיהוֹן אֱגוֹרֵיהוֹן וַאֲשֵׁירֵיהוֹן תְּחוֹת כָּל אִילַן עַבּוּף וְעַל רָמָתָא מְנַטְלָתָא׃ **ג**עַל דִפְלַחְתּוּן עַל טוּרַיָא בְּחַקְלָא נִכְסֵיהוֹן וְכָל בֵּית גִנְזֵיכוֹן לְבַזָא אֶמְסַר בְּחוֹבִין דַהֲוִיתוּן פָּלְחִין לְטַעֲוָתָא בְּכָל תְּחוּמֵיכוֹן׃ **ד**וְאַיְתֵי סָנְאָה עַל אַרְעֲכוֹן וּתְהֵי צַדְיָא כִּשְׁמִטְתָא וּבְכוֹן אַעְבֵּיד פוּרְעֲנוּת דִינִין עַד דְאַגְלֵי יַתְכוֹן מֵאַחְסַנְתְּכוֹן דִיהָבֵית לְכוֹן וְתִשְׁתַּעְבְּדוּן לְבַעֲלֵי דְבָבֵיכוֹן בְּאַרְעָא דְלָא יְדַעְתּוּן אֲרֵי קִדוּם תַּקִיף כְּאֶשְׁתָּא נְפַק מִן קֳדָמַי בִּרְגַז עַד עַלְמָא יֵיחוּל׃ **ה**כִּדְנַן אֲמַר יְיָ לִיט גַבְרָא דְאִתְרְחֵיץ בֶּאֱנָשָׁא וִישַׁוֵי בִשְׂרָא רַחְצָנֵיהּ וּמִן מֵימְרָא דַייָ יֶעְדֵי לִבֵּיהּ׃ **ו**וִיהֵי כְּעַכּוֹבִיתָא בְּמֵישְׁרָא וְלָא יֶחְזֵי אֲרֵי יֵיתֵי טָבָא וְיִשְׁרֵי בְּלָא וְלַד בְּמַדְבְּרָא בַּאֲרַע סְדוֹם דְלָא אִתְיָתְבַת׃ **ז**בְּרִיךְ גַבְרָא דְאִתְרְחֵיץ בְּמֵימְרָא דַייָ וִיהֵי מֵימְרָא דַייָ רוֹחְצָנֵיהּ׃ **ח**וִיהֵי כְּאִילַן דִשְׁתִיל עַל מַבּוּעַ דְמַיִן וְעַל נִגְרִין יִשְׁלַח שׁוּרְשׁוֹהִי וְלָא יֶחֱזֵי אֲרֵי יֵיתֵי חוֹמָא וִיהוֹן טְרָפוֹהִי עַבּוּף וּבִשְׁנַת בְּצוּרְתָא לָא יִתַּר וְלָא יִפְסוֹק מִלְמֶעְבַּד פֵּרִין׃ **ט**נְכִיל לִבָּא מִכּוֹלָא וְתַקִיף הוּא מַן יַדְעִינֵיהּ׃ **י**אֲנָא יְיָ חָקַר לִבָּא בְּחַר כּוּלְיָתָא וּלְמִתַּן לֶאֱנַשׁ כְּאוֹרְחָתֵיהּ כְּפֵירֵי עוֹבָדוֹהִי׃ **יא**הָא כְּקוֹרָאָה דִמְכַנֵשׁ בֵּעִין דְלָא דִילֵיהּ וּמְשַׁחֵין אֶפְרוֹחִין דְבַתְרוֹהִי לָא יְהָכוּן כֵּן כָּל גְבַר רֵשִׁיעַ דִקְנֵי נִכְסִין דְלָא בְדִינָא בְּפַלְגוּת יוֹמוֹהִי שְׁבֵיק לְהוֹן וּבְסוֹפֵיהּ מִתְקְרֵי רַשִׁיעַיָא׃ **יב**פּוּרְעָנוּתָא תִּתְעֲבֵיד מִנֵיהּ מִן קֳדָם דִשְׁכִנְתֵּיהּ עַל כּוּרְסֵי יְקָרָא בִּשְׁמֵי מְרוֹמָא עֵיל מִן אַוְלָא מִקְבֵיל אֲתַר בֵּית מַקְדְשָׁנָא׃ **יג**סִבּוּר יִשְׂרָאֵל יְיָ כָּל דִשְׁבָקוּ פּוּלְחָנָךְ יִבְהֲתוּן וּרְשִׁיעַיָא דַעֲבַרוּ עַל מֵימְרָךְ בְּגֵיהִנָם אִינוּן עֲתִידִין לְמִפַּל אֲרֵי שְׁבָקוּ פּוּלְחָנָךְ יְיָ דִבְדִילֵיהּ אַתְּ מַיְתֵי עֲלֵיהוֹן יְקָרָא כְמַבּוּעַ דְמַיִין דְלָא פָּסְקִין מוֹהִי׃ **יד**אַסְיֵנִי יְיָ וְאֶתַּסֵי פְרוֹקְנִי וְאֶתְפְּרַק אֲרֵי תּוּשְׁבַּחְתִּי אָתְּ׃ **טו**הָא אִינוּן אָמְרִין לִי אָן דְאִתְנַבֵּיתָא בִּשְׁמָא דַיָ יִתְקַיָם כְּעַן׃ **טז**וַאֲנָא לָא עַכְּבֵית עַל מֵימְרָךְ מִלְאִתְנַבָּאָה עֲלֵיהוֹן לְאוֹתָבוּתְהוֹן לִדְחַלְתָּךְ וּלְיוֹם בִּישׁ דְאַתְּ מַיְתֵי עֲלֵיהוֹן לָא חֲמֵידִת אַתְּ גְלֵי קֳדָמָךְ אַפָּקוּת שִׂפְוָתִי גְלֵי קֳדָמָךְ הֲוָה׃ **יז**לָא יְהֵי מֵימְרָךְ לִי כַּדְבִין רֻחְצָנִי אַתְּ בְּעִדַן עָקָא׃ **יח**יִבְהֲתוּן רָדְפַי וְלָא אֶבָּהֵית אֲנָא יִתְכָּלְמוּן אִינוּן וְלָא אִתְכַּלֵם אֲנָא אַיְתֵי עֲלֵיהוֹן יוֹם בִּישׁ וְעַל חַד תְּרֵין תְּבָרָא תַּבְּרִינוּן׃ **יט**כְּדֵין אָמַר יְיָ לִי אֱזֵיל וּתְקוֹם בִּתְרַע בְּנֵי עַמָא דְיַעֲלוּן בֵּיהּ מַלְכַיָא דְבֵית יְהוּדָה וּדְיִפְקוּן בֵּיהּ וּבְכָל תַּרְעֵי יְרוּשְׁלֵם׃ **כ**וְתֵימַר לְהוֹן קַבִּילוּ פִּתְגָמָא דַייָ מַלְכַיָא דְבֵית יְהוּדָה וְכָל דְבֵית יְהוּדָה וְכָל יַתְבֵי יְרוּשְׁלֵם דְעָלִין בְּתַרְעַיָא הָאִילֵן׃ **כא**כִּדְנַן אֲמַר יְיָ אִסְתַּמָרוּ בְּנַפְשָׁתְכוֹן וְלָא תִטְלוּן מַטוּל בְּיוֹמָא דְשַׁבְּתָא וְתֵיעַלוּן בְּתַרְעֵי יְרוּשְׁלֵם׃ **כב**וְלָא תִפְקוּן מַטּוּל מִבָּתֵּיכוֹן בְּיוֹמָא דְשַׁבְּתָא וְכָל עֲבִידְתָּא לָא תַעְבְּדוּן וּתְקַדְשׁוּן יַת יוֹמָא דְשַׁבְּתָא כְּמָא דְפַקְדֵית יַת אֲבָהַתְכוֹן׃ **כג**וְלָא קַבִּילוּ וְלָא אַרְכִינוּ יַת אוּדְנֵיהוֹן וְאַקְשִׁיאוּ יַת קְדַלְהוֹן בְּדִיל דְלָא לְמִשְׁמַע וּבְדִיל דְלָא לְקַבָּלָא אוּלְפָן׃ **כד**וִיהֵי אִם קַבָּלָא תְקַבְּלוּן לְמֵימְרִי אֲמַר יְיָ בְּדִיל דְלָא לְאַעָלָא מְטוּל בְּתַרְעֵי קַרְתָּא הָדָא בְּיוֹמָא דְשַׁבְּתָא וּלְקַדְשָׁא יַת יוֹמָא דְשַׁבָּתָא בְּדִיל דְלָא לְמֶעְבַּד בֵּיהּ כָּל עֲבִידְתָּא׃ **כה**וְיַעֲלוּן בְּתַרְעֵי קַרְתָּא הָדָא מַלְכִין וְרַבְרְבִין יַתְבִין עַל כּוּרְסֵי דָוִד רְכִיבִין בִּרְתִיכִין וּבְסוּסְוָן אִינוּן וְרַבְרְבָנֵיהוֹן אֱנַשׁ יְהוּדָה וְיַתְבֵי יְרוּשְׁלֵם וְתִתֵּב קַרְתָּא הָדָא לַעֲלָם׃ **כו**וְיֵתוּן מִקִרְוַיָא דְבֵית יְהוּדָה וּמִסַחֲרָנֵי יְרוּשְׁלֵם וּמֵאֲרַע שְׁבַט בִנְיָמִן וּמִן שְׁפֵילְתָּא וּמִן טוּרָא וּמִן דָרוֹמָא מַיְתָן עֲלָוָן וְנִכְסַת קוּדְשִׁין וְקוּרְבְּנִין וּלְבוֹנְתָּא וּמְעַלֵי תוֹדְתָא לְבֵית מַקְדְּשָׁא דַיָי׃ **כז**וְאִם לָא תְקַבְּלוּן לְמֵימְרִי לְקַדְשָׁא יַת יוֹמָא דְשַׁבְּתָא וּבְדִיל דְלָא לְמִטַל מַטוּל וּמֵיעַל בְּתַרְעֵי יְרוּשְׁלֵם בְּיוֹמָא דְּשַׁבְּתָא וְאַדְלִיק אֶשְׁתָּא בְּתַרְעָהָא וּתְשֵׁיצֵי בִּירְנְיַת יְרוּשְׁלֵם וְלָא תִטְפֵי׃

**Jeremiah 18**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ לְמֵימָר׃ **ב**קוּם וְתֵיחוֹת לְבֵית פַּחֳדָא וְתַמָן אַשְׁמְעִינָךְ יַת פִּתְגָמֵי׃ **ג**וּנְחָתֵית לְבֵית פָּחֲרָא וְהָא הוּא עָבִיד עֱבִידְתָּא עַל סְדָנָא׃ **ד**וְאִתְחַבֵּל מָנָא דַהֲוָה עָבֵיד דְטִינָא בְּיַד פַּחֲרָא וְתַב וְעָבְדִי מָן אוֹחֲרָן כְּמָא דְכְשַׁר בְּעֵינֵי פַּחֲרָא לְמֶעְבַּד׃ **ה**וַהֲוָה פִתְגָם נְבוּאָה מִן קֳדָם יְיָ עִמִי לְמֵימָר׃ **ו**הַכְּפַחֲרָא הָדֵין הֲלָא יוּכְלָא קֳדָמַי לְמֶעְבַּד לְכוֹן בֵּית יִשְׂרָאֵל אֲמַר יְיָ הָא כְּמָא דְטִינָא בְיַד פַּחֲרָא כֵּן אַתּוּן חֲשִׁיבִין קֳדָמַי בֵּית יִשְׂרָאֵל׃ **ז**זְמַן אֲמַלֵיל עַל עַמָא וְעַל מַלְכוּתָא לְמֶעְקַר וּלְתָרָעָא וּלְאַבָּדָא׃ **ח**וִיתוּב עַמָא הַהוּא מִבִּישְׁתֵּיהּ דִגְזָרִית עֲלוֹהִי וְאֵיתוֹב מִן בִּישְׁתָּא דְחַשְׁבֵית לְמֶעְבַּד לֵיהּ׃ **ט**וּזְמַן אֲמַלֵיל עַל עַמָא וְעַל מַלְכוּתָא לְמִבְנֵי וּלְקַיָמָא׃ **י**וְיַעְבֵּיד דְבִישׁ קֳדָמֵי בְּדִיל דְלָא לְקַבָּלָא לְמֵימְרִי וְאֵיתוּב מִן טַבְתָא דַאֲמָרִית לְאֵיטָבָא לֵיהּ׃ **יא**וּכְעַן אֲמַר כְעַן לֶאֱנַשׁ יְהוּדָה וּלְיַתְבֵי יְרוּשְׁלֵם לְמֵימַר כִּדְנַן אֲמַר יְיָ הָא אֲנָא בָרֵי עֲלֵיכוֹן בִּישָׁא וּמְחַשֵׁב עֲלֵיכוֹן מַחְשָׁבָא תּוּבוּ כְעַן גְבַר מֵאוֹרְחֵיהּ בִּישְׁתָא וְאַתְקִינוּ אוֹרְחַתְכוֹן וְעוֹבָדֵיכוֹן׃ **יב**וַאֲמָרוּ תַּבְנָא מִבָּתַר פּוּלְחָנָךְ אֲרֵי בָתַר עַשְׁתּוֹנָתָא נְהַךְ וּגְבַר הִרְהוּר לִבֵּיהּ בִּישָׁא נַעְבֵּיד׃ **יג**בְּכֵן כִּדְנַן אֲמַר יְיָ שְׁאִילוּ כְּעַן בְּעַמְמַיָא מַן שְׁמַע כְּאִלֵין שְׁנוּי עֲבָדַת לַחֲדָא כְּנִשְׁתָּא דְיִשְׂרָאֵל׃ **יד**הָא כְּמָה דְלֵית אֶפְשַׁר דְיִפְסוֹק מֵי תְלַג דְנָחֵית עַל חַקְלֵי לִבְנָן כֵּן לָא יִפְסְקוּן מִמְטַר נַחֲתִין וּמֵי מַבּוּעַ נָבְעִין׃ **טו**אֲרֵי שְׁבָקוּ פּוּלְחַנִי עַמִי לָא לַהֲנָאָה אַסִיקוּ בּוּסְמִין וְאַטְעִיאוּנוּן בְּאוֹרְחַתְהוֹן בִּישְׁתָא מִשְׁבִילִין תַקְנָן דְמִן עַלְמָא לְמֵיזָל בְּאוֹרְחָן דְלָא תַקְנָן בִּשְׁבִילִין דְלָא מְכַבְשִׁין׃ **טז**לְשַׁוְאָה אַרְעֲהוֹן לְצָדוּ אִשְׁתְּמָמוּת עֲלָם כָּל דְיֶעְבַּר עֲלָהּ יִכְלֵי וְיָגִיד בְּרֵישֵׁיהּ׃ **יז**כְּבִידוּר רוּחַ קִדוּמָא כֵּן אֲבַדְרִינוּן קֳדָם בַּעֲלֵי דְבָבֵיהוֹן קְדַל וְלָא אַפִּיל אַחְזִינוּן בְּיוֹם תְּבָרֵיהוֹן׃ **יח**וַאֲמַרוּ אֱתוֹ וְנֶחְשַׁב עַל יִרְמְיָה מַחְשְׁבָן אֲרֵי לָא תִפְסוֹק אוֹרַיְתָא מִכָּהֵן וּמְלַךְ מֵחַכִּים וְאוּלְפַן מִסָפַר אֱתוֹ וּנְסָהֲדִינֵיהּ סָהִדְוָן דִשְׁקָר וְלָא נְצִית לְכָל פִּתְגָמוֹהִי׃ **יט**גְּלֵי קֳדָמָךְ יְיָ דִינִי וּשְׁמַע קֳדָמָךְ עוּלְבָּנִי׃ **כ**הֲאֶפְשַׁר לְשַׁלָמָא חֲלַף טַבְתָא בִּישְׁתָּא אֲרֵי כְרוּ פַחַת לְמִקְטְלֵי יֵעוּל דוּכְרַן מֵקָמִי קֳדָמָךְ לְמַלָלָא עֲלֵיהוֹן פִּתְגָמִין תַּקְנִין לַאֲתָבָא יַת חַמְתָךְ מִנְהוֹן׃ **כא**בְּכֵן הַב יַת בְּנֵיהוֹן לְכַפְנָא וְתַבְּבִינוּן יְדֵי קָטוֹלֵי חַרְבָּא וְיֶהֶוְיַן נְשֵׁיהוֹן תַּכְלָן וְאַרְמְלָן וְגַבְרֵיהוֹן יְהוֹן קְטִילֵי מוֹתָא עוּלֵימֵיהוֹן מְטַעֲנֵי חַרְבָּא בִּקְרָבָא׃ **כב**תִּשְׁתְּמַע צְוַחְתָּא מִבָּתֵּיהוֹן אֲרֵי תֵיתֵי עֲלֵיהוֹן מַשִׁרְיָן בִּתְכֵּיף אֲרֵי כְרוֹ פַחַת לְמִקְטְלִי וְקוֹלִין צְלוֹ לְפִרְסַת רִגְלָי׃ **כג**וְאַתְּ יְיָ יְדִיעַ וּגְלֵי קֳדָמָךְ יַת כָּל אִתְמְלוּכֵיהוֹן עֲלַי לְמִקְטְלֵי לָא תְכַפֵּר עַל חוֹבֵיהוֹן וְחַטָאֵיהוֹן מִן קֳדָמָךְ לָא יִתְמְחוּן וִיהוֹן מַתְכְּלִין דְמִן קֳדָמָךְ בְּעִדַן פּוּרְעֲנוּת רוּגְזָךְ אֶתְפְּרַע מִנְהוֹן׃

**Jeremiah 19**

**א**כִּדְנַן אֲמַר יְיָ לִי אֱזֵיל וְתִזְבּוֹן זְלוּעַ דַחֲסַף פֶּחָר וְתִדְבַּר עִמָךְ מִסָבֵי עַמָא וּמִסָבֵי כַּהֲנַיָא׃ **ב**וְתִפּוֹק לְחֵילַת בַּר הִנוֹם דִקְדָם תְרַע קִלְקַלְתָּא וְתִתְנַבֵּי תַמָן יַת פִּתְגָמָא דֶאֱמַלֵיל עִמָךְ׃ **ג**וְתֵימַר קַבִּילוּ פִתְגָמָא דַייָ מַלְכַיָא דְבֵית יְהוּדָה וְיַתְבֵי יְרוּשְׁלֵם כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַיְתֵי בִישְׁתָא עַל אַתְרָא הָדֵין דְכָל דְיִשְׁמְעִינֵיהּ יִצְלַן אוּדְנוֹהִי׃ **ד**חֲלַף דִשְׁבָקוּ פּוּלְחָנִי וְסָאִיבוּ יַת אַתְרָא הָדֵין וְאַסִיקוּ בֵיהּ בּוּסְמִין לְטַעֲוַת פַּלְחֵי כוֹכְבַיָא דְלָא יַדְעוּנוּן אִינוּן וַאֲבָהַתְהוֹן וּמַלְכַיָא דְבֵית יְהוּדָה וּמְלוֹ יַת אַתְרָא הָדֵין דַם זַכָּאִין׃ **ה**וּבְנוֹ יַת בָּמַת בַּעֲלָא לְאוֹקָדָא יַת בְּנֵיהוֹן בְּנוּרָא עֲלַוָן לְבַעֲלָא דְלָא פַקְדֵית בְּאוֹרַיְתִי וּדְלָא שְׁלָחֵית בְּיַד עַבְדֵי נְבִיַיָא וְלָא רַעֲוָא קָדָמָי׃ **ו**בְּכֵן הָא יוֹמַיָא אָתָן אֲמַר יְיָ לָא יִתְקְרֵי לְאַתְרָא הָדֵין עוֹד תּוֹפֶת וְחֵילַת בַּר הִנוֹם אֱלָהֵין חֵילַת קְטִילַיָא׃ **ז**וֶאֱקַלְקֵיל יַת מְלַךְ אֱנַשׁ יְהוּדָה וְיַתְבֵי יְרוּשְׁלֵם בְּאַתְרָא הָדֵין וְאַרְמִינוּן בְּחַרְבָּא קֳדָם בַּעֲלֵי דְבָבֵיהוֹן וּבְיַד דְבָעָן לְמִקְטַלְהוֹן וְאֶתֵּן יַת נְבֵלְתְּהוֹן מְשַׁגְרָא לְמֵיכַל לְעוֹפָא דִשְׁמַיָא וְלִבְעִירָא דְאַרְעָא׃ **ח**וְאַשְׁוֵי יַת קַרְתָּא הָדָא לְצָדוּ וּלְאִשְׁתְּמָמוּ כֹּל דְיֶעְבַּר עֲלָהּ יִכְלֵי וְיָנִיד עַל כָּל מַחְתָהָא׃ **ט**וְאוֹכְלִינוּן יַת בְּשַׂר בְּנֵיהוֹן וְיַת בְּשַׂר בְּנַתְהוֹן וּגְבַר נִכְסֵי קָרִיבֵיהּ יִבְזוּן בִּצְיָרָא וּבְעָקְתָא דִיעִיקוּן לְהוֹן בַּעֲלֵי דְבָבֵיהוֹן וּדְבָעָן לְמִקְטַלְהוֹן׃ **י**וְתִתְבַּר זְלוּעַ לְעֵינֵי גַבְרַיָא דְאֶזְלִין עִמָךְ׃ **יא**וְתֵימַר לְהוֹן כִּדְנַן אֲמַר יְיָ צְבָאוֹת כְּדֵין אִתְּבַר יַת עַמָא הָדֵין וְיַת קַרְתָּא הָדָא כְּמָא דְמִתְּבַר יַת מָנָא דְפַחֲרָא דְלָא אֶפְשַׁר לְאִתַּסָאָה לֵיהּ עוֹד וּכְתוֹפֶת יִקְבְּרוּן מִבְּלִי אֲתַר לְמִקְבַּר׃ **יב**כֵּן אַעְבֵיד לְאַתְרָא הָדֵין אֲמַר יְיָ וּלְיַתְבוֹהִי וּלְמִתַּן יַת קַרְתָּא הָדָא בְּתוֹפֶת׃ **יג**וִיהוֹן בָּתֵּי יְרוּשְׁלֵם וּבָתֵּי מַלְכַיָא דְבֵית יְהוּדָה בַּאֲתַר תּוֹפֶת דִמְסָאָב לְכָל בָּתַּיָא דְאַסִיקוּ בּוּסְמִין עַל אֱגוֹרֵיהוֹן לְכָל חֵילֵי שְׁמַיָא וּנְסִיכוּ נִסְכִין לְטַעֲוַת פַּלְחֵי כּוֹכְבַיָא׃ **יד**וַאֲתָא יִרְמְיָה מִתּוֹפֶת דִשְׁלָחֵיהּ יְיָ תַּמָן לְאִתְנַבְּאָה וְקָם בְּדָרַת בֵּית מַקְדְשָׁא דַייָ וַאֲמַר לְכָל עַמָא׃ **טו**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַיְתֵי עַל קַרְתָּא הָדָא וְעַל כָּל קִרְוָהָא יַת כָּל בִּישְׁתָּא דִגְזָרֵית עֲלָהּ אֲרֵי אַקְשִׁיאוּ יַת קְדַלְהוֹן בְּדִיל דְלָא לְקַבָּלָא יַת פִּתְגָמָי׃

**Jeremiah 20**

**א**וּשְׁמַע פַשְׁחוּר בַּר אִמַר כַּהֲנָא וְהוּא מְמַנָא סְגַן כַּהֲנַיָא בְּבֵית מַקְדְשָׁא דַייָ דְיִרְמְיָה מִתְנַבֵּי יַת פִּתְגָמַיָא הָאִלֵין׃ **ב**וְאַלְקֵי פַּשְׁחוּר יַת יִרְמְיָה נְבִיָא וִיהַב יָתֵיהּ לְכֵיפְתָּא דְבִתְרַע שִׁבְטָא בִּנְיָמִין עִלָאָה דִי בְּבֵית מַקְדְשָׁא דַיָי׃ **ג**וַהֲוָה בְּיוֹמָא דְבַתְרוֹהִי וְאַפֵּיק פַשְׁחוּר יַת יִרְמְיָה מִן כֵּיפְתָא וַאֲמַר לֵיהּ יִרְמְיָה לָא פַשְׁחוּר רַבִּי יְיָ שְׁמָךְ אֱלָהֵין יִתְכַּנְשׁוּן עֲלָךְ דְקָטְלִין בְּחַרְבָּא מִסְחוֹר סְחוֹר׃ **ד**אֲרֵי כִדְנַן אֲמַר יְיָ הָא אֲנָא מְסַר לָךְ לִתְּבַר לָךְ וּלְכָל רַחֲמָךְ וְיִתְקַטְלוּן בַּחֲרַב בַּעֲלֵי דְבָבֵיהוֹן וְעֵינָךְ חַזְיָן וְיַת כָּל דְבֵית יְהוּדָה אֶמְסַר בְּיַד מַלְכָּא דְבָבֶל וְאַגְלִינוּן לְבָבֶל וְיַמְחִינוּן בְּחַרְבָּא׃ **ה**וְאֶתֵּן יַת כָּל עוֹתַר אַרְעָא הָדָא וְיַת כָּל עֲמָלָהּ וְיַת כָּל לֵיאוּתָהּ וְיַת כָּל אוֹצְרֵי מַלְכַיָא דְבֵית יְהוּדָה אֶמְסַר בְּיַד בַּעֲלֵי דְבָבֵיהוֹן וְיִבְזוּנוּן וְיִשְׁבּוּנוּן וְיוֹבְלִינוּן לְבָבֶל׃ **ו**וְאַתְּ פַּשְׁחוּר וְכָל יַתְבֵי בֵיתָךְ תְּהָכוּן בְּשִׁבְיָא וּלְבָבֶל תִתּוֹבַל וְתַמָן תְּמוּת וְתַמָן תִּתְקְבֵר אַתְּ וְכָל רְחִימַיִךְ דְאִתְנַבֵּיתָא לְהוֹן בְּשִׁקְרָא׃ **ז**שַׁבֵּישְׁתַּנִי יְיָ וְאֶשְׁתַּבֵּישִׁית תַּקִיפְתַּנִי וִיכַלְתְּ לִי הֲוֵיתִי לִלְעֵיב כָּל יוֹמָא כּוּלְהוֹן מְחַיְכִין בִּי׃ **ח**אֲרֵי בִזְמַן דַאֲנָא מִתְנַבֵּי אֲנָא מֵרִים קָלִי בָּכֵי וּמְצַוַח וְעַל חָטוֹפִין וּבָזוֹזִין אֲנָא מִתְנַבֵּי אֲרֵי הֲוָה פִּתְגָמָא דַייָ לִי לְחִסוּדִין וּלְלַעַג כָּל יוֹמָא׃ **ט**וַאֲמָרֵית לָא אִדְכְּרִינֵיהּ וְלָא אֲמַלֵיל עוֹד בִּשְׁמֵיהּ וַהֲווֹן פִּתְגָמוֹהִי בְּלִבִּי כְּאֶשְׁתָּא בַּעֲרָא שָׁטְפִין יַת גַרְמֵי וּלְאֵיתִי לְסוֹבָרָא וְלָא יְכִילִית׃ **י**אֲרֵי שְׁמָעֵית מִלֵי סַגִיאַיָא דְמִתְכַּנְשִׁין מִסְחוֹר סְחוֹר הֲווֹ וּנְחַוִינֵיהּ כָּל אֱנַשׁ שְׁלָמִי כָמְנִין לְאַבְאָשָׁא לִי מָאִים יִטְעֵי וְנִכּוֹל לֵיהּ וְנִתְפְּרַע פּוּרְעֲנוּתָנָא מִנֵיהּ׃ **יא**וַיָי מֵימְרֵיהּ בְּסַעְדִי כְּגִבַּר תַּקִיף עַל כָּל רָדְפַי יִתְקְלוּן וְלָא יֵכְלוּן לְמֵיקַם יִבְהֲתוּן לַחֲדָא אֲרֵי לָא יִצְלְחוּן וְתַחְפִינוּן אִתְכְּנָעוּת עֲלָם דְלָא תִפְסוֹק׃ **יב**וַיָי צְבָאוֹת בְּהַר קְשׁוֹט גַלְיָן קֳדָמוֹהִי כּוּלְיָן וְלֵב אֶחְזֵי פּוּרְעֲנוּת דִינָךְ מִנְהוֹן אֲרֵי קָדָמָךְ אֲמָרֵית יַת עוּלְבָּנִי׃ **יג**שַׁבָּחוּ קֳדָם יְיָ אוֹדוּ קֳדָם יְיָ אֲרֵי שֵׁיזֵיב יַת נְפַשׁ מִסְכֵּן מִיַד מַבְאֲשִׁין׃ **יד**לִיט יוֹמָא דְאִיתְלֵידִית בֵּיהּ יוֹמָא דִילֵדַתְנִי בֵּיהּ אִמִי לָא יְהֵי בְרִיךְ׃ **טו**לִיט גַבְרָא דְבַשַׂר יַת אַבָּא לְמֵימַר אִתְיְלִיד לָךְ בַּר דְכַר חֲדָאָה חָדְיֵהּ׃ **טז**וִיהֵי גַבְרָא הַהוּא כְּקִרְוַיָא דַהֲפָךְ יְיָ בְּרוּגְזֵיהּ וְלָא אִתּוֹתְבָא וְיִשְׁמַע צַוְחָתָא בְּצַפְרָא וְיַבָּבָא בְּעִדַן טִיהֲרָא׃ **יז**לְוֵי דְלָא אֲמִיר עֲלֵי דְמֵיתֵית מִמְעִין וַהֲוָת לִי פּוֹן אִמִי קִבְרִי וַהֲוֵית כִּדְלָא הֲוֵית׃ **יח**לְמָה דְנָן מִבִּטְנָא נְפָקֵית לְמֶחְזֵי עָמָל וּדְוָן וְסָפוּ בְּבַהֲתָא יוֹמָי׃

**Jeremiah 21**

**א**פִּתְגַם נְבוּאָה דַהֲוָה עִם יִרְמְיָה מִקֶדֶם יְיָ כַּד שְׁלַח לְוָתֵיהּ מַלְכָּא צִדְקִיָה יַת פַּשְׁחוּר בַּר מַלְכִּיָה וְיַת צְפַנְיָה בַר מַעֲשֵׂיָה כַּהֲנָא לְמֵימָר׃ **ב**צַלֵי כְעַן עֲלָנָא קֳדָם יְיָ אֲרֵי נְבוּכַדְרֶצַר מַלְכָּא דְבָבֶל מֵגִיחַ קְרָבָא בָנָא מָאִים יַעֲבֵּד יְיָ עִמָנָא כְּכָל פְּרִישָׁתֵיהּ וְיִסְתַּלֵק מִנָנָא׃ **ג**וַאֲמַר יִרְמְיָה לְהוֹן כְּדֵין תֵּימְרוּן לְצִדְקִיָה׃ **ד**כִּדְנַן אֲמַר יְיָ אֱלָהָא דְיִשְׂרָאֵל הָאֲנָא מַסְחַר יַת מָאנֵי קְרָבָא דִבְיֶדְכוֹן דְאַתּוּן מְגִיחִין קְרָבָא בְהוֹן עִם מַלְכָּא דְבָבֶל וְעִם כַּשְׂדָאֵי דְצָיְרִין עֲלֵיכוֹן מִבָּרָא לְשׁוּרָא וַאֲכַנֵשׁ יַתְהוֹן לְגוֹ קַרְתָּא הָדָא׃ **ה**וַאֲגִיחַ אֲנָא עִמְכוֹן בְּיַד מְרַמְמָא וּבִדְרַע תַּקִּיפָא וּבִרְגַז וּבְחֵמָה וּבִתְקוֹף רָב׃ **ו**וְאֶמְחֵי יַת יַתְבֵי קַרְתָּא הָדָא וְיַת אֱנָשָׁא וְיַת בְּעִירָא בְּמוֹתָא סְגִיאָה יְמוּתוּן׃ **ז**וּבָתַר כֵּן אֲמַר יְיָ אֶמְסַר יַת צִדְקִיָה מְלַךְ שִׁבְטָא דְבֵית יְהוּדָה וְיַת עֲבְדוֹהִי וְיַת עַמָא וְיַת דְאִשְׁתָּאֲרוּ בְקַרְתָּא הָדָא מִן מוֹתָא וּמִן חַרְבָּא וּמִן כַּפְנָא בְּיַד נְבוּכַדְרֶאצַר מַלְכָּא דְבָבֶל וּבְיַד בַּעֲלֵי דְבָבֵיהוֹן וּבְיַד דְבָעָן לְמִקְטַלְהוֹן וְיִמְחִינוּן לְפִתְגָם דְחֶרֶב לָא יְחוּס עֲלֵיהוֹן וְלָא יַחְמוֹל וְלָא יְרַחֵם׃ **ח**וּלְעַמָא הָדֵין תֵּימַר כִּדְנַן אֲמַר יְיָ הָאֲנָא יָתִיב קָדְמֵיהוֹן יַת אוֹרַח חַיֵי וְיַת אוֹרַח מוֹתָא׃ **ט**דְיָתֵיב בְּקַרְתָּא הָדָא יִתְקְטֵיל בְּחַרְבָּא וּבְכַפְנָא וּבְמוֹתָא וּדְיִפּוֹק וְיִשְׁתְּמַע לְכַשְׂדָאֵי דְצָיְרִין עֲלֵיכוֹן וִיחֵי וּתְהִי לֵיהּ נַפְשֵׁיהּ לְשֵׁיזָבָא׃ **י**אֲרֵי חַל רוּגְזִי בְּקַרְתָּא הָדָא לְבִישָׁא וְלָא לְטָבָא אֲמַר יְיָ בִּידָא דְמַלְכָּא דְבָבֶל תִּתְמְסַר וְיוֹקִדִינָהּ בְּנוּרָא׃ **יא**וּלְבֵית מְלַךְ שִׁבְטָא דְבֵית יְהוּדָה קַבִּילוּ פִּתְגָמָא דַיָי׃ **יב**בֵּית דָּוִד כִּדְנַן אֲמַר יְיָ דִינוּ לְצַפְרָא דִינָא וְשֵׁיזִיבוּ אֲנִיסָא מִיַד דְאָנֵיס לֵיהּ דִלְמָא יִדְלַק כְּאֶשְׁתָּא רוּגְזִי וִישֵׁיצֵי וְלָא יְהֵי חָיֵס מִן קֳדָם בִּישׁוּת עוֹבָדֵיכוֹן׃ **יג**הָאֲנָא שְׁלַח רוּגְזִי עֲלָךְ דְיַתְבָא בְּתוּקְפָא בְּקִרְוִין כְּרִיכָן אֲמַר יְיָ דְאָמְרִין מַן יֵחוֹת עֲלָנָא וּמַן יֵעוֹל בְּבִירְנְיָתָנָא׃ **יד**וְאֶסְעַר עֲלֵיכוֹן כְּפֵירֵי עוֹבָדֵיכוֹן אֲמַר יְיָ וְאַדְלֵיק אֶשְׁתָּא בְּקִרְוָהָא וּתְשֵׁיצֵי בְּכָל סַחְרָנָהָא׃

**Jeremiah 22**

**א**כִּדְנַן אֲמַר יְיָ חוּת לְבֵית מְלַךְ שִׁבְטָא דְבֵית יְהוּדָה וְתִתְנַבֵּי תַמָן יַת פִּתְגָמָא הָדֵין׃ **ב**וְתֵימַר קַבֵּיל פִּתְגָמָא דַייָ מְלַךְ שִׁבְטָא דְבֵית יְהוּדָה דְיָתֵיב עַל כּוּרְסֵי דָוִד אַתְּ וְעַבְדָךְ וְעַמָךְ דְעָלִין בְּתַרְעַיָא הָאִלֵין׃ **ג**כִּדְנַן אֲמַר יְיָ עֲבִידוּ דִינָא וּצְדַקְתָּא וְשֵׁיזִיבוּ אֲנִיסָא מִיַד דְאָנִיס לֵיהּ וְגִיוֹר יִתַּם וְאַרְמְלָא לָא תוֹנוּן וְלָא תֵינְסוּן וְדַם זַכָּאֵי לָא תֵישְׁדוּן בְּאַתְרָא הָדֵין׃ **ד**אֲרֵי אִם מֵעְבַּד תַּעְבְּדוּן יַת פִּתְגָמָא הָדֵין וְיַעֲלוּן בְּתַרְעֵי בֵּיתָא הָדֵין מַלְכִין יַתְבִין לְדָוִד עַל כּוּרְסוֹהִי רְכִיבִין בִּרְתִיכִין וּבְסוּסְוָן הוּא וְעַבָדוֹהִי וְעַמֵיהּ׃ **ה**וְאִם לָא תְקַבְּלוּן יַת פִּתְגָמַיָא הָאִלֵין בְּמֵימְרִי קַיְמִית אֲמַר יְיָ אֲרֵי לְחוּרְבָא יְהֵי בֵיתָא הָדֵין׃ **ו**אֲרֵי כִדְנַן אֲמַר יְיָ עַל בֵּית מְלַךְ שִׁבְטָא דְבֵית יְהוּדָה אִילוּ אַתְּ חֲבִיב קָדָמַי מִבֵּית מִקְדָשָׁא דְרָם בְּרֵישׁ טוּרַיָא אִם לָא אַשְׁוִינָךְ מַדְבְּרָא קִרְוִין דְלָא אִתְיַתְבָא׃ **ז**וְאַזְמִין עֲלָךְ מְחַבְּלִין גְבַר וְזֵינֵיהּ וְיִקְטְלוּן שְׁפַר גִבָּרָךְ כְּמָא דְקַצְצִין אָעֵי חוּרְשָׁא וְרָמָן לְנוּרָא׃ **ח**וְיֶעְבְּרוּן עַמְמִין סַגִיאִין עַל קַרְתָּא הָדָא וְיֵימְרוּן גְבַר לְחַבְרֵיהּ עַל מָה עֲבַד יְיָ כְּדֵין לְקַרְתָּא רַבְּתָא הָדָא׃ **ט**וְיֵימְרוּן עַל דִשְׁבָקוּ יַת קְיָמָא דַייָ אֱלָהָהוֹן וּסְגִידוּ לְטַעֲוַת פַלְחֵי כּוֹכְבַיָא וּפַלְחוּנוּן׃ **י**לָא תִבְכּוּן עַל מִית וְלָא תִדְווֹן עֲלוֹהִי בְּכוֹ מִבְכָּא לִדְגָלֵי אֲרֵי לָא יְתוּב עוּד וְיֶחְזֵי יַת אַרְעָא דְיַלְדוּתֵיהּ׃ **יא**אֲרֵי כִּדְנַן אֲמַר יְיָ עַל שַׁלוּם בַּר יֹאשִׁיָה מְלַךְ שִׁבְטָא דְבֵית יְהוּדָה דִמְלַךְ תְּחוֹת יֹאשִׁיָה אֲבוּהִי דִגְלָא מִן אַתְרָא הָדֵין לָא יְתוּב לְתַמָן עוֹד׃ **יב**אֱלָהֵין בְּאַתְרָא דְאַגְלִיאוּ יָתֵיהּ תַּמָן יְמוּת וְיַת אַרְעָא הָדָא לָא יֶחְזֵי עוֹד׃ **יג**וַי דִבְנִי בֵיתֵיהּ בְּלָא קְשׁוֹט וְעִלִיתֵיהּ בְּלָא דִינָא כַּדְחֲזֵי בְּחַבְרֵיהּ מַפְלַח מַגָן וְאַגְרֵיהּ לָא יְהַב לֵיהּ׃ **יד**דַאֲמַר אֶבְנֵי לִי בָּתִּין דְמִשְׁחָן וְעִלְיָן מְרַוְחָן וּפַצִים לֵיהּ חֲרַכִּין וּמְטַלֵיל בְּכִיוֹרֵי אַרְזַיָא וּמְצַיֵר בְּסַמְמָנִין׃ **טו**הַאַתְּ מְדַמֵי לְמֶהֱוֵי בְּמַלְכָּא קַדְמָאָה אֲבוּךְ הֲלָא אָכַל וּשְׁתָא וַעֲבַד דִין דִקְשׁוֹט וְזָכוּ בְּכֵן טָב לֵיהּ׃ **טז**דָן דִין מִסְכַּן וְחָשׁוּךְ בְּכֵן הֲוָה טַב הֲלָא הִיא דַעְתָּא דְרָעֵינָא בָהּ אֲמַר יְיָ׃ **יז**אֲרֵי לֵית עֵינָךְ וְלִבָּךְ אֱלָהֵין עַל מָמוֹנָא לְמֵינַס וְעַל דַם זַכָּאי לְמִשְׁפַּךְ וְעַל עוּשְׁקָא וְעַל דְבִרְעוּת נַפְשָׁךְ לְמֶעְבַּד׃ **יח**בְּכֵן כִּדְנַן אֲמַר יְיָ עַל יְהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה לָא יִסְפְּדוּן לֵיהּ וַי עַל אֲחִי וַי עַל אֲחָת לָא יִסְפְּדוּן לֵיהּ וַי עַל מַלְכָּא וַי עַל מַלְכוּתֵיהּ׃ **יט**כְּמָה דִמְשַׁגְרָן יַת נִבְלַת חֲמָרָא כֵּן יְשַׁגְרוּן יַת נְבֵילְתֵּיהּ יִתְגְרַר וְיִשְׁתְּדֵי לְהַלְאָה לְתַרְעֵי יְרוּשְׁלֵם׃ **כ**סַקִי לְבֵית מַקְדְשָׁא וּצְוָחִי וּבְתַרְעֵי טוּר בֵּיתָא אָרִימִי קָלִיךְ וְצַוְחִי עַל מְגִיזָתָא אֲרֵי אִתְּבָרוּ כָּל רַחֲמָךְ׃ **כא**וּשְׁלָחִית לְוָתִיךְ יַת כָּל עַבְדֵי נְבִיַיָא כַּד הֲוֵית יָתְבָא שְׁלֵוְיָא אֲמַרְתְּ לֵית אֲנָא מְקַבְּלָא אוּלְפַן דָא אוֹרְחָתַיִךְ מִזְעוּרַיִךְ אֲרֵי לָא קַבֵּילְתְּ לְמֵימְרִי׃ **כב**כָּל פַּרְנָסָךְ יִתְכַּדְרוּן לְכָל רוּחַ יְרַחֲמָךְ בְּשִׂבְיָא יְהָכוּן אֲרֵי בְּכֵן תִבְהֲתִין וְתִתְכַּנְעִין מִכָּל בִּישָׁתָהּ׃ **כג**דְיָתְבָא בְּבֵית מַקְדְשָׁא בֵּינֵי מַלְכַיָא מְרַבְיָא בְנָהָא מָה תַּעְבְּדוּן בְּמֵיתֵי לָךְ עָקָא וְזִיעַ הָא כְּחֶבְלִין לְיָלֵידְתָּא׃ **כד**קַיֵם אֲנָא אֲמַר יְיָ אֲרֵי אִם יְהֵי כָנְיָה בַר יְהוֹיָקִים מְלַךְ שִׁבְטָא דְבֵית יְהוּדָה כִּגְלַף דְעִזְקָא עַל יַד יְמִינִי אֲרֵי מִתַּמָן בְּמֵימְרִי אַגְלִינָךְ׃ **כה**וְאֶתְּנִינָךְ בְיַד דְבָעָן לְמִקְטְלָךְ וּבְיַד דְאַתְּ דָחֵיל מִן קָדָמֵיהוֹן וּבְיַד נְבוּכַדְרֶצַר מַלְכָּא דְבָבֶל וּבִידָא דְכַשְׂדָאֵי׃ **כו**וַאֲטַלְטֵיל יָתָךְ וְיַת אַמָךְ דְיַלְדְתָךְ לַאֲרַע אוֹחֲרֵי דְלָא אִתְיַלֵידְתּוּן תַּמָן וְתַמָן תְּמוּתוּן׃ **כז**וּלְאַרְעָא דְאִינוּן מַטְעַן יַת נַפְשֵׁיהוֹן לְמִתַּב תַּמָן לְתַמָן לָא יְתוּבוּן׃ **כח**בְּסִירָא חֲלָשָׁא מְטַלְטְלָא גַבְרָא הָדֵין כָּנְיָהוּ כְּמָנָא דְלֵית צְרוֹךְ בֵּיהּ מָה דֵין אִטַלְטָלוּ הוּא וּבְנוֹהִי וְאִתְגְלִיאוּ לְאַרְעָא דְלָא יְדָעוּ׃ **כט**מֵאַרְעֵיהּ אַגְלוֹהִי לְאַרְעָא אוֹחֲרֵי אַרְעָא דְיִשְׂרָאֵל קַבִּילִי פִּתְגָמֵי דַיָי׃ **ל**כִּדְנַן אֲמַר יְיָ כְּתוּבוּ יַת גַבְרָא הָדֵין דְלָא וְלַד גַבְרָא דְלָא יִצְלַח בְּיוֹמוֹהִי אֲרֵי לָא יִצְלַח מִזַרְעֵיהּ גְבַר יָתֵיב עַל כּוּרְסֵי דָוִד וְעָבֵיד שׁוּלְטַן עַל דְבֵית יְהדָה׃

**Jeremiah 23**

**א**וַי פַּרְנָסַיָא דִמְאַבְּדִין וּמְבַדְרִין יַת עַם דְאִתְקְרֵי שְׁמִי עֲלוֹהִי אֲמַר יְיָ׃ **ב**בְּכֵן כִּדְנָן אֲמַר יְיָ אֱלָהָא דְיִשְׂרָאֵל עַל פַּרְנָסַיָא דִמְפַרְנְסִין יַת עַמִי אַתּוּן בְּדַרְתּוּן יַת עַמִי וְטַלְטֵילְתִּינוּן וְלָא תְבַעֲתוּן יַתְהוֹן הָאֲנָא מַסְעַר עֲלֵיכוֹן יַת בִּישׁוּת עוֹבָדֵיכוֹן אֲמַר יְיָ׃ **ג**וַאֲנָא אַכְנֵישׁ יַת שְׁאָרָא דְעַמִי מִכֹּל מְדִינָתָא דְאַגְלֵיתִי יַתְהוֹן לְתַמָן וַאֲתֵיב יַתְהוֹן לְאַתְרֵיהוֹן וְיִפְשׁוּן וְיִסְגוּן׃ **ד**וַאֲקֵים עֲלֵיהוֹן פַּרְנָסִין וִיפַרְנְסוּנוּן וְלָא יִדַחֲלוּן עוֹד וְלָא יִתַּבְּרוּן וְלָא יְזוּעוּן אֲמַר יְיָ׃ **ה**הָא יוֹמַיָא אָתָן אֲמַר יְיָ וַאֲקֵים לְדָוִד מְשִׁיחַ דְצַדִיקַיָא וְיִמְלוֹךְ מַלְכָּא וְיִצְלַח וְיַעְבֵּד דִין דִקְשׁוֹט וְזָכוּ בְּאַרְעָא׃ **ו**בְּיוֹמוֹהִי יִתְפָּרְקוּן דְבֵית יְהוּדָה וְיִשְׂרָאֵל יִשְׁרֵי לְרָחֲצָן וְדֵין שְׁמֵיהּ דִיהוֹן קָרָן לֵיהּ יִתְעַבְּדָן לָנָא זַכְוָן מִן קֳדָם יְיָ בְּיוֹמוֹהִי׃ **ז**בְּכֵן הָא יוֹמַיָא אָתָן אֲמַר יְיָ וְלָא יְהוֹן מִשְׁתְּעָן עוֹד בִּגְבוּרְתָּא דַייָ וּדְאַסֵיק יַת בְּנֵי יִשְׂרָאֵל מֵאַרְעָא דְמִצְרָיִם׃ **ח**אֱלָהֵין יְהוֹן מִשְׁתְּעָן בִּגְבוּרְתָּא דַייָ דְאַסֵיק וּדְאַיְתֵי יַת זַרְעָא דִבְנֵי יִשְׂרָאֵל מֵאֲרַע צִפּוּנָא וּמִן מְדִינָתָא דְאַגְלֵיתִינוּן לְתַמָן וְיַתְבוּן עַל אַרְעֲהוֹן׃ **ט**מִן קָדָם נְבִיֵי שַׁקְרָא אִתְּבַר לִבִּי בִּמְעֵי זָעוּ כָּל גַרְמֵי הֲוֵיתִי כִּגְבַר רָוֵי וּכְגַבְרָא דְמִשְׁתַּטֵי מִן קֳדָם חַמְרֵיהּ מִן קֳדָם יְיָ וּמִן קֳדָם פִּתְגָמֵי קוּדְשֵׁיהּ׃ **י**אֲרֵי זַנָאִין אִתְמְלִיאַת אַרְעָא אֲרֵי מִן קֳדָם מוֹמֵי דִשְׁקַר חֲרוֹבַת אַרְעָא יְבִישׁוּ דִידָוַת מַדְבְּרָא וְעַל דְמַסְגָן בִּרְעוּת נַפְשֵׁיהוֹן בִּישְׁתָּא תֵּיתֵי עֲלֵיהוֹן וְגִבְּרֵהוֹן לָא יַצְלְחוּן׃ **יא**אֲרֵי אַף סָפַר אַף כָּהֵן גְנִיבוּ אוֹרְחַתְהוֹן אַף בְּבֵית מַקְדְשִׁי גַלְיָן קָדָמַי בִּישַׁתְהוֹן אֲמַר יְיָ׃ **יב**בְּכֵן תְּהֵי אוֹרְחַתְהוֹן לָהוֹן כְּמַשְׁרוֹעִין בְּקִבְלָא יִתְקְלוּן וְיִפְּלוּן בָּהּ אֲרֵי אַיְתֵי עֲלֵיהוֹן בִּישְׁתָא שְׁנַת סְעוֹרָן חוֹבֵיהוֹן אֲמַר יְיָ׃ **יג**וּבִנְבִיֵי שֹׁמְרוֹן חֲזֵיתִי רְשַׁע מִתְנַבָּן בְּשׁוּם טַעֲוָתָא וּמַטְעַן יַת עַמִי יַת יִשְׂרָאֵל׃ **יד**וּבִנְבִיֵי יְרוּשְׁלֵם חֲזִיתֵי שְׁנוֹ זַנָאִין וּמְהַלְכִין בִּשְׁקַר וּמַתְקְפִין יַד מִבְאֲשִׁין בְּדִיל דְלָא לְמֵיתַב גְבַר מִן בִּישְׁתֵיהּ הֲווֹ קָדָמַי כּוּלְהוֹן כִּסְדוֹם וְיָתְבְהָא כַּעֲמוֹרָה׃ **טו**בְּכֵן כִּדְנַן אֲמַר יְיָ צְבָאוֹת עַל נְבִיֵי שִׁקְרָא הָאֲנָא מַיְתֵי עֲלֵיהוֹן עָקָא מְרַר כְּגִידִין וְאַשְׁקִינוּן כָּס דִלְוָט בִּישׁ כְּרֵישֵׁי חֵיוִין אֲרֵי מִן נְבִיֵי יְרוּשְׁלֵם נְפָקֵית חַנֻפְתָּא לְכָל יַתְבֵי אַרְעָא׃ **טז**כִּדְנַן אֲמַר יְיָ צְבָאוֹת לָא תְקַבְּלוּן לְפִתְגָמֵי נְבִיֵי שִׁקְרָא דְמִתְנַבָּן לְכוֹן מַטְעָן אִינוּן לְכוֹן רְשַׁע לִבְּהוֹן מְמַלְלִין לָא בְּמֵימְרָא דַיָי׃ **יז**אָמְרִין בִּנְבוּאַת שִׁקְרֵיהוֹן לִדְמַרְגְזִין קָדָמַי מַלֵיל יְיָ שְׁלָמָא יְהֵא לְכוֹן וְכָל דְאָזֵיל בְּהִרְהוּר לִבֵּיהּ אָמְרִין לָא תֵיתֵי עֲלֵיכוֹן בִּישְׁתָּא׃ **יח**אֲרֵי לָא קָמוּ וְאִתְגְלֵי לְהוֹן רָז מִן קֳדָם יְיָ וְלָא חֲזוֹ וְלָא שְׁמָעוֹ יַת פִּתְגָמוֹהִי וְלָא אֲצִיתוּ לְמֵימְרֵהּ וְלָא קַבִּילוּ׃ **יט**הָא מְזוֹפִיתָא מִן קָדָם יְיָ בִּרְגַז נַפְקֵת וְעִלְעוּל מִשְׁתַּגֵשׁ עַל רֵישׁ רַשִׁיעִין יֵחוּל׃ **כ**לָא יֵתוּב רוּגְזָא דַייָ עַד דְיַעְבֵד וְעַד דִיקַיֵם מַחְשְׁבַת רְעוּתֵיהּ בְּסוֹף יוֹמַיָא תִּסְתַּכְּלוּן בָּהּ אִסְתַּכָּלָא׃ **כא**לָא שְׁלָחֵית יַת נְבִיֵי שִׁקְרָא וְאִינוּן רָהֲטִין לְאַבְאָשָׁא וְלָא מַלְלֵית עִמְהוֹן וְאִינוּן מִתְנַבָּן שְׁקָר׃ **כב**וְאִלוּ קָמוּ אִתְגְלֵי לְהוֹן רָז מִן קֳדָם יְיָ וְאַשְׁמָעִי פִּתְגָמֵי יַת עַמִי וַאֲתֵיבִינוּן מֵאוֹרְחַתְהוֹן בִּישְׁתָא וּמִבִּישׁוּת עוֹבָדֵיהוֹן׃ **כג**אֲנָא אֱלָהָא בְּרֵית עַלְמָא מִבְּרֵאשִׁית אֲמַר יְיָ אֲנָא אֱלָהָא עֲתִידְנָא לְחַדָתָא עַלְמָא לְצַדִיקַיָא׃ **כד**אִם יְדַמֵי גְבַר לְאִטַמָרָה כַּד בְּסִתְרָא קָדָמֵי הֲלָא גְלֵי אֲמַר יְיָ הֲלָא יַת שְׁמַיָא וְיַת אַרְעָא יְקָרִי מְלֵי אֲמַר יְיָ׃ **כה**שְׁמִיעַ קָדָמֵי יַת דְאָמְרִין נְבִיֵי שִׁקְרָא לְמֵימָר פִתְגַם נְבוּאָה בְּחֶלְמָא אִתְחַוָא לִי׃ **כו**עַד אֵימָתַי אִית בְּלִבְּהוֹן דִנְבִיֵי שִׁקְרָא דְמִתְנַבָּן שְׁקַר וּמִתְנַבָּן רְשַׁע לִבְּהוֹן׃ **כז**דִמְחַשְׁבִין לְאַנְשָׁאָה יַת עַמִי שְׁמִי בְּחֶלְמְהוֹן דִמְשְׁתְּעַן גְבַר לְחַבְרֵיהּ כְּמָה דִשְׁבָק אֲבָהַתְהוֹן יַת פּוּלְחַן שְׁמִי וּמְקַיְמִין בְּשׁוּם טַעֲוָתָא׃ **כח**נְבוּאָה דְעִמֵיהּ חֶלְמָא יִשְׁתָּעֵי חֶלְמָא וּדְפִתְגָמֵי עִמֵיהּ יְמַלֵיל פִּתְגָמֵי קְשׁוֹט הָא כְּמָה דְפָרֵישׁ בֵּית תִּבְנָא לְעַבּוּרָא כֵּן פְּרֵישׁ בֵּין צַדִיקַיָא לְרַשִׁיעַיָא אֲמַר יְיָ׃ **כט**הֲלָא כָּל פִּתְגָמֵי תַּקִיפִין כְּאֶשְׁתָּא אֲמַר יְיָ וּכְפַטִישָׁא דִמְפַגַע כֵּיפָא׃ **ל**בְּכֵן הָא אֲנָא שְׁלַח רוּגְזִי עַל נְבִיֵי שִׁקְרָא אֲמַר יְיָ מְגַנְבִין פִּתְגָמֵי גְבַר מִן חַבְרֵיהּ׃ **לא**בְּכֵן הָא אֲנָא שְׁלַח רוּגְזִי עַל נְבִיֵי שִׁקְרָא אֲמַר יְיָ דְמִתְנַבָּן כִּרְעוּת לִבְּהוֹן וְאָמְרִין כֵּן אֲמַר׃ **לב**הָאֲנָא שְׁלַח רוּגְזִי עַל דְמִתְנַבָּן חֶלְמָא דִשְׁקַר אֲמַר יְיָ וּמִשְׁתָּעֵן וּמַטְעַן יַת עַמִי בְּשִׁקְרֵיהוֹן וּבְבַקְרוּתְהוֹן וַאֲנָא לָא שְׁלַחְתִּינוּן וְלָא פַקֵדְתִּינוּן וַהֲנָאָה לָא יַהֲנוּן לְעַמָא הָדֵין אֲמַר יְיָ׃ **לג**וַאֲרֵי יִשְׁאֲלִינָךְ עַמָא הָדֵין אוֹ סָפַר אוֹ בָהֵין לְמֵימָר מַה נְבוּאֲתָא בִּשְׁמָא דַייָ וְתֵימַר לְהוֹן כְּדֵין נְבוּאֲתָא וְאֶרְטוֹשׁ יַתְכוֹן אֲמַר יְיָ׃ **לד**וְסָפַר וְכָהֵן וְעַמָא דְיֵמַר נְבוּאֲתָא בִּשְׁמָא דַייָ וְאַסְעֵר עַל גַבְרָא הַהוּא וְעַל בֵּיתֵיהּ׃ **לה**כְּדֵין תֵּימְרוּן גְבַר לְחַבְרֵיהּ וּגְבַר לַאֲחוֹהִי מַה אָתֵיב יְיָ וּמַה מַלֵיל יְיָ׃ **לו**וּנְבוּאָה בִּשְׁמָא דַייָ לָא תִדְכְּרוּן עוֹד אֲרֵי נְבוּאֲתָא תְּהֵי לִגְבַר דִמְקַיֵם פִּתְגָמֵי רְעוּתֵיהּ וְאַתּוּן מְדַמָן לְבַטָלָא יַת פִּתְגָמֵי אֱלָהָא קַיָמָא דַייָ צְבָאוֹת אֱלָהָנָא׃ **לז**כְּדֵין תֵּימַר לִנְבִיָא מַה אֲתִיבָךְ יְיָ וּמַה מַלֵיל יְיָ׃ **לח**וְאִם נְבוּאָה בִשְׁמָא דַייָ תֵימְרוּן בְּכֵן כִּדְנַן אֲמַר יְיָ חֲלַף דַאֲמַרְתּוּן יַת פִּתְגָמָא הָדֵין נְבוּאָה בִּשְׁמָא דַייָ וְשַׁלְחֵית לְוַתְכוֹן לְמֵימָר לָא תֵימְרוּן נְבוּאֲתָא מִקָדָם יְיָ׃ **לט**בְּכֵן הָאֲנָא שְׁלַח רוּגְזִי וְאֶרְטוֹשׁ יַתְכוֹן מִרְטַשׁ וְאַרְחֵיק יַתְכוֹן וְיַת קַרְתָּא דִיהָבִית לְכוֹן וְלַאֲבָהַתְכוֹן מִקֳבֵיל מֵימְרִי׃ **מ**וְאֶתֵּן עֲלֵיכוֹן חִסוּדֵי עֲלַם וְתַחְפִינוּן אִתְכַּנְעוּת עֲלַם דְלָא תִפְסוֹק׃

**Jeremiah 24**

**א**אַחְזְיַנִי יְיָ וְהָא תְּרֵין סַלֵי תֵינִין מַחֲתִין מִקָדָם הֵיכְלָא דַייָ בָּתַר דְאַגְלֵי נְבוּכַדְרֶצַר מַלְכָּא דְבָבֶל יַת יְכָנְיָה בַר יְהוֹיָקִים מְלַךְ שִׁבְטָא דְבֵית יְהוּדָה וְיַת רַבְרְבֵי יְהוּדָה וְיַת אוּמָנַיָא וְיַת תַּרְעֲיָא מִירוּשְׁלֵם וְאוֹבֵילִינוּן לְבָבֶל׃ **ב**סִלָא הֲדָא תֵינִין טָבָא לַחֲדָא כְּתֵינִין בַּכִּירִין וְסַלָא חַד תֵּינִין בִּישִׁין לַחֲדָא (וּדְבִישִׁין בִּישִׁין לַחֲדָא) דְלָא מִתְאַכְלִין מִבִּישׁוּ׃ **ג**וַאֲמַר יְיָ לִי מָה אַתְּ חָזֵי יִרְמְיָה וַאֲמָרִית תֵּינִין תֵּינַיָא טָבְתָא טָבָן לַחֲדָא וּדְבִישִׁין בִּישִׁין לַחֲדָא דְלָא מִתְאַכְלִין מִבִּישׁוּ׃ **ד**וַהֲוָה פִּתְגַם נְבוּאָה מִקָדָם יְיָ עִמִי לְמֵימָר׃ **ה**כִּדְנַן אֲמַר יְיָ אֱלָהָא דְיִשְׂרָאֵל כְּתֵינַיָא טָבָתָא הָאִלֵין כֵּן אִשְׁתְּמוֹדַע יַת גַלְוַת יְהוּדָה דְאַגְלֵיתִי מִן אַתְרָא הָדֵין לַאֲרַע כַּסְדָאֵי לְטָבְתָא׃ **ו**וַאֲשַׁוֵי מֵימְרֵי עֲלֵיהוֹן לְטָבָא וַאֲתֵיבִינוּן לַאֲרַע הָדָא וְאֶבְנִינוּן וְלָא אֲפַגֵר וַאֲקִימִינוּן וְלָא אֶטַלְטֵל׃ **ז**וְאֶתֵּן לְהוֹן לֵב לְמִידַע דְחֵלְתִּי אֲרֵי אֲנָא יְיָ וִיהוֹן קֳדָמַי לְעַם וַאֲנָא אֶהֱוֵי לְהוֹן לֶאֱלָהּ אֲרֵי יְתוּבוּן לְפוּלְחָנִי בְּכָל לִבְּהוֹן׃ **ח**וּכְתֵינַיָא בִּישְׁתָא דְלָא מִתְאַכְלָא מִבִּישׁוּ אֲרֵי כִדְנַן אֲמַר יְיָ כֵּן אֶתֵּן יַת צִדְקִיָהוּ מְלַךְ שִׁבְטָא דְבֵית יְהוּדָה וְיַת רַבְרְבוֹהִי וְיַת שְׁאָרָא דִירוּשְׁלֵם דְאִשְׁתְּאָרוּ בְּאַרְעָא הָדָא וּדְיַתְבִין בְּאַרְעָא דְמִצְרָיִם׃ **ט**וְאֶתְּנִינוּן לְזִיעַ וּלְבִישָׁא לְכָל מַלְכְּוַת אַרְעָא לְחִיסוּדִין וְלִמְתַל וּלְשׁוֹעִי וְלִלְוָטָא בְּכָל אַתְרַיָא דְאַגְלִינוּן לְתַמָן׃ **י**וֶאֱגָרֵי בְהוֹן יַת דְקַטְלִין בְּחַרְבָּא בְּכַפְנָא וּבְמוֹתָא עַד דִיסוּפוּן מֵעַל אַרְעָא דִיהָבֵית לְהוֹן וְלַאֲבָהַתְהוֹן׃

**Jeremiah 25**

**א**פִּתְגַם נְבוּאָה דַהֲוָה עִם יִרְמְיָה עַל כָּל עַמָא דְבֵית יְהוּדָה בְּשַׁתָּא רְבִיעֵיתָא לִיהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה הִיא שַׁתָּא קַדְמֵיתָא לִנְבוּכַדְרֶצַר מַלְכָּא דְבָבֶל׃ **ב**דְאִתְנַבֵּי יִרְמְיָה נְבִיָא עַל כָּל עַמָא דְבֵית יְהוּדָה וְעַל כָּל יַתְבֵי יְרוּשְׁלֵם לְמֵימָר׃ **ג**מִן תְּלַת עַשְׂרֵי שְׁנִין לְיֹאשִׁיָה בַּר אָמוֹן מְלַךְ שִׁבְטָא דְבֵית יְהוּדָה וְעַד יוֹמָא הָדֵין דְנַן עַשְׂרִין וּתְלַת שְׁנִין הֲוָה פִּתְגַם נְבוּאָה מִן קֳדָם יְיָ עִמִי וּמַלְלֵית עִמְכוֹן מַקְדֵם וּמְמַלֵיל וְלָא קַבֵּילְתּוּן׃ **ד**וּשְׁלַח יְיָ לְוַתְכוֹן יַת כָּל עַבְדוֹהִי נְבִיַיָא מַקְדֵם וּמַשְׁלַח וְלָא קַבֵּילְתּוּן וְלָא אַרְכֵינְתּוּן יַת אוּדְנְכוֹן לְקַבְּלָא׃ **ה**לְמֵימָר תּוּבוּ כְעַן גְבַר מֵאוֹרְחֵיהּ בִּישְׁתָּא וּמִבִּישׁוּת עוֹבָדֵיכוֹן וְתִיבוּ עַל אַרְעָא דִיהַב יְיָ לְכוֹן וְלַאֲבָהַתְכוֹן לְמִן עַלְמָא וְעַד עַלְמָא׃ **ו**וְלָא תְהָכוּן בָּתַר טַעֲוַת פַּלְחֵי כּוֹכְבַיָא לְמִפְלַחְהָן וּלְמִסְגַד לְהֵן וְלָא תִרְגְזוּן קָדָמַי בְּעוֹבָדֵי יְדֵיכוֹן וְלָא אַבְאֵישׁ לְכוֹן׃ **ז**וְלָא קַבֵּילְתּוּן לְמֵימְרִי אֲמַר יְיָ בְּדִיל דְלָא לְאַרְגָזָא קָדָמַי בְּעוֹבָדֵי יְדֵיכוֹן לְאַבְאָשָׁא לְכוֹן׃ **ח**בְּכֵן כִּדְנַן אֲמַר יְיָ צְבָאוֹת חֲלַף דְלָא קַבֵּילְתּוּן יַת פִּתְגָמָי׃ **ט**הָא אֲנָא שְׁלַח וַאֲדַבֵּר יַת כָּל מַלְכְּוַת צִפּוּנָא אֲמַר יְיָ וְלִנְבוּכַדְרֶאצַר מַלְכָּא דְבָבֶל עַבְדִי וְאַיְתִינוּן עַל אַרְעָא הָדָא וְעַל יַתְבָהָא וְעַל כָּל עַמְמַיָא הָאִלֵין סְחוֹר סְחוֹר וֶאֱגַמְרִינוּן וַאֲשַׁוִינוּן לְצָדוּ וּלְאִשְׁתְּמָמוּ וּלְחָרְבַת עֲלָם׃ **י**וְאוֹבַד מִנְהוֹן קַל בִּיעַ וְקַל חֶדְוָא קַל חַתְנִין וְקַל כַּלָן קַל סִיעַן דִמְשַׁבְּחִין בְּנֵיהוֹר בּוּצִין׃ **יא**וּתְהֵי כָּל אַרְעָא הָדָא לְחָרְבָּא לְצָדוּ וְיִפְלְחוּן עַמְמַיָא הָאִלֵין יַת מַלְכָּא דְבָבֶל שִׁבְעִין שְׁנִין׃ **יב**וִיהֵי כְמִשְׁלַם שַׁבְעִין שְׁנִין אַסְעַר עַל מַלְכָּא דְבָבֶל וְעַל עַמָא הַהוּא אֲמַר יְיָ יַת חוֹבֵיהוֹן וְעַל אֲרַע כַּסְדָאֵי וַאֲשַׁוֵי יָתֵיהּ לְצָדוּת עֲלָם׃ **יג**וְאַיְתֵי עַל אַרְעָא הַהִיא יַת כָּל פִתְגָמַיָא דִגְזָרִית עֲלָהּ יַת כָּל דִכְתִיב בְּסִפְרָא הָדֵין דְאִתְנַבֵּי יִרְמְיָה עַל כָּל עַמְמַיָא׃ **יד**אֲרֵי פְלָחוּ בְהוֹן אַף אִינוּן עַמְמִין סַגִיאִין וּמַלְכִין רַבְרְבִין וַאֲשַׁלֵים לְהוֹן כֶּאֱגוֹרֵיהוֹן וּכְעוֹבְדֵי יְדֵיהוֹן׃ **טו**אֲרֵי כִדְנַן אֲמַר יְיָ אֱלָהָא דְיִשְׂרָאֵל לִי קַבֵּיל יַת כָּסָא דַחֲמַר לְוָטָא הָדֵין מִן קֳדָמַי וְתַשְׁרֵי יָתֵיהּ יַת כָּל עַמְמַיָא דַאֲנָא שְׁלַח יָתָךְ עֲלֵיהוֹן׃ **טז**וְיִשְׁתּוּן וְיִשְׁתַּגְשׁוּן וְיִטְרְפוּן מִן קֳדָם דְקַטְלִין בְּחַרְבָּא דַאֲנָא שְׁלַח בֵּינֵיהוֹן׃ **יז**וְקַבְּלֵית יַת כַּסָא מִן קֳדָם יְיָ וְאַשְׁקֵיתִי יַת כָּל עַמְמַיָא דְשַׁלְחַנִי יְיָ לְוַתְהוֹן׃ **יח**יַת יְרוּשְׁלֵם וְיַת קִרְוַיָא דְבֵית יְהוּדָה וְיַת מַלְכָהָא וְיַת רַבְרְבָהָא לְמִתַּן יַתְהוֹן לְחַרְבָּא לְצָדוּ לְאִשְׁתְּמָמוּ וּלְלוּטָא כְּיוֹמָא הָדֵין׃ **יט**יַת פַּרְעֹה מַלְכָּא מִצְרַיִם וְיַת עַבְדוֹהִי וְיַת רַבְרָבוֹהִי וְיַת כָּל עַמֵיהּ׃ **כ**וְיַת כָּל מַלְכֵי סוּמְכְוָתָא וְיַת כָּל מַלְכֵי אֲרַע עוּץ וְיַת כָּל מַלְכֵי אֲרַע פְלִשְׁתָּאֵי וְיַת אַשְׁקְלוֹן וְיַת עַזָה וְיַת עֶקְרוֹן וְיַת שְׁאָרָא דְאַשְׁדוֹד׃ **כא**יַת אֱדוֹם וְיַת מוֹאָב וְיַת בְּנֵי עֲמוֹן׃ **כב**וְיַת כָּל מַלְכֵי צוֹר וְיַת כָּל מַלְכֵי צִידוֹן וְיַת כָּל מַלְכֵי נִיסָא דִי בְעֶבְרָא דְיַמָא׃ **כג**יַת דְדָן וְיַת תֵּימָא וְיַת בּוּז כָּל מַקְפֵי פָאתָא׃ **כד**וְיַת כָּל מַלְכֵי עֲרָב וְיַת כָּל מַלְכֵי עֲרָבָאֵי דְשָׁרָן בִּשְׁכוּנִין בְּמַדְבְּרָא׃ **כה**וְיַת כָּל מַלְכֵי זִמְרִי וְיַת כָּל מַלְכֵי עֵילָם וְיַת כָּל מַלְכֵי מָדָי׃ **כו**וְיַת כָּל מַלְכֵי צִפּוּנָא דְקָרִיבִין וּדְרָחִיקִין גְבַר לַאֲחוֹהִי וְיַת כָּל מַלְכְּוַת עַמְמַיָא דְעַל אַפֵּי אַרְעָא וּמַלְכָּא דְבָבֶל יִשְׁתֵּי בַּתְרֵיהוֹן׃ **כז**וְתֵימַר לְהוֹן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל שְׁתוֹ וּרְווֹ וְאִשְׁתַּגִישׁוּ וּנְפָלוּ וְלָא תְקוּמוּן מִן קֳדָם דְקַטְלִין בְּחַרְבָּא דַאֲנָא שְׁלַח בֵּינֵיכוֹן׃ **כח**וִיהֵי אֲרֵי יְסָרְבוּן לְקַבָּלָא כַּסָא מִן יְדָךְ לְמִשְׁתֵּי וְתֵימַר לְהוֹן כִּדְנַן אֲמַר יְיָ צְבָאוֹת מִשְׁתָּא תִשְׁתּוּן׃ **כט**אֲרֵי הָא בְקַרְתָּא דְאִתְקְרֵי שְׁמִי עֲלָהּ אֲנָא מַשְׁרֵי לְאַבְאָשָׁא וְאַתּוּן מְדַמָן דְמִזְכָּא תִזְכּוּן לָא תִזְכּוּן אֲרֵי דְקַטְלִין בְּחַרְבָּא אֲנָא מַכְלֵי עַל כָּל יַתְבֵי אַרְעָא אֲמַר יְיָ צְבָאוֹת׃ **ל**וְאַתְּ תִּתְנַבֵּי לְהוֹן יַת כָּל פִּתְגָמַיָא הָאִלֵין וְתֵימַר לְהוֹן יְיָ מִמְרוֹמָא יַכְלֵי וּמִמְדוֹר קוּדְשֵׁיהּ יָרִים מֵימְרֵיהּ אַכְלָאָה יַכְלֵי דְיֵיתוּן בָּזוֹזִין עַל אֲרַע בֵּית שְׁכִנְתִּי הָא כְּנָחֲתֵי מַעֲצָרָא דִמְרִימִין קָלְהוֹן כֵּן יֵיתֵי זַעֲוָא לְכָל יַתְבֵי אַרְעָא׃ **לא**מְטָא אִתְרְגוֹשָׁא עַד סְיָפֵי אַרְעָא אֲרֵי דִינָא קֳדָם יְיָ בְּעַמְמַיָא מִתְפְּרַע הוּא לְכָל בִּשְׂרָא רַשִׁיעַיָא דִבְּהוֹן מַסְרִינוּן לְקַטָלָא אֲמַר יְיָ׃ **לב**כִּדְנַן אֲמַר יְיָ צְבָאוֹת הָא בִּישְׁתָא נַפְקָא מֵעַם לְעַם וְעַמְמִין רַבְרְבִין יֵיתוּן בִּגְלֵי מִסְיָפֵי אַרְעָא׃ **לג**וִיהוֹן קְטִילַיָא רְמַן קֳדָם יְיָ בְּיוֹמָא הַהוּא מִסְיָפֵי אַרְעָא וְעַד סְיָפֵי אַרְעָא לָא יִסְתַּפְּדוּן וְלָא יִתְכַּנְשׁוּן וְלָא יִתְקַבְּרוּן לְזֵיבַל מְבַדֵר עַל אַפֵּי אַרְעָא יְהוֹן׃ **לד**אֱלִילוּ מַלְכַיָא וּצְוָחוּ וְחוּפוּ רֵישֵׁיכוֹן בְּקִטְמָא תַּקִיפֵי עַמָא אֲרֵי שְׁלִימוּ יוֹמֵיכוֹן לְקַטְלָא וְתִתְבַּדְרוּן וְתִפְּלוּן דַהֲוֵיתוּן רְגִיגִין כְּמָנֵי חֶמְדָתָא׃ **לה**וְיֵבַד בֵּית עֱרוֹקֵי מִן מַלְכַיָא וְשֵׁיזָבָא מִתַּקִיפֵי עַמָא׃ **לו**קַל צִוְחַת מַלְכַיָא וִילְלַת תַּקִיפֵי עַמָא אֲרֵי אַבֵּז יְיָ יַת עַמְהוֹן׃ **לז**וְיִצְדוֹן מְדוֹרֵי שְׁלָמְהוֹן מִקֳדָם תְּקוֹף רוּגְזָא דַיָי׃ **לח**גְלָא מַלְכָּא מִכְּרַכֵּיהּ אֲרֵי הֲוַת אַרְעֲהוֹן לְצָדוּ מִן קֳדָם חֶרֶב סַנְאָה דְהִיא כַּחֲמַר מְרַוְיָא וּמִן קֳדָם תְּקוֹף רוּגְזֵיהּ׃

**Jeremiah 26**

**א**בְּרֵישׁ מַלְכוּת יְהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה הֲוָה פִּתְגָמָא הָדֵין מִן קֳדָם יְיָ לְמֵימָר׃ **ב**כִּדְנַן אֲמַר יְיָ קוּם בְּדָרַת בֵּית מִקְדָשָׁא דַייָ וְתִתְנַבֵּי עַל כָּל קִרְוַיָא דְבֵית יְהוּדָה דְעָלִין לְמִסְגַד בְּבֵית מַקְדְשָׁא דַייָ יַת כָּל פִּתְגָמַיָא דְפַקֵידְתָּךְ לְאִתְנַבָּאָה לְהוֹן לָא תִמְנַע פִּתְגָם׃ **ג**מָאִים יִשְׁמְעוּן וִיתוּבוּן גְבַר מֵאוֹרְחֵיהּ בִּישָׁא וַאֲתֵיב מִן בִּישְׁתָּא דַאֲנָא חָשֵׁיב לְמֶעְבַּד לְהוֹן מִקֳדָם בִּישׁוּת עוֹבָדֵיהוֹן׃ **ד**וְתֵימַר לְהוֹן כִּדְנַן אֲמַר יְיָ אִם לָא תְקַבְּלוּן לְמֵימְרִי לִמְהַךְ בְּאוֹרַיְתִי דִיהָבֵית קֳדָמֵיכוֹן׃ **ה**לְקַבְּלָא לְפִּתְגָמֵי עַבְדֵי נְבִיַיָא דַאֲנָא שְׁלַח לְוַתְכוֹן מַקְדֵם וּמַשְׁלַח וְלָא קַבֵּילְתּוּן׃ **ו**וְאֶתֵּן יַת בֵּיתָא הָדֵין כְּשִׁלוֹ וְיַת קַרְתָּא הָדָא אֶתֵּן לִלְוָטָא לְכָל עַמְמֵי אַרְעָא׃ **ז**וּשְׁמָעוּ כַּהֲנַיָא וְסַפְרַיָא וְכָל עַמָא דְיִרְמְיָה מִתְנַבֵּי יַת פִּתְגָמַיָא הָאִלֵין בְּבֵית מַקְדְשָׁא דַיָי׃ **ח**וַהֲוָה כַּד שֵׁיצֵי יִרְמְיָה לְאִתְנַבָּאָה יַת כָּל דְפַקֵיד יְיָ לְמַלָלָא עִם כָּל עַמָא וַאֲחָדוּ יָתֵיהּ כַּהֲנַיָא וְסַפְרַיָא וְכָל עַמָא לְמֵימַר מֵימַת תְּמוּת׃ **ט**מַדֵין אִתְנַבֵּיתָא בִּשְׁמָא דַייָ לְמֵימָר כְּשִׁלוֹ יְהֵי בֵיתָא הָדֵין וְקַרְתָּא הָדָא תֶּחֱרוֹב מִבְּלִי יָתֵיב וְאִתְכְּנֵישׁ כָּל עַמָא עַל יִרְמְיָה בְּבֵית מַקְדְשָׁא דַיָי׃ **י**וּשְׁמָעוּ רַבְרְבֵי יְהוּדָה יַת פִּתְגָמַיָא הָאִלֵין וּסְלִיקוּ מִבֵּית מַלְכָּא לְבֵית מַקְדְשָׁא דַייָ וְתִיבוּ בְּמַעֲלָנָא דִתְרַע בֵּית מַקְדְשָׁא דַייָ מַדִינְחָאָה׃ **יא**וַאֲמָרוּ כַּהֲנַיָא וְסַפְרַיָא לְרַבְרְבַיָא וּלְכָל עַמָא לְמֵימַר חוֹבַת דִין דִקְטוֹל לְגַבְרָא הָדֵין אֲרֵי אִתְנַבֵּי עַל קַרְתָּא הָדָא כְּמָה דִשְׁמַעְתּוּן בְּאוּדְנֵיכוֹן׃ **יב**וַאֲמַר יִרְמְיָה לְכָל רַבְרְבַיָא וּלְכָל עַמָא לְמֵימַר יְיָ שַׁלְחַנִי לְאִתְנַבָּאָה עַל בֵּיתָא הָדֵין וְעַל קַרְתָּא הָדָא יַת כָּל פִּתְגָמַיָא דִשְׁמַעֲתּוּן׃ **יג**וּכְעַן אַתְקִינוּ אוֹרְחַתְכוֹן וְעוֹבָדֵיכוֹן וְקַבִּילוּ לְמֵימְרָא דַייָ אֱלָהָכוֹן וִיתוּב יְיָ מִן בִּישְׁתָּא דְמַלֵיל עֲלֵיכוֹן׃ **יד**וַאֲנָא הָאֲנָא מְסִיר בְּיֶדְכוֹן עֲבִידוּ לִי כְּמָה דְתַקִין וּכְמָה דְכָשַׁר בְּעֵינֵיכוֹן׃ **טו**בְּרַם מֵידַע תֵּידְעוּן אֲרֵי אִם קַטְלִין אַתּוּן יָתִי אֲרֵי דַם זַכַּאי אַתּוּן יָהֲבִין עֲלֵיכוֹן וְעַל קַרְתָּא הָדָא וְעַל יַתְבָהָא אֲרֵי בִקְשׁוֹט שַׁלְחַנִי יְיָ עֲלֵיכוֹן לְאִתְנַבָּאָה קֳדָמֵיכוֹן יַת כָּל פִּתְגָמַיָא הָאִלֵין׃ **טז**וַאֲמָרוּ רַבְרְבַיָא וְכָל עַמָא לְכַהֲנַיָא וּלְסַפְרַיָא לֵית לְגַבְרָא הָדֵין חוֹבַת דִין דִקְטוֹל אֲרֵי בִשְׁמָא דַייָ אֱלָהָנָא מַלֵיל עִמָנָא׃ **יז**וְקָמוּ גַבְרַיָא מִסָבֵי אַרְעָא וַאֲמָרוּ לְכָל קְהָלָא דְעַמָא לְמֵימָר׃ **יח**מִיכָה דְמִמָרֵישָׁא הֲוָה מִתְנַבֵּי בְּיוֹמֵי חִזְקִיָה מְלַךְ שִׁבְטָא דְבֵית יְהוּדָה וַאֲמַר לְכָל עַמָא דְבֵית יְהוּדָה לְמֵימָר כִּדְנַן אֲמַר יְיָ צְבָאוֹת צִיוֹן חֲקַל תִּתְרְדֵי וִירוּשְׁלֵם לְיַגְרִין תְּהֵי וְטוּר בֵּית מַקְדְשָׁא דַייָ לְחִישַׁת חוּרְשָׁא׃ **יט**הֲמִקְטַל קַטְלוֹהִי חִזְקִיָה מְלַךְ שִׁבְטָא דְבֵית יְהוּדָה הֲלֹא דָחִיל מִן קֳדָם יְיָ וְצַלֵי קֳדָם יְיָ וְתַב יְיָ מִן בִּישְׁתָא דְמַלֵיל עֲלֵיהוֹן וַאֲנַחְנָא גַרְמִין לְאַיְתָאָה בִישְׁתָא רַבְּתָא עַל נַפְשָׁתָא׃ **כ**וְאַף גַבְרָא הֲוָה מִתְנַבֵּי בִּשְׁמָא דַייָ אוּרִיָה בַּר שְׁמַעְיָה מִקִרְיַת יְעָרִים וְאִתְנַבֵּי עַל קַרְתָּא הָדָא וְעַל אַרְעָא הָדָא כְּכֹל פִּתְגָמֵי יִרְמְיָה׃ **כא**וּשְׁמַע מַלְכָּא יְהוֹיָקִים וְכָל גִבָּרוֹהִי וְכָל רַבְרְבֵיָא יַת פִּתְגָמוֹהִי וּבְעָא מַלְכָּא לְמִקְטְלֵיהּ וּשְׁמַע אוּרִיָה וּדְחִיל וַעֲרַק וַאֲתָא לְמִצְרָיִם׃ **כב**וּשְׁלַח מַלְכָּא יְהוֹיָקִים גַבְרִין לְמִצְרָיִם יַת אֶלְנָתָן בַּר עַכְבּוֹר וְגַבְרִין עִמֵיהּ לְמִצְרָיִם׃ **כג**וְאַפִיקוּ יַת אוּרִיָה מִמִצְרַיִם וְאַיְתִיוּהִי לְוַת מַלְכָּא יְהוֹיָקִים וְקַטְלֵיהּ בְּחַרְבָּא וּרְמָא יַת נְבֵלְתֵּיהּ לְקִבְרֵי גָלַיָא׃ **כד**בְּרַם יַד אֲחִיקָם בַּר שָׁפָן הֲוָת עִם יִרְמְיָה בְּדִיל דְלָא לְמִמְסַר יָתֵיהּ בִּידָא דְעַמָא לְמִקְטְלֵיהּ׃

**Jeremiah 27**

**א**בְּרֵישׁ מַלְכוּת יְהוֹיָקִים בַּר יֹאשִׁיָהוּ מְלַךְ שִׁבְטָא דְבֵית יְהוּדָה הֲוַת פִּתְגָמָא הָדֵין עִם יִרְמְיָה מִן קֳדָם יְיָ לְמֵימָר׃ **ב**כִּדְנַן אֲמַר יְיָ לִי עָבֵיד לָךְ חַנְקִין וְנִירִין וְתִתְּנִינוּן עַל צַוְרָךְ׃ **ג**וְתִשְׁלְחִינוּן לְוַת מַלְכָּא דֶאֱדוֹם וּלְוַת מַלְכָּא דְמוֹאָב וּלְוַת מַלְכָּא דִבְנֵי עַמוֹן וּלְוַת מַלְכָּא דְצוֹר וּלְוַת מַלְכָּא דְצִידוֹן בְּיַד אִזְגְדַיָא דְאָתָן לִירוּשְׁלֵם לְוַת צִדְקִיָה מְלַךְ שִׁבְטָא דְבֵית יְהוּדָה׃ **ד**וּתְפַקֵיד יַתְהוֹן לְוַת רִבּוֹנְהוֹן לְמֵימָר כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל כִּדְנַן תֵּימְרוּן לְרִבּוֹנְכוֹן׃ **ה**אֲנָא בְמֵימְרֵי עֲבָדֵית יַת אַרְעָא יַת אֱנָשָׁא וְיַת בְּעִירָא דְעַל אַפֵּי אַרְעָא בְּחֵילִי רַבָּא וּבְאֶדְרְעִי מְרַמְמָא וִיהַבְתָּהּ לִדְכָשַׁר קֳדָמַי׃ **ו**וּכְעַן אֲנָא יְהָבֵית יַת כָּל מְדִינְתָא הָאִלֵין בְּיַד נְבוּכַדְנֶאצַר מַלְכָּא דְבָבֶל עַבְדִי וְאַף יַת חַיַת בָּרָא יְהָבִית לֵיהּ לְמִפְלְחֵיהּ׃ **ז**וְיִפְלְחוּן יָתֵיהּ כָּל עַמְמַיָא וְיַת בְּרֵיהּ וְיַת בַּר בְּרֵיהּ עַד דְיִמְטֵי עִדַן תְּבַר אַרְעֵיהּ אַף הוּא וְיִפְלְחוּן בֵּיהּ עַמְמִין סַגִיאִין וּמַלְכִין רַבְרְבִין׃ **ח**וִיהֵי עַם וּמַלְכוּ דְלָא יִפְלְחוּן יָתֵיהּ יַת נְבוּכַדְנֶצאַר מַלְכָּא דְבָבֶל וְיַת דְלָא יִתֵּן יַת צַוְרֵיהּ בְּנִיר מַלְכָּא דְבָבֶל בְּחַרְבָּא וּבְכַפְנָא וּבְמוֹתָא אַסְעַר עַל עַמָא הַהוּא אֲמַר יְיָ עַד דְאֶמְסַר יַתְהוֹן בִּידֵיהּ׃ **ט**וְאַתּוּן לָא תְקַבְּלוּן מִן נְבִיֵיכוֹן דְשִׁקְרָא וּמִן קִסְמֵיכוֹן וּמִן חֶלְמֵי חֶלְמֵיכוֹן וּמִן עוֹנְנֵיכוֹן וּמִן חָרְשֵׁיכוֹן דְאִינוּן אָמְרִין לְכוֹן לְמֵימַר לָא תִפְלְחוּן יַת מַלְכָּא דְבָבֶל׃ **י**אֲרֵי שִׁקְרָא אִינוּן מִתְנַבָּן לְכוֹן בְּדִיל לְאַרְחָקָא יַתְכוֹן מֵעַל אַרְעֲכוֹן וֶאֱטַלְטֵל יַתְכוֹן וְתֵיבְדוּן׃ **יא**וְעַמָא דְיָעֵיל יַת צַוְרֵיהּ בְּנִיר מַלְכָּא דְבָבֶל וְיִפְלְחִינֵיהּ וְאַשְׁרִינֵיהּ עַל אַרְעֵיהּ אֲמַר יְיָ וְיִפְלְחָהּ וִיתֵיב בָּהּ׃ **יב**וְעִם צִדְקִיָה מְלַךְ שִׁבְטָא דְבֵית יְהוּדָה מַלְלֵית יַת כָּל פִתְגָמַיָא הָאִלֵין לְמֵימָר אָעִילוּ יַת צַוָארֵיכוֹן בְּנִיר מַלְכָּא דְבָבֶל וּפְלָחוּ יָתֵיהּ וְעַמֵיהּ וְאִתְקַיִימוּ׃ **יג**לְמָה תִתְקַטְלוּן אַתְּ וְעַמָךְ בְּחַרְבָּא וּבְכַפְנָא וּבְמוֹתָא כְּמָה דְמַלֵיל יְיָ עַל עַמָא דְלָא יִפְלַח יַת מַלְכָּא דְבָבֶל׃ **יד**וְלָא תְקַבְּלוּן לְפִתְגָמֵי נְבִיֵי שִׁקְרָא דְאָמְרִין לְכוֹן לְמֵימָר לָא תִפְלְחוּן יַת מַלְכָּא דְבָבֶל אֲרֵי שִׁקְרָא אִינוּן מִתְנַבָּן לְכוֹן׃ **טו**אֲרֵי לָא שְׁלַחְתִּינוּן אֲמַר יְיָ וְאִינוּן מִתְנַבָּן בִּשְׁמִי שִׁקְרָא בְּדִיל דֶאֱטַלְטֵיל יַתְכוֹן וְתֵיבְדוּן אַתּוּן וּנְבִיֵי שִׁקְרָא דְמִתְנַבָּן לְכוֹן׃ **טז**וּלְכַהֲנַיָא וּלְכָל עַמָא הָדֵין מַלְלֵית לְמֵימָר כִּדְנַן אֲמַר יְיָ לָא תְקַבְּלוּן לְפִתְגְמֵי נְבִיֵיכוֹן דְשִׁקְרָא דְמִתְנַבָּן לְכוֹן לְמֵימַר הָא מָנֵי בֵית מַקְדְשָׁא דַייָ מִתּוֹתָבִין מִבָּבֶל כְעַן בִּפְרִיעַ אֲרֵי שִׁקְרָא אִינוּן מִתְנַבָּן לְכוֹן׃ **יז**לָא תְקַבְּלוּן מִנְהוֹן פְּלָחוּ יַת מַלְכָּא דְבָבֶל וְאִתְקַיִימוּ לְמָה תְהֵי קַרְתָא הָדָא חוּרְבָּא׃ **יח**וְאִם מִתְנַבָּן אִינוּן וְאִם אִית פִּתְגְמָא דַייָ עִמְהוֹן יִבְעוֹן כְּעַן בְּמֵימְרָא דַייָ צְבָאוֹת בְּדִיל דְלָא יִתּוֹבְלוּן מָנַיָא דְאִשְׁתְּאָרוּ בְּבֵית מַקְדְשָׁא דַייָ וּבֵית מְלַךְ שִׁבְטָא דְבֵית יְהוּדָה וּבִירוּשְׁלֵם לְבָבֶל׃ **יט**אֲרֵי כִדְנַן אֲמַר יְיָ צְבָאוֹת עַל עַמוּדַיָא וְעַל יַמָא וְעַל בְּסִיסַיָא וְעַל שְׁאַר מָנַיָא דְאִשְׁתָּאֲרוּ בְּקַרְתָּא הָדָא׃ **כ**דְלָא שַׁוִינוּן נְבוּכַדְנֶאצַר מַלְכָּא דְבָבֶל כַּד אַגְלֵי יַת יְכָנְיָה בַּר יְהוֹיָקִים מְלַךְ שִׁבְטָא דְבֵית יְהוּדָה מִירוּשְׁלֵם לְבָבֶל וְיַת כָּל רַבְרְבֵי יְהוּדָה וִירוּשְׁלֵם׃ **כא**אֲרֵי כִדְנַן אֲמַר יְיָ צְבָאוֹת אֱלָהָא דְיִשְׂרָאֵל עַל מְנַיָא דְאִשְׁתָּאֲרוּ בֵּית מַקְדָשָׁא דַייָ וּבֵית מְלַךְ שִׁבְטָא דְבֵית יְהוּדָה וּבִירוּשְׁלֵם׃ **כב**לְבָבֶל יְתּוּבְלוּן וְתַמָן יְהוֹן עַד יוֹמָא דְיֵעוּל דָכָרָנְהוֹן קֳדָמַי אֲמַר יְיָ וַאֲסִיקוּנוּן וַאֲתִיבִינוּן לְאַתְרָא הָדֵין׃

**Jeremiah 28**

**א**וַהֲוָה בְּשַׁתָּא הַהִיא בְּרֵישׁ מַלְכוּת צִדְקִיָה מְלַךְ שִׁבְטָא דְבֵית יְהוּדָה בְּשַׁתָּא רְבִיעַתָא בְּיַרְחָא חֲמִישָׁאָה אֲמַר לִי חֲנַנְיָה בַר עַזוּר נְבִיָא שִׁקְרָא דְמִגִבְעוֹן בְּבֵית מַקְדְשָׁא דַייָ לְעֵינֵי כַהֲנַיָא וְכָל עַמָא לְמֵימָר׃ **ב**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל לְמֵימָר תְּבָרֵית יַת נִיר מַלְכָּא דְבָבֶל׃ **ג**בְּסוֹף תַּרְתֵּין שְׁנִין אֲנָא מֵתִיב לְאַתְרָא הָדֵין יַת כָּל מָנֵי בֵּית מַקְדְשָׁא דַייָ דִשְׁבָא נְבוּכַדְנֶאצַר מַלְכָּא דְבָבֶל מִן אַתְרָא הָדֵין וְאוֹבְלִינוּן לְבָבֶל׃ **ד**וְיַת שִׁבְטָא דְבֵית יְהוּדָה וְיַת כָּל גָלוּת יְהוּדָה דְאִתְגְלִיאוּ לְבָבֶל אֲנָא מֵתִיב לְאַתְרָא הָדֵין אֲמַר יְיָ אֲרֵי אִתְּבַר יַת נִיר מַלְכָּא דְבָבֶל׃ **ה**וַאֲמַר יִרְמְיָה נְבִיָא לַחֲנַנְיָה נְבִיָא שִׁקְרָא לְעֵינֵי כַהֲנַיָא וּלְעֵינֵי כָל עַמָא דְקַיְמִין בְּבֵית מַקְדְשָׁא דַיָי׃ **ו**וַאֲמַר יִרְמִיָה נְבִיָא אָמֵן כֵּן יְהֵי רַעֲוָא מִן קֳדָם יְיָ יְקַיֵם יְיָ יַת פִּתְגָמָךְ דְאִתְנַבֵּיתָא לַאֲתָבָא מָנָא בֵּית מַקְדְשָׁא דַייָ וְכָל גַלְוָתָא מִבָּבֶל לְאַתְרָא הָדֵין׃ **ז**בְּרַם שְׁמַע כְּעַן פִּתְגָמָא הָדֵין דִי אֲנָא מְמַלֵיל קֳדָמָךְ וּקְדָם כָּל עַמָא׃ **ח**נְבִיַיָא דַהֲווֹ קֳדָמַי וּקְדָמָךְ מִן עַלְמָא וְאִתְנַבִּיאוּ עַל מְדִינָן סַגִיאִין וְעַל מַלְכְּוָן רַבְרְבָן לִקְרָבָא וּלְבִישָׁא וּלְמוֹתָא׃ **ט**נְבִיָא דְיִתְנַבֵּא לִשְׁלָמָא בְּמֵיתֵי פִתְגַם נְבִיָא יִתְיְדַע נְבִיָא דְשַׁלְחֵיהּ יְיָ בִּקְשׁוֹט׃ **י**וּנְסֵיב חֲנַנְיָה נְבִיָא שִׁקְרָא יַת נִירָא מֵעַל צַוַר יִרְמְיָה נְבִיָא וְתַבְּרֵיהּ׃ **יא**וַאֲמַר חֲנַנְיָה לְעֵינֵי כָל עַמָא לְמֵימַר כִּדְנַן אֲמַר יְיָ כְּדֵין אִתְּבַר יַת נִיר נְבוּכַדְנֶאצַר מַלְכָּא דְבָבֶל בְּסוֹף תַּרְתֵּין שְׁנִין מֵעַל צַוַר כָּל עַמְמַיָא וַאֲזֵל יִרְמְיָה נְבִיָא לְאוֹרְחֵיהּ׃ **יב**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה בָּתַר דְתָבַר חֲנַנְיָה נְבִיָא שִׁקְרָא יַת נִירָא מֵעַל צַוַר יִרְמְיָה נְבִיָא לְמֵימָר׃ **יג**אֱזֵיל וְתֵימַר לַחֲנַנְיָה לְמֵימָר כִּדְנַן אֲמַר יְיָ נִירִין דְאָע תְּבַרְתָּא וְתַעְבֵּיד חִילוּפֵיהוֹן נִירִין דְבַרְזֶל׃ **יד**אֲרֵי כִדְנַן אֲמַר יְיָ צְבָאוֹת אֱלָהָא דְיִשְׂרָאֵל נִיר דְבַרְזֶל יְהָבִית עַל צַוַר כָּל עַמְמַיָא הָאִלֵין לְמִפְלַח יַת נְבוּכַדְנֶאצַר מַלְכָּא דְבָבֶל וְיִפְלְחוּנֵיהּ וְאַף יַת חֵיוַת בָּרָא יְהָבִית לֵיהּ׃ **טו**וַאֲמַר יִרְמְיָה נְבִיָא לַחֲנַנְיָה נְבִיָא שִׁקְרָא שְׁמַע כְּעַן חֲנַנְיָה לָא שַׁלְחָךְ יְיָ וְאַתְּ אַרְחֵיצְתָּא יַת עַמָא הָדֵין עַל שִׁקְרָא׃ **טז**בְּכֵן כִּדְנַן אֲמַר יְיָ הָא אֲנָא מַגְלְיָךְ מֵעַל אַפֵּי אַרְעָא בְּשַׁתָּא הָדָא אַתְּ מָאִית וּלְשַׁתָּא אוֹחֲרַנְתָּא אַתְּ מִתְקַבֵּר אֲרֵי סַטְיָא מַלֵילְתָּא קֳדָם יְיָ׃ **יז**וּמִית חֲנַנְיָה נְבִיָא שִׁקְרָא בְּשַׁתָּא הַהִיא וְאִתְקְבַר בְּיַרְחָא שְׁבִיעָאָה׃

**Jeremiah 29**

**א**וְאִלֵין פִּתְגָמֵי סִפְרָא דִשְׁלַח יִרְמְיָה נְבִיָא מִירוּשְׁלֵם לְוַת שְׁאָר סָבֵי גַלְוָתָא וּלְוַת כַּהֲנַיָא וּלְוַת סַפְרַיָא וּלְוַת כָּל עַמָא דְאַגְלֵי נְבוּכַדְנֶאצַר מִירוּשְׁלֵם לְבָבֶל׃ **ב**בָּתַר דִגְלָא יְכָנְיָה מַלְכָּא וּמַלְכְּוָתָא וְרַבְרְבַיָא רַבְרְבֵי יְהוּדָה וִירוּשְׁלֵם וְאוּמְנַיָא וְתַרְעַיָא מִירוּשְׁלֵם׃ **ג**בְּיַד אֶלְעָשָׂה בַר שָׁפָן וּגְמַרְיָה בַּר חִלְקִיָה דִשְׁלַח צִדְקִיָה מְלַךְ שִׁבְטָא דְבֵית יְהוּדָה לְוַת נְבוּכַדְנֶאצַר מַלְכָּא דְבָבֶל לְבָבֶל לְמֵימָר׃ **ד**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל לְכָל גַלְוָתָא דְאַגְלֵיתִי מִירוּשְׁלֵם לְבָבֶל׃ **ה**בְּנוֹ בָתִּין וְתִיבוּ וְצוּבוּ גַנִין וֶאֱכִילוּ יַת אִבֵּיהֶן׃ **ו**סָבוּ נְשִׁין וְאוֹלִידוּ בְנִין וּבְנָן וּסְבוּ לִבְנֵיכוֹן נְשִׁין וְיַת בְּנָתֵיכוֹן הָבוּ לְגַבְרַיָא וִילֵידַת בְּנִין וּבְנָן וּסְגוּ תַמָן וְלָא תִזְעֲרוּן׃ **ז**וּתְבַעוּ יַת שְׁלַם קַרְתָּא דְאַגְלֵיתִי יַתְכוֹן לְתַמָן וְצַלוּ עֲלָהּ קֳדָם יְיָ אֲרֵי בִשְׁלָמָהּ יְהֵי לְכוֹן שְׁלָם׃ **ח**אֲרֵי כִדְנַן אֲמַר יְיָ צְבָאוֹת אֱלָהָא דְיִשְׂרָאֵל לָא יִטְעוּן לְכוֹן נְבִיאֵיכוֹן דְשִׁקְרָא דְבֵינֵיכוֹן וְקָסְמֵיכוֹן וְלָא תְקַבְּלוּן מִן חַלְמֵי חֶלְמֵכוֹן דְאַתּוּן מְחַלְמִין׃ **ט**אֲרֵי בְשִׁקְרָא אִינוּן מִתְנַבָּן לְכוֹן בִּשְׁמִי לָא שְׁלַחְתִּינוּן אֲמַר יְיָ׃ **י**אֲרֵי כִדְנַן אֲמַר יְיָ אֲרֵי לְפוּם מִשְׁלַם לְבָבֶל שַׁבְעִין שְׁנִין יֵיעוֹל דָכְרָנְכוֹן קָדָמַי וַאֲקֵים עֲלֵיכוֹן יַת פִּתְגָמַי תַּקְנָא לַאֲתָבָא יַתְכוֹן לְאַתְרָא הָדֵין׃ **יא**אֲרֵי קֳדָמַי גַלְיָן יַת מַחֲשַׁבְתָּא דִי אֲנָא מְחַשֵׁב עֲלֵיכוֹן אֲמַר יְיָ מַחְשְׁבַת שְׁלָמָא לָא לְבִישָׁא לְמִתַּן לְכוֹן סוֹף וְסִבּוּר׃ **יב**וּתְצַלוּן קֳדָמַי וַאֲקַבֵּל צְלוֹתְכוֹן וְתִבְעוּן מִן קֳדָמַי וְאַעְבֵּיד בָּעוּתְכוֹן׃ **יג**וְתִתְבְּעוּן דְחַלְתִּי וְתִשְׁכְּחוּן אֲרֵי תְבָעוּ מִן קֳדָמַי בְּכָל לִבְּכוֹן׃ **יד**וְאִשְׁתָּאֵיל לְכוֹן בְּמֵימְרִי אֲמַר יְיָ וְאָתֵיב יַת גָלוּתְכוֹן וְאֶכְנוֹשׁ יַתְכוֹן מִכָּל עַמְמַיָא וּמִכָּל אַתְרַיָא דְאַגְלֵיתִי יַתְכוֹן לְתַמָן אֲמַר יְיָ וְאָתֵיב יַתְכוֹן לְאַתְרָא דְאַגְלֵיתִי יַתְכוֹן מִתַּמָן׃ **טו**אֲרֵי אֲמַרְתּוּן אֲקֵים לָנָא יְיָ מַלְפִין בְּבָבֶל׃ **טז**אֲרֵי כִדְנַן אֲמַר יְיָ עַל מַלְכָּא דְיָתֵיב עַל כּוּרְסֵי דָוִד וְעַל כָּל עַמָא דְיָתֵיב בְּאַרְעָא הָדָא אֲחֵיכוֹן דְלָא נְפָקוּ עִמְכוֹן בְּגָלוּתָא׃ **יז**כִּדְנַן אֲמַר יְיָ צְבָאוֹת הָאֲנָא מְגָרֵי בְּהוֹן יַת דְקַטְלִין בְּחַרְבָּא וּבְכַפְנָא וּמוֹתָא וְאֶתֵּן יַתְהוֹן כְּתֵינַיָא בִּישָׁתָא דְלָא מִתְאַכְלָן מִבִּישׁוּ׃ **יח**וְאֶרְדוֹף בַּתְרֵיהוֹן בְּחַרְבָּא וּבְכַפְנָא וּבְמוֹתָא וְאֶתְּנִינוּן לְזִיעַ לְכָל מַלְכְּוַת אַרְעָא לְמוֹמֵי וּלְצָדוּ וּלְאִשְׁתְּמָמוּ וּלְחִיסוּדִין לְכָל עַמְמַיָא דְאַגְלֵיתִינוּן לְתַמָן׃ **יט**חֲלַף דְלָא קַבִּילוּ לְפִתְגָמַי אֲמַר יְיָ דִשְׁלָחִית לְוַתְכוֹן יַת עַבְדַי נְבִיַיָא מַקְדִים וּמַשְׁלַח וְלָא קַבֵּילְתּוּן אֲמַר יְיָ׃ **כ**וְאַתּוּן קַבִּילוּ פִּתְגָמָא דַייָ כָּל גַלְוָתָא דְאַגְלֵיתִי מִירוּשְׁלֵם לְבָבֶל׃ **כא**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל עַל אַחְאָב בַּר קוֹלָיָה וְעַל צִדְקִיָה בַּר מַעֲשֵׂיָה דְאִתְנַבִּיאוּ לְכוֹן בִּשְׁמִי שִׁקְרָא הָאֲנָא מְסַר יַתְהוֹן בְּיַד נְבוּכַדְרֶאצַר מַלְכָּא דְבָבֶל וְיִקְטְלִינוּן לְעֵינֵיכוֹן׃ **כב**וְיִתְנְסֵיב מִנְהוֹן לְוָטָא לְכָל גָלוּת יְהוּדָה דִי בְּבָבֶל לְמֵימָר יְשַׁוִינָךְ יְיָ כְּצִדְקִיָה וּכְאֶחָב דִקְלִינוּן מַלְכָּא דְבָבֶל בְנוּרָא׃ **כג**חֲלַף דַעֲבָדוּ קְלָנָא בְּיִשְׂרָאֵל וְזַנִיאוּ יַת נְשֵׁי חַבְרֵיהוֹן וּמַלִילוּ פִּתְגָמָא בִשְׁמִי שִׁקְרָא דְלָא פַקֵידְתִּינוּן וּקְדָמַי גְלֵי וּמֵימְרֵי סָהִיד אֲמַר יְיָ׃ **כד**וְלִשְׁמַעְיָה דְמִן חֲלַם תֵּימַר לְמֵימַר׃ **כה**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל לְמֵימָר חֲלַף דִשְׁלַחְתָּא בִשְׁמָךְ אִגְרַן לְוַת כָּל עַמָא דִי בִירוּשְׁלֵם וּלְוַת צְפַנְיָה בַר מַעֲשֵׂיָה כַּהֲנָא וּלְוַת כָּל כַּהֲנַיָא לְמֵימָר׃ **כו**יְיָ מַנְיָךְ כָּהֵן חֲלַף יְהוֹיָדָע כַּהֲנָא לְמֶהֱוֵי מְמַנָא סְגַן כַּהֲנַיָא בְּבֵית מַקְדְשָׁא דַייָ לְכָל גְבַר דְמִשְׁתְּלִי וּמְטַפֵּשׁ וְתִתֵּן יָתֵיהּ לְכֵיפְתָא וּלְגוֹ צִינוֹקָא׃ **כז**וּכְעַן לְמָה לָא נְזַפְתְּ בְּיִרְמְיָה דְמִן עֲנָתוֹת דְמִתְנַבָּא לְכוֹן׃ **כח**אֲרֵי עַל כֵּן שְׁלַח לְוָתָנָא לְבָבֶל לְמֵימָר אֲרִיכָא הִיא בְנוֹ בָתִּין וְתִיבוּ וְצוּבוּ גַנִין וֶאֱכוּלוּ יַת אִבְּהוֹן׃ **כט**וּקְרָא צְפַנְיָה כַהֲנָא יַת אִגַרְתָּא הָדָא קֳדָם יִרְמְיָה נְבִיָא׃ **ל**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה לְמֵימָר׃ **לא**שְׁלַח לְוַת כָּל בְּנֵי גָלוּתָא לְמֵימַר כִּדְנַן אֲמַר יְיָ עַל שְׁמַעְיָה דְמִן חֲלַם חֲלַף דְאִתְנַבֵּי לְכוֹן שְׁמַעְיָה וַאֲנָא לָא שְׁלַחְתֵּיהּ וְאַרְחֵיץ יַתְכוֹן עַל שִׁקְרָא׃ **לב**בְּכֵן כִּדְנַן אֲמַר יְיָ הָא אֲנָא מַסְעַר עַל שְׁמַעְיָה דְמִן חֲלַם וְעַל בְּנוֹהִי לָא יְהֵי לֵיהּ גְבַר יָתֵיב בְּגוֹ עַמָא הָדֵין וְלָא יֶחֱזֵי בְטוּבָא דַאֲנָא עָבֵיד לְעַמִי אֲמַר יְיָ אֲרֵי סַטְיָא מַלֵיל קָדָם יְיָ׃

**Jeremiah 30**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ לְמֵימָר׃ **ב**כִּדְנַן אֲמַר יְיָ אֱלָהָא דְיִשְׂרָאֵל לְמֵימָר כְּתַב לָךְ יַת כָּל פִּתְגָמַיָא דְמַלְלֵית עִמָךְ עַל סִפְרָא׃ **ג**אֲרֵי הָא יוֹמַיָא אָתָן אֲמַר יְיָ וַאֲתֵיב יַת גָלוּת עַמִי יִשְׂרָאֵל וִיהוּדָה אֲמַר יְיָ וַאֲתֵיבִינוּן לְאַרְעָא דִיהָבֵית לַאֲבָהַתְכוֹן וְיַחְסוּנָהּ׃ **ד**וְאִלֵין פִּתְגָמַיָא דְמַלֵיל יְיָ עַל יִשְׂרָאֵל וִיהוּדָה׃ **ה**אֲרֵי כִּדְנַן אֲמַר יְיָ קַל זְוָעָה שְׁמַעְנָא דַחֲלָא וְלֵית שְׁלָם׃ **ו**שְׁאִילוּ כְּעַן וַחֲזוֹ אִם יְלִיד דְבַר מָדֵין חֲזֵיתִי כָּל גְבַר יְדוֹהִי מַחְתָן עַל חַרְצֵיהּ כְּיָלֵידְתָּא וּמִשְׁתַּנִין כָּל אַפַּיָא לְמֶהֱוֵי כְּיַרְקְנָא׃ **ז**וַי אֲרֵי רַב יוֹמָא הַהוּא לֵית דִכְוָתֵיהּ וְעִדַן עָקָא הוּא לְיַעֲקֹב וּמִנָהּ יִתְפְּרַק׃ **ח**וִיהֵי בְעִידָנָא הַהִיא אֲמַר יְיָ צְבָאוֹת אֶתְּבַר נִיר עַמְמַיָא מִצַוְארֵיכוֹן וְחַנְקֵיכוֹן אֶפְסַק וְלָא יִשְׁתַּעְבְּדוּן בְּיִשְׂרָאֵל עוֹד עַמְמַיָא׃ **ט**וְיִפְלְחוּן קֳדָם יְיָ אֱלָהָהוֹן וְיִשְׁתַּמְעוּן לִמְשִׁיחָא בַר דָוִד מַלְכֵּהוֹן דַאֲקֵים לְהוֹן׃ **י**וְאַתְּ לָא תִדְחַל עַבְדִי יַעֲקֹב אֲמַר יְיָ וְלָא תִתְּבַר יִשְׂרָאֵל אֲרֵי הָאֲנָא פָרֵיק לָךְ מֵרָחֵיק וְיַת בְּנָךְ מֵאֲרַע גַלְוַתְכוֹן וִיתוּבוּן דְבֵית יַעֲקֹב וְיִשְׁקְטוּן וְיִשְׁרוֹן לְרֻחְצָן וְלֵית דְמָנִיד׃ **יא**אֲרֵי בְסַעְדָךְ מֵימְרִי אֲמַר יְיָ לְמִפְרְקָךְ אֲרֵי אַעְבֵּיד גְמִירָא בְּכָל עַמְמַיָא דִבְדַרְתָּךְ לְתַמָן בְּרַם עִמָךְ לָא אַעְבֵּיד גְמִירָא וְאַיְתִי עֲלָךְ יְסוּרִין לְאַלְפוּתָךְ בְּרַם בְּדִין חֲסוּךְ וְשֵׁיצָאָה לָא אֱשֵׁיצִינָךְ׃ **יב**אֲרֵי כִּדְנַן אֲמַר יְיָ תַּקִיף תַּבְרִיךְ מִמַרְעָא מַחֲתִיךְ׃ **יג**לֵית דְדָאִין דִינִיךְ לְרַחָמָא עֲלִיךְ אָסוּ לָא סְלֵיקַת לִיךְ׃ **יד**כָּל רַחֲמִיךְ אַנְשִׁיוּךְ מִשְׁאַל בִּשְׁלָמָךְ לָא תְבָעוּ אֲרֵי מְחַת סָנְאָה אַלְקֵיתִיךְ יִסוּר אַכְזְרָאִין עַל דִסְגִיאוּ חוֹבַיִךְ תַּקִיפֵי חַטְאָיִךְ׃ **טו**מַה אַתְּ מְצַוְחָא עַל תַּבְרִיךְ מְמַרְעָא מַחֲתִיךְ עַל דִסְגִיאוּ חוֹבַיִךְ תַּקִיפִי חַטְאָיִךְ עֲבָדֵית אִלֵין לִיךְ׃ **טז**בְּכֵן כָּל אֶנְסַיִךְ יִתְאַנְסוּן וְכָל סַנְאַיִךְ כּוּלְהוֹן בְּשִׁבְיָא יְהָכוּן וִיהוֹן עָדַיִךְ לַעֲדִי וְכָל בָּזְזַיִךְ אֶמְסַר לְבִזָא׃ **יז**אֲרֵי אַיְתֵי אַסוּ לִיךְ וּמִמַחֲתַיִךְ אֲסֵינִיךְ אֲמַר יְיָ אֲרֵי מְטַלְטַלְתָּא קְרוֹ לִיךְ צִיוֹן הִיא תְּבַע לֵית לָהּ׃ **יח**כִּדְנַן אֲמַר יְיָ הָאֲנָא מֵיתֵיב גָלוּת אַרְעֵיהּ דְיַעֲקוֹב וְעַל קִרְווֹהִי אֲרַחֵים וְתִתְבְּנֵי קַרְתָּא יְרוּשְׁלֵם בְּאַתְרָהּ וּבֵית מַקְדְשָׁא כַּד חָזֵי לֵיהּ יִשְׁתַּכְלֵיל׃ **יט**וְיִסְגוֹן בְּהוֹן מַעֲלֵי תוֹדְתָא וְקַל דִמְשַׁבְּחִין וְאַסְגִינוּן וְלָא יִזְעֲרוּן וַאֲתְקֵפִינוּן וְלָא יְהוֹן חֲלָשִׁין׃ **כ**וְיִסְגוֹן בְּנֵיהוֹן כִּדְמַלְקַדְמִין וּכְנִשְׁתְּהוֹן קֳדָמָי תְּתַקֵן וְאַסְעַר בִּישְׁתָא עַל כָּל דָחְקֵיהוֹן׃ **כא**וְיִתְרַבָּא מַלְכֵיהוֹן מִנְהוֹן וּמְשִׁיחֵיהוֹן מִבֵּינֵיהוֹן יִתְגְלֵי וֶאֶקְרְבִינוּן וְיִתְּנְהוֹן לְפּוּלְחָנִי אֲרֵי מַן הוּא דֵין דְאִתְרְעִי לִבֵּיהּ לְאִתְקְרָבָא לְפוּלְחָנִי אֲמַר יְיָ׃ **כב**וּתְהוֹן קֳדָמַי לְעַם וַאֲנָא אֶהֱוֵי לְכוֹן לֶאֱלָהּ׃ **כג**הָא מְזוֹפִיתָא מִן קֳדָם יְיָ בִּרְגַז נַפְקָא וְעִלְעוּל מִתְכְּנַשׁ עַל רֵישׁ רַשִׁיעִין יֵחוּל׃ **כד**לָא יְתוּב תְּקוֹף רוּגְזָא דַייָ עַד דְיַעֲבַד וְעַד דִיקַיֵם מַחְשְׁבַת רְעוּתֵיהּ בְּסוֹף יוֹמַיָא תִּסְתַּכְּלוּן בָּהּ׃

**Jeremiah 31**

**א**בְּעִדָנָא הַהִיא אֲמַר יְיָ אֶהֱוֵי לֵאלָהָא לְכָל זַרְעֲיַת יִשְׂרָאֵל וְאִינוּן יְהוֹן קֳדָמָי לְעָם׃ **ב**כִּדְנַן אֲמַר יְיָ דִיהַב רַחֲמִין לְעַמָא דִנְפַק מִמִצְרַיִם סִפּוּק צָרְכֵיהוֹן בְּמַדְבְּרָא כַּד הֲווֹ מְעָרְקִין מִן קֳדָם דְקַטְלִין בְּחַרְבָּא דַבֵּר בְּמֵימְרֵיהּ לְאַשְׁרָאָה בֵּית נְיָחָא יִשְׂרָאֵל׃ **ג**אֲמַרֵית יְרוּשְׁלֵם מִלְקַדְמִין יְיָ אִתְגְלֵי עַל אֲבָהָתָנָא נְבִיָא אֲמַר לְהוֹן הָא רַחֲמַת עַלְמָא רְחֵימַת יַתְכוֹן עַל כֵּן דַבָּרִית יַתְכוֹן בְּטַבְוָן׃ **ד**עוֹד אֲקֵימִינָךְ וְתִתְקַיְמִין כְּנִשְׁתָּא דְיִשְׂרָאֵל עוֹד תִּתְקְנִין בְּתִקֻנִיךְ וְתִפְקִין בְסִיעַת מְשַׁבְּחִין׃ **ה**עוֹד תִּצְבִין כַּרְמִין בְּטוּרֵי שֹׁמְרוֹן צוּבוּ שְׁתִילִין וְאֲחִילוּ׃ **ו**אֲרֵי אִית אֲרִיכוּת יוֹמַיָא וְסַגִי טוּבָא דַעֲתִיד לְמֵיתֵי לְצַדִיקַיָא דִנְטָרוּ אוֹרַיְתִי מִלְקַדְמִין חוּלְקֵיהוֹן בְּאַרְעָא דְיִשְׂרָאֵל דַהֲווֹ מְחַמְדִין לִשְׁנֵי נֶחֶמְתָא דְאַתְיָן דְאָמְרִין אֵימָתַי נָקוּם וְנִסַק לְצִיוֹן וְנִתְחֲזֵי קֳדָם יְיָ אֱלָהָנָא׃ **ז**אֲרֵי כִדְנַן אֲמַר יְיָ שַׁבָּחוּ דְבֵית יַעֲקֹב בְּחֶדְוָא וְדוּצוּ בְּרֵישׁ גְלֵי לְעֵינֵי כָּל עַמְמַיָא בְּשַׂרוּ שְׁבָחוּ וֶאֱמָרוּ פְּרֵיק יְיָ יַת עַמֵיהּ יַת שְׁאָרָא דְיִשְׂרָאֵל׃ **ח**הָאֲנָא מַיְתֵי לְהוֹן מֵאַרַע צִפּוּנָא וַאֲכַנְשִׁינוּן מִסְיָפֵי אַרְעָא דַהֲווֹ בְהוֹן עִוְרִין וְחִגְרִין יִסְגְיָן בְּהוֹן מְעִדְיָן וְיָלְדָן כַחֲדָא בְּמַשִׁרְיָן סַגִיאָן יְתוּבוּן הַלְכָא׃ **ט**בְּמִגְלְהוֹן כַּד הֲווֹ בָכָן גְלוֹ בִּמְתָבְהוֹן מִבֵּינֵי גַלְוַתְהוֹן בְּרַחֲמִין סַגִיאִין אֱקָרְבִינוּן אֱדַבְּרִינוּן עַל פְּצִירֵי מַיָא בְּאוֹרַח תַּקְנָא לָא יִתְקְלוּן בָּהּ אֲרֵי הֲוָה מֵימְרִי לְיִשְׂרָאֵל כְּאָב וְאֶפְרַיִם חָבִיב הוּא קָדְמַי׃ **י**קַבִּילוּ פִתְגָמָא דַייָ עַמְמַיָא וַחֲווּ בְגַוְוָן מֵרָחִיק וֶאֱמָרוּ מַן דְבַדְרֵיהּ לְיִשְׂרָאֵל יְכַנְשִׁינֵיהּ וְיִטְרִינֵיהּ כְרָעֲיָא לְעֶדְרֵיהּ׃ **יא**אֲרֵי פָרֵיק יְיָ יַת דְבֵית יַעֲקֹב וְשֵׁיזְבִינוּן מִיַד דְתַקִיפִין מִנְהוֹן׃ **יב**וְיֵיתוּן וִישַׁבְּחוּן בְּטוּר בֵּית מַקְדְשָׁא דְאִתְבְּנֵי בְצִיוֹן וְיִתְפַּנְקוּן בְּטוּבָא דִיהַב לְהוֹן יְיָ בְּעִבּוּרָא וּבַחֲמָרָא וּבְמִשְׁחָא וּבְנֵי עָאן וְתוֹרִין וּתְהֵי נַפְשְׁהוֹן מַלְיָא תַפְנוּקִין כְּגִנַת שַׁקְיָא דִמְרַוְיָא וְלָא יוֹסְפוּן לְיַצָפָא עוֹד׃ **יג**בְּכֵן תֶּחְדִין כְּנִשְׁתָּא דְיִשְׂרָאֵל כַּד בְּחִנְגִין וְעוּלֵימִין וְסָבִין כַּחֲדָא וֶאֶהֱפוֹךְ אֶבְלְהוֹן לְבִיעַ וֶאֱנָחֵמִינוּן וְאַחֲדִינוּן מִדְווֹנְהוֹן׃ **יד**וְאֶשְׂבַּע נְפַשׁ כַּהֲנַיָא תַּפְנוּקִין וְעַמִי בֵּית יִשְׂרָאֵל יַת טוּבִי דִיהָבִית לְהוֹן יִשְׂבְּעוּן אֲמַר יְיָ׃ **טו**כִּדְנַן אֲמַר יְיָ קָלָא בְרוּם עַלְמָא אִשְׁתְּמַע בֵּית יִשְׂרָאֵל דְבָכָן וּמִתְאַנְחָן בָּתַר יִרְמְיָה נְבִיָא כַּד שְׁלַח יָתֵיהּ נְבוּזַרְאֲדָן רַב קָטוֹלַיָא מֵרָמָתָא אִלְיָא וּדְבָכָן בִּמְרַר יְרוּשְׁלֵם מְבַכְיָא עַל בְּנָהָא מְסַרְבָא לְאִתְנֶחָמָא עַל בְּנָהָא אֲרֵי גְלוֹ׃ **טז**כִּדְנַן אֲמַר יְיָ מַנְעִי קָלִיךְ מִלְמִבְכֵּי וְעֵינַיִךְ מִלְשַׁגְרָא דִמְעָן אֲרֵי אִית אֲגַר לְעוֹבָדַי אַבְהָתָךְ צַדִיקַיָא אֲמַר יְיָ וִיתוּבוּן מֵאַרַע בַּעֲלֵי דְבָבֵיהוֹן׃ **יז**וְאִית סִבוּר לְסוֹפִיךְ אֲמַר יְיָ וִיתוּבוּן בָּנַיָא לִתְחוּמְהוֹן׃ **יח**שְׁמִיעַ וּגְלֵי קָדָמַי בֵּית יִשְׂרָאֵל דְּבָכַן וּמִתְאַנְחִין עַל דְאִטַלְטָלוּ אָמְרִין אַיְתֵיתָא עֲלָן יְסוּרִין וְלָא אֲלֵיפְנָא כְּעֵגַל לָא מַלִיף נִיר כְּדוּ אָתֵיבְנָא לְפוּלְחָנָךְ וּנְתֵיב אֲרֵי אַתְּ יְיָ אֱלָהָנָא׃ **יט**אֲרֵי כַּד אֲנַחְנָא תָיְבִין לְאוֹרַיְתָא מִתְנַחֵם עֲלָנָא וּכְדוּ דְאִתְגְלֵי לָנָא טִפַּחְנָא עַל יְרַכָנָא בְּהֵיתְנָא וְאַף אִתְכְּנָעֲנָא אֲרֵי קַבֵּילְנָא חִסוּדֵי חוֹבָנָא דְמִלְקָדְמִין׃ **כ**הַכְבַר חֲבִיב קָדָמַי יִשְׂרָאֵל הֲלָא רָבֵי רָחֵים הוּא אֲרֵי בִזְמַן דִמְשַׁוֵי פִּתְגָמֵי אוֹרַיְתִי עַל לִבֵּיהּ לְמֶעְבַּדְהוֹן מִדְכַר דָכֵירְנָא לְאוֹטָבָא לֵיהּ עוֹד עַל כֵּן אִתְגוֹלָלוּ רַחֲמַי עֲלֵיהוֹן רַחֲמָא אֲרַחֵים עֲלֵיהוֹן אֲמַר יְיָ׃ **כא**כְּנִשְׁתָּא דְיִשְׂרָאֵל אֶדְכְּרִי לִיךְ עוֹבָדֵי אֲבָהָתִיךְ תַּקְנַיָא שְׁפוּכִי תַחֲנוּנִין בִּמְרַר שַׁוִיאִי לִבִּיךְ אִסְתַּכָּלִי בְּעוֹבָדִין דַעֲבַדְתְּ אִם תַּקְנִין דְכֵן גְלֵית לְאוֹרַח רְחִיקָא כְּדוֹ תּוּבוּ כְּנִשְׁתָּא דְיִשְׂרָאֵל וּתְתוּבוּן לִקְרְוָךְ אִלֵין׃ **כב**עַד אֵימָתַי אַתְּ מִתְחַסְנָא לְמִתַּב כְּנִשְׁתָּא דְסַגִיאִין תִּיוּבְתָּהָא אֲרֵי הָא יְיָ בָרָא חַדְתָּא בְּאַרְעָא וְעַמָא בֵּית יִשְׂרָאֵל יִתְנְהוֹן לְאוֹרַיְתָא׃ **כג**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל עוֹד יֵימְרוּן יַת פִתְגָמָא הָדֵין בְּאַרְעָא דְבֵית יְהוּדָה וּבְקִרְווֹהִי כַּד אֲתֵיב יַת גַלְוַתְהוֹן יְבָרְכִינָךְ יְיָ מְדוֹר קוּשְׁטֵיהּ טוּרָא קַדִישָׁא׃ **כד**וְיֵתְבוּן בָּהּ דְבֵית יְהוּדָה וְכָל קִרְוֵיהוֹן כַּחֲדָא אִיכָּרִין וּדְנַטְלִין בְּסַיְעָן׃ **כה**אֲרֵי שִׂבָעֵית נְפַשׁ מְשַׁלְהֲיָא וְכָל נְפַשׁ יִצְפָּא מַלֵיתִי כָּל טוּב׃ **כו**אֲמַר נְבִיָא עַל דָא בְּשׂוֹרְתָא דְיוֹמֵי נֶחָמָתָא דַעֲתִידִין לְמֵיתֵי אִתְעְרֵית וַחֲזֵית תָּבֵית דְמָכֵית וְשִׁנְתִי הֲנָאַתְנִי׃ **כז**הָא יוֹמַיָא אָתָן אֲמַר יְיָ וַאֲקֵים יַת דְבֵית יְהוּדָה אַסְגִינוּן כֶּאֱנָשָׁא וְאַצְלְחִינוּן כִּבְעִירָא׃ **כח**וִיהִי כְמָה דְחַשְׁבֵית עֲלֵיהוֹן לְמֶעְקַר וּלְתַרְעָא וּלְפַגְרָא וּלְאַבָּדָא וּלְאַבְאָשָׁא כֵּן יֶחְדֵי מֵימְרֵי עֲלֵיהוֹן לְמֶבְנֵי וּלְקָיָמָא אֲמַר יְיָ׃ **כט**בְּיוֹמַיָא הָאִינוּן לָא יֵמְרוּן עוֹד אֲבָהָתְנָא חָטַן וּבְנַיָא לָקָן׃ **ל**אֱלָהֵין אֱנַשׁ בְּחוֹבֵיהּ יְמוּת כָּל אֱנַשׁ דְיֶחְטֵי הוּא יְמוּת׃ **לא**הָא יוֹמַיָא אָתָן אֲמַר יְיָ וְאֶגְזַר עִם דְבֵית יִשְׂרָאֵל וְעִם דְבֵית יְהוּדָה קַיָמָא חַדְתָּא׃ **לב**לָא כִקְיָמָא דִגְזָרֵית עִם אֲבָהַתְהוֹן בְּיוֹמָא דְאַתְקְפֵית בִּידֵיהוֹן לְמִפַּקְהוֹן מֵאַרְעָא דְמִצְרַיִם דְאִינוּן אַשְׁנִיאוּ יַת קְיָמִי וַאֲנָא אִתְרְעֵיתִי בְהוֹן אֲמַר יְיָ׃ **לג**אֲרֵי דֵין קְיָמָא דְאַגְזַר עִם בֵּית יִשְׂרָאֵל בָּתַר יוֹמַיָא הָאִינוּן אֲמַר יְיָ אֶתֵּן יַת אוֹרַיְתִי בִּמְעֵיהוֹן וְעַל לִבְּהוֹן אֶכְתְּבִינָא וֶאֱהֶוֵי לְהוֹן לֶאֱלָהּ וְאִינוּן יְהוֹן קָדָמַי לְעַם׃ **לד**וְלָא יֵילְפוּן עוֹד גְבַר יַת חַבְרֵיהּ וּגְבַר יַת אֲחוֹהִי לְמֵימַר דְעוּ לְמִדְחַל מִן קֳדָם יְיָ אֲרֵי כוּלְהוֹן יֵילְפוּן לְמִדַע דַחַלְתִּי לְמִזְעֵירְהוֹן וְעַד רַבְּהוֹן אֲמַר יְיָ אֲרֵי אֶשְׁבּוֹק לְחוֹבֵיהוֹן וַחֲטָאֵיהוֹן לָא יִדְכְּרוּן עוֹד׃ **לה**כִּדְנַן אֲמַר יְיָ דִיהַב שִׁמְשָׁא לְאַנְהָרָא בִּימָמָא גְּזֵירָת סִיהֲרָא וְכוֹכְבַיָּא לְאַנְהָרָא בְלֵילְיָא נְזַף בְּיַמָא וְהָמָן גַלוֹהִי יְיָ צְבָאוֹת שְׁמֵיהּ׃ **לו**כְּמָה דְלֵית אֶפְשַׁר דִיעִידוּן קְיָמַיָא הָאִלֵין מִן קָדָמַי אֲמַר יְיָ אַף זַרְעָא דְיִשְׂרָאֵל לָא יִבַטְלוּן מִלְמֶהֱוֵי עַם מְשַׁמֵשׁ קָדָמַי כָּל יוֹמַיָא׃ **לז**כִּדְנַן אֲמַר יְיָ כְּמָה דְלֵית אֶפְשַׁר דִידַע אֱנַשׁ מִשְׁחַת שְׁמַיָא מִלְעֵילָא וְאַף לָא לְמִבְדַק יְסוֹדֵי אַרְעָא מִלְרַע אַף מֵימְרִי לָא יְרַחֵיק בְּכָל זַרְעָא דְיִשְׂרָאֵל עַל כָּל דַעֲבָדוּ קָדָמַי אֲמַר יְיָ׃ **לח**הָא יוֹמַיָא אָתָן אֲמַר יְיָ וְתִתְבְּנֵי קַרְתָּא דִירוּשְׁלֵם קֳדָם יְיָ מִמִגְדַל פִּקוּס וְעַד תְּרַע זִוְיָתָא׃ **לט**וִיהֵי נָפֵיק עוֹד חוּט מְשַׁח בִּנְיָנָא לְקִבְלָא עַד מְטֵי לְגִבְעֲתָא דִסְמִיכָא לְגָרֵב וִיהֵי מִסְתְּחַר לִבְרֵיכַת עִיגְלָה׃ **מ**וְכָל מֵישְׁרָא אֲתַר דִנְפָלוּ תַמָן פִּגְרֵי מַשִׁרְיַת אַתּוּרָאָה וְכָל אֲרִיתָא עַד נַחְלָא דְקִידְרוֹן עַד זָוִית תְּרַע בֵּית רֵיסָא דְמַלְכָּא מַדִינְחָא קוּדְשָׁא קֳדָם יְיָ לָא יִתְעַקֵר וְלָא יִתְפַּגֵר עוֹד לַעֲלָם׃

**Jeremiah 32**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ בְּשַׁתָּא עֲשִׂירֵיתָא לְצִדְקִיָה מְלַךְ שִׁבְטָא דְבֵית יְהוּדָה הִיא שַׁתָּא תַּמְנֵי עַסְרֵי שְׁנִין לִנְבוּכַדְרֶאצַר׃ **ב**בְּכֵן מַשִׁרְיַת מַלְכָּא דְבָבֶל צַיָרִין עַל יְרוּשְׁלֵם וְיִרְמְיָה נְבִיָא הֲוָה כָלֵי בְּדָרַת בֵּית אֲסִירַיָא דִי בְּבֵית מְלַךְ שִׁבְטָא דְבֵית יְהוּדָה׃ **ג**דְאַסְרֵיהּ צִדְקִיָה מְלַךְ שִׁבְטָא דְבֵית יְהוּדָה לְמֵימָר מַדֵין אַתְּ מִתְנַבֵּי לְמֵימָר כִּדְנַן אֲמַר יְיָ הָאֲנָא מָסַר יַת קַרְתָּא הָדָא בְּיַד מַלְכָּא דְבָבֶל וְיַכְבְּשִׁינָהּ׃ **ד**וְצִדְקִיָה מְלַךְ שִׁבְטָא דְבֵית יְהוּדָה לָא יִשְׁתֵּיזֵיב מִידָא דְכַסְדָאֵי אֲרֵי אִתְמְסָרָא יִתְמְסַר בְּיַד מַלְכָּא דְבָבֶל וִימַלֵיל פּוּמֵיהּ עִם פּוּמֵיהּ וְעֵינוֹהִי יַת עֵינוֹהִי יֶחְזְיָן׃ **ה**וּלְבָבֶל יוֹבִיל יַת צִדְקִיָה וְתַמָן יְהֵי עַד דְיֵעוֹל דוֹכְרָנֵיהּ קָדָמַי אֲמַר יְיָ אֲרֵי תְגִיחוּן קְרָב עִם כַּסְדָאֵי לָא תִצְלְחוּן׃ **ו**וַאֲמַר יִרְמְיָה הֲוָה פִּתְגַם נְבוּאָה מִן קֳדָם יְיָ עִמִי לְמֵימָר׃ **ז**הָא חֲנַמְאֵל בַּר שַׁלֻם אַחֲבוּךְ אָתֵי לְוָתָךְ לְמֵימָר זְבוּן לָךְ יַת חַקְלִי דְבַעֲנָתוֹת אֲרֵי לָךְ חַזְיָא אַחְסַנְתָּא לְמִזְבַּן׃ **ח**וַאֲתָא לְוָתִי חֲנַמְאֵל בַּר אַחֲבִי כְּפִתְגָמָא דַייָ לְדָרַת בֵּית אֲסִירַיָא וַאֲמַר לִי זְבוּן כְּעַן יַת חַקְלִי דִבְעֲנָתוֹת דִבְאֲרַע שִׁבְטָא בִנְיָמִין אֲרֵי לָךְ חַזְיָא יְרוּתָא וְלָךְ אַחְסַנְתָּא זְבוּן לָךְ וִידָעֵת אֲרֵי פִּתְגָמָא דַייָ הוּא׃ **ט**וּזְבַנֵית יַת חַקְלָא מִן חֲנַמְאֵל בַּר אַחֲבִי דְבַעֲנָתוֹת וּתְקָלֵית לֵיהּ יַת כַּסְפָּא שַׁבְעָא מָנָן וַעֲסַר סִלְעִין דִכְסַף׃ **י**וּכְתָבֵית בְּשִׁטְרָא וַחֲתָמֵית וְאַסְהֵידֵית סַהֲדֵין וּתְקָלֵית כַּסְפָּא בְּמוֹזְנַיָא׃ **יא**וּנְסֵיבֵית יַת שִׁטְרָא דִזְבִינָא יַת דִכְתִיב בְּעִיץ וַחֲתֵים כְּהִלְכָתָא וְכִדַחֲזָא וְיַת שִׁטְרָא פְּתִיחָא׃ **יב**וִיהָבֵית יַת שִׁטְרָא דִזְבִינֵי לְבָרוּךְ בַּר נֵרִיָה בַּר מַחְסֵיָה לְעֵינֵי חֲנַמְאֵל אַחֲבִי וּלְעֵינֵי סַהֲדַיָא דִכְתִיבִין בְּשִׁטְרָא דִזְבִינֵי לְעֵינֵי כָּל יְהוּדָאֵי דְיָתְבִין בְּדָרַת בֵּית אֲסִירַיָא׃ **יג**וּפַקְדֵית יַת בָּרוּךְ לְעֵינֵיהוֹן לְמֵימָר׃ **יד**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל סַב יַת שִׁטְרַיָא הָאִלֵין יַת שִׁטְרָא דִזְבֵינָא הָדֵין יַת דִכְתִיב בְּעֵיץ וַחֲתֵים וְיַת שִׁטְרָא פְּתִיחָא הָדֵין וְתִתְּנִינוּן בְּמַן דַחֲסַף בְּדִיל דְיִתְקַיְימוּן יוֹמִין סַגִיאִין׃ **טו**אֲרֵי כִדְנַן אֲמַר יְיָ צְבָאוֹת אֱלָהָא דְיִשְׂרָאֵל עוֹד יִזְדַבְּנוּן בָּתִּין וְחַקְלִין וְכַרְמִין בְּאַרְעָא הָדָא׃ **טז**וְצַלֵיתִי קֳדָם יְיָ בָּתַר דִיהָבֵית יַת שִׁטְרָא דִזְבִינֵי לְבָרוּךְ בַּר נֵרִיָה לְמֵימָר׃ **יז**קַבֵּיל בָּעוּתִי יְיָ אֱלֹהִים הָא אַתְּ עֲבַדְתָּא יַת שְׁמַיָא וְיַת אַרְעָא בְחֵילָךְ רַבָּא וּבִדְרָעָךְ מְרַמְמָא לָא יִתְכַּסֵי מִן קָדָמָךְ כָּל פִּתְגָם׃ **יח**עֱבֵיד טִיבוּ לְאַלְפֵי דָרִין וּמְשַׁלֵם חוֹבֵי אֲבָהָתָא לְבָנַיָא כַּד מְשַׁלְמִין לְמֶחֱטֵי בַּתְרֵיהוֹן אֱלָהָא רַבָּא גַבְרָא יְיָ צְבָאוֹת שְׁמֵיהּ׃ **יט**דְרַבְרְבִין מִלְכוֹהִי וְסַגִיאִין עוֹבָדוֹהִי דִי קָדָמָךְ גַלְיָן כָּל אוֹרְחַת בְּנֵי אֱנָשָׁא לְמִתַּן לֶאֱנַשׁ כְּאוֹרְחָתֵיהּ וּכְפֵירֵי עוֹבָדוֹהִי׃ **כ**דְשַׁוֵיתָא אָתִין וּמוֹפְתִין בְּאַרְעָא דְמִצְרַיִם עַד יוֹמָא הָדֵין וּלְיִשְׂרָאֵל עֲבַדְתָּא פְּרִישָׁן בְּגוֹ בְּנֵי אֱנָשָׁא וַעֲבַדְתָּא לָךְ שׁוּם בְּיוֹמָא הָדֵין׃ **כא**וְאַפֵּיקְתָּא יַת עַמָךְ יַת יִשְׂרָאֵל מֵאַרְעָא דְמִצְרָיִם בְּאָתִין וּבְמוֹפְתִין וּבְיָד תַּקִיפָא וּבְאֶדְרַע מְרָמַם וּבְחֶזְוָנָא רַבָּא׃ **כב**וִיהַבְתְּ לְהוֹן יַת אַרְעָא דְקַיֵמְתָּא לַאֲבָהַתְהוֹן לְמִתַּן לְהוֹן אַרְעָא עַבְדָא חֲלַב וּדְבָשׁ׃ **כג**וְעָלוּ וְאַחְסִינוּ יָתָהּ וְלָא קַבִּילוּ לְמֵימְרָךְ וּבְאוֹרַיְתָךְ לָא הַלִיכוּ יַת כָּל דְפַקֵידְתָּא לְהוֹן לְמֶעְבֵּד לָא עֲבָדוּ וַעֲרַעַת יַתְהוֹן יַת כָּל בִּישְׁתָּא הָדָא׃ **כד**הָא מַלְיָתָא עָלוּ עַל קַרְתָּא לְמִכְבְּשָׁהּ וְקַרְתָּא אִתְמְסָרַת בִּידָא דְכַסְדָאֵי דְמַגִיחִין קְרָבָא עֲלָהּ מִן קֳדָם דְקַטְלִין בְּחַרְבָּא וְכַפְנָא וּמוֹתָא וּדְמַלֵילְתָּא הֲוָה וּקְדָמָךְ גְלֵי׃ **כה**וְאַתְּ אֲמַרְתְּ לִי יְיָ אֱלֹהִים זְבוּן לָךְ חַקְלָא בְּכַסְפָּא וְאַסְהֵיד סָהֲדֵין וְקַרְתָּא אִמְסָרַת בִּידָא דְכַסְדָאֵי׃ **כו**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה לְמֵימָר׃ **כז**הָא אֲנָא יְיָ אֱלָהָא כָּל בִּשְׂרָא הֲמִן קָדָמַי יִתְכַּסֵי כָּל פִּתְגָם׃ **כח**בְּכַן כִּדְנַן אֲמַר יְיָ הָאֲנָא מָסַר יַת קַרְתָּא הָדָא בִּידָא דְכַסְדָאֵי וּבְיַד נְבוּכַדְרֶאצַר מַלְכָּא דְבָבֶל וְיִכְבְּשִׁנָהּ׃ **כט**וְיֵעֲלוּן כַּסְדָאֵי דְמַגִיחִין קְרָבָא עַל קַרְתָּא הָדָא וְיִדְלְקוּן יַת קַרְתָּא הָדָא בְּנוּרָא וְיוֹקְדוּנָהּ וְיַת בָּתַּיָא דְאַסִיקוּ בּוּסְמִין עַל אֱגוֹרֵיהוֹן לְבַעֲלָא וּנְסִיכוּ נִסְכִין לְטַעֲוַת פַּלְחֵי כּוֹכְבַיָא בְּדִיל לְאַרְגָזָא קָדָמַי׃ **ל**אֲרֵי הֲווֹ בְּנֵי יִשְׂרָאֵל וּבְנֵי יְהוּדָה בְּרַם עָבְדִין דְבִישׁ קָדָמַי מִזְעוֹרֵיהוֹן אֲרֵי בְנֵי יִשְׂרָאֵל בְּרַם מַרְגְזִין קָדָמַי בְּעוֹבָדֵי יְדֵיהוֹן אֲמַר יְיָ׃ **לא**אֲרֵי רוּגְזִי וְחֵימְתִי חַל בְּקַרְתָּא הָדָא לְמִן יוֹמָא דִבְנוֹ יָתָהּ וְעַד יוֹמָא הָדֵין לְאַגְלְיוּתָהּ מִקָבֵיל מֵימְרִי׃ **לב**עַל כָּל בִּישַׁת בְּנֵי יִשְׂרָאֵל וּבְנֵי יְהוּדָה דַעֲבָדוּ לְאַרְגָזָא קָדָמַי אִינוּן מַלְכֵיהוֹן רַבְרְבָנֵיהוֹן וּנְבִיֵיהוֹן דְשִׁקְרָא וֶאֱנָשׁ יְהוּדָה וְיַתְבֵי יְרוּשְׁלֵם׃ **לג**וְאַחְזָרוּ בְּפוּלְחָנִי קְדַל וְלָא שַׁוִיאוּ דְחַלְתִּי לָקֳבֵיל אַפֵּיהוֹן וּשְׁלָחֵית לְוַתְהוֹן יַת כָּל עַבְדֵי נְבִיַיָא מַקְדִים וּמַלִיף וְלֵית אִינוּן צָבָן לְקַבָּלָא אוּלְפַן׃ **לד**וְשַׁוִיאוּ שִׁיקוּצֵיהוֹן בְּבֵיתָא דְאִתְקְרֵי שְׁמִי עֲלוֹהִי לְסָאָבוּתֵיהּ׃ **לה**וּבְנוֹ יַת בָּמַת בַּעֲלָא דִי בְחֵילַת בַּר הִנוֹם לְאַעְבָּרָא יַת בְּנֵיהוֹן וְיַת בְּנָתְהוֹן לְמוֹלָךְ דְלָא פַקְדֵית בְּאוֹרַיְתִי וְלָא רַעֲוָא קֳדָמַי לְמֶעְבַּד תּוֹעֶבְתָּא הָדָא בְּדִיל לְחַיָבָא יַת דְּבֵית יְהוּדָה׃ **לו**וּכְעַן בְּכֵן כִּדְנַן אֲמַר יְיָ אֱלָהָא דְיִשְׂרָאֵל עַל קַרְתָּא הָדָא דְאַתּוּן אָמְרִין אִתְמְסָרַת בִּידָא דְמַלְכָּא דְבָבֶל בְּחַרְבָּא וּבְכַפְנָא וּבְמוֹתָא׃ **לז**הָא אֲנָא מְכַנֵשׁ לְהוֹן מִכָּל מְדִינְתָא דְאַגְלֵיתִינוּן לְתַמָן בְּרוּגְזִי וּבְחֵימְתִי וּבִתְקוֹף רַב וַאֲתֵיבִינוּן לְאַתְרָא הָדֵין וְאַשְׁרִינוּן לְרָחְצָן׃ **לח**וִיהוֹן קֳדָמַי לְעָם וַאֲנָא אֶהֱוֵי לְהוֹן לֶאֱלָהּ׃ **לט**וְאֶתֵּן לְהוֹן לִבָּא חַד וְאוֹרַח חַד לְמִדְחַל קֳדָמַי כָּל יוֹמַיָא דְיִיטַב לְהוֹן וְלִבְנֵיהוֹן בַּתְרֵיהוֹן׃ **מ**וְאֶגְזַר לְהוֹן קְיַם עֲלַם דְלָא יְתוּב מֵימְרִי מִבַּתְרֵיהוֹן לְאֵיטָבָא לְהוֹן יַת דְחַלְתִּי אֶתֵּן בְּלִבְּהוֹן בְּדִיל דְלָא יִסְטוּן מִבָּתַר פּוּלְחָנִי׃ **מא**וְיֶחְדֵי מֵימְרִי עֲלֵיהוֹן לְאֵיטָבָא לְהוֹן וַאֲקַיְמִינוּן בְּאַרְעָא הָדָא בִּקְשׁוֹט בְּמֵימְרִי וּבִרְעוּתִי׃ **מב**אֲרֵי כִדְנַן אֲמַר יְיָ כְּמָה דְאַיְתֵיתִי עַל עַמָא הָדֵין יַת כָּל בִּישְׁתָא רַבְּתָא הָדָא כֵּן אֲנָא מַיְתִי עֲלֵיהוֹן יַת כָּל טַבְתָא דַאֲנָא מְמַלֵיל עֲלֵיהוֹן׃ **מג**וְיִזְדַבְּנוּן חַקְלִין בְּאַרְעָא הָדָא דְאַתּוּן אָמְרִין צַדְיָא הִיא מִבְּלִי אֱנָשָׁא וּבְעִירָא אִתְמְסָרַת בִּידָא דְכַסְדָאֵי׃ **מד**חַקְלִין בְּכַסְפָּא יִזְבְּנוּן וְיִכְתְּבוּן בְּשִׁטְרָא וְיַחְתְּמוּן וְיַסְהֲדוּן סַהֲדִין בְּאַרַע שִׁבְטָא דְבִנְיָמִין וּבְסַחֲרָנֵי יְרוּשְׁלֵם וּכְקִרְוַיָא דְבֵית יְהוּדָה וּבְקִרְוֵי טוּרָא וּבְקִירְוֵי שְׁפֶלְתָּא וּבְקִרְוֵי דָרוֹמָא אֲרֵי אֲתֵיב יַת גַלְוַתְהוֹן אֲמַר יְיָ׃

**Jeremiah 33**

**א**וַהֲוָה פִתְגַם נְבוּאָה מִן קֳדָם יְיָ עִם יִרְמְיָה תִּנְיָנוּת וְהוּא עוֹד כְּעַן כְּלֵי בְּדָרַת בֵּית אֲסִירַיָא לְמֵימָר׃ **ב**כִּדְנַן אֲמַר יְיָ דַעֲבָדָהּ יְיָ בָּרָא יָתָהּ לְאַתְקְנוּתָהּ יְיָ שְׁמֵיהּ׃ **ג**צַלִי קֳדָמַי וַאֲקַבֵּל צְלוֹתָךְ וַאֲחַוֵי לָךְ רַבְרְבָן וּנְטִירָן דְלָא יְדַעְתִּינוּן׃ **ד**אֲרֵי כִדְנַן אֲמַר יְיָ אֱלָהָא דְיִשְׂרָאֵל עַל בָּתֵּי קַרְתָּא הָדָא וְעַל בָּתֵּי מַלְכַיָא דְבֵית יְהוּדָה דְמִתָרְעִין לְהוֹן וְצָבְרִין מִלֵיתָא לְתַקָפָא שׁוּרָא מִן קֳדָם דְקַטְלִין בְּחַרְבָּא׃ **ה**אָתָן לְאַגָחָא קְרָבָא עִם כַּסְדָאֵי וּלְמַלְיוּתְהוֹן יַת פִּגְרֵי בְנֵי אֱנָשָׁא דְאַלְקֵיתִי בְרוּגְזִי וּבְחֵימְתִי וּדְסַלְקֵית שְׁכִנְתִּי מִן קַרְתָּא הָדָא עַל כָּל בִישַׁתְהוֹן׃ **ו**הָא אֲנָא מַיְתִי לְהוֹן אָסוּ וּפוּרְקַן וְאַסִינוּן וְאֶגְלֵי לְהוֹן תְּרַע תְיוּבָא וֶאֱחַוִינוּן דִיהָכוּן בְּאוֹרַח שָׁלֵם וּקְשׁוֹט׃ **ז**וַאֲתֵיב יַת גָלוּת יְהוּדָה וְיַת גָלוּת יִשְׂרָאֵל וַאֲקַיְמִינוּן כִּדְבְקַדְמֵיתָא׃ **ח**וֶאֱדַכִּינוּן מִכָּל חוֹבֵיהוֹן דְחָבוּ קֳדָמַי וְאֶשְׁבּוֹק לְכָל חוֹבֵיהוֹן דְחָבוּ קֳדָמַי וְדִמְרָדוּ בְמֵימְרִי׃ **ט**וִיהוֹן קֳדָמַי לְשׁוּם דְחֶדְוָא לְתוּשְׁבְּחָא וְלִיקַר לְכָל עַמְמֵי אַרְעָא דִי יִשְׁמְעוּן יַת כָּל טַבְתָּא דִי אֲנָא עָבֵיד עִמְהוֹן וִיזוּעוּן וִידַחֲלוּן עַל כָּל טַבְתָא וְעַל כָּל שְׁלָמָא דַאֲנָא עָבֵיד לְהוֹן׃ **י**כִּדְנַן אֲמַר יְיָ עוֹד יִשְׁתְּמַע בְּאַתְרָא הָדֵין דְאַתּוּן אָמְרִין חָרוֹב הוּא מִבְּלִי אֱנָשָׁא וּמִבְּלִי בְעִירָא בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם דְצַדְיָן מִבְּלִי אֱנָשָׁא וּמִבְּלִי יָתֵיב וּמִבְּלִי בְעִירָא׃ **יא**קַל בִּיעַ וְקַל חֶדְוָה קַל חַתְנִין וְקַל כַּלָן קַל דְאָמְרִין אוֹדוּ קֳדָם יְיָ צְבָאוֹת אֲרֵי טַב יְיָ אֲרֵי לְעַלְמָא טִיבוּתֵיהּ מַעֲלֵי תוֹדְתָא לְבֵית מַקְדְשָׁא דַייָ אֲרֵי אָתֵיב יַת גָלוּת אַרְעָא כִּדְבְקַדְמֵתָא אֲמַר יְיָ׃ **יב**כִּדְנַן אֲמַר יְיָ צְבָאוֹת עוֹד יְהֵי בְּאַתְרָא הָדֵין דְחָרוּב מִבְּלִי אֱנָשָׁא וּמִבְּלִי בְעִירָא וְכָל קִרְוֵיהוֹן דִירְוַת בֵּית מֵישְׁרֵי רָעֲיָן וְחוֹטְרִין דְעָן׃ **יג**בְּקִרְוֵי טוּרָא בְּקִרְוֵי שְׁפֶלְתָּא וּבְקִרְוֵי דָרוֹמָא וּבְאֲרַע שְׁבַט בִּנְיָמִן וּבְסַחְרָנֵי יְרוּשְׁלֵם וּבְקִרְוַיָא דְבֵית יְהוּדָה עוֹד יִתְנֵהּ עַמָא עַל יְדֵי מְשִׁיחָא אֲמַר יְיָ׃ **יד**הָא יוֹמַיָא אָתָן אֲמַר יְיָ וַאֲקֵים יַת פִּתְגְמָא תַקְנָא דְמָלֵילִית עַל בֵּית יִשְׂרָאֵל וְעַל בֵּית יְהוּדָה׃ **טו**בְּיוֹמַיָא הָאִינוּן וּבְעִדָנָא הַהִיא אַקֵים לְדָוִד מְשִׁיחַ דְצִדְקָא וְיַעֲבֵּיד דִין וּקְשׁוֹט וּזְכוּ בְּאַרְעָא׃ **טז**בְּיוֹמַיָא הָאִינוּן יִתְפָּרְקָן דְבֵית יְהוּדָה וִירוּשְׁלֵם תִּשְׁרֵי לְרוֹחֲצָן וְדֵין שְׁמָהּ דִיהוֹן קָרָן לָהּ יִתְעַבְּדָן לָנָא זַכְוָן מִן קֳדָם יְיָ בְּגַוָהּ׃ **יז**אֲרֵי כִדְנַן אֲמַר יְיָ לָא יִפְסוֹק לְדָוִד גְבַר יָתֵיב עַל כּוּרְסֵי מַלְכוּתָא דְבֵית יִשְׂרָאֵל׃ **יח**וּלְכַהֲנַיָא לֵיוָאֵי לָא יִפְסוֹק גְבַר מִן קֳדָמַי מַסִיק עֲלָוָן וּמַקְרֵיב קוּרְבָּן וְעָבֵיד נִכְסַת קוּדְשִׁין כָּל יוֹמַיָא׃ **יט**וַהֲוָה פִתְגַם נְבוּאָה מִן קֳדָם יְיָ עִם יִרְמְיָה לְמֵימָר׃ **כ**כִּדְנַן אֲמַר יְיָ כְּמָא דְלֵית אֶפְשַׁר דְיִבְטֵיל קְיָמִי דַאֲקִימֵית עִם יְמָמָא וְעִם לֵילְיָא וּבְדִיל דְלָא לְמֶהֱוֵי יֵימָם וְלֵילֵי בְּעִדָנְהוֹן׃ **כא**אַף קְיָמַי לָא יְבַטֵיל דַאֲקֵימִית עִם דָוִד עַבְדִי מִלְמֶהֱוֵי לֵיהּ בַּר מְלִיךְ עַל כּוּרְסֵיהּ וְיַת לֵוָאֵי כַהֲנַיָא דִמְשַׁמְשִׁין קֳדָמַי׃ **כב**כְּמָה דְלֵית אֶפְשַׁר דְיִתְמְנוּן חֵילֵי שְׁמַיָא וְלָא יִתְכִיל חָלָא דְיַמָא כֵּן אַסְגֵי יַת זַרְעָא דָוִד עַבְדֵי וְיַת לֵוָאֵי דִמְשַׁמְשִׁין קֳדָמַי׃ **כג**וַהֲוָה פִּתְגָם נְבוּאָה מִן קֳדָם יְיָ עִם יִרְמְיָה לְמֵימָר׃ **כד**הֲלָא חֲזֵיתָא מָא עַמָא הָדֵין מְמַלְלִי לְמֵימָר תַּרְתֵּין זַרְעֲיָתָא דְאִתְרְעֵי יְיָ בְּהוֹן וְרָחִיקִינוּן וְיַת עַמִי מַרְגְזִין מִלְמֶהֱוֵי עוֹד עַם מְשַׁמֵשׁ קֳדָמַי כְּקִבְלֵיהוֹן׃ **כה**כִּדְנַן אֲמַר יְיָ כְּמָא דְלֵית אֶפְשַׁר דִיבַטֵיל קְיָמִי דַאֲקִימֵית עִם יְמָמָא וְעִם לֵילְיָא כֵּן גְזֵירַת שְׁמַיָא וְאַרְעָא לָא שַׁוִיתוּן דְיֶעְדוֹן׃ **כו**אַף זַרְעָא דְיַעֲקֹב וְדָוִד עַבְדִי לָא אַרְחִיק מִלְקָרָבָא מִבָּנֵיהוֹן עָבְדִין שׁוּלְטַן עַל זַרְעֵיהּ דְאַבְרָהָם יִצְחָק וְיַעֲקֹב אֲרֵי אֲתֵיב יַת גָלוּתְהוֹן וְאֶרְחַם עֲלֵיהוֹן׃

**Jeremiah 34**

**א**פִּתְגַם נְבוּאָה הֲוָה עִם יִרְמְיָה מִן קֳדָם יְיָ וּנְבוּכַדְרֶאצַר מַלְכָּא דְבָבֶל וְכָל מַשִׁרְיָתֵיהּ וְכָל מַלְכְּוַת אַרְעָא שׁוּלְטַן יְדֵיהּ וְכָל עַמְמַיָא מַגִיחִין קְרָבָא עַל יְרוּשְׁלֵם וְעַל כָּל קִרְוָהָא לְמֵימָר׃ **ב**כִּדְנַן אֲמַר יְיָ אֱלָהָא דְיִשְׂרָאֵל אֱזֵיל וְתֵימַר לְצִדְקִיָה מְלַךְ שִׁבְטָא דְבֵית יְהוּדָה וְתֵימַר לֵיהּ כִּדְנַן אֲמַר יְיָ הָא אֲנָא מָסַר יַת קַרְתָּא הָדָא בְּיַד מַלְכָּא דְבָבֶל וְיוֹקְדִנָהּ בְּנוּרָא׃ **ג**וְאַתְּ לָא תִשְׁתֵּיזֵיב מִן יְדֵיהּ אֲרֵי אִתְאֲחָדָא תִתְאַחֵד וּבִידֵיהּ תִּתְמְסַר וְעֵינָךְ יַת עֵינֵי מַלְכָּא דְבָבֶל יֶחֶזְיָן וּפוּמֵיהּ עִם פּוּמָךְ יְמַלֵל וּלְבָבֶל תִּתּוֹבָל׃ **ד**בְּרַם קַבֵּיל פִּתְגָמָא דַייָ צִדְקִיָה מְלַךְ שִׁבְטָא דְבֵית יְהוּדָה כִּדְנַן אֲמַר יְיָ עֲלָךְ לָא תִתְקְטֵיל בְּחַרְבָּא׃ **ה**בִּשְׁלָמָא תְמוּת וּבִיקִידוּת אֲבָהָתָךְ מַלְכַיָא קֳדָמָאֵי דַהֲווֹ קֳדָמָךְ כֵּן יוֹקְדוּן עֲלָךְ וַי עַל מַלְכָּא יִסְפְּדוּן עֲלָךְ אֲרֵי פִּתְגָמָא אֲנָא מַלְלֵית אֲמַר יְיָ׃ **ו**וּמַלֵיל יִרְמְיָה נְבִיָא עִם צִדְקִיָהוּ מְלַךְ שִׁבְטָא דְבֵית יְהוּדָה יַת כָּל פִּתְגָמַיָא הָאִלֵין בִּירוּשְׁלֵם׃ **ז**וּמַשִׁרְיַת מַלְכָּא דְבָבֶל מַגִיחִין קְרָבָא עַל יְרוּשְׁלֵם וְעַל כָּל קִרְוַיָא דְבֵית יְהוּדָה דְאִשְׁתְּאָרָא עַל לָכִישׁ וְעַל עֲזֵקָה אֲרֵי אִינוּן אִשְׁתְּאָרָא בְּקִרְוַיָא דְבֵית יְהוּדָה קִרְוִין כְּרִיכָן׃ **ח**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ בָּתַר דִגְזַר מַלְכָּא צִדְקִיָה קְיָם עִם כָּל עַמָא דְבִירוּשְׁלֵם לְמִקְרֵי לְהוֹן חֵרוּ׃ **ט**לְשַׁלְחָא גְבַר יַת עֲבָדֵיהּ וּגְבַר יַת אַמְתֵיהּ בַּר יִשְׂרָאֵל וּבַת יִשְׂרָאֵל בְּנֵי חוֹרִין בְּדִיל דְלָא יִפְלְחוּן בְּהוֹן גְבַר בַּאֲחוּהִי יְהוּדָאָה׃ **י**וּשְׁמָעוּ כָל רַבְרְבַיָא וְכָל עַמָא דְעָלוּ בִּקְיָמָא לְשַׁלָחָא גְבַר יַת עַבְדֵיהּ וּגְבַר יַת אַמְתֵיהּ בְּנֵי חוֹרִין בְּדִיל דְלָא יִפְלְחוּן בְּהוֹן עוֹד וְקַבִּילוּ וּשְׁלָחוּ׃ **יא**וְתָבוּ בָּתַר כֵּן וְאָתִיבוּ יַת עַבְדִין וְיַת אַמְהָתָא דִפְטָרוּ בְּנֵי חוֹרִין וּכְבִישׁוּנוּן לְעַבְדִין וּלְאַמְהָן׃ **יב**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה מִן קֳדָם יְיָ לְמֵימָר׃ **יג**כִּדְנַן אֲמַר יְיָ אֱלָהָא דְיִשְׂרָאֵל אֲנָא גְזָרֵית קְיָם עִם אֲבָהַתְכוֹן בְּיוֹמָא דְאַפְקֵית יַתְהוֹן מֵאַרְעָא דְמִצְרַיִם מִבֵּית עַבְדוּתָא לְמֵימָר׃ **יד**מִסוֹף שְׁבַע שְׁנִין תִּשְׁלְחוּן גְבַר יַת אֲחוּהִי בַר יִשְׂרָאֵל דְיִזְדַבַן לָךְ וְיִפְלְחִינָךְ שִׁית שְׁנִין וְתִפְטְרִינֵיהּ בַּר חוֹרִין מֵעִמָךְ וְלָא קַבִּילוּ אֲבָהַתְכוֹן לְמֵימְרִי וְלָא אַרְכִינוּ יַת אוּדְנְהוֹן׃ **טו**וְתַבְתּוּן אַתּוּן יוֹמָא דֵין וַעֲבַדְתּוּן יַת דְכָשַׁר קֳדָמַי לְמִקְרֵי חֵירוּ גְבַר לְחַבְרֵיהּ וּגְזַרְתּוּן קְיָם קֳדָמַי בְּבֵיתָא דְאִתְקְרֵי שְׁמִי עֲלוֹהִי׃ **טז**וְתַבְתּוּן וְאָחַלְתּוּן יַת שְׁמִי וַאֲתֵיבְתּוּן גְבַר יַת עַבְדֵיהּ וּגְבַר יַת אַמְתֵיהּ דִי פְטַרְתּוּן בְּנֵי חוֹרִין לְנַפְשָׁתְהוֹן וּכְבֵישְׁתּוּן יַתְהוֹן לְמֶהֱוֵי לְכוֹן לְעַבְדִין וּלְאַמְהָן׃ **יז**בְּכֵן כִּדְנַן אֲמַר יְיָ אַתּוּן לָא קַבֵּלְתּוּן לְמֵימְרִי לְמִקְרֵי חֵירוּ גְבַר לַאֲחוֹהִי וּגְבַר לְחַבְרֵיהּ הָא אֲנָא מַכְלֵי לְכוֹן חֵירוּ אֲמַר יְיָ מִן חַרְבָּא וּמִן מוֹתָא וּמִן כַּפְנָא וְאֶתֵּן יַתְכוֹן לְזִיעַ לְכָל מַלְכְּוַת אַרְעָא׃ **יח**וְאֶתֵּן יַת גַבְרַיָא דַעֲבָרוּ עַל קְיָמִי דְלָא קַיִמוּ יַת פִּתְגָמֵי קְיָמָא דִגְזָרוּ קֳדָמַי עִגְלָא דִפְסָקוּ לִתְרֵין וַעֲבָרוּ בֵּין פַּלְגוֹהִי׃ **יט**רַבְרְבֵי יְהוּדָה וְרַבְרְבֵי יְרוּשְׁלֵם וְרַבְרְבַיָא וְכַהֲנַיָא וְכָל עַמָא דְאַרְעָא דַעֲבָרוּ בֵּין פַּלְגֵי עֶגְלָא׃ **כ**וְאַמְסַר יַתְהוֹן בְּיַד בַּעֲלֵי דְבָבֵיהוֹן וּבְיַד דְבָעָן לְמִקְטַלְהוֹן וּתְהֵי נְבֶלְתְּהוֹן מְשַׁגְרָא לְמֵיכַל לְעוֹפָא דִשְׁמַיָא וְלִבְעִירָא דְאַרְעָא׃ **כא**וְיַת צִדְקִיָה מְלַךְ שִׁבְטָא דְבֵית יְהוּדָה וְיַת רַבְרְבוֹהִי אֶמְסַר בְּיַד בַּעֲלֵי דְבָבֵיהוֹן וּבְיַד דְבָעַן לְמִקְטַלְהוֹן וּבְיַד מַשִׁירְיַת מַלְכָּא דְבָבֶל דְאִסְתַּלְקָא מִנְכוֹן׃ **כב**הָא אֲנָא מְפַקֵיד אֲמַר יְיָ וַאֲתִיבִינוּן עַל קַרְתָּא הָדָא וִיגִיחוּן קְרָבָא עֲלָהּ וְיִכְבְּשׁוּנָהּ וְיוֹקְדוּנָה בְּנוּרָא וְיַת קִרְוַיָא דְבֵית יְהוּדָה אֶתֵּן לְצָדוּ מִבְּלִי יָתֵיב׃

**Jeremiah 35**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ בְּיוֹמֵי יְהוֹיָקִים בַּר יֹאשִׁיָהוּ מְלַךְ שִׁבְטָא דְבֵית יְהוּדָה לְמֵימָר׃ **ב**אֱזֵיל לְוַת בְּנֵי בֵית רֵכָב וּתְמַלֵל עִמְהוֹן וְתַעֲלִינוּן לְבֵית מַקְדְשָׁא דַייָ לַחֲדָא מִן לִשְׁכָּתָא וְתַשְׁקֵי יַתְהוֹן חַמְרָא׃ **ג**וּדְבָּרֵית יַת יַאֲזַנְיָה בַר יִרְמְיָה בַּר חֲבַצִנְיָה וְיַת אֲחוֹהִי וְיַת כָּל בְּנוֹהִי וְיַת כָּל בְּנֵי בֵית רֵכָב׃ **ד**וְאָעֲלֵית יַתְהוֹן לְבֵית מַקְדְשָׁא דַייָ לְלִשְׁכַּת בַּר חָנָן בַּר יִגְדַלְיָהוּ נְבִיָא דַייָ דְבִסְטַר לִשְׁכַּת מַעֲשֵׂיָה בַר שַׁלֻם אַמַרְכְּלָא׃ **ה**וִיהָבִית קֳדָם בְּנֵי בֵּית רֵכָב כַּלִידִין מְלַן חַמְרָא וְכַסִין וַאֲמָרֵית לְהוֹן שְׁתוּ חַמָרָא׃ **ו**וַאֲמָרוּ לָא נִשְׁתֵּי חַמְרָא אֲרֵי יוֹנָדָב בַּר רֵכָב אֲבוּנָא פַּקֵיד עֲלָנָא לְמֵימָר לָא תִשְׁתּוּן חַמְרָא אַתּוּן וּבְנֵיכוֹן עַד עָלְמָא׃ **ז**וּבֵיתָא לָא תִבְנוּן וְזַרְעָא לָא תִזְרְעוּן וְכַרְמַיָא לָא תִצְבוּן וְלָא יְהֵי לְכוֹן אֲרֵי בְמַשְׁכְּנִין תֵּיתְבוּן כָּל יוֹמֵיכוֹן בְּדִיל דְתִתְקַיְמוּן יוֹמִין סַגִיאִין עַל אַפֵּי אַרְעָא דְאַתּוּן דַיְרִין תַּמָן׃ **ח**וְקַבֵּילְנָא לְמֵימָר יוֹנָדָב בַּר רֵכָב אֲבוּנָא לְכָל דְפַקֵידְנָא בְּדִיל דְלָא לְמִשְׁתֵּי חַמְרָא כָּל יוֹמָנָא אֲנַחְנָא נְשָׁנָא בְּנָנָא וּבְנָתָנָא׃ **ט**וּבְדִיל דְלָא לְמִבְנֵי בָתִּין לְמִתְבְּנָא וְכַרְמִין וְחַקְלִין וְזַרְעִין לָא יְהֵא לָנָא׃ **י**וִיתֵיבְנָא בְּמַשְׁכְּנִין וְקַבֵּילְנָא וַעֲבַדְנָא כְּכֹל דְפַקֵידְנָא יוֹנָדָב אֲבוּנָא׃ **יא**וַהֲוָה כַּד סָלֵיק נְבוּכַדְרֶאצַר מַלְכָּא דְבָבֶל עַל אַרְעָא וַאֲמַרְנָא אֲתוֹ וְנֵיעוּל לִירוּשְׁלֵם מִן קֳדָם מַשִׁרְיַת כַּסְדָאֵי וּמִן קֳדָם מַשִׁרְיַת אֲרָם וִיתֵיבְנָא בִּירוּשְׁלֵם׃ **יב**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה לְמֵימָר׃ **יג**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל אֱזֵיל וְתֵימַר לֶאֱנַשׁ יְהוּדָה וּלְיַתְבֵי יְרוּשְׁלֵם הֲלָא תְקַבְּלוּן אוּלְפַן לְקַבָּלָא לְפִתְגָמַי אֲמַר יְיָ׃ **יד**אִתְקַיְמוּ פִּתְגָמֵי יוֹנָדָב בַּר רֵכָב דְפַקֵיד יַת בְּנוֹהִי בְּדִיל דְלָא לְמִשְׁתֵּי חַמְרָא וְלָא אִשְׁתִּיאוּ עַד יוֹמָא הָדֵין אֲרֵי קַבִּילוּ יַת תַּפְקֵדְתָּא דַאֲבוּהוֹן וַאֲנָא שְׁלָחֵית לְוַתְכוֹן יַת כָּל עַבְדֵי נְבִיַיָא מַקְדִים וּמְמַלֵיל וְלָא קַבֵּילְתּוּן לְמֵימְרִי׃ **טו**וּשְׁלָחֵית לְוַתְכוֹן יַת כָּל עַבְדֵי נְבִיַיָא מַקְדִים וּמַשְׁלַח לְמֵימָר תּוּבוּ כְעַן גְבַר מֵאוֹרְחֵיהּ בִּישְׁתָא וְאַתְקִינוּ עוֹבָדֵיכוֹן וְלָא תְהָכוּן בָּתַר טַעֲוַת פַּלְחֵי כּוֹכְבַיָא לְמִפְלַחְהוֹן וִתִיבוּ עַל אַרְעָא דִיהָבַת לְכוֹן וּלְאֲבָהַתְכוֹן וְלָא אַרְכֵינְתּוּן יַת אוּדְנְכוֹן וְלָא קַבֵּילְתּוּן לְמֵימְרִי׃ **טז**אֲרֵי אֲקִימוּ בְּנֵי יוֹנָדָב בַּר רֵכָב יַת תַּפְקֵדְתָּא דַאֲבוּהוֹן דְפַקְדִינוּן וְעַמָא הָדֵין לָא קַבִּילוּ לְמֵימְרִי׃ **יז**בְּכֵן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַיְתֵי עַל אֱנַשׁ יְהוּדָה וְעַל כָּל יַתְבֵי יְרוּשְׁלֵם יַת כָּל בִּישְׁתָא דִגְזָרִית עֲלֵיהוֹן חֲלַף דִשְׁלָחֵית לְוַתְהוֹן יַת כָּל עַבְדֵי נְבִיַיָא וְלָא קַבִּילוּ וְאִתְנַבִּיאוּ לְהוֹן וְלָא תָבוּ׃ **יח**וְלִבְנֵי בֵּית רֵכָב אֲמַר יִרְמְיָה כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל חֲלַף דְקַבֵּילְתּוּן לְתַפְקִידַת יְהוֹנָדָב אֲבוּכוֹן וּנְטַרְתּוּן יַת כָּל פִּקוּדוֹהִי וַעֲבַדְתּוּן כְּכֹל דְפַקֵיד יַתְכוֹן׃ **יט**בְּכֵן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל לָא יִפְסוֹק גְבַר לְיוֹנָדָב בַּר רֵכָב מְשַׁמֵשׁ קֳדָמַי כָּל יוֹמַיָא׃

**Jeremiah 36**

**א**וַהֲוָה בְּשַׁתָּא רְבִיעֵיתָא לִיהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה הֲוָה פִּתְגָמָא הָדֵין עִם יִרְמְיָה מִן קֳדָם יְיָ לְמֵימָר׃ **ב**סַב לָךְ מְגִלַת סַפְרָא וְתִכְתּוֹב עֲלָהּ יַת כָּל פִּתְגָמַיָא דְמַלְלֵית עִמָךְ עַל יִשְׂרָאֵל וְעַל יְהוּדָה וְעַל כָּל עַמְמַיָא מִיוֹמָא דְמַלְלֵית עִמָךְ מִימֵי יֹאשִׁיָה וְעַד יוֹמָא הָדֵין׃ **ג**מָאִים יִשְׁמְעוּן דְבֵית יְהוּדָה יַת כָּל בִּישְׁתָא דַאֲנָא מְחַשֵׁב לְמֶעְבַּד לְהוֹן בְּדִיל דִיתוּבוּן גְבַר מֵאוֹרְחֵיהּ בִּישְׁתָא וְאֶשְׁבּוֹק לְחוֹבֵיהוֹן וּלְחַטָאֵיהוֹן׃ **ד**וּקְרָא יִרְמְיָה יַת בָּרוּךְ בַּר נֵרִיָה וּכְתַב בָּרוּךְ מִפּוּם דְיִרְמְיָה יַת כָּל פִּתְגָמַיָא דַייָ דְמַלֵיל עִמֵיהּ עַל מְגִלַת סַפְרָא׃ **ה**וּפַקֵיד יִרְמְיָה יַת בָּרוּךְ לְמֵימָר אֲנָא כְלֵי לֵית אֲנָא יָכִיל לְמֵיעַל לְבֵית מַקְדְשָׁא דַיָי׃ **ו**וְתֵיתֵי אַתְּ וְתִקְרֵי בִּמְגִלָתָא דִכְתַבְתָּא מִפּוּמִי יַת פִּתְגָמַיָא דַייָ קֳדָם עַמָא בְּבֵית מַקְדְשָׁא דַייָ בְּיוֹמָא דְצוֹמָא וְאַף קֳדָם כָּל בֵּית יְהוּדָה דְאָתָן מִקִרְוֵיהוֹן תִּקְרִינוּן׃ **ז**מָאִים תִּתְקַבֵּיל בְעוּתְהוֹן קֳדָם יְיָ וִיתוּבוּן גְבַר מֵאוֹרְחָתֵיהּ בִּישְׁתָא אֲרֵי רַב רוּגְזָא וְחֵימְתָא דִגְזַר יְיָ עַל עַמָא הָדֵין׃ **ח**וַעֲבַד בָּרוּךְ בַּר נֵרִיָה כְּכֹל דִי פַקְדֵיהּ יִרְמְיָה נְבִיָא לְמִקְרֵי בְּסִפְרָא פִּתְגָמָא דַייָ בֵּית מַקְדְשָׁא דַיָי׃ **ט**וַהֲוָה בְּשַׁתָּא חֲמִשְׁתָּא לִיהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה בְּיַרְחָא תְשִׁיעָאָה גְזָרוּ צוֹמָא קֳדָם יְיָ כָּל עַמָא בִּירוּשְׁלֵם וְכָל עַמָא דְאָתָן מִקִרְוַיָא דְבֵית יְהוּדָה בִּירוּשְׁלֵם׃ **י**וּקְרָא בָּרוּךְ בְּסִפְרָא יַת פִּתְגָמֵי יִרְמְיָה נְבִיָא בֵּית מַקְדְשָׁא דַייָ בְּלִשְׁכַּת גְמַרְיָה בַר שְׁפָן סַפְרָא בְּדַרְתָּא עִלִיתָא בְּמַעֲלָנָא דִתְרַע בֵּית מַקְדְשָׁא דַייָ מַדִינְחָאָה קֳדָם כָּל עַמָא׃ **יא**וּשְׁמַע מִיכָיְהוּ בַּר גְמַרְיָה בַּר שָׁפָן יַת כָּל פִּתְגָמָא דַייָ מֵעַל סִפְרָא׃ **יב**וּנְחֵית לְבֵית מַלְכָּא לְלִשְׁכַּת סַפְרָא וְהָא תַמָן כָּל רַבְרְבַיָא יַתְבִין אֱלִישָׁמָע סַפְרָא וּדְלָיָה בַר שְׁמַעְיָה וְאֶלְנָתָן בַּר עַכְבּוֹר וּגְמַרְיָה בַר שָׁפָן וְצִדְקִיָה בַר חֲנַנְיָה וְכָל רַבְרְבַיָא׃ **יג**וְחַוֵי לְהוֹן מִיכָיְהוּ יַת כָּל פִּתְגָמַיָא דִשְׁמַע כַּד קְרָא בָּרוּךְ בְּסַפְרָא קֳדָם עַמָא׃ **יד**וּשְׁלָחוּ כָּל רַבְרְבַיָא לְוַת בָּרוּךְ יַת יְהוּדִי בַּר נְתַנְיָה בַּר שְׁלֶמְיָה בַּר כּוּשִׁי לְמֵימַר מְגִלָתָא דְקָרֵיתָא בָּהּ קֳדָם עַמָא סַבְהִי בִּידָךְ וֶאֱתָא וּנְסִיב בָּרוּךְ בַּר נֵרִיָה יַת מְגִלָתָא בְיָדֵיהּ וַאֲתָא לְוַתְהוֹן׃ **טו**וַאֲמָרוּ לֵיהּ תּוּב כְּעַן וּקְרָהָא קֳדָמָנָא וּקְרָא בָּרוּךְ קֳדָמֵיהוֹן׃ **טז**וַהֲוָה כְּמִשְׁמַעְהוֹן יַת כָּל פִּתְגָמַיָא תְּוָהוּ גְבַר לְחַבְרֵיהּ וַאֲמַרוּ לְבָרוּךְ חַוָאָה נְחַוֵי לְמַלְכָּא יַת כָּל פִּתְגָמַיָא הָאִלֵין׃ **יז**וְיַת בָּרוּךְ שְׁאִילוּ לְמֵימָר חַוֵי כְעַן לָנָא אֵיכְדֵין כָּתַבְתָּ יַת כָּל פִּתְגָמַיָא הָאִלֵין מִפּוּמֵיהּ׃ **יח**וַאֲמַר לְהוֹן בָּרוּךְ מִפּוּמֵיהּ קָרֵי לִי יַת כָּל פִּתְגָמַיָא הָאִלֵין וַאֲנָא כָּתֵיב עַל סִפְרָא בִּדְיוּתָא׃ **יט**וַאֲמַרוּ רַבְרְבַיָא לְבָרוּךְ אֱזֵיל אִטַמַר אַתְּ וְיִרְמְיָה וֶאֱנַשׁ לָא יְדַע אֵיכָא אַתּוּן׃ **כ**וֶאֱתוֹ לְוַת מַלְכָּא לְדַרְתָּא וְיַת מְגִילָתָא פַּקִידוּ בְּלִשְׁכַּת אֱלִישָׁמָע סַפְרָא וְחַוִיאוּ קֳדָם מַלְכָּא יַת כָּל פִתְגָמַיָא׃ **כא**וּשְׁלַח מַלְכָּא יַת יְהוּדִי לְמֵיסַב יַת מְגִילָתָא וְנַסְבָהּ מִלִשְׁכַּת אֱלִישָׁמָע סַפְרָא וּקְרָהָא יְהוּדִי קֳדָם מַלְכָּא וְקָדָם כָּל רַבְרְבַיָא דְקַיְמִין מֵעִלַוֵי מַלְכָּא׃ **כב**וּמַלְכָּא יָתֵיב בֵּית סִתְוָא בְּיַרְחָא תְּשִׁיעַיְתָא וְיַת נוּרָא קֳדָמוֹהִי מַדְלְקִין׃ **כג**וַהֲוָה כַּד קָרֵי יְהוּדִי תְּלַת פַּצִין וְאַרְבַּע בְּזַע בְּאִזְמֵיל סַפְרָא וּרְמֵי לְנוּרָא דִלְגוּמְרֵיהּ עַד דִשְׁלִימַת כָּל מְגִלְתָא עַל נוּרָא דְעַל גוּמְרֵי׃ **כד**וְלָא תְוָהוּ וְלָא בְזָעוּ יַת לְבוּשֵׁיהוֹן מַלְכָּא וְכָל עַבְדוֹהִי דְשָׁמְעִין יַת כָּל פִּתְגָמַיָא הָאִלֵין׃ **כה**וְאַף אֶלְנָתָן וּדְלָיָה וּגְמַרְיָה בְעוֹ מִן מַלְכָּא בְּדִיל דְלָא לְאוֹקָדָא יַת מְגִלְתָא וְלָא קַבֵּיל מִנְהוֹן׃ **כו**וּפַקֵיד מַלְכָּא יַת יְרַחְמְאֵל בַּר מַלְכָּא וְיַת שְׂרָיָה בַר עַזְרִיאֵל וְיַת שְׁלֶמְיָה בַּר עַבְדִיאֵל לְמִדְבַּר יַת בָּרוּךְ סַפְרָא וְיַת יִרְמְיָה נְבִיָא וְאַגִין עֲלֵיהוֹן יְיָ׃ **כז**וַהֲוָה פִתְגַם נְבוּאָה מִן קֳדָם יְיָ עִם יִרְמְיָה בָּתַר דְאוֹקֵיד מַלְכָּא יַת מְגִלָתָא וְיַת פִּתְגָמַיָא דִכְתַב בָּרוּךְ מִפּוּמָא דְיִרְמְיָה לְמֵימָר׃ **כח**תּוּב סַב לָךְ מְגִילָתָא אוֹחֲרֵי וּכְתוֹב עֲלָהּ יַת כָּל פִּתְגְמַיָא קֳדָמָאֵי דַהֲווֹ עַל מְגִלָתָא קַדְמַיְתָא דְאוֹקֵיד יְהוֹיָקִים מְלַךְ שִׁבְטָא דְבֵית יְהוּדָה׃ **כט**וְעַל יְהוֹיָקִים מְלַךְ שִׁבְטָא דְבֵית יְהוּדָה תֵּימַר כִּדְנַן אֲמַר יְיָ אַתְּ אוֹקֵידְתָּא יַת מְגִלָתָא הָדָא לְמֵימָר מָא דַין כְּתַבְתָּא עֲלָהּ לְמֵימָר מֵיתֵי יֵיתֵי מַלְכָּא דְבָבֶל וִיחַבֵּל יַת אַרְעָא הָדָא וִיבַטֵל מִנָהּ אֱנָשָׁא וּבְעִירָא׃ **ל**בְּכֵן כִּדְנַן אֲמַר יְיָ עַל יְהוֹיָקִים מְלַךְ שִׁבְטָא דְבֵית יְהוּדָה לָא יְהֵי לֵיהּ יָתֵיב עַל כּוּרְסֵי דָוִד וּנְבֶלְתֵּיהּ תְּהֵא מְשַׁגְרָא לִשְׁרָבָא בִימָמָא וְלִגְלִידָא בְלֵילְיָא׃ **לא**וְאַסְעַר עֲלוֹהִי וְעַל בְּנוֹהִי וְעַל עַבְדוֹהִי יַת חוֹבֵיהוֹן וְאַיְתִי עֲלֵיהוֹן וְעַל יַתְבֵי יְרוּשְׁלֶם וְעַל אֱנַשׁ יְהוּדָה יַת כָּל בִּישָׁתָא דִגְזָרֵית עֲלֵיהוֹן וְלָא קַבִּילוּ׃ **לב**וְיִרְמְיָה נְסִיב מְגִלָה אוֹחֲרֵי וְיָהֲבָהּ לְבָרוּךְ בַּר נֵרִיָה סַפְרָא דְיִרְמְיָה יַת כָּל פִּתְגָמֵי סִפְרָא דְאוֹקֵיד יְהוֹיָקִים מְלַךְ שִׁבְטָא דְבֵית יְהוּדָה בְּנוּרָא וְעוֹד אִתּוֹסָפוּ עֲלֵיהוֹן פִּתְגָמִין סַגִיאִין כְּוַתְהוֹן׃

**Jeremiah 37**

**א**וּמְלַךְ מְלַךְ צִדְקִיָה בַּר יֹאשִׁיָה חֲלַף כָּנְיָה בַּר יְהוֹיָקִים דְאַמְלִיךְ נְבוּכַדְרֶאצַר מַלְכָּא דְבָבֶל בְּאַרְעָא דְבֵית יְהוּדָה׃ **ב**וְלָא קַבֵּיל הוּא וְעַבְדוֹהִי וְעַמָא דְאַרְעָא לְפִתְגָמָא דַייָ דְמַלֵיל בְּיַד יִרְמְיָה נְבִיָא׃ **ג**וּשְׁלַח מַלְכָּא צִדְקִיָהוּ יַת יְהוּכַל בַּר שֶׁלֶמְיָה וְיַת צְפַנְיָה בַּר מַעֲשֵׂיָה כַּהֲנָא לְוַת יִרְמְיָה נְבִיָא לְמֵימָר צַלִי כְעַן עֲלָנָא קֳדָם יְיָ אֱלָהָנָא׃ **ד**וְיִרְמְיָה עַלֵיל וְנָפֵיק בְּגוֹ עַמָא וְלָא יְהָבוּ יָתֵיהּ בְּבֵית אֲסִירֵי׃ **ה**וּמַשִׁרְיַת פַּרְעֹה נַפְקָא מִמִצְרַיִם וּשְׁמָעוּ כַשְׂדָאֵי דְצַיְרִין עַל יְרוּשְׁלֵם יַת שִׁמְעֲהוֹן וְאִסְתַּלָקוּ מֵעַל יְרוּשְׁלֵם׃ **ו**וַהֲוָה פִתְגַם נְבוּאָה מִן קֳדָם יְיָ עִם יִרְמְיָה לְמֵימָר׃ **ז**כִּדְנַן אֲמַר יְיָ אֱלָהָא דְיִשְׂרָאֵל כְּדֵין תֵּימְרוּן לִמְלַךְ שִׁבְטָא דְבֵית יְהוּדָה דִשְׁלַח יַתְכוֹן לִקֳדָמַי לְמִתְבַּע אוּלְפַן מִן קֳדָמַי הָא מַשִׁרְיַת פַּרְעֹה דְנַפְקָא לְכוֹן לְסָעִיד תָּבָא לְאַרְעֲהוֹן לְמִצְרָיִם׃ **ח**וִיתוּבוּן כַּשְׂדָאֵי וִיגִיחוּן קְרָבָא עַל קַרְתָּא הָדָא וְיִכְבְּשׁוּנָהּ וְיוֹקְדוּנָהּ בְּנוּרָא׃ **ט**כִּדְנַן אֲמַר יְיָ לָא תִטְעוֹן נַפְשָׁתֵיכוֹן לְמֵימָר אִסְתַּלָקָא יִסְתַּלָקוּן מִנָנָא כַּסְדָאֵי אֲרֵי לָא יִסְתַּלְקוּן׃ **י**אֲרֵי אִם תִּקְטְלוּן כָּל מַשִׁרְיַת כַּסְדָאֵי דִמְגִיחִין קְרָבָא עִמְכוֹן וְיִשְׁתַּאֲרוּן בְּהוֹן גַבְרִין מְטָעֲנִין גְבַר בְּמַשְׁכְּנֵיהּ יְקוּמוּן וְיוֹקְדוֹן יַת קַרְתָּא הָדָא בְּנוּרָא׃ **יא**וַהֲוָה כַּד אִסְתַּלָקָא מַשִׁרְיַת כַּסְדָאֵי מֵעַל יְרוּשְׁלֵם מִן קֳדָם מַשִׁרְיַת פַּרְעֹה׃ **יב**וּנְפַק יִרְמְיָה מִירוּשְׁלֵם לְמֵיזַל לְאַרְעָא שִׁבְטָא בִּנְיָמִין לְפַלְגָא אַחְסַנְתָּא דְאִית לֵיהּ תַּמָן בְּגוֹ עַמָא׃ **יג**וַהֲוָה הוּא בִתְרַע שִׁבְטָא בִּנְיָמִין וְתַמָן גַבְרָא מְמַנָא וּשְׁמֵיהּ יִרְאִיָה בַּר שְׁלֶמְיָה בַּר חֲנַנְיָה וַאֲחַד יַת יִרְמְיָה נְבִיָא לְמֵימַר לְכַסְדְאֵי אַתְּ מִשְׁתְּמָע׃ **יד**וַאֲמַר יִרְמְיָה שִׁקְרָא אַתְּ אֲמַר לֵית אֲנָא מִשְׁתְּמַע לְכַסְדָאֵי וְלָא קַבֵּיל מִנֵיהּ וַאֲחַד יִרְאִיָה בְּיִרְמְיָה וְאַיְתֵיהּ לְוַת רַבְרְבַיָא׃ **טו**וּרְגִיזוּ רַבְרְבַיָא עַל יִרְמְיָהוּ וְאַלְקִיאוּ יָתֵיהּ וִיהָבוּ יָתֵיהּ בֵּית אֲסִירֵי בֵּית יְהוֹנָתָן סַפְרָא אֲרֵי יָתֵיהּ עֲבַדוּ לְבֵית אֲסִירֵי׃ **טז**אֲרֵי עַל יִרְמְיָה לְבֵית אֲסִירֵי וּלְגָיו מִן חֶנְוָתָא וִיתֵיב תַּמָן יִרְמְיָה יוֹמִין סַגִיאִין׃ **יז**וּשְׁלַח מַלְכָּא צִדְקִיָה וְדַבְּרֵיהּ וְשַׁאֲלֵיהּ מַלְכָּא בְּבֵיתֵיהּ בְּסִתְרָא אֲמַר הָאִית פִּתְגָמָא מִן קֳדָם יְיָ וַאֲמַר יִרְמְיָא אִית וַאֲמַר בְּיַד מַלְכָּא דְבָבֶל תִּתְמְסָר׃ **יח**וַאֲמַר יִרְמְיָה לְמַלְכָּא צִדְקִיָה מָה חָבֵית לָךְ וּלְעַבְדָךְ וּלְעַמָא הָדֵין אֲרֵי יְהַבְתּוּן יָתִי לְבֵית אֲסִירֵי׃ **יט**וְאָן נְבִיאֵיכוֹן דְשִׁקְרָא דְאִתְנַבִּיאוּ לְכוֹן לְמֵימָר לָא יֵיתֵי מַלְכָּא דְבָבֶל עֲלֵיכוֹן וְעַל אַרְעָא הָדָא׃ **כ**וּכְעַן שְׁמַע כְּעַן רִבּוֹנִי מַלְכָּא תִּתְקַבֵּיל כְּעַן בָּעוּתִי קֳדָמָךְ וְלָא תְתִיבִינַנִי לְבֵית יְהוֹנָתָן סַפְרָא וְלָא אֵימוּת תַּמָן׃ **כא**וּפַקֵיד מַלְכָּא צִדְקִיָה וּפַקִידוּ יַת יִרְמְיָה בְּדָרַת בֵּית אֲסִירַיָא וִיהָבוּן לֵיהּ פִּתָּא דְלַחְמָא לְיוֹמָא מִשׁוּק נַחְתּוֹמַיָא עַד דִשְׁלִים כָּל לַחְמָא מִן קַרְתָּא וִיתֵיב יִרְמְיָה בְּדָרַת בֵּית אֲסִירַיָא׃

**Jeremiah 38**

**א**וּשְׁמַע שְׁפַטְיָה בַר מַתָּן וּגְדַלְיָהוּ בַר פַשְׁחוּר וְיוּכַל בַּר שֶׁלֶמְיָהוּ וּפַשְׁחוּר בַּר מַלְכִּיָה יַת פִּתְגָמַיָה דְיִרְמְיָה מְמַלֵיל עִם כָּל עַמָא לְמֵימָר׃ **ב**כִּדְנַן אֲמַר יְיָ דְיָתֵיב בְּקַרְתָּא הָדָא יִתְקְטֵיל בְּחַרְבָּא בְּכַפְנָא וּבְמוֹתָא וּדְיִפּוֹק וְיִשְׁתְּמַע לְכַסְדָאֵי וִיחֵי וּתְהֵי לֵיהּ נַפְשֵׁיהּ לְשֵׁיזָבָא וְיִתְקַיֵם׃ **ג**כִּדְנַן אֲמַר יְיָ אִתְמְסָרָא תִתְמְסַר קַרְתָּא הָדָא בְּיַד מַשִׁרְיַת מַלְכָּא דְבָבֶל וְיִכְבְּשִׁינָהּ׃ **ד**וַאֲמַרוּ רַבְרְבַיָא לְמַלְכָּא יִתְקְטֵיל כְּעַן גַבְרָא הָדֵין אֲרֵי עַל כֵּן הוּא מְרַשֵׁל יַת יְדֵי גַבְרֵי עָבְדֵי קְרָבָא דְאִשְׁתָּאֲרוּ בְּקַרְתָּא הָדָא וְיַת יְדֵי כָל עַמָא לְמֵלָלָא עִמְהוֹן כְּפִתְגָמַיָא הָאִלֵין אֲרֵי גַבְרָא הָדֵין לֵיתוֹהִי תָּבַע לִשְׁלָמָא לְעַמָא הָדֵין אֱלָהֵן לְבִישׁוּ׃ **ה**וַאֲמַר מַלְכָּא צִדְקִיָה הָא הוּא מְסִיר בְּיֶדְכוֹן אֲרֵי לֵית מַלְכָּא יָכִיל לַאֲתָבָא יַתְכוֹן פִּתְגָם׃ **ו**וְדַבָּרוּ יַת יִרְמְיָה וּרְמוֹ יָתֵיהּ לְגוּבָא דְמַלְכִּיָה בַר מַלְכָּא דִבְדָרַת בֵּית אֲסִירַיָא וְשַׁרְבִּיבוּ יַת יִרְמְיָה בְּאַטוּנַיָא וּבְגוּבָא לֵית מַיָא אֱלָהֵן טִינָא וּטְבַע יִרְמְיָה בְּטִינָא׃ **ז**וּשְׁמַע עַבְדָא דְמַלְכָּא צִדְקִיָה גְבַר רַב וְהוּא בְּבֵית מַלְכָּא אֲרֵי יְהָבוּ יַת יִרְמְיָה לְגוּבָא וּמַלְכָּא יָתֵיב בִּתְרַע שִׁבְטָא בִנְיָמִין׃ **ח**וּנְפֵק עַבְדָא דְמַלְכָּא מִבֵּית מַלְכָּא וּמַלֵיל עִם מַלְכָּא לְמֵימָר׃ **ט**רִבּוֹנִי מַלְכָּא אַבְאִישׁוּ גַבְרַיָא הָאִלֵין יַת כָּל דַעֲבַדוּ לְיִרְמְיָה נְבִיָא יַת דִרְמוֹהִי לְגוּבָא כְּבַר מִית בְּאַתְרֵיהּ מִן קֳדָם כַּפְנָא אֲרֵי לֵית לַחְמָא עוֹד בְּקַרְתָּא׃ **י**וּפַקֵיד מַלְכָּא יַת עַבְדָא דְמַלְכָּא צִדְקִיָה לְמֵימָר דְבַר עִמָךְ מִכָּא תְּלָתִין גַבְרִין וְתַסֵיק יַת יִרְמְיָה נְבִיָא מִן גוּבָא עַד לָא יְמוּת׃ **יא**וּדְבַר עַבְדָא דְמַלְכָּא יַת גַבְרַיָא עִמֵיהּ וְעָל לְבֵית מַלְכָּא לִתְחוֹת אוֹצְרָא וּנְסֵיב מִתַּמָן בְּלָאֵי טַפְסָן וּבְלָאֵי שַׁחְקָן וְשַׁרְבְבִינוּן לְוַת יִרְמְיָה לְגוּבָא בְּאַטוּנַיָא׃ **יב**וַאֲמַר עַבְדָא דְמַלְכָּא צִדְקִיָה לְיִרְמְיָה שַׁוֵי כְעַן בְּלָאֵי טַפְסָן וְשַׁחְקָן תְּחוֹת (מַדְבְּקֵי) יְדָךְ מִלְרַע לַאֲטוּנַיָא וַעֲבַד יִרְמְיָה כֵּן׃ **יג**וּנְגָדוּ יַת יִרְמְיָה בְּאַטוּנָא וְאַסִיקוּ יָתֵיהּ מִן גוּבָא וִיתֵיב יִרְמְיָה בְּדָרַת בֵּית אֲסִירַיָא׃ **יד**וּשְׁלַח מַלְכָּא צִדְקִיָה וּדְבַר יַת יִרְמְיָה נְבִיָא לְוָתֵיהּ לְמַעֲלָנָא תְּלִיתְאָה דִי בְּבֵית מַקְדְשָׁא דַייָ וַאֲמַר מַלְכָּא לְיִרְמְיָה שְׁאַל אַנָא יָתָךְ פִּתְגָמָא לָא תְכַסֵי מִנִי פִּתְגָמָא׃ **טו**וַאֲמַר יִרְמְיָה לְצִדְקִיָה אֲרֵי אֱחַוֵי לָךְ הֲלָא מִקְטַל תִּקְטְלִינַנִי וַאֲרֵי אַמְלְכִינָךְ לָא תְקַבֵּיל מִנִי׃ **טז**וְקַיָם מַלְכָּא צִדְקִיָה לְיִרְמְיָה בְּסִתְרָא לְמֵימָר קַיָם הוּא יְיָ יַת דְקַיֵם לָנָא יַת נַפְשָׁתָא הָאִלֵין אִם אֶקְטְלִינָךְ וְאִם אֶמְסְרִינָךְ בְּיַד גַבְרַיָא הָאִלֵין דְבָעָן לְמִקְטְלָךְ׃ **יז**וַאֲמַר יִרְמְיָה לְצִדְקִיָה כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל אִם מִפַּק תִּפּוֹק לְוַת רַבְרְבֵי מַלְכָּא דְבָבֶל וְתִתְקַיֵם נַפְשָׁךְ וְקַרְתָּא הָדָא לָא תִתּוֹקַד בְּנוּרָא וּתְחֵי אַתְּ וֶאֱנַשׁ בֵּיתָךְ׃ **יח**וְאִם לָא תִפּוֹק לְוַת רַבְרְבֵי מַלְכָּא דְבָבֶל וְתִתְמְסַר קַרְתָּא הָדָא בִּידָא דְכַסְדָאֵי וְיוֹקְדִינָהּ בְּנוּרָא וְאַתְּ לָא תִשְׁתֵּיזֵיב מִידֵיהוֹן׃ **יט**וַאֲמַר מַלְכָּא צִדְקִיָה לְיִרְמְיָה אֲנָא יָצֵיף מִן יְהוּדָאֵי דְאִשְׁתְּמָעוּ לְכַסְדָאֵי דִלְמָא יִמְסְרוּן יָתִי בִּידֵיהוֹן וְיִתְלַעֲבוּן בִּי׃ **כ**וַאֲמַר יִרְמְיָה לָא יִמְסְרוּן קַבֵּיל כְּעַן לְמֵימְרָא דַייָ לְדַאֲנָא מְמַלֵיל עִמָךְ וְיֵיטַב לָךְ וְתִתְקַיֵם נַפְשָׁךְ׃ **כא**וְאִם לֵית אַתְּ צָבֵי לְמִפַּק דֵין פִּתְגָמָא דְאַחְזְיַנִי יְיָ׃ **כב**הָא כָּל נְשַׁיָא דְאִשְׁתְּאָרָא בְּבֵית מְלַךְ שִׁבְטָא דְבֵית יְהוּדָה מִתַּפִקָן לְוַת רַבְרְבֵי מַלְכָּא דְבָבֶל וְאִינוּן אָמְרִין אַטְעֲיוּךְ וִיכִילוּ לָךְ אֱנַשׁ שְׁלָמָךְ אִשְׁתְּקָעָא בִּבְהָתָא רִגְלָךְ אַסְתַּחָרָא לַאֲחָרָא׃ **כג**וְיַת כָּל נְשָׁךְ וְיַת בְּנָךְ מִתַּפְקִין לְוַת כַּסְדָאֵי וְאַתְּ לָא תִשְׁתֵּיזֵיב מִיָדְהוֹן אֲרֵי בְיַד מַלְכָּא דְבָבֶל תִּתְמַסֵר וְיַת קַרְתָּא הָדָא תִּתּוֹקָד בְּנוּרָא׃ **כד**וַאֲמַר צִדְקִיָה לְיִרְמְיָה אֱנַשׁ לָא יְדַע בְּפִתְגָמַיָא הָאִלֵין וְלָא תְמוּת׃ **כה**וַאֲרֵי יִשְׁמְעוּן רַבְרְבַיָא אֲרֵי מַלְלִית עִמָךְ וְיֵתוּן לְוָתָךְ וְיֵימְרוּן לָךְ חַוֵי כְעַן לָנָא מַה מַלְלִית עִם מַלְכָּא לָא תְכַסֵי מִנָנָא וְלָא נִקְטְלִינָךְ וּמַה מַלֵיל עִמָךְ מַלְכָּא׃ **כו**וְתֵימַר לְהוֹן בְּעוּ אֲנָא בְּעֵי קֳדָם מַלְכָּא בְּדִיל דְלָא לְאַתָבוּתִי בֵּית יְהוֹנָתָן לְמֵימָת תַּמָן׃ **כז**וַאֲתוּ כָּל רַבְרְבַיָא לְוַת יִרְמְיָה וּשְׁאִילוּ יָתֵיהּ וְחַוֵי לְהוֹן כְּכָל פִתְגָמַיָא הָאִלֵין דְפַקֵיד מַלְכָּא וּשְׁתִיקוּ מִנֵיהּ אֲרֵי לָא יִשְׁתְּמַע פִּתְגָמָא׃ **כח**וִיתֵיב יִרְמְיָה בְּדָרַת בֵּית אֲסִירַיָא עַד יוֹמָא דְאִתְכְּבִישַׁת יְרוּשְׁלֵם וַהֲוָה כַּד אִתְכְּבִישַׁת יְרוּשְׁלֵם׃

**Jeremiah 39**

**א**בְּשַׁתָּא תְּשִׁיעֵיתָא לְצִדְקִיָה מְלַךְ שִׁבְטָא דְבֵית יְהוּדָה בְּיַרְחָא עֲשִׂירָאָה אֲתָא נְבוּכַדְרֶאצַר מַלְכָּא דְבָבֶל וְכָל מַשִׁרְיָתֵיהּ לִירוּשְׁלֵם וְצָרוּ עֲלָהּ׃ **ב**בַּחֲדָא עַשְׂרֵי שְׁנִין לְצִדְקִיָה בְּיַרְחָא רְבִיעָאָה בְּתִשְׁעָא לְיַרְחָא אִתְרְעַת קַרְתָּא׃ **ג**וַאֲתוֹ כָּל רַבְרְבֵי מַלְכָּא דְבָבֶל וִיתִיבוּ בְּתַרְעָא מְצִיעֵיתָא נֵרְגַל שַׁרְאֶצַר סַמְגַר נְבוֹ שַׂרְסְכִים רַב סָרִיס נֵרְגַל שַׁרְאֶצֶר רַב מָג וְכָל שְׁאָר רַבְרְבֵי מַלְכָּא דְבָבֶל׃ **ד**וַהֲוָה כַּד חֲזָנוּן צִדְקִיָה מְלַךְ שִׁבְטָא דְבֵית יְהוּדָה וְכָל גִבָּרֵי עַבְדֵי קְרָבָא וַעֲרָקוּ וּנְפָקוּ בְּלֵילְיָא מִן קַרְתָּא בְּאוֹרַח גִינְתָא דְמַלְכָּא בְּתַרְעָא בֵּין שׁוּרַיָא וּנְפַק בְּאוֹרַח מֵישְׁרָא׃ **ה**וּרְדָפָא מַשִׁירְיַת כַּסְדָאֵי בַּתְרֵיהוֹן וְאַדְבִּיקוּ יַת צִדְקִיָה בְּמֵישְׁרֵי יְרִיחוֹ וּדְבָרוּ יָתֵיהּ וְאַסְקוּהִי לְוַת נְבוּכַדְרֶאצַר מַלְכָּא דְבָבֶל לְרִבְלַת בְּאַרְעָא דַחֲמָת וּמַלֵיל עִמֵיהּ פִּתְגָמֵי דִינִין׃ **ו**וּנְכֵיס מַלְכָּא דְבָבֶל יַת בְּנֵי צִדְקִיָה בְּרִבְלָה לְעֵינוֹהִי וְיַת כָּל רַבְרְבֵי יְהוּדָה נְכַס מַלְכָּא דְבָבֶל׃ **ז**וְיַת עֵינֵי צִדְקִיָה עִוֵר וְאַסְרֵיהּ בְּשַׁלְשְׁלָן דִנְחָשׁ לְאוֹבָלָא יָתֵיהּ לְבָבֶל׃ **ח**וְיַת בֵּית מַלְכָּא וְיַת בֵּית עַמָא אוֹקִידוּ כַּסְדָאֵי בְּנוּרָא וְיַת שׁוּרֵי יְרוּשְׁלֵם תָּרָעוּ׃ **ט**וְיַת שְׁאָר עַמָא דְאִשְׁתָּאֲרוּ בְקַרְתָּא וְיַת שְׁמִיעַיָא דְאִשְׁתְּמָעוּ עֲלוֹהִי וְיַת שְׁאָר עַמָא דְאִשְׁתְּאָרוּ אַגְלֵי נְבוּזַרְאֲדָן רַב קָטוֹלַיָא לְבָבֶל׃ **י**וּמִן עַמָא חֲשִׁיכַיָא דְלֵית לְהוֹן מִדָעַם אַשְׁאַר נְבוּזַרְאֲדָן רַב קָטוֹלַיָא בְּאַרְעָא דְבֵית יְהוּדָה וּמַנִינוּן לְמֶהֱוֵי מְפַלְחִין בְּחַקְלִין וּבְכַרְמִין בְּיוֹמָא הַהוּא׃ **יא**וּפַקֵיד נְבוּכַדְרֶאצַר מַלְכָּא דְבָבֶל עַל יִרְמְיָה בְּיַד נְבוּזַרְאֲדָן רַב קָטוֹלַיָא לְמֵימָר׃ **יב**דַבַּרְהִי וְעֵינָךְ שַׁוֵי עֲלוֹהִי וְלָא תַעְבֵּיד לֵיהּ מִדַעַם בִּישׁ אֱלָהֵין כְּמָא דְמַלֵיל עִמָךְ כֵּן עֲבֵיד עִמֵיהּ׃ **יג**וּשְׁלַח נְבוּזַרְאֲדָן רַב קָטוֹלַיָא וּנְבוּשַׁזְבַּן רַב סָרִיס וְנֵרְגַל שַׁרְאֶצֶר רַב מָג וְכָל שְׁאָר רַבְרְבֵי מַלְכָּא דְבָבֶל׃ **יד**וּשְׁלָחוּ וּדְבָרוּ יַת יִרְמְיָהוּ מִדָרַת בֵּית אֲסִירַיָא וִיהָבוּ יָתֵיהּ לִגְדַלְיָה בַּר אֲחִיקָם בַּר שָׁפָן לְאַפָּקוּתֵיהּ לְבֵיתָא וִיתֵיב בְּגוֹ עַמָא׃ **טו**וְעִם יִרְמְיָה הֲוָה פִּתְגַם נְבוּאָה מִן קֳדָם יְיָ כַּד הֲוָה כָלֵי בְּדָרַת בֵּית אֲסִירַיָא לְמֵימָר׃ **טז**אֱזֵיל וְתֵימַר לְעַבְדָא דְמַלְכָּא צִדְקִיָה לְמֵימָר כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַיְתֵי יַת פִּתְגָמֵי עַל קַרְתָּא הָדָא לְבִישְׁתָא וְלָא לְטָבָא וִיהוֹן קֳדָמָךְ בְּיוֹמָא הַהוּא׃ **יז**וְאַשֵׁיזְבִינָךְ בְּיוֹמָא הַהוּא אֲמַר יְיָ וְלָא תִתְמְסַר בְּיַד גַבְרַיָא דְאַתְּ דָחֵיל מִן קֳדָמֵיהוֹן׃ **יח**אֲרֵי שֵׁיזָבָא אֱשֵׁיזָבִינָךְ וּבְחַרְבָא לָא תִתְקְטִיל וּתְהֵי לָךְ נַפְשָׁךְ לְשֵׁיזָבָא אֲרֵי אִתְרַחֵיצְתָּא עַל מֵימְרִי אֲמַר יְיָ׃

**Jeremiah 40**

**א**פִּתְגַם נְבוּאָה דַהֲוָה עִם יִרְמְיָה מִן קֳדָם יְיָ בָּתַר דִשְׁלַח יָתֵיהּ נְבוּזַרְאֲדָן רַב קָטוֹלַיָא מִן רָמָתָא כַּד דְבַר יָתֵיהּ וְהוּא אֲסִיר בְּעִזְקַיָא בְּגוֹ כָל גַלְוַת יְרוּשְׁלֵם וִיהוּדָה דְאִתְגְלִיאוּ לְבָבֶל׃ **ב**וּדְבַר רַב קָטוֹלַיָא לְיִרְמְיָהוּ וַאֲמַר לֵיהּ יְיָ אֱלָהָךְ גְזַר יַת בִּישְׁתָא הָדָא עַל אַתְרָא הָדֵין׃ **ג**וְאַיְתֵי וְקַיֵם יְיָ כְּמָא דְמַלֵיל אֲרֵי חַבְתּוּן קֳדָם יְיָ וְלָא קַבֵּילְתּוּן לְמֵימְרֵיהּ וַהֲוָה לְכוֹן פִּתְגָמָא הָדֵין׃ **ד**וּכְעַן הָא שְׁרִיתָךְ יוֹמָא דֵין מִן עִזְקַיָא דִי עַל יְדָךְ אִם תַּקִין בְעֵינָיךְ לְמֵיתָא עִמִי לְבָבֶל אֲתָא וַאֲשַׁוֵי יַת עֵינִי עֲלָךְ וְאִם בִּישׁ בְּעֵינָךְ לְמֵיתֵי עִמִי לְבָבֶל אִתְמְנַע חֲזֵי כָּל אַרְעָא קָדְמָךְ לִדְתַקִין וְלִדְכָשַׁר בְּעֵינָךְ לְמֵיזַל תַּמָן אֱזֵיל׃ **ה**וְאִם לֵית אַתְּ צָבֵי לְמֵיתַב וְתוּב לְוַת גְדַלְיָה בַּר אֲחִיקָם בַּר שָׁפָן דְמַנֵי מַלְכָּא דְבָבֶל בְּקִרְוַיָא דְבֵית יְהוּדָה וְתִיב עִמֵיהּ בְּגוֹ עַמָא אוֹ לְכָל דְכָשַׁר בְּעֵינָךְ לְמֵיזַל אֱזֵיל וּמָנֵי לֵיהּ רַב קָטוֹלַיָא מַתְּנַן וּנְבַזְבַּן וְשַׁלְחֵיהּ׃ **ו**וַאֲתָא יִרְמְיָה לְוַת גְדַלְיָה בַּר אֲחִיקָם לְמִצְפְּיָא וִיתֵיב עִמֵיהּ בְּגוֹ עַמָא דְאִשְׁתְּאָרוּ בְּאַרְעָא׃ **ז**וּשְׁמָעוּ כָּל רַבָּנֵי חֵילְוָתָא דִי בְּחַקְלָא אִינוּן וְגַבְרֵיהוֹן אֲרֵי מַנִי מַלְכָּא דְבָבֶל יַת גְדַלְיָה בַר אֲחִיקָם בְּאַרְעָא וַאֲרֵי מַנֵי עִמֵיהּ גַבְרַיָא וּנְשַׁיָא וְטַפְלָא וּמֵחֲשִׁיכֵי עַמָא דְאַרְעָא מִדְלָא אִתְגְלִיאוּ לְבָּבֶל׃ **ח**וַאֲתוֹ לְוַת גְדַלְיָה לְמִצְפְּיָא וְיִשְׁמָעֵאל בַּר נְתַנְיָה וְיוֹנָתָן בַּר קָרֵחַ וּשְׂרָיָה בַר תַּנְחֻמֶת וּבְנֵי עֵיפִי דְמִנְטוֹפָא וִיזַנְיָה בָּר מַעֲכָת אִינוּן וְגַבְרֵיהוֹן׃ **ט**וְקַיֵם לְהוֹן גְדַלְיָה בַּר אֲחִיקָם בַּר שָׁפָן וּלְגַבְרֵיהוֹן לְמֵימָר לָא תִדַחֲלוּן מִלְמִפְלַח לְכַסְדָאֵי תְּבוּ בְאַרְעָא וּפְלַחוּ יַת מַלְכָּא דְבָבֶל וְיִיטַב לְכוֹן׃ **י**וַאֲנָא הָא אֲנָא יָתֵיב בְּמִצְפְּיָא לְמֵיקַם קֳדָם כַּסְדָאֵי דְיֵתוֹן עֲלָנָא וְאַתּוּן כְּנוּשׁוּ חַמְרָא וּדְבֵילָתָא וּמִשְׁחָא וְשַׁווּ בְּמָנֵיכוֹן וּתְבוּ בְּקִרְוֵיכוֹן דַאֲחַדְתּוּן׃ **יא**וְאַף כָּל יְהוּדָאֵי דִי בְמוֹאָב וּבִבְנֵי עַמוֹן וּבֶאֱדוֹם וְדִי בְכָל מְדִינָתָא שְׁמָעוּ אֲרֵי שְׁבַק מַלְכָּא דְבָבֶל שְׁאָרָא לִדְבֵית יְהוּדָה וַאֲרֵי מַנִי עֲלֵיהוֹן יַת גְדַלְיָה בַּר אֲחִיקָם בַּר שָׁפָן׃ **יב**וְתָבוּ כָל יְהוּדָאֵי מִכָּל אַתְרַיָא דְאִתְבְּדָרוּ לְתַמָן וַאֲתוֹ לְאַרְעָא דְבֵית יְהוּדָה לְוַת גְדַלְיָהוּ לְמִצְפְּיָא וּכְנָשׁוּ חַמְרָא וּדְבֵילְתָּא סַגִי לַחֲדָא׃ **יג**וְיוֹחָנָן בַּר קָרֵחַ וְכָל רַבָּנֵי חֵילְוָתָא דִי בְּחַקְלָא אֲתוֹ לְוַת גְדַלְיָהוּ לְמִצְפְּיָא׃ **יד**וַאֲמָרוּ לֵיהּ הֲמִידַע תֵּדַע אֲרֵי בַעֲלִיס מַלְכָּא דִבְנֵי עַמוֹן שְׁלַח יַת יִשְׁמְעֵאל בַר נְתַנְיָה לְמִקְטְלָךְ נְפַשׁ וְלָא הֶאֱמִין לְהוֹן גְדַלְיָה בַּר אֲחִיקָם׃ **טו**וְיוֹחָנָן בַּר קָרֵחַ אֲמַר לִגְדַלְיָה בְסִתְרָא בְּמִצְפְּיָא לְמֵימָר אֱזֵיל כְּעַן וְאֶמְחֵי יַת יִשְׁמָעֵאל בַּר נְתַנְיָה וֶאֱנַשׁ לָא יְדַע לְמָה יְקַטְלִינָךְ נְפַשׁ וְיִתְבַּדְרוּן כָּל דְבֵית יְהוּדָה דְאִתְכְּנִישׁוּ לְוָתָךְ וְיוֹבֵיד שְׁאָרָא דְבֵית יְהוּדָה׃ **טז**וַאֲמַר גְדַלְיָהוּ בַּר אֲחִיקָם לְיוֹחָנָן בַּר קָרֵחַ לָא תַעֲבֵּיד יַת פִּתְגָמָא הָדֵין אֲרֵי שִׁקְרָא אַתְּ מְמַלֵל עַל יִשְׁמָעֵאל׃

**Jeremiah 41**

**א**וַהֲוָה בְּיַרְחָא שְׁבִיעָאָה אֲתָא יִשְׁמָעֵאל בַּר נְתַנְיָה בַּר אֱלִישָׁמָע מִזַרְעָא דְמַלְכוּתָא וְרַבְרְבֵי מַלְכָּא וְעַסְרָא גַבְרִין עִמֵיהּ לְוַת גְדַלְיָה בַּר אֲחִיקָם לְמִצְפְּיָא וַאֲכָלוּ תַמָן לַחְמָא כַּחֲדָא בְּמִצְפְּיָא׃ **ב**וְקָם יִשְׁמָעֵאל בַּר נְתַנְיָה וְעַסְרָא גַבְרִין דַהֲווֹ עִמֵיהּ וּמְחוֹ יַת גְדַלְיָה בַּר אֲחִיקָם בַּר שָׁפָן בְּחַרְבָּא וּקְטַל יָתֵיהּ דְמָנֵי מַלְכָּא דְבָבֶל בְּאַרְעָא׃ **ג**וְיַת כָּל יְהוּדָאֵי דַהֲווֹ עִמֵיהּ עִם גְדַלְיָה בְּמִצְפְּיָא וְיַת כַּסְדָאֵי דְאִשְׁתְּכָחוּ תַמָן יַת גַבְרֵי עָבְדִי קְרָבָא קְטַל יִשְׁמָעֵאל׃ **ד**וַהֲוָה בְּיוֹמָא תִנְיָנָא לְמִקְטַל יַת גְדַלְיָה וֶאֱנַשׁ לָא יְדָע׃ **ה**וַאֲתוֹ גַבְרַיָא מִשְׁכֶם וּמִשִׁילוֹ וּמִשֹׁמְרוֹן תְּמַנָן גַבְרִין כַּד מְגַלְחִין דִקְנֵיהוֹן וּמְבַזְעִין לְבוּשֵׁיהוֹן וּמִתְחַמְמִין וְקוּרְבָּנָא וּלְבוֹנָתָא בִידֵיהוֹן לְאַיְתָאָה לְבֵית מַקְדְשָׁא דַיָי׃ **ו**וּנְפַק יִשְׁמָעֵאל בַּר נְתַנְיָה לָקֳדָמוּתְהוֹן מִן מִצְפַּיָא אֱזֵיל מֵיזַל וּבָכֵי וַהֲוָה כַּד עֲרַע יַתְהוֹן וַאֲמַר לְהוֹן עוּלוּ לְוַת גְדַלְיָהוּ בַּר אֲחִיקָם׃ **ז**וַהֲוָה כְּמֵיעַלְהוֹן לְגוֹ קַרְתָּא וּנְכֵיסִינוּן יִשְׁמָעֵאל בַּר נְתַנְיָה לְגוֹ גוּבָא הוּא וְגַבְרַיָא דִי עִמֵיהּ׃ **ח**וְעַסְרָא גַבְרִין אִשְׁתְּכָחוּ בְּהוֹן וַאֲמָרוּ לְיִשְׁמָעֵאל לָא תִקְטְלִינָנָא אֲרֵי אִית לָנָא מַטְמוֹרִין בְּחַקְלָא חִטִין וּסְעָרִין וּמְשַׁח וּדְבַשׁ וְאִתְמְנַע וְלָא קַטְלִינוּן בְּגוֹ אֲחוּהוֹן׃ **ט**וְגוּבָא דִי רְמָא תֵמָן יִשְׁמָעֵאל יַת כָּל פִּגְרֵי גַבְרַיָא דִי קְטַל בְּיַד גְדַלְיָהוּ הוּא דַעֲבַד מַלְכָּא אָסָא כַּד צַר עֲלוֹהִי בַּעֲשָׁא מַלְכָּא דְיִשְׂרָאֵל יָתֵיהּ מַלֵי יִשְׁמָעֵאל בַּר נְתַנְיָה קְטִילִין׃ **י**וּשְׁבָא יִשְׁמָעֵאל יַת כָּל שְׁאָרָא דְעַמָא דִי בְמִצְפְּיָא יַת בְּנַת מַלְכָּא וְיַת כָּל עַמָא דְאִשְׁתָּאֲרוּ בְּמִצְפְּיָא דְמַנֵי נְבוּזַרְאֲדָן רַב קָטוֹלַיָא עַל גְדַלְיָהוּ בַּר אֲחִיקָם וּשְׁבָנוּן יִשְׁמָעֵאל בַּר נְתַנְיָהוּ וַאֲזַל לְמֶעְבַּר לְוַת בְּנֵי עַמוֹן׃ **יא**וּשְׁמַע יוֹחָנָן בַּר קָרֵחַ וְכָל רַבָּנֵי חֵילְוָתָא דִי עִמֵיהּ יַת כָּל בִּישָׁתָא דַעֲבַד יִשְׁמָעֵאל בַּר נְתַנְיָה׃ **יב**וּדְבָרוּ יַת כָּל גַבְרַיָא וַאֲזַלוּ לְאַגָחָא עַל יִשְׁמָעֵאל בַּר נְתַנְיָה וְאַשְׁכָּחוּ יָתֵיהּ עַל בְּרִיכַת מַיִין סַגִיאִין דִי בְּגִבְעוֹן׃ **יג**וַהֲוָה כַּד חֲזָא כָּל עַמָא דְעִם יִשְׁמָעֵאל יַת יוֹחָנָן בַּר קָרֵחַ וְיַת כָּל רַבָּנֵי חֵילְוָתָא דִי עִמֵיהּ וְחַדִיאוּ׃ **יד**וְאִסְתְּחַרוּ כָּל עַמָא דִשְׁבָא יִשְׁמָעֵאל מִן מִצְפַּיָא וְתָבוּ וַאֲזַלוּ לְוַת יוֹחָנָן בַּר קָרֵחַ׃ **טו**וְיִשְׁמָעֵאל בַּר נְתַנְיָה אִשְׁתֵּיזֵיב בִּתְמַנְיָא גַבְרָא מִן קֳדָם יוֹחָנָן בַּר קָרֵחַ וַאֲזַל לְוַת בְּנֵי עַמוֹן׃ **טז**וּדְבַר יוֹחָנָן בַּר קָרֵחַ וְכָל רַבָּנֵי חֵילְוָתָא דִי עִמֵיהּ יַת כָּל שְׁאָרָא דְעַמָא דַאֲתִיב מִלְוַת יִשְׁמָעֵאל בַּר נְתַנְיָה מִן מִצְפַּיָא בָּתַר דִי קְטַל יַת גְדַלְיָה בַּר אֲחִיקָם גַבְרִין גַבְרֵי עָבְדֵי קְרָבָא וּנְשַׁיָא וְטַפְלָא וְרַבְרְבַיָא דִי אֲתִיב מִגִבְעוֹן׃ **יז**וַאֲזַלוּ וִיתִיבוּ בְּנֵרוּת דִיהַב דָוִד לְכִמָהָם בַּר בַּרְזִילֵי גִלְעָדָאָה דִי בִסְטַר בֵּית לֶחֶם לְמֵיזַל לְמֵיעַל לְמִצְרַיִם׃ **יח**מִן קֳדָם כַּסְדָאֵי אֲרֵי דְחִילוּ מִן קֳדָמֵיהוֹן אֲרֵי קְטַל יִשְׁמָעֵאל בַּר נְתַנְיָה יַת גְדַלְיָה בַּר אֲחִיקַם דְמַנֵי מַלְכָּא דְבָבֶל בְּאַרְעָא׃

**Jeremiah 42**

**א**וּקְרִיבוּ כָּל רַבָּנֵי חֵילְוָתָא וְיוֹחָנָן בַּר קָרֵחַ וִיזַנְיָה בַּר הוֹשַׁעְיָא וְכָל עַמָא מִזְעֵירָא וְעַד רַבָּא׃ **ב**וַאֲמָרוּ לְיִרְמְיָה נְבִייָא תִּתְקַבֵּיל כְּעַן בָּעוּתָנָא קָדָמָךְ וְצַלֵי עֲלָנָא קֳדָם יְיָ אֱלָהָךְ עַל כָּל שְׁאָרָא הָדֵין אֲרֵי אִשְׁתְּאַרְנָא זְעִיר מִסְגֵי כְּמָא דְעֵינָךְ חֶזְיָן יָתָנָא׃ **ג**וִיחַוֵי לָנָא יְיָ אֱלָהָךְ יַת אוֹרְחָא דִנְהָךְ בָּהּ וְיַת פִּתְגָמָא דְנַעְבֵּיד׃ **ד**וַאֲמַר לְהוֹן יִרְמְיָה נְבִיָא שַׁמֵעֵית הָא אֲנָא מְצַלֵי קֳדָם יְיָ אֱלָהָכוֹן כְּפִתְגְמֵכוֹן וִיהֵי כָּל פִּתְגָם דִיתִב יְיָ יַתְכוֹן אֲחַוֵי לְכוֹן לָא אֶמְנַע מִנְכוֹן פִּתְגָם׃ **ה**וְאִינוּן אֲמַרוּ לְיִרְמְיָה יְהִי מֵימְרָא דַייָ בָּנָא לְסָהִיד קְשׁוֹט וּמְהֵימָן אִם לָא כְּכָל פִּתְגָמַיָא דִי שַׁלְחִינָךְ יְיָ אֱלָהָךְ לְוָתָנָא כֵּן נַעֲבֵיד׃ **ו**אִם טָב וְאִם בִּישׁ לְמֵימְרָא דַייָ אֱלָהָנָא דִי אֲנַחְנָא שָׁלְחִין יָתָךְ לָקֳדָמוֹהִי נְקַבֵּל בְּדִיל דְיִיטַב לָנָא אֲרֵי נְקַבֵּיל לְמֵימְרָא דַייָ אֱלָהָנָא׃ **ז**וַהֲוָה מִסוֹף עַסְרָא יוֹמִין וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה׃ **ח**וּקְרָא לְיוֹחָנָן בַּר קָרֵחַ וּלְכָל רַבָּנֵי חֵילְוָתָא דְעִמֵיהּ וּלְכָל עַמָא לְמִזְעֵירָא וְעַד רַבָּא׃ **ט**וַאֲמַר לְהוֹן כִּדְנַן אֲמַר יְיָ אֱלָהָנָא דְיִשְׂרָאֵל דִשְׁלַחְתּוּן יָתִי לָקֳדָמוֹהִי לְמִבְעֵי בָּעוּתְכוֹן קֳדָמוֹהִי׃ **י**אִם מִתַּב תֵּיתְבוּן בְּאַרְעָא הָדָא וְאָבְנֵי יַתְכוֹן וְלָא אֶפַגֵר וַאֲקַיֵם יַתְכוֹן וְלָא אֶטַלְטֵל אֲרֵי תָבִית מִן בִּישָׁתָא דַעֲבָדֵית לְכוֹן׃ **יא**לָא תִדַחֲלוּן מִן קֳדָם מַלְכָּא דְבָבֶל דִי אַתּוּן דַחֲלִין מִן קֳדָמוֹהִי לָא תִדַחֲלוּן מִנֵיהּ אֲמַר יְיָ אֲרֵי בְסַעְדְכוֹן מֵימְרִי לְמִפְרַק יַתְכוֹן וּלְשֵׁיזָבָא יַתְכוֹן מִן יְדֵיהּ׃ **יב**וְאֶתֵּן לְכוֹן רַחֲמִין וִירַחֵם עֲלֵיכוֹן וִיתֵיב יַתְכוֹן לְאַרְעֵכוֹן׃ **יג**וְאִם אָמְרִין אַתּוּן לָא נִתֵּיב בְּאַרְעָא הַדָא בְּדִיל דְלָא לְקַבָּלָא לְמֵימְרָא דַייָ אֱלָהָכוֹן׃ **יד**לְמֵימָר לָא אֱלָהֵין לְאַרְעָא דְמִצְרָיִם נֵיעוּל דְלָא נֶחֱזֵי עָבְדֵי קְרָבָא וְקַל שׁוֹפְרָא לָא נִשְׁמַע וּלְלַחְמָא לָא נִיכְפָן וְתַמָן נִתֵּיב׃ **טו**וּכְעַן בְּכֵן קַבִּילוּ פִּתְגָמָא דַייָ שְׁאָרָא דְבֵית יְהוּדָה כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל אִם אַתּוּן שַׁוָאָה תְשַׁווּן אַפֵּיכוֹן לְמֵיעַל לְמִצְרַיִם וְתַעֲלוּן לְאִתּוֹתָבָא תַמָן׃ **טז**וּתְהֵי חַרְבָּא דִי אַתּוּן דַחֲלִין מִנֵיהּ תַּמָן תַּדְבֵּיק יַתְכוֹן בְּאַרְעָא דְמִצְרַיִם וְכַפְנָא דִי אַתּוּן יָצְפִין מִנֵיהּ תַּמָן יַדְבֵּיק בַּתְרֵיכוֹן לְמִצְרַיִם וְתַמָן תְמוּתוּן׃ **יז**וַהֲווֹ כָּל גַבְרַיָא דְשַׁוִיאוּ יַת אַפֵּיהוֹן לְמֵיעַל לְמִצְרַיִם לְאַתּוֹתָבָא תַמָן יִתְקַטְלוּן בְּחַרְבָּא בְּכַפְנָא וּבְמוֹתָא וְלָא יְהֵי לְהוֹן שְׁאָר וּמְשֵׁיזֵיב מִן קֳדָם בִּישָׁתָא דִי אֲנָא מַייְתֵי עֲלֵיהוֹן׃ **יח**אֲרֵי כִדְנַן אֲמַר יְיָ צְבָאוֹת אֱלָהָא דְיִשְׂרָאֵל כְּמָא דְחַל רוּגְזִי וְחֵימְתִי עַל יַתְבֵי יְרוּשָׁלַםִ כֵּן יֵחוֹל רוּגְזִי עֲלֵיכוֹן בְמֵיעַלְכוֹן לְמִצְרָיִם וּתְהוֹן לְמוֹמֵי וּלְצָדוּ וּלְלוֹטָא וּלְחִסוּדִין וְלָא תֶחֱזוּן עוֹד יַת אַתְרָא הָדֵין׃ **יט**גְזֵירַת פִּתְגָמָא דַייָ עֲלֵיכוֹן שְׁאָרָא דְבֵית יְהוּדָה לָא תַעֲלוּן לְמִצְרָיִם מֵידַע תֵּידְעוּן אֲרֵי אַסְהֵידִית בְּכוֹן יוֹמָא דֵין׃ **כ**אֲרֵי אַטְעִיתוּן בְּנַפְשָׁתֵיכוֹן אֲרֵי אַתּוּן שְׁלַחְתּוּן יָתִי לִקָדָם יְיָ אֱלָהָכוֹן לְמֵימַר צַלֵי עֲלָנָא קָדָם יְיָ אֶלְהָנָא וּכְכָל דְיֵימַר יְיָ אֱלָהָנָא כֵּן חַוֵי לָנָא וַעֲבֵיד׃ **כא**וְחַוֵיתִי לְכוֹן יוֹמָא דִין וְלָא קַבֵּילְתּוּן לְמֵימְרָא דַייָ אֱלָהָכוֹן וּלְכֹל דִי שַׁלְחַנִי לְוַתְכוֹן׃ **כב**וּכְעַן מִידַע תֵּדְעוּן אֲרֵי בְּחַרְבָּא בְּכַפְנָא וּבְמוֹתָא תְּמוּתוּן בְּאַתְרָא דְאִתְרְעֵיתוּן לְמֵיעַל לְאִתּוֹתָבָא תַמָן׃

**Jeremiah 43**

**א**וַהֲוָה כַּד שֵׁיצֵי יִרְמְיָה לְמַלָלָא עִם כָּל עַמָא יַת כָּל פִּתְגָמַיָא דַייָ אֱלָהָהוֹן דְשַׁלְחֵיהּ יְיָ אֱלָהָהוֹן לְוַתְהוֹן יַת כָּל פִּתְגָמַיָא הָאִלֵין׃ **ב**וַאֲמַר עֲזַרְיָה בַר הוֹשַׁעְיָה וְיוֹחָנָן בַּר קָרֵחַ וְכָל גַבְרַיָא רַשִׁיעַיָא אָמְרִין לְיִרְמְיָה שַׁקְרָא אַתְּ מִתְנַבֵי לָא שַׁלְחָךְ יְיָ אֱלָהָנָא לְמֵימָר לָא תַעֲלוּן לְמִצְרַיִם לְאִתּוֹתָבָא תַמָן׃ **ג**אֲרֵי בָּרוּךְ בַּר נֵרִיָה מְגַרֵי יָתָךְ בָּנָא בְּדִיל לְמִמְסַר יָתָנָא בִּידָא דְכַסְדָאֵי לְמִקְטַל יָתָנָא וּלְאַגְלָאָה יָתָנָא לְבָבֶל׃ **ד**וְלָא קַבֵיל יוֹחָנָן בַּר קָרַחַ וְכָל רַבָּנֵי חֵילְוָתָא וְכָל עַמָא לְמֵימְרָא דַייָ לְמִתַּב בְּאַרְעָא דְבֵית יְהוּדָה׃ **ה**וּדְבַר יוֹחָנָן בַּר קָרֵחַ וְכָל רַבָּנֵי חֵילְוָתָא יַת כָּל שְׁאָרָא דְבֵית יְהוּדָה דְתָבוּ מִכָּל עַמְמַיָא דְאִתְבַּדָרוּ לְתַמָן לְאִתּוֹתָבָא בְּאַרְעָא דְבֵית יְהוּדָה׃ **ו**יַת גַבְרַיָא וְיַת נְשַׁיָא וְיַת טַפְלָא וְיַת בְּנַת מַלְכָּא וְיַת כָּל נַפְשָׁתָא דִי שְׁבַק נְבוּזַרְאַדָן רַב קָטוֹלַיָא עַל גְדַלְיָה בַּר אֲחִיקָם בַּר שָׁפָן וְיַת יִרְמְיָה נְבִיָא וְיַת בָּרוּךְ בַּר נֵרִיָה׃ **ז**וַאֲתוֹ לְאַרְעָא דְמִצְרַיִם אֲרֵי לָא קַבִּילוּ לְמֵימְרָא דַייָ וַאֲתוֹ עַד תַּחְפַּנְחֵס׃ **ח**וַהֲוָה פִּתְגַם נְבוּאָה מִן קֳדָם יְיָ עִם יִרְמְיָה בְּתַחְפַּנְחֵס לְמֵימָר׃ **ט**סַב עִמָךְ אַבְנִין רַבְרְבָן וְתִטַמְרִינוּן בִּטְפֵיל בִּנְיָנָא דִי בִּתְרַע בֵּית פַּרְעֹה בְּתַחְפַּנְחֵס לְעֵינֵי גַבְרִין יְהוּדָאִין׃ **י**וְתֵימַר לְהוֹן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא שְׁלַח וַאֲדַבֵּר יַת נְבוּכַדְרֶאצַר מַלְכָּא דְבָבֶל עַבְדִי וַאֲשַׁוֵי יַת כּוּרְסוֹהִי עֵיל מִן אַבְנַיָא הָאִלֵין דְטַמָרֵית וְיִגוֹד יַת אַפַּדְנֵיהּ עֲלֵיהוֹן׃ **יא**וְיֵיתֵי וְיִקְטַל יַת אַרְעָא דְמִצְרַיִם דִי לְמוֹתָא לְמוֹתָא וְדִי לְשִׁבְיָא לְשִׁבְיָא וְדִי לְחַרְבָּא לְחַרְבָּא׃ **יב**וְאַדְלֵיק אֶשְׁתָּא בְּבָתֵּי טַעֲוַת מִצְרָאֵי וְיוֹקְדִינוּן וְיִשְׁבִּינוּן וִירוֹקֵין יַת אַרְעָא דְמִצְרַיִם כְּמָא דְמִתְעַטֵיף רָעֲיָא יַת לְבוּשֵׁיהּ וְיִפּוֹק מִתַּמָן בִּשְׁלָם׃ **יג**וִיתַבַּר יַת קָמַת בֵּית שֶׁמֶשׁ דִי בְּאַרְעָא דְמִצְרַיִם וְיַת בָּתֵּי טַעֲוַת מִצְרָיִם יוֹקֵיד בְּנוּרָא׃

**Jeremiah 44**

**א**פִּתְגָם נְבוּאָה דַהֲוָה עִם יִרְמְיָה עַל כָּל יְהוּדָאֵי דְיַתְבִין בְאַרְעָא דְמִצְרַיִם דְיַתְבִין בְּמִגְדוֹל וּבְתַחְפַּנְחֵס וּבְמַפֵּס וּבַאֲרַע פַּתְרוֹס לְמֵימָר׃ **ב**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל אַתּוּן חֲזֵיתוּן יַת כָּל בִּישְׁתָא דְאַיְתֵיתִי עַל יְרוּשְׁלֵם וְעַל כָּל קִרְוַיָא דְבֵית יְהוּדָה וְאִינוּן חָרְבָּא יוֹמָא דֵין וְלֵית בְּהוֹן יָתֵיב׃ **ג**מִן קֳדָם בִּישַׁתְהוֹן דַעֲבָדוּ לְאַרְגָזָא קֳדָמַי לִמְהַךְ לְאַסְקָא בּוּסְמִין לְמִפְלַח לְטַעֲוַת פַּלְחֵי כּוֹכְבַיָא דְלָא יֵדְעוּנוּן אַתּוּן וַאֲבָהָתְכוֹן׃ **ד**וּשְׁלָחֵית לְוַתְכוֹן יַת כָּל עַבְדֵי נְבִיַיָא מַקְדֵים וּמִשְׁלַח לְמֵימָר לָא כְעַן תַּעְבְּדוּן יַת עֵסַק תּוֹעֶבְתָּא הָדָא דְרָחֵיקִית׃ **ה**וְלָא קַבִּילוּ וְלָא אַרְכִינוּ יַת אוּדְנֵיהוֹן לְמֵיתַב מִבִּשְׁתְּהוֹן בְּדִיל דְלָא לְאַסָקָא בּוּסְמִין לְטַעֲוַת פַּלְחֵי כּוֹכְבַיָא׃ **ו**וְחָל רוּגְזִי וְחֵימְתִי וּדְלֵיק בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם וַהֲוָאָה לְחוּרְבָא לְצָדוּ כְּיוֹמָא הָדֵין׃ **ז**וּכְעַן כִּדְנַן אֲמַר יְיָ אֱלֹהֵי צְבָאוֹת אֱלָהָא דְיִשְׂרָאֵל לְמָה אַתּוּן גַרְמִין בִּישְׁתָא רַבְּתָא עַל נַפְשַׁתְכוֹן לְשֵׁיצָאָה לְכוֹן גְבַר וְאִתָּא וְעֻלֵים וְיָנִיק מִגוֹ בֵּית יְהוּדָה בְּדִיל דְלָא לְמִשְׁבַּק לְכוֹן שְׁאָרָא׃ **ח**לְאַרְגָזָא קֳדָמַי בְּעוֹבְדֵי יְדֵיכוֹן לְאַסְקָא בּוּסְמִין לְטַעֲוַת פַּלְחֵי כּוֹכְבַיָא בְּאַרְעָא דְמִצְרַיִם דְאַתּוּן אָתָן לְאִתּוֹתָבָא תַמָן בְּדִיל לְשֵׁיצָאָה לְכוֹן וּבְדִין לְמֶהֱוֵיכוֹן לְלוּטָא וּלְחִסוּדִין בְּכָל עַמְמֵי אַרְעָא׃ **ט**הַאִתְנְשִׁיתוּן יַת בִּישׁוּת אֲבָהְתְכוֹן וְיַת בִּישׁוּת מַלְכַיָא דְבֵית יְהוּדָה וְיַת בִּישׁוּת נְשׁוֹהִי וְיַת בִּישַׁתְכוֹן וְיַת בִּישׁוּת נְשֵׁיכוֹן דַעֲבַדוּ בְּאַרְעָא דְבֵית יְהוּדָה וּבְשׁוּקֵי יְרוּשְׁלֵם׃ **י**לָא פְּסַקוּ עַד יוֹמָא הָדֵין וְלָא דְחִילוּ וְלָא הֲלִיכוּ בְּאוֹרַיְתִי וּבִקְיָמִי דִיהָבֵית קֳדָמֵיכוֹן וְקָדָם אֲבָהָתְכוֹן׃ **יא**בְּכֵן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מְשַׁוֵי אַפִּי בְּכוֹן לְבִישָׁא וּלְשֵׁיצָאָה יַת כָּל דְבֵית יְהוּדָה׃ **יב**וְאֶסַב יַת שְׁאָרָא דְבֵית יְהוּדָה דְשַׁוִיאוּ אַפֵּיהוֹן לְמֵיעַל לְאַרְעָא דְמִצְרַיִם לְאִתּוֹתָבָא תַמָן וִיסוּפוּן כּוּלְהוֹן בְּאַרְעָא דְמִצְרַיִם יִתְרְמוּן בְּחַרְבָּא וּבְכַפְנָא יְסוּפוּן מִזְעֵירָא וְעַד רַבָּא בְּחַרְבָּא וּבְכַפְנָא יְמוּתוּן וִיהוֹן לְמוֹמֵי וּלְצָדוּ וְלִלְוָטָא וּלְחִסוּדִין׃ **יג**וְאַסְעַר עַל דְיָתְבִין בְּאַרְעָא דְמִצְרַיִם כְּמָא דְאַסְעֵרִית עַל יְרוּשְׁלֵם בְּחַרְבָּא בְּכַפְנָא וּבְמוֹתָא׃ **יד**וְלָא יְהֵי שְׁאָר וּמְשֵׁיזֵיב לִשְׁאָרָא דְבֵית יְהוּדָה דְאָתָן לְאִתּוֹתָבָא תַמָן בְּאַרְעָא דְמִצְרַיִם וּלְמִתַּב בְּאַרְעָא דְבֵית יְהוּדָה דְאִינוּן מַטְעָן יַת נַפְשְׁהוֹן לְמֵיתָב לְמִתַּב תַּמָן אֲרֵי לָא יְתוּבוּן אֱלָהֵין מְשֵׁיזְבִין׃ **טו**וַאֲתִיבוּ יַת יִרְמְיָה כָּל גַבְרַיָא דְיָדְעִין אֲרֵי מַסְקָן בּוּסְמִין נְשֵׁיהוֹן לְטַעֲוַת פַּלְחֵי כּוֹכְבַיָא וְכָל נְשַׁיָא דְקַיְמִין קְהָלָא רַבָּא וְכָל עַמָא דְיַתְבִין בְּאַרְעָא דְמִצְרַיִם בְּפַתְרוֹס לְמֵימָר׃ **טז**פִּתְגָמָא דְמַלֵילְתָּא עִמָנָא בִּשְׁמָא דַייָ לֵית אֲנַחְנָא צָבָן לְקַבָּלָא מִנָךְ׃ **יז**אֲרֵי מֶעְבַּד נַעְבֵיד יַת כָּל פִּתְגָמָא דִנְפַק מִפּוּמָנָא לְאַסָקָא בּוּסְמִין לְכוֹכְבַת שְׁמַיָא וּלְנַסָכָא לָהּ נִסְכִין כְּמָא דַעֲבַדְנָא אֲנַחְנָא וְאַבְהָתָנָא מַלְכָּנָא וְרַבְרְבָנָא בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם וַהֲוֵינָא סָבְעִין לַחְמָא וַהֲוֵינָא שָׁלָן שְׁלֵיוָא וּבִישְׁתָא לָא חֲזֵינָא׃ **יח**וּמִן עִדָן דְאִתְמְנַעְנָא לְאַסָקָא בּוּסְמִין לְכוֹכְבַת שְׁמַיָא וּלְנַסָכָא לָהּ נִסְכִּין חַסַרְנָא כוֹלָא וּבְחַרְבָּא וּבְכַפְנָא סַפְנָא׃ **יט**וַאֲרֵי אֲנַחְנָא מַסְקָן בּוּסְמִין לְכוֹכְבַת שְׁמַיָא וּמְנַסְכִן לָהּ נִסְכִּין הֲבַר מִגַבְרָנָא עֲבַדְנָא לָהּ כַּרְדוּטִין לְטַעֲוָתָא וּמְנַסְכָן לָהּ נִסְכִּין׃ **כ**וַאֲמַר יִרְמְיָה לְכָל עַמָא לְגַבְרַיָא וְלִנְשַׁיָא וְעַל כָּל עַמָא דִמְתִיבִין יָתֵיהּ פִּתְגָמָא לְמֵימָר׃ **כא**הֲלָא יַת בּוּסְמְנַיָא דְאַסֵיקְתּוּן בְּקִרְוַיָא דְבֵית יְהוּדָה וּבְשׁוּקֵי יְרוּשְׁלֵם אַתּוּן וַאֲבָהָתְכוֹן מַלְכֵּיכוֹן וְרַבְרְבֵיכוֹן וְעַמָא דְאַרְעָא יַתְהוֹן דְכַר יְיָ וּגְלֵי קָדָמוֹהִי׃ **כב**וְלָא הֲוַת רַעֲוָא קֳדָם יְיָ עוֹד דְלָא לְמִשְׁבַּק מִן קֳדָם בִישׁוּת עוֹבָדֵיכוֹן מִן קֳדָם תּוֹעֵבְתָּא דַעֲבַדְתּוּן וַהֲוַת אַרְעֲכוֹן לְחוּרְבָּא וּלְצָדוּ וְלִלְוָטָא מִבְּלִי יָתֵיב כְּיוֹמָא הָדֵין׃ **כג**מִן קֳדָם דְאַסֵיקְתּוּן בּוּסְמִין וּדְחַבְתּוּן קֳדָם יְיָ וְלָא קַבֵּילְתּוּן לְמֵימְרָא דַייָ וּבְאוֹרַיְתֵיהּ וּבִקְיָמוֹהִי וּבְסָהִדְוָתֵיהּ לָא הֲלֵיכְתּוּן עַל כֵּן עַרְעַת יַתְכוֹן בִּישְׁתָא הָדָא כְּיוֹמָא הָדֵין׃ **כד**וַאֲמַר יִרְמְיָה לְכָל עַמָא וּלְכָל נְשַׁיָא קַבִּילוּ פִּתְגָמָא דַייָ כָּל דְבֵית יְהוּדָה דִי בְאַרְעָא דְמִצְרָיִם׃ **כה**כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל לְמֵימָר אַתּוּן וּנְשֵׁיכוֹן וּגְזַרְתּוּן בְּפוּמְכוֹן וּבִרְעוּתְכוֹן קַיֵמְתּוּן לְמֵימָר מֶעְבַּד נַעְבֵּיד יַת נִדְרָנָא דִי נְדַרְנָא לְאַסָקָא בּוּסְמִין לְכוֹכְבַת שְׁמַיָא וּלְנַסְכָא לָהּ נִסְכִּין אַקָמָא תְקִימוּן יַת נִדְרֵיכוֹן וּמֶעְבַּד תַּעְבְּדוּן יַת נִסְכֵּיכוֹן׃ **כו**בְּכֵן קַבִּילוּ פִּתְגָמָא דַייָ כָּל דְבֵית יְהוּדָה דְיַתְבִין בְּאַרְעָא דְמִצְרַיִם הָא אֲנָא קַיְמִית בִּשְׁמִי רַבָּא אֲמָר יְיָ אִם יְהֵי עוֹד שְׁמִי מִתְקְרֵי בְּפוּם כָּל אֱנַשׁ יְהוּדָה אֲמַר קַיָם הוּא יְיָ אֱלֹהִים בְּכָל אַרְעָא דְמִצְרָיִם׃ **כז**הָא אֲנָא מַסְעַר עֲלֵיהוֹן לְבִישָׁא וְלָא לְטָבָא וִיסוּפוּן כָּל אֱנַשׁ יְהוּדָה דִי בְאַרְעָא דְמִצְרַיִם בְּחַרְבָּא וּבְכַפְנָא עַד דְיִשְׁתֵּיצוּן׃ **כח**וּמְשֵׁיזְבֵי חַרְבָּא יְתוּבוּן מִן אַרְעָא דְמִצְרַיִם לְאַרְעָא דְבֵית יְהוּדָה עַם דְמִנְיָן וְיֵדְעוּן כָּל שְׁאָרָא דְבֵית יְהוּדָה דְאָתָן לְאַרְעָא דְמִצְרַיִם לְאִתּוֹתָבָא תַמָן פִּתְגָם דְמַן יִתְקַיֵם אִם דִילִי וְאִם דִילְהוֹן׃ **כט**וְדָא לְכוֹן אָתָא אֲמַר יְיָ אֲרֵי אֲנָא מַסְעַר עֲלֵיכוֹן בְּאַתְרָא הָדֵין בְּדִין דְתֵידְעוּן אֲרֵי אִתְקַיָמָא יִתְקַיְמוּן פִּתְגָמֵי עֲלֵיכוֹן לְבִישָׁא׃ **ל**כִּדְנַן אֲמַר יְיָ הָא אֲנָא מָסַר יַת פַּרְעֹה תְבִירָא מַלְכָּא דְמִצְרַיִם בְּיַד בַעֲלֵי דְבָבוֹהִי וּבְיַד דְבָעָן לְמִקְטְלֵיהּ כְּמָא דִמְסָרֵית יַת צִדְקִיָהוּ מַלְכָּא דְשִׁבְטָא דְבֵית יְהוּדָה בְּיַד נְבוּכַדְרֶאצַר מַלְכָּא דְבָבֶל בְּעֵיל דְבָבֵיהּ וְדִבְעָא לְמִקְטְלֵיהּ׃

**Jeremiah 45**

**א**פִּתְגַם נְבוּאָה דְאִתְנַבֵּי יִרְמְיָה נְבִיָא עַל בָּרוּךְ בַּר נֵרִיָה כַּד כְּתַב יַת פִּתְגָמַיָא הָאִלֵין עַל סִפְרָא מִפּוּמָא דְיִרְמְיָה בְּשַׁתָּא רְבִעֵיתָא לִיהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה לְמֵימָר׃ **ב**כִּדְנַן אֲמַר יְיָ אֱלָהָא דְיִשְׂרָאֵל עֲלָךְ בָּרוּךְ׃ **ג**אֲמַרְתְּ וַי כְּעַן לִי אֲרֵי אוֹסִיף יְיָ דַוָן עַל תַּבְרִי לָאֵיתִי בְּתֵינְחָתִי וּנְבוּאָה לָא אַשְׁכְּחֵית׃ **ד**כִּדְנַן אֲמַר יְיָ הָא דִי בְנֵיתִי אֲנָא אֱפַגַר וְיַת דִי קַיֵמִית אֱנָא אֱטַלְטֵיל וְיַת כָּל אַרְעָא דְיִשְׂרָאֵל דִילִי הִיא׃ **ה**וּדְאַתְּ בָּעֵי לָךְ רַבְרְבָן לָא תַבְעֵי אֲרֵי הָא אֲנָא מַיְתִי בִּישְׁתָא עַל כָּל בִּסְרָא אֲמַר יְיָ וְאֶתֵּן לָךְ יַת נַפְשָׁךְ לְשֵׁיזָבָא עַל כָּל אַתְרַיָא דִי תְהַךְ לְתַמָן׃

**Jeremiah 46**

**א**דַהֲוָה פִּתְגָם נְבוּאָה מִן קֳדָם יְיָ עַל יִרְמְיָה נְבִיָא עַל עַמְמַיָא׃ **ב**לְמִצְרַיִם עַל מַשִׁרְיַת פַרְעֹה חֲגִירָא מַלְכָּא דְמִצְרַיִם דַהֲוָה עַל נְהַר פְּרָת בְּכַרְכְּמִישׁ דִמְחָא נְבוּכַדְרֶאצַר מַלְכָּא דְבָבֶל בְּשַׁתָּא רְבִיעֵיתָא לִיהוֹיָקִים בַּר יֹאשִׁיָה מְלַךְ שִׁבְטָא דְבֵית יְהוּדָה׃ **ג**סִדְרוּ עֲגִילִין וּתְרֵיסִין וְאִתְקְרָבוּ לְאַגָחָא קְרָבָא׃ **ד**טַקִיסוּ סוּסְוָתָא וְיִסְקוּן פָּרָשַׁיָא וְיִתְעַתְּדוּן בְּקוּלְסַיָא צַחְצָחוּ מוּרְנְיָתָא לְבִישׁוּ סִרְיָנַיָא׃ **ה**מַה דֵין חֲזֵיתִי אִינוּן תְבִירִין מִסְתַּחֲרִין לַאֲחוֹרָא וְגִבָּרֵיהוֹן תְּבִירִין וּמֶעֱרַק עַרְקִין וְלָא מִתְפְּנָן לְמֵיקָם מִן קֳדָם דְקַטְלִין בְּחַרְבָּא דְמִתְכַּנְשִׁין עֲלֵיכוֹן מִסְחוֹר סְחוֹר אֲמַר יְיָ׃ **ו**לָא יַעֲרוֹק דְקָלֵיל וְלָא יִשְׁתֵּיזֵיב דְגִבַּר בְאַרְעָא צִפּוּנָא עַל כֵּיף נַהֲרָא פְּרָת אִתַּקָלוּ וּנְפָלוּ׃ **ז**מַן דֵין דְסָלֵיק בְּמַשִׁרְיָתֵיהּ כַּעֲנָנָא דְסַלֵיק וְחָפֵי יַת אַרְעָא כְּמַבּוּעַ דְמַיִין דִמְטַרְפִין מוֹהִי׃ **ח**מַלְכָּא דְמִצְרַיִם דִסְלֵיק בְּמַשִׁרְיָתֵיהּ כַּעֲנָנָא דְסָלֵיק חָפֵי יַת אַרְעָא כְּמַבּוּעֵי דְמַיִין דִמְטָרְפִין מוֹהִי וַאֲמַר אֱסַק אֲחַפֵּי אַרְעָא וּמְלוֹאָהּ אוֹבִיד קִרְוַיָא וּדְיַתְבִין בְּהוֹן׃ **ט**יִסְקוּן סוּסְוָתָא וְיִשְׁתַּגְשׁוּן רְתִיכַיָא וְיִפְקוּן גִבָּרַיָא כּוּשָׁאֵי וּפוּטָאֵי אֱחֲדֵי תְרֵסִין וְלוּדָאֵי דְנַגְדִין וּמָחָן בְּקַשְׁתָּא׃ **י**וְיוֹמָא הַהוּא קֳדָם יְיָ צְבָאוֹת יוֹם פּוּרְעֲנוּתָא לְאִתְפְּרַע מִסַנְאֵי עַמֵיהּ וְתִקְטֵיל חַרְבָּא וְתִשְׂבַּע וּתְרַוֵי מִדִמְהוֹן אֲרֵי קְטָלָא קֳדָם יְיָ אֱלֹהִים צְבָאוֹת בְּאַרְעָא צִפּוּנָא עַל נְהַר פְּרָת׃ **יא**סַקִי לְגִלְעָד וּסְבִי שְׁעִיף מַלְכוּת כְּנִשְׁתָּא דְמִצְרַיִם לָא לַהֲנָאָה אַסְגֵית סַמְמָנִין אַסוּ לָא סַלְקַת לִיךְ׃ **יב**שְׁמָעוּ עַמְמַיָא קְלָנַיִךְ וְצַוְחָתִיךְ אִתְמְלִיאַת אַרְעָא אֲרֵי גִבַּר בְּגִבַּר אִתְקָלוּ כַּחֲדָא אִתְקְטָלוּ תַרְוֵיהוֹן׃ **יג**פִּתְגַם נְבוּאָה דְמַלֵיל יְיָ עִם יִרְמְיָה נְבִיָא לְמֵיתֵי נְבוּכַדְרֶאצַר מַלְכָּא דְבָבֶל לְמִמְחֵי יַת אַרְעָא דְמִצְרָיִם׃ **יד**חֲווּ בְמִצְרַיִם וּבְסָרוּ בְּמִגְדוֹל וּבְסָרוּ בְּמַפַּס וּבְתַחְפַּנְחֵס אֲמָרוּ אִזְדְרֵז וְאַתְקֵין לָךְ אֲרֵי קְטִילַת חַרְבָּא סַחֲרָנָךְ׃ **טו**מָא דֵין אִתְּבַרוּ גִבָּרָךְ וְלָא יְכִילוּ לְמֵיקָם אֲרֵי יְיָ תַּבְרִינוּן׃ **טז**אַסְגִיאוּ מַתְקְלֵיהוֹן אַף אִשְׁתְּמַעוּ גְבַר לְחַבְרֵיהּ וְיֵימְרוּן קוּמוּ וּנְתוּב לְעַמְנָא וּלְאַרְעָא יַלְדוּתָנָא מִן קֳדָם חַרְבָּא דְסָנְאָה דְהִיא כְחַמַר מְרַוְיָא׃ **יז**זַמִינוּ לְתַמָן פַּרְעֹה מַלְכָּא דְמִצְרַיִם דְסַגִיאִין אִתְרְגוּשְׁתֵיהּ מַעְדֵי זִמְנַיָא׃ **יח**קְיַם אֲנָא אֲמַר מַלְכָּא יְיָ צְבָאוֹת שְׁמֵיהּ אֲרֵי כְּמָא דְיַצִיב פִּתְגָמָא דְתָבוֹר בְּטוּרַיָא וּכְכַרְמְלָא בְּיַמָא כֵּן יֵיתֵי תְבִירֵיהּ׃ **יט**מָנֵי גָלוּתָא אַתְקִינִי לִיךְ מַלְכוּת כְּנִשְׁתָּא דְמִצְרַיִם אֲרֵי מַפַּס לְצָדוּ תְהֵי וְתִצְדֵי מִבְּלִי יָתֵיב׃ **כ**מַלְכוּת יָאַיָא הֲוַת מִצְרַיִם עַמְמִין קְטוֹלִין מִצִפּוּנָא יֵיתוּן עֲלָהּ לְמִבְזָהּ׃ **כא**אַף רַבְרְבָהָא בְגַוָהּ כְּעִגְלֵי רִבְקָא אֲרֵי אַף אִינוּן אִתְפְּנִיאוּ עֲרָקוּ כַּחֲדָא לָא יָכִילוּ לְמֵיקַם אֲרֵי יוֹם תְּבַרְהוֹן אָתָא עֲלֵיהוֹן עִידַן סְעוּדָן בִּישְׁתֵּהוֹן׃ **כב**קַל נִיקוּשׁ זְיָנֵיהוֹן כְּחֵיוָן זָחֲלִין אֲרֵי בְמַשִׁרְיָן יְהָכוּן עֲלֵיכוֹן וּכְמָא דְעָלִין בְּכַשִׁילִין לְמֵיקַץ אָעֵי חוּרְשָׁא׃ **כג**שֵׁיצוּ רַבְרְבָהָא אֲמַר יְיָ אֲרֵי לֵית לְהוֹן סוֹף אֲרֵי סָגִיאִין מִזַחֲלָא וְלֵית לְהוֹן מִנְיָן׃ **כד**בְּהִיתַת מַלְכוּת מִצְרַיִם אִתְמְסָרַת בְּיַד עַמָא דְאָתָא עֲלָהּ מִצִפּוּנָא׃ **כה**אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַסְעַר עַל אִתְרְגוּשַׁת אֲלַכְּסַנְדְרַיָא וְעַל פַּרְעֹה וְעַל מִצְרַיִם וְעַל טַעֲוָתָהָא וְעַל מַלְכְּהָא וְעַל פַּרְעֹה וְעַל דְמִתְרַחֲצִין עֲלוֹהִי׃ **כו**וְאֶמְסְרִינוּן בְּיַד דְבָעָן לְמִקְטַלְהוֹן וּבְיַד נְבוּכַדְרֶאצַר מַלְכָּא דְבָבֶל וּבְיַד עֲבְדוֹהִי וּבָתַר כֵּן תִּשְׁרֵי כְּיוֹמֵי קֶדֶם אֲמַר יְיָ׃ **כז**וְאַתְּ לָא תִדְחַל עַבְדִי יַעֲקֹב וְלָא תִתְּבַר יִשְׂרָאֵל אֲרֵי הָא אֲנָא פְּרִיק לִיךְ מֵרָחִיק וְיַת בְּנָךְ מֵאֲרַע גָלוּתְהוֹן וִיתוּבוּן דְבֵית יַעֲקֹב וְיִשְׁקְטוּן וְיִשְׁרוּן לְרוֹחֲצָן וְלֵית דְמָנִיד׃ **כח**אַתְּ לָא תִדְחַל עַבְדִי יַעֲקֹב אֲמַר יְיָ אֲרֵי בְּסַעֲדָךְ מֵימְרִי אֲרֵי אַעְבֵיד גְמִירָא בְּכָל עַמְמַיָא דִי אַגְלֵיתָךְ לְתַמָן וְעִמָךְ לָא אַעְבֵּיד גְמִירָא וְאַיְתֵי עֲלָךְ יְסוּרִין לְאַלְפוּתָךְ בְּרַם בְּדִין חֲסוֹךְ וְשֵׁיצָאָה לָא אֱשֵׁיצִינָךְ׃

**Jeremiah 47**

**א**דַהֲוָה פִּתְגָם נְבוּאָה מִן קֳדָם יְיָ עִם יִרְמְיָה נְבִיָא עַל פְּלִשְׁתָּאֵי עַד לָא יֵיתֵי פַרְעֹה וְיִמְחֵי יַת יַתְבֵי עַזָה׃ **ב**כִּדְנַן אֲמַר יְיָ הָא עַמְמַיָא אָתָן מִצִפּוּנָא וִיהוֹן כְּנַחַל מְגַבֵּר וְיִבְזוּן אַרְעָא וּמְלָאָהּ קִרְוַיָא וּדְיַתְבִין בְּהוֹן וִיצַוְחוּן בְּנֵי אֱנָשָׁא וִילֵילוּן כָּל יַתְבֵי אַרְעָא׃ **ג**מִקַל מַפְסוּעִית פַּרְעַת גִבָּרוֹהִי מִזִיעַ לִרְתִיכוֹהִי אִתְרְגוּשַׁת גַלְגַלוֹהִי לָא מִתְפְּנָן אַבְהָן לְרַחָמָא עַל בְּנִין מֵאִתְרַשְׁלוֹת יְדִין׃ **ד**עַל יוֹמָא דְאָתֵי לְמִבַּז יַת כָּל אַרְעָא פְּלִשְׁתָּאֵי לְשֵׁיצָאָה לְצוֹר וּלְצִידוֹן כָּל שְׁאַר סָעִיד אֲרֵי אַבֵּיז יְיָ יַת אֲרַע פְּלִשְׁתָּאֵי שְׁאַר נַגְוַת קַפּוּטְקָאֵי׃ **ה**מְטַת פּוּרְעָנוּתָא לְיַתְבֵי עַזָה אִתְּבָר אַשְׁקְלָנָאֵי שְׁאַר תּוּקְפְהוֹן עַד אֵימָתַי תִתְהַמָמוּן׃ **ו**וַי חַרְבָּא דִשְׁלִיחָא מִן קֳדָם יְיָ עַד אֵימָתַי לָא תְנוּחִין אִתְכַּנְשִׁי לְנִדְנָךְ לְבֵית זִמְנָא תְנוּחִין׃ **ז**אֵיכְדֵין תְנוּחִין וַיָי פַּרֵיד עֲלָהּ עַל אַשְׁקְלוֹן וְעַל סְפַר יַמָא לְתַמָן מְזַמְנָהּ׃

**Jeremiah 48**

**א**לְמוֹאָב כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל וַי עַל נְבוֹ אֲרֵי אִתְבְּזִיזַת בְּהִיתַת אִתְכְּבִישַׁת קִרְיָתַיִם בְּהִיתוּ מִבֵּית רוֹחֲצָנְהוֹן וְאִתְּבָרוּ׃ **ב**לֵית עוֹד תּוּשְׁבְּחָא לְמוֹאָב בְּחֶשְׁבּוֹן חֲשִׁיבוּ עֲלָהּ בִּישָׁא אֲתוֹ וּנְשֵׁיצִינָא מִלְמֶהֱוֵי עַמָא אַף מַדְמַן תִּתַּבָּרִין בַּתְרָךְ יְהָכוּן קְטוֹלֵי חַרְבָּא׃ **ג**קַל צִוְחָתָא מֵחוֹרוֹנָיִם בִּזָא וּתְבָרָא רַבָּא׃ **ד**אִתְּבָרַת מַלְכוּת מוֹאָב בַּסָרוּ צִוְחֲתָא שִׁלְטוֹנֵיהוֹן׃ **ה**אֲרֵי מַסוּקִית לוּחִית כַּד בָּכָן יִסְקוּן בָּכָן אֲרֵי בְּמַחֲתֵית חוֹרוֹנַיִם צִוְחַת תְּבִירֵי קְרָב יְבַסְרוּן׃ **ו**עֲרָקוּ שֵׁיזִיבוּ נַפְשֵׁיכוֹן וַהֲווֹ כְּמִגְדַל עֲרוֹעֵר דְשָׁרָן בִשְׁכוּנִין בְּמַדְבְּרָא׃ **ז**אֲרֵי חֲלַף דְאִתְרְחִיצַת בְּאוֹצָרָךְ וּבְבֵית גִנְזָךְ אַף אַתְּ תִּתְאַחֲדִין וְיִפּוֹק כְּמוֹשׁ בְּגָלוּתָא פָּלְחוֹהִי וְרַבְרְבוֹהִי כַּחֲדָא׃ **ח**וְיֵיתוּן בָּזוֹזִין עַל כָּל קִרְוֵיהוֹן וְקִרְוָא מִנְהוֹן לָא תִשְׁתֵּיזִיב וְיֵיבְדוּן דְיָתְבִין בְּעוּמָקָא וְיִשְׁתֵּיצוּן דְשָׁרָן בְּמֵישְׁרָא דַאֲמַר יְיָ׃ **ט**אַעְדוֹ בִתְרָא מִן מוֹאָב אֲרֵי מִגְלָא תִגְלֵי וְקַרְוָהָא לְצָדוּ יֶהֱוְיַן מִבְּלִי יָתֵיב בְּהוֹן׃ **י**לִיט דִי עָבֵיד עֲלָהּ עוֹבָדָא מִן קֳדָם יְיָ בְּנִכְלָא וְלִיט דְמָנַע חַרְבֵּיהּ מִקְטוֹל׃ **יא**שָׁלָן מוֹאֲבָאֵי מִזְעוּרֵיהוֹן וְשָׁקְטִין אִינוּן עַל נִכְסֵיהוֹן וְלָא אִתְגְלִיאוּ מֵאֲתַר לְאַתְרָא וּבְגָלוּתָא לָא הֲלִיכוּ עַל כֵּן אוֹרִיכוּ שְׁלֵיוָא נִכְסֵיהוֹן כְּחַמְרָא דִנְטִיר עַל שָׁמְרֵיהּ וְרֵיחֵיהּ לָא פָג׃ **יב**בְּכֵן הָא יוֹמַיָא אַתָן אֲמַר יְיָ וְאֶשְׁלַח עֲלֵיכוֹן בָּזוֹזִין וְיִבְזוּנוּנוּן וְנִכְסֵיהוֹן יְרוֹקְנוּן וְטוּב אַרְעֲהוֹן יְגַמְרוּן׃ **יג**וְיִבְהֲתוּן מוֹאֲבָאֵי דְפָלְחִין לִכְמוֹשׁ כְּמָא דִבְהִיתוּ בֵּית יִשְׂרָאֵל מִבֵּית אֵל רוּחֲצָנְהוֹן׃ **יד**אֵיכְדֵין תֵּמְרוּן גִבָּרִין אֲנַחְנָא וְגַבְרִין דְחֵילָא לְמֶעְבַּד קְרָבָא׃ **טו**אִתְבְּזִיזוּ מוֹאֲבָאֵי וְקִרְוֵיהוֹן חָרוֹבָא וּשְׁפַר עוֹלֵימֵיהוֹן יִתְמַסְרוּן לִקְטָלָא אֲמַר מַלְכָּא יְיָ צְבָאוֹת שְׁמֵיהּ׃ **טז**קָרֵיב תְּבַרְהוֹן דְמוֹאֲבָאֵי לְמֵיתֵי וּבִשְׁתְּהוֹן מוֹחַיָא לַחֲדָא׃ **יז**דְווֹ עֲלוֹהִי כָּל סַחֲרָנוֹהִי וְכָל יָדְעֵי שְׁמֵיהּ אֲמָרוּ אֵיכְדֵין אִתְּבַר מְלַךְ מַבְאִישׁ שִׁלְטוֹן מָעִיק׃ **יח**חוּתִי מִיְקָרָא וְתוּבִי בְצַחְיָא מַלְכוּת כְּנִשְׁתָּא דְדִיבוֹן אֲרֵי בָזוֹזִין אֱתוֹ עַל מוֹאָב סְלִיקוּ עֲלָךְ חַבִּילוּ כְּרַכַּיִךְ׃ **יט**עַל אוֹרְחָא קוּמוּ וּסְכוּ דְיַתְבִין בַּעֲרוֹעֵר שְׁאִילוּ שְׁאִילוּ לְמֶעְרְקַיָא וּלְמִשֵׁיזָבַיָא אֲמָרוּ מָה הֲוָה עַל תְּבָרָא דֵיכִי׃ **כ**בְּהִיתוּ מוֹאֲבָאֵי אֲרֵי אִתְּבָרוּ אַיְלִילוּ וּצְוָחוּ חֲווּ בְאַרְנוֹן אֲרֵי אִתְבְּזִיזוּ מוֹאֲבָאֵי׃ **כא**וְעָבְדֵי פּוּרְעֲנוּתָא מָטוּ לַאֲרַע מֵישִׁרָא לְחוֹלוֹן וּלְיַהֵץ וְעַל מֵיפָעַת׃ **כב**וְעַל דִיבוֹן וְעַל נְבוֹ וְעַל בֵּית דִבְלָתָיִם׃ **כג**וְעַל קִרְיָתָיִם וְעַל בֵּית גְמוּל וְעַל בֵּית מְעוֹן׃ **כד**וְעַל קִרְיוֹת וְעַל בָּצְרָה וְעַל כָּל קִרְוֵי אֲרַע מוֹאָב דִרְחִיקִין וּדְקָרִיבִין׃ **כה**אִתְקַטְפַת מַלְכוּת מוֹאָב וְשִׁלְטָנֵיהוֹן אִתְּבָרוּ אֲמַר יְיָ׃ **כו**אַיְתָא עֲלֵיהוֹן עָקָא וִיהוֹן דָמָן לְרַוְיָא אֲרֵי עַל עַמָא דַייָ אִתְרַבְרָבוּ וְיִדְרְשׁוּן מוֹאָבָאֵי בְּאַתְרֵיהוֹן לְלָעֵיב אַף אִינוּן׃ **כז**וְעַל דַחֲדִיתוּן עַל תְּבִירֵיהּ דְיִשְׂרָאֵל בִּדְלָא חֲטוֹ לְכוֹן כְּאִלוּ בְּגַנָבִין אִשְׁתְּכָחוּ וְעַל דְאַסְגֵיתוּן עֲלֵיהוֹן פִּתְגָמִין בְּכֵן תְּטַלְטְלוּן׃ **כח**שְׁבָקוּ קִרְוַיָא וּשְׁרוֹ בְכֵיפָא יַתְבֵי מוֹאָב וַהֲווֹ כְיוֹנָה דְשַׁבְקָא פוּם שׁוֹבְכָא וְנָחֲתָא וְשַׁרְיָא בְּאַרְעִית גוּבָא׃ **כט**שְׁמַעְנָא רַבְרְבֵי מוֹאָב דְמִתְגַאָן לַחֲדָא רַבְרְבֵיהוֹן וּמְפַנְקֵיהוֹן וְגֵיוָתָנוּתְהוֹן וְרָמוּת לִבְּהוֹן׃ **ל**קָדָמַי גְלַן אֲמַר יְיָ עוֹבְדֵי רַבְרְבָנֵיהוֹן וְלָא תַקְנִין יַקִירֵיהוֹן לָא כִדְכָשַׁר עֲבָדוּ׃ **לא**עַל כֵּן עַל מוֹאָבָאֵי מְיַלְלִין וְעַל מוֹאָבָאֵי כּוּלְהוֹן מְצַוְחִין עַל אֱנַשׁ כְּרַךְ תּוּקְפֵהוֹן דָוָן׃ **לב**בְּכֵן כְּמָא דְאַיְתֵיתִי מַשִׁרְיָן עַל יַעְזֵר כֵּן אַיְתֵי קְטוֹלִין עַל שִׂבְמָא מְטַלְטְלָךְ גָזוּ עֲבָרוּ יַמָא עַד יַם יַעְזֵר מָטוּ עַל חִצְרִיךְ וְעַל קַטְפִיךְ בָּזוּזִין נָפְלוּ׃ **לג**וְתִתְכְּנֵישׁ בִּיעַ וְחֶדְוָא מִכַּרְמְלָא וּמֵאֲרַע מוֹאָב וַחֲמַר מִמַעַצְרַיָא אֲבַטְלֵית לָא יַעְצְרוּן עִיצוּרִין וְלָא יְרִימוּן בְּקָלְהוֹן׃ **לד**מִצִוְחַת חֶשְׁבּוֹן עַד אֶלְעָלֵה עַד יַהַץ אִשְׁתְּמַע קָלְהוֹן מִצוֹעַר עַד חוֹרוֹנַיִם עֶגְלַת תַּלְתִּית רַבְּתָא אֲרֵי אַף מֵי נְמָרִים לְצָדוּ יְהוֹן׃ **לה**וַאֲבַטֵיל מִן מוֹאָב אֲמַר יְיָ מַקְרִיב קוּרְבַּן עַל בָּמָתָא וּמַסִיק בּוּסְמִין לְטַעֲוָתֵיהּ׃ **לו**עַל כֵּן בְּלִבְּהוֹן מוֹאָבָאֵי כְּכִינוֹרָא הָמָן וְלִבְּהוֹן עַל אֱנַשׁ כְּרַךְ תּוּקְפֵיהוֹן כִּזְמַר אֲבוּבִין דָוֵי עַל כֵּן שְׁאָר נִכְסֵיהוֹן דִקְנוֹ יִתְבַּזְזוּן׃ **לז**אֲרֵי כָּל סְעַר רֵישׁ נְתַר וְכָל דְקַן גִלוּחַ עַל כָּל סִיעַן מִתְהַמְמִין וְעַל חַרְצִין סָק׃ **לח**עַל כָּל אֱגָרֵיהוֹן דְמוֹאֲבָאֵי וּבִרְחוֹבֵיהוֹן כּוּלְהוֹן עָבְדִין מִסְפֵּדָא אֲרֵי תְבָרֵית יַת מַלְכוּת מוֹאָב כְּמָנָא דְלֵית צְרוֹךְ בֵּיהּ אֲמַר יְיָ׃ **לט**אֵיכְדֵין אִתְּבָרוּ אַיְלִילוּ אֵיכְדֵין אַחְזָרוּ קְדִלְהוֹן מוֹאֲבָאֵי בְּהִיתוּ וִיהוֹן מוֹאֲבָאֵי לְחוֹךְ וְלִתְבִיר לְכָל סָחֳרָנֵיהוֹן׃ **מ**אֲרֵי כִדְנַן אֲמַר יְיָ הָא כְנִשְׁרָא דְמִשְׁתְּדֵי כֵּן יִסַק מֶלֶךְ בְּמַשִׁרְיָתֵיהּ וְיִשְׁרֵי עַל מוֹאָב׃ **מא**וְתִתְכְּבֵישׁ כְּרַכָּא וּמְצָדָתָא יִתְאַחְדָן וִיהֵי לֵב גִבָּרֵיהוֹן דְמוֹאֲבָאֵי בְּיוֹמָא הַהוּא כְּלֵב אִתְּתָא דְעָקָא לָהּ בְּחֶבְלָהָא׃ **מב**וְיִשְׁתֵּצוּן מוֹאֲבָאֵי מִלְמֶהֱוֵי עַם אֲרֵי עַל עַמֵיהּ דַייָ אִתְרָבְרָב׃ **מג**דַחֲלָא וְכוּמְצָא וּמְצָדָא עֲלָךְ יָתֵיב מוֹאָב אֲמַר יְיָ׃ **מד**דְיֶעְרוֹק מִן קֳדָם דַחֲלָא יִפּוֹל לְגוֹ כוּמְצָא וּדְיִסַק מִגוֹ כוּמְצָא אִתְאַחַד בִּסְרִגְתָּא אֲרֵי אַיְתֵי עֲלֵיהוֹן עַל מוֹאֲבָאֵי שְׁנַת סְעוּרַן חוֹבֵיהוֹן אָמַר יְיָ׃ **מה**עַל דִאֶשְׁתְּמָעוּ לְיַתְבֵי חֶשְׁבּוֹן גְלוֹ אִתְקְצַר חֵילֵיהוֹן עֲרָקוּ אֲרֵי קִידוּם תַּקִיף כְּאֶשְׁתָּא נְפַק מֵחֶשְׁבוֹן וְעָבְדֵי קְרָבָא כְּשַׁלְהוֹבִיתָא מִבֵּית סִיחוֹן וְקַטִילוּ רַבְרְבֵי מוֹאָב וְיַקִירֵי בְּנֵי אִתְרְגוּשָׁא׃ **מו**וַי לְכוֹן מוֹאֲבָאֵי אֲבַדְתּוּן עַמָא דְפַלְחִין לִכְמוֹשׁ אֲרֵי אִדַבְּרוּ בְנָךְ בְּשִׁבְיָא וּבְנָתָךְ בְּגָלוּתָא׃ **מז**וַאֲתֵיב גָלוּת מוֹאָב בְּסוֹף יוֹמַיָא אֲמַר יְיָ עַד הָכָא לְמֶעְבַּד פּוּרְעֲנוּת דִין מִן מוֹאָב׃

**Jeremiah 49**

**א**לִבְנֵי עַמוֹן כִּדְנַן אֲמַר יְיָ הַבְּנִין לֵית לְיִשְׂרָאֵל אִם יָרֵית לֵית לֵיהּ מָא דֵין אַחְסִין מַלְכְּהוֹן יַת אֲרַע גָד וְעַמֵיהּ בְקִרְווֹהִי יָתֵיב׃ **ב**בְּכֵן הָא יוֹמַיָא אָתָן אֲמַר יְיָ וְאַשְׁמַע לְרַבַּת בְּנֵי עַמוֹן יַבְּבוּת עָבְדֵי קְרָבָא וּתְהֵי לְתֵל צָדוּ וְיָתְבֵי כַפְרָנָהָא בְּנוּרָא יִתּוֹקְדוּן וְיַחְסְנוּן בְּנֵי יִשְׂרָאֵל נִכְסֵי עַמְמַיָא דַהֲווֹ מַחְסְנִין לְהוֹן אֲמַר יְיָ׃ **ג**אַיְלִילוּ יַתְבֵי חֶשְׁבּוֹן אֲרֵי אִתְבְּזִיזַת עֵי צְוָוחוּ יַתְבֵי כַפְרָנֵי רַבָּא אֶסָרוּ סַקִין סְפוּדוּ וְאִתְהַמְמוּן בְּסִיָען אֲרֵי מַלְכְּהוֹן בְּגָלוּתָא יְהַךְ פַּלְחוֹהִי וְרַבְרְבוֹהִי כַּחֲדָא׃ **ד**מַה אַתְּ מִשְׁתַּבְּחֵי בְּמֵישְׁרָךְ חֲרוֹבוּ תוּקְפָךְ מַלְכוּתָא טִפְּשָׁתָא דְמִתְרַחֲצָא בְּבֵית גִנְזָהָא אָמְרָה מַן יֵיעוּל עֲלָי׃ **ה**הָא אֲנָא מַיְתֵי עֲלָךְ דַחֲלָא אֲמַר יְיָ אֱלֹהִים צְבָאוֹת מִכָל סַחֲרָנָךְ וְתִתְבַּדְרוּן גְבַר לִקֳבֵיל אַפּוֹהִי וְלֵית דְמַכְנֵישׁ לִמְבַדְרַיָא׃ **ו**וּבָתַר כֵּן אָתֵיב יַת גַלְוַת בְּנֵי עַמוֹן אֲמַר יְיָ׃ **ז**לֶאֱדוֹם כִּדְנַן אֲמַר יְיָ צְבָאוֹת הֲלֵית עוֹד חוּכְמָא בְּדָרוֹמָא פְסַק מַלְכָּא מִבְּנַיָא אִתְקַלְקָלַת חוּכְמַתְהוֹן׃ **ח**עֱרוֹקוּ גְלוּ אַרְחִיקוּ לְמִתַּב יַתְבֵי דְדָן אֲרֵי תְבִיר עֵשָׂו אַיְתֵיתִי עֲלוֹהִי עִדָן סְעוּדַת חוֹבוֹהִי׃ **ט**אִם חֲטוֹפִין כִּקְטוֹפִין אֱתוֹ עֲלָךְ לָא אַשְׁאָרוּ עוֹלְלָן אִם גַנָבַיָא בְּלֵילְיָא חַבִּילוּ מִיסַתְהוֹן׃ **י**אֲרֵי אֲנָא אַיְתֵיתִי בְלוֹשִׁין עַל עֵשָׂו גִלִיתִי יַת מַטְמְרוֹהִי דְאִם יִבְעִי לְאִטַמְרָא לָא יִכּוּל אִתְבְּזִיזוּ בְּנוֹהִי וַאֲחוֹהִי וְקָרִיבוֹהִי וְלַיְתִינוּן׃ **יא**אַתּוּן בֵּית יִשְׂרָאֵל לָא תִּשְׁבַּקְתּוּן יַתְמֵיכוֹן אֲנָא אֲקַיֵם וְאַרְמַלְתְּכוֹן עַל מֵימְרִי יִתְרַחֲצָן׃ **יב**אֲרֵי כִדְנַן אֲמַר יְיָ הָא דְלָא חֲזֵי לְהוֹן לְמִשְׁתָּאֵי כַסָא דְלוּטָא מִשְׁתָּא יִשְׁתּוּן וְאַתּוּן מְדַמָן דְמִזְכָא תִּזְכּוּן לָא תִזְכּוּן אֲרֵי מִשְׁתָּא תִשְׁתּוּן׃ **יג**אֲרֵי בְמֵימְרֵי קַיְמֵית אֲמַר יְיָ אֲרֵי לְצָדוּ לְחִיסוּדִין לְחוֹרֶב וּלְלוּטָא תְּהִי בָצְרָה וְכָל קִרְוָהָא יֶהֶוְיָן לְחוּרְבָא לַעֲלָם׃ **יד**בְּסוֹרָא שְׁמָעֵית מִן קֳדָם יְיָ וְאִזְגַד בְּעַמְמַיָא שְׁלִיחַ אִתְכְּנִישׁוּ וַאֲתוֹ עֲלָהּ וְקוּמוּ לְאַגָחָא קְרָבָא׃ **טו**אֲרֵי הָא חַלָשׁ יְהַבְתָּךְ בְּעַמְמַיָא בְּסִיר בִּבְנֵי אֱנָשָׁא׃ **טז**טִפְּשׁוּתָךְ אַטְעִיאַת יָתָךְ רְשַׁע לִבָךְ דְאַתְּ דָמֵי לְנִשְׁרָא דְיִשְׁרֵי בְּשִׁינֵי כֵיפָא מוֹתְבֵיהּ בִּתְקוֹף רוּמָא אֲרֵי תָרֵים כְּנִשְׁרָא מְדוֹרָךְ מִתַּמָן בְּמֵימְרִי אַחֲתִינָךְ אֲמַר יְיָ׃ **יז**וּתְהֵי אֱדוֹם לְצָדוּ כָּל דְיֶעְבַּר עֲלָהּ יִכְלֵי וְיָגִיד עַל כָּל מְחָתָהָא׃ **יח**כַּהֲפֶכְתָּא דִסְדוֹם וַעֲמוֹרָה וְקָרִיבָהָא אֲמַר יְיָ לָא יְתִיב תַּמָן אֱנַשׁ וְלָא יִתּוֹתַב בָּהּ בַּר אֱנַשׁ׃ **יט**הָא מְלַךְ בְּמַשְׁרִיתֵיהּ יִסַק עֲלֵיהוֹן כְּאַרְיָא דְסָלֵיק מֵרוּם יַרְדְנָא (וַהֲוָה) לְדִיר רַעֲיָן אֲרֵי בִּזְמַן אַיְתִינוּן עֲלָהּ וְשַׁלְטוֹנִין אַמְנֵי עֲלָהּ אֲרֵי מַן כְּוָתִי וּמַן דִיעַרְעִינַנִי וְלֵית מְלַךְ דְאִית לֵיהּ תְּקוֹף קָדָמָי׃ **כ**בְּכֵן שְׁמָעוּ מַלְכָא דַייָ דִמְלַךְ עַל אֱדוֹם וּמַחְשַׁבְתֵּיהּ דַחֲשֵׁיב עַל יַתְבֵי אַרְעָא דָרוֹמָא אִם לָא יְגַרְרוּן וִיקַטְלוּן תַּקִיפֵי עַמָא אִם לָא יִצְדוּן עֲלֵיהוֹן מְדוֹרֵהוֹן׃ **כא**מִקַל מַפַּלְתְּהוֹן זָעַת אַרְעָא צִוְחֲתָא בְּיַמָא דְסוּף אִשְׁתְּמַע קָלְהוֹן׃ **כב**הָא כְּנִשְׁרָא דְסָלֵיק וּמִשְׁתְּדֵי כֵּן יִסַק מְלַךְ בְּמַשִׁרְיָתֵיהּ וְיִשְׁרֵי עַל בָּצְרָה וִיהֵי לֵב גִבָּרֵיהוֹן דֶאֱדוֹמָאֵי בְּיוֹמָא הַהוּא כְּלֵב אִתְּתָא דְעָקָא לָהּ בְּחֶבְלָהָא׃ **כג**לְדַמֶשֶׂק בְּהִיתוּ יַתְבֵי חֲמָת וְאַרְפָּד אֲרֵי בְּסוּרָא בִישָׁא שְׁמָעוּ אִתְּבָרוּ דַחֲלָא בְיַמָא וְיִצְפָּא אֲחַדְתִּינוּן הָא כְנָחֲתֵי יַמָא דְשָׁקְטִין וְלָא יָכְלִין לִמְנָח׃ **כד**אִתְרַשְׁלוּ יַתְבֵי דַמֶשֶׂק אִתְפְּנִיאוּ לְמֵיעֲרָק וְשִׁפְלוּתָא אֵחַדְתִּינוּן עָקָא וְחֶבְלִין אַחְדוּנוּן הָא כְּחֶבְלִין לְיָלַדְתָּא׃ **כה**אֵיכְדֵין לָא אִשְׁתְּבִיקַת קַרְתָּא מְשַׁבַּחְתָּא כְּרַכָּא חֲדָאָה׃ **כו**בְּכֵן יִתְרְמוּן עוּלֵימָהָא בִּרְחוֹבָהָא וְכָל גַבְרֵי עָבְדֵי קְרָבָא יִתְּבְּרוּן בְּעִדָנָא הַהִיא אֲמַר יְיָ צְבָאוֹת׃ **כז**וְאַדְלֵיק אֶשְׁתָּא בְּשׁוּרֵי דַמֶשֶׂק וּתְשֵׁיצֵי בִּירְנְיַת בַּר הֲדָר׃ **כח**לְקֵדָר וּלְמַמְלָכוֹת חָצוֹר דִמְחָא נְבוּכַדְרֶאצַר מַלְכָּא דְבָבֶל כִּדְנַן אֲמַר יְיָ קוּמוּ סַקוּ עַל קַדָר וּבְזָז יַת בְּנֵי מַדִינְחָא׃ **כט**מַשְׁכְּנֵיהוֹן וְעָנְהוֹן יִשְׁבּוּן יְרִיעָתְהוֹן וְכָל מָנֵיהוֹן וְגַמְלֵהוֹן יִסְבוּן לְהוֹן וְיִתְכַּנְשׁוּן עֲלֵיהוֹן דְקַטְלִין בְּחַרְבָּא מִסְחוֹר סְחוֹר׃ **ל**עֱרוּקוּ גְלוֹ לַחֲדָא אַרְחִיקוּ לְמִתַּב יַתְבֵי חָצוֹר אֲמַר יְיָ אֲרֵי מְלַךְ עֲלֵיכוֹן נְבוּכַדְרֶאצַר מַלְכָּא דְבָבֶל מַלְכָּא וַחֲשֵׁיב עֲלֵיכוֹן מַחְשְׁבָא׃ **לא**קוּמוּ סַקוּ עַל עַמָא דְיָתְבִין שְׁלֵיוָא שָׁרָן לְרוֹחֲצָן אֲמַר יְיָ לֵית לְהוֹן דָשִׁין וְעַבְרִין בִּלְחוֹדֵיהוֹן שָׁרָן׃ **לב**וִיהוֹן גַמְלֵיהוֹן לְבִזָא וַהֲמוֹן גֵיתֵיהוֹן לַעֲדֵי וֶאֱבַדְרִינוּן לְכָל רוּחַ מַקְפֵי פָתָא וּמִכָּל עֶבְרֵיהוֹן אַיְתֵי תְבַרְהוֹן אֲמַר יְיָ׃ **לג**וּתְהֵי חָצוֹר לִמְדוֹר יְרוֹדִין צָדוּ עַד עַלְמָא לָא יְתֵיב תַּמָן אֱנַשׁ וְלָא יִתְיְתֵיב בָּהּ בַּר אֱנָשׁ׃ **לד**דַהֲוָה פִתְגַם נְבוּאָה מִן קֳדָם יְיָ עִם יִרְמְיָה נְבִיָא עַל עֵילָם בְּרֵישׁ מַלְכוּת צִדְקִיָה מְלַךְ שִׁבְטָא דְבֵית יְהוּדָה לְמֵימָר׃ **לה**כִּדְנַן אֲמַר יְיָ צְבָאוֹת הָא אֲנָא תְבַר יַת תְּקוֹף עֵילָם רֵישׁ גִבָּרוּתְהוֹן׃ **לו**וְאַיְתִי עַל עֵילָם אַרְבַּע מַלְכְּוָן מֵאַרְבַּע רוּחֵי שְׁמַיָא וֶאֱבַדְרִינוּן לְכֹל רוּחָתָא הָאִלֵין וְלָא יְהֵי עַם דְלָא יְהָכוּן לְתַמָן מְטַלְטְלֵי עֵילָם׃ **לז**וְאֶתְּבַר יַת עֵילָם קֳדָם בַּעֲלֵי דְבָבֵיהוֹן וּקְדָם דְבָעָן לְמִקְטַלְהוֹן וְאַיְתֵי עֲלֵיהוֹן בִּישָׁא יַת תְּקוֹף רוּגְזִי אֲמַר יְיָ וֶאֱגָרֵי בַתְרֵיהוֹן דְקַטְלִין בְּחַרְבָא עַד דֶאֱשֵׁיצֵי יַתְהוֹן׃ **לח**וַאֲשַׁוֵי כוּרְסֵי מַלְכוּתִי בְּעֵילָם וְאוֹבִיד מִתַּמָן מְלַךְ וְשִׁלְטוֹן אֲמַר יְיָ׃ **לט**וִיהֵי בְּסוֹף יוֹמַיָא אֲתֵיב יַת גָלוּת עֵילָם אֲמַר יְיָ׃

**Jeremiah 50**

**א**פִּתְגָמָא דְמַלֵיל יְיָ עַל בָּבֶל וְעַל אֲרַע כַּסְדָאֵי בְּיַד יִרְמְיָה נְבִיָא׃ **ב**חֲווּ בְעַמְמַיָא וּבְסַרוּ וּזְקוּפוּ אָתָא בַּסְרוּ לָא תִמְנְעוּן אֲמָרוּ אִתְכְּבִישַׁת בָּבֶל בְּהִיתוּ דְפָלְחִין לְבַל אִתְּבָרוּ דְפָלְחִין לִמְרוֹדָךְ בְּהִיתוּ צַלְמְנָהָא אִתְּבְרָא טַעֲוָתָהָא׃ **ג**אֲרֵי סְלִיק עֲלָהּ עַם מֵאַרְעָא צִפוּנָא הוּא יְשַׁוֵי יַת אַרְעָהּ לְצָדוּ וְלָא יְהֵי יָתֵיב בָּהּ מֵאֱנָשָׁא עַד בְּעִירָא אִטַלְטָלוּ גְלוֹ׃ **ד**בְּיוֹמַיָא הָאִינוּן וּבְעִדָנָא הַהִיא אֲמַר יְיָ וְיִתְחַבְּרוּן בְּנֵי יִשְׂרָאֵל אִינוּן וּבְנֵי יְהוּדָה כַּחֲדָא בְּמִגְלֵיהוֹן כַּד הֲווֹ בְּכָן גְלוֹ וּבְמוֹתְבֵיהוֹן מֵאֲרַע גָלוּתְהוֹן פוּלְחָנָא דַייָ אֱלָהָהוֹן יִתְבְּעוּן׃ **ה**לְצִיוֹן יִשְׁאָלוּן לְמֵיזַל אוֹרְחָא מְכַבְּשָׁא קֳדָמֵיהוֹן יֵיתוּן וִיתּוֹסְפוּן עַל עַמֵיהּ דַייָ וְיַגְזַר לְהוֹן קַיָם עֲלָם דְלָא יִפְסוֹק׃ **ו**עָאן מְבַדְרָא הֲווֹ עַמִי מַלְכַיָא טַלְטְלוּנוּן שִׁלְטוֹנַיָא בַּזוּנוּן מִטוּר לְרָמָא גָלוּ אִתְנְשִׂיאוּ מִבֵּית רוּחֲצָנֵיהוֹן׃ **ז**כָּל דְאַשְׁכְּחוּנוּן בַּזוּנוּן וְסַנְאֵיהוֹן אָמְרִין לֵית עֲלָנָא חוֹבָא חֲלַף דְחָבוּ קֳדָם יְיָ אִתְרְחִיקוּ מִמְדוֹר קוּדְשֵׁיהּ וְסִבּוּר אֲבָהָתְהוֹן יְיָ׃ **ח**גְלוֹ מִגוֹ בָּבֶל וּמֵאֲרַע כַּסְדָאֵי פּוּקוּ וַהֲווֹ כְּרַבְרְבִין בְּרֵישׁ עַמָא׃ **ט**אֲרֵי הָא אֲנָא מֵיתֵי וּמַסֵיק עַל בָּבֶל מַשִׁרְיַת עַמְמִין סַגִיאִין מֵאַרְעָא צִפּוּנָא וִיסַדְרוּן עֲלָהּ קְרָב מִתַּמָן תִּתְאֲחַד גִרְרוֹהִי כְּגִבַּר מְתַכֵּיל לָא תָיְבִין רֵיקָן׃ **י**וּתְהֵי אֲרַע כַּסְדָאֵי לְבִזָא כָּל בָּזְזָהָא יִסְבְּעוּן אֲמַר יְיָ׃ **יא**אֲרֵי תֶחְדוּן וַאֲרֵי תְבוּעוּן בָּזְזֵי אַחְסַנְתִּי אֲרֵי תְרוּצוּן כְּעֶגְלֵי רִבְקָא וּתְטוּלוּן כְּגִבָּרַיָא׃ **יב**בְּהִיתַת כְּנִישַׁתְכוֹן לַחֲדָא אִתְבָרַת מְדִינַתְכוֹן הָא סוֹפְהוֹן דְעַמְמַיָא מִדְבָּר צָדֵי וַחֲרוֹב׃ **יג**עַל דְאַרְגֵיזְתְּ בָּבֶל קֳדָם יְיָ לָא תִּתְיְתֵב וּתְהֵי לְצָדוּ כֻּלָהּ כֹּל דְיֶעְבַּר עַל בָּבֶל יִכְלֵי וִיגִיד עַל כָּל מְחָתָהָא׃ **יד**סְדָרוּ עַל בָּבֶל סְחוֹר סְחוֹר כָּל מְחָתֵי קַשְׁתָּא שְׁדוֹ בָהּ לָא תְחוּסּוּן עַל גַרְרַיָא אֲרֵי קֳדָם יְיָ חָבַת׃ **טו**יַבִּיבוּ עֲלָהּ סְחוֹר סְחוֹר אִתְמְסָרַת בִּידֵיהוֹן נְפָלָא אֲשִׁיָתָהָא אִתְפַּגְרָא שׁוּרָהָא אֲרֵי פּוּרְעֲנּוּת עַמָא דַייָ הִיא אִתְפְּרָעוּ מִנָהּ כְּמָה דַעֲבַדְתָּא עֲבִידוּ לָהּ׃ **טז**שֵׁיצוּ מַלְכָּא מִבָּבֶל וַאֲחִדוּ חַרְבָּא בְּעִדַן קְטוֹל מִן קֳדָם חֶרֶב סַנְאָה דְהִיא כַּחֲמַר מְרַוְיָא גְבַר לְעַמֵיהּ יִתְפְּנוּן וּגְבַר לְאַרְעֵיהּ יֶעְרְקוּן׃ **יז**עַם מְבַדְרָא יִשְׂרָאֵל מַלְכַּיָא טַלְטְלִינוּן קַדְמָאָה שַׁלִיט בְּהוֹן מַלְכָּא דְאַתּוּר וְדֵין בַּתְרָאָה אַסְפִינוּן נְבוּכַדְרֶאצַר מַלְכָּא דְבָבֶל׃ **יח**בְּכֵן כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל הָא אֲנָא מַסְעֵר עַל מַלְכָּא דְבָבֶל וְעַל אַרְעֵיהּ כְּמָא דְאַסְעֲרֵית עַל מַלְכָּא דְאַתּוּר׃ **יט**וְאָתֵיב יַת יִשְׂרָאֵל לְאַתְרֵיהוֹן וְיִתְפַּרְנְסוּן בְּאַרְעָא כַרְמְלָא מַתְנָן וּבְטוּר בֵּית אֶפְרַיִם וְגִלְעָד וּמַקְדְשָׁא תִּשְׂבַּע נַפְשְׁהוֹן׃ **כ**בְּיוֹמַיָא הָאִינוּן וּבְעִדָנָא הַהִיא אֲמַר יְיָ יִתְבְּעוּן יַת חוֹבֵי יִשְׂרָאֵל וְלֵיתִינוּן וְחֶטְאֵי בֵּית יְהוּדָה וְלָא יִשְׁתַּכְּחוּן אֲרֵי אֶשְׁבּוֹק לִשְׁאָרָא דְאַשְׁאָר׃ **כא**עַל אַרְעָא דְעַמָא סַרְבָן סַקוּ עֲלָהּ וְעַל יַתְבֵי פִּקוֹד דְקַטְלִין בְּחַרְבָּא יֵיתוּן לְגַמְרָא שְׁאֵרִיתְהוֹן אֲמַר יְיָ וַעֲבֵיד כְּכֹל דְפַקֵידְתָּךְ׃ **כב**קַל קְרָבָא בְּאַרְעָא וּתְבָרָא רַבָּא׃ **כג**אֵיכְדֵין אִתְקְטֵיף וְאִתְּבַר מַלְכָּא דַהֲוָה מְזִיחַ לְכָל אַרְעָא אֵיכְדֵין הֲוַת לְצָדוּ בָּבֶל בְּעַמְמַיָא׃ **כד**אִיתְצֵידִית לִיךְ וְאַף אִתְאֲחַדְתְּ בָּבֶל וְאַתְּ לָא יְדָעַתְּ אִתְבְּעִיאוּ חוֹבָךְ אִשְׁתַּכָּחוּ וְאַף אִתְאֲחַדְתְּ אֲרֵי בְּעַמָא יְיָ אִתְגְרֵית׃ **כה**גְלָא יְיָ יַת בֵּית גְנָזֵיהּ וְאָפֵּיק יַת מָנֵי כָס דִלְוָט קֳדָמוֹהִי אֲרֵי עֲבִידָא הִיא קֳדָם יְיָ אֱלֹהִים צְבָאוֹת בְּאַרְעָא כַסְדָאֵי׃ **כו**עוּלוּ לָהּ מִסִטְרָא פְּתָחוּ אִבּוּלָהָא גְמִירוּ נִכְסָהָא כְּמָא דִמְגַמְרִין יַת עֲרֵימַת עִבּוּרָא כֵּן גַמְרוּהָא לָא יְהֵי לָהּ שְׁאָרָא׃ **כז**שֵׁיצִיאִי כָּל גִבָּרָהָא אִתְמַסְרָא לִקְטָלָא וַי עֲלֵיהוֹן אֲרֵי מְטָא יוֹם תְּבִירְהוֹן עִדַן סְעוּרַן בִּישַׁתְהוֹן׃ **כח**קַל דְעָרְקִין וּמִשְׁתֵּיזְבִין מֵאַרְעָא דְבָבֶל לְחַוָאָה בְצִיוֹן יַת פּוּרְעֲנוּתָא דַייָ אֱלָהָנָא פּוּרְעֲנּוּת הֵיכָלֵיהּ׃ **כט**בִּסְרוּ עַל בָּבֶל סַגִיאִין כָּל מָחֲתֵי קַשְׁתָּא שְׁרוֹ עֲלָהּ סְחוֹר סְחוֹר לָא יְהֵי לָהּ שֵׁיזְבָא שְׁלִימוּ לָהּ כְּאַגְרָהּ כְּכֹל דַעֲבְדַת עֱבִידוּ לָהּ אֲרֵי עַל עַמָא דַייָ בַּסְרַת אֲמָרַת מִלִין דְלָא כַשְׁרִין קֳדָם קַדִישָׁא דְיִשְׂרָאֵל׃ **ל**בְכֵן יִתְרְמִין עוּלֵימָהָא בִּרְחוֹבָהָא וְכָל אֱנָשֵׁי עָבְדֵי קְרָבָא יִתַּבְּרוּן בְּעִדָנָא הַהִיא אֲמַר יְיָ׃ **לא**הָא אֲנָא שְׁלַח רוּגְזַי עֲלָךְ מַלְכָּא רַשִׁיעָא אֲמַר יְיָ אֱלֹהִים צְבָאוֹת אֲרֵי מָטָא יוֹם תְבִירָךְ עִדַן סְעוּרַן בִּישְׁתִּיךְ׃ **לב**וְיִתְקֵיל מַלְכָּא רַשִׁיעַיָא וְיִפּוֹל וְלֵית לֵיהּ מֵקִים וְאַדְלֵיק אֶשְׁתָּא בְּקִרְווֹהִי וּתְשֵׁיצֵי כָּל סַחֲרָנֵיהוֹן׃ **לג**כִּדְנַן אֲמַר יְיָ צְבָאוֹת אֲנִיסִין בֵּית יִשְׂרָאֵל וּבֵית יְהוּדָה כַּחֲדָא וְכָל שָׁבֵיהוֹן אַתְקִיפוּ בְהוֹן מְסָרְבִין לְשַׁלְחוּתְהוֹן׃ **לד**פְּרִיקְהוֹן תַּקִיפָא יְיָ צְבָאוֹת שְׁמֵיהּ אִתְפְּרָעָא אִתְפְּרַע יַת עוּלְבָּנֵיהוֹן לְמִתְּבַר רַשִׁיעֵי אַרְעֵהוֹן וּלְאַיְתָאָה זְיָעָא לְכָל יַתְבֵי בָבֶל׃ **לה**דְקַטְלִין בְּחַרְבָּא יֵיתוּן עַל אַרְעָא דְכַסְדָאֵי אֲמַר יְיָ וְעַל יַתְבֵי בָבֶל וְעַל רַבְרְבָהָא וְעַל חַכִּימָהָא׃ **לו**דְקַטְלִין בְּחַרְבָּא יֵיתוּן עַל קִסְמָהָא וְיִשְׁתַּבְּשׁוּן דְקַטְלִין בְּחַרְבָּא יֵיתוּן עַל גִבָּרָהָא וְיִתַּבְּרוּן׃ **לז**דְקַטְלִין בְּחַרְבָּא יֵיתוּן עַל סוּסְוַתְהוֹן וְעַל רְתִיכֵיהוֹן וְעַל כָל סוּמְכְוָתָא דִי בְּגַוָהּ וִיהוֹן חֲלָשִׁין כִּנְשַׁיָא דְקַטְלִין בְּחַרְבָּא יֵיתוּן עַל בֵּית נִגְזָהָא וְיִתְבְּזִיזוּן׃ **לח**שַׁרְבָא בְמוֹהָא וְיִבְשׁוּן אֲרֵי אַרְעָא צַלְמָנַיָא הִיא וּבְטַעֲוָתָא מִשְׁתַּבְּחִין׃ **לט**בְּכֵן יְעַרְעָן תַּמְוָן בַּחֲתוּלִין וְיִשְׁרוּן בָּה בְּנַת נַעֲמִין וְלָא תִתֵּב עוֹד לַעֲלָם וְלָא תִשְׁרֵי עַד דָר וְדָר׃ **מ**רָחֵיק מֵימְרִי יַתְכוֹן כְּמָא דְרָחִיק יְיָ יַת סְדוֹם וְיַת עֲמוֹרָה וְקָרִיבָהָא אֲמַר יְיָ לָא יָתֵיב תַּמָן אֱנַשׁ וְלָא יִתּוֹתַב בָּהּ בַּר אֱנַשׁ׃ **מא**הָא עַמָא אֲתָא מִצִפּוּנָא וְעַמְמִין רַבְרְבִין וּמַלְכִין סַגִיאִין יֵיתוּן בִּגְלֵי מִסְיָפֵי אַרְעָא׃ **מב**קַשְׁתָּא וּתְרֵיסִין אֲחִידָן אַכְזְרָאִין אִינוּן וְלֵית לְהוֹן רַחֲמִין קָלְהוֹן כְּיַמָא בְּאִתְרְגוּשְׁתֵּיהּ וְעַל סוּסְוָתָא רָכְבִין מְסַדְרִין אִינוּן כִּגְבַר עָבֵיד קְרָבִין עֲלָךְ כְּנִשְׁתָּא דְבָבֶל׃ **מג**שְׁמַע מַלְכָּא דְבָבֶל וְאִתְרַשָׁלָא יְדוֹהִי עָקָא אֲחַדְתֵּיהּ הָא כְּחֶבְלִין לְיָלֶדְתָּא׃ **מד**הָא מְלַךְ בְּמַשִׁרְיָתֵיהּ יִסַק עֲלֵיהוֹן כְּאַרְיָא דְסָלֵיק מֵרוּם יַרְדְנָא וַהֲוֵי לְדִיר רָעֲיָן אֲרֵי בִזְמַן דְאַיְתִינוּן עֲלָהּ וְשִׁלְטוֹנִין אֲמַנֵי עֲלָהּ אֲרֵי מַן כְּוָתִי וּמַן דִיעַרְעִינַנִי וְלֵית מְלַךְ דְאִית לֵיהּ תְּקוֹף קֳדָמַי׃ **מה**בְּכֵן שְׁמָעוּ מַלְכָּא דַייָ דִי מְלַךְ עַל בָּבֶל וּמַחֲשַׁבְתֵּיהּ דַחֲשֵׁיב עַל יַתְבֵי אַרְעָא כַּסְדָאֵי אִם לָא יִגְרְרוּן וְיִקְטְלוּן תַּקִיפֵי עַמָא אִם לָא יִצְדוּן עֲלֵיהוֹן מְדוֹרֵיהוֹן׃ **מו**מִקַל דְאִתְאֲחָדַת בָּבֶל זָעַת אַרְעָא וְצִוְחָתָא בְּעַמְמַיָא אִשְׁתְּמָעַת׃

**Jeremiah 51**

**א**כִּדְנַן אֲמַר יְיָ הָא אֲנָא מַיְתֵי עַל בָּבֶל וְעַל יַתְבֵי אַרְעָא כַסְדָאֵי עַמְמִין קְטוֹלִין דְרָם לִבְּהוֹן וְשַׁפִּירִין בְּקוּמָא רוּחֲהוֹן מְחַבְּלָא׃ **ב**וְאֶשְׁלַח עַל בָּבֶל בָּזוֹזִין וְיִבְזוּנָהּ וִירוֹקְנוּן יַת אַרְעָא אֲרֵי הֲווֹ עֲלָהּ מִסְחוֹר סְחוֹר בְּיוֹם בִּישׁ׃ **ג**לָא יִמְתַּח דִמְתַּח קַשְׁתֵּיהּ וְלָא יִסַק בְּסִרְיָנַיָהּ וְלָא תְחוּסוּן עַל עוּלֵימָהָא גַמִירוּ כָּל נִכְסָהָא׃ **ד**וְיִתְרְמוֹן קְטוֹלִין בְּאַרְעָא כַּסְדָאֵי וּמַטְעֲנִין בְּשׁוֹקָהָא׃ **ה**אֲרֵי לָא שְׁבִיקִין בֵּית יִשְׂרָאֵל וִיהוּדָה מֵאֱלָהָהוֹן מַיָי צְבָאוֹת אֲרֵי אַרְעֲהוֹן אִתְמְלִיאַת חֲיָבֵי קְטוֹל מִמֵימַר קַדִישָׁא דְיִשְׂרָאֵל׃ **ו**עֲרוּקוּ מִגוֹ בָבֶל וְשֵׁיזָבוּ גְבַר נַפְשֵׁיהּ לָא תִלְקוֹן בְּחוֹבָהּ אֲרֵי עִדַן פּוּרְעֲנוּתָא הִיא קֳדָם יְיָ גִמְלָא הוּא מְשַׁלֵם לָהּ׃ **ז**הָא כְּכָסָא דְדַהֲבָא דְהוּא רְגִיג מִכָּל מָנַיָא כֵּן עִלֵי חוֹבָא דְבָבֶל בְּכֵן פּוּרְעֲנוּת תַּקִיפָא עֲתִידָא דְיֵיתֵי לָהּ מִן קֳדָם יְיָ עֲתִידִין דְיִתְרַווֹן מִנֵהּ רַוָן כָּל מַלְכֵי עַמְמַיָא וּמִכָּס פּוּרְעֲנוּתָא יִשְׁתּוּן עַמְמַיָא עַל כֵּן יִשְׁתַּגְשׁוּן עַמְמַיָא׃ **ח**בִּתְכֵּיף נָפְלַת בָּבֶל וְאִתְּבָרַת אֱלִילוּ עֲלָהּ סָבוּ שְׁעִיף לִתְבִירָהּ מָאִים תִּתַּסִי׃ **ט**אֲסֵינָא יַת בָּבֶל וְלָא מִתַּסְיָא שַׁבְקוּהָא וְנֵיזֵיל גְבַר לְאַרְעֵיהּ אֲרֵי קָרִיב לִשְׁמַיָא תְּבִירָהּ וּמְנַטֵל עַד שְׁמֵי שְׁמַיָא׃ **י**גְלָא יְיָ יַת זְכוּתָנָא אֲתוֹ וְנִשְׁתָּעֵי בְצִיוֹן יַת עוֹבָדָא דִי עָבֵיד יְיָ אֱלָהָנָא׃ **יא**שַׁנִינוּ גִרְרַיָא מְלוֹ שִׁלְטַיָא אָעִיר יְיָ יַת רוּחַ מַלְכֵי מָדַי אֲרֵי עַל בָּבֶל רְעוּתֵיהּ לְחַבְּלוּתָהּ אֲרֵי פּוּרְעֲנוּתָא דַייָ הִיא פּוּרְעֲנּוּת הֵיכְלֵיהּ׃ **יב**עַל שׁוּרֵי בָּבֶל זְקוּפוּ אָתָא אַתְקִיפוּ מְטַרְתָּא אַקִימוּ נָטְרַיָא אַתְקִינוּ חוּצְנָיָא אֲרֵי אַף חָשַׁב יְיָ אַף עָבֵיד יַת דְמַלֵיל עַל יַתְבֵי בָּבֶל׃ **יג**דְשַׁרְיָא עַל מַיִין סַגִיאִין סַגִיאִין בֵּית נִנָזָהָא מְטָא יוֹם תַּבְרִיךְ עִדַם סְעוּרַת בִּישׁוּתִיךְ׃ **יד**קַיָם יְיָ צְבָאוֹת בְּמֵימְרֵיהּ אֱלָהֵין אֲמַלִינִיךְ מַשִׁרְיַת עַמְמִין סַגִיאִין כְּזַחֲלָא וִירִימוּן עֲלָךְ קָלְהוֹן׃ **טו**אֲמַר אִלֵין דַעֲבַד אַרְעָא בְּחֵילֵיהּ שַׁכְלֵיל תֵּבֵל בְּחוּכְמְתֵיהּ וּבְסוּכְלְתָנוּתֵיהּ תְּלָא שְׁמַיָא׃ **טז**לְקַל מִתְּנֵיהּ רִכְפַת דְמַיִין בִּשְׁמַיָא וּמַסֵיק עֲנָנִין מִסְיָפֵי אַרְעָא בַּרְקִין לִזְמַן מִטְרָא עָבִיד וּמַפִּיק רוּחִין מִבֵּית גִנְזוֹהִי׃ **יז**אִטַפָּשׁוּ כָּל עַמְמַיָא מִלְמִידַע חוּכְמְתָא בְּהִית כָּל קִינֵי מִלְמֶעְבַּד צְלַם אֲרֵי שִׁקְרָא אַתִּיכוּנוּן וְלָא רוּחָא בְּהוֹן׃ **יח**לְמָא אִינוּן עוֹבַד תּוּלְעֲבָא בְּעִדַן דְאַסְעַר עֲלֵיהוֹן חוֹבֵיהוֹן יֵיבְדוּן׃ **יט**לָא כְאִלֵין חוּלְקֵי דְיַעֲקֹב אֲרֵי דִי בְרָא כוֹלָא הוּא וְיִשְׂרָאֵל חוּלַק שִׁבְטָא דְאַחֲסַנְתֵּיהּ יְיָ צְבָאוֹת שְׁמֵיהּ׃ **כ**מְבַדַר אַתְּ קֳדָמַי כְּרַכָּא דִי בֵּיהּ מָנֵי קְרָבָא וַאֲבַדַר בָּךְ עַמְמִין וַאֲחַבֵּיל בָּךְ מַלְכְּוָן׃ **כא**וַאֲבַדַד בָּךְ סוּסְוָן וּרְתִיכֵיהוֹן וַאֲבַדַר בָּךְ רְתִיכִין וְרִכְבֵיהוֹן׃ **כב**וַאֲבַדַר בָּךְ גְבַר וְאִתָּא וַאֲבַדַר בָּךְ סַב וְיָנִיק וַאֲבַדַר בָּךְ עוּלֵימִין וּבְתוּלָן׃ **כג**וַאֲבַדַר בָּךְ רַעֲיָא וְעֶדְרֵיהּ וַאֲבַדַר בָּךְ אִכַּר וּפַדְנֵיהּ וַאֲבַדַר בָּךְ שִׁלְטוֹנִין וְטוּרְנִין׃ **כד**וַאֲשַׁלֵם לְבָבֶל וּלְכֹל יַתְבֵי אַרְעָא כַסְדָאֵי יַת כָּל בִּישַׁתְהוֹן דַעֲבָדוּ בְּצִיוֹן לְעֵינֵיכוֹן אֲמַר יְיָ׃ **כה**הָא אֲנָא שְׁלַח רוּגְזִי עֲלָךְ כְּרַכָּא מְחַבְּלָא אֲמַר יְיָ דִמְחַבֵּיל יַת כָּל אַרְעָא וַאֲרֵים יַת מְחַת גְבוּרְתִּי עֲלָךְ וַאֲמַגְרִינָךְ מִן תּוּקְפָא וְאֶתְּנִינָךְ לִכְרַךְ יְקִידָא׃ **כו**וְלָא יִסְבוּן מִנָךְ מְלַךְ לְמָלְכוּ וְשִׁלְטוֹן לְשׁוּלְטָנוּ אֲרֵי צָדוּת עֲלַם תְּהֵי אֲמַר יְיָ׃ **כז**זְקוּפוּ אָתָא בְאַרְעָא תְּקַעוּ שׁוֹפָרָא בְּעַמְמַיָא זַמִינוּ עֲלָהּ עַמְמַיָא בַּסַרוּ עֲלָהּ מַלְכְּוַת אַרְעָא דְקַרְדוּ מַשִׁרְיַת הוּרְמִינֵי וְהַדֵיב זַמִינוּ עֲלָהּ עָבְדֵי קְרַבָא דִיהוֹן סַלְקִין סוּסְוַתְהוֹן מְפַנְכִין הָא כִזַחֲלָא דִמְצַלְהַב׃ **כח**זַמִינוּ עֲלָהּ עַמְמַיָא יַת מַלְכֵי מָדָי יַת שִׁלְטוֹנָהָא וְיַת כָּל טוּרְנָהָא וְיַת כָּל אֲרַע שׁוּלְטָנֵיהּ׃ **כט**וּתְזוּעַ אַרְעָא וְתִתְמְרַע אֲרֵי קָמָא עַל בָּבֶל מַחְשְׁבָתָא דַייָ לְשַׁוָאָה יַת אַרְעָא דְבָּבֶל לְצָדוּ מִבְּלִי יָתֵיב׃ **ל**אִתְמְנִיעוּ גִבָּרֵי בָּבֶל מִלְאֲגָחָא קְרָבָא יְתִיבוּ בְמִצָדַיָא אִתְּבָרַת גִבָּרוּתְהוֹן הֲווֹ חֲלִישִׁין כִּנְשַׁיָא אִתְדְלָקָא בִּרְנְיָתָהָא אִתְבָּרוּ עַבְּרָהָא׃ **לא**רָהִיט לִקֳדָמוּת רָהִיט יִרְהוֹט וּמְחַוֵי לִקֳדָמוּת מִחַוֵי לְחַוָאָה לְמַלְכָּא דְבָבֶל אֲרֵי אִתְכְּבִישַׁת קַרְתֵּיהּ מִסוֹפֵיהּ׃ **לב**וּמְגִיזָתָא אִתְאֲחָדָא וְיַת אֲגַמַיָא אוֹקִידוּ בְנוּרָא וְגַבְרֵי עָבְדֵי קְרָבָא אִתְבְּהִילוּ׃ **לג**אֲרֵי כִּדְנַן אֲמַר יְיָ צְבָאוֹת אֱלָהָא דְיִשְׂרָאֵל כְּנִשְׁתָּא דְבָבֶל דַמְיָא לְאִדְרָא דִמְטָא עִדַן אִדְרִיכוּתֵיהּ עוֹד (צִיבְחַר) כִּזְעֵיר וְיֵיתוּן בָּזוֹזִין עֲלָהּ׃ **לד**אֲמָרַת יְרוּשְׁלֵם בָּז נִכְסִי וְשֵׁיצַנִי נְבוּכַדְרֶאצַר מַלְכָּא דְבָבֶל נַפְּצַנִי כְּמָן רֵיקָן בַּלְעֵנִי כְּתַנִינָא מִלָא בֵּית גִנְזֵיהּ מִטוּב אַרְעִי טַלְטְלַנִי׃ **לה**חֲטוּפִי וּבוּזִי עַל בָּבֶל תֵּימַר כְּנִשְׁתָּא דְצִיוֹן וְחוֹבַת דַם זַכַּאי דְאִתְשַׁד בִּי עַל יַתְבֵי אַרְעָא כַסְדָאֵי תֵּימַר יְרוּשְׁלֵם׃ **לו**בְּכֵן כִדְנַן אֲמַר יְיָ הָא אֲנָא דָאִין יַת דִינִיךְ וּמִתְפְּרַע יַת פּוּרְעֲנוּתִיךְ וְאַחְרִיב יַת יַמָהּ וְאוֹבִישׁ יַת מַבּוּעָהָא׃ **לז**וּתְהֵי בָּבֶל לְיַגְרִין מְדוֹר יְרוֹדִין צָדוּ וְאִשְׁתְּמָמוּ מִבְּלִי יָתֵיב׃ **לח**כַּחֲדָא כְּאַרְיְוָן יִנְהֲמוּן כִּבְנֵי אַרְיְוָן יְרִימוּן קָלְהוֹן׃ **לט**אַיְתָא עֲלֵיהוֹן עָקָא וִיהוֹן דָמָן לְרַוְיָא בְּדִיל דְלָא יְהוֹן תַּקִיפִין וִימוּתוּן מוֹתָא תִנְיָינָא וְלָא יֵחוּן לְעַלְמָא דְאָתֵי אֲמַר יְיָ׃ **מ**אֶמְסָרִינוּן כְּתוֹרִין לִקְטָלָא כְּדִכְרִין עִם גַדְיָן׃ **מא**אֵיכְדֵין אִתְכְּבִישַׁת בָּבֶל וְאִתְאֲחַדַת תּוּשְׁבְּחַת כָּל אַרְעָא אֵיכְדֵין הֲוַת לְצָדוּ בָּבֶל בְּעַמְמַיָא׃ **מב**סְלִיק עַל בָּבֶל מְלַךְ בְּמַשִׁרְיָתֵיהּ דְסַגִי כְּמֵי יַמָא בְּאִתְרְגוּשַׁת גַלוֹהִי חֲפָא׃ **מג**הֲוָאָה קִרְוָאָה לְצָדוּ אַרְעָא צַדְיָא וְחָרְבָא אַרְעָא לָא יָתֵיב בָּהּ כָּל אֱנַשׁ וְלָא יֶעְבַר בָּהּ בַּר אֱנַשׁ׃ **מד**וְאַסְעַר עַל דְפָלְחִין לְבַל בְּבָּבֶל וְאַבֵּיז יַת נִכְסוֹהִי מִנֵיהּ וְלָא יִשְׁתַּמְעוּן לֵיהּ עוֹד עַמְמַיָא אַף שׁוּרִי בָּבֶל יִתְרְמוּן׃ **מה**פּוּקוּ מִגַוָהּ עַמִי וְשֵׁיזִיבוּ גְבַר יַת נַפְשֵׁיהּ מִתְּקוֹף רוּגְזָא דַיָי׃ **מו**וְדִלְמָא יְזוּעַ לִבְּכוֹן וְתִדַחֲלוּן מִן קֳדָם בְּסוֹרָתָא דְתִשְׁתְּמַע בְּאַרְעָא וְתֵיתֵי בְשַׁתָּא בְסוֹרְתָא וּבַתְרוֹהִי בְּשַׁתָּא בְסוֹרְתָּא וְיִסְגוֹן חֲטוּפִין בְּאַרְעָא וִיקוּם שִׁלְטוֹן עַל שִׁלְטוֹן׃ **מז**בְּכֵן הָא יוֹמַיָא אָתָן וְאַסְעַר עַל צַלְמֵי בָבֶל וְכָל אַרְעָא תֶחֱרוֹב וְכָל קְטִילָהָא יִתְמְרוּן בְּגַוָהּ׃ **מח**וִישַׁבְּחוּן עַל בָּבֶל שְׁמַיָא וְאַרְעָא וְכָל דִי בְהוֹן אֲרֵי מִצְפּוּנָא יֵיתוּן עֲלָה בָּזוֹזִין אֲמַר יְיָ׃ **מט**אַף בְּבָבֶל אִתְרְמִיאוּ קְטִילֵי יִשְׂרָאֵל אַף לְבָבֶל יִתְרְמוּן קְטִילֵי כָל אַרְעָא׃ **נ**מְשֵׁיזְבַיָא מֵחַרְבָּא גְלוֹ לָא תִתְעַכְּבוּן אִדְכָּרוּ מֵרָחִיק יַת פּוּלְחָנָא דַייָ וִירוּשְׁלֵם תִּסַק עַל לִבְּכוֹן׃ **נא**בְּהִיתְנָא אֲרֵי שְׁמַעְנָא חִסוּדִין חֲפַת אִתְכְּנָעוּתָא אַפָּנָא אֲרֵי עָלוּ נוּכְרָאִין וּסְאִיבוּ יַת בֵּית מַקְדָשָׁא דַיָי׃ **נב**בְּכֵן הָא יוֹמַיָא אָתָן אֲמַר יְיָ וְאַסְעַר עַל צַלְמָהָא וּבְכָל אַרְעָא יִתְרְמוּן קְטִילַיָא׃ **נג**אֲרֵי תִבְנֵי בָבֶל בִּנְיָנִין דְרָמִין עַד צֵית שְׁמַיָא וַאֲרֵי תִכְרוֹךְ כְּרַכִּין תַּקִיפִין עַד רוּמָא מִן קֳדָמֵי יֵיתוּן בָּזוֹזִין עֲלָהּ אֲמַר יְיָ׃ **נד**קַל צִוְחָתָא מִבָּבֶל וְתַבְרָא רַבָּא מֵאַרְעָא כַסְדָאֵי׃ **נה**אֲרֵי אַבֵּיז יְיָ יַת בָּבֶל וְאַבֵיד מִנָהּ מַשִׁרְיָן סַגִיאִין וְיִתְכַּנְשׁוּן עֲלֵיהוֹן מַשִׁרְיַת עַמְמִין סַגִיאִין וִירִימוּן בְּאִתְרְגוּשַׁת קָלְהוֹן׃ **נו**אֲרֵי אֱתוֹ עֲלָהּ עַל בָּבֶל בָּזוֹזִין וְאִתְאֲחִידוּ גִבְּרָהָא אִתְּבְרָא קַשְׁתּוֹתֵיהוֹן אֲרֵי אֱלָהָא מָרֵי גַמְלַיָא יְיָ שַׁלְמָא יְשַׁלֵם לְהוֹן גְמוּלְהוֹן׃ **נז**וַאֲרַוֵי רַבְרְבָהָא וְחַכִּימָהָא שׁוּלְטָנָהָא וְטוּרְנָהָא וְגִבָּרָהָא וִימוּתוּן מוֹתָא תִנְיָנָא וְלָא יֵיתוּן לְעַלְמָא דְאָתֵי אֲמַר מַלְכָּא יְיָ צְבָאוֹת שְׁמֵיהּ׃ **נח**כִּדְנַן אֲמַר יְיָ צְבָאוֹת שׁוּרֵי בָּבֶל פָּתַיָא אִתְחַמָרָא יִתְחַמְרוּן וְתַרְעָהָא רָמַיָא בְּנוּרָא יִתּוֹקְדוּן וְיֶהְלוּן עַמְמַיָא דְבָבֶל לְרֵיקָנוּ וּמַלְכְּוָתָא תְסוּף אֶשְׁתָּא וְיִשְׁתַּלְהוּן׃ **נט**פִּתְגָמָא דִי פַקֵיד יִרְמְיָה נְבִיָא יַת שְׂרָיָה בַר נֵרִיָה בַר מַחְסֵיָה כַּד אָזֵל בִּשְׁלִיחוּת צִדְקִיָה מְלַךְ שִׁבְטָא דְבֵית יְהוּדָה לְבָבֶל בְּשַׁתָּא רְבִיעֲתָא לְמַמְלְכֵיהּ וּשְׂרָיָה רַב תּוּקְרַבְתָּא׃ **ס**וּכְתַב יִרְמְיָה יַת כָּל בִּישְׁתָא דַעֲתִידָא לְמֵיתֵי עַל בָּבֶל עַל סִפְרָא חַד יַת כָּל פִּתְגָמַיָא הָאִלֵין דִכְתִיבִין עַל בָּבֶל׃ **סא**וַאֲמַר יִרְמְיָה לִשְׂרָיָה כְּמֵיתָךְ לְבָבֶל וְתֶחֱזֵי וְתִקְרֵי יַת כָּל פִּתְגָמַיָא הָאִלֵין׃ **סב**וְתֵימַר יְיָ אַתְּ גָזַרְתְּ עַל אַתְרָא הָדֵין לְשֵׁיצָיוּתֵיהּ בְּדִיל דְלָא לְמֶהֱוֵי בֵּיהּ יָתֵיב לְמֵאֱנָשָׁא וְעַד בְּעִירָא אֲרֵי צָדוּת עֲלַם תְּהֵי׃ **סג**וִיהֵי כְּשֵׁצָיוּתָךְ לְמִקְרֵי יַת סִפְרָא הָדֵין תִּקְטַר בֵּיהּ אַבְנָא וְתִרְמִינֵיהּ לְגוֹ פְּרָת׃ **סד**וְתֵימַר כְּדֵין תִּשְׁתְּקַע בָּבֶל וְלָא תְקוּם מִן קֳדָם בִּישְׁתָא דִי אֲנָא מַיְתֵי עֲלָהּ וְיִשְׁתַּלְהוֹן עַד הָכָא נְבוּאַת פִּתְגָמֵי יִרְמְיָהוּ׃

**Jeremiah 52**

**א**בַּר עַסְרִין וַחֲדָא שְׁנִין צִדְקִיָה כַּד מְלַךְ וַחֲדָא עַסְרֵי שְׁנִין מְלַךְ בִּירוּשְׁלֵם וְשׁוּם אִמֵיהּ חֲמוּטַל בַּת יִרְמְיָה מִלִבְנָה׃ **ב**וַעֲבַד דְבִישׁ קֳדָם יְיָ כְּכֹל דִי עֲבַד יְהוֹיָקִים׃ **ג**אֲרֵי עַל דְאַרְגִיזוּ קֳדָם יְיָ הֲוַת בִּירוּשְׁלֵם וּבִיהוּדָה עַד דְאַגְלֵי יַתְהוֹן מֵאַרְעָא בֵּית שְׁכִינְתֵּיהּ וּמְרִיד צִדְקִיָהוּ בְּמַלְכָּא דְבָבֶל׃ **ד**וַהֲוָה בְשַׁתָּא תְּשִׁיעֵיתָא לְמִמְלְכֵהּ בְּיַרְחָא עֲשִׂירָאָה בְּעַשְׂרָא לְיַרְחָא אֲתָא נְבוּכַדְרֶאצַר מַלְכָּא דְבָבֶל הוּא וְכָל מַשְׁרִיָתֵיהּ עַל יְרוּשְׁלֵם וּשְׁרָא עֲלָהּ וּבְנוֹ עֲלָהּ כַּרְכּוּם סְחוֹר סְחוֹר׃ **ה**וַעֲלַת קַרְתָּא בִּצְיָרָא עַד חֲדָא עַשְׂרֵי שְׁנִין לְמַלְכָּא צִדְקִיָהוּ׃ **ו**בְּיַרְחָא רְבִיעָאָה בְּתִשְׁעָא לְיַרְחָא וּתְקֵיף כַּפְנָא בְּקַרְתָּא וְלָא הֲוַת מֵיכַל לְעַמָא דְאַרְעָא׃ **ז**וְאִתְּרַעַת קַרְתָּא וְכָל גַבְרֵי עָבְדֵי קְרָבָא עֲרָקוּ וּנְפָקוּ מִן קַרְתָּא בְּלֵילְיָא בְּאוֹרַח תְּרַע בֵּין שׁוּרַיָא דִי עַל גִנְתָא דְמַלְכָּא וְכַסְדָאֵי שָׁרָן עַל קַרְתָּא סְחוֹר סְחוֹר וַאֲזַלוּ בְּאוֹרַח מֵישְׁרָא׃ **ח**וּרְדָפָא מַשִׁרְיַת כַּסְדָאֵי בָּתַר מַלְכָּא וְאַדְבִּיקוּ יַת צִדְקִיָה בְּמֵישְׁרֵי יְרֵיחוֹ וְכָל מַשִׁרְיָתֵיהּ אִתְבַּדָרָא מִנֵיהּ׃ **ט**וַאֲחִידוּ יַת מַלְכָּא וְאַסִיקוּ יָתֵיהּ לְוַת מַלְכָּא דְבָבֶל לְדִבְלָת בְּאַרְעָא דַחֲמָת וּמַלֵיל עִמֵיהּ פִּתְגָמֵי דִינִין׃ **י**וּנְכֵיס מַלְכָּא דְבָבֶל יַת בְּנֵי צִדְקִיָהוּ בְּרִבְלָתָה לְעֵינוֹהִי וְאַף יַת כָּל רַבְרְבֵי יְהוּדָה נְכַס בְּרִבְלָתָה׃ **יא**וְיַת עֵינֵי צִדְקִיָהוּ עַוֵר וְאַסְרֵיהּ בְּשִׁלְשְׁלָן דִנְחַשׁ וְאוֹבִילֵיהּ מַלְכָּא דְבָבֶל לְבָבֶל וִיהָבֵיהּ בְּבֵית אֲסִירֵי עַד יוֹם מוֹתֵיהּ׃ **יב**וּבְיַרְחָא חֲמִישָׁאָה בְּעַסְרָא לְיַרְחָא הִיא שְׁנַת תְּשַׁע עַסְרֵי שְׁנִין לְמַלְכָּא נְבוּכַדְרֶאצַר מַלְכָּא דְבָבֶל אֲתָא נְבוּזַרְאֲדָן רַב קָטוֹלַיָא קָם קֳדָם מַלְכָּא דְבָבֶל בִירוּשְׁלֵם׃ **יג**וְאוֹקֵיד יַת בֵּית מַקְדְשָׁא דַייָ וְיַת בֵּית מַלְכָּא וְיַת כָּל בָּתֵּי יְרוּשְׁלֵם וְיַת כָּל בָּתֵּי רַבְרְבַיָא אוֹקִיד בְּנוּרָא׃ **יד**וְיַת כָּל שׁוּרֵי יְרוּשְׁלֵם סְחוֹר סְחוֹר תְּרָעוּ כָּל מַשִׁרְיַת כַּסְדָאֵי דְעִם רַב קָטוֹלַיָא׃ **טו**וּמַחֲשִׁיכֵי עַמָא וְיַת שְׁאָרָא דְעַמָא דְאִשְׁתַּאֲרוּ בְקַרְתָּא וְיַת שְׁמִיעַיָא דְאִשְׁתַּמָעוּ עַל מַלְכָּא דְבָבֶל וְיַת שְׁאָר הֲמוֹנָא אַגְלֵי נְבוּזַרְאֲדָן רַב קָטוֹלַיָא׃ **טז**וּמֵחֲשִׁיכֵי עַמָא דְאַרְעָא אַשְׁאַר נְבוּזַרְאֲדָן רַב קָטוֹלַיָא לְמֶהֱוֵי מַפְלְחִין בְּחַקְלִין וּבְכַרְמִין׃ **יז**וְיַת עַמוּדֵי נְחָשָׁא דִי בְבֵית מַקְדְשָׁא דַייָ וְיַת בְּסִיסַיָא וְיַת יַמָא דִנְחָשָׁא דִי בְּבֵית מַקְדְשָׁא דַייָ תְּבַרוּ כַסְדָאֵי וְאוֹבִילוּ יַת כָּל נְחָשֵׁיהוֹן לְבָבֶל׃ **יח**וְיַת דוּדַיָא וְיַת מַגְרוֹפְיָתָא וְיַת מְזַמְרַיָא וְיַת מִזְרְקַיָא וְיַת בָּזִיכַיָא וְיַת כָּל מָנֵי נְחָשָׁא דַהֲווֹ מְשַׁמְשִׁין בְּהוֹן נְסִיבוּ׃ **יט**וְיַת קוּלַיָא וְיַת מַחְתְּיָתָא וְיַת מִזְרְקַיָא וְיַת דוּדַיָא וְיַת מְנַרָתָא וְיַת בָּזִיכַיָא וְיַת מְכִילָתָא דִי דַהֲבָא דַהֲבָא וְדִי כַסְפָּא כַסְפָּא נְסִיב רַב קָטוֹלַיָא׃ **כ**עֲמוּדַיָא תְּרֵין יַמָא חָד וְתוֹרֵי תְּרֵי עֲסַר דִנְחָשָׁא דִתְחוֹת בְּסִיסַיָא דַעֲבַד מַלְכָּא שְׁלֹמֹה בְּבֵית מַקְדָשָׁא דַייָ לָא הֲוָה מִתְקַל לִנְחָשְׁהוֹן דְכָל מָנַיָא הָאִלֵין׃ **כא**וְעַמוּדַיָא תַּמְנָא עַסְרֵי אַמִין רוּמֵיהּ דְעַמוּדָא חָד וְחוּט מְשַׁח תַּרְתָּא עַסְרֵי אַמִין מַקֵף לֵיהּ סְחוֹר סְחוֹר וְסוּמְכֵיהּ אַרְבַּע אֶצְבָּעִין חֲלִיל׃ **כב**וְקָרוּנְתְּהוֹן עֲלוֹהִי דִנְחָשָׁא וְרוּמָא דְקָרוּנְתְּהוֹן חֲדָא חֲמֵשׁ אַמִין וּסְרִיגְתָּא וְרִמוֹנַיָא עַל קְרוּנְתְּהוֹן סְחוֹר סְחוֹר כּוֹלָא נְחָשָׁא וּכְאִלֵין לְעַמוּדָא תִנְיָנָא וְרִמוֹנַיָא׃ **כג**וַהֲווֹ רִמוֹנַיָא תִּשְׁעִין וְשִׁתָּא בְעֶבְרָתָא כָּל רִמוֹנַיָא מְאָה עַל סְרִיגְתָּא סְחוֹר סְחוֹר׃ **כד**וּדְבַר רַב קָטוֹלַיָא יַת שְׂרָיָה כַּהֲנָא רַבָּא וְיַת צְפַנְיָה סְגַן כַּהֲנַיָא וְיַת תְּלָתָא אֲמַרְכְּלַיָא׃ **כה**וּמִן קַרְתָּא דְבַר גֵוִזָא חַד דַהֲוָה מְמַנָא עַל גַבְרֵי עָבְדֵי קְרָבָא וְשִׁבְעָא גַבְרִין דְחָזָן אַפֵּי מַלְכָּא דְאִשְׁתְּכִחוּ בְקַרְתָּא וְיַת סַפְרָא רַב חֵילָא דְכָנֵשׁ יַת עַמָא דְאַרְעָא וְשִׁתִּין גַבְרָא מֵעַמָא דְאַרְעָא דְאִשְׁתְּכִחוּ בְגוֹ קַרְתָּא׃ **כו**וּדְבַר יַתְהוֹן נְבוּזַרְאֲדָן רַב קָטוֹלַיָא וְאוֹבִיל יַתְהוֹן לְוַת מַלְכָּא דְבָבֶל לְרִבְלָת׃ **כז**וּמְחָא יַתְהוֹן מַלְכָּא דְבָבֶל וְקַטְלִינוּן בְּרִבְלָה בְּאַרְעָא דַחֲמָת וְאִתְגְלִיאוּ דְבֵית יְהוּדָה מֵעַל אַרְעֲהוֹן׃ **כח**דֵין עַמָא דְאַגְלֵי נְבוּכַדְרֶאצַר בִּשְׁנַת שְׁבַע יְהוּדָאֵי תִּלְתָא אַלְפִין וְעַסְרִין וּתְלָתָא׃ **כט**בִּשְׁנַת תַּמְנֵי עַסְרֵי לִנְבוּכַדְרֶאצַר מִירוּשְׁלֵם נַפְשָׁתָא תַּמְנֵי מְאָה וּתְלָתִין וְתַרְתֵּין׃ **ל**בִּשְׁנַת עַסְרִין וּתְלַת לִנְבוּכַדְרֶאצַר אֶגְלֵי נְבוּזַרְאֲדָן רַב קָטוֹלַיָא יְהוּדָאִי נַפְשָׁתָא שְׁבַע מְאָה אַרְבְּעִין וַחֲמֵשׁ כָּל נַפְשָׁתָא אַרְבְּעָא אַלְפִין וְשִׁית מְאָה׃ **לא**וַהֲוָה בִּתְלָתִין וּשְׁבַע שְׁנִין לְגָלוּת יְהוֹיָכִין מְלַךְ שִׁבְטָא דְבֵית יְהוּדָה בִּתְרֵי עֲשַׂר יַרְחִין בְּעַשְׂרִין וְחַמְשָׁא לְיַרְחָא רַבֵי אֱוִיל מְרוֹדַךְ מַלְכָּא דְבָבֶל בִּשְׁנַת מַלְכוּתֵיהּ יַת רֵישׁ יְהוֹיָכִין מְלַךְ שִׁבְטָא דְבֵית יְהוּדָה וְאַפֵּיק יָתֵיהּ מִבֵּית אֲסִירֵי׃ **לב**וּמַלֵיל עִמֵיהּ פִּתְגָמִין תַּקְנִין וִיהַב יַת כּוּרְסֵיהּ מֵעַיל לְכוּרְסֵי מַלְכַיָא דִי עִמֵיהּ בְּבָבֶל׃ **לג**וְשַׁנִי יַת לְבוּשֵׁי אִסוּרֵיהּ וְאָכִיל לַחֲמָא קָדָמוֹהִי תְּדִירָא כָּל יוֹמָא חַיוֹהִי׃ **לד**וְשֵׁרוּתֵהּ שֵׁרוּתָא תְּדִירָא מִתְיהֲבָא לֵיהּ מִן קֳדָם מַלְכָּא דְבָבֶל פִּתְגַם יוֹם בְּיוֹמֵיהּ עַד יוֹם מוֹתֵיהּ כֹּל יוֹמֵי חַיוֹהִי׃