***Παροιμιαι 1***

**1***Παροιμίαι Σαλωμῶντος υἱοῦ Δαυιδ,   
ὃς ἐβασίλευσεν ἐν Ισραηλ,***2***γνῶναι σοφίαν καὶ παιδείαν   
νοῆσαί τε λόγους φρονήσεως***3***δέξασθαί τε στροφὰς λόγων   
νοῆσαί τε δικαιοσύνην ἀληθῆ   
καὶ κρίμα κατευθύνειν,***4***ἵνα δῷ ἀκάκοις πανουργίαν,   
παιδὶ δὲ νέῳ αἴσθησίν τε καὶ ἔννοιαν·***5***τῶνδε γὰρ ἀκούσας σοφὸς σοφώτερος ἔσται,   
ὁ δὲ νοήμων κυβέρνησιν κτήσεται***6***νοήσει τε παραβολὴν καὶ σκοτεινὸν λόγον   
ῥήσεις τε σοφῶν καὶ αἰνίγματα.*

**7***Ἀρχὴ σοφίας φόβος θεοῦ,   
σύνεσις δὲ ἀγαθὴ πᾶσι τοῖς ποιοῦσιν αὐτήν·   
εὐσέβεια δὲ εἰς θεὸν ἀρχὴ αἰσθήσεως,   
σοφίαν δὲ καὶ παιδείαν ἀσεβεῖς ἐξουθενήσουσιν.***8***ἄκουε, υἱέ, παιδείαν πατρός σου   
καὶ μὴ ἀπώσῃ θεσμοὺς μητρός σου·***9***στέφανον γὰρ χαρίτων δέξῃ σῇ κορυφῇ   
καὶ κλοιὸν χρύσεον περὶ σῷ τραχήλῳ.***10***υἱέ, μή σε πλανήσωσιν ἄνδρες ἀσεβεῖς,   
μηδὲ βουληθῇς, ἐὰν παρακαλέσωσί σε λέγοντες***11***Ἐλθὲ μεθ’ ἡμῶν, κοινώνησον αἵματος,   
κρύψωμεν δὲ εἰς γῆν ἄνδρα δίκαιον ἀδίκως,***12***καταπίωμεν δὲ αὐτὸν ὥσπερ ᾅδης ζῶντα   
καὶ ἄρωμεν αὐτοῦ τὴν μνήμην ἐκ γῆς·***13***τὴν κτῆσιν αὐτοῦ τὴν πολυτελῆ καταλαβώμεθα,   
πλήσωμεν δὲ οἴκους ἡμετέρους σκύλων·***14***τὸν δὲ σὸν κλῆρον βάλε ἐν ἡμῖν,   
κοινὸν δὲ βαλλάντιον κτησώμεθα πάντες,   
καὶ μαρσίππιον ἓν γενηθήτω ἡμῖν.***15***μὴ πορευθῇς ἐν ὁδῷ μετ’ αὐτῶν,   
ἔκκλινον δὲ τὸν πόδα σου ἐκ τῶν τρίβων αὐτῶν·***16***οἱ γὰρ πόδες αὐτῶν εἰς κακίαν τρέχουσιν   
καὶ ταχινοὶ τοῦ ἐκχέαι αἷμα·***17***οὐ γὰρ ἀδίκως ἐκτείνεται δίκτυα πτερωτοῖς.***18***αὐτοὶ γὰρ οἱ φόνου μετέχοντες θησαυρίζουσιν ἑαυτοῖς κακά,   
ἡ δὲ καταστροφὴ ἀνδρῶν παρανόμων κακή.***19***αὗται αἱ ὁδοί εἰσιν πάντων τῶν συντελούντων τὰ ἄνομα·   
τῇ γὰρ ἀσεβείᾳ τὴν ἑαυτῶν ψυχὴν ἀφαιροῦνται.*

**20***Σοφία ἐν ἐξόδοις ὑμνεῖται,   
ἐν δὲ πλατείαις παρρησίαν ἄγει,***21***ἐπ’ ἄκρων δὲ τειχέων κηρύσσεται,   
ἐπὶ δὲ πύλαις δυναστῶν παρεδρεύει,   
ἐπὶ δὲ πύλαις πόλεως θαρροῦσα λέγει***22***Ὅσον ἂν χρόνον ἄκακοι ἔχωνται τῆς δικαιοσύνης, οὐκ αἰ σχυνθήσονται·   
οἱ δὲ ἄφρονες, τῆς ὕβρεως ὄντες ἐπιθυμηταί,   
ἀσεβεῖς γενόμενοι ἐμίσησαν αἴσθησιν***23***καὶ ὑπεύθυνοι ἐγένοντο ἐλέγχοις.   
ἰδοὺ προήσομαι ὑμῖν ἐμῆς πνοῆς ῥῆσιν,   
διδάξω δὲ ὑμᾶς τὸν ἐμὸν λόγον.***24***ἐπειδὴ ἐκάλουν καὶ οὐχ ὑπηκούσατε   
καὶ ἐξέτεινον λόγους καὶ οὐ προσείχετε,***25***ἀλλὰ ἀκύρους ἐποιεῖτε ἐμὰς βουλάς,   
τοῖς δὲ ἐμοῖς ἐλέγχοις ἠπειθήσατε,***26***τοιγαροῦν κἀγὼ τῇ ὑμετέρᾳ ἀπωλείᾳ ἐπιγελάσομαι,   
καταχαροῦμαι δέ, ἡνίκα ἂν ἔρχηται ὑμῖν ὄλεθρος,***27***καὶ ὡς ἂν ἀφίκηται ὑμῖν ἄφνω θόρυβος,   
ἡ δὲ καταστροφὴ ὁμοίως καταιγίδι παρῇ,   
καὶ ὅταν ἔρχηται ὑμῖν θλῖψις καὶ πολιορκία,   
ἢ ὅταν ἔρχηται ὑμῖν ὄλεθρος.***28***ἔσται γὰρ ὅταν ἐπικαλέσησθέ με, ἐγὼ δὲ οὐκ εἰσακούσομαι ὑμῶν·   
ζητήσουσίν με κακοὶ καὶ οὐχ εὑρήσουσιν.***29***ἐμίσησαν γὰρ σοφίαν, τὸν δὲ φόβον τοῦ κυρίου οὐ προ είλαντο***30***οὐδὲ ἤθελον ἐμαῖς προσέχειν βουλαῖς,   
ἐμυκτήριζον δὲ ἐμοὺς ἐλέγχους.***31***τοιγαροῦν ἔδονται τῆς ἑαυτῶν ὁδοῦ τοὺς καρποὺς   
καὶ τῆς ἑαυτῶν ἀσεβείας πλησθήσονται·***32***ἀνθ’ ὧν γὰρ ἠδίκουν νηπίους, φονευθήσονται,   
καὶ ἐξετασμὸς ἀσεβεῖς ὀλεῖ.***33***ὁ δὲ ἐμοῦ ἀκούων κατασκηνώσει ἐπ’ ἐλπίδι   
καὶ ἡσυχάσει ἀφόβως ἀπὸ παντὸς κακοῦ.*

***Παροιμιαι 2***

**1***Υἱέ, ἐὰν δεξάμενος ῥῆσιν ἐμῆς ἐντολῆς κρύψῃς παρὰ σεαυτῷ,***2***ὑπακούσεται σοφίας τὸ οὖς σου,   
καὶ παραβαλεῖς καρδίαν σου εἰς σύνεσιν,   
παραβαλεῖς δὲ αὐτὴν ἐπὶ νουθέτησιν τῷ υἱῷ σου.***3***ἐὰν γὰρ τὴν σοφίαν ἐπικαλέσῃ   
καὶ τῇ συνέσει δῷς φωνήν σου,   
τὴν δὲ αἴσθησιν ζητήσῃς μεγάλῃ τῇ φωνῇ,***4***καὶ ἐὰν ζητήσῃς αὐτὴν ὡς ἀργύριον   
καὶ ὡς θησαυροὺς ἐξερευνήσῃς αὐτήν,***5***τότε συνήσεις φόβον κυρίου   
καὶ ἐπίγνωσιν θεοῦ εὑρήσεις.***6***ὅτι κύριος δίδωσιν σοφίαν,   
καὶ ἀπὸ προσώπου αὐτοῦ γνῶσις καὶ σύνεσις·***7***καὶ θησαυρίζει τοῖς κατορθοῦσι σωτηρίαν,   
ὑπερασπιεῖ τὴν πορείαν αὐτῶν***8***τοῦ φυλάξαι ὁδοὺς δικαιωμάτων   
καὶ ὁδὸν εὐλαβουμένων αὐτὸν διαφυλάξει.***9***τότε συνήσεις δικαιοσύνην καὶ κρίμα   
καὶ κατορθώσεις πάντας ἄξονας ἀγαθούς.***10***ἐὰν γὰρ ἔλθῃ ἡ σοφία εἰς σὴν διάνοιαν,   
ἡ δὲ αἴσθησις τῇ σῇ ψυχῇ καλὴ εἶναι δόξῃ,***11***βουλὴ καλὴ φυλάξει σε,   
ἔννοια δὲ ὁσία τηρήσει σε,***12***ἵνα ῥύσηταί σε ἀπὸ ὁδοῦ κακῆς   
καὶ ἀπὸ ἀνδρὸς λαλοῦντος μηδὲν πιστόν.***13***ὦ οἱ ἐγκαταλείποντες ὁδοὺς εὐθείας   
τοῦ πορεύεσθαι ἐν ὁδοῖς σκότους,***14***οἱ εὐφραινόμενοι ἐπὶ κακοῖς   
καὶ χαίροντες ἐπὶ διαστροφῇ κακῇ,***15***ὧν αἱ τρίβοι σκολιαὶ   
καὶ καμπύλαι αἱ τροχιαὶ αὐτῶν***16***τοῦ μακράν σε ποιῆσαι ἀπὸ ὁδοῦ εὐθείας   
καὶ ἀλλότριον τῆς δικαίας γνώμης.***17***υἱέ, μή σε καταλάβῃ κακὴ βουλὴ   
ἡ ἀπολείπουσα διδασκαλίαν νεότητος   
καὶ διαθήκην θείαν ἐπιλελησμένη·***18***ἔθετο γὰρ παρὰ τῷ θανάτῳ τὸν οἶκον αὐτῆς   
καὶ παρὰ τῷ ᾅδῃ μετὰ τῶν γηγενῶν τοὺς ἄξονας αὐτῆς·***19***πάντες οἱ πορευόμενοι ἐν αὐτῇ οὐκ ἀναστρέψουσιν   
οὐδὲ μὴ καταλάβωσιν τρίβους εὐθείας·   
οὐ γὰρ καταλαμβάνονται ὑπὸ ἐνιαυτῶν ζωῆς.***20***εἰ γὰρ ἐπορεύοντο τρίβους ἀγαθάς,   
εὕροσαν ἂν τρίβους δικαιοσύνης λείους.***21***χρηστοὶ ἔσονται οἰκήτορες γῆς,   
ἄκακοι δὲ ὑπολειφθήσονται ἐν αὐτῇ,   
ὅτι εὐθεῖς κατασκηνώσουσι γῆν,   
καὶ ὅσιοι ὑπολειφθήσονται ἐν αὐτῇ·***22***ὁδοὶ ἀσεβῶν ἐκ γῆς ὀλοῦνται,   
οἱ δὲ παράνομοι ἐξωσθήσονται ἀπ’ αὐτῆς.*

***Παροιμιαι 3***

**1***Υἱέ, ἐμῶν νομίμων μὴ ἐπιλανθάνου,   
τὰ δὲ ῥήματά μου τηρείτω σὴ καρδία·***2***μῆκος γὰρ βίου καὶ ἔτη ζωῆς καὶ εἰρήνην προσθήσουσίν σοι.***3***ἐλεημοσύναι καὶ πίστεις μὴ ἐκλιπέτωσάν σε,   
ἄφαψαι δὲ αὐτὰς ἐπὶ σῷ τραχήλῳ, καὶ εὑρήσεις χάριν·***4***καὶ προνοοῦ καλὰ ἐνώπιον κυρίου καὶ ἀνθρώπων.***5***ἴσθι πεποιθὼς ἐν ὅλῃ καρδίᾳ ἐπὶ θεῷ,   
ἐπὶ δὲ σῇ σοφίᾳ μὴ ἐπαίρου·***6***ἐν πάσαις ὁδοῖς σου γνώριζε αὐτήν,   
ἵνα ὀρθοτομῇ τὰς ὁδούς σου,   
[ὁ δὲ πούς σου οὐ μὴ προσκόπτῃ.]***7***μὴ ἴσθι φρόνιμος παρὰ σεαυτῷ,   
φοβοῦ δὲ τὸν θεὸν καὶ ἔκκλινε ἀπὸ παντὸς κακοῦ·***8***τότε ἴασις ἔσται τῷ σώματί σου   
καὶ ἐπιμέλεια τοῖς ὀστέοις σου.***9***τίμα τὸν κύριον ἀπὸ σῶν δικαίων πόνων   
καὶ ἀπάρχου αὐτῷ ἀπὸ σῶν καρπῶν δικαιοσύνης,***10***ἵνα πίμπληται τὰ ταμίειά σου πλησμονῆς σίτου,   
οἴνῳ δὲ αἱ ληνοί σου ἐκβλύζωσιν.*

**11***Υἱέ, μὴ ὀλιγώρει παιδείας κυρίου   
μηδὲ ἐκλύου ὑπ’ αὐτοῦ ἐλεγχόμενος·***12***ὃν γὰρ ἀγαπᾷ κύριος παιδεύει,   
μαστιγοῖ δὲ πάντα υἱὸν ὃν παραδέχεται.***13***μακάριος ἄνθρωπος ὃς εὗρεν σοφίαν   
καὶ θνητὸς ὃς εἶδεν φρόνησιν·***14***κρεῖττον γὰρ αὐτὴν ἐμπορεύεσθαι   
ἢ χρυσίου καὶ ἀργυρίου θησαυρούς.***15***τιμιωτέρα δέ ἐστιν λίθων πολυτελῶν,   
οὐκ ἀντιτάξεται αὐτῇ οὐδὲν πονηρόν·   
εὔγνωστός ἐστιν πᾶσιν τοῖς ἐγγίζουσιν αὐτῇ,   
πᾶν δὲ τίμιον οὐκ ἄξιον αὐτῆς ἐστιν.***16***μῆκος γὰρ βίου καὶ ἔτη ζωῆς ἐν τῇ δεξιᾷ αὐτῆς,   
ἐν δὲ τῇ ἀριστερᾷ αὐτῆς πλοῦτος καὶ δόξα·***16a***ἐκ τοῦ στόματος αὐτῆς ἐκπορεύεται δικαιοσύνη,   
νόμον δὲ καὶ ἔλεον ἐπὶ γλώσσης φορεῖ.***17***αἱ ὁδοὶ αὐτῆς ὁδοὶ καλαί,   
καὶ πάντες οἱ τρίβοι αὐτῆς ἐν εἰρήνῃ·***18***ξύλον ζωῆς ἐστι πᾶσι τοῖς ἀντεχομένοις αὐτῆς,   
καὶ τοῖς ἐπερειδομένοις ἐπ’ αὐτὴν ὡς ἐπὶ κύριον ἀσφαλής.***19***ὁ θεὸς τῇ σοφίᾳ ἐθεμελίωσεν τὴν γῆν,   
ἡτοίμασεν δὲ οὐρανοὺς ἐν φρονήσει·***20***ἐν αἰσθήσει ἄβυσσοι ἐρράγησαν,   
νέφη δὲ ἐρρύησαν δρόσους.*

**21***Υἱέ, μὴ παραρρυῇς,   
τήρησον δὲ ἐμὴν βουλὴν καὶ ἔννοιαν,***22***ἵνα ζήσῃ ἡ ψυχή σου,   
καὶ χάρις ᾖ περὶ σῷ τραχήλῳ.***22a***ἔσται δὲ ἴασις ταῖς σαρξί σου   
καὶ ἐπιμέλεια τοῖς σοῖς ὀστέοις,***23***ἵνα πορεύῃ πεποιθὼς ἐν εἰρήνῃ πάσας τὰς ὁδούς σου,   
ὁ δὲ πούς σου οὐ μὴ προσκόψῃ.***24***ἐὰν γὰρ κάθῃ, ἄφοβος ἔσῃ,   
ἐὰν δὲ καθεύδῃς, ἡδέως ὑπνώσεις·***25***καὶ οὐ φοβηθήσῃ πτόησιν ἐπελθοῦσαν   
οὐδὲ ὁρμὰς ἀσεβῶν ἐπερχομένας·***26***ὁ γὰρ κύριος ἔσται ἐπὶ πασῶν ὁδῶν σου   
καὶ ἐρείσει σὸν πόδα, ἵνα μὴ σαλευθῇς.***27***μὴ ἀπόσχῃ εὖ ποιεῖν ἐνδεῆ,   
ἡνίκα ἂν ἔχῃ ἡ χείρ σου βοηθεῖν·***28***μὴ εἴπης Ἐπανελθὼν ἐπάνηκε καὶ αὔριον δώσω,   
δυνατοῦ σου ὄντος εὖ ποιεῖν·   
οὐ γὰρ οἶδας τί τέξεται ἡ ἐπιοῦσα.***29***μὴ τεκτήνῃ ἐπὶ σὸν φίλον κακὰ   
παροικοῦντα καὶ πεποιθότα ἐπὶ σοί.***30***μὴ φιλεχθρήσῃς πρὸς ἄνθρωπον μάτην,   
μή τι εἰς σὲ ἐργάσηται κακόν.***31***μὴ κτήσῃ κακῶν ἀνδρῶν ὀνείδη   
μηδὲ ζηλώσῃς τὰς ὁδοὺς αὐτῶν·***32***ἀκάθαρτος γὰρ ἔναντι κυρίου πᾶς παράνομος,   
ἐν δὲ δικαίοις οὐ συνεδριάζει.***33***κατάρα θεοῦ ἐν οἴκοις ἀσεβῶν,   
ἐπαύλεις δὲ δικαίων εὐλογοῦνται.***34***κύριος ὑπερηφάνοις ἀντιτάσσεται,   
ταπεινοῖς δὲ δίδωσιν χάριν.***35***δόξαν σοφοὶ κληρονομήσουσιν,   
οἱ δὲ ἀσεβεῖς ὕψωσαν ἀτιμίαν.*

***Παροιμιαι 4***

**1***Ἀκούσατε, παῖδες, παιδείαν πατρὸς   
καὶ προσέχετε γνῶναι ἔννοιαν·***2***δῶρον γὰρ ἀγαθὸν δωροῦμαι ὑμῖν,   
τὸν ἐμὸν νόμον μὴ ἐγκαταλίπητε.***3***υἱὸς γὰρ ἐγενόμην κἀγὼ πατρὶ ὑπήκοος   
καὶ ἀγαπώμενος ἐν προσώπῳ μητρός,***4***οἳ ἔλεγον καὶ ἐδίδασκόν με   
Ἐρειδέτω ὁ ἡμέτερος λόγος εἰς σὴν καρδίαν·***5***φύλασσε ἐντολάς, μὴ ἐπιλάθῃ   
μηδὲ παρίδῃς ῥῆσιν ἐμοῦ στόματος***6***μηδὲ ἐγκαταλίπῃς αὐτήν, καὶ ἀνθέξεταί σου·   
ἐράσθητι αὐτῆς, καὶ τηρήσει σε·***8***περιχαράκωσον αὐτήν, καὶ ὑψώσει σε·   
τίμησον αὐτήν, ἵνα σε περιλάβῃ,***9***ἵνα δῷ τῇ σῇ κεφαλῇ στέφανον χαρίτων,   
στεφάνῳ δὲ τρυφῆς ὑπερασπίσῃ σου.*

**10***Ἄκουε, υἱέ, καὶ δέξαι ἐμοὺς λόγους,   
καὶ πληθυνθήσεται ἔτη ζωῆς σου,   
ἵνα σοι γένωνται πολλαὶ ὁδοὶ βίου·***11***ὁδοὺς γὰρ σοφίας διδάσκω σε,   
ἐμβιβάζω δέ σε τροχιαῖς ὀρθαῖς.***12***ἐὰν γὰρ πορεύῃ, οὐ συγκλεισθήσεταί σου τὰ διαβήματα·   
ἐὰν δὲ τρέχῃς, οὐ κοπιάσεις.***13***ἐπιλαβοῦ ἐμῆς παιδείας, μὴ ἀφῇς,   
ἀλλὰ φύλαξον αὐτὴν σεαυτῷ εἰς ζωήν σου.***14***ὁδοὺς ἀσεβῶν μὴ ἐπέλθῃς   
μηδὲ ζηλώσῃς ὁδοὺς παρανόμων·***15***ἐν ᾧ ἂν τόπῳ στρατοπεδεύσωσιν, μὴ ἐπέλθῃς ἐκεῖ,   
ἔκκλινον δὲ ἀπ’ αὐτῶν καὶ παράλλαξον.***16***οὐ γὰρ μὴ ὑπνώσωσιν, ἐὰν μὴ κακοποιήσωσιν·   
ἀφῄρηται ὁ ὕπνος αὐτῶν, καὶ οὐ κοιμῶνται·***17***οἵδε γὰρ σιτοῦνται σῖτα ἀσεβείας,   
οἴνῳ δὲ παρανόμῳ μεθύσκονται.***18***αἱ δὲ ὁδοὶ τῶν δικαίων ὁμοίως φωτὶ λάμπουσιν,   
προπορεύονται καὶ φωτίζουσιν, ἕως κατορθώσῃ ἡ ἡμέρα·***19***αἱ δὲ ὁδοὶ τῶν ἀσεβῶν σκοτειναί,   
οὐκ οἴδασιν πῶς προσκόπτουσιν.*

**20***Υἱέ, ἐμῇ ῥήσει πρόσεχε,   
τοῖς δὲ ἐμοῖς λόγοις παράβαλε σὸν οὖς,***21***ὅπως μὴ ἐκλίπωσίν σε αἱ πηγαί σου,   
φύλασσε αὐτὰς ἐν σῇ καρδίᾳ·***22***ζωὴ γάρ ἐστιν τοῖς εὑρίσκουσιν αὐτὰς   
καὶ πάσῃ σαρκὶ ἴασις.***23***πάσῃ φυλακῇ τήρει σὴν καρδίαν·   
ἐκ γὰρ τούτων ἔξοδοι ζωῆς.***24***περίελε σεαυτοῦ σκολιὸν στόμα   
καὶ ἄδικα χείλη μακρὰν ἀπὸ σοῦ ἄπωσαι.***25***οἱ ὀφθαλμοί σου ὀρθὰ βλεπέτωσαν,   
τὰ δὲ βλέφαρά σου νευέτω δίκαια.***26***ὀρθὰς τροχιὰς ποίει σοῖς ποσὶν   
καὶ τὰς ὁδούς σου κατεύθυνε.***27***μὴ ἐκκλίνῃς εἰς τὰ δεξιὰ μηδὲ εἰς τὰ ἀριστερά,   
ἀπόστρεψον δὲ σὸν πόδα ἀπὸ ὁδοῦ κακῆς·***27a***ὁδοὺς γὰρ τὰς ἐκ δεξιῶν οἶδεν ὁ θεός,   
διεστραμμέναι δέ εἰσιν αἱ ἐξ ἀριστερῶν·***27b***αὐτὸς δὲ ὀρθὰς ποιήσει τὰς τροχιάς σου,   
τὰς δὲ πορείας σου ἐν εἰρήνῃ προάξει.*

***Παροιμιαι 5***

**1***Υἱέ, ἐμῇ σοφίᾳ πρόσεχε,   
ἐμοῖς δὲ λόγοις παράβαλλε σὸν οὖς,***2***ἵνα φυλάξῃς ἔννοιαν ἀγαθήν·   
αἴσθησιν δὲ ἐμῶν χειλέων ἐντέλλομαί σοι.***3***μὴ πρόσεχε φαύλῃ γυναικί·   
μέλι γὰρ ἀποστάζει ἀπὸ χειλέων γυναικὸς πόρνης,   
ἣ πρὸς καιρὸν λιπαίνει σὸν φάρυγγα,***4***ὕστερον μέντοι πικρότερον χολῆς εὑρήσεις   
καὶ ἠκονημένον μᾶλλον μαχαίρας διστόμου.***5***τῆς γὰρ ἀφροσύνης οἱ πόδες κατάγουσιν   
τοὺς χρωμένους αὐτῇ μετὰ θανάτου εἰς τὸν ᾅδην,   
τὰ δὲ ἴχνη αὐτῆς οὐκ ἐρείδεται·***6***ὁδοὺς γὰρ ζωῆς οὐκ ἐπέρχεται,   
σφαλεραὶ δὲ αἱ τροχιαὶ αὐτῆς καὶ οὐκ εὔγνωστοι.***7***νῦν οὖν, υἱέ, ἄκουέ μου   
καὶ μὴ ἀκύρους ποιήσῃς ἐμοὺς λόγους·***8***μακρὰν ποίησον ἀπ’ αὐτῆς σὴν ὁδόν,   
μὴ ἐγγίσῃς πρὸς θύραις οἴκων αὐτῆς,***9***ἵνα μὴ πρόῃ ἄλλοις ζωήν σου   
καὶ σὸν βίον ἀνελεήμοσιν,***10***ἵνα μὴ πλησθῶσιν ἀλλότριοι σῆς ἰσχύος,   
οἱ δὲ σοὶ πόνοι εἰς οἴκους ἀλλοτρίων εἰσέλθωσιν,***11***καὶ μεταμεληθήσῃ ἐπ’ ἐσχάτων,   
ἡνίκα ἂν κατατριβῶσιν σάρκες σώματός σου,***12***καὶ ἐρεῖς Πῶς ἐμίσησα παιδείαν,   
καὶ ἐλέγχους ἐξέκλινεν ἡ καρδία μου·***13***οὐκ ἤκουον φωνὴν παιδεύοντός με καὶ διδάσκοντός με   
οὐδὲ παρέβαλλον τὸ οὖς μου·***14***παρ’ ὀλίγον ἐγενόμην ἐν παντὶ κακῷ   
ἐν μέσῳ ἐκκλησίας καὶ συναγωγῆς.***15***πῖνε ὕδατα ἀπὸ σῶν ἀγγείων   
καὶ ἀπὸ σῶν φρεάτων πηγῆς.***16***μὴ ὑπερεκχείσθω σοι τὰ ὕδατα ἐκ τῆς σῆς πηγῆς,   
εἰς δὲ σὰς πλατείας διαπορευέσθω τὰ σὰ ὕδατα·***17***ἔστω σοι μόνῳ ὑπάρχοντα,   
καὶ μηδεὶς ἀλλότριος μετασχέτω σοι·***18***ἡ πηγή σου τοῦ ὕδατος ἔστω σοι ἰδία,   
καὶ συνευφραίνου μετὰ γυναικὸς τῆς ἐκ νεότητός σου.***19***ἔλαφος φιλίας καὶ πῶλος σῶν χαρίτων ὁμιλείτω σοι,   
ἡ δὲ ἰδία ἡγείσθω σου καὶ συνέστω σοι ἐν παντὶ καιρῷ   
ἐν γὰρ τῇ ταύτης φιλίᾳ συμπεριφερόμενος πολλοστὸς ἔσῃ.***20***μὴ πολὺς ἴσθι πρὸς ἀλλοτρίαν   
μηδὲ συνέχου ἀγκάλαις τῆς μὴ ἰδίας·***21***ἐνώπιον γάρ εἰσιν τῶν τοῦ θεοῦ ὀφθαλμῶν ὁδοὶ ἀνδρός,   
εἰς δὲ πάσας τὰς τροχιὰς αὐτοῦ σκοπεύει.***22***παρανομίαι ἄνδρα ἀγρεύουσιν,   
σειραῖς δὲ τῶν ἑαυτοῦ ἁμαρτιῶν ἕκαστος σφίγγεται·***23***οὗτος τελευτᾷ μετὰ ἀπαιδεύτων,   
ἐκ δὲ πλήθους τῆς ἑαυτοῦ βιότητος ἐξερρίφη καὶ   
ἀπώλετο δι’ ἀφροσύνην.*

***Παροιμιαι 6***

**1***Υἱέ, ἐὰν ἐγγυήσῃ σὸν φίλον,   
παραδώσεις σὴν χεῖρα ἐχθρῷ·***2***παγὶς γὰρ ἰσχυρὰ ἀνδρὶ τὰ ἴδια χείλη,   
καὶ ἁλίσκεται χείλεσιν ἰδίου στόματος.***3***ποίει, υἱέ, ἃ ἐγώ σοι ἐντέλλομαι, καὶ σῴζου   
– ἥκεις γὰρ εἰς χεῖρας κακῶν διὰ σὸν φίλον –   
ἴθι μὴ ἐκλυόμενος,   
παρόξυνε δὲ καὶ τὸν φίλον σου, ὃν ἐνεγυήσω·***4***μὴ δῷς ὕπνον σοῖς ὄμμασιν   
μηδὲ ἐπινυστάξῃς σοῖς βλεφάροις,***5***ἵνα σῴζῃ ὥσπερ δορκὰς ἐκ βρόχων   
καὶ ὥσπερ ὄρνεον ἐκ παγίδος.*

**6***Ἴθι πρὸς τὸν μύρμηκα, ὦ ὀκνηρέ,   
καὶ ζήλωσον ἰδὼν τὰς ὁδοὺς αὐτοῦ   
καὶ γενοῦ ἐκείνου σοφώτερος·***7***ἐκείνῳ γὰρ γεωργίου μὴ ὑπάρχοντος   
μηδὲ τὸν ἀναγκάζοντα ἔχων   
μηδὲ ὑπὸ δεσπότην ὢν***8***ἑτοιμάζεται θέρους τὴν τροφὴν   
πολλήν τε ἐν τῷ ἀμήτῳ ποιεῖται τὴν παράθεσιν.***8a***ἢ πορεύθητι πρὸς τὴν μέλισσαν   
καὶ μάθε ὡς ἐργάτις ἐστὶν   
τήν τε ἐργασίαν ὡς σεμνὴν ποιεῖται,***8b***ἧς τοὺς πόνους βασιλεῖς καὶ ἰδιῶται πρὸς ὑγίειαν προςφέρονται,   
ποθεινὴ δέ ἐστιν πᾶσιν καὶ ἐπίδοξος·***8c***καίπερ οὖσα τῇ ῥώμῃ ἀσθενής,   
τὴν σοφίαν τιμήσασα προήχθη.***9***ἕως τίνος, ὀκνηρέ, κατάκεισαι;   
πότε δὲ ἐξ ὕπνου ἐγερθήσῃ;***10***ὀλίγον μὲν ὑπνοῖς, ὀλίγον δὲ κάθησαι, μικρὸν δὲ νυστάζεις,   
ὀλίγον δὲ ἐναγκαλίζῃ χερσὶν στήθη·***11***εἶτ ἐμπαραγίνεταί σοι ὥσπερ κακὸς ὁδοιπόρος ἡ πενία   
καὶ ἡ ἔνδεια ὥσπερ ἀγαθὸς δρομεύς.***11a***ἐὰν δὲ ἄοκνος ᾖς, ἥξει ὥσπερ πηγὴ ὁ ἀμητός σου,   
ἡ δὲ ἔνδεια ὥσπερ κακὸς δρομεὺς ἀπαυτομολήσει.*

**12***Ἀνὴρ ἄφρων καὶ παράνομος πορεύεται ὁδοὺς οὐκ ἀγαθάς·***13***ὁ δ’ αὐτὸς ἐννεύει ὀφθαλμῷ, σημαίνει δὲ ποδί,   
διδάσκει δὲ ἐννεύμασιν δακτύλων,***14***διεστραμμένῃ δὲ καρδίᾳ τεκταίνεται κακὰ ἐν παντὶ καιρῷ·   
ὁ τοιοῦτος ταραχὰς συνίστησιν πόλει.***15***διὰ τοῦτο ἐξαπίνης ἔρχεται ἡ ἀπώλεια αὐτοῦ,   
διακοπὴ καὶ συντριβὴ ἀνίατος.***16***ὅτι χαίρει πᾶσιν, οἷς μισεῖ ὁ κύριος,   
συντρίβεται δὲ δι’ ἀκαθαρσίαν ψυχῆς·***17***ὀφθαλμὸς ὑβριστοῦ, γλῶσσα ἄδικος,   
χεῖρες ἐκχέουσαι αἷμα δικαίου***18***καὶ καρδία τεκταινομένη λογισμοὺς κακοὺς   
καὶ πόδες ἐπισπεύδοντες κακοποιεῖν·***19***ἐκκαίει ψεύδη μάρτυς ἄδικος   
καὶ ἐπιπέμπει κρίσεις ἀνὰ μέσον ἀδελφῶν.*

**20***Υἱέ, φύλασσε νόμους πατρός σου   
καὶ μὴ ἀπώσῃ θεσμοὺς μητρός σου·***21***ἄφαψαι δὲ αὐτοὺς ἐπὶ σῇ ψυχῇ διὰ παντὸς   
καὶ ἐγκλοίωσαι ἐπὶ σῷ τραχήλῳ.***22***ἡνίκα ἂν περιπατῇς, ἐπάγου αὐτήν, καὶ μετὰ σοῦ ἔστω·   
ὡς δ’ ἂν καθεύδῃς, φυλασσέτω σε,   
ἵνα ἐγειρομένῳ συλλαλῇ σοι·***23***ὅτι λύχνος ἐντολὴ νόμου καὶ φῶς,   
καὶ ὁδὸς ζωῆς ἔλεγχος καὶ παιδεία***24***τοῦ διαφυλάσσειν σε ἀπὸ γυναικὸς ὑπάνδρου   
καὶ ἀπὸ διαβολῆς γλώσσης ἀλλοτρίας.***25***μή σε νικήσῃ κάλλους ἐπιθυμία,   
μηδὲ ἀγρευθῇς σοῖς ὀφθαλμοῖς   
μηδὲ συναρπασθῇς ἀπὸ τῶν αὐτῆς βλεφάρων·***26***τιμὴ γὰρ πόρνης ὅση καὶ ἑνὸς ἄρτου,   
γυνὴ δὲ ἀνδρῶν τιμίας ψυχὰς ἀγρεύει.***27***ἀποδήσει τις πῦρ ἐν κόλπῳ, τὰ δὲ ἱμάτια οὐ κατακαύσει;***28***ἢ περιπατήσει τις ἐπ’ ἀνθράκων πυρός, τοὺς δὲ πόδας οὐ κατακαύσει;***29***οὕτως ὁ εἰσελθὼν πρὸς γυναῖκα ὕπανδρον,   
οὐκ ἀθῳωθήσεται οὐδὲ πᾶς ὁ ἁπτόμενος αὐτῆς.***30***οὐ θαυμαστὸν ἐὰν ἁλῷ τις κλέπτων,   
κλέπτει γὰρ ἵνα ἐμπλήσῃ τὴν ψυχὴν πεινῶν·***31***ἐὰν δὲ ἁλῷ, ἀποτείσει ἑπταπλάσια   
καὶ πάντα τὰ ὑπάρχοντα αὐτοῦ δοὺς ῥύσεται ἑαυτόν.***32***ὁ δὲ μοιχὸς δι’ ἔνδειαν φρενῶν ἀπώλειαν τῇ ψυχῇ αὐτοῦ περιποιεῖται,***33***ὀδύνας τε καὶ ἀτιμίας ὑποφέρει,   
τὸ δὲ ὄνειδος αὐτοῦ οὐκ ἐξαλειφθήσεται εἰς τὸν αἰῶνα.***34***μεστὸς γὰρ ζήλου θυμὸς ἀνδρὸς αὐτῆς·   
οὐ φείσεται ἐν ἡμέρᾳ κρίσεως,***35***οὐκ ἀνταλλάξεται οὐδενὸς λύτρου τὴν ἔχθραν   
οὐδὲ μὴ διαλυθῇ πολλῶν δώρων.*

***Παροιμιαι 7***

**1***Υἱέ, φύλασσε ἐμοὺς λόγους,   
τὰς δὲ ἐμὰς ἐντολὰς κρύψον παρὰ σεαυτῷ·***1a***υἱέ, τίμα τὸν κύριον, καὶ ἰσχύσεις,   
πλὴν δὲ αὐτοῦ μὴ φοβοῦ ἄλλον.***2***φύλαξον ἐμὰς ἐντολάς, καὶ βιώσεις,   
τοὺς δὲ ἐμοὺς λόγους ὥσπερ κόρας ὀμμάτων·***3***περίθου δὲ αὐτοὺς σοῖς δακτύλοις,   
ἐπίγραψον δὲ ἐπὶ τὸ πλάτος τῆς καρδίας σου.***4***εἶπον τὴν σοφίαν σὴν ἀδελφὴν εἶναι,   
τὴν δὲ φρόνησιν γνώριμον περιποίησαι σεαυτῷ,***5***ἵνα σε τηρήσῃ ἀπὸ γυναικὸς ἀλλοτρίας καὶ πονηρᾶς,   
ἐάν σε λόγοις τοῖς πρὸς χάριν ἐμβάληται.***6***ἀπὸ γὰρ θυρίδος ἐκ τοῦ οἴκου αὐτῆς εἰς τὰς πλατείας παρα κύπτουσα,***7***ὃν ἂν ἴδῃ τῶν ἀφρόνων τέκνων νεανίαν ἐνδεῆ φρενῶν***8***παραπορευόμενον παρὰ γωνίαν ἐν διόδοις οἴκων αὐτῆς***9***καὶ λαλοῦντα ἐν σκότει ἑσπερινῷ,   
ἡνίκα ἂν ἡσυχία νυκτερινὴ ᾖ καὶ γνοφώδης,***10***ἡ δὲ γυνὴ συναντᾷ αὐτῷ, εἶδος ἔχουσα πορνικόν,   
ἣ ποιεῖ νέων ἐξίπτασθαι καρδίας.***11***ἀνεπτερωμένη δέ ἐστιν καὶ ἄσωτος,   
ἐν οἴκῳ δὲ οὐχ ἡσυχάζουσιν οἱ πόδες αὐτῆς·***12***χρόνον γάρ τινα ἔξω ῥέμβεται,   
χρόνον δὲ ἐν πλατείαις παρὰ πᾶσαν γωνίαν ἐνεδρεύει.***13***εἶτα ἐπιλαβομένη ἐφίλησεν αὐτόν,   
ἀναιδεῖ δὲ προσώπῳ προσεῖπεν αὐτῷ***14***Θυσία εἰρηνική μοί ἐστιν,   
σήμερον ἀποδίδωμι τὰς εὐχάς μου·***15***ἕνεκα τούτου ἐξῆλθον εἰς συνάντησίν σοι,   
ποθοῦσα τὸ σὸν πρόσωπον εὕρηκά σε·***16***κειρίαις τέτακα τὴν κλίνην μου,   
ἀμφιτάποις δὲ ἔστρωκα τοῖς ἀπ’ Αἰγύπτου·***17***διέρραγκα τὴν κοίτην μου κρόκῳ,   
τὸν δὲ οἶκόν μου κινναμώμῳ·***18***ἐλθὲ καὶ ἀπολαύσωμεν φιλίας ἕως ὄρθρου,   
δεῦρο καὶ ἐγκυλισθῶμεν ἔρωτι·***19***οὐ γὰρ πάρεστιν ὁ ἀνήρ μου ἐν οἴκῳ,   
πεπόρευται δὲ ὁδὸν μακρὰν***20***ἔνδεσμον ἀργυρίου λαβὼν ἐν χειρὶ αὐτοῦ,   
δι’ ἡμερῶν πολλῶν ἐπανήξει εἰς τὸν οἶκον αὐτοῦ.***21***ἀπεπλάνησεν δὲ αὐτὸν πολλῇ ὁμιλίᾳ   
βρόχοις τε τοῖς ἀπὸ χειλέων ἐξώκειλεν αὐτόν.***22***ὁ δὲ ἐπηκολούθησεν αὐτῇ κεπφωθείς,   
ὥσπερ δὲ βοῦς ἐπὶ σφαγὴν ἄγεται   
καὶ ὥσπερ κύων ἐπὶ δεσμοὺς***23***ἢ ὡς ἔλαφος τοξεύματι πεπληγὼς εἰς τὸ ἧπαρ,   
σπεύδει δὲ ὥσπερ ὄρνεον εἰς παγίδα   
οὐκ εἰδὼς ὅτι περὶ ψυχῆς τρέχει.***24***νῦν οὖν, υἱέ, ἄκουέ μου   
καὶ πρόσεχε ῥήμασιν στόματός μου·***25***μὴ ἐκκλινάτω εἰς τὰς ὁδοὺς αὐτῆς ἡ καρδία σου·***26***πολλοὺς γὰρ τρώσασα καταβέβληκεν,   
καὶ ἀναρίθμητοί εἰσιν οὓς πεφόνευκεν·***27***ὁδοὶ ᾅδου ὁ οἶκος αὐτῆς   
κατάγουσαι εἰς τὰ ταμίεια τοῦ θανάτου.*

***Παροιμιαι 8***

**1***Σὺ τὴν σοφίαν κηρύξεις, ἵνα φρόνησίς σοι ὑπακούσῃ·***2***ἐπὶ γὰρ τῶν ὑψηλῶν ἄκρων ἐστίν,   
ἀνὰ μέσον δὲ τῶν τρίβων ἕστηκεν·***3***παρὰ γὰρ πύλαις δυναστῶν παρεδρεύει,   
ἐν δὲ εἰσόδοις ὑμνεῖται***4***Ὑμᾶς, ὦ ἄνθρωποι, παρακαλῶ   
καὶ προίεμαι ἐμὴν φωνὴν υἱοῖς ἀνθρώπων·***5***νοήσατε, ἄκακοι, πανουργίαν,   
οἱ δὲ ἀπαίδευτοι, ἔνθεσθε καρδίαν.***6***εἰσακούσατέ μου, σεμνὰ γὰρ ἐρῶ   
καὶ ἀνοίσω ἀπὸ χειλέων ὀρθά·***7***ὅτι ἀλήθειαν μελετήσει ὁ φάρυγξ μου,   
ἐβδελυγμένα δὲ ἐναντίον ἐμοῦ χείλη ψευδῆ.***8***μετὰ δικαιοσύνης πάντα τὰ ῥήματα τοῦ στόματός μου,   
οὐδὲν ἐν αὐτοῖς σκολιὸν οὐδὲ στραγγαλῶδες·***9***πάντα ἐνώπια τοῖς συνιοῦσιν   
καὶ ὀρθὰ τοῖς εὑρίσκουσι γνῶσιν.***10***λάβετε παιδείαν καὶ μὴ ἀργύριον   
καὶ γνῶσιν ὑπὲρ χρυσίον δεδοκιμασμένον,   
ἀνθαιρεῖσθε δὲ αἴσθησιν χρυσίου καθαροῦ·***11***κρείσσων γὰρ σοφία λίθων πολυτελῶν,   
πᾶν δὲ τίμιον οὐκ ἄξιον αὐτῆς ἐστιν.***12***ἐγὼ ἡ σοφία κατεσκήνωσα βουλήν,   
καὶ γνῶσιν καὶ ἔννοιαν ἐγὼ ἐπεκαλεσάμην.***13***φόβος κυρίου μισεῖ ἀδικίαν,   
ὕβριν τε καὶ ὑπερηφανίαν καὶ ὁδοὺς πονηρῶν·   
μεμίσηκα δὲ ἐγὼ διεστραμμένας ὁδοὺς κακῶν.***14***ἐμὴ βουλὴ καὶ ἀσφάλεια,   
ἐμὴ φρόνησις, ἐμὴ δὲ ἰσχύς·***15***δι’ ἐμοῦ βασιλεῖς βασιλεύουσιν,   
καὶ οἱ δυνάσται γράφουσιν δικαιοσύνην·***16***δι’ ἐμοῦ μεγιστᾶνες μεγαλύνονται,   
καὶ τύραννοι δι’ ἐμοῦ κρατοῦσι γῆς.***17***ἐγὼ τοὺς ἐμὲ φιλοῦντας ἀγαπῶ,   
οἱ δὲ ἐμὲ ζητοῦντες εὑρήσουσιν.***18***πλοῦτος καὶ δόξα ἐμοὶ ὑπάρχει   
καὶ κτῆσις πολλῶν καὶ δικαιοσύνη·***19***βέλτιον ἐμὲ καρπίζεσθαι ὑπὲρ χρυσίον καὶ λίθον τίμιον,   
τὰ δὲ ἐμὰ γενήματα κρείσσω ἀργυρίου ἐκλεκτοῦ.***20***ἐν ὁδοῖς δικαιοσύνης περιπατῶ   
καὶ ἀνὰ μέσον τρίβων δικαιώματος ἀναστρέφομαι,***21***ἵνα μερίσω τοῖς ἐμὲ ἀγαπῶσιν ὕπαρξιν   
καὶ τοὺς θησαυροὺς αὐτῶν ἐμπλήσω ἀγαθῶν.***21a***ἐὰν ἀναγγείλω ὑμῖν τὰ καθ’ ἡμέραν γινόμενα,   
μνημονεύσω τὰ ἐξ αἰῶνος ἀριθμῆσαι.***22***κύριος ἔκτισέν με ἀρχὴν ὁδῶν αὐτοῦ εἰς ἔργα αὐτοῦ,***23***πρὸ τοῦ αἰῶνος ἐθεμελίωσέν με ἐν ἀρχῇ,***24***πρὸ τοῦ τὴν γῆν ποιῆσαι καὶ πρὸ τοῦ τὰς ἀβύσσους ποιῆσαι,   
πρὸ τοῦ προελθεῖν τὰς πηγὰς τῶν ὑδάτων,***25***πρὸ τοῦ ὄρη ἑδρασθῆναι,   
πρὸ δὲ πάντων βουνῶν γεννᾷ με.***26***κύριος ἐποίησεν χώρας καὶ ἀοικήτους   
καὶ ἄκρα οἰκούμενα τῆς ὑπ’ οὐρανόν.***27***ἡνίκα ἡτοίμαζεν τὸν οὐρανόν, συμπαρήμην αὐτῷ,   
καὶ ὅτε ἀφώριζεν τὸν ἑαυτοῦ θρόνον ἐπ’ ἀνέμων.***28***ἡνίκα ἰσχυρὰ ἐποίει τὰ ἄνω νέφη,   
καὶ ὡς ἀσφαλεῖς ἐτίθει πηγὰς τῆς ὑπ’ οὐρανὸν***29***καὶ ἰσχυρὰ ἐποίει τὰ θεμέλια τῆς γῆς,***30***ἤμην παρ’ αὐτῷ ἁρμόζουσα,   
ἐγὼ ἤμην ᾗ προσέχαιρεν.   
καθ’ ἡμέραν δὲ εὐφραινόμην ἐν προσώπῳ αὐτοῦ ἐν παντὶ καιρῷ,***31***ὅτε ἐυφραίνετο τὴν οἰκουμένην συντελέσας   
καὶ ἐνευφραίνετο ἐν υἱοῖς ἀνθρώπων.***32***νῦν οὖν, υἱέ, ἄκουέ μου.***34***μακάριος ἀνήρ, ὃς εἰσακούσεταί μου,   
καὶ ἄνθρωπος, ὃς τὰς ἐμὰς ὁδοὺς φυλάξει   
ἀγρυπνῶν ἐπ’ ἐμαῖς θύραις καθ’ ἡμέραν   
τηρῶν σταθμοὺς ἐμῶν εἰσόδων·***35***αἱ γὰρ ἔξοδοί μου ἔξοδοι ζωῆς,   
καὶ ἑτοιμάζεται θέλησις παρὰ κυρίου.***36***οἱ δὲ εἰς ἐμὲ ἁμαρτάνοντες ἀσεβοῦσιν τὰς ἑαυτῶν ψυχάς,   
καὶ οἱ μισοῦντές με ἀγαπῶσιν θάνατον.*

***Παροιμιαι 9***

**1***Ἡ σοφία ᾠκοδόμησεν ἑαυτῇ οἶκον   
καὶ ὑπήρεισεν στύλους ἑπτά·***2***ἔσφαξεν τὰ ἑαυτῆς θύματα,   
ἐκέρασεν εἰς κρατῆρα τὸν ἑαυτῆς οἶνον   
καὶ ἡτοιμάσατο τὴν ἑαυτῆς τράπεζαν·***3***ἀπέστειλεν τοὺς ἑαυτῆς δούλους   
συγκαλούσα μετὰ ὑψηλοῦ κηρύγματος ἐπὶ κρατῆρα λέγουσα***4***Ὅς ἐστιν ἄφρων, ἐκκλινάτω πρός με·   
καὶ τοῖς ἐνδεέσι φρενῶν εἶπεν***5***Ἔλθατε φάγετε τῶν ἐμῶν ἄρτων   
καὶ πίετε οἶνον, ὃν ἐκέρασα ὑμῖν·***6***ἀπολείπετε ἀφροσύνην, καὶ ζήσεσθε,   
καὶ ζητήσατε φρόνησιν, ἵνα βιώσητε,   
καὶ κατορθώσατε ἐν γνώσει σύνεσιν.*

**7***Ὁ παιδεύων κακοὺς λήμψεται ἑαυτῷ ἀτιμίαν,   
ἐλέγχων δὲ τὸν ἀσεβῆ μωμήσεται ἑαυτόν.***8***μὴ ἔλεγχε κακούς, ἵνα μὴ μισῶσίν σε·   
ἔλεγχε σοφόν, καὶ ἀγαπήσει σε.***9***δίδου σοφῷ ἀφορμήν, καὶ σοφώτερος ἔσται·   
γνώριζε δικαίῳ, καὶ προσθήσει τοῦ δέχεσθαι.***10***ἀρχὴ σοφίας φόβος κυρίου,   
καὶ βουλὴ ἁγίων σύνεσις·***10a***τὸ γὰρ γνῶναι νόμον διανοίας ἐστὶν ἀγαθῆς·***11***τούτῳ γὰρ τῷ τρόπῳ πολὺν ζήσεις χρόνον,   
καὶ προστεθήσεταί σοι ἔτη ζωῆς σου.***12***υἱέ, ἐὰν σοφὸς γένῃ σεαυτῷ, σοφὸς ἔσῃ καὶ τοῖς πλησίον·   
ἐὰν δὲ κακὸς ἀποβῇς, μόνος ἀναντλήσεις κακά.***12a***ὃς ἐρείδεται ἐπὶ ψεύδεσιν, οὗτος ποιμανεῖ ἀνέμους,   
ὁ δ’ αὐτὸς διώξεται ὄρνεα πετόμενα·***12b***ἀπέλιπεν γὰρ ὁδοὺς τοῦ ἑαυτοῦ ἀμπελῶνος,   
τοὺς δὲ ἄξονας τοῦ ἰδίου γεωργίου πεπλάνηται·***12c***διαπορεύεται δὲ δι’ ἀνύδρου ἐρήμου   
καὶ γῆν διατεταγμένην ἐν διψώδεσιν,   
συνάγει δὲ χερσὶν ἀκαρπίαν.*

**13***Γυνὴ ἄφρων καὶ θρασεῖα ἐνδεὴς ψωμοῦ γίνεται,   
ἣ οὐκ ἐπίσταται αἰσχύνην·***14***ἐκάθισεν ἐπὶ θύραις τοῦ ἑαυτῆς οἴκου   
ἐπὶ δίφρου ἐμφανῶς ἐν πλατείαις***15***προσκαλουμένη τοὺς παριόντας   
καὶ κατευθύνοντας ἐν ταῖς ὁδοῖς αὐτῶν***16***Ὅς ἐστιν ὑμῶν ἀφρονέστατος, ἐκκλινάτω πρός με·   
ἐνδεέσι δὲ φρονήσεως παρακελεύομαι λέγουσα***17***Ἄρτων κρυφίων ἡδέως ἅψασθε   
καὶ ὕδατος κλοπῆς γλυκεροῦ.***18***ὁ δὲ οὐκ οἶδεν ὅτι γηγενεῖς παρ’ αὐτῇ ὄλλυνται,   
καὶ ἐπὶ πέτευρον ᾅδου συναντᾷ.***18a***ἀλλὰ ἀποπήδησον, μὴ ἐγχρονίσῃς ἐν τῷ τόπῳ   
μηδὲ ἐπιστήσῃς τὸ σὸν ὄμμα πρὸς αὐτήν·***18b***οὕτως γὰρ διαβήσῃ ὕδωρ ἀλλότριον   
καὶ ὑπερβήσῃ ποταμὸν ἀλλότριον·***18c***ἀπὸ δὲ ὕδατος ἀλλοτρίου ἀπόσχου   
καὶ ἀπὸ πηγῆς ἀλλοτρίας μὴ πίῃς,***18d***ἵνα πολὺν ζήσῃς χρόνον,   
προστεθῇ δέ σοι ἔτη ζωῆς. – –*

***Παροιμιαι 10***

**1***Υἱὸς σοφὸς εὐφραίνει πατέρα,   
υἱὸς δὲ ἄφρων λύπη τῇ μητρί.*

**2***οὐκ ὠφελήσουσιν θησαυροὶ ἀνόμους,   
δικαιοσύνη δὲ ῥύσεται ἐκ θανάτου.*

**3***οὐ λιμοκτονήσει κύριος ψυχὴν δικαίαν,   
ζωὴν δὲ ἀσεβῶν ἀνατρέψει.*

**4***πενία ἄνδρα ταπεινοῖ,   
χεῖρες δὲ ἀνδρείων πλουτίζουσιν.*

**4a***υἱὸς πεπαιδευμένος σοφὸς ἔσται,   
τῷ δὲ ἄφρονι διακόνῳ χρήσεται.*

**5***διεσώθη ἀπὸ καύματος υἱὸς νοήμων,   
ἀνεμόφθορος δὲ γίνεται ἐν ἀμήτῳ υἱὸς παράνομος.*

**6***εὐλογία κυρίου ἐπὶ κεφαλὴν δικαίου,   
στόμα δὲ ἀσεβῶν καλύψει πένθος ἄωρον.*

**7***μνήμη δικαίων μετ’ ἐγκωμίων,  
 ὄνομα δὲ ἀσεβοῦς σβέννυται.*

**8***σοφὸς καρδίᾳ δέξεται ἐντολάς,   
ὁ δὲ ἄστεγος χείλεσιν σκολιάζων ὑποσκελισθήσεται.*

**9***ὃς πορεύεται ἁπλῶς, πορεύεται πεποιθώς,   
ὁ δὲ διαστρέφων τὰς ὁδοὺς αὐτοῦ γνωσθήσεται.*

**10***ὁ ἐννεύων ὀφθαλμοῖς μετὰ δόλου συνάγει ἀνδράσι λύπας,   
ὁ δὲ ἐλέγχων μετὰ παρρησίας εἰρηνοποιεῖ.*

**11***πηγὴ ζωῆς ἐν χειρὶ δικαίου,   
στόμα δὲ ἀσεβοῦς καλύψει ἀπώλεια.*

**12***μῖσος ἐγείρει νεῖκος,   
πάντας δὲ τοὺς μὴ φιλονεικοῦντας καλύπτει φιλία.*

**13***ὃς ἐκ χειλέων προφέρει σοφίαν,   
ῥάβδῳ τύπτει ἄνδρα ἀκάρδιον.*

**14***σοφοὶ κρύψουσιν αἴσθησιν,   
στόμα δὲ προπετοῦς ἐγγίζει συντριβῇ.*

**15***κτῆσις πλουσίων πόλις ὀχυρά,   
συντριβὴ δὲ ἀσεβῶν πενία.*

**16***ἔργα δικαίων ζωὴν ποιεῖ,   
καρποὶ δὲ ἀσεβῶν ἁμαρτίας.*

**17***ὁδοὺς δικαίας ζωῆς φυλάσσει παιδεία,   
παιδεία δὲ ἀνεξέλεγκτος πλανᾶται.*

**18***καλύπτουσιν ἔχθραν χείλη δίκαια,   
οἱ δὲ ἐκφέροντες λοιδορίας ἀφρονέστατοί εἰσιν.*

**19***ἐκ πολυλογίας οὐκ ἐκφεύξῃ ἁμαρτίαν,   
φειδόμενος δὲ χειλέων νοήμων ἔσῃ.*

**20***ἄργυρος πεπυρωμένος γλῶσσα δικαίου,   
καρδία δὲ ἀσεβοῦς ἐκλείψει.*

**21***χείλη δικαίων ἐπίσταται ὑψηλά,   
οἱ δὲ ἄφρονες ἐν ἐνδείᾳ τελευτῶσιν.*

**22***εὐλογία κυρίου ἐπὶ κεφαλὴν δικαίου·   
αὕτη πλουτίζει, καὶ οὐ μὴ προστεθῇ αὐτῇ λύπη ἐν καρδίᾳ.*

**23***ἐν γέλωτι ἄφρων πράσσει κακά,   
ἡ δὲ σοφία ἀνδρὶ τίκτει φρόνησιν.*

**24***ἐν ἀπωλείᾳ ἀσεβὴς περιφέρεται,   
ἐπιθυμία δὲ δικαίου δεκτή.*

**25***παραπορευομένης καταιγίδος ἀφανίζεται ἀσεβής,   
δίκαιος δὲ ἐκκλίνας σῴζεται εἰς τὸν αἰῶνα.*

**26***ὥσπερ ὄμφαξ ὀδοῦσι βλαβερὸν καὶ καπνὸς ὄμμασιν,   
οὕτως παρανομία τοῖς χρωμένοις αὐτήν.*

**27***φόβος κυρίου προστίθησιν ἡμέρας,   
ἔτη δὲ ἀσεβῶν ὀλιγωθήσεται.*

**28***ἐγχρονίζει δικαίοις εὐφροσύνη,   
ἐλπὶς δὲ ἀσεβῶν ὄλλυται.*

**29***ὀχύρωμα ὁσίου φόβος κυρίου,   
συντριβὴ δὲ τοῖς ἐργαζομένοις κακά.*

**30***δίκαιος τὸν αἰῶνα οὐκ ἐνδώσει,   
ἀσεβεῖς δὲ οὐκ οἰκήσουσιν γῆν.*

**31***στόμα δικαίου ἀποστάζει σοφίαν,   
γλῶσσα δὲ ἀδίκου ἐξολεῖται.*

**32***χείλη ἀνδρῶν δικαίων ἀποστάζει χάριτας,   
στόμα δὲ ἀσεβῶν ἀποστρέφεται.*

***Παροιμιαι 11***

**1***ζυγοὶ δόλιοι βδέλυγμα ἐνώπιον κυρίου,   
στάθμιον δὲ δίκαιον δεκτὸν αὐτῷ.*

**2***οὗ ἐὰν εἰσέλθῃ ὕβρις, ἐκεῖ καὶ ἀτιμία·   
στόμα δὲ ταπεινῶν μελετᾷ σοφίαν.*

**3***ἀποθανὼν δίκαιος ἔλιπεν μετάμελον,   
πρόχειρος δὲ γίνεται καὶ ἐπίχαρτος ἀσεβῶν ἀπώλεια.*

**5***δικαιοσύνη ἀμώμους ὀρθοτομεῖ ὁδούς,   
ἀσέβεια δὲ περιπίπτει ἀδικίᾳ.*

**6***δικαιοσύνη ἀνδρῶν ὀρθῶν ῥύεται αὐτούς,   
τῇ δὲ ἀπωλείᾳ αὐτῶν ἁλίσκονται παράνομοι.*

**7***τελευτήσαντος ἀνδρὸς δικαίου οὐκ ὄλλυται ἐλπίς,   
τὸ δὲ καύχημα τῶν ἀσεβῶν ὄλλυται.*

**8***δίκαιος ἐκ θήρας ἐκδύνει,   
ἀντ αὐτοῦ δὲ παραδίδοται ὁ ἀσεβής.*

**9***ἐν στόματι ἀσεβῶν παγὶς πολίταις,   
αἴσθησις δὲ δικαίων εὔοδος.*

**10***ἐν ἀγαθοῖς δικαίων κατώρθωσεν πόλις,***11***στόμασιν δὲ ἀσεβῶν κατεσκάφη.*

**12***μυκτηρίζει πολίτας ἐνδεὴς φρενῶν,   
ἀνὴρ δὲ φρόνιμος ἡσυχίαν ἄγει.*

**13***ἀνὴρ δίγλωσσος ἀποκαλύπτει βουλὰς ἐν συνεδρίῳ,   
πιστὸς δὲ πνοῇ κρύπτει πράγματα.*

**14***οἷς μὴ ὑπάρχει κυβέρνησις, πίπτουσιν ὥσπερ φύλλα,   
σωτηρία δὲ ὑπάρχει ἐν πολλῇ βουλῇ.*

**15***πονηρὸς κακοποιεῖ, ὅταν συμμείξῃ δικαίῳ,   
μισεῖ δὲ ἦχον ἀσφαλείας.*

**16***γυνὴ εὐχάριστος ἐγείρει ἀνδρὶ δόξαν,   
θρόνος δὲ ἀτιμίας γυνὴ μισοῦσα δίκαια.*

*πλούτου ὀκνηροὶ ἐνδεεῖς γίνονται,   
οἱ δὲ ἀνδρεῖοι ἐρείδονται πλούτῳ.*

**17***τῇ ψυχῇ αὐτοῦ ἀγαθὸν ποιεῖ ἀνὴρ ἐλεήμων,   
ἐξολλύει δὲ αὐτοῦ σῶμα ὁ ἀνελεήμων.*

**18***ἀσεβὴς ποιεῖ ἔργα ἄδικα,   
σπέρμα δὲ δικαίων μισθὸς ἀληθείας.*

**19***υἱὸς δίκαιος γεννᾶται εἰς ζωήν,   
διωγμὸς δὲ ἀσεβοῦς εἰς θάνατον.*

**20***βδέλυγμα κυρίῳ διεστραμμέναι ὁδοί,   
προσδεκτοὶ δὲ αὐτῷ πάντες ἄμωμοι ἐν ταῖς ὁδοῖς αὐτῶν.*

**21***χειρὶ χεῖρας ἐμβαλὼν ἀδίκως οὐκ ἀτιμώρητος ἔσται,   
ὁ δὲ σπείρων δικαιοσύνην λήμψεται μισθὸν πιστόν.*

**22***ὥσπερ ἐνώτιον ἐν ῥινὶ ὑός,   
οὕτως γυναικὶ κακόφρονι κάλλος.*

**23***ἐπιθυμία δικαίων πᾶσα ἀγαθή,   
ἐλπὶς δὲ ἀσεβῶν ἀπολεῖται.*

**24***εἰσὶν οἳ τὰ ἴδια σπείροντες πλείονα ποιοῦσιν,   
εἰσὶν καὶ οἳ συνάγοντες ἐλαττονοῦνται.*

**25***ψυχὴ εὐλογουμένη πᾶσα ἁπλῆ,   
ἀνὴρ δὲ θυμώδης οὐκ εὐσχήμων.*

**26***ὁ συνέχων σῖτον ὑπολίποιτο αὐτὸν τοῖς ἔθνεσιν,   
εὐλογία δὲ εἰς κεφαλὴν τοῦ μεταδιδόντος.*

**27***τεκταινόμενος ἀγαθὰ ζητεῖ χάριν ἀγαθήν·   
ἐκζητοῦντα δὲ κακά, καταλήμψεται αὐτόν.*

**28***ὁ πεποιθὼς ἐπὶ πλούτῳ, οὗτος πεσεῖται·   
ὁ δὲ ἀντιλαμβανόμενος δικαίων, οὗτος ἀνατελεῖ.*

**29***ὁ μὴ συμπεριφερόμενος τῷ ἑαυτοῦ οἴκῳ κληρονομήσει ἄνεμον,   
δουλεύσει δὲ ἄφρων φρονίμῳ.*

**30***ἐκ καρποῦ δικαιοσύνης φύεται δένδρον ζωῆς,   
ἀφαιροῦνται δὲ ἄωροι ψυχαὶ παρανόμων.*

**31***εἰ ὁ μὲν δίκαιος μόλις σῴζεται,   
ὁ ἀσεβὴς καὶ ἁμαρτωλὸς ποῦ φανεῖται;*

***Παροιμιαι 12***

**1***ὁ ἀγαπῶν παιδείαν ἀγαπᾷ αἴσθησιν,   
ὁ δὲ μισῶν ἐλέγχους ἄφρων.*

**2***κρείσσων ὁ εὑρὼν χάριν παρὰ κυρίῳ,   
ἀνὴρ δὲ παράνομος παρασιωπηθήσεται.*

**3***οὐ κατορθώσει ἄνθρωπος ἐξ ἀνόμου,   
αἱ δὲ ῥίζαι τῶν δικαίων οὐκ ἐξαρθήσονται.*

**4***γυνὴ ἀνδρεία στέφανος τῷ ἀνδρὶ αὐτῆς·   
ὥσπερ δὲ ἐν ξύλῳ σκώληξ, οὕτως ἄνδρα ἀπόλλυσιν γυνὴ κακοποιός.*

**5***λογισμοὶ δικαίων κρίματα,   
κυβερνῶσιν δὲ ἀσεβεῖς δόλους.*

**6***λόγοι ἀσεβῶν δόλιοι,   
στόμα δὲ ὀρθῶν ῥύσεται αὐτούς.*

**7***οὗ ἐὰν στραφῇ, ἀσεβὴς ἀφανίζεται,   
οἶκοι δὲ δικαίων παραμένουσιν.*

**8***στόμα συνετοῦ ἐγκωμιάζεται ὑπὸ ἀνδρός,   
νωθροκάρδιος δὲ μυκτηρίζεται.*

**9***κρείσσων ἀνὴρ ἐν ἀτιμίᾳ δουλεύων ἑαυτῷ   
ἢ τιμὴν ἑαυτῷ περιτιθεὶς καὶ προσδεόμενος ἄρτου.*

**10***δίκαιος οἰκτίρει ψυχὰς κτηνῶν αὐτοῦ,   
τὰ δὲ σπλάγχνα τῶν ἀσεβῶν ἀνελεήμονα.*

**11***ὁ ἐργαζόμενος τὴν ἑαυτοῦ γῆν ἐμπλησθήσεται ἄρτων,   
οἱ δὲ διώκοντες μάταια ἐνδεεῖς φρενῶν.*

**11a***ὅς ἐστιν ἡδὺς ἐν οἴνων διατριβαῖς,   
ἐν τοῖς ἑαυτοῦ ὀχυρώμασιν καταλείψει ἀτιμίαν.*

**12***ἐπιθυμίαι ἀσεβῶν κακαί,   
αἱ δὲ ῥίζαι τῶν εὐσεβῶν ἐν ὀχυρώμασιν.*

**13***δι’ ἁμαρτίαν χειλέων ἐμπίπτει εἰς παγίδας ἁμαρτωλός,   
ἐκφεύγει δὲ ἐξ αὐτῶν δίκαιος.*

**13a***ὁ βλέπων λεῖα ἐλεηθήσεται,   
ὁ δὲ συναντῶν ἐν πύλαις ἐκθλίψει ψυχάς.*

**14***ἀπὸ καρπῶν στόματος ψυχὴ ἀνδρὸς πλησθήσεται ἀγαθῶν,   
ἀνταπόδομα δὲ χειλέων αὐτοῦ δοθήσεται αὐτῷ.*

**15***ὁδοὶ ἀφρόνων ὀρθαὶ ἐνώπιον αὐτῶν,   
εἰσακούει δὲ συμβουλίας σοφός.*

**16***ἄφρων αὐθημερὸν ἐξαγγέλλει ὀργὴν αὐτοῦ,   
κρύπτει δὲ τὴν ἑαυτοῦ ἀτιμίαν πανοῦργος.*

**17***ἐπιδεικνυμένην πίστιν ἀπαγγέλλει δίκαιος,   
ὁ δὲ μάρτυς τῶν ἀδίκων δόλιος.*

**18***εἰσὶν οἳ λέγοντες τιτρώσκουσιν μαχαίρᾳ,   
γλῶσσαι δὲ σοφῶν ἰῶνται.*

**19***χείλη ἀληθινὰ κατορθοῖ μαρτυρίαν,   
μάρτυς δὲ ταχὺς γλῶσσαν ἔχει ἄδικον.*

**20***δόλος ἐν καρδίᾳ τεκταινομένου κακά,   
οἱ δὲ βουλόμενοι εἰρήνην εὐφρανθήσονται.*

**21***οὐκ ἀρέσει τῷ δικαίῳ οὐδὲν ἄδικον,   
οἱ δὲ ἀσεβεῖς πλησθήσονται κακῶν.*

**22***βδέλυγμα κυρίῳ χείλη ψευδῆ,   
ὁ δὲ ποιῶν πίστεις δεκτὸς παρ’ αὐτῷ.*

**23***ἀνὴρ συνετὸς θρόνος αἰσθήσεως,   
καρδία δὲ ἀφρόνων συναντήσεται ἀραῖς.*

**24***χεὶρ ἐκλεκτῶν κρατήσει εὐχερῶς,   
δόλιοι δὲ ἔσονται εἰς προνομήν.*

**25***φοβερὸς λόγος καρδίαν ταράσσει ἀνδρὸς δικαίου,   
ἀγγελία δὲ ἀγαθὴ εὐφραίνει αὐτόν.*

**26***ἐπιγνώμων δίκαιος ἑαυτοῦ φίλος ἔσται,   
αἱ δὲ γνῶμαι τῶν ἀσεβῶν ἀνεπιεικεῖς.*

*ἁμαρτάνοντας καταδιώξεται κακά,   
ἡ δὲ ὁδὸς τῶν ἀσεβῶν πλανήσει αὐτούς.*

**27***οὐκ ἐπιτεύξεται δόλιος θήρας,   
κτῆμα δὲ τίμιον ἀνὴρ καθαρός.*

**28***ἐν ὁδοῖς δικαιοσύνης ζωή,   
ὁδοὶ δὲ μνησικάκων εἰς θάνατον.*

***Παροιμιαι 13***

**1***υἱὸς πανοῦργος ὑπήκοος πατρί,   
υἱὸς δὲ ἀνήκοος ἐν ἀπωλείᾳ.*

**2***ἀπὸ καρπῶν δικαιοσύνης φάγεται ἀγαθός,   
ψυχαὶ δὲ παρανόμων ὀλοῦνται ἄωροι.*

**3***ὃς φυλάσσει τὸ ἑαυτοῦ στόμα, τηρεῖ τὴν ἑαυτοῦ ψυχήν·   
ὁ δὲ προπετὴς χείλεσιν πτοήσει ἑαυτόν.*

**4***ἐν ἐπιθυμίαις ἐστὶν πᾶς ἀεργός,   
χεῖρες δὲ ἀνδρείων ἐν ἐπιμελείᾳ.*

**5***λόγον ἄδικον μισεῖ δίκαιος,   
ἀσεβὴς δὲ αἰσχύνεται καὶ οὐχ ἕξει παρρησίαν.*

**6***δικαιοσύνη φυλάσσει ἀκάκους,   
τοὺς δὲ ἀσεβεῖς φαύλους ποιεῖ ἁμαρτία.*

**7***εἰσὶν οἱ πλουτίζοντες ἑαυτοὺς μηδὲν ἔχοντες,   
καὶ εἰσὶν οἱ ταπεινοῦντες ἑαυτοὺς ἐν πολλῷ πλούτῳ.*

**8***λύτρον ἀνδρὸς ψυχῆς ὁ ἴδιος πλοῦτος,   
πτωχὸς δὲ οὐχ ὑφίσταται ἀπειλήν.*

**9***φῶς δικαίοις διὰ παντός,   
φῶς δὲ ἀσεβῶν σβέννυται.*

**9a***ψυχαὶ δόλιαι πλανῶνται ἐν ἁμαρτίαις,   
δίκαιοι δὲ οἰκτίρουσιν καὶ ἐλεῶσιν.*

**10***κακὸς μεθ’ ὕβρεως πράσσει κακά,   
οἱ δὲ ἑαυτῶν ἐπιγνώμονες σοφοί.*

**11***ὕπαρξις ἐπισπουδαζομένη μετὰ ἀνομίας ἐλάσσων γίνεται,   
ὁ δὲ συνάγων ἑαυτῷ μετ’ εὐσεβείας πληθυνθήσεται·   
δίκαιος οἰκτίρει καὶ κιχρᾷ.*

**12***κρείσσων ἐναρχόμενος βοηθῶν καρδίᾳ   
τοῦ ἐπαγγελλομένου καὶ εἰς ἐλπίδα ἄγοντος·   
δένδρον γὰρ ζωῆς ἐπιθυμία ἀγαθή.*

**13***ὃς καταφρονεῖ πράγματος, καταφρονηθήσεται ὑπ’ αὐτοῦ·   
ὁ δὲ φοβούμενος ἐντολήν, οὗτος ὑγιαίνει.*

**13a***υἱῷ δολίῳ οὐδὲν ἔσται ἀγαθόν,   
οἰκέτῃ δὲ σοφῷ εὔοδοι ἔσονται πράξεις,   
καὶ κατευθυνθήσεται ἡ ὁδὸς αὐτοῦ.*

**14***νόμος σοφοῦ πηγὴ ζωῆς,   
ὁ δὲ ἄνους ὑπὸ παγίδος θανεῖται.*

**15***σύνεσις ἀγαθὴ δίδωσιν χάριν,   
τὸ δὲ γνῶναι νόμον διανοίας ἐστὶν ἀγαθῆς,   
ὁδοὶ δὲ καταφρονούντων ἐν ἀπωλείᾳ.*

**16***πᾶς πανοῦργος πράσσει μετὰ γνώσεως,   
ὁ δὲ ἄφρων ἐξεπέτασεν ἑαυτοῦ κακίαν.*

**17***βασιλεὺς θρασὺς ἐμπεσεῖται εἰς κακά,   
ἄγγελος δὲ πιστὸς ῥύσεται αὐτόν.*

**18***πενίαν καὶ ἀτιμίαν ἀφαιρεῖται παιδεία,   
ὁ δὲ φυλάσσων ἐλέγχους δοξασθήσεται.*

**19***ἐπιθυμίαι εὐσεβῶν ἡδύνουσιν ψυχήν,   
ἔργα δὲ ἀσεβῶν μακρὰν ἀπὸ γνώσεως.*

**20***ὁ συμπορευόμενος σοφοῖς σοφὸς ἔσται,   
ὁ δὲ συμπορευόμενος ἄφροσι γνωσθήσεται.*

**21***ἁμαρτάνοντας καταδιώξεται κακά,   
τοὺς δὲ δικαίους καταλήμψεται ἀγαθά.*

**22***ἀγαθὸς ἀνὴρ κληρονομήσει υἱοὺς υἱῶν,   
θησαυρίζεται δὲ δικαίοις πλοῦτος ἀσεβὼν.*

**23***δίκαιοι ποιήσουσιν ἐν πλούτῳ ἔτη πολλά,   
ἄδικοι δὲ ἀπολοῦνται συντόμως.*

**24***ὃς φείδεται τῆς βακτηρίας, μισεῖ τὸν υἱὸν αὐτοῦ·   
ὁ δὲ ἀγαπῶν ἐπιμελῶς παιδεύει.*

**25***δίκαιος ἔσθων ἐμπιπλᾷ τὴν ψυχὴν αὐτοῦ,   
ψυχαὶ δὲ ἀσεβῶν ἐνδεεῖς.*

***Παροιμιαι 14***

**1***σοφαὶ γυναῖκες ᾠκοδόμησαν οἴκους,   
ἡ δὲ ἄφρων κατέσκαψεν ταῖς χερσὶν αὐτῆς.*

**2***ὁ πορευόμενος ὀρθῶς φοβεῖται τὸν κύριον,   
ὁ δὲ σκολιάζων ταῖς ὁδοῖς αὐτοῦ ἀτιμασθήσεται.*

**3***ἐκ στόματος ἀφρόνων βακτηρία ὕβρεως,   
χείλη δὲ σοφῶν φυλάσσει αὐτούς.*

**4***οὗ μή εἰσιν βόες, φάτναι καθαραί·   
οὗ δὲ πολλὰ γενήματα, φανερὰ βοὸς ἰσχύς.*

**5***μάρτυς πιστὸς οὐ ψεύδεται,   
ἐκκαίει δὲ ψεύδη μάρτυς ἄδικος.*

**6***ζητήσεις σοφίαν παρὰ κακοῖς καὶ οὐχ εὑρήσεις,   
αἴσθησις δὲ παρὰ φρονίμοις εὐχερής.*

**7***πάντα ἐναντία ἀνδρὶ ἄφρονι,   
ὅπλα δὲ αἰσθήσεως χείλη σοφά.*

**8***σοφία πανούργων ἐπιγνώσεται τὰς ὁδοὺς αὐτῶν,   
ἄνοια δὲ ἀφρόνων ἐν πλάνῃ.*

**9***οἰκίαι παρανόμων ὀφειλήσουσιν καθαρισμόν,   
οἰκίαι δὲ δικαίων δεκταί.*

**10***καρδία ἀνδρὸς αἰσθητική, λυπηρὰ ψυχὴ αὐτοῦ·   
ὅταν δὲ εὐφραίνηται, οὐκ ἐπιμείγνυται ὕβρει.*

**11***οἰκίαι ἀσεβῶν ἀφανισθήσονται,   
σκηναὶ δὲ κατορθούντων στήσονται.*

**12***ἔστιν ὁδὸς ἣ δοκεῖ ὀρθὴ εἶναι παρὰ ἀνθρώποις,   
τὰ δὲ τελευταῖα αὐτῆς ἔρχεται εἰς πυθμένα ᾅδου.*

**13***ἐν εὐφροσύναις οὐ προσμείγνυται λύπη,   
τελευταία δὲ χαρὰ εἰς πένθος ἔρχεται.*

**14***τῶν ἑαυτοῦ ὁδῶν πλησθήσεται θρασυκάρδιος,   
ἀπὸ δὲ τῶν διανοημάτων αὐτοῦ ἀνὴρ ἀγαθός.*

**15***ἄκακος πιστεύει παντὶ λόγῳ,   
πανοῦργος δὲ ἔρχεται εἰς μετάνοιαν.*

**16***σοφὸς φοβηθεὶς ἐξέκλινεν ἀπὸ κακοῦ,   
ὁ δὲ ἄφρων ἑαυτῷ πεποιθὼς μείγνυται ἀνόμῳ.*

**17***ὀξύθυμος πράσσει μετὰ ἀβουλίας,   
ἀνὴρ δὲ φρόνιμος πολλὰ ὑποφέρει.*

**18***μεριοῦνται ἄφρονες κακίαν,   
οἱ δὲ πανοῦργοι κρατήσουσιν αἰσθήσεως.*

**19***ὀλισθήσουσιν κακοὶ ἔναντι ἀγαθῶν,   
καὶ ἀσεβεῖς θεραπεύσουσιν θύρας δικαίων.*

**20***φίλοι μισήσουσιν φίλους πτωχούς,   
φίλοι δὲ πλουσίων πολλοί.*

**21***ὁ ἀτιμάζων πένητας ἁμαρτάνει,   
ἐλεῶν δὲ πτωχοὺς μακαριστός.*

**22***πλανώμενοι τεκταίνουσι κακά,   
ἔλεον δὲ καὶ ἀλήθειαν τεκταίνουσιν ἀγαθοί.*

*οὐκ ἐπίστανται ἔλεον καὶ πίστιν τέκτονες κακῶν,   
ἐλεημοσύναι δὲ καὶ πίστεις παρὰ τέκτοσιν ἀγαθοῖς.*

**23***ἐν παντὶ μεριμνῶντι ἔνεστιν περισσόν,   
ὁ δὲ ἡδὺς καὶ ἀνάλγητος ἐν ἐνδείᾳ ἔσται.*

**24***στέφανος σοφῶν πανοῦργος,   
ἡ δὲ διατριβὴ ἀφρόνων κακή.*

**25***ῥύσεται ἐκ κακῶν ψυχὴν μάρτυς πιστός,   
ἐκκαίει δὲ ψεύδη δόλιος.*

**26***ἐν φόβῳ κυρίου ἐλπὶς ἰσχύος,   
τοῖς δὲ τέκνοις αὐτοῦ καταλείπει ἔρεισμα.*

**27***πρόσταγμα κυρίου πηγὴ ζωῆς,   
ποιεῖ δὲ ἐκκλίνειν ἐκ παγίδος θανάτου.*

**28***ἐν πολλῷ ἔθνει δόξα βασιλέως,   
ἐν δὲ ἐκλείψει λαοῦ συντριβὴ δυνάστου.*

**29***μακρόθυμος ἀνὴρ πολὺς ἐν φρονήσει,   
ὁ δὲ ὀλιγόψυχος ἰσχυρῶς ἄφρων.*

**30***πραύθυμος ἀνὴρ καρδίας ἰατρός,   
σὴς δὲ ὀστέων καρδία αἰσθητική.*

**31***ὁ συκοφαντῶν πένητα παροξύνει τὸν ποιήσαντα αὐτόν,   
ὁ δὲ τιμῶν αὐτὸν ἐλεᾷ πτωχόν.*

**32***ἐν κακίᾳ αὐτοῦ ἀπωσθήσεται ἀσεβής,   
ὁ δὲ πεποιθὼς τῇ ἑαυτοῦ ὁσιότητι δίκαιος.*

**33***ἐν καρδίᾳ ἀγαθῇ ἀνδρὸς σοφία,   
ἐν δὲ καρδίᾳ ἀφρόνων οὐ διαγινώσκεται.*

**34***δικαιοσύνη ὑψοῖ ἔθνος,   
ἐλασσονοῦσι δὲ φυλὰς ἁμαρτίαι.*

**35***δεκτὸς βασιλεῖ ὑπηρέτης νοήμων,   
τῇ δὲ ἑαυτοῦ εὐστροφίᾳ ἀφαιρεῖται ἀτιμίαν.*

***Παροιμιαι 15***

**1***ὀργὴ ἀπόλλυσιν καὶ φρονίμους,   
ἀπόκρισις δὲ ὑποπίπτουσα ἀποστρέφει θυμόν,   
λόγος δὲ λυπηρὸς ἐγείρει ὀργάς.*

**2***γλῶσσα σοφῶν καλὰ ἐπίσταται,   
στόμα δὲ ἀφρόνων ἀναγγελεῖ κακά.*

**3***ἐν παντὶ τόπῳ ὀφθαλμοὶ κυρίου,   
σκοπεύουσιν κακούς τε καὶ ἀγαθούς.*

**4***ἴασις γλώσσης δένδρον ζωῆς,   
ὁ δὲ συντηρῶν αὐτὴν πλησθήσεται πνεύματος.*

**5***ἄφρων μυκτηρίζει παιδείαν πατρός,   
ὁ δὲ φυλάσσων ἐντολὰς πανουργότερος.*

**6***ἐν πλεοναζούσῃ δικαιοσύνῃ ἰσχὺς πολλή,   
οἱ δὲ ἀσεβεῖς ὁλόρριζοι ἐκ γῆς ὀλοῦνται.*

*οἴκοις δικαίων ἰσχὺς πολλή,   
καρποὶ δὲ ἀσεβῶν ἀπολοῦνται.*

**7***χείλη σοφῶν δέδεται αἰσθήσει,   
καρδίαι δὲ ἀφρόνων οὐκ ἀσφαλεῖς.*

**8***θυσίαι ἀσεβῶν βδέλυγμα κυρίῳ,   
εὐχαὶ δὲ κατευθυνόντων δεκταὶ παρ’ αὐτῷ.*

**9***βδέλυγμα κυρίῳ ὁδοὶ ἀσεβοῦς,   
διώκοντας δὲ δικαιοσύνην ἀγαπᾷ.*

**10***παιδεία ἀκάκου γνωρίζεται ὑπὸ τῶν παριόντων,   
οἱ δὲ μισοῦντες ἐλέγχους τελευτῶσιν αἰσχρῶς.*

**11***ᾅδης καὶ ἀπώλεια φανερὰ παρὰ τῷ κυρίῳ,   
πῶς οὐχὶ καὶ αἱ καρδίαι τῶν ἀνθρώπων;*

**12***οὐκ ἀγαπήσει ἀπαίδευτος τοὺς ἐλέγχοντας αὐτόν,   
μετὰ δὲ σοφῶν οὐχ ὁμιλήσει.*

**13***καρδίας εὐφραινομένης πρόσωπον θάλλει,   
ἐν δὲ λύπαις οὔσης σκυθρωπάζει.*

**14***καρδία ὀρθὴ ζητεῖ αἴσθησιν,   
στόμα δὲ ἀπαιδεύτων γνώσεται κακά.*

**15***πάντα τὸν χρόνον οἱ ὀφθαλμοὶ τῶν κακῶν προσδέχονται κακά,   
οἱ δὲ ἀγαθοὶ ἡσυχάζουσιν διὰ παντός.*

**16***κρείσσων μικρὰ μερὶς μετὰ φόβου κυρίου   
ἢ θησαυροὶ μεγάλοι μετὰ ἀφοβίας.*

**17***κρείσσων ξενισμὸς λαχάνων πρὸς φιλίαν καὶ χάριν   
ἢ παράθεσις μόσχων μετὰ ἔχθρας.*

**18***ἀνὴρ θυμώδης παρασκευάζει μάχας,   
μακρόθυμος δὲ καὶ τὴν μέλλουσαν καταπραύνει.*

**18a***μακρόθυμος ἀνὴρ κατασβέσει κρίσεις,   
ὁ δὲ ἀσεβὴς ἐγείρει μᾶλλον.*

**19***ὁδοὶ ἀεργῶν ἐστρωμέναι ἀκάνθαις,   
αἱ δὲ τῶν ἀνδρείων τετριμμέναι.*

**20***υἱὸς σοφὸς εὐφραίνει πατέρα,   
υἱὸς δὲ ἄφρων μυκτηρίζει μητέρα αὐτοῦ.*

**21***ἀνοήτου τρίβοι ἐνδεεῖς φρενῶν,   
ἀνὴρ δὲ φρόνιμος κατευθύνων πορεύεται.*

**22***ὑπερτίθενται λογισμοὺς οἱ μὴ τιμῶντες συνέδρια,   
ἐν δὲ καρδίαις βουλευομένων μένει βουλή.*

**23***οὐ μὴ ὑπακούσῃ ὁ κακὸς αὐτῇ   
οὐδὲ μὴ εἴπῃ καίριόν τι καὶ καλὸν τῷ κοινῷ.*

**24***ὁδοὶ ζωῆς διανοήματα συνετοῦ,   
ἵνα ἐκκλίνας ἐκ τοῦ ᾅδου σωθῇ.*

**25***οἴκους ὑβριστῶν κατασπᾷ κύριος,   
ἐστήρισεν δὲ ὅριον χήρας.*

**26***βδέλυγμα κυρίῳ λογισμὸς ἄδικος,   
ἁγνῶν δὲ ῥήσεις σεμναί.*

**27***ἐξόλλυσιν ἑαυτὸν ὁ δωρολήμπτης,   
ὁ δὲ μισῶν δώρων λήμψεις σῴζεται.*

**27a***ἐλεημοσύναις καὶ πίστεσιν ἀποκαθαίρονται ἁμαρτίαι,   
τῷ δὲ φόβῳ κυρίου ἐκκλίνει πᾶς ἀπὸ κακοῦ.*

**28***καρδίαι δικαίων μελετῶσιν πίστεις,   
στόμα δὲ ἀσεβῶν ἀποκρίνεται κακά.*

**28a***δεκταὶ παρὰ κυρίῳ ὁδοὶ ἀνθρώπων δικαίων,   
διὰ δὲ αὐτῶν καὶ οἱ ἐχθροὶ φίλοι γίνονται.*

**29***μακρὰν ἀπέχει ὁ θεὸς ἀπὸ ἀσεβῶν,   
εὐχαῖς δὲ δικαίων ἐπακούει.*

**29a***κρείσσων ὀλίγη λῆμψις μετὰ δικαιοσύνης   
ἢ πολλὰ γενήματα μετὰ ἀδικίας.*

**29b***καρδία ἀνδρὸς λογιζέσθω δίκαια,   
ἵνα ὑπὸ τοῦ θεοῦ διορθωθῇ τὰ διαβήματα αὐτοῦ.*

**30***θεωρῶν ὀφθαλμὸς καλὰ εὐφραίνει καρδίαν,   
φήμη δὲ ἀγαθὴ πιαίνει ὀστᾶ.*

**32***ὃς ἀπωθεῖται παιδείαν, μισεῖ ἑαυτόν·   
ὁ δὲ τηρῶν ἐλέγχους ἀγαπᾷ ψυχὴν αὐτοῦ.*

**33***φόβος θεοῦ παιδεία καὶ σοφία,   
καὶ ἀρχὴ δόξης ἀποκριθήσεται αὐτῇ.*

***(Παροιμιαι 16)***

**2***πάντα τὰ ἔργα τοῦ ταπεινοῦ φανερὰ παρὰ τῷ θεῷ,   
οἱ δὲ ἀσεβεῖς ἐν ἡμέρᾳ κακῇ ὀλοῦνται.*

**5***ἀκάθαρτος παρὰ θεῷ πᾶς ὑψηλοκάρδιος,   
χειρὶ δὲ χεῖρας ἐμβαλὼν ἀδίκως οὐκ ἀθῳωθήσεται.*

**7***ἀρχὴ ὁδοῦ ἀγαθῆς τὸ ποιεῖν τὰ δίκαια,   
δεκτὰ δὲ παρὰ θεῷ μᾶλλον ἢ θύειν θυσίας.*

**8***ὁ ζητῶν τὸν κύριον εὑρήσει γνῶσιν μετὰ δικαιοσύνης,   
οἱ δὲ ὀρθῶς ζητοῦντες αὐτὸν εὑρήσουσιν εἰρήνην.*

**9***πάντα τὰ ἔργα τοῦ κυρίου μετὰ δικαιοσύνης,   
φυλάσσεται δὲ ὁ ἀσεβὴς εἰς ἡμέραν κακήν.*

**10***μαντεῖον ἐπὶ χείλεσιν βασιλέως,   
ἐν δὲ κρίσει οὐ μὴ πλανηθῇ τὸ στόμα αὐτοῦ.*

**11***ῥοπὴ ζυγοῦ δικαιοσύνη παρὰ κυρίῳ,   
τὰ δὲ ἔργα αὐτοῦ στάθμια δίκαια.*

**12***βδέλυγμα βασιλεῖ ὁ ποιῶν κακά,   
μετὰ γὰρ δικαιοσύνης ἑτοιμάζεται θρόνος ἀρχῆς.*

**13***δεκτὰ βασιλεῖ χείλη δίκαια,   
λόγους δὲ ὀρθοὺς ἀγαπᾷ.*

**14***θυμὸς βασιλέως ἄγγελος θανάτου,   
ἀνὴρ δὲ σοφὸς ἐξιλάσεται αὐτόν.*

**15***ἐν φωτὶ ζωῆς υἱὸς βασιλέως,   
οἱ δὲ προσδεκτοὶ αὐτῷ ὥσπερ νέφος ὄψιμον.*

**16***νοσσιαὶ σοφίας αἱρετώτεραι χρυσίου,   
νοσσιαὶ δὲ φρονήσεως αἱρετώτεραι ὑπὲρ ἀργύριον.*

**17***τρίβοι ζωῆς ἐκκλίνουσιν ἀπὸ κακῶν,   
μῆκος δὲ βίου ὁδοὶ δικαιοσύνης.*

*ὁ δεχόμενος παιδείαν ἐν ἀγαθοῖς ἔσται,   
ὁ δὲ φυλάσσων ἐλέγχους σοφισθήσεται.*

*ὃς φυλάσσει τὰς ἑαυτοῦ ὁδούς, τηρεῖ τὴν ἑαυτοῦ ψυχήν·   
ἀγαπῶν δὲ ζωὴν αὐτοῦ φείσεται στόματος αὐτοῦ.*

**18***πρὸ συντριβῆς ἡγεῖται ὕβρις,   
πρὸ δὲ πτώματος κακοφροσύνη.*

**19***κρείσσων πραύθυμος μετὰ ταπεινώσεως   
ἢ ὃς διαιρεῖται σκῦλα μετὰ ὑβριστῶν.*

**20***συνετὸς ἐν πράγμασιν εὑρετὴς ἀγαθῶν,   
πεποιθὼς δὲ ἐπὶ θεῷ μακαριστός.*

**21***τοὺς σοφοὺς καὶ συνετοὺς φαύλους καλοῦσιν,   
οἱ δὲ γλυκεῖς ἐν λόγῳ πλείονα ἀκούσονται.*

**22***πηγὴ ζωῆς ἔννοια τοῖς κεκτημένοις,   
παιδεία δὲ ἀφρόνων κακή.*

**23***καρδία σοφοῦ νοήσει τὰ ἀπὸ τοῦ ἰδίου στόματος,   
ἐπὶ δὲ χείλεσιν φορέσει ἐπιγνωμοσύνην.*

**24***κηρία μέλιτος λόγοι καλοί,   
γλύκασμα δὲ αὐτῶν ἴασις ψυχῆς.*

**25***εἰσὶν ὁδοὶ δοκοῦσαι εἶναι ὀρθαὶ ἀνδρί,   
τὰ μέντοι τελευταῖα αὐτῶν βλέπει εἰς πυθμένα ᾅδου.*

**26***ἀνὴρ ἐν πόνοις πονεῖ ἑαυτῷ καὶ ἐκβιάζεται ἑαυτοῦ τὴν ἀπώλειαν,   
ὁ μέντοι σκολιὸς ἐπὶ τῷ ἑαυτοῦ στόματι φορεῖ τὴν ἀπώλειαν.*

**27***ἀνὴρ ἄφρων ὀρύσσει ἑαυτῷ κακά,   
ἐπὶ δὲ τῶν ἑαυτοῦ χειλέων θησαυρίζει πῦρ.*

**28***ἀνὴρ σκολιὸς διαπέμπεται κακὰ   
καὶ λαμπτῆρα δόλου πυρσεύει κακοῖς καὶ διαχωρίζει φίλους.*

**29***ἀνὴρ παράνομος ἀποπειρᾶται φίλων   
καὶ ἀπάγει αὐτοὺς ὁδοὺς οὐκ ἀγαθάς.*

**30***στηρίζων ὀφθαλμοὺς αὐτοῦ λογίζεται διεστραμμένα,   
ὁρίζει δὲ τοῖς χείλεσιν αὐτοῦ πάντα τὰ κακά,   
οὗτος κάμινός ἐστιν κακίας.*

**31***στέφανος καυχήσεως γῆρας,   
ἐν δὲ ὁδοῖς δικαιοσύνης εὑρίσκεται.*

**32***κρείσσων ἀνὴρ μακρόθυμος ἰσχυροῦ,   
ὁ δὲ κρατῶν ὀργῆς κρείσσων καταλαμβανομένου πόλιν.*

**33***εἰς κόλπους ἐπέρχεται πάντα τοῖς ἀδίκοις,   
παρὰ δὲ κυρίου πάντα τὰ δίκαια.*

***Παροιμιαι 17***

**1***κρείσσων ψωμὸς μεθ’ ἡδονῆς ἐν εἰρήνῃ   
ἢ οἶκος πλήρης πολλῶν ἀγαθῶν καὶ ἀδίκων θυμάτων μετὰ μάχης.*

**2***οἰκέτης νοήμων κρατήσει δεσποτῶν ἀφρόνων,   
ἐν δὲ ἀδελφοῖς διελεῖται μέρη.*

**3***ὥσπερ δοκιμάζεται ἐν καμίνῳ ἄργυρος καὶ χρυσός,   
οὕτως ἐκλεκταὶ καρδίαι παρὰ κυρίῳ.*

**4***κακὸς ὑπακούει γλώσσης παρανόμων,   
δίκαιος δὲ οὐ προσέχει χείλεσιν ψευδέσιν.*

**5***ὁ καταγελῶν πτωχοῦ παροξύνει τὸν ποιήσαντα αὐτόν,   
ὁ δὲ ἐπιχαίρων ἀπολλυμένῳ οὐκ ἀθῳωθήσεται·   
ὁ δὲ ἐπισπλαγχνιζόμενος ἐλεηθήσεται.*

**6***στέφανος γερόντων τέκνα τέκνων,   
καύχημα δὲ τέκνων πατέρες αὐτῶν.*

**6a***τοῦ πιστοῦ ὅλος ὁ κόσμος τῶν χρημάτων,   
τοῦ δὲ ἀπίστου οὐδὲ ὀβολός.*

**7***οὐχ ἁρμόσει ἄφρονι χείλη πιστὰ   
οὐδὲ δικαίῳ χείλη ψευδῆ.*

**8***μισθὸς χαρίτων ἡ παιδεία τοῖς χρωμένοις,   
οὗ δ’ ἂν ἐπιστρέψῃ, εὐοδωθήσεται.*

**9***ὃς κρύπτει ἀδικήματα, ζητεῖ φιλίαν·   
ὃς δὲ μισεῖ κρύπτειν, διίστησιν φίλους καὶ οἰκείους.*

**10***συντρίβει ἀπειλὴ καρδίαν φρονίμου,   
ἄφρων δὲ μαστιγωθεὶς οὐκ αἰσθάνεται.*

**11***ἀντιλογίας ἐγείρει πᾶς κακός,   
ὁ δὲ κύριος ἄγγελον ἀνελεήμονα ἐκπέμψει αὐτῷ.*

**12***ἐμπεσεῖται μέριμνα ἀνδρὶ νοήμονι,   
οἱ δὲ ἄφρονες διαλογιοῦνται κακά.*

**13***ὃς ἀποδίδωσιν κακὰ ἀντὶ ἀγαθῶν,   
οὐ κινηθήσεται κακὰ ἐκ τοῦ οἴκου αὐτοῦ.*

**14***ἐξουσίαν δίδωσιν λόγοις ἀρχὴ δικαιοσύνης,   
προηγεῖται δὲ τῆς ἐνδείας στάσις καὶ μάχη.*

**15***ὃς δίκαιον κρίνει τὸν ἄδικον, ἄδικον δὲ τὸν δίκαιον,   
ἀκάθαρτος καὶ βδελυκτὸς παρὰ θεῷ.*

**16***ἵνα τί ὑπῆρξεν χρήματα ἄφρονι;   
κτήσασθαι γὰρ σοφίαν ἀκάρδιος οὐ δυνήσεται.*

**16a***ὃς ὑψηλὸν ποιεῖ τὸν ἑαυτοῦ οἶκον, ζητεῖ συντριβήν·   
ὁ δὲ σκολιάζων τοῦ μαθεῖν ἐμπεσεῖται εἰς κακά.*

**17***εἰς πάντα καιρὸν φίλος ὑπαρχέτω σοι,   
ἀδελφοὶ δὲ ἐν ἀνάγκαις χρήσιμοι ἔστωσαν·   
τούτου γὰρ χάριν γεννῶνται.*

**18***ἀνὴρ ἄφρων ἐπικροτεῖ καὶ ἐπιχαίρει ἑαυτῷ   
ὡς καὶ ὁ ἐγγυώμενος ἐγγύῃ τὸν ἑαυτοῦ φίλον.*

**19***φιλαμαρτήμων χαίρει μάχαις,***20***ὁ δὲ σκληροκάρδιος οὐ συναντᾷ ἀγαθοῖς.*

*ἀνὴρ εὐμετάβολος γλώσσῃ ἐμπεσεῖται εἰς κακά,***21***καρδία δὲ ἄφρονος ὀδύνη τῷ κεκτημένῳ αὐτήν.*

*οὐκ εὐφραίνεται πατὴρ ἐπὶ υἱῷ ἀπαιδεύτῳ,   
υἱὸς δὲ φρόνιμος εὐφραίνει μητέρα αὐτοῦ.*

**22***καρδία εὐφραινομένη εὐεκτεῖν ποιεῖ,   
ἀνδρὸς δὲ λυπηροῦ ξηραίνεται τὰ ὀστᾶ.*

**23***λαμβάνοντος δῶρα ἐν κόλπῳ ἀδίκως οὐ κατευοδοῦνται ὁδοί,   
ἀσεβὴς δὲ ἐκκλίνει ὁδοὺς δικαιοσύνης.*

**24***πρόσωπον συνετὸν ἀνδρὸς σοφοῦ,   
οἱ δὲ ὀφθαλμοὶ τοῦ ἄφρονος ἐπ’ ἄκρα γῆς.*

**25***ὀργὴ πατρὶ υἱὸς ἄφρων   
καὶ ὀδύνη τῇ τεκούσῃ αὐτοῦ.*

**26***ζημιοῦν ἄνδρα δίκαιον οὐ καλόν,   
οὐδὲ ὅσιον ἐπιβουλεύειν δυνάσταις δικαίοις.*

**27***ὃς φείδεται ῥῆμα προέσθαι σκληρόν, ἐπιγνώμων·   
μακρόθυμος δὲ ἀνὴρ φρόνιμος.*

**28***ἀνοήτῳ ἐπερωτήσαντι σοφίαν σοφία λογισθήσεται,   
ἐνεὸν δέ τις ἑαυτὸν ποιήσας δόξει φρόνιμος εἶναι.*

***Παροιμιαι 18***

**1***προφάσεις ζητεῖ ἀνὴρ βουλόμενος χωρίζεσθαι ἀπὸ φίλων,   
ἐν παντὶ δὲ καιρῷ ἐπονείδιστος ἔσται.*

**2***οὐ χρείαν ἔχει σοφίας ἐνδεὴς φρενῶν·   
μᾶλλον γὰρ ἄγεται ἀφροσύνῃ.*

**3***ὅταν ἔλθῃ ἀσεβὴς εἰς βάθος κακῶν, καταφρονεῖ,   
ἐπέρχεται δὲ αὐτῷ ἀτιμία καὶ ὄνειδος.*

**4***ὕδωρ βαθὺ λόγος ἐν καρδίᾳ ἀνδρός,   
ποταμὸς δὲ ἀναπηδύει καὶ πηγὴ ζωῆς.*

**5***θαυμάσαι πρόσωπον ἀσεβοῦς οὐ καλόν,   
οὐδὲ ὅσιον ἐκκλίνειν τὸ δίκαιον ἐν κρίσει.*

**6***χείλη ἄφρονος ἄγουσιν αὐτὸν εἰς κακά,   
τὸ δὲ στόμα αὐτοῦ τὸ θρασὺ θάνατον ἐπικαλεῖται.*

**7***στόμα ἄφρονος συντριβὴ αὐτῷ,   
τὰ δὲ χείλη αὐτοῦ παγὶς τῇ ψυχῇ αὐτοῦ.*

**8***ὀκνηροὺς καταβάλλει φόβος,   
ψυχαὶ δὲ ἀνδρογύνων πεινάσουσιν.*

**9***ὁ μὴ ἰώμενος ἑαυτὸν ἐν τοῖς ἔργοις αὐτοῦ   
ἀδελφός ἐστιν τοῦ λυμαινομένου ἑαυτόν.*

**10***ἐκ μεγαλωσύνης ἰσχύος ὄνομα κυρίου,   
αὐτῷ δὲ προσδραμόντες δίκαιοι ὑψοῦνται.*

**11***ὕπαρξις πλουσίου ἀνδρὸς πόλις ὀχυρά,   
ἡ δὲ δόξα αὐτῆς μέγα ἐπισκιάζει.*

**12***πρὸ συντριβῆς ὑψοῦται καρδία ἀνδρός,   
καὶ πρὸ δόξης ταπεινοῦται.*

**13***ὃς ἀποκρίνεται λόγον πρὶν ἀκοῦσαι,   
ἀφροσύνη αὐτῷ ἐστιν καὶ ὄνειδος.*

**14***θυμὸν ἀνδρὸς πραύνει θεράπων φρόνιμος·   
ὀλιγόψυχον δὲ ἄνδρα τίς ὑποίσει;*

**15***καρδία φρονίμου κτᾶται αἴσθησιν,   
ὦτα δὲ σοφῶν ζητεῖ ἔννοιαν.*

**16***δόμα ἀνθρώπου ἐμπλατύνει αὐτὸν   
καὶ παρὰ δυνάσταις καθιζάνει αὐτόν.*

**17***δίκαιος ἑαυτοῦ κατήγορος ἐν πρωτολογίᾳ·   
ὡς δ’ ἂν ἐπιβάλῃ ὁ ἀντίδικος, ἐλέγχεται.*

**18***ἀντιλογίας παύει κλῆρος,   
ἐν δὲ δυνάσταις ὁρίζει.*

**19***ἀδελφὸς ὑπὸ ἀδελφοῦ βοηθούμενος ὡς πόλις ὀχυρὰ καὶ ὑψηλή,   
ἰσχύει δὲ ὥσπερ τεθεμελιωμένον βασίλειον.*

**20***ἀπὸ καρπῶν στόματος ἀνὴρ πίμπλησιν κοιλίαν αὐτοῦ,   
ἀπὸ δὲ καρπῶν χειλέων αὐτοῦ ἐμπλησθήσεται.*

**21***θάνατος καὶ ζωὴ ἐν χειρὶ γλώσσης,   
οἱ δὲ κρατοῦντες αὐτῆς ἔδονται τοὺς καρποὺς αὐτῆς.*

**22***ὃς εὗρεν γυναῖκα ἀγαθήν, εὗρεν χάριτας,   
ἔλαβεν δὲ παρὰ θεοῦ ἱλαρότητα.*

**22a***ὃς ἐκβάλλει γυναῖκα ἀγαθήν, ἐκβάλλει τὰ ἀγαθά·   
ὁ δὲ κατέχων μοιχαλίδα ἄφρων καὶ ἀσεβής.*

***(Παροιμιαι 19)***

**3***ἀφροσύνη ἀνδρὸς λυμαίνεται τὰς ὁδοὺς αὐτοῦ,   
τὸν δὲ θεὸν αἰτιᾶται τῇ καρδίᾳ αὐτοῦ.*

**4***πλοῦτος προστίθησιν φίλους πολλούς,   
ὁ δὲ πτωχὸς καὶ ἀπὸ τοῦ ὑπάρχοντος φίλου λείπεται.*

**5***μάρτυς ψευδὴς οὐκ ἀτιμώρητος ἔσται,   
ὁ δὲ ἐγκαλῶν ἀδίκως οὐ διαφεύξεται.*

**6***πολλοὶ θεραπεύουσιν πρόσωπα βασιλέων,   
πᾶς δὲ ὁ κακὸς γίνεται ὄνειδος ἀνδρί.*

**7***πᾶς, ὃς ἀδελφὸν πτωχὸν μισεῖ,   
καὶ φιλίας μακρὰν ἔσται.*

*ἔννοια ἀγαθὴ τοῖς εἰδόσιν αὐτὴν ἐγγιεῖ,   
ἀνὴρ δὲ φρόνιμος εὑρήσει αὐτήν.*

*ὁ πολλὰ κακοποιῶν τελεσιουργεῖ κακίαν·   
ὃς δὲ ἐρεθίζει λόγους, οὐ σωθήσεται.*

**8***ὁ κτώμενος φρόνησιν ἀγαπᾷ ἑαυτόν·   
ὃς δὲ φυλάσσει φρόνησιν, εὑρήσει ἀγαθά.*

**9***μάρτυς ψευδὴς οὐκ ἀτιμώρητος ἔσται·   
ὃς δ’ ἂν ἐκκαύσῃ κακίαν, ἀπολεῖται ὑπ’ αὐτῆς.*

**10***οὐ συμφέρει ἄφρονι τρυφή,   
καὶ ἐὰν οἰκέτης ἄρξηται μεθ’ ὕβρεως δυναστεύειν.*

**11***ἐλεήμων ἀνὴρ μακροθυμεῖ,   
τὸ δὲ καύχημα αὐτοῦ ἐπέρχεται παρανόμοις.*

**12***βασιλέως ἀπειλὴ ὁμοία βρυγμῷ λέοντος·   
ὥσπερ δὲ δρόσος ἐπὶ χόρτῳ, οὕτως τὸ ἱλαρὸν αὐτοῦ.*

**13***αἰσχύνη πατρὶ υἱὸς ἄφρων,   
καὶ οὐχ ἁγναὶ εὐχαὶ ἀπὸ μισθώματος ἑταίρας.*

**14***οἶκον καὶ ὕπαρξιν μερίζουσιν πατέρες παισίν,   
παρὰ δὲ θεοῦ ἁρμόζεται γυνὴ ἀνδρί.*

**15***δειλία κατέχει ἀνδρογύναιον,   
ψυχὴ δὲ ἀεργοῦ πεινάσει.*

**16***ὃς φυλάσσει ἐντολήν, τηρεῖ τὴν ἑαυτοῦ ψυχήν·   
ὁ δὲ καταφρονῶν τῶν ἑαυτοῦ ὁδῶν ἀπολεῖται.*

**17***δανίζει θεῷ ὁ ἐλεῶν πτωχόν,   
κατὰ δὲ τὸ δόμα αὐτοῦ ἀνταποδώσει αὐτῷ.*

**18***παίδευε υἱόν σου, οὕτως γὰρ ἔσται εὔελπις·   
εἰς δὲ ὕβριν μὴ ἐπαίρου τῇ ψυχῇ σου.*

**19***κακόφρων ἀνὴρ πολλὰ ζημιωθήσεται·   
ἐὰν δὲ λοιμεύηται, καὶ τὴν ψυχὴν αὐτοῦ προσθήσει.*

**20***ἄκουε, υἱέ, παιδείαν πατρός σου,   
ἵνα σοφὸς γένῃ ἐπ’ ἐσχάτων σου.*

**21***πολλοὶ λογισμοὶ ἐν καρδίᾳ ἀνδρός,   
ἡ δὲ βουλὴ τοῦ κυρίου εἰς τὸν αἰῶνα μένει.*

**22***καρπὸς ἀνδρὶ ἐλεημοσύνη,   
κρείσσων δὲ πτωχὸς δίκαιος ἢ πλούσιος ψεύστης.*

**23***φόβος κυρίου εἰς ζωὴν ἀνδρί,   
ὁ δὲ ἄφοβος αὐλισθήσεται ἐν τόποις, οὗ οὐκ ἐπισκοπεῖται γνῶσις.*

**24***ὁ ἐγκρύπτων εἰς τὸν κόλπον αὐτοῦ χεῖρας ἀδίκως,   
οὐδὲ τῷ στόματι οὐ μὴ προσαγάγῃ αὐτάς.*

**25***λοιμοῦ μαστιγουμένου ἄφρων πανουργότερος γίνεται·   
ἐὰν δὲ ἐλέγχῃς ἄνδρα φρόνιμον, νοήσει αἴσθησιν.*

**26***ὁ ἀτιμάζων πατέρα καὶ ἀπωθούμενος μητέρα αὐτοῦ   
καταισχυνθήσεται καὶ ἐπονείδιστος ἔσται.*

**27***υἱὸς ἀπολειπόμενος φυλάξαι παιδείαν πατρὸς   
μελετήσει ῥήσεις κακάς.*

**28***ὁ ἐγγυώμενος παῖδα ἄφρονα καθυβρίζει δικαίωμα,   
στόμα δὲ ἀσεβῶν καταπίεται κρίσεις.*

**29***ἑτοιμάζονται ἀκολάστοις μάστιγες   
καὶ τιμωρίαι ὤμοις ἀφρόνων.*

***Παροιμιαι 20***

**1***ἀκόλαστον οἶνος καὶ ὑβριστικὸν μέθη,   
πᾶς δὲ ὁ συμμειγνύμενος αὐτῇ οὐκ ἔσται σοφός.*

**2***οὐ διαφέρει ἀπειλὴ βασιλέως θυμοῦ λέοντος,   
ὁ δὲ παροξύνων αὐτὸν ἁμαρτάνει εἰς τὴν ἑαυτοῦ ψυχήν.*

**3***δόξα ἀνδρὶ ἀποστρέφεσθαι λοιδορίας,   
πᾶς δὲ ἄφρων τοιούτοις συμπλέκεται.*

**4***ὀνειδιζόμενος ὀκνηρὸς οὐκ αἰσχύνεται,   
ὡσαύτως καὶ ὁ δανιζόμενος σῖτον ἐν ἀμήτῳ.*

**5***ὕδωρ βαθὺ βουλὴ ἐν καρδίᾳ ἀνδρός,   
ἀνὴρ δὲ φρόνιμος ἐξαντλήσει αὐτήν.*

**6***μέγα ἄνθρωπος καὶ τίμιον ἀνὴρ ἐλεήμων,   
ἄνδρα δὲ πιστὸν ἔργον εὑρεῖν.*

**7***ὃς ἀναστρέφεται ἄμωμος ἐν δικαιοσύνῃ,   
μακαρίους τοὺς παῖδας αὐτοῦ καταλείψει.*

**8***ὅταν βασιλεὺς δίκαιος καθίσῃ ἐπὶ θρόνου,   
οὐκ ἐναντιοῦται ἐν ὀφθαλμοῖς αὐτοῦ πᾶν πονηρόν.*

**9***τίς καυχήσεται ἁγνὴν ἔχειν τὴν καρδίαν;   
ἢ τίς παρρησιάσεται καθαρὸς εἶναι ἀπὸ ἁμαρτιῶν;*

**9a***κακολογοῦντος πατέρα ἢ μητέρα σβεσθήσεται λαμπτήρ,   
αἱ δὲ κόραι τῶν ὀφθαλμῶν αὐτοῦ ὄψονται σκότος.*

**9b***μερὶς ἐπισπουδαζομένη ἐν πρώτοις   
ἐν τοῖς τελευταίοις οὐκ εὐλογηθήσεται.*

**9c***μὴ εἴπῃς Τείσομαι τὸν ἐχθρόν·   
ἀλλὰ ὑπόμεινον τὸν κύριον, ἵνα σοι βοηθήσῃ.*

**10***στάθμιον μέγα καὶ μικρὸν καὶ μέτρα δισσά,   
ἀκάθαρτα ἐνώπιον κυρίου καὶ ἀμφότερα.*

**11***καὶ ὁ ποιῶν αὐτὰ ἐν τοῖς ἐπιτηδεύμασιν αὐτοῦ συμποδισθήσεται,   
νεανίσκος μετὰ ὁσίου, καὶ εὐθεῖα ἡ ὁδὸς αὐτοῦ.*

**12***οὖς ἀκούει καὶ ὀφθαλμὸς ὁρᾷ·   
κυρίου ἔργα καὶ ἀμφότερα.*

**13***μὴ ἀγάπα καταλαλεῖν, ἵνα μὴ ἐξαρθῇς·   
διάνοιξον τοὺς ὀφθαλμούς σου καὶ ἐμπλήσθητι ἄρτων.*

**23***βδέλυγμα κυρίῳ δισσὸν στάθμιον,   
καὶ ζυγὸς δόλιος οὐ καλὸν ἐνώπιον αὐτοῦ.*

**24***παρὰ κυρίου εὐθύνεται τὰ διαβήματα ἀνδρί·   
θνητὸς δὲ πῶς ἂν νοήσαι τὰς ὁδοὺς αὐτοῦ;*

**25***παγὶς ἀνδρὶ ταχύ τι τῶν ἰδίων ἁγιάσαι·   
μετὰ γὰρ τὸ εὔξασθαι μετανοεῖν γίνεται.*

**26***λικμήτωρ ἀσεβῶν βασιλεὺς σοφὸς   
καὶ ἐπιβαλεῖ αὐτοῖς τροχόν.*

**27***φῶς κυρίου πνοὴ ἀνθρώπων,   
ὃς ἐρευνᾷ ταμίεια κοιλίας.*

**28***ἐλεημοσύνη καὶ ἀλήθεια φυλακὴ βασιλεῖ   
καὶ περικυκλώσουσιν ἐν δικαιοσύνῃ τὸν θρόνον αὐτοῦ.*

**29***κόσμος νεανίαις σοφία,   
δόξα δὲ πρεσβυτέρων πολιαί.*

**30***ὑπώπια καὶ συντρίμματα συναντᾷ κακοῖς,   
πληγαὶ δὲ εἰς ταμίεια κοιλίας.*

***Παροιμιαι 21***

**1***ὥσπερ ὁρμὴ ὕδατος, οὕτως καρδία βασιλέως ἐν χειρὶ θεοῦ·   
οὗ ἐὰν θέλων νεύσῃ, ἐκεῖ ἔκλινεν αὐτήν.*

**2***πᾶς ἀνὴρ φαίνεται ἑαυτῷ δίκαιος,   
κατευθύνει δὲ καρδίας κύριος.*

**3***ποιεῖν δίκαια καὶ ἀληθεύειν   
ἀρεστὰ παρὰ θεῷ μᾶλλον ἢ θυσιῶν αἷμα.*

**4***μεγαλόφρων ἐφ’ ὕβρει θρασυκάρδιος,   
λαμπτὴρ δὲ ἀσεβῶν ἁμαρτία.*

**6***ὁ ἐνεργῶν θησαυρίσματα γλώσσῃ ψευδεῖ   
μάταια διώκει ἐπὶ παγίδας θανάτου.*

**7***ὄλεθρος ἀσεβέσιν ἐπιξενωθήσεται·   
οὐ γὰρ βούλονται πράσσειν τὰ δίκαια.*

**8***πρὸς τοὺς σκολιοὺς σκολιὰς ὁδοὺς ἀποστέλλει ὁ θεός·   
ἁγνὰ γὰρ καὶ ὀρθὰ τὰ ἔργα αὐτοῦ.*

**9***κρεῖσσον οἰκεῖν ἐπὶ γωνίας ὑπαίθρου   
ἢ ἐν κεκονιαμένοις μετὰ ἀδικίας καὶ ἐν οἴκῳ κοινῷ.*

**10***ψυχὴ ἀσεβοῦς οὐκ ἐλεηθήσεται ὑπ’ οὐδενὸς τῶν ἀνθρώπων.*

**11***ζημιουμένου ἀκολάστου πανουργότερος γίνεται ὁ ἄκακος,   
συνίων δὲ σοφὸς δέξεται γνῶσιν.*

**12***συνίει δίκαιος καρδίας ἀσεβῶν   
καὶ φαυλίζει ἀσεβεῖς ἐν κακοῖς.*

**13***ὃς φράσσει τὰ ὦτα τοῦ μὴ ἐπακοῦσαι ἀσθενοῦς,   
καὶ αὐτὸς ἐπικαλέσεται, καὶ οὐκ ἔσται ὁ εἰσακούων.*

**14***δόσις λάθριος ἀνατρέπει ὀργάς,   
δώρων δὲ ὁ φειδόμενος θυμὸν ἐγείρει ἰσχυρόν.*

**15***εὐφροσύνη δικαίων ποιεῖν κρίμα,   
ὅσιος δὲ ἀκάθαρτος παρὰ κακούργοις.*

**16***ἀνὴρ πλανώμενος ἐξ ὁδοῦ δικαιοσύνης   
ἐν συναγωγῇ γιγάντων ἀναπαύσεται.*

**17***ἀνὴρ ἐνδεὴς ἀγαπᾷ εὐφροσύνην   
φιλῶν οἶνον καὶ ἔλαιον εἰς πλοῦτον·***18***περικάθαρμα δὲ δικαίου ἄνομος.*

**19***κρεῖσσον οἰκεῖν ἐν γῇ ἐρήμῳ   
ἢ μετὰ γυναικὸς μαχίμου καὶ γλωσσώδους καὶ ὀργίλου.*

**20***θησαυρὸς ἐπιθυμητὸς ἀναπαύσεται ἐπὶ στόματος σοφοῦ,   
ἄφρονες δὲ ἄνδρες καταπίονται αὐτόν.*

**21***ὁδὸς δικαιοσύνης καὶ ἐλεημοσύνης εὑρήσει ζωὴν καὶ δόξαν.*

**22***πόλεις ὀχυρὰς ἐπέβη σοφὸς   
καὶ καθεῖλεν τὸ ὀχύρωμα, ἐφ’ ᾧ ἐπεποίθεισαν οἱ ἀσεβεῖς.*

**23***ὃς φυλάσσει τὸ στόμα αὐτοῦ καὶ τὴν γλῶσσαν,   
διατηρεῖ ἐκ θλίψεως τὴν ψυχὴν αὐτοῦ.*

**24***θρασὺς καὶ αὐθάδης καὶ ἀλαζὼν λοιμὸς καλεῖται·   
ὃς δὲ μνησικακεῖ, παράνομος.*

**25***ἐπιθυμίαι ὀκνηρὸν ἀποκτείνουσιν·   
οὐ γὰρ προαιροῦνται αἱ χεῖρες αὐτοῦ ποιεῖν τι.*

**26***ἀσεβὴς ἐπιθυμεῖ ὅλην τὴν ἡμέραν ἐπιθυμίας κακάς,   
ὁ δὲ δίκαιος ἐλεᾷ καὶ οἰκτίρει ἀφειδῶς.*

**27***θυσίαι ἀσεβῶν βδέλυγμα κυρίῳ·   
καὶ γὰρ παρανόμως προσφέρουσιν αὐτάς.*

**28***μάρτυς ψευδὴς ἀπολεῖται,   
ἀνὴρ δὲ ὑπήκοος φυλασσόμενος λαλήσει.*

**29***ἀσεβὴς ἀνὴρ ἀναιδῶς ὑφίσταται προσώπῳ,   
ὁ δὲ εὐθὴς αὐτὸς συνίει τὰς ὁδοὺς αὐτοῦ.*

**30***οὐκ ἔστιν σοφία, οὐκ ἔστιν ἀνδρεία,   
οὐκ ἔστιν βουλὴ πρὸς τὸν ἀσεβῆ.*

**31***ἵππος ἑτοιμάζεται εἰς ἡμέραν πολέμου,   
παρὰ δὲ κυρίου ἡ βοήθεια.*

***Παροιμιαι 22***

**1***αἱρετώτερον ὄνομα καλὸν ἢ πλοῦτος πολύς,   
ὑπὲρ δὲ ἀργύριον καὶ χρυσίον χάρις ἀγαθή.*

**2***πλούσιος καὶ πτωχὸς συνήντησαν ἀλλήλοις,   
ἀμφοτέρους δὲ ὁ κύριος ἐποίησεν.*

**3***πανοῦργος ἰδὼν πονηρὸν τιμωρούμενον κραταιῶς αὐτὸς παιδεύεται,   
οἱ δὲ ἄφρονες παρελθόντες ἐζημιώθησαν.*

**4***γενεὰ σοφίας φόβος κυρίου   
καὶ πλοῦτος καὶ δόξα καὶ ζωή.*

**5***τρίβολοι καὶ παγίδες ἐν ὁδοῖς σκολιαῖς,   
ὁ δὲ φυλάσσων τὴν ἑαυτοῦ ψυχὴν ἀφέξεται αὐτῶν.*

**7***πλούσιοι πτωχῶν ἄρξουσιν,   
καὶ οἰκέται ἰδίοις δεσπόταις δανιοῦσιν.*

**8***ὁ σπείρων φαῦλα θερίσει κακά,   
πληγὴν δὲ ἔργων αὐτοῦ συντελέσει.*

**8a***ἄνδρα ἱλαρὸν καὶ δότην εὐλογεῖ ὁ θεός,   
ματαιότητα δὲ ἔργων αὐτοῦ συντελέσει.*

**9***ὁ ἐλεῶν πτωχὸν αὐτὸς διατραφήσεται·   
τῶν γὰρ ἑαυτοῦ ἄρτων ἔδωκεν τῷ πτωχῷ.*

**9a***νίκην καὶ τιμὴν περιποιεῖται ὁ δῶρα δούς,   
τὴν μέντοι ψυχὴν ἀφαιρεῖται τῶν κεκτημένων.*

**10***ἔκβαλε ἐκ συνεδρίου λοιμόν, καὶ συνεξελεύσεται αὐτῷ νεῖκος·   
ὅταν γὰρ καθίσῃ ἐν συνεδρίῳ, πάντας ἀτιμάζει.*

**11***ἀγαπᾷ κύριος ὁσίας καρδίας,   
δεκτοὶ δὲ αὐτῷ πάντες ἄμωμοι·   
χείλεσιν ποιμαίνει βασιλεύς.*

**12***οἱ δὲ ὀφθαλμοὶ κυρίου διατηροῦσιν αἴσθησιν,   
φαυλίζει δὲ λόγους παράνομος.*

**13***προφασίζεται καὶ λέγει ὀκνηρός   
Λέων ἐν ταῖς ὁδοῖς, ἐν δὲ ταῖς πλατείαις φονευταί.*

**14***βόθρος βαθὺς στόμα παρανόμου,   
ὁ δὲ μισηθεὶς ὑπὸ κυρίου ἐμπεσεῖται εἰς αὐτόν.*

**14a***εἰσὶν ὁδοὶ κακαὶ ἐνώπιον ἀνδρός,   
καὶ οὐκ ἀγαπᾷ τοῦ ἀποστρέψαι ἀπ’ αὐτῶν·   
ἀποστρέφειν δὲ δεῖ ἀπὸ ὁδοῦ σκολιᾶς καὶ κακῆς.*

**15***ἄνοια ἐξῆπται καρδίας νέου,   
ῥάβδος δὲ καὶ παιδεία μακρὰν ἀπ’ αὐτοῦ.*

**16***ὁ συκοφαντῶν πένητα πολλὰ ποιεῖ τὰ ἑαυτοῦ·   
δίδωσιν δὲ πλουσίῳ ἐπ’ ἐλάσσονι. – –*

**17***Λόγοις σοφῶν παράβαλλε σὸν οὖς καὶ ἄκουε ἐμὸν λόγον,   
τὴν δὲ σὴν καρδίαν ἐπίστησον, ἵνα γνῷς ὅτι καλοί εἰσιν·***18***καὶ ἐὰν ἐμβάλῃς αὐτοὺς εἰς τὴν καρδίαν σου,   
εὐφρανοῦσίν σε ἅμα ἐπὶ σοῖς χείλεσιν,***19***ἵνα σου γένηται ἐπὶ κύριον ἡ ἐλπὶς   
καὶ γνωρίσῃ σοι τὴν ὁδὸν αὐτοῦ.***20***καὶ σὺ δὲ ἀπόγραψαι αὐτὰ σεαυτῷ τρισσῶς   
εἰς βουλὴν καὶ γνῶσιν ἐπὶ τὸ πλάτος τῆς καρδίας σου.***21***διδάσκω οὖν σε ἀληθῆ λόγον καὶ γνῶσιν ἀγαθὴν ὑπακούειν   
τοῦ ἀποκρίνεσθαι λόγους ἀληθείας τοῖς προβαλλομένοις σοι.*

**22***Μὴ ἀποβιάζου πένητα, πτωχὸς γάρ ἐστιν,   
καὶ μὴ ἀτιμάσῃς ἀσθενῆ ἐν πύλαις·***23***ὁ γὰρ κύριος κρινεῖ αὐτοῦ τὴν κρίσιν,   
καὶ ῥύσῃ σὴν ἄσυλον ψυχήν.***24***μὴ ἴσθι ἑταῖρος ἀνδρὶ θυμώδει,   
φίλῳ δὲ ὀργίλῳ μὴ συναυλίζου,***25***μήποτε μάθῃς τῶν ὁδῶν αὐτοῦ   
καὶ λάβῃς βρόχους τῇ σῇ ψυχῇ.***26***μὴ δίδου σεαυτὸν εἰς ἐγγύην αἰσχυνόμενος πρόσωπον·***27***ἐὰν γὰρ μὴ ἔχῃς πόθεν ἀποτείσῃς,   
λήμψονται τὸ στρῶμα τὸ ὑπὸ τὰς πλευράς σου.***28***μὴ μέταιρε ὅρια αἰώνια, ἃ ἔθεντο οἱ πατέρες σου.***29***ὁρατικὸν ἄνδρα καὶ ὀξὺν ἐν τοῖς ἔργοις αὐτοῦ   
βασιλεῦσι δεῖ παρεστάναι   
καὶ μὴ παρεστάναι ἀνδράσι νωθροῖς.*

***Παροιμιαι 23***

**1***ἐὰν καθίσῃς δειπνεῖν ἐπὶ τραπέζης δυναστῶν,   
νοητῶς νόει τὰ παρατιθέμενά σοι***2***καὶ ἐπίβαλλε τὴν χεῖρά σου   
εἰδὼς ὅτι τοιαῦτά σε δεῖ παρασκευάσαι·***3***εἰ δὲ ἀπληστότερος εἶ, μὴ ἐπιθύμει τῶν ἐδεσμάτων αὐτοῦ,   
ταῦτα γὰρ ἔχεται ζωῆς ψευδοῦς.*

**4***μὴ παρεκτείνου πένης ὢν πλουσίῳ,   
τῇ δὲ σῇ ἐννοίᾳ ἀπόσχου·***5***ἐὰν ἐπιστήσῃς τὸ σὸν ὄμμα πρὸς αὐτόν, οὐδαμοῦ φανεῖται,   
κατεσκεύασται γὰρ αὐτῷ πτέρυγες ὥσπερ ἀετοῦ,   
καὶ ὑποστρέφει εἰς τὸν οἶκον τοῦ προεστηκότος αὐτοῦ.*

**6***μὴ συνδείπνει ἀνδρὶ βασκάνῳ   
μηδὲ ἐπιθύμει τῶν βρωμάτων αὐτοῦ·***7***ὃν τρόπον γὰρ εἴ τις καταπίοι τρίχα,   
οὕτως ἐσθίει καὶ πίνει.***8***μηδὲ πρὸς σὲ εἰσαγάγῃς αὐτὸν καὶ φάγῃς τὸν ψωμόν σου μετ’ αὐτοῦ·   
ἐξεμέσει γὰρ αὐτὸν καὶ λυμανεῖται τοὺς λόγους σου τοὺς καλούς.*

**9***εἰς ὦτα ἄφρονος μηδὲν λέγε,   
μήποτε μυκτηρίσῃ τοὺς συνετοὺς λόγους σου.*

**10***μὴ μεταθῇς ὅρια αἰώνια,   
εἰς δὲ κτῆμα ὀρφανῶν μὴ εἰσέλθῃς·***11***ὁ γὰρ λυτρούμενος αὐτοὺς κύριος κραταιός ἐστιν   
καὶ κρινεῖ τὴν κρίσιν αὐτῶν μετὰ σοῦ.*

**12***δὸς εἰς παιδείαν τὴν καρδίαν σου,   
τὰ δὲ ὦτά σου ἑτοίμασον λόγοις αἰσθήσεως.*

**13***μὴ ἀπόσχῃ νήπιον παιδεύειν,   
ὅτι ἐὰν πατάξῃς αὐτὸν ῥάβδῳ, οὐ μὴ ἀποθάνῃ·***14***σὺ μὲν γὰρ πατάξεις αὐτὸν ῥάβδῳ,   
τὴν δὲ ψυχὴν αὐτοῦ ἐκ θανάτου ῥύσῃ.*

**15***υἱέ, ἐὰν σοφὴ γένηταί σου ἡ καρδία,   
εὐφρανεῖς καὶ τὴν ἐμὴν καρδίαν,***16***καὶ ἐνδιατρίψει λόγοις τὰ σὰ χείλη πρὸς τὰ ἐμὰ χείλη, ἐὰν ὀρθὰ ὦσιν.*

**17***μὴ ζηλούτω ἡ καρδία σου ἁμαρτωλούς,   
ἀλλὰ ἐν φόβῳ κυρίου ἴσθι ὅλην τὴν ἡμέραν·***18***ἐὰν γὰρ τηρήσῃς αὐτά, ἔσται σοι ἔκγονα,   
ἡ δὲ ἐλπίς σου οὐκ ἀποστήσεται.*

**19***ἄκουε, υἱέ, καὶ σοφὸς γίνου   
καὶ κατεύθυνε ἐννοίας σῆς καρδίας·***20***μὴ ἴσθι οἰνοπότης   
μηδὲ ἐκτείνου συμβολαῖς κρεῶν τε ἀγορασμοῖς·***21***πᾶς γὰρ μέθυσος καὶ πορνοκόπος πτωχεύσει,   
καὶ ἐνδύσεται διερρηγμένα καὶ ῥακώδη πᾶς ὑπνώδης.*

**22***ἄκουε, υἱέ, πατρὸς τοῦ γεννήσαντός σε   
καὶ μὴ καταφρόνει ὅτι γεγήρακέν σου ἡ μήτηρ.***24***καλῶς ἐκτρέφει πατὴρ δίκαιος,   
ἐπὶ δὲ υἱῷ σοφῷ εὐφραίνεται ἡ ψυχὴ αὐτοῦ·***25***εὐφραινέσθω ὁ πατὴρ καὶ ἡ μήτηρ ἐπὶ σοί,   
καὶ χαιρέτω ἡ τεκοῦσά σε.*

**26***δός μοι, υἱέ, σὴν καρδίαν,   
οἱ δὲ σοὶ ὀφθαλμοὶ ἐμὰς ὁδοὺς τηρείτωσαν·***27***πίθος γὰρ τετρημένος ἐστὶν ἀλλότριος οἶκος,   
καὶ φρέαρ στενὸν ἀλλότριον·***28***οὗτος γὰρ συντόμως ἀπολεῖται,   
καὶ πᾶς παράνομος ἀναλωθήσεται.*

**29***τίνι οὐαί; τίνι θόρυβος; τίνι κρίσις;   
τίνι ἀηδίαι καὶ λέσχαι;   
τίνι συντρίμματα διὰ κενῆς;   
τίνος πέλειοι οἱ ὀφθαλμοί;***30***οὐ τῶν ἐγχρονιζόντων ἐν οἴνοις;   
οὐ τῶν ἰχνευόντων ποῦ πότοι γίνονται;***31***μὴ μεθύσκεσθε οἴνῳ, ἀλλὰ ὁμιλεῖτε ἀνθρώποις δικαίοις   
καὶ ὁμιλεῖτε ἐν περιπάτοις·   
ἐὰν γὰρ εἰς τὰς φιάλας καὶ τὰ ποτήρια δῷς τοὺς ὀφθαλμούς σου,   
ὕστερον περιπατήσεις γυμνότερος ὑπέρου,***32***τὸ δὲ ἔσχατον ὥσπερ ὑπὸ ὄφεως πεπληγὼς ἐκτείνεται   
καὶ ὥσπερ ὑπὸ κεράστου διαχεῖται αὐτῷ ὁ ἰός.***33***οἱ ὀφθαλμοί σου ὅταν ἴδωσιν ἀλλοτρίαν,   
τὸ στόμα σου τότε λαλήσει σκολιά,***34***καὶ κατακείσῃ ὥσπερ ἐν καρδίᾳ θαλάσσης   
καὶ ὥσπερ κυβερνήτης ἐν πολλῷ κλύδωνι·***35***ἐρεῖς δέ Τύπτουσίν με, καὶ οὐκ ἐπόνεσα,   
καὶ ἐνέπαιξάν μοι, ἐγὼ δὲ οὐκ ᾔδειν·   
πότε ὄρθρος ἔσται, ἵνα ἐλθὼν ζητήσω μεθ’ ὧν συνελεύσομαι;*

***Παροιμιαι 24***

**1***υἱέ, μὴ ζηλώσῃς κακοὺς ἄνδρας   
μηδὲ ἐπιθυμήσῃς εἶναι μετ’ αὐτῶν·***2***ψεύδη γὰρ μελετᾷ ἡ καρδία αὐτῶν,   
καὶ πόνους τὰ χείλη αὐτῶν λαλεῖ.*

**3***μετὰ σοφίας οἰκοδομεῖται οἶκος   
καὶ μετὰ συνέσεως ἀνορθοῦται·***4***μετὰ αἰσθήσεως ἐμπίμπλαται ταμίεια   
ἐκ παντὸς πλούτου τιμίου καὶ καλοῦ.*

**5***κρείσσων σοφὸς ἰσχυροῦ   
καὶ ἀνὴρ φρόνησιν ἔχων γεωργίου μεγάλου·***6***μετὰ κυβερνήσεως γίνεται πόλεμος,   
βοήθεια δὲ μετὰ καρδίας βουλευτικῆς.*

**7***σοφία καὶ ἔννοια ἀγαθὴ ἐν πύλαις σοφῶν·   
σοφοὶ οὐκ ἐκκλίνουσιν ἐκ στόματος κυρίου,***8***ἀλλὰ λογίζονται ἐν συνεδρίοις.   
ἀπαιδεύτοις συναντᾷ θάνατος,***9***ἀποθνῄσκει δὲ ἄφρων ἐν ἁμαρτίαις·   
ἀκαθαρσία δὲ ἀνδρὶ λοιμῷ ἐμμολυνθήσεται***10***ἐν ἡμέρᾳ κακῇ καὶ ἐν ἡμέρᾳ θλίψεως, ἕως ἂν ἐκλίπῃ.*

**11***ῥῦσαι ἀγομένους εἰς θάνατον   
καὶ ἐκπρίου κτεινομένους, μὴ φείσῃ·***12***ἐὰν δὲ εἴπῃς Οὐκ οἶδα τοῦτον,   
γίνωσκε ὅτι κύριος καρδίας πάντων γινώσκει,   
καὶ ὁ πλάσας πνοὴν πᾶσιν αὐτὸς οἶδεν πάντα,   
ὃς ἀποδίδωσιν ἑκάστῳ κατὰ τὰ ἔργα αὐτοῦ.*

**13***φάγε μέλι, υἱέ, ἀγαθὸν γὰρ κηρίον,   
ἵνα γλυκανθῇ σου ὁ φάρυγξ·***14***οὕτως αἰσθήσῃ σοφίαν τῇ σῇ ψυχῇ·   
ἐὰν γὰρ εὕρῃς, ἔσται καλὴ ἡ τελευτή σου,   
καὶ ἐλπίς σε οὐκ ἐγκαταλείψει.*

**15***μὴ προσαγάγῃς ἀσεβῆ νομῇ δικαίων   
μηδὲ ἀπατηθῇς χορτασίᾳ κοιλίας·***16***ἑπτάκι γὰρ πεσεῖται ὁ δίκαιος καὶ ἀναστήσεται,   
οἱ δὲ ἀσεβεῖς ἀσθενήσουσιν ἐν κακοῖς.*

**17***ἐὰν πέσῃ ὁ ἐχθρός σου, μὴ ἐπιχαρῇς αὐτῷ,   
ἐν δὲ τῷ ὑποσκελίσματι αὐτοῦ μὴ ἐπαίρου·***18***ὅτι ὄψεται κύριος, καὶ οὐκ ἀρέσει αὐτῷ,   
καὶ ἀποστρέψει τὸν θυμὸν αὐτοῦ ἀπ’ αὐτοῦ.*

**19***μὴ χαῖρε ἐπὶ κακοποιοῖς   
μηδὲ ζήλου ἁμαρτωλούς·***20***οὐ γὰρ μὴ γένηται ἔκγονα πονηρῶν,   
λαμπτὴρ δὲ ἀσεβῶν σβεσθήσεται.*

**21***φοβοῦ τὸν θεόν, υἱέ, καὶ βασιλέα   
καὶ μηθετέρῳ αὐτῶν ἀπειθήσῃς·***22***ἐξαίφνης γὰρ τείσονται τοὺς ἀσεβεῖς,   
τὰς δὲ τιμωρίας ἀμφοτέρων τίς γνώσεται;*

**22a***λόγον φυλασσόμενος υἱὸς ἀπωλείας ἐκτὸς ἔσται,   
δεχόμενος δὲ ἐδέξατο αὐτόν.***22b***μηδὲν ψεῦδος ἀπὸ γλώσσης βασιλεῖ λεγέσθω,   
καὶ οὐδὲν ψεῦδος ἀπὸ γλώσσης αὐτοῦ οὐ μὴ ἐξέλθῃ.***22c***μάχαιρα γλῶσσα βασιλέως καὶ οὐ σαρκίνη,   
ὃς δ’ ἂν παραδοθῇ, συντριβήσεται·***22d***ἐὰν γὰρ ὀξυνθῇ ὁ θυμὸς αὐτοῦ,   
σὺν νεύροις ἀνθρώπους ἀναλίσκει***22e***καὶ ὀστᾶ ἀνθρώπων κατατρώγει   
καὶ συγκαίει ὥσπερ φλὸξ   
ὥστε ἄβρωτα εἶναι νεοσσοῖς ἀετῶν. – –*

**23***Ταῦτα δὲ λέγω ὑμῖν τοῖς σοφοῖς ἐπιγινώσκειν·   
αἰδεῖσθαι πρόσωπον ἐν κρίσει οὐ καλόν·***24***ὁ εἰπὼν τὸν ἀσεβῆ Δίκαιός ἐστιν,   
ἐπικατάρατος λαοῖς ἔσται καὶ μισητὸς εἰς ἔθνη·***25***οἱ δὲ ἐλέγχοντες βελτίους φανοῦνται,   
ἐπ’ αὐτοὺς δὲ ἥξει εὐλογία ἀγαθή·***26***χείλη δὲ φιλήσουσιν ἀποκρινόμενα λόγους ἀγαθούς.*

**27***ἑτοίμαζε εἰς τὴν ἔξοδον τὰ ἔργα σου   
καὶ παρασκευάζου εἰς τὸν ἀγρὸν   
καὶ πορεύου κατόπισθέν μου   
καὶ ἀνοικοδομήσεις τὸν οἶκόν σου.*

**28***μὴ ἴσθι ψευδὴς μάρτυς ἐπὶ σὸν πολίτην   
μηδὲ πλατύνου σοῖς χείλεσιν·***29***μὴ εἴπῃς Ὃν τρόπον ἐχρήσατό μοι χρήσομαι αὐτῷ,   
τείσομαι δὲ αὐτὸν ἅ με ἠδίκησεν.*

**30***ὥσπερ γεώργιον ἀνὴρ ἄφρων,   
καὶ ὥσπερ ἀμπελὼν ἄνθρωπος ἐνδεὴς φρενῶν·***31***ἐὰν ἀφῇς αὐτόν, χερσωθήσεται   
καὶ χορτομανήσει ὅλος καὶ γίνεται ἐκλελειμμένος,   
οἱ δὲ φραγμοὶ τῶν λίθων αὐτοῦ κατασκάπτονται.***32***ὕστερον ἐγὼ μετενόησα,   
ἐπέβλεψα τοῦ ἐκλέξασθαι παιδείαν.***33***ὀλίγον νυστάζω, ὀλίγον δὲ καθυπνῶ,   
ὀλίγον δὲ ἐναγκαλίζομαι χερσὶν στήθη·***34***ἐὰν δὲ τοῦτο ποιῇς, ἥξει προπορευομένη ἡ πενία σου   
καὶ ἡ ἔνδειά σου ὥσπερ ἀγαθὸς δρομεύς. – –*

***Παροιμιαι 25***

**1***Αὗται αἱ παιδεῖαι Σαλωμῶντος αἱ ἀδιάκριτοι,   
ἃς ἐξεγράψαντο οἱ φίλοι Εζεκιου τοῦ   
βασιλέως τῆς Ιουδαίας.*

**2***Δόξα θεοῦ κρύπτει λόγον,   
δόξα δὲ βασιλέως τιμᾷ πράγματα.*

**3***οὐρανὸς ὑψηλός, γῆ δὲ βαθεῖα,   
καρδία δὲ βασιλέως ἀνεξέλεγκτος.*

**4***τύπτε ἀδόκιμον ἀργύριον,   
καὶ καθαρισθήσεται καθαρὸν ἅπαν·***5***κτεῖνε ἀσεβεῖς ἐκ προσώπου βασιλέως,   
καὶ κατορθώσει ἐν δικαιοσύνῃ ὁ θρόνος αὐτοῦ.*

**6***μὴ ἀλαζονεύου ἐνώπιον βασιλέως   
μηδὲ ἐν τόποις δυναστῶν ὑφίστασο·***7***κρεῖσσον γάρ σοι τὸ ῥηθῆναι Ἀνάβαινε πρός με,   
ἢ ταπεινῶσαί σε ἐν προσώπῳ δυνάστου.*

*ἃ εἶδον οἱ ὀφθαλμοί σου, λέγε.*

**8***μὴ πρόσπιπτε εἰς μάχην ταχέως,   
ἵνα μὴ μεταμεληθῇς ἐπ’ ἐσχάτων.*

*ἡνίκα ἄν σε ὀνειδίσῃ ὁ σὸς φίλος,***9***ἀναχώρει εἰς τὰ ὀπίσω, μὴ καταφρόνει,***10***μή σε ὀνειδίσῃ μὲν ὁ φίλος,   
ἡ δὲ μάχη σου καὶ ἡ ἔχθρα οὐκ ἀπέσται,   
ἀλλ’ ἔσται σοι ἴση θανάτῳ.*

**10a***χάρις καὶ φιλία ἐλευθεροῖ,   
ἃς τήρησον σεαυτῷ, ἵνα μὴ ἐπονείδιστος γένῃ,   
ἀλλὰ φύλαξον τὰς ὁδούς σου εὐσυναλλάκτως.*

**11***μῆλον χρυσοῦν ἐν ὁρμίσκῳ σαρδίου,  
 οὕτως εἰπεῖν λόγον.*

**12***εἰς ἐνώτιον χρυσοῦν σάρδιον πολυτελὲς δέδεται,   
λόγος σοφὸς εἰς εὐήκοον οὖς.*

**13***ὥσπερ ἔξοδος χιόνος ἐν ἀμήτῳ κατὰ καῦμα ὠφελεῖ,   
οὕτως ἄγγελος πιστὸς τοὺς ἀποστείλαντας αὐτόν·   
ψυχὰς γὰρ τῶν αὐτῷ χρωμένων ὠφελεῖ.*

**14***ὥσπερ ἄνεμοι καὶ νέφη καὶ ὑετοὶ ἐπιφανέστατοι,   
οὕτως οἱ καυχώμενοι ἐπὶ δόσει ψευδεῖ.*

**15***ἐν μακροθυμίᾳ εὐοδία βασιλεῦσιν,   
γλῶσσα δὲ μαλακὴ συντρίβει ὀστᾶ.*

**16***μέλι εὑρὼν φάγε τὸ ἱκανόν,   
μήποτε πλησθεὶς ἐξεμέσῃς.*

**17***σπάνιον εἴσαγε σὸν πόδα πρὸς τὸν σεαυτοῦ φίλον,   
μήποτε πλησθείς σου μισήσῃ σε.*

**18***ῥόπαλον καὶ μάχαιρα καὶ τόξευμα ἀκιδωτόν,   
οὕτως καὶ ἀνὴρ ὁ καταμαρτυρῶν τοῦ φίλου αὐτοῦ μαρτυρίαν ψευδῆ.*

**19***ὀδοὺς κακοῦ καὶ ποὺς παρανόμου ὀλεῖται ἐν ἡμέρᾳ κακῇ.*

**20***ὥσπερ ὄξος ἕλκει ἀσύμφορον,   
οὕτως προσπεσὸν πάθος ἐν σώματι καρδίαν λυπεῖ.*

**20a***ὥσπερ σὴς ἱματίῳ καὶ σκώληξ ξύλῳ,   
οὕτως λύπη ἀνδρὸς βλάπτει καρδίαν.*

**21***ἐὰν πεινᾷ ὁ ἐχθρός σου, τρέφε αὐτόν,   
ἐὰν διψᾷ, πότιζε αὐτόν·***22***τοῦτο γὰρ ποιῶν ἄνθρακας πυρὸς σωρεύσεις ἐπὶ τὴν κεφαλὴν αὐτοῦ,   
ὁ δὲ κύριος ἀνταποδώσει σοι ἀγαθά.*

**23***ἄνεμος βορέας ἐξεγείρει νέφη,   
πρόσωπον δὲ ἀναιδὲς γλῶσσαν ἐρεθίζει.*

**24***κρεῖττον οἰκεῖν ἐπὶ γωνίας δώματος   
ἢ μετὰ γυναικὸς λοιδόρου ἐν οἰκίᾳ κοινῇ.*

**25***ὥσπερ ὕδωρ ψυχρὸν ψυχῇ διψώσῃ προσηνές,   
οὕτως ἀγγελία ἀγαθὴ ἐκ γῆς μακρόθεν.*

**26***ὥσπερ εἴ τις πηγὴν φράσσοι καὶ ὕδατος ἔξοδον λυμαίνοιτο,   
οὕτως ἄκοσμον δίκαιον πεπτωκέναι ἐνώπιον ἀσεβοῦς.*

**27***ἐσθίειν μέλι πολὺ οὐ καλόν,   
τιμᾶν δὲ χρὴ λόγους ἐνδόξους.*

**28***ὥσπερ πόλις τὰ τείχη καταβεβλημένη καὶ ἀτείχιστος,   
οὕτως ἀνὴρ ὃς οὐ μετὰ βουλῆς τι πράσσει.*

***Παροιμιαι 26***

**1***ὥσπερ δρόσος ἐν ἀμήτῳ καὶ ὥσπερ ὑετὸς ἐν θέρει,   
οὕτως οὐκ ἔστιν ἄφρονι τιμή.*

**2***ὥσπερ ὄρνεα πέταται καὶ στρουθοί,   
οὕτως ἀρὰ ματαία οὐκ ἐπελεύσεται οὐδενί.*

**3***ὥσπερ μάστιξ ἵππῳ καὶ κέντρον ὄνῳ,   
οὕτως ῥάβδος ἔθνει παρανόμῳ.*

**4***μὴ ἀποκρίνου ἄφρονι πρὸς τὴν ἐκείνου ἀφροσύνην,   
ἵνα μὴ ὅμοιος γένῃ αὐτῷ·***5***ἀλλὰ ἀποκρίνου ἄφρονι κατὰ τὴν ἀφροσύνην αὐτοῦ,   
ἵνα μὴ φαίνηται σοφὸς παρ’ ἑαυτῷ.*

**6***ἐκ τῶν ἑαυτοῦ ποδῶν ὄνειδος πίεται   
ὁ ἀποστείλας δι’ ἀγγέλου ἄφρονος λόγον.*

**7***ἀφελοῦ πορείαν σκελῶν   
καὶ παροιμίαν ἐκ στόματος ἀφρόνων.*

**8***ὃς ἀποδεσμεύει λίθον ἐν σφενδόνῃ,   
ὅμοιός ἐστιν τῷ διδόντι ἄφρονι δόξαν.*

**9***ἄκανθαι φύονται ἐν χειρὶ τοῦ μεθύσου,   
δουλεία δὲ ἐν χειρὶ τῶν ἀφρόνων.*

**10***πολλὰ χειμάζεται πᾶσα σὰρξ ἀφρόνων·   
συντρίβεται γὰρ ἡ ἔκστασις αὐτῶν.*

**11***ὥσπερ κύων ὅταν ἐπέλθῃ ἐπὶ τὸν ἑαυτοῦ ἔμετον καὶ μιση τὸς γένηται,   
οὕτως ἄφρων τῇ ἑαυτοῦ κακίᾳ ἀναστρέψας ἐπὶ τὴν ἑαυτοῦ ἁμαρτίαν.*

**11a***ἔστιν αἰσχύνη ἐπάγουσα ἁμαρτίαν,   
καὶ ἔστιν αἰσχύνη δόξα καὶ χάρις.*

**12***εἶδον ἄνδρα δόξαντα παρ’ ἑαυτῷ σοφὸν εἶναι,   
ἐλπίδα μέντοι ἔσχεν μᾶλλον ἄφρων αὐτοῦ.*

**13***λέγει ὀκνηρὸς ἀποστελλόμενος εἰς ὁδόν   
Λέων ἐν ταῖς ὁδοῖς.*

**14***ὥσπερ θύρα στρέφεται ἐπὶ τοῦ στρόφιγγος,   
οὕτως ὀκνηρὸς ἐπὶ τῆς κλίνης αὐτοῦ.*

**15***κρύψας ὀκνηρὸς τὴν χεῖρα ἐν τῷ κόλπῳ αὐτοῦ   
οὐ δυνήσεται ἐπενεγκεῖν ἐπὶ τὸ στόμα.*

**16***σοφώτερος ἑαυτῷ ὀκνηρὸς φαίνεται   
τοῦ ἐν πλησμονῇ ἀποκομίζοντος ἀγγελίαν.*

**17***ὥσπερ ὁ κρατῶν κέρκου κυνός,   
οὕτως ὁ προεστὼς ἀλλοτρίας κρίσεως.*

**18***ὥσπερ οἱ ἰώμενοι προβάλλουσιν λόγους εἰς ἀνθρώπους,   
ὁ δὲ ἀπαντήσας τῷ λόγῳ πρῶτος ὑποσκελισθήσεται,***19***οὕτως πάντες οἱ ἐνεδρεύοντες τοὺς ἑαυτῶν φίλους,   
ὅταν δὲ φωραθῶσιν, λέγουσιν ὅτι Παίζων ἔπραξα.*

**20***ἐν πολλοῖς ξύλοις θάλλει πῦρ,   
ὅπου δὲ οὐκ ἔστιν δίθυμος, ἡσυχάζει μάχη.*

**21***ἐσχάρα ἄνθραξιν καὶ ξύλα πυρί,   
ἀνὴρ δὲ λοίδορος εἰς ταραχὴν μάχης.*

**22***λόγοι κερκώπων μαλακοί,   
οὗτοι δὲ τύπτουσιν εἰς ταμίεια σπλάγχνων.*

**23***ἀργύριον διδόμενον μετὰ δόλου ὥσπερ ὄστρακον ἡγητέον.   
χείλη λεῖα καρδίαν καλύπτει λυπηράν.*

**24***χείλεσιν πάντα ἐπινεύει ἀποκλαιόμενος ἐχθρός,   
ἐν δὲ τῇ καρδίᾳ τεκταίνεται δόλους·***25***ἐάν σου δέηται ὁ ἐχθρὸς μεγάλῃ τῇ φωνῇ, μὴ πεισθῇς·   
ἑπτὰ γάρ εἰσιν πονηρίαι ἐν τῇ ψυχῇ αὐτοῦ.*

**26***ὁ κρύπτων ἔχθραν συνίστησιν δόλον,   
ἐκκαλύπτει δὲ τὰς ἑαυτοῦ ἁμαρτίας εὔγνωστος ἐν συν εδρίοις.*

**27***ὁ ὀρύσσων βόθρον τῷ πλησίον ἐμπεσεῖται εἰς αὐτόν,   
ὁ δὲ κυλίων λίθον ἐφ’ ἑαυτὸν κυλίει.*

**28***γλῶσσα ψευδὴς μισεῖ ἀλήθειαν,   
στόμα δὲ ἄστεγον ποιεῖ ἀκαταστασίας.*

***Παροιμιαι 27***

**1***μὴ καυχῶ τὰ εἰς αὔριον·   
οὐ γὰρ γινώσκεις τί τέξεται ἡ ἐπιοῦσα.*

**2***ἐγκωμιαζέτω σε ὁ πέλας καὶ μὴ τὸ σὸν στόμα,   
ἀλλότριος καὶ μὴ τὰ σὰ χείλη.*

**3***βαρὺ λίθος καὶ δυσβάστακτον ἄμμος,   
ὀργὴ δὲ ἄφρονος βαρυτέρα ἀμφοτέρων.*

**4***ἀνελεήμων θυμὸς καὶ ὀξεῖα ὀργή,   
ἀλλ’ οὐδένα ὑφίσταται ζῆλος.*

**5***κρείσσους ἔλεγχοι ἀποκεκαλυμμένοι κρυπτομένης φιλίας.*

**6***ἀξιοπιστότερά ἐστιν τραύματα φίλου   
ἢ ἑκούσια φιλήματα ἐχθροῦ.*

**7***ψυχὴ ἐν πλησμονῇ οὖσα κηρίοις ἐμπαίζει,   
ψυχῇ δὲ ἐνδεεῖ καὶ τὰ πικρὰ γλυκεῖα φαίνεται.*

**8***ὥσπερ ὅταν ὄρνεον καταπετασθῇ ἐκ τῆς ἰδίας νοσσιᾶς,   
οὕτως ἄνθρωπος δουλοῦται, ὅταν ἀποξενωθῇ ἐκ τῶν ἰδίων τόπων.*

**9***μύροις καὶ οἴνοις καὶ θυμιάμασιν τέρπεται καρδία,   
καταρρήγνυται δὲ ὑπὸ συμπτωμάτων ψυχή.*

**10***φίλον σὸν ἢ φίλον πατρῷον μὴ ἐγκαταλίπῃς,   
εἰς δὲ τὸν οἶκον τοῦ ἀδελφοῦ σου μὴ εἰσέλθῃς ἀτυχῶν·   
κρείσσων φίλος ἐγγὺς ἢ ἀδελφὸς μακρὰν οἰκῶν.*

**11***σοφὸς γίνου, υἱέ, ἵνα εὐφραίνηταί μου ἡ καρδία,   
καὶ ἀπόστρεψον ἀπὸ σοῦ ἐπονειδίστους λόγους.*

**12***πανοῦργος κακῶν ἐπερχομένων ἀπεκρύβη,   
ἄφρονες δὲ ἐπελθόντες ζημίαν τείσουσιν.*

**13***ἀφελοῦ τὸ ἱμάτιον αὐτοῦ, παρῆλθεν γάρ·   
ὑβριστὴς ὅστις τὰ ἀλλότρια λυμαίνεται.*

**14***ὃς ἂν εὐλογῇ φίλον τὸ πρωῒ μεγάλῃ τῇ φωνῇ,   
καταρωμένου οὐδὲν διαφέρειν δόξει.*

**15***σταγόνες ἐκβάλλουσιν ἄνθρωπον ἐν ἡμέρᾳ χειμερινῇ ἐκ τοῦ οἴκου αὐτοῦ,   
ὡσαύτως καὶ γυνὴ λοίδορος ἐκ τοῦ ἰδίου οἴκου.*

**16***βορέας σκληρὸς ἄνεμος,   
ὀνόματι δὲ ἐπιδέξιος καλεῖται.*

**17***σίδηρος σίδηρον ὀξύνει,   
ἀνὴρ δὲ παροξύνει πρόσωπον ἑταίρου.*

**18***ὃς φυτεύει συκῆν, φάγεται τοὺς καρποὺς αὐτῆς·   
ὃς δὲ φυλάσσει τὸν ἑαυτοῦ κύριον, τιμηθήσεται.*

**19***ὥσπερ οὐχ ὅμοια πρόσωπα προσώποις,   
οὕτως οὐδὲ αἱ καρδίαι τῶν ἀνθρώπων.*

**20***ᾅδης καὶ ἀπώλεια οὐκ ἐμπίμπλανται,   
ὡσαύτως καὶ οἱ ὀφθαλμοὶ τῶν ἀνθρώπων ἄπληστοι.*

**20a***βδέλυγμα κυρίῳ στηρίζων ὀφθαλμόν,   
καὶ οἱ ἀπαίδευτοι ἀκρατεῖς γλώσσῃ.*

**21***δοκίμιον ἀργύρῳ καὶ χρυσῷ πύρωσις,   
ἀνὴρ δὲ δοκιμάζεται διὰ στόματος ἐγκωμιαζόντων αὐτόν.*

**21a***καρδία ἀνόμου ἐκζητεῖ κακά,   
καρδία δὲ εὐθὴς ἐκζητεῖ γνῶσιν.*

**22***ἐὰν μαστιγοῖς ἄφρονα ἐν μέσῳ συνεδρίου ἀτιμάζων,   
οὐ μὴ περιέλῃς τὴν ἀφροσύνην αὐτοῦ.*

**23***γνωστῶς ἐπιγνώσῃ ψυχὰς ποιμνίου σου   
καὶ ἐπιστήσεις καρδίαν σου σαῖς ἀγέλαις·***24***ὅτι οὐ τὸν αἰῶνα ἀνδρὶ κράτος καὶ ἰσχύς,   
οὐδὲ παραδίδωσιν ἐκ γενεᾶς εἰς γενεάν.***25***ἐπιμελοῦ τῶν ἐν τῷ πεδίῳ χλωρῶν καὶ κερεῖς πόαν   
καὶ σύναγε χόρτον ὀρεινόν,***26***ἵνα ἔχῃς πρόβατα εἰς ἱματισμόν·   
τίμα πεδίον, ἵνα ὦσίν σοι ἄρνες.***27***υἱέ, παρ’ ἐμοῦ ἔχεις ῥήσεις ἰσχυρὰς εἰς τὴν ζωήν σου   
καὶ εἰς τὴν ζωὴν σῶν θεραπόντων.*

***Παροιμιαι 28***

**1***φεύγει ἀσεβὴς μηδενὸς διώκοντος,   
δίκαιος δὲ ὥσπερ λέων πέποιθεν.*

**2***δι’ ἁμαρτίας ἀσεβῶν κρίσεις ἐγείρονται,   
ἀνὴρ δὲ πανοῦργος κατασβέσει αὐτάς.*

**3***ἀνδρεῖος ἐν ἀσεβείαις συκοφαντεῖ πτωχούς.*

*ὥσπερ ὑετὸς λάβρος καὶ ἀνωφελής,***4***οὕτως οἱ ἐγκαταλείποντες τὸν νόμον ἐγκωμιάζουσιν ἀσέβειαν,   
οἱ δὲ ἀγαπῶντες τὸν νόμον περιβάλλουσιν ἑαυτοῖς τεῖχος.*

**5***ἄνδρες κακοὶ οὐ νοήσουσιν κρίμα,   
οἱ δὲ ζητοῦντες τὸν κύριον συνήσουσιν ἐν παντί.*

**6***κρείσσων πτωχὸς πορευόμενος ἐν ἀληθείᾳ πλουσίου ψευδοῦς.*

**7***φυλάσσει νόμον υἱὸς συνετός·   
ὃς δὲ ποιμαίνει ἀσωτίαν, ἀτιμάζει πατέρα.*

**8***ὁ πληθύνων τὸν πλοῦτον αὐτοῦ μετὰ τόκων καὶ πλεονασμῶν   
τῷ ἐλεῶντι πτωχοὺς συνάγει αὐτόν.*

**9***ὁ ἐκκλίνων τὸ οὖς αὐτοῦ τοῦ μὴ εἰσακοῦσαι νόμου   
καὶ αὐτὸς τὴν προσευχὴν αὐτοῦ ἐβδέλυκται.*

**10***ὃς πλανᾷ εὐθεῖς ἐν ὁδῷ κακῇ,   
εἰς διαφθορὰν αὐτὸς ἐμπεσεῖται·   
οἱ δὲ ἄνομοι διελεύσονται ἀγαθὰ   
καὶ οὐκ εἰσελεύσονται εἰς αὐτά.*

**11***σοφὸς παρ’ ἑαυτῷ ἀνὴρ πλούσιος,   
πένης δὲ νοήμων καταγνώσεται αὐτοῦ.*

**12***διὰ βοήθειαν δικαίων πολλὴ γίνεται δόξα,   
ἐν δὲ τόποις ἀσεβῶν ἁλίσκονται ἄνθρωποι.*

**13***ὁ ἐπικαλύπτων ἀσέβειαν ἑαυτοῦ οὐκ εὐοδωθήσεται,   
ὁ δὲ ἐξηγούμενος ἐλέγχους ἀγαπηθήσεται.*

**14***μακάριος ἀνήρ, ὃς καταπτήσσει πάντα δι’ εὐλάβειαν,   
ὁ δὲ σκληρὸς τὴν καρδίαν ἐμπεσεῖται κακοῖς.*

**15***λέων πεινῶν καὶ λύκος διψῶν   
ὃς τυραννεῖ πτωχὸς ὢν ἔθνους πενιχροῦ.*

**16***βασιλεὺς ἐνδεὴς προσόδων μέγας συκοφάντης,   
ὁ δὲ μισῶν ἀδικίαν μακρὸν χρόνον ζήσεται.*

**17***ἄνδρα τὸν ἐν αἰτίᾳ φόνου ὁ ἐγγυώμενος   
φυγὰς ἔσται καὶ οὐκ ἐν ἀσφαλείᾳ.*

**17a***παίδευε υἱόν, καὶ ἀγαπήσει σε   
καὶ δώσει κόσμον τῇ σῇ ψυχῇ·   
οὐ μὴ ὑπακούσῃς ἔθνει παρανόμῳ.*

**18***ὁ πορευόμενος δικαίως βεβοήθηται,   
ὁ δὲ σκολιαῖς ὁδοῖς πορευόμενος ἐμπλακήσεται.*

**19***ὁ ἐργαζόμενος τὴν ἑαυτοῦ γῆν πλησθήσεται ἄρτων,   
ὁ δὲ διώκων σχολὴν πλησθήσεται πενίας.*

**20***ἀνὴρ ἀξιόπιστος πολλὰ εὐλογηθήσεται,   
ὁ δὲ κακὸς οὐκ ἀτιμώρητος ἔσται.*

**21***ὃς οὐκ αἰσχύνεται πρόσωπα δικαίων, οὐκ ἀγαθός·   
ὁ τοιοῦτος ψωμοῦ ἄρτου ἀποδώσεται ἄνδρα.*

**22***σπεύδει πλουτεῖν ἀνὴρ βάσκανος   
καὶ οὐκ οἶδεν ὅτι ἐλεήμων κρατήσει αὐτοῦ.*

**23***ὁ ἐλέγχων ἀνθρώπου ὁδοὺς   
χάριτας ἕξει μᾶλλον τοῦ γλωσσοχαριτοῦντος.*

**24***ὃς ἀποβάλλεται πατέρα ἢ μητέρα καὶ δοκεῖ μὴ ἁμαρτάνειν,   
οὗτος κοινωνός ἐστιν ἀνδρὸς ἀσεβοῦς.*

**25***ἄπληστος ἀνὴρ κρίνει εἰκῇ·   
ὃς δὲ πέποιθεν ἐπὶ κύριον, ἐν ἐπιμελείᾳ ἔσται.*

**26***ὃς πέποιθεν θρασείᾳ καρδίᾳ, ὁ τοιοῦτος ἄφρων·   
ὃς δὲ πορεύεται σοφίᾳ, σωθήσεται.*

**27***ὃς δίδωσιν πτωχοῖς, οὐκ ἐνδεηθήσεται·   
ὃς δὲ ἀποστρέφει τὸν ὀφθαλμὸν αὐτοῦ, ἐν πολλῇ ἀπο ρίᾳ ἔσται.*

**28***ἐν τόποις ἀσεβῶν στένουσι δίκαιοι,   
ἐν δὲ τῇ ἐκείνων ἀπωλείᾳ πληθυνθήσονται δίκαιοι.*

***Παροιμιαι 29***

**1***κρείσσων ἀνὴρ ἐλέγχων ἀνδρὸς σκληροτραχήλου·   
ἐξαπίνης γὰρ φλεγομένου αὐτοῦ οὐκ ἔστιν ἴασις.*

**2***ἐγκωμιαζομένων δικαίων εὐφρανθήσονται λαοί,   
ἀρχόντων δὲ ἀσεβῶν στένουσιν ἄνδρες.*

**3***ἀνδρὸς φιλοῦντος σοφίαν εὐφραίνεται πατὴρ αὐτοῦ·   
ὃς δὲ ποιμαίνει πόρνας, ἀπολεῖ πλοῦτον.*

**4***βασιλεὺς δίκαιος ἀνίστησιν χώραν,   
ἀνὴρ δὲ παράνομος κατασκάπτει.*

**5***ὃς παρασκευάζεται ἐπὶ πρόσωπον τοῦ ἑαυτοῦ φίλου δίκτυον,   
περιβάλλει αὐτὸ τοῖς ἑαυτοῦ ποσίν.*

**6***ἁμαρτάνοντι ἀνδρὶ μεγάλη παγίς,   
δίκαιος δὲ ἐν χαρᾷ καὶ ἐν εὐφροσύνῃ ἔσται.*

**7***ἐπίσταται δίκαιος κρίνειν πενιχροῖς,   
ὁ δὲ ἀσεβὴς οὐ συνήσει γνῶσιν,   
καὶ πτωχῷ οὐχ ὑπάρχει νοῦς ἐπιγνώμων.*

**8***ἄνδρες λοιμοὶ ἐξέκαυσαν πόλιν,   
σοφοὶ δὲ ἀπέστρεψαν ὀργήν.*

**9***ἀνὴρ σοφὸς κρίνει ἔθνη,   
ἀνὴρ δὲ φαῦλος ὀργιζόμενος καταγελᾶται καὶ οὐ κατα πτήσσει.*

**10***ἄνδρες αἱμάτων μέτοχοι μισήσουσιν ὅσιον,   
οἱ δὲ εὐθεῖς ἐκζητήσουσιν ψυχὴν αὐτοῦ.*

**11***ὅλον τὸν θυμὸν αὐτοῦ ἐκφέρει ἄφρων,   
σοφὸς δὲ ταμιεύεται κατὰ μέρος.*

**12***βασιλέως ὑπακούοντος λόγον ἄδικον   
πάντες οἱ ὑπ’ αὐτὸν παράνομοι.*

**13***δανιστοῦ καὶ χρεοφειλέτου ἀλλήλοις συνελθόντων   
ἐπισκοπὴν ποιεῖται ἀμφοτέρων ὁ κύριος.*

**14***βασιλέως ἐν ἀληθείᾳ κρίνοντος πτωχοὺς   
ὁ θρόνος αὐτοῦ εἰς μαρτύριον κατασταθήσεται.*

**15***πληγαὶ καὶ ἔλεγχοι διδόασιν σοφίαν,   
παῖς δὲ πλανώμενος αἰσχύνει γονεῖς αὐτοῦ.*

**16***πολλῶν ὄντων ἀσεβῶν πολλαὶ γίνονται ἁμαρτίαι,   
οἱ δὲ δίκαιοι ἐκείνων πιπτόντων κατάφοβοι γίνονται.*

**17***παίδευε υἱόν σου, καὶ ἀναπαύσει σε   
καὶ δώσει κόσμον τῇ ψυχῇ σου.*

**18***οὐ μὴ ὑπάρξῃ ἐξηγητὴς ἔθνει παρανόμῳ,   
ὁ δὲ φυλάσσων τὸν νόμον μακαριστός.*

**19***λόγοις οὐ παιδευθήσεται οἰκέτης σκληρός·   
ἐὰν γὰρ καὶ νοήσῃ, ἀλλ’ οὐχ ὑπακούσεται.*

**20***ἐὰν ἴδῃς ἄνδρα ταχὺν ἐν λόγοις,   
γίνωσκε ὅτι ἐλπίδα ἔχει μᾶλλον ἄφρων αὐτοῦ.*

**21***ὃς κατασπαταλᾷ ἐκ παιδός, οἰκέτης ἔσται,   
ἔσχατον δὲ ὀδυνηθήσεται ἐφ’ ἑαυτῷ.*

**22***ἀνὴρ θυμώδης ὀρύσσει νεῖκος,   
ἀνὴρ δὲ ὀργίλος ἐξώρυξεν ἁμαρτίας.*

**23***ὕβρις ἄνδρα ταπεινοῖ,   
τοὺς δὲ ταπεινόφρονας ἐρείδει δόξῃ κύριος.*

**24***ὃς μερίζεται κλέπτῃ, μισεῖ τὴν ἑαυτοῦ ψυχήν·   
ἐὰν δὲ ὅρκου προτεθέντος ἀκούσαντες μὴ ἀναγγείλωσιν,***25***φοβηθέντες καὶ αἰσχυνθέντες ἀνθρώπους ὑπεσκελί σθησαν·   
ὁ δὲ πεποιθὼς ἐπὶ κύριον εὐφρανθήσεται.*

*ἀσέβεια ἀνδρὶ δίδωσιν σφάλμα·   
ὃς δὲ πέποιθεν ἐπὶ τῷ δεσπότῃ, σωθήσεται.*

**26***πολλοὶ θεραπεύουσιν πρόσωπα ἡγουμένων,   
παρὰ δὲ κυρίου γίνεται τὸ δίκαιον ἀνδρί.*

**27***βδέλυγμα δικαίοις ἀνὴρ ἄδικος,   
βδέλυγμα δὲ ἀνόμῳ κατευθύνουσα ὁδός. – –*

***Παροιμιαι 30***

**1***Τοὺς ἐμοὺς λόγους, υἱέ, φοβήθητι   
καὶ δεξάμενος αὐτοὺς μετανόει·   
τάδε λέγει ὁ ἀνὴρ τοῖς πιστεύουσιν θεῷ, καὶ παύομαι·***2***ἀφρονέστατος γάρ εἰμι πάντων ἀνθρώπων,   
καὶ φρόνησις ἀνθρώπων οὐκ ἔστιν ἐν ἐμοί·***3***θεὸς δεδίδαχέν με σοφίαν,   
καὶ γνῶσιν ἁγίων ἔγνωκα.*

**4***τίς ἀνέβη εἰς τὸν οὐρανὸν καὶ κατέβη;   
τίς συνήγαγεν ἀνέμους ἐν κόλπῳ;   
τίς συνέστρεψεν ὕδωρ ἐν ἱματίῳ;   
τίς ἐκράτησεν πάντων τῶν ἄκρων τῆς γῆς;   
τί ὄνομα αὐτῷ, ἢ τί ὄνομα τοῖς τέκνοις αὐτοῦ, ἵνα γνῷς;*

**5***πάντες λόγοι θεοῦ πεπυρωμένοι,   
ὑπερασπίζει δὲ αὐτὸς τῶν εὐλαβουμένων αὐτόν·***6***μὴ προσθῇς τοῖς λόγοις αὐτοῦ,   
ἵνα μὴ ἐλέγξῃ σε καὶ ψευδὴς γένῃ.*

**7***δύο αἰτοῦμαι παρὰ σοῦ,   
μὴ ἀφέλῃς μου χάριν πρὸ τοῦ ἀποθανεῖν με·***8***μάταιον λόγον καὶ ψευδῆ μακράν μου ποίησον,   
πλοῦτον δὲ καὶ πενίαν μή μοι δῷς,   
σύνταξον δέ μοι τὰ δέοντα καὶ τὰ αὐτάρκη,***9***ἵνα μὴ πλησθεὶς ψευδὴς γένωμαι καὶ εἴπω Τίς με ὁρᾷ;   
ἢ πενηθεὶς κλέψω καὶ ὀμόσω τὸ ὄνομα τοῦ θεοῦ.*

**10***μὴ παραδῷς οἰκέτην εἰς χεῖρας δεσπότου.   
μήποτε καταράσηταί σε καὶ ἀφανισθῇς.*

**11***ἔκγονον κακὸν πατέρα καταρᾶται,   
τὴν δὲ μητέρα οὐκ εὐλογεῖ·***12***ἔκγονον κακὸν δίκαιον ἑαυτὸν κρίνει,   
τὴν δὲ ἔξοδον αὐτοῦ οὐκ ἀπένιψεν·***13***ἔκγονον κακὸν ὑψηλοὺς ὀφθαλμοὺς ἔχει,   
τοῖς δὲ βλεφάροις αὐτοῦ ἐπαίρεται·***14***ἔκγονον κακὸν μαχαίρας τοὺς ὀδόντας ἔχει   
καὶ τὰς μύλας τομίδας, ὥστε ἀναλίσκειν   
καὶ κατεσθίειν τοὺς ταπεινοὺς ἀπὸ τῆς γῆς   
καὶ τοὺς πένητας αὐτῶν ἐξ ἀνθρώπων. – –*

**15***Τῇ βδέλλῃ τρεῖς θυγατέρες ἦσαν ἀγαπήσει ἀγαπώμεναι,   
καὶ αἱ τρεῖς αὗται οὐκ ἐνεπίμπλασαν αὐτήν,   
καὶ ἡ τετάρτη οὐκ ἠρκέσθη εἰπεῖν Ἱκανόν·***16***ᾅδης καὶ ἔρως γυναικὸς   
καὶ τάρταρος καὶ γῆ οὐκ ἐμπιπλαμένη ὕδατος   
καὶ ὕδωρ καὶ πῦρ οὐ μὴ εἴπωσιν Ἀρκεῖ.*

**17***ὀφθαλμὸν καταγελῶντα πατρὸς καὶ ἀτιμάζοντα γῆρας μητρός,   
ἐκκόψαισαν αὐτὸν κόρακες ἐκ τῶν φαράγγων,   
καὶ καταφάγοισαν αὐτὸν νεοσσοὶ ἀετῶν.*

**18***τρία δέ ἐστιν ἀδύνατά μοι νοῆσαι,   
καὶ τὸ τέταρτον οὐκ ἐπιγινώσκω·***19***ἴχνη ἀετοῦ πετομένου   
καὶ ὁδοὺς ὄφεως ἐπὶ πέτρας   
καὶ τρίβους νηὸς ποντοπορούσης   
καὶ ὁδοὺς ἀνδρὸς ἐν νεότητι.***20***τοιαύτη ὁδὸς γυναικὸς μοιχαλίδος,   
ἥ, ὅταν πράξῃ, ἀπονιψαμένη οὐδέν φησιν πεπραχέναι ἄτοπον.*

**21***διὰ τριῶν σείεται ἡ γῆ,   
τὸ δὲ τέταρτον οὐ δύναται φέρειν·***22***ἐὰν οἰκέτης βασιλεύσῃ,   
καὶ ἄφρων πλησθῇ σιτίων,***23***καὶ οἰκέτις ἐὰν ἐκβάλῃ τὴν ἑαυτῆς κυρίαν,   
καὶ μισητὴ γυνὴ ἐὰν τύχῃ ἀνδρὸς ἀγαθοῦ.*

**24***τέσσαρα δέ ἐστιν ἐλάχιστα ἐπὶ τῆς γῆς,   
ταῦτα δέ ἐστιν σοφώτερα τῶν σοφῶν·***25***οἱ μύρμηκες, οἷς μὴ ἔστιν ἰσχὺς   
καὶ ἑτοιμάζονται θέρους τὴν τροφήν·***26***καὶ οἱ χοιρογρύλλιοι, ἔθνος οὐκ ἰσχυρόν,   
οἳ ἐποιήσαντο ἐν πέτραις τοὺς ἑαυτῶν οἴκους·***27***ἀβασίλευτόν ἐστιν ἡ ἀκρὶς   
καὶ ἐκστρατεύει ἀφ’ ἑνὸς κελεύσματος εὐτάκτως·***28***καὶ καλαβώτης χερσὶν ἐρειδόμενος καὶ εὐάλωτος ὢν   
κατοικεῖ ἐν ὀχυρώμασιν βασιλέως.*

**29***τρία δέ ἐστιν, ἃ εὐόδως πορεύεται,   
καὶ τὸ τέταρτον, ὃ καλῶς διαβαίνει·***30***σκύμνος λέοντος ἰσχυρότερος κτηνῶν,   
ὃς οὐκ ἀποστρέφεται οὐδὲ καταπτήσσει κτῆνος,***31***καὶ ἀλέκτωρ ἐμπεριπατῶν θηλείαις εὔψυχος   
καὶ τράγος ἡγούμενος αἰπολίου   
καὶ βασιλεὺς δημηγορῶν ἐν ἔθνει.*

**32***ἐὰν πρόῃ σεαυτὸν εἰς εὐφροσύνην   
καὶ ἐκτείνῃς τὴν χεῖρά σου μετὰ μάχης, ἀτιμασθήσῃ.***33***ἄμελγε γάλα, καὶ ἔσται βούτυρον·   
ἐὰν δὲ ἐκπιέζῃς μυκτῆρας, ἐξελεύσεται αἷμα·   
ἐὰν δὲ ἐξέλκῃς λόγους, ἐξελεύσονται κρίσεις καὶ μάχαι. – –*

***Παροιμιαι 31***

**1***Οἱ ἐμοὶ λόγοι εἴρηνται ὑπὸ θεοῦ,   
βασιλέως χρηματισμός, ὃν ἐπαίδευσεν ἡ μήτηρ αὐτοῦ.***2***τί, τέκνον, τηρήσεις; τί; ῥήσεις θεοῦ·   
πρωτογενές, σοὶ λέγω, υἱέ·   
τί, τέκνον ἐμῆς κοιλίας;   
τί, τέκνον ἐμῶν εὐχῶν;*

**3***μὴ δῷς γυναιξὶ σὸν πλοῦτον   
καὶ τὸν σὸν νοῦν καὶ βίον εἰς ὑστεροβουλίαν.*

**4***μετὰ βουλῆς πάντα ποίει,   
μετὰ βουλῆς οἰνοπότει·   
οἱ δυνάσται θυμώδεις εἰσίν,   
οἶνον δὲ μὴ πινέτωσαν,***5***ἵνα μὴ πιόντες ἐπιλάθωνται τῆς σοφίας   
καὶ ὀρθὰ κρῖναι οὐ μὴ δύνωνται τοὺς ἀσθενεῖς.***6***δίδοτε μέθην τοῖς ἐν λύπαις   
καὶ οἶνον πίνειν τοῖς ἐν ὀδύναις,***7***ἵνα ἐπιλάθωνται τῆς πενίας   
καὶ τῶν πόνων μὴ μνησθῶσιν ἔτι.*

**8***ἄνοιγε σὸν στόμα λόγῳ θεοῦ   
καὶ κρῖνε πάντας ὑγιῶς·***9***ἄνοιγε σὸν στόμα καὶ κρῖνε δικαίως,   
διάκρινε δὲ πένητα καὶ ἀσθενῆ. – –*

**10***Γυναῖκα ἀνδρείαν τίς εὑρήσει;   
τιμιωτέρα δέ ἐστιν λίθων πολυτελῶν ἡ τοιαύτη.***11***θαρσεῖ ἐπ’ αὐτῇ ἡ καρδία τοῦ ἀνδρὸς αὐτῆς,   
ἡ τοιαύτη καλῶν σκύλων οὐκ ἀπορήσει·***12***ἐνεργεῖ γὰρ τῷ ἀνδρὶ ἀγαθὰ πάντα τὸν βίον.***13***μηρυομένη ἔρια καὶ λίνον ἐποίησεν εὔχρηστον ταῖς χερσὶν αὐτῆς.***14***ἐγένετο ὡσεὶ ναῦς ἐμπορευομένη μακρόθεν,   
συνάγει δὲ αὕτη τὸν βίον.***15***καὶ ἀνίσταται ἐκ νυκτῶν   
καὶ ἔδωκεν βρώματα τῷ οἴκῳ   
καὶ ἔργα ταῖς θεραπαίναις.***16***θεωρήσασα γεώργιον ἐπρίατο,   
ἀπὸ δὲ καρπῶν χειρῶν αὐτῆς κατεφύτευσεν κτῆμα.***17***ἀναζωσαμένη ἰσχυρῶς τὴν ὀσφὺν αὐτῆς   
ἤρεισεν τοὺς βραχίονας αὐτῆς εἰς ἔργον.***18***ἐγεύσατο ὅτι καλόν ἐστιν τὸ ἐργάζεσθαι,   
καὶ οὐκ ἀποσβέννυται ὅλην τὴν νύκτα ὁ λύχνος αὐτῆς.***19***τοὺς πήχεις αὐτῆς ἐκτείνει ἐπὶ τὰ συμφέροντα,   
τὰς δὲ χεῖρας αὐτῆς ἐρείδει εἰς ἄτρακτον.***20***χεῖρας δὲ αὐτῆς διήνοιξεν πένητι,   
καρπὸν δὲ ἐξέτεινεν πτωχῷ.***21***οὐ φροντίζει τῶν ἐν οἴκῳ ὁ ἀνὴρ αὐτῆς, ὅταν που χρονίζῃ·   
πάντες γὰρ οἱ παρ’ αὐτῆς ἐνδιδύσκονται.***22***δισσὰς χλαίνας ἐποίησεν τῷ ἀνδρὶ αὐτῆς,   
ἐκ δὲ βύσσου καὶ πορφύρας ἑαυτῇ ἐνδύματα.***23***περίβλεπτος δὲ γίνεται ἐν πύλαις ὁ ἀνὴρ αὐτῆς,   
ἡνίκα ἂν καθίσῃ ἐν συνεδρίῳ μετὰ τῶν γερόντων κατοίκων τῆς γῆς.***24***σινδόνας ἐποίησεν καὶ ἀπέδοτο,   
περιζώματα δὲ τοῖς Χαναναίοις.***25***στόμα αὐτῆς διήνοιξεν προσεχόντως καὶ ἐννόμως   
καὶ τάξιν ἐστείλατο τῇ γλώσσῃ αὐτῆς.***26***ἰσχὺν καὶ εὐπρέπειαν ἐνεδύσατο   
καὶ εὐφράνθη ἐν ἡμέραις ἐσχάταις.***27***στεγναὶ διατριβαὶ οἴκων αὐτῆς,   
σῖτα δὲ ὀκνηρὰ οὐκ ἔφαγεν.***28***τὸ στόμα δὲ ἀνοίγει σοφῶς καὶ νομοθέσμως,   
ἡ δὲ ἐλεημοσύνη αὐτῆς ἀνέστησεν τὰ τέκνα αὐτῆς, καὶ ἐ πλούτησαν,   
καὶ ὁ ἀνὴρ αὐτῆς ᾔνεσεν αὐτήν***29***Πολλαὶ θυγατέρες ἐκτήσαντο πλοῦτον,   
πολλαὶ ἐποίησαν δυνατά,   
σὺ δὲ ὑπέρκεισαι καὶ ὑπερῆρας πάσας.***30***ψευδεῖς ἀρέσκειαι καὶ μάταιον κάλλος γυναικός·   
γυνὴ γὰρ συνετὴ εὐλογεῖται,   
φόβον δὲ κυρίου αὕτη αἰνείτω.***31***δότε αὐτῇ ἀπὸ καρπῶν χειρῶν αὐτῆς,   
καὶ αἰνείσθω ἐν πύλαις ὁ ἀνὴρ αὐτῆς.*