***Lamentationes Jeremiæ Prophetæ I***

**1***Prologus. Et factum est, postquam in captivitatem redactus est Israël, et Jerusalem deserta est, sedit Jeremias propheta flens, et planxit lamentatione hac in Jerusalem: et amaro animo suspirans et ejulans, dixit:*

*Aleph. Quomodo sedet sola  
civitas plena populo!  
Facta est quasi vidua  
domina gentium;  
princeps provinciarum  
facta est sub tributo.*

**2***Beth. Plorans ploravit in nocte,  
et lacrimæ ejus in maxillis ejus:  
non est qui consoletur eam,  
et omnibus caris ejus;  
omnes amici ejus spreverunt eam,  
et facti sunt ei inimici.*

**3***Ghimel. Migravit Judas propter afflictionem,  
et multitudinem servitutis;  
habitavit inter gentes,  
nec invenit requiem:  
omnes persecutores ejus apprehenderunt eam  
inter angustias.*

**4***Daleth. Viæ Sion lugent, eo quod non sint  
qui veniant ad solemnitatem:  
omnes portæ ejus destructæ,  
sacerdotes ejus gementes;  
virgines ejus squalidæ,  
et ipsa oppressa amaritudine.*

**5***He. Facti sunt hostes ejus in capite;  
inimici ejus locupletati sunt:  
quia Dominus locutus est super eam  
propter multitudinem iniquitatum ejus.  
Parvuli ejus ducti sunt in captivitatem  
ante faciem tribulantis.*

**6***Vau. Et egressus est a filia Sion  
omnis decor ejus;  
facti sunt principes ejus velut arietes  
non invenientes pascua,  
et abierunt absque fortitudine  
ante faciem subsequentis.*

**7***Zain. Recordata est Jerusalem dierum afflictionis suæ,  
et prævaricationis,  
omnium desiderabilium suorum,  
quæ habuerat a diebus antiquis,  
cum caderet populus ejus in manu hostili,  
et non esset auxiliator:  
viderunt eam hostes,  
et deriserunt sabbata ejus.*

**8***Heth. Peccatum peccavit Jerusalem,  
propterea instabilis facta est;  
omnes qui glorificabant eam spreverunt illam,  
quia viderunt ignominiam ejus:  
ipsa autem gemens  
conversa est retrorsum.*

**9***Teth. Sordes ejus in pedibus ejus,  
nec recordata est finis sui;  
deposita est vehementer,  
non habens consolatorem.  
Vide, Domine, afflictionem meam,  
quoniam erectus est inimicus.*

**10***Jod. Manum suam misit hostis  
ad omnia desiderabilia ejus,  
quia vidit gentes  
ingressas sanctuarium suum,  
de quibus præceperas  
ne intrarent in ecclesiam tuam.*

**11***Caph. Omnis populus ejus gemens,  
et quærens panem;  
dederunt pretiosa quæque pro cibo  
ad refocillandam animam.  
Vide, Domine, et considera  
quoniam facta sum vilis!*

**12***Lamed. O vos omnes qui transitis per viam,  
attendite, et videte  
si est dolor sicut dolor meus!  
quoniam vindemiavit me,  
ut locutus est Dominus,  
in die iræ furoris sui.*

**13***Mem. De excelso misit ignem in ossibus meis,  
et erudivit me:  
expandit rete pedibus meis,  
convertit me retrorsum;  
posuit me desolatam,  
tota die mœrore confectam.*

**14***Nun. Vigilavit jugum iniquitatum mearum;  
in manu ejus convolutæ sunt,  
et impositæ collo meo.  
Infirmata est virtus mea:  
dedit me Dominus in manu  
de qua non potero surgere.*

**15***Samech. Abstulit omnes magnificos meos Dominus  
de medio mei;  
vocavit adversum me tempus  
ut contereret electos meos.  
Torcular calcavit Dominus  
virgini filiæ Juda.*

**16***Ain. Idcirco ego plorans,  
et oculus meus deducens aquas,  
quia longe factus est a me consolator,  
convertens animam meam.  
Facti sunt filii mei perditi,  
quoniam invaluit inimicus.*

**17***Phe. Expandit Sion manus suas;  
non est qui consoletur eam.  
Mandavit Dominus adversum Jacob  
in circuitu ejus hostes ejus;  
facta est Jerusalem  
quasi polluta menstruis inter eos.*

**18***Sade. Justus est Dominus,  
quia os ejus ad iracundiam provocavi.  
Audite, obsecro, universi populi,  
et videte dolorem meum:  
virgines meæ et juvenes mei abierunt  
in captivitatem.*

**19***Coph. Vocavi amicos meos,  
et ipsi deceperunt me;  
sacerdotes mei et senes mei  
in urbe consumpti sunt,  
quia quæsierunt cibum sibi  
ut refocillarent animam suam.*

**20***Res. Vide, Domine, quoniam tribulor:  
conturbatus est venter meus,  
subversum est cor meum in memetipsa,  
quoniam amaritudine plena sum.  
Foris interfecit gladius,  
et domi mors similis est.*

**21***Sin. Audierunt quia ingemisco ego,  
et non est qui consoletur me;  
omnes inimici mei audierunt malum meum,  
lætati sunt quoniam tu fecisti:  
adduxisti diem consolationis,  
et fient similes mei.*

**22***Thau. Ingrediatur omne malum eorum coram te:  
et vindemia eos, sicut vindemiasti me  
propter omnes iniquitates meas:  
multi enim gemitus mei,  
et cor meum mœrens.*

***Lamentationes Jeremiæ Prophetæ II***

**1***Aleph. Quomodo obtexit caligine in furore suo  
Dominus filiam Sion;  
projecit de cælo in terram  
inclytam Israël,  
et non est recordatus scabelli pedum suorum  
in die furoris sui!*

**2***Beth. Præcipitavit Dominus, nec pepercit  
omnia speciosa Jacob:  
destruxit in furore suo  
munitiones virginis Juda,  
et dejecit in terram;  
polluit regnum et principes ejus.*

**3***Ghimel. Confregit in ira furoris sui  
omne cornu Israël;  
avertit retrorsum dexteram suam  
a facie inimici,  
et succendit in Jacob quasi ignem  
flammæ devorantis in gyro.*

**4***Daleth. Tetendit arcum suum quasi inimicus,  
firmavit dexteram suam quasi hostis,  
et occidit omne quod pulchrum erat visu  
in tabernaculo filiæ Sion;  
effudit quasi ignem  
indignationem suam.*

**5***He. Factus est Dominus velut inimicus,  
præcipitavit Israël:  
præcipitavit omnia mœnia ejus,  
dissipavit munitiones ejus,  
et replevit in filia Juda  
humiliatum et humiliatam.*

**6***Vau. Et dissipavit quasi hortum tentorium suum;  
demolitus est tabernaculum suum.  
Oblivioni tradidit Dominus in Sion  
festivitatem et sabbatum;  
et in opprobrium, et in indignationem furoris sui,  
regem et sacerdotem.*

**7***Zain. Repulit Dominus altare suum;  
maledixit sanctificationi suæ:  
tradidit in manu inimici  
muros turrium ejus.  
Vocem dederunt in domo Domini  
sicut in die solemni.*

**8***Heth. Cogitavit Dominus dissipare  
murum filiæ Sion;  
tetendit funiculum suum,  
et non avertit manum suam a perditione:  
luxitque antemurale,  
et murus pariter dissipatus est.*

**9***Teth. Defixæ sunt in terra portæ ejus,  
perdidit et contrivit vectes ejus;  
regem ejus et principes ejus in gentibus:  
non est lex,  
et prophetæ ejus non invenerunt  
visionem a Domino.*

**10***Jod. Sederunt in terra, conticuerunt  
senes filiæ Sion;  
consperserunt cinere capita sua,  
accincti sunt ciliciis:  
abjecerunt in terram capita sua  
virgines Jerusalem.*

**11***Caph. Defecerunt præ lacrimis oculi mei,  
conturbata sunt viscera mea;  
effusum est in terra jecur meum  
super contritione filiæ populi mei,  
cum deficeret parvulus et lactens  
in plateis oppidi.*

**12***Lamed. Matribus suis dixerunt:  
Ubi est triticum et vinum?  
cum deficerent quasi vulnerati  
in plateis civitatis,  
cum exhalarent animas suas  
in sinu matrum suarum.*

**13***Mem. Cui comparabo te, vel cui assimilabo te,  
filia Jerusalem?  
cui exæquabo te, et consolabor te,  
virgo, filia Sion?  
magna est enim velut mare contritio tua:  
quis medebitur tui?*

**14***Nun. Prophetæ tui viderunt tibi  
falsa et stulta;  
nec aperiebant iniquitatem tuam,  
ut te ad pœnitentiam provocarent;  
viderunt autem tibi assumptiones falsas,  
et ejectiones.*

**15***Samech. Plauserunt super te manibus  
omnes transeuntes per viam;  
sibilaverunt et moverunt caput suum  
super filiam Jerusalem:  
Hæccine est urbs, dicentes, perfecti decoris,  
gaudium universæ terræ?*

**16***Phe. Aperuerunt super te os suum  
omnes inimici tui:  
sibilaverunt, et fremuerunt dentibus,  
et dixerunt: Devorabimus:  
en ista est dies quam exspectabamus;  
invenimus, vidimus.*

**17***Ain. Fecit Dominus quæ cogitavit;  
complevit sermonem suum,  
quem præceperat a diebus antiquis:  
destruxit, et non pepercit,  
et lætificavit super te inimicum,  
et exaltavit cornu hostium tuorum.*

**18***Sade. Clamavit cor eorum ad Dominum  
super muros filiæ Sion:  
Deduc quasi torrentem lacrimas  
per diem et noctem;  
non des requiem tibi,  
neque taceat pupilla oculi tui.*

**19***Coph. Consurge, lauda in nocte,  
in principio vigiliarum;  
effunde sicut aquam cor tuum  
ante conspectum Domini:  
leva ad eum manus tuas  
pro anima parvulorum tuorum,  
qui defecerunt in fame  
in capite omnium compitorum.*

**20***Res. Vide, Domine, et considera  
quem vindemiaveris ita.  
Ergone comedent mulieres fructum suum,  
parvulos ad mensuram palmæ?  
si occiditur in sanctuario Domini  
sacerdos et propheta?*

**21***Sin. Jacuerunt in terra foris  
puer et senex;  
virgines meæ et juvenes mei  
ceciderunt in gladio:  
interfecisti in die furoris tui,  
percussisti, nec misertus es.*

**22***Thau. Vocasti quasi ad diem solemnem,  
qui terrerent me de circuitu;  
et non fuit in die furoris Domini qui effugeret,  
et relinqueretur:  
quos educavi et enutrivi,  
inimicus meus consumpsit eos.*

***Lamentationes Jeremiæ Prophetæ III***

**1***Aleph. Ego vir videns paupertatem meam  
in virga indignationis ejus.*

**2***Aleph. Me minavit, et adduxit in tenebras,  
et non in lucem.*

**3***Aleph. Tantum in me vertit et convertit  
manum suam tota die.*

**4***Beth. Vetustam fecit pellem meam et carnem meam;  
contrivit ossa mea.*

**5***Beth. Ædificavit in gyro meo, et circumdedit me  
felle et labore.*

**6***Beth. In tenebrosis collocavit me,  
quasi mortuos sempiternos.*

**7***Ghimel. Circumædificavit adversum me, ut non egrediar;  
aggravavit compedem meum.*

**8***Ghimel. Sed et cum clamavero, et rogavero,  
exclusit orationem meam.*

**9***Ghimel. Conclusit vias meas lapidibus quadris;  
semitas meas subvertit.*

**10***Daleth. Ursus insidians factus est mihi,  
leo in absconditis.*

**11***Daleth. Semitas meas subvertit, et confregit me;  
posuit me desolatam.*

**12***Daleth. Tetendit arcum suum, et posuit me  
quasi signum ad sagittam.*

**13***He. Misit in renibus meis  
filias pharetræ suæ.*

**14***He. Factus sum in derisum omni populo meo,  
canticum eorum tota die.*

**15***He. Replevit me amaritudinibus;  
inebriavit me absinthio.*

**16***Vau. Et fregit ad numerum dentes meos;  
cibavit me cinere.*

**17***Vau. Et repulsa est a pace anima mea;  
oblitus sum bonorum.*

**18***Vau. Et dixi: Periit finis meus,  
et spes mea a Domino.*

**19***Zain. Recordare paupertatis, et transgressionis meæ,  
absinthii et fellis.*

**20***Zain. Memoria memor ero, et tabescet  
in me anima mea.*

**21***Zain. Hæc recolens in corde meo,  
ideo sperabo.*

**22***Heth. Misericordiæ Domini, quia non sumus consumpti;  
quia non defecerunt miserationes ejus.*

**23***Heth. Novi diluculo,  
multa est fides tua.*

**24***Heth. Pars mea Dominus, dixit anima mea;  
propterea exspectabo eum.*

**25***Teth. Bonus est Dominus sperantibus in eum,  
animæ quærenti illum.*

**26***Teth. Bonum est præstolari cum silentio  
salutare Dei.*

**27***Teth. Bonum est viro cum portaverit jugum  
ab adolescentia sua.*

**28***Jod. Sedebit solitarius, et tacebit,  
quia levavit super se.*

**29***Jod. Ponet in pulvere os suum,  
si forte sit spes.*

**30***Jod. Dabit percutienti se maxillam:  
saturabitur opprobriis.*

**31***Caph. Quia non repellet  
in sempiternum Dominus.*

**32***Caph. Quia si abjecit, et miserebitur,  
secundum multitudinem misericordiarum suarum.*

**33***Caph. Non enim humiliavit ex corde suo  
et abjecit filios hominum.*

**34***Lamed. Ut conteret sub pedibus suis  
omnes vinctos terræ.*

**35***Lamed. Ut declinaret judicium viri  
in conspectu vultus Altissimi.*

**36***Lamed. Ut perverteret hominem in judicio suo;  
Dominus ignoravit.*

**37***Mem. Quis est iste qui dixit ut fieret,  
Domino non jubente?*

**38***Mem. Ex ore Altissimi non egredientur  
nec mala nec bona?*

**39***Mem. Quid murmuravit homo vivens,  
vir pro peccatis suis?*

**40***Nun. Scrutemur vias nostras, et quæramus,  
et revertamur ad Dominum.*

**41***Nun. Levemus corda nostra cum manibus  
ad Dominum in cælos.*

**42***Nun. Nos inique egimus, et ad iracundiam provocavimus;  
idcirco tu inexorabilis es.*

**43***Samech. Operuisti in furore, et percussisti nos;  
occidisti, nec pepercisti.*

**44***Samech. Opposuisti nubem tibi,  
ne transeat oratio.*

**45***Samech. Eradicationem et abjectionem posuisti me  
in medio populorum.*

**46***Phe. Aperuerunt super nos os suum  
omnes inimici.*

**47***Phe. Formido et laqueus facta est nobis  
vaticinatio, et contritio.*

**48***Phe. Divisiones aquarum deduxit oculus meus,  
in contritione filiæ populi mei.*

**49***Ain. Oculus meus afflictus est, nec tacuit,  
eo quod non esset requies.*

**50***Ain. Donec respiceret et videret  
Dominus de cælis.*

**51***Ain. Oculus meus deprædatus est animam meam  
in cunctis filiabus urbis meæ.*

**52***Sade. Venatione ceperunt me quasi avem  
inimici mei gratis.*

**53***Sade. Lapsa est in lacum vita mea,  
et posuerunt lapidem super me.*

**54***Sade. Inundaverunt aquæ super caput meum;  
dixi: Perii.*

**55***Coph. Invocavi nomen tuum, Domine,  
de lacu novissimo.*

**56***Coph. Vocem meam audisti; ne avertas aurem tuam  
a singultu meo et clamoribus.*

**57***Coph. Appropinquasti in die quando invocavi te;  
dixisti: Ne timeas.*

**58***Res. Judicasti, Domine, causam animæ meæ,  
redemptor vitæ meæ.*

**59***Res. Vidisti, Domine, iniquitatem illorum adversum me:  
judica judicium meum.*

**60***Res. Vidisti omnem furorem,  
universas cogitationes eorum adversum me.*

**61***Sin. Audisti opprobrium eorum, Domine,  
omnes cogitationes eorum adversum me.*

**62***Sin. Labia insurgentium mihi, et meditationes eorum  
adversum me tota die.*

**63***Sin. Sessionem eorum et resurrectionem eorum vide;  
ego sum psalmus eorum.*

**64***Thau. Redes eis vicem, Domine,  
juxta opera manuum suarum.*

**65***Thau. Dabis eis scutum cordis,  
laborem tuum.*

**66***Thau. Persequeris in furore, et conteres eos  
sub cælis, Domine.*

***Lamentationes Jeremiæ Prophetæ IV***

**1***Aleph. Quomodo obscuratum est aurum,  
mutatus est color optimus!  
dispersi sunt lapides sanctuarii  
in capite omnium platearum!*

**2***Beth. Filii Sion inclyti,  
et amicti auro primo:  
quomodo reputati sunt in vasa testea,  
opus manuum figuli!*

**3***Ghimel. Sed et lamiæ nudaverunt mammam,  
lactaverunt catulos suos:  
filia populi mei crudelis  
quasi struthio in deserto.*

**4***Daleth. Adhæsit lingua lactentis  
ad palatum ejus in siti;  
parvuli petierunt panem,  
et non erat qui frangeret eis.*

**5***He. Qui vescebantur voluptuose,  
interierunt in viis;  
qui nutriebantur in croceis,  
amplexati sunt stercora.*

**6***Vau. Et major effecta est iniquitas filiæ populi mei  
peccato Sodomorum,  
quæ subversa est in momento,  
et non ceperunt in ea manus.*

**7***Zain. Candidiores Nazaræi ejus nive,  
nitidiores lacte,  
rubicundiores ebore antiquo,  
sapphiro pulchriores.*

**8***Heth. Denigrata est super carbones facies eorum  
et non sunt cogniti in plateis;  
adhæsit cutis eorum ossibus:  
aruit, et facta est quasi lignum.*

**9***Teth. Melius fuit occisis gladio  
quam interfectis fame,  
quoniam isti extabuerunt consumpti  
a sterilitate terræ.*

**10***Jod. Manus mulierum misericordium  
coxerunt filios suos;  
facti sunt cibus earum  
in contritione filiæ populi mei.*

**11***Caph. Complevit Dominus furorem suum,  
effudit iram indignationis suæ:  
et succendit ignem in Sion,  
et devoravit fundamenta ejus.*

**12***Lamed. Non crediderunt reges terræ,  
et universi habitatores orbis,  
quoniam ingrederetur hostis et inimicus  
per portas Jerusalem.*

**13***Mem. Propter peccata prophetarum ejus,  
et iniquitates sacerdotum ejus,  
qui effuderunt in medio ejus  
sanguinem justorum.*

**14***Nun. Erraverunt cæci in plateis,  
polluti sunt in sanguine;  
cumque non possent,  
tenuerunt lacinias suas.*

**15***Samech. Recedite polluti, clamaverunt eis;  
recedite, abite, nolite tangere:  
jurgati quippe sunt, et commoti dixerunt inter gentes:  
Non addet ultra ut habitet in eis.*

**16***Phe. Facies Domini divisit eos,  
non addet ut respiciat eos;  
facies sacerdotum non erubuerunt,  
neque senum miserti sunt.*

**17***Ain. Cum adhuc subsisteremus, defecerunt oculi nostri  
ad auxilium nostrum vanum;  
cum respiceremus attenti ad gentem  
quæ salvare non poterat.*

**18***Sade. Lubricaverunt vestigia nostra  
in itinere platearum nostrarum;  
appropinquavit finis noster, completi sunt dies nostri,  
quia venit finis noster.*

**19***Coph. Velociores fuerunt persecutores nostri  
aquilis cæli;  
super montes persecuti sunt nos,  
in deserto insidiati sunt nobis.*

**20***Res. Spiritus oris nostri, christus Dominus,  
captus est in peccatis nostris,  
cui diximus: In umbra tua  
vivemus in gentibus.*

**21***Sin. Gaude et lætare, filia Edom,  
quæ habitas in terra Hus!  
ad te quoque perveniet calix: inebriaberis,  
atque nudaberis.*

**22***Thau. Completa est iniquitas tua, filia Sion:  
non addet ultra ut transmigret te.  
Visitavit iniquitatem tuam, filia Edom;  
discooperuit peccata tua.*

***Lamentationes Jeremiæ Prophetæ IV***

**1***Recordare, Domine, quid acciderit nobis;  
intuere et respice opprobrium nostrum.*

**2***Hæreditas nostra versa est ad alienos,  
domus nostræ ad extraneos.*

**3***Pupilli facti sumus absque patre,  
matres nostræ quasi viduæ.*

**4***Aquam nostram pecunia bibimus;  
ligna nostra pretio comparavimus.*

**5***Cervicibus nostris minabamur,  
lassis non dabatur requies.*

**6***Ægypto dedimus manum et Assyriis,  
ut saturaremur pane.*

**7***Patres nostri peccaverunt, et non sunt:  
et nos iniquitates eorum portavimus.*

**8***Servi dominati sunt nostri:  
non fuit qui redimeret de manu eorum.*

**9***In animabus nostris afferebamus panem nobis,  
a facie gladii in deserto.*

**10***Pellis nostra quasi clibanus exusta est,  
a facie tempestatum famis.*

**11***Mulieres in Sion humiliaverunt,  
et virgines in civitatibus Juda.*

**12***Principes manu suspensi sunt;  
facies senum non erubuerunt.*

**13***Adolescentibus impudice abusi sunt,  
et pueri in ligno corruerunt.*

**14***Senes defecerunt de portis,  
juvenes de choro psallentium.*

**15***Defecit gaudium cordis nostri;  
versus est in luctum chorus noster.*

**16***Cecidit corona capitis nostri:  
væ nobis, quia peccavimus!*

**17***Propterea mœstum factum est cor nostrum;  
ideo contenebrati sunt oculi nostri,*

**18***propter montem Sion quia disperiit;  
vulpes ambulaverunt in eo.*

**19***Tu autem, Domine, in æternum permanebis,  
solium tuum in generationem et generationem.*

**20***Quare in perpetuum oblivisceris nostri,  
derelinques nos in longitudine dierum?*

**21***Converte nos, Domine, ad te, et convertemur;  
innova dies nostros, sicut a principio.*

**22** *Sed projiciens repulisti nos:  
iratus es contra nos vehementer.*