***Evangelium secundum Matthæum I***

**1***Liber generationis Jesu Christi filii David, filii Abraham.* **2***Abraham genuit Isaac. Isaac autem genuit Jacob. Jacob autem genuit Judam, et fratres ejus.* **3***Judas autem genuit Phares, et Zaram de Thamar. Phares autem genuit Esron. Esron autem genuit Aram.* **4***Aram autem genuit Aminadab. Aminadab autem genuit Naasson. Naasson autem genuit Salmon.* **5***Salmon autem genuit Booz de Rahab. Booz autem genuit Obed ex Ruth. Obed autem genuit Jesse. Jesse autem genuit David regem.* **6***David autem rex genuit Salomonem ex ea quæ fuit Uriæ.* **7***Salomon autem genuit Roboam. Roboam autem genuit Abiam. Abias autem genuit Asa.* **8***Asa autem genuit Josophat. Josophat autem genuit Joram. Joram autem genuit Oziam.* **9***Ozias autem genuit Joatham. Joatham autem genuit Achaz. Achaz autem genuit Ezechiam.* **10***Ezechias autem genuit Manassen. Manasses autem genuit Amon. Amon autem genuit Josiam.* **11***Josias autem genuit Jechoniam, et fratres ejus in transmigratione Babylonis.* **12***Et post transmigrationem Babylonis: Jechonias genuit Salathiel. Salathiel autem genuit Zorobabel.* **13***Zorobabel autem genuit Abiud. Abiud autem genuit Eliacim. Eliacim autem genuit Azor.* **14***Azor autem genuit Sadoc. Sadoc autem genuit Achim. Achim autem genuit Eliud.* **15***Eliud autem genuit Eleazar. Eleazar autem genuit Mathan. Mathan autem genuit Jacob.* **16***Jacob autem genuit Joseph virum Mariæ, de qua natus est Jesus, qui vocatur Christus.* **17***Omnes itaque generationes ab Abraham usque ad David, generationes quatuordecim: et a David usque ad transmigrationem Babylonis, generationes quatuordecim: et a transmigratione Bayblonis usque ad Christum, generationes quatuordecim.*

**18***Christi autem generatio sic erat: cum esset desponsata mater ejus Maria Joseph, antequam convenirent inventa est in utero habens de Spiritu Sancto.* **19***Joseph autem vir ejus cum esset justus, et nollet eam traducere, voluit occulte dimittere eam.* **20***Hæc autem eo cogitante, ecce angelus Domini apparuit in somnis ei, dicens: Joseph, fili David, noli timere accipere Mariam conjugem tuam: quod enim in ea natum est, de Spiritu Sancto est.* **21***Pariet autem filium: et vocabis nomen ejus Jesum: ipse enim salvum faciet populum suum a peccatis eorum.* **22***Hoc autem totum factum est, ut adimpleretur quod dictum est a Domino per prophetam dicentem:* **23***Ecce virgo in utero habebit, et pariet filium: et vocabunt nomen ejus Emmanuel, quod est interpretatum Nobiscum Deus.* **24***Exsurgens autem Joseph a somno, fecit sicut præcepit ei angelus Domini, et accepit conjugem suam.* **25***Et non cognoscebat eam donec peperit filium suum primogenitum: et vocavit nomen ejus Jesum.*

***Evangelium secundum Matthæum II***

**1***Cum ergo natus esset Jesus in Bethlehem Juda in diebus Herodis regis, ecce magi ab oriente venerunt Jerosolymam,* **2***dicentes: Ubi est qui natus est rex Judæorum? vidimus enim stellam ejus in oriente, et venimus adorare eum.* **3***Audiens autem Herodes rex, turbatus est, et omnis Jerosolyma cum illo.* **4***Et congregans omnes principes sacerdotum, et scribas populi, sciscitabatur ab eis ubi Christus nasceretur.* **5***At illi dixerunt: In Bethlehem Judæ: sic enim scriptum est per prophetam:*

**6***Et tu Bethlehem terra Juda,  
nequaquam minima es  
in principibus Juda:  
ex te enim exiet dux, qui regat populum meum Israël*

**7***Tunc Herodes clam vocatis magis diligenter didicit ab eis tempus stellæ, quæ apparuit eis:* **8***et mittens illos in Bethlehem, dixit: Ite, et interrogate diligenter de puero: et cum inveneritis, renuntiate mihi, ut et ego veniens adorem eum.* **9***Qui cum audissent regem, abierunt, et ecce stella, quam viderant in oriente, antecedebat eos, usque dum veniens staret supra, ubi erat puer.* **10***Videntes autem stellam gavisi sunt gaudio magno valde.* **11***Et intrantes domum, invenerunt puerum cum Maria matre ejus, et procidentes adoraverunt eum: et apertis thesauris suis obtulerunt ei munera, aurum, thus, et myrrham.* **12***Et responso accepto in somnis ne redirent ad Herodem, per aliam viam reversi sunt in regionem suam.*

**13***Qui cum recessissent, ecce angelus Domini apparuit in somnis Joseph, dicens: Surge, et accipe puerum, et matrem ejus, et fuge in Ægyptum, et esto ibi usque dum dicam tibi. Futurum est enim ut Herodes quærat puerum ad perdendum eum.* **14***Qui consurgens accepit puerum et matrem ejus nocte, et secessit in Ægyptum:* **15***et erat ibi usque ad obitum Herodis: ut adimpleretur quod dictum est a Domino per prophetam dicentem: Ex Ægypto vocavi filium meum.* **16***Tunc Herodes videns quoniam illusus esset a magis, iratus est valde, et mittens occidit omnes pueros, qui erant in Bethlehem, et in omnibus finibus ejus, a bimatu et infra secundum tempus, quod exquisierat a magis.* **17***Tunc adimpletum est quod dictum est per Jeremiam prophetam dicentem:*

**18***Vox in Rama audita est  
ploratus, et ululatus multus:  
Rachel plorans filios suos,  
et noluit consolari, quia non sunt.*

**19***Defuncto autem Herode, ecce angelus Domini apparuit in somnis Joseph in Ægypto,* **20***dicens: Surge, et accipe puerum, et matrem ejus, et vade in terram Israël: defuncti sunt enim qui quærebant animam pueri.* **21***Qui consurgens, accepit puerum, et matrem ejus, et venit in terram Israël.* **22***Audiens autem quod Archelaus regnaret in Judæa pro Herode patre suo, timuit illo ire: et admonitus in somnis, secessit in partes Galilææ.* **23***Et veniens habitavit in civitate quæ vocatur Nazareth: ut adimpleretur quod dictum est per prophetas: Quoniam Nazaræus vocabitur.*

***Evangelium secundum Matthæum III***

**1***In diebus autem illis venit Joannes Baptista prædicans in deserto Judææ,* **2***et dicens: Pœnitentiam agite: appropinquavit enim regnum cælorum.* **3***Hic est enim, qui dictus est per Isaiam prophetam dicentem:*

*Vox clamantis in deserto:  
Parate viam Domini;  
rectas facite semitas ejus*

**4***Ipse autem Joannes habebat vestimentum de pilis camelorum, et zonam pelliceam circa lumbos suos: esca autem ejus erat locustæ, et mel silvestre.* **5***Tunc exibat ad eum Jerosolyma, et omnis Judæa, et omnis regio circa Jordanem;* **6***et baptizabantur ab eo in Jordane, confitentes peccata sua.* **7***Videns autem multos pharisæorum, et sadducæorum, venientes ad baptismum suum, dixit eis: Progenies viperarum, quis demonstravit vobis fugere a ventura ira?* **8***Facite ergo fructum dignum pœnitentiæ.* **9***Et ne velitis dicere intra vos: Patrem habemus Abraham. Dico enim vobis quoniam potens est Deus de lapidibus istis suscitare filios Abrahæ.* **10***Jam enim securis ad radicem arborum posita est. Omnis ergo arbor, quæ non facit fructum bonum, excidetur, et in ignem mittetur.* **11***Ego quidem baptizo vos in aqua in pœnitentiam: qui autem post me venturus est, fortior me est, cujus non sum dignus calceamenta portare: ipse vos baptizabit in Spiritu Sancto, et igni.* **12***Cujus ventilabrum in manu sua: et permundabit aream suam: et congregabit triticum suum in horreum, paleas autem comburet igni inextinguibili.*

**13***Tunc venit Jesus a Galilæa in Jordanem ad Joannem, ut baptizaretur ab eo.* **14***Joannes autem prohibebat eum, dicens: Ego a te debeo baptizari, et tu venis ad me?* **15***Respondens autem Jesus, dixit ei: Sine modo: sic enim decet nos implere omnem justitiam. Tunc dimisit eum.* **16***Baptizatus autem Jesus, confestim ascendit de aqua, et ecce aperti sunt ei cæli: et vidit Spiritum Dei descendentem sicut columbam, et venientem super se.* **17***Et ecce vox de cælis dicens: Hic est Filius meus dilectus, in quo mihi complacui.*

***Evangelium secundum Matthæum IV***

**1***Tunc Jesus ductus est in desertum a Spiritu, ut tentaretur a diabolo.* **2***Et cum jejunasset quadraginta diebus, et quadraginta noctibus, postea esuriit.* **3***Et accedens tentator dixit ei: Si Filius Dei es, dic ut lapides isti panes fiant.* **4***Qui respondens dixit: Scriptum est: Non in solo pane vivit homo, sed in omni verbo, quod procedit de ore Dei.* **5***Tunc assumpsit eum diabolus in sanctam civitatem, et statuit eum super pinnaculum templi,* **6***et dixit ei: Si Filius Dei es, mitte te deorsum. Scriptum est enim: Quia angelis suis mandavit de te, et in manibus tollent te, ne forte offendas ad lapidem pedem tuum.* **7***Ait illi Jesus: Rursum scriptum est: Non tentabis Dominum Deum tuum.* **8***Iterum assumpsit eum diabolus in montem excelsum valde: et ostendit ei omnia regna mundi, et gloriam eorum,* **9***et dixit ei: Hæc omnia tibi dabo, si cadens adoraveris me.* **10***Tunc dicit ei Jesus: Vade Satana: Scriptum est enim: Dominum Deum tuum adorabis, et illi soli servies.* **11***Tunc reliquit eum diabolus: et ecce angeli accesserunt, et ministrabant ei.*

**12***Cum autem audisset Jesus quod Joannes traditus esset, secessit in Galilæam:* **13***et, relicta civitate Nazareth, venit, et habitavit in Capharnaum maritima, in finibus Zabulon et Nephthalim:* **14***ut adimpleretur quod dictum est per Isaiam prophetam:*

**15***Terra Zabulon, et terra Nephthalim,  
via maris trans Jordanem,  
Galilæa gentium:*

**16***populus, qui sedebat in tenebris,  
vidit lucem magnam:  
et sedentibus in regione umbræ mortis,  
lux orta est eis*

**17***Exinde cœpit Jesus prædicare, et dicere: Pœnitentiam agite: appropinquavit enim regnum cælorum.*

**18***Ambulans autem Jesus juxta mare Galilææ, vidit duos fratres, Simonem, qui vocatur Petrus, et Andream fratrem ejus, mittentes rete in mare (erant enim piscatores),* **19***et ait illis: Venite post me, et faciam vos fieri piscatores hominum.* **20***At illi continuo relictis retibus secuti sunt eum.* **21***Et procedens inde, vidit alios duos fratres, Jacobum Zebedæi, et Joannem fratrem ejus, in navi cum Zebedæo patre eorum, reficientes retia sua: et vocavit eos.* **22***Illi autem statim relictis retibus et patre, secuti sunt eum.* **23***Et circuibat Jesus totam Galilæam, docens in synagogis eorum, et prædicans Evangelium regni: et sanans omnem languorem, et omnem infirmitatem in populo.* **24***Et abiit opinio ejus in totam Syriam, et obtulerunt ei omnes male habentes, variis languoribus, et tormentis comprehensos, et qui dæmonia habebant, et lunaticos, et paralyticos, et curavit eos:* **25***et secutæ sunt eum turbæ multæ de Galilæa, et Decapoli, et de Jerosolymis, et de Judæa, et de trans Jordanem.*

***Evangelium secundum Matthæum V***

**1***Videns autem Jesus turbas, ascendit in montem, et cum sedisset, accesserunt ad eum discipuli ejus,* **2***et aperiens os suum docebat eos dicens:* **3***Beati pauperes spiritu: quoniam ipsorum est regnum cælorum.* **4***Beati mites: quoniam ipsi possidebunt terram.* **5***Beati qui lugent: quoniam ipsi consolabuntur.* **6***Beati qui esuriunt et sitiunt justitiam: quoniam ipsi saturabuntur.* **7***Beati misericordes: quoniam ipsi misericordiam consequentur.* **8***Beati mundo corde: quoniam ipsi Deum videbunt.* **9***Beati pacifici: quoniam filii Dei vocabuntur.* **10***Beati qui persecutionem patiuntur propter justitiam: quoniam ipsorum est regnum cælorum.* **11***Beati estis cum maledixerint vobis, et persecuti vos fuerint, et dixerint omne malum adversum vos mentientes, propter me:* **12***gaudete, et exsultate, quoniam merces vestra copiosa est in cælis. Sic enim persecuti sunt prophetas, qui fuerunt ante vos.*

**13***Vos estis sal terræ. Quod si sal evanuerit, in quo salietur? ad nihilum valet ultra, nisi ut mittatur foras, et conculcetur ab hominibus.* **14***Vos estis lux mundi. Non potest civitas abscondi supra montem posita,* **15***neque accedunt lucernam, et ponunt eam sub modio, sed super candelabrum, ut luceat omnibus qui in domo sunt.* **16***Sic luceat lux vestra coram hominibus: ut videant opera vestra bona, et glorificent Patrem vestrum, qui in cælis est.*

**17***Nolite putare quoniam veni solvere legem aut prophetas: non veni solvere, sed adimplere.* **18***Amen quippe dico vobis, donec transeat cælum et terra, jota unum aut unus apex non præteribit a lege, donec omnia fiant.* **19***Qui ergo solverit unum de mandatis istis minimis, et docuerit sic homines, minimus vocabitur in regno cælorum: qui autem fecerit et docuerit, hic magnus vocabitur in regno cælorum.* **20***Dico enim vobis, quia nisi abundaverit justitia vestra plus quam scribarum et pharisæorum, non intrabitis in regnum cælorum.*

**21***Audistis quia dictum est antiquis: Non occides: qui autem occiderit, reus erit judicio.* **22***Ego autem dico vobis: quia omnis qui irascitur fratri suo, reus erit judicio. Qui autem dixerit fratri suo, raca: reus erit concilio. Qui autem dixerit, fatue: reus erit gehennæ ignis.* **23***Si ergo offers munus tuum ad altare, et ibi recordatus fueris quia frater tuus habet aliquid adversum te:* **24***relinque ibi munus tuum ante altare, et vade prius reconciliari fratri tuo: et tunc veniens offeres munus tuum.* **25***Esto consentiens adversario tuo cito dum es in via cum eo: ne forte tradat te adversarius judici, et judex tradat te ministro: et in carcerem mittaris.* **26***Amen dico tibi, non exies inde, donec reddas novissimum quadrantem.*

**27***Audistis quia dictum est antiquis: Non mœchaberis.* **28***Ego autem dico vobis: quia omnis qui viderit mulierem ad concupiscendum eam, jam mœchatus est eam in corde suo.* **29***Quod si oculus tuus dexter scandalizat te, erue eum, et projice abs te: expedit enim tibi ut pereat unum membrorum tuorum, quam totus corpus tuum mittatur in gehennam.* **30***Et si dextra manus tua scandalizat te, abscide eam, et projice abs te: expedit enim tibi ut pereat unum membrorum tuorum, quam totum corpus tuum eat in gehennam.* **31***Dictum est autem: Quicumque dimiserit uxorem suam, det ei libellum repudii.* **32***Ego autem dico vobis: quia omnis qui dimiserit uxorem suam, excepta fornicationis causa, facit eam mœchari: et qui dimissam duxerit, adulterat.*

**33***Iterum audistis quia dictum est antiquis: Non perjurabis: reddes autem Domino juramenta tua.* **34***Ego autem dico vobis, non jurare omnino, neque per cælum, quia thronus Dei est:* **35***neque per terram, quia scabellum est pedum ejus: neque per Jerosolymam, quia civitas est magni regis:* **36***neque per caput tuum juraveris, quia non potes unum capillum album facere, aut nigrum.* **37***Sit autem sermo vester, est, est: non, non: quod autem his abundantius est, a malo est.*

**38***Audistis quia dictum est: Oculum pro oculo, et dentem pro dente.* **39***Ego autem dico vobis, non resistere malo: sed si quis te percusserit in dexteram maxillam tuam, præbe illi et alteram:* **40***et ei, qui vult tecum judicio contendere, et tunicam tuam tollere, dimitte ei et pallium:* **41***et quicumque te angariaverit mille passus, vade cum illo et alia duo.* **42***Qui petit a te, da ei: et volenti mutuari a te, ne avertaris.*

**43***Audistis quia dictum est: Diliges proximum tuum, et odio habebis inimicum tuum.* **44***Ego autem dico vobis: diligite inimicos vestros, benefacite his qui oderunt vos, et orate pro persequentibus et calumniantibus vos:* **45***ut sitis filii Patris vestri, qui in cælis est: qui solem suum oriri facit super bonos et malos: et pluit super justos et injustos.* **46***Si enim diligitis eos qui vos diligunt, quam mercedem habebitis? nonne et publicani hoc faciunt?* **47***Et si salutaveritis fratres vestros tantum, quid amplius facitis? nonne et ethnici hoc faciunt?* **48***Estote ergo vos perfecti, sicut et Pater vester cælestis perfectus est.*

***Evangelium secundum Matthæum VI***

**1***Attendite ne justitiam vestram faciatis coram hominibus, ut videamini ab eis: alioquin mercedem non habebitis apud Patrem vestrum qui in cælis est.* **2***Cum ergo facis eleemosynam, noli tuba canere ante te, sicut hypocritæ faciunt in synagogis, et in vicis, ut honorificentur ab hominibus. Amen dico vobis, receperunt mercedem suam.* **3***Te autem faciente eleemosynam, nesciat sinistra tua quid faciat dextera tua:* **4***ut sit eleemosyna tua in abscondito, et Pater tuus, qui videt in abscondito, reddet tibi.*

**5***Et cum oratis, non eritis sicut hypocritæ qui amant in synagogis et in angulis platearum stantes orare, ut videantur ab hominibus: amen dico vobis, receperunt mercedem suam.* **6***Tu autem cum oraveris, intra in cubiculum tuum, et clauso ostio, ora Patrem tuum in abscondito: et Pater tuus, qui videt in abscondito, reddet tibi.* **7***Orantes autem, nolite multum loqui, sicut ethnici, putant enim quod in multiloquio suo exaudiantur.* **8***Nolite ergo assimilari eis: scit enim Pater vester, quid opus sit vobis, antequam petatis eum.* **9***Sic ergo vos orabitis:*

*Pater noster, qui es in cælis,  
sanctificetur nomen tuum.*

**10** *Adveniat regnum tuum;  
fiat voluntas tua, sicut in cælo et in terra.*

**11** *Panem nostrum supersubstantialem da nobis hodie,*

**12** *et dimitte nobis debita nostra,  
sicut et nos dimittimus debitoribus nostris.*

**13** *Et ne nos inducas in tentationem,  
sed libera nos a malo. Amen.*

**14***Si enim dimiseritis hominibus peccata eorum: dimittet et vobis Pater vester cælestis delicta vestra.* **15***Si autem non dimiseritis hominibus: nec Pater vester dimittet vobis peccata vestra.*

**16***Cum autem jejunatis, nolite fieri sicut hypocritæ, tristes. Exterminant enim facies suas, ut appareant hominibus jejunantes. Amen dico vobis, quia receperunt mercedem suam.* **17***Tu autem, cum jejunas, unge caput tuum, et faciem tuam lava,* **18***ne videaris hominibus jejunans, sed Patri tuo, qui est in abscondito: et Pater tuus, qui videt in abscondito, reddet tibi.*

**19***Nolite thesaurizare vobis thesauros in terra: ubi ærugo, et tinea demolitur: et ubi fures effodiunt, et furantur.* **20***Thesaurizate autem vobis thesauros in cælo, ubi neque ærugo, neque tinea demolitur, et ubi fures non effodiunt, nec furantur.* **21***Ubi enim est thesaurus tuus, ibi est et cor tuum.* **22***Lucerna corporis tui est oculus tuus. Si oculus tuus fuerit simplex, totum corpus tuum lucidum erit.* **23***Si autem oculus tuus fuerit nequam, totum corpus tuum tenebrosum erit. Si ergo lumen, quod in te est, tenebræ sunt: ipsæ tenebræ quantæ erunt?* **24***Nemo potest duobus dominis servire: aut enim unum odio habebit, et alterum diliget: aut unum sustinebit, et alterum contemnet. Non potestis Deo servire et mammonæ.* **25***Ideo dico vobis, ne solliciti sitis animæ vestræ quid manducetis, neque corpori vestro quid induamini. Nonne anima plus est quam esca, et corpus plus quam vestimentum?* **26***Respicite volatilia cæli, quoniam non serunt, neque metunt, neque congregant in horrea: et Pater vester cælestis pascit illa. Nonne vos magis pluris estis illis?* **27***Quis autem vestrum cogitans potest adjicere ad staturam suam cubitum unum?* **28***Et de vestimento quid solliciti estis? Considerate lilia agri quomodo crescunt: non laborant, neque nent.* **29***Dico autem vobis, quoniam nec Salomon in omni gloria sua coopertus est sicut unum ex istis.* **30***Si autem fœnum agri, quod hodie est, et cras in clibanum mittitur, Deus sic vestit, quanto magis vos modicæ fidei?* **31***Nolite ergo solliciti esse, dicentes: Quid manducabimus, aut quid bibemus, aut quo operiemur?* **32***hæc enim omnia gentes inquirunt. Scit enim Pater vester, quia his omnibus indigetis.* **33***Quærite ergo primum regnum Dei, et justitiam ejus: et hæc omnia adjicientur vobis.* **34***Nolite ergo solliciti esse in crastinum. Crastinus enim dies sollicitus erit sibi ipsi: sufficit diei malitia sua.*

***Evangelium secundum Matthæum VII***

**1***Nolite judicare, ut non judicemini.* **2***In quo enim judicio judicaveritis, judicabimini: et in qua mensura mensi fueritis, remetietur vobis.* **3***Quid autem vides festucam in oculo fratris tui, et trabem in oculo tuo non vides?* **4***aut quomodo dicis fratris tuo: Sine ejiciam festucam de oculo tuo, et ecce trabs est in oculo tuo?* **5***Hypocrita, ejice primum trabem de oculo tuo, et tunc videbis ejicere festucam de oculo fratris tui.* **6***Nolite dare sanctum canibus: neque mittatis margaritas vestras ante porcos, ne forte conculcent eas pedibus suis, et conversi dirumpant vos.*

**7***Petite, et dabitur vobis: quærite, et invenietis: pulsate, et aperietur vobis.* **8***Omnis enim qui petit, accipit: et qui quærit, invenit: et pulsanti aperietur.* **9***Aut quis est ex vobis homo, quem si petierit filius suus panem, numquid lapidem porriget ei?* **10***aut si piscem petierit, numquid serpentem porriget ei?* **11***Si ergo vos, cum sitis mali, nostis bona data dare filiis vestris: quanto magis Pater vester, qui in cælis est, dabit bona petentibus se?*

**12***Omnia ergo quæcumque vultis ut faciant vobis homines, et vos facite illis. Hæc est enim lex, et prophetæ.* **13***Intrate per angustam portam: quia lata porta, et spatiosa via est, quæ ducit ad perditionem, et multi sunt qui intrant per eam.* **14***Quam angusta porta, et arcta via est, quæ ducit ad vitam: et pauci sunt qui inveniunt eam!*

**15***Attendite a falsis prophetis, qui veniunt ad vos in vestimentis ovium, intrinsecus autem sunt lupi rapaces:* **16***a fructibus eorum cognoscetis eos. Numquid colligunt de spinas uvas, aut de tribulis ficus?* **17***Sic omnis arbor bona fructus bonos facit: mala autem arbor malos fructus facit.* **18***Non potest arbor bona malos fructus facere: neque arbor mala bonos fructus facere.* **19***Omnis arbor, quæ non facit fructum bonum, excidetur, et in ignem mittetur.* **20***Igitur ex fructibus eorum cognoscetis eos.*

**21***Non omnis qui dicit mihi, Domine, Domine, intrabit in regnum cælorum: sed qui facit voluntatem Patris mei, qui in cælis est, ipse intrabit in regnum cælorum.* **22***Multi dicent mihi in illa die: Domine, Domine, nonne in nomine tuo prophetavimus, et in nomine tuo dæmonia ejecimus, et in nomine tuo virtutes multas fecimus?* **23***Et tunc confitebor illis: Quia numquam novi vos: discedite a me, qui operamini iniquitatem.* **24***Omnis ergo qui audit verba mea hæc, et facit ea, assimilabitur viro sapienti, qui ædificavit domum suam supra petram,* **25***et descendit pluvia, et venerunt flumina, et flaverunt venti, et irruerunt in domum illam, et non cecidit: fundata enim erat super petram.* **26***Et omnis qui audit verba mea hæc, et non facit ea, similis erit viro stulto, qui ædificavit domum suam super arenam:* **27***et descendit pluvia, et venerunt flumina, et flaverunt venti, et irruerunt in domum illam, et cecidit, et fuit ruina illius magna.* **28***Et factum est: cum consummasset Jesus verba hæc, admirabantur turbæ super doctrina ejus.* **29***Erat enim docens eos sicut potestatem habens, et non sicut scribæ eorum, et pharisæi.*

***Evangelium secundum Matthæum VIII***

**1***Cum autem descendisset de monte, secutæ sunt eum turbæ multæ:* **2***et ecce leprosus veniens, adorabat eum, dicens: Domine, si vis, potes me mundare.* **3***Et extendens Jesus manum, tetigit eum, dicens: Volo. Mundare. Et confestim mundata est lepra ejus.* **4***Et ait illi Jesus: Vide, nemini dixeris: sed vade, ostende te sacerdoti, et offer munus, quod præcepit Moyses, in testimonium illis.*

**5***Cum autem introisset Capharnaum, accessit ad eum centurio, rogans eum,* **6***et dicens: Domine, puer meus jacet in domo paralyticus, et male torquetur.* **7***Et ait illi Jesus: Ego veniam, et curabo eum.* **8***Et respondens centurio, ait: Domine, non sum dignus ut intres sub tectum meum: sed tantum dic verbo, et sanabitur puer meus.* **9***Nam et ego homo sum sub potestate constitutus, habens sub me milites, et dico huic: Vade, et vadit: et alii: Veni, et venit: et servo meo: Fac hoc, et facit.* **10***Audiens autem Jesus miratus est, et sequentibus se dixit: Amen dico vobis, non inveni tantam fidem in Israël.* **11***Dico autem vobis, quod multi ab oriente et occidente venient, et recumbent cum Abraham, et Isaac, et Jacob in regno cælorum:* **12***filii autem regni ejicientur in tenebras exteriores: ibi erit fletus et stridor dentium.* **13***Et dixit Jesus centurioni: Vade, et sicut credidisti, fiat tibi. Et sanatus est puer in illa hora.*

**14***Et cum venisset Jesus in domum Petri, vidit socrum ejus jacentem, et febricitantem:* **15***et tetigit manum ejus, et dimisit eam febris, et surrexit, et ministrabat eis.*

**16***Vespere autem facto, obtulerunt ei multos dæmonia habentes: et ejiciebat spiritus verbo, et omnes male habentes curavit:* **17***ut adimpleretur quod dictum est per Isaiam prophetam, dicentem:*

*Ipse infirmitates nostras accepit:  
et ægrotationes nostras portavit*

**18***Videns autem Jesus turbas multas circum se, jussit ire trans fretum.*

**19***Et accedens unus scriba, ait illi: Magister, sequar te, quocumque ieris.* **20***Et dicit ei Jesus: Vulpes foveas habent, et volucres cæli nidos; Filius autem hominis non habet ubi caput reclinet.* **21***Alius autem de discipulis ejus ait illi: Domine, permitte me primum ire, et sepelire patrem meum.* **22***Jesus autem ait illi: Sequere me, et dimitte mortuos sepelire mortuos suos.*

**23***Et ascendente eo in naviculam, secuti sunt eum discipuli ejus:* **24***et ecce motus magnus factus est in mari, ita ut navicula operiretur fluctibus, ipse vero dormiebat.* **25***Et accesserunt ad eum discipuli ejus, et suscitaverunt eum, dicentes: Domine, salva nos, perimus.* **26***Et dicit eis Jesus: Quid timidi estis, modicæ fidei? Tunc surgens imperavit ventis, et mari, et facta est tranquillitas magna.* **27***Porro homines mirati sunt, dicentes: Qualis est hic, quia venti et mare obediunt ei?*

**28***Et cum venisset trans fretum in regionem Gerasenorum, occurrerunt ei duo habentes dæmonia, de monumentis exeuntes, sævi nimis, ita ut nemo posset transire per viam illam.* **29***Et ecce clamaverunt, dicentes: Quid nobis et tibi, Jesu fili Dei? Venisti huc ante tempus torquere nos?* **30***Erat autem non longe ab illis grex multorum porcorum pascens.* **31***Dæmones autem rogabant eum, dicentes: Si ejicis nos hinc, mitte nos in gregem porcorum.* **32***Et ait illis: Ite. At illi exeuntes abierunt in porcos, et ecce impetu abiit totus grex per præceps in mare: et mortui sunt in aquis.* **33***Pastores autem fugerunt: et venientes in civitatem, nuntiaverunt omnia, et de eis qui dæmonia habuerant.* **34***Et ecce tota civitas exiit obviam Jesu: et viso eo, rogabant ut transiret a finibus eorum.*

***Evangelium secundum Matthæum IX***

**1***Et ascendens in naviculam, transfretavit, et venit in civitatem suam.* **2***Et ecce offerebant ei paralyticum jacentem in lecto. Et videns Jesus fidem illorum, dixit paralytico: Confide fili, remittuntur tibi peccata tua.* **3***Et ecce quidam de scribis dixerunt intra se: Hic blasphemat.* **4***Et cum vidisset Jesus cogitationes eorum, dixit: Ut quid cogitatis mala in cordibus vestris?* **5***Quid est facilius dicere: Dimittuntur tibi peccata tua: an dicere: Surge, et ambula?* **6***Ut autem sciatis, quia Filius hominis habet potestatem in terra dimittendi peccata, tunc ait paralytico: Surge, tolle lectum tuum, et vade in domum tuam.* **7***Et surrexit, et abiit in domum suam.* **8***Videntes autem turbæ timuerunt, et glorificaverunt Deum, qui dedit potestatem talem hominibus.*

**9***Et, cum transiret inde Jesus, vidit hominem sedentem in telonio, Matthæum nomine. Et ait illi: Sequere me. Et surgens, secutus est eum.* **10***Et factum est, discumbente eo in domo, ecce multi publicani et peccatores venientes, discumbebant cum Jesu, et discipulis ejus.* **11***Et videntes pharisæi, dicebant discipulis ejus: Quare cum publicanis et peccatoribus manducat magister vester?* **12***At Jesus audiens, ait: Non est opus valentibus medicus, sed male habentibus.* **13***Euntes autem discite quid est: Misericordiam volo, et non sacrificium. Non enim veni vocare justos, sed peccatores.* **14***Tunc accesserunt ad eum discipuli Joannis, dicentes: Quare nos, et pharisæi, jejunamus frequenter: discipuli autem tui non jejunant?* **15***Et ait illis Jesus: Numquid possunt filii sponsi lugere, quamdiu cum illis est sponsus? Venient autem dies cum auferetur ab eis sponsus: et tunc jejunabunt.* **16***Nemo autem immittit commissuram panni rudis in vestimentum vetus: tollit enim plenitudinem ejus a vestimento, et pejor scissura fit. 17 Neque mittunt vinum novum in utres veteres: alioquin rumpuntur utres, et vinum effunditur, et utres pereunt. Sed vinum novum in utres novos mittunt: et ambo conservantur.*

**18***Hæc illo loquente ad eos, ecce princeps unus accessit, et adorabat eum, dicens: Domine, filia mea modo defuncta est: sed veni, impone manum tuam super eam, et vivet.* **19***Et surgens Jesus, sequebatur eum, et discipuli ejus.* **20***Et ecce mulier, quæ sanguinis fluxum patiebatur duodecim annis, accessit retro, et tetigit fimbriam vestimenti ejus.* **21***Dicebat enim intra se: Si tetigero tantum vestimentum ejus, salva ero.* **22***At Jesus conversus, et videns eam, dixit: Confide, filia, fides tua te salvam fecit. Et salva facta est mulier ex illa hora.*

**23***Et cum venisset Jesus in domum principis, et vidisset tibicines et turbam tumultuantem, dicebat:* **24***Recedite: non est enim mortua puella, sed dormit. Et deridebant eum.* **25***Et cum ejecta esset turba, intravit: et tenuit manum ejus, et surrexit puella.* **26***Et exiit fama hæc in universam terram illam.*

**27***Et transeunte inde Jesu, secuti sunt eum duo cæci, clamantes, et dicentes: Miserere nostri, fili David.* **28***Cum autem venisset domum, accesserunt ad eum cæci. Et dicit eis Jesus: Creditis quia hoc possum facere vobis? Dicunt ei: Utique, Domine.* **29***Tunc tetigit oculos eorum, dicens: Secundum fidem vestram, fiat vobis.* **30***Et aperti sunt oculi eorum: et comminatus est illis Jesus, dicens: Videte ne quis sciat.* **31***Illi autem exeuntes, diffamaverunt eum in tota terra illa.*

**32***Egressis autem illis, ecce obtulerunt ei hominem mutum, dæmonium habentem.* **33***Et ejecto dæmonio, locutus est mutus, et miratæ sunt turbæ, dicentes: Numquam apparuit sic in Israël.* **34***Pharisæi autem dicebant: In principe dæmoniorum ejicit dæmones.*

**35***Et circuibat Jesus omnes civitates, et castella, docens in synagogis eorum, et prædicans Evangelium regni, et curans omnem languorem, et omnem infirmitatem.* **36***Videns autem turbas, misertus est eis: quia erant vexati, et jacentes sicut oves non habentes pastorem.* **37***Tunc dicit discipulis suis: Messis quidem multa, operarii autem pauci.* **38***Rogate ergo Dominum messis, ut mittat operarios in messem suam.*

***Evangelium secundum Matthæum X***

**1***Et convocatis duodecim discipulis suis, dedit illis potestatem spirituum immundorum, ut ejicerent eos, et curarent omnem languorem, et omnem infirmitatem.* **2***Duodecim autem Apostolorum nomina sunt hæc. Primus, Simon, qui dicitur Petrus: et Andreas frater ejus,* **3***Jacobus Zebedæi, et Joannes frater ejus, Philippus, et Bartholomæus, Thomas, et Matthæus publicanus, Jacobus Alphæi, et Thaddæus,* **4***Simon Chananæus, et Judas Iscariotes, qui et tradidit eum.*

**5***Hos duodecim misit Jesus, præcipiens eis, dicens: In viam gentium ne abieritis, et in civitates Samaritanorum ne intraveritis:* **6***sed potius ite ad oves quæ perierunt domus Israël.* **7***Euntes autem prædicate, dicentes: Quia appropinquavit regnum cælorum.* **8***Infirmos curate, mortuos suscitate, leprosos mundate, dæmones ejicite: gratis accepistis, gratis date.* **9***Nolite possidere aurum, neque argentum, neque pecuniam in zonis vestris:* **10***non peram in via, neque duas tunicas, neque calceamenta, neque virgam: dignus enim est operarius cibo suo.* **11***In quamcumque autem civitatem aut castellum intraveritis, interrogate, quis in ea dignus sit: et ibi manete donec exeatis.* **12***Intrantes autem in domum, salutate eam, dicentes: Pax huic domui.* **13***Et siquidem fuerit domus illa digna, veniet pax vestra super eam: si autem non fuerit digna, pax vestra revertetur ad vos.* **14***Et quicumque non receperit vos, neque audierit sermones vestros: exeunte foras de domo, vel civitate, excutite pulverem de pedibus vestris.* **15***Amen dico vobis: Tolerabilius erit terræ Sodomorum et Gomorrhæorum in die judicii, quam illi civitati.*

**16***Ecce ego mitto vos sicut oves in medio luporum. Estote ergo prudentes sicut serpentes, et simplices sicut columbæ.* **17***Cavete autem ab hominibus. Tradent enim vos in conciliis, et in synagogis suis flagellabunt vos:* **18***et ad præsides, et ad reges ducemini propter me in testimonium illis, et gentibus.* **19***Cum autem tradent vos, nolite cogitare quomodo, aut quid loquamini: dabitur enim vobis in illa hora, quid loquamini:* **20***non enim vos estis qui loquimini, sed Spiritus Patris vestri, qui loquitur in vobis.* **21***Tradet autem frater fratrem in mortem, et pater filium: et insurgent filii in parentes, et morte eos afficient:* **22***et eritis odio omnibus propter nomen meum: qui autem perseveraverit usque in finem, hic salvus erit.*

**23***Cum autem persequentur vos in civitate ista, fugite in aliam. Amen dico vobis, non consummabitis civitates Israël, donec veniat Filius hominis.* **24***Non est discipulus super magistrum, nec servus super dominum suum:* **25***sufficit discipulo ut sit sicut magister ejus, et servo, sicut dominus ejus. Si patremfamilias Beelzebub vocaverunt, quanto magis domesticos ejus?* **26***Ne ergo timueritis eos. Nihil enim est opertum, quod non revelabitur: et occultum, quod non scietur.* **27***Quod dico vobis in tenebris, dicite in lumine: et quod in aure auditis, prædicate super tecta.* **28***Et nolite timere eos qui occidunt corpus, animam autem non possunt occidere: sed potius timete eum, qui potest et animam et corpus perdere in gehennam.* **29***Nonne duo passeres asse veneunt? et unus ex illis non cadet super terram sine Patre vestro.* **30***Vestri autem capilli capitis omnes numerati sunt.* **31***Nolite ergo timere: multis passeribus meliores estis vos.* **32***Omnis ergo qui confitebitur me coram hominibus, confitebor et ego eum coram Patre meo, qui in cælis est.* **33***Qui autem negaverit me coram hominibus, negabo et ego eum coram Patre meo, qui in cælis est.* **34***Nolite arbitrari quia pacem venerim mittere in terram: non veni pacem mittere, sed gladium:* **35***veni enim separare hominem adversus patrem suum, et filiam adversus matrem suam, et nurum adversus socrum suam:* **36***et inimici hominis, domestici ejus.* **37***Qui amat patrem aut matrem plus quam me, non est me dignus: et qui amat filium aut filiam super me, non est me dignus.* **38***Et qui non accipit crucem suam, et sequitur me, non est me dignus.* **39***Qui invenit animam suam, perdet illam: et qui perdiderit animam suam propter me, inveniet eam.* **40***Qui recipit vos, me recipit: et qui me recipit, recipit eum qui me misit.* **41***Qui recipit prophetam in nomine prophetæ, mercedem prophetæ accipiet: et qui recipit justum in nomine justi, mercedem justi accipiet.* **42***Et quicumque potum dederit uni ex minimis istis calicem aquæ frigidæ tantum in nomine discipuli: amen dico vobis, non perdet mercedem suam.*

***Evangelium secundum Matthæum XI***

**1***Et factum est, cum consummasset Jesus, præcipiens duodecim discipulis suis, transiit inde ut doceret, et prædicaret in civitatibus eorum.*

**2***Joannes autem cum audisset in vinculis opera Christi, mittens duos de discipulis suis,* **3***ait illi: Tu es, qui venturus es, an alium exspectamus?* **4***Et respondens Jesus ait illis: Euntes renuntiate Joanni quæ audistis, et vidistis.* **5***Cæci vident, claudi ambulant, leprosi mundantur, surdi audiunt, mortui resurgunt, pauperes evangelizantur:* **6***et beatus est, qui non fuerit scandalizatus in me.*

**7***Illis autem abeuntibus, cœpit Jesus dicere ad turbas de Joanne: Quid existis in desertum videre? arundinem vento agitatam?* **8***Sed quid existis videre? hominem mollibus vestitum? Ecce qui mollibus vestiuntur, in domibus regum sunt.* **9***Sed quid existis videre? prophetam? Etiam dico vobis, et plus quam prophetam.* **10***Hic est enim de quo scriptum est: Ecce ego mitto angelum meum ante faciem tuam, qui præparabit viam tuam ante te.* **11***Amen dico vobis, non surrexit inter natos mulierum major Joanne Baptista: qui autem minor est in regno cælorum, major est illo.* **12***A diebus autem Joannis Baptistæ usque nunc, regnum cælorum vim patitur, et violenti rapiunt illud.* **13***Omnes enim prophetæ et lex usque ad Joannem prophetaverunt:* **14***et si vultis recipere, ipse est Elias, qui venturus est.* **15***Qui habet aures audiendi, audiat.*

**16***Cui autem similem æstimabo generationem istam? Similis est pueris sedentibus in foro: qui clamantes coæqualibus* **17***dicunt: Cecinimus vobis, et non saltastis: lamentavimus, et non planxistis.* **18***Venit enim Joannes neque manducans, neque bibens, et dicunt: Dæmonium habet.* **19***Venit Filius hominis manducans, et bibens, et dicunt: Ecce homo vorax, et potator vini, publicanorum et peccatorum amicus. Et justificata est sapientia a filiis suis.*

**20***Tunc cœpit exprobrare civitatibus, in quibus factæ sunt plurimæ virtutes ejus, quia non egissent pœnitentiam:* **21***Væ tibi Corozain, væ tibi Bethsaida: quia, si in Tyro et Sidone factæ essent virtutes quæ factæ sunt in vobis, olim in cilicio et cinere pœnitentiam egissent.* **22***Verumtamen dico vobis: Tyro et Sidoni remissius erit in die judicii, quam vobis.* **23***Et tu Capharnaum, numquid usque in cælum exaltaberis? usque in infernum descendes, quia si in Sodomis factæ fuissent virtutes quæ factæ sunt in te, forte mansissent usque in hanc diem.* **24***Verumtamen dico vobis, quia terræ Sodomorum remissius erit in die judicii, quam tibi.*

**25***In illo tempore respondens Jesus dixit: Confiteor tibi, Pater, Domine cæli et terræ, quia abscondisti hæc a sapientibus, et prudentibus, et revelasti ea parvulis.* **26***Ita Pater: quoniam sic fuit placitum ante te.* **27***Omnia mihi tradita sunt a Patre meo. Et nemo novit Filium, nisi Pater: neque Patrem quis novit, nisi Filius, et cui voluerit Filius revelare.* **28***Venite ad me omnes qui laboratis, et onerati estis, et ego reficiam vos.* **29***Tollite jugum meum super vos, et discite a me, quia mitis sum, et humilis corde: et invenietis requiem animabus vestris.* **30***Jugum enim meum suave est, et onus meum leve.*

***Evangelium secundum Matthæum XII***

**1***In illo tempore abiit Jesus per sata sabbato: discipuli autem ejus esurientes cœperunt vellere spicas, et manducare.* **2***Pharisæi autem videntes, dixerunt ei: Ecce discipuli tui faciunt quod non licet facere sabbatis.* **3***At ille dixit eis: Non legistis quid fecerit David, quando esuriit, et qui cum eo erant:* **4***quomodo intravit in domum Dei, et panes propositionis comedit, quos non licebat ei edere, neque his qui cum eo erant, nisi solis sacerdotibus?* **5***aut non legistis in lege quia sabbatis sacerdotes in templo sabbatum violant, et sine crimine sunt?* **6***Dico autem vobis, quia templo major est hic.* **7***Si autem sciretis, quid est: Misericordiam volo, et non sacrificium: numquam condemnassetis innocentes:* **8***dominus enim est Filius hominis etiam sabbati.*

**9***Et cum inde transisset, venit in synagogam eorum.* **10***Et ecce homo manum habens aridam, et interrogabant eum, dicentes: Si licet sabbatis curare? ut accusarent eum.* **11***Ipse autem dixit illis: Quis erit ex vobis homo, qui habeat ovem unam, et si ceciderit hæc sabbatis in foveam, nonne tenebit et levabit eam?* **12***Quanto magis melior est homo ove? itaque licet sabbatis benefacere.* **13***Tunc ait homini: Extende manum tuam. Et extendit, et restituta est sanitati sicut altera.* **14***Exeuntes autem pharisæi, consilium faciebant adversus eum, quomodo perderent eum.* **15***Jesus autem sciens recessit inde: et secuti sunt eum multi, et curavit eos omnes:* **16***et præcepit eis ne manifestum eum facerent.* **17***Ut adimpleretur quod dictum est per Isaiam prophetam, dicentem:*

**18***Ecce puer meus, quem elegi, dilectus meus,  
in quo bene complacuit animæ meæ.  
Ponam spiritum meum super eum,  
et judicium gentibus nuntiabit.*

**19***Non contendet, neque clamabit,  
neque audiet aliquis in plateis vocem ejus:*

**20***arundinem quassatam non confringet,  
et linum fumigans non extinguet,  
donec ejiciat ad victoriam judicium:*

**21***et in nomine ejus gentes sperabunt.*

**22***Tunc oblatus est ei dæmonium habens, cæcus, et mutus, et curavit eum ita ut loqueretur, et videret.* **23***Et stupebant omnes turbæ, et dicebant: Numquid hic est filius David?* **24***Pharisæi autem audientes, dixerunt: Hic non ejicit dæmones nisi in Beelzebub principe dæmoniorum.* **25***Jesus autem sciens cogitationes eorum, dixit eis: Omne regnum divisum contra se desolabitur: et omnis civitas vel domus divisa contra se, non stabit.* **26***Et si Satanas Satanam ejicit, adversus se divisus est: quomodo ergo stabit regnum ejus?* **27***Et si ego in Beelzebub ejicio dæmones, filii vestri in quo ejiciunt? ideo ipsi judices vestri erunt.* **28***Si autem ego in Spiritu Dei ejicio dæmones, igitur pervenit in vos regnum Dei.* **29***Aut quomodo potest quisquam intrare in domum fortis, et vasa ejus diripere, nisi prius alligaverit fortem? et tunc domum illius diripiet.* **30***Qui non est mecum, contra me est; et qui non congregat mihi, spargit.* **31***Ideo dico vobis: Omne peccatum et blasphemia remittetur hominibus, Spiritus autem blasphemia non remittetur.* **32***Et quicumque dixerit verbum contra Filium hominis, remittetur ei: qui autem dixerit contra Spiritum Sanctum, non remittetur ei, neque in hoc sæculo, neque in futuro.* **33***Aut facite arborem bonam, et fructum ejus bonum: aut facite arborem malam, et fructum ejus malum: siquidem ex fructu arbor agnoscitur.* **34***Progenies viperarum, quomodo potestis bona loqui, cum sitis mali? ex abundantia enim cordis os loquitur.* **35***Bonus homo de bono thesauro profert bona: et malus homo de malo thesauro profert mala.* **36***Dico autem vobis quoniam omne verbum otiosum, quod locuti fuerint homines, reddent rationem de eo in die judicii.* **37***Ex verbis enim tuis justificaberis et ex verbis tuis condemnaberis.*

**38***Tunc responderunt ei quidam de scribis et pharisæis, dicentes: Magister, volumus a te signum videre.* **39***Qui respondens ait illis: Generatio mala et adultera signum quærit: et signum non dabitur ei, nisi signum Jonæ prophetæ.* **40***Sicut enim fuit Jonas in ventre ceti tribus diebus, et tribus noctibus, sic erit Filius hominis in corde terræ tribus diebus et tribus noctibus.* **41***Viri Ninivitæ surgent in judicio cum generatione ista, et condemnabunt eam: quia pœnitentiam egerunt in prædicatione Jonæ. Et ecce plus quam Jonas hic.* **42***Regina austri surget in judicio cum generatione ista, et condemnabit eam: quia venit a finibus terræ audire sapientiam Salomonis, et ecce plus quam Salomon hic.* **43***Cum autem immundus spiritus exierit ab homine, ambulat per loca arida, quærens requiem, et non invenit.* **44***Tunc dicit: Revertar in domum meam, unde exivi. Et veniens invenit eam vacantem, scopis mundatam, et ornatam.* **45***Tunc vadit, et assumit septem alios spiritus secum nequiores se, et intrantes habitant ibi: et fiunt novissima hominis illius pejora prioribus. Sic erit et generationi huic pessimæ.*

**46***Adhuc eo loquente ad turbas, ecce mater ejus et fratres stabant foras, quærentes loqui ei.* **47***Dixit autem ei quidam: Ecce mater tua, et fratres tui foris stant quærentes te.* **48***At ipse respondens dicenti sibi, ait: Quæ est mater mea, et qui sunt fratres mei?* **49***Et extendens manum in discipulos suos, dixit: Ecce mater mea, et fratres mei.* **50***Quicumque enim fecerit voluntatem Patris mei, qui in cælis est, ipse meus frater, et soror, et mater est.*

***Evangelium secundum Matthæum XIII***

**1***In illo die exiens Jesus de domo, sedebat secus mare.* **2***Et congregatæ sunt ad eum turbæ multæ, ita ut naviculam ascendens sederet: et omnis turba stabat in littore,* **3***et locutus est eis multa in parabolis, dicens: Ecce exiit qui seminat, seminare.* **4***Et dum seminat, quædam ceciderunt secus viam, et venerunt volucres cæli, et comederunt ea.* **5***Alia autem ceciderunt in petrosa, ubi non habebant terram multam: et continuo exorta sunt, quia non habebant altitudinem terræ:* **6***sole autem orto æstuaverunt; et quia non habebant radicem, aruerunt.* **7***Alia autem ceciderunt in spinas: et creverunt spinæ, et suffocaverunt ea.* **8***Alia autem ceciderunt in terram bonam: et dabant fructum, aliud centesimum, aliud sexagesimum, aliud trigesimum.* **9***Qui habet aures audiendi, audiat.*

**10***Et accedentes discipuli dixerunt ei: Quare in parabolis loqueris eis?* **11***Qui respondens, ait illis: Quia vobis datum est nosse mysteria regni cælorum: illis autem non est datum.* **12***Qui enim habet, dabitur ei, et abundabit: qui autem non habet, et quod habet auferetur ab eo.* **13***Ideo in parabolis loquor eis: quia videntes non vident, et audientes non audiunt, neque intelligunt.* **14***Et adimpletur in eis prophetia Isaiæ, dicentis:*

*Auditu audietis, et non intelligetis:  
et videntes videbitis, et non videbitis.*

**15***Incrassatum est enim cor populi hujus,  
et auribus graviter audierunt,  
et oculos suos clauserunt:  
nequando videant oculis, et auribus audiant,  
et corde intelligant, et convertantur,  
et sanem eos*

**16***Vestri autem beati oculi quia vident, et aures vestræ quia audiunt.* **17***Amen quippe dico vobis, quia multi prophetæ et justi cupierunt videre quæ videtis, et non viderunt: et audire quæ auditis, et non audierunt.*

**18***Vos ergo audite parabolam seminantis.* **19***Omnis qui audit verbum regni, et non intelligit, venit malus, et rapit quod seminatum est in corde ejus: hic est qui secus viam seminatus est.* **20***Qui autem super petrosa seminatus est, hic est qui verbum audit, et continuo cum gaudio accipit illud:* **21***non habet autem in se radicem, sed est temporalis: facta autem tribulatione et persecutione propter verbum, continuo scandalizatur.* **22***Qui autem seminatus est in spinis, hic est qui verbum audit, et sollicitudo sæculi istius, et fallacia divitiarum suffocat verbum, et sine fructu efficitur.* **23***Qui vero in terram bonam seminatus est, hic est qui audit verbum, et intelligit, et fructum affert, et facit aliud quidem centesimum, aliud autem sexagesimum, aliud vero trigesimum.*

**24***Aliam parabolam proposuit illis, dicens: Simile factum est regnum cælorum homini, qui seminavit bonum semen in agro suo:* **25***cum autem dormirent homines, venit inimicus ejus, et superseminavit zizania in medio tritici, et abiit.* **26***Cum autem crevisset herba, et fructum fecisset, tunc apparuerunt et zizania.* **27***Accedentes autem servi patrisfamilias, dixerunt ei: Domine, nonne bonum semen seminasti in agro tuo? unde ergo habet zizania?* **28***Et ait illis: Inimicus homo hoc fecit. Servi autem dixerunt ei: Vis, imus, et colligimus ea?* **29***Et ait: Non: ne forte colligentes zizania, eradicetis simul cum eis et triticum.* **30***Sinite utraque crescere usque ad messem, et in tempore messis dicam messoribus: Colligite primum zizania, et alligate ea in fasciculos ad comburendum: triticum autem congregate in horreum meum.*

**31***Aliam parabolam proposuit eis dicens: Similis est regnum cælorum grano sinapis, quod accipiens homo seminavit in agro suo:* **32***quod minimum quidem est omnibus seminibus: cum autem creverit, majus est omnibus oleribus, et fit arbor, ita ut volucres cæli veniant, et habitent in ramis ejus.* **33***Aliam parabolam locutus est eis: Similis est regnum cælorum fermento, quod acceptum mulier abscondit in farinæ satis tribus, donec fermentatum est totum.* **34***Hæc omnia locutus est Jesus in parabolis ad turbas: et sine parabolis non loquebatur eis:* **35***ut impleretur quod dictum erat per prophetam dicentem: Aperiam in parabolis os meum; eructabo abscondita a constitutione mundi.*

**36***Tunc, dimissis turbis, venit in domum: et accesserunt ad eum discipuli ejus, dicentes: Edissere nobis parabolam zizaniorum agri.* **37***Qui respondens ait illis: Qui seminat bonum semen, est Filius hominis.* **38***Ager autem est mundus. Bonum vero semen, hi sunt filii regnum. Zizania autem, filii sunt nequam.* **39***Inimicus autem, qui seminavit ea, est diabolus. Messis vero, consummatio sæculi est. Messores autem, angeli sunt.* **40***Sicut ergo colliguntur zizania, et igni comburuntur: sic erit in consummatione sæculi.* **41***Mittet Filius hominis angelos suos, et colligent de regno ejus omnia scandala, et eos qui faciunt iniquitatem:* **42***et mittent eos in caminum ignis. Ibi erit fletus et stridor dentium.* **43***Tunc justi fulgebunt sicut sol in regno Patris eorum. Qui habet aures audiendi, audiat.*

**44***Simile est regnum cælorum thesauro abscondito in agro: quem qui invenit homo, abscondit, et præ gaudio illius vadit, et vendit universa quæ habet, et emit agrum illum.* **45***Iterum simile est regnum cælorum homini negotiatori, quærenti bonas margaritas.* **46***Inventa autem una pretiosa margarita, abiit, et vendidit omnia quæ habuit, et emit eam.*

**47***Iterum simile est regnum cælorum sagenæ missæ in mare, et ex omni genere piscium congreganti.* **48***Quam, cum impleta esset, educentes, et secus littus sedentes, elegerunt bonis in vasa, malos autem foras miserunt.* **49***Sic erit in consummatione sæculi: exibunt angeli, et separabunt malos de medio justorum,* **50***et mittent eos in caminum ignis: ibi erit fletus, et stridor dentium.* **51***Intellexistis hæc omnia? Dicunt ei: Etiam.* **52***Ait illis: Ideo omnis scriba doctus in regno cælorum, similis est homini patrifamilias, qui profert de thesauro suo nova et vetera.* **53***Et factum est, cum consummasset Jesus parabolas istas, transiit inde.*

**54***Et veniens in patriam suam, docebat eos in synagogis eorum, ita ut mirarentur, et dicerent: Unde huic sapientia hæc, et virtutes?* **55***Nonne hic est fabri filius? nonne mater ejus dicitur Maria, et fratres ejus, Jacobus, et Joseph, et Simon, et Judas?* **56***et sorores ejus, nonne omnes apud nos sunt? unde ergo huic omnia ista?* **57***Et scandalizabantur in eo. Jesus autem dixit eis: Non est propheta sine honore, nisi in patria sua, et in domo sua.* **58***Et non fecit ibi virtutes multas propter incredulitatem illorum.*

***Evangelium secundum Matthæum XIV***

**1***In illo tempore audivit Herodes tetrarcha famam Jesu:* **2***et ait pueris suis: Hic est Joannes Baptista: ipse surrexit a mortuis, et ideo virtutes operantur in eo.* **3***Herodes enim tenuit Joannem, et alligavit eum: et posuit in carcerem propter Herodiadem uxorem fratris sui.* **4***Dicebat enim illi Joannes: Non licet tibi habere eam.* **5***Et volens illum occidere, timuit populum: quia sicut prophetam eum habebant.* **6***Die autem natalis Herodis saltavit filia Herodiadis in medio, et placuit Herodi:* **7***unde cum juramento pollicitus est ei dare quodcumque postulasset ab eo.* **8***At illa præmonita a matre sua: Da mihi, inquit, hic in disco caput Joannis Baptistæ.* **9***Et contristatus est rex: propter juramentum autem, et eos qui pariter recumbebant, jussit dari.* **10***Misitque et decollavit Joannem in carcere.* **11***Et allatum est caput ejus in disco, et datum est puellæ, et attulit matri suæ.* **12***Et accedentes discipuli ejus, tulerunt corpus ejus, et sepelierunt illud: et venientes nuntiaverunt Jesu.*

**13***Quod cum audisset Jesus, secessit inde in navicula, in locum desertum seorsum: et cum audissent turbæ, secutæ sunt eum pedestres de civitatibus.* **14***Et exiens vidit turbam multam, et misertus est eis, et curavit languidos eorum.* **15***Vespere autem facto, accesserunt ad eum discipuli ejus, dicentes: Desertus est locus, et hora jam præteriit: dimitte turbas, ut euntes in castella, emant sibi escas.* **16***Jesus autem dixit eis: Non habent necesse ire: date illis vos manducare.* **17***Responderunt ei: Non habemus hic nisi quinque panes et duos pisces.* **18***Qui ait eis: Afferte mihi illos huc.* **19***Et cum jussisset turbam discumbere super fœnum, acceptis quinque panibus et duobus piscibus, aspiciens in cælum benedixit, et fregit, et dedit discipulis panes, discipuli autem turbis.* **20***Et manducaverunt omnes, et saturati sunt. Et tulerunt reliquias, duodecim cophinos fragmentorum plenos.* **21***Manducantium autem fuit numerus quinque millia virorum, exceptis mulieribus et parvulis.*

**22***Et statim compulit Jesus discipulos ascendere in naviculam, et præcedere eum trans fretum, donec dimitteret turbas.* **23***Et dimissa turba, ascendit in montem solus orare. Vespere autem facto solus erat ibi:* **24***navicula autem in medio mari jactabatur fluctibus: erat enim contrarius ventus.* **25***Quarta enim vigilia noctis, venit ad eos ambulans super mare.* **26***Et videntes eum super mare ambulantem, turbati sunt, dicentes: Quia phantasma est. Et præ timore clamaverunt.* **27***Statimque Jesus locutus est eis, dicens: Habete fiduciam: ego sum, nolite timere.* **28***Respondens autem Petrus, dixit: Domine, si tu es, jube me ad te venire super aquas.* **29***At ipse ait: Veni. Et descendens Petrus de navicula, ambulabat super aquam ut veniret ad Jesum.* **30***Videns vero ventum validum, timuit: et cum cœpisset mergi, clamavit dicens: Domine, salvum me fac.* **31***Et continuo Jesus extendens manum, apprehendit eum: et ait illi: Modicæ fidei, quare dubitasti?* **32***Et cum ascendissent in naviculam, cessavit ventus.* **33***Qui autem in navicula erant, venerunt, et adoraverunt eum, dicentes: Vere Filius Dei es.* **34***Et cum transfretassent, venerunt in terram Genesar.* **35***Et cum cognovissent eum viri loci illius, miserunt in universam regionem illam, et obtulerunt ei omnes male habentes:* **36***et rogabant eum ut vel fimbriam vestimenti ejus tangerent. Et quicumque tetigerunt, salvi facti sunt.*

***Evangelium secundum Matthæum XV***

**1***Tunc accesserunt ad eum ab Jerosolymis scribæ et pharisæi, dicentes:* **2***Quare discipuli tui transgrediuntur traditionem seniorum? non enim lavant manus suas cum panem manducant.* **3***Ipse autem respondens ait illis: Quare et vos transgredimini mandatum Dei propter traditionem vestram? Nam Deus dixit:* **4***Honora patrem, et matrem: et, Qui maledixerit patri, vel matri, morte moriatur.* **5***Vos autem dicitis: Quicumque dixerit patri, vel matri: Munus, quodcumque est ex me, tibi proderit:* **6***et non honorificavit patrem suum, aut matrem suam: et irritum fecistis mandatum Dei propter traditionem vestram.* **7***Hypocritæ, bene prophetavit de vobis Isaias, dicens:*

**8***Populus hic labiis me honorat:  
cor autem eorum longe est a me.*

**9***Sine causa autem colunt me,  
docentes doctrinas et mandata hominum.*

**10***Et convocatis ad se turbis, dixit eis: Audite, et intelligite.* **11***Non quod intrat in os, coinquinat hominem: sed quod procedit ex ore, hoc coinquinat hominem.* **12***Tunc accedentes discipuli ejus, dixerunt ei: Scis quia pharisæi audito verbo hoc, scandalizati sunt?* **13***At ille respondens ait: Omnis plantatio, quam non plantavit Pater meus cælestis, eradicabitur.* **14***Sinite illos: cæci sunt, et duces cæcorum; cæcus autem si cæco ducatum præstet, ambo in foveam cadunt.* **15***Respondens autem Petrus dixit ei: Edissere nobis parabolam istam.* **16***At ille dixit: Adhuc et vos sine intellectu estis?* **17***Non intelligitis quia omne quod in os intrat, in ventrem vadit, et in secessum emittitur?* **18***Quæ autem procedunt de ore, de corde exeunt, et ea coinquinant hominem:* **19***de corde enim exeunt cogitationes malæ, homicidia, adulteria, fornicationes, furta, falsa testimonia, blasphemiæ:* **20***hæc sunt, quæ coinquinant hominem. Non lotis autem manibus manducare, non coinquinat hominem.*

**21***Et egressus inde Jesus secessit in partes Tyri et Sidonis.* **22***Et ecce mulier chananæa a finibus illis egressa clamavit, dicens ei: Miserere mei, Domine fili David: filia mea male a dæmonio vexatur.* **23***Qui non respondit ei verbum. Et accedentes discipuli ejus rogabant eum dicentes: Dimitte eam: quia clamat post nos.* **24***Ipse autem respondens ait: Non sum missus nisi ad oves, quæ perierunt domus Israël.* **25***At illa venit, et adoravit eum, dicens: Domine, adjuva me.* **26***Qui respondens ait: Non est bonum sumere panem filiorum, et mittere canibus.* **27***At illa dixit: Etiam Domine: nam et catelli edunt de micis quæ cadunt de mensa dominorum suorum.* **28***Tunc respondens Jesus, ait illi: O mulier, magna est fides tua: fiat tibi sicut vis. Et sanata est filia ejus ex illa hora.*

**29***Et cum transisset inde Jesus, venit secus mare Galilææ: et ascendens in montem, sedebat ibi.* **30***Et accesserunt ad eum turbæ multæ, habentes secum mutos, cæcos, claudos, debiles, et alios multos: et projecerunt eos ad pedes ejus, et curavit eos,* **31***ita ut turbæ mirarentur, videntes mutos loquentes, claudos ambulantes, cæcos videntes: et magnificabant Deum Israël.* **32***Jesus autem, convocatis discipulis suis, dixit: Misereor turbæ, quia triduo jam perseverant mecum, et non habent quod manducent: et dimittere eos jejunos nolo, ne deficiant in via.* **33***Et dicunt ei discipuli: Unde ergo nobis in deserto panes tantos, ut saturemus turbam tantam?* **34***Et ait illis Jesus: Quot habetis panes? At illi dixerunt: Septem, et paucos pisciculos.* **35***Et præcepit turbæ ut discumberent super terram.* **36***Et accipiens septem panes, et pisces, et gratias agens, fregit, et dedit discipulis suis, et discipuli dederunt populo.* **37***Et comederunt omnes, et saturati sunt. Et quod superfuit de fragmentis, tulerunt septem sportas plenas.* **38***Erant autem qui manducaverunt quatuor millia hominum, extra parvulos et mulieres.* **39***Et, dimissa turba, ascendit in naviculam: et venit in fines Magedan.*

***Evangelium secundum Matthæum XVI***

**1***Et accesserunt ad eum pharisæi et sadducæi tentantes: et rogaverunt eum ut signum de cælo ostenderet eis.* **2***At ille respondens, ait illis: Facto vespere dicitis: Serenum erit, rubicundum est enim cælum.* **3***Et mane: Hodie tempestas, rutilat enim triste cælum.* **4***Faciem ergo cæli dijudicare nostis: signa autem temporum non potestis scire? Generatio mala et adultera signum quærit: et signum non dabitur ei, nisi signum Jonæ prophetæ. Et relictis illis, abiit.*

**5***Et cum venissent discipuli ejus trans fretum, obliti sunt panes accipere.* **6***Qui dixit illis: Intuemini, et cavete a fermento pharisæorum et sadducæorum.* **7***At illi cogitabant intra se dicentes: Quia panes non accepimus.* **8***Sciens autem Jesus, dixit: Quid cogitatis intra vos modicæ fidei, quia panes non habetis?* **9***Nondum intelligitis, neque recordamini quinque panum in quinque millia hominum, et quot cophinos sumpsistis?* **10***neque septem panum in quatuor millia hominum, et quot sportas sumpsistis?* **11***Quare non intelligitis, quia non de pane dixi vobis: Cavete a fermento pharisæorum et sadducæorum?* **12***Tunc intellexerunt quia non dixerit cavendum a fermento panum, sed a doctrina pharisæorum et sadducæorum.*

**13***Venit autem Jesus in partes Cæsareæ Philippi: et interrogabat discipulos suos, dicens: Quem dicunt homines esse Filium hominis?* **14***At illi dixerunt: Alii Joannem Baptistam, alii autem Eliam, alii vero Jeremiam, aut unum ex prophetis.* **15***Dicit illis Jesus: Vos autem, quem me esse dicitis?* **16***Respondens Simon Petrus dixit: Tu es Christus, Filius Dei vivi.* **17***Respondens autem Jesus, dixit ei: Beatus es Simon Bar Jona: quia caro et sanguis non revelavit tibi, sed Pater meus, qui in cælis est.* **18***Et ego dico tibi, quia tu es Petrus, et super hanc petram ædificabo Ecclesiam meam, et portæ inferi non prævalebunt adversus eam.* **19***Et tibi dabo claves regni cælorum. Et quodcumque ligaveris super terram, erit ligatum et in cælis: et quodcumque solveris super terram, erit solutum et in cælis.* **20***Tunc præcepit discipulis suis ut nemini dicerent quia ipse esset Jesus Christus.*

**21***Exinde cœpit Jesus ostendere discipulis suis, quia oporteret eum ire Jerosolymam, et multa pati a senioribus, et scribis, et principibus sacerdotum, et occidi, et tertia die resurgere.* **22***Et assumens eum Petrus, cœpit increpare illum dicens: Absit a te, Domine: non erit tibi hoc.* **23***Qui conversus, dixit Petro: Vade post me Satana, scandalum es mihi: quia non sapis ea quæ Dei sunt, sed ea quæ hominum.* **24***Tunc Jesus dixit discipulis suis: Si quis vult post me venire, abneget semetipsum, et tollat crucem suam, et sequatur me.* **25***Qui enim voluerit animam suam salvam facere, perdet eam: qui autem perdiderit animam suam propter me, inveniet eam.* **26***Quid enim prodest homini, si mundum universum lucretur, animæ vero suæ detrimentum patiatur? aut quam dabit homo commutationem pro anima sua?* **27***Filius enim hominis venturus est in gloria Patris sui cum angelis suis: et tunc reddet unicuique secundum opera ejus.* **28***Amen dico vobis, sunt quidam de hic stantibus, qui non gustabunt mortem, donec videant Filium hominis venientem in regno suo.*

***Evangelium secundum Matthæum XVII***

**1***Et post dies sex assumit Jesus Petrum, et Jacobum, et Joannem fratrem ejus, et ducit illos in montem excelsum seorsum:* **2***et transfiguratus est ante eos. Et resplenduit facies ejus sicut sol: vestimenta autem ejus facta sunt alba sicut nix.* **3***Et ecce apparuerunt illis Moyses et Elias cum eo loquentes.* **4***Respondens autem Petrus, dixit ad Jesum: Domine, bonum est nos hic esse: si vis, faciamus tria tabernacula, tibi unum, Moysi unum, et Eliæ unum.* **5***Adhuc eo loquente, ecce nubes lucida obumbravit eos. Et ecce vox de nube, dicens: Hic est Filius meus dilectus, in quo mihi bene complacui: ipsum audite.* **6***Et audientes discipuli ceciderunt in faciem suam, et timuerunt valde.* **7***Et accessit Jesus, et tetigit eos: dixitque eis: Surgite, et nolite timere.* **8***Levantes autem oculos suos, neminem viderunt, nisi solum Jesum.* **9***Et descendentibus illis de monte, præcepit eis Jesus, dicens: Nemini dixeritis visionem, donec Filius hominis a mortuis resurgat.* **10***Et interrogaverunt eum discipuli, dicentes: Quid ergo scribæ dicunt, quod Eliam oporteat primum venire?* **11***At ille respondens, ait eis: Elias quidem venturus est, et restituet omnia.* **12***Dico autem vobis, quia Elias jam venit, et non cognoverunt eum, sed fecerunt in eo quæcumque voluerunt. Sic et Filius hominis passurus est ab eis.* **13***Tunc intellexerunt discipuli, quia de Joanne Baptista dixisset eis.*

**14***Et cum venisset ad turbam, accessit ad eum homo genibus provolutus ante eum, dicens: Domine, miserere filio meo, quia lunaticus est, et male patitur: nam sæpe cadit in ignem, et crebro in aquam.* **15***Et obtuli eum discipulis tuis, et non potuerunt curare eum.* **16***Respondens autem Jesus, ait: O generatio incredula, et perversa, quousque ero vobiscum? usquequo patiar vos? Afferte huc illum ad me.* **17***Et increpavit illum Jesus, et exiit ab eo dæmonium, et curatus est puer ex illa hora.* **18***Tunc accesserunt discipuli ad Jesum secreto, et dixerunt: Quare nos non potuimus ejicere illum?* **19***Dixit illis Jesus: Propter incredulitatem vestram. Amen quippe dico vobis, si habueritis fidem sicut granum sinapis, dicetis monti huic: Transi hinc illuc, et transibit, et nihil impossibile erit vobis.* **20***Hoc autem genus non ejicitur nisi per orationem et jejunium.*

**21***Conversantibus autem eis in Galilæa, dixit illis Jesus: Filius hominis tradendus est in manus hominum:* **22***et occident eum, et tertia die resurget. Et contristati sunt vehementer.*

**23***Et cum venissent Capharnaum, accesserunt qui didrachma accipiebant ad Petrum, et dixerunt ei: Magister vester non solvit didrachma?* **24***Ait: Etiam. Et cum intrasset in domum, prævenit eum Jesus, dicens: Quid tibi videtur Simon? reges terræ a quibus accipiunt tributum vel censum? a filiis suis, an ab alienis?* **25***Et ille dixit: Ab alienis. Dixit illi Jesus: Ergo liberi sunt filii.* **26***Ut autem non scandalizemus eos, vade ad mare, et mitte hamum: et eum piscem, qui primus ascenderit, tolle: et aperto ore ejus, invenies staterem: illum sumens, da eis pro me et te.*

***Evangelium secundum Matthæum XVIII***

**1***In illa hora accesserunt discipuli ad Jesum, dicentes: Quis, putas, major est in regno cælorum?* **2***Et advocans Jesus parvulum, statuit eum in medio eorum,* **3***et dixit: Amen dico vobis, nisi conversi fueritis, et efficiamini sicut parvuli, non intrabitis in regnum cælorum.* **4***Quicumque ergo humiliaverit se sicut parvulus iste, hic est major in regno cælorum.* **5***Et qui susceperit unum parvulum talem in nomine meo, me suscipit:* **6***qui autem scandalizaverit unum de pusillis istis, qui in me credunt, expedit ei ut suspendatur mola asinaria in collo ejus, et demergatur in profundum maris.* **7***Væ mundo a scandalis! Necesse est enim ut veniant scandala: verumtamen væ homini illi, per quem scandalum venit.* **8***Si autem manus tua, vel pes tuus scandalizat te, abscide eum, et projice abs te: bonum tibi est ad vitam ingredi debilem, vel claudum, quam duas manus vel duos pedes habentem mitti in ignem æternum.* **9***Et si oculus tuus scandalizat te, erue eum, et projice abs te: bonum tibi est cum uno oculo in vitam intrare, quam duos oculos habentem mitti in gehennam ignis.* **10***Videte ne contemnatis unum ex his pusillis: dico enim vobis, quia angeli eorum in cælis semper vident faciem Patris mei, qui in cælis est.* **11***Venit enim Filius hominis salvare quod perierat.* **12***Quid vobis videtur? si fuerint alicui centum oves, et erravit una ex eis: nonne relinquit nonaginta novem in montibus, et vadit quærere eam quæ erravit?* **13***Et si contigerit ut inveniat eam: amen dico vobis, quia gaudet super eam magis quam super nonaginta novem, quæ non erraverunt.* **14***Sic non est voluntas ante Patrem vestrum, qui in cælis est, ut pereat unus de pusillis istis.*

**15***Si autem peccaverit in te frater tuus, vade, et corripe eum inter te, et ipsum solum: si te audierit, lucratus eris fratrem tuum.* **16***Si autem te non audierit, adhibe tecum adhuc unum, vel duos, ut in ore duorum, vel trium testium stet omne verbum.* **17***Quod si non audierit eos: dic ecclesiæ. Si autem ecclesiam non audierit, sit tibi sicut ethnicus et publicanus.* **18***Amen dico vobis, quæcumque alligaveritis super terram, erunt ligata et in cælo: et quæcumque solveritis super terram, erunt soluta et in cælo.* **19***Iterum dico vobis, quia si duo ex vobis consenserint super terram, de omni re quamcumque petierint, fiet illis a Patre meo, qui in cælis est.* **20***Ubi enim sunt duo vel tres congregati in nomine meo, ibi sum in medio eorum.*

**21***Tunc accedens Petrus ad eum, dixit: Domine, quoties peccabit in me frater meus, et dimittam ei? usque septies?* **22***Dicit illi Jesus: Non dico tibi usque septies: sed usque septuagies septies.* **23***Ideo assimilatum est regnum cælorum homini regi, qui voluit rationem ponere cum servis suis.* **24***Et cum cœpisset rationem ponere, oblatus est ei unus, qui debebat ei decem millia talenta.* **25***Cum autem non haberet unde redderet, jussit eum dominus ejus venundari, et uxorem ejus, et filios, et omnia quæ habebat, et reddi.* **26***Procidens autem servus ille, orabat eum, dicens: Patientiam habe in me, et omnia reddam tibi.* **27***Misertus autem dominus servi illius, dimisit eum, et debitum dimisit ei.* **28***Egressus autem servus ille invenit unum de conservis suis, qui debebat ei centum denarios: et tenens suffocavit eum, dicens: Redde quod debes.* **29***Et procidens conservus ejus, rogabat eum, dicens: Patientiam habe in me, et omnia reddam tibi.* **30***Ille autem noluit: sed abiit, et misit eum in carcerem donec redderet debitum.* **31***Videntes autem conservi ejus quæ fiebant, contristati sunt valde: et venerunt, et narraverunt domino suo omnia quæ facta fuerant.* **32***Tunc vocavit illum dominus suus: et ait illi: Serve nequam, omne debitum dimisi tibi quoniam rogasti me:* **33***nonne ergo oportuit et te misereri conservi tui, sicut et ego tui misertus sum?* **34***Et iratus dominus ejus tradidit eum tortoribus, quoadusque redderet universum debitum.* **35***Sic et Pater meus cælestis faciet vobis, si non remiseritis unusquisque fratri suo de cordibus vestris.*

***Evangelium secundum Matthæum XIX***

**1***Et factum est, cum consummasset Jesus sermones istos, migravit a Galilæa, et venit in fines Judææ trans Jordanem,* **2***et secutæ sunt eum turbæ multæ, et curavit eos ibi.* **3***Et accesserunt ad eum pharisæi tentantes eum, et dicentes: Si licet homini dimittere uxorem suam, quacumque ex causa?* **4***Qui respondens, ait eis: Non legistis, quia qui fecit hominem ab initio, masculum et feminam fecit eos? Et dixit:* **5***Propter hoc dimittet homo patrem, et matrem, et adhærebit uxori suæ, et erunt duo in carne una.* **6***Itaque jam non sunt duo, sed una caro. Quod ergo Deus conjunxit, homo non separet.* **7***Dicunt illi: Quid ergo Moyses mandavit dare libellum repudii, et dimittere?* **8***Ait illis: Quoniam Moyses ad duritiam cordis vestri permisit vobis dimittere uxores vestras: ab initio autem non fuit sic.* **9***Dico autem vobis, quia quicumque dimiserit uxorem suam, nisi ob fornicationem, et aliam duxerit, mœchatur: et qui dimissam duxerit, mœchatur.* **10***Dicunt ei discipuli ejus: Si ita est causa hominis cum uxore, non expedit nubere.* **11***Qui dixit illis: Non omnes capiunt verbum istud, sed quibus datum est.* **12***Sunt enim eunuchi, qui de matris utero sic nati sunt: et sunt eunuchi, qui facti sunt ab hominibus: et sunt eunuchi, qui seipsos castraverunt propter regnum cælorum. Qui potest capere capiat.*

**13***Tunc oblati sunt ei parvuli, ut manus eis imponeret, et oraret. Discipuli autem increpabant eos.* **14***Jesus vero ait eis: Sinite parvulos, et nolite eos prohibere ad me venire: talium est enim regnum cælorum.* **15***Et cum imposuisset eis manus, abiit inde.*

**16***Et ecce unus accedens, ait illi: Magister bone, quid boni faciam ut habeam vitam æternam?* **17***Qui dixit ei: Quid me interrogas de bono? Unus est bonus, Deus. Si autem vis ad vitam ingredi, serva mandata.* **18***Dicit illi: Quæ? Jesus autem dixit: Non homicidium facies; non adulterabis; non facies furtum; non falsum testimonium dices;* **19***honora patrem tuum, et matrem tuam, et diliges proximum tuum sicut teipsum.* **20***Dicit illi adolescens: Omnia hæc custodivi a juventute mea: quid adhuc mihi deest?* **21***Ait illi Jesus: Si vis perfectus esse, vade, vende quæ habes, et da pauperibus, et habebis thesaurum in cælo: et veni, sequere me.* **22***Cum audisset autem adolescens verbum, abiit tristis: erat enim habens multas possessiones.* **23***Jesus autem dixit discipulis suis: Amen dico vobis, quia dives difficile intrabit in regnum cælorum.* **24***Et iterum dico vobis: Facilius est camelum per foramen acus transire, quam divitem intrare in regnum cælorum.* **25***Auditis autem his, discipuli mirabantur valde, dicentes: Quis ergo poterit salvus esse?* **26***Aspiciens autem Jesus, dixit illis: Apud homines hoc impossibile est: apud Deum autem omnia possibilia sunt.*

**27***Tunc respondens Petrus, dixit ei: Ecce nos reliquimus omnia, et secuti sumus te: quid ergo erit nobis?* **28***Jesus autem dixit illis: Amen dico vobis, quod vos, qui secuti estis me, in regeneratione cum sederit Filius hominis in sede majestatis suæ, sedebitis et vos super sedes duodecim, judicantes duodecim tribus Israël.* **29***Et omnis qui reliquerit domum, vel fratres, aut sorores, aut patrem, aut matrem, aut uxorem, aut filios, aut agros propter nomen meum, centuplum accipiet, et vitam æternam possidebit.* **30***Multi autem erunt primi novissimi, et novissimi primi.*

***Evangelium secundum Matthæum XX***

**1***Simile est regnum cælorum homini patrifamilias, qui exiit primo mane conducere operarios in vineam suam.* **2***Conventione autem facta cum operariis ex denario diurno, misit eos in vineam suam.* **3***Et egressus circa horam tertiam, vidit alios stantes in foro otiosos,* **4***et dixit illis: Ite et vos in vineam meam, et quod justum fuerit dabo vobis.* **5***Illi autem abierunt. Iterum autem exiit circa sextam et nonam horam: et fecit similiter.* **6***Circa undecimam vero exiit, et invenit alios stantes, et dicit illis: Quid hic statis tota die otiosi?* **7***Dicunt ei: Quia nemo nos conduxit. Dicit illis: Ite et vos in vineam meam.* **8***Cum sero autem factum esset, dicit dominus vineæ procuratori suo: Voca operarios, et redde illis mercedem incipiens a novissimis usque ad primos.* **9***Cum venissent ergo qui circa undecimam horam venerant, acceperunt singulos denarios.* **10***Venientes autem et primi, arbitrati sunt quod plus essent accepturi: acceperunt autem et ipsi singulos denarios.* **11***Et accipientes murmurabant adversus patremfamilias,* **12***dicentes: Hi novissimi una hora fecerunt, et pares illos nobis fecisti, qui portavimus pondus diei, et æstus.* **13***At ille respondens uni eorum, dixit: Amice, non facio tibi injuriam: nonne ex denario convenisti mecum?* **14***Tolle quod tuum est, et vade: volo autem et huic novissimo dare sicut et tibi.* **15***Aut non licet mihi quod volo, facere? an oculus tuus nequam est, quia ego bonus sum?* **16***Sic erunt novissimi primi, et primi novissimi. Multi enim sunt vocati, pauci vero electi.*

**17***Et ascendens Jesus Jerosolymam, assumpsit duodecim discipulos secreto, et ait illis:* **18***Ecce ascendimus Jerosolymam, et Filius hominis tradetur principibus sacerdotum, et scribis, et condemnabunt eum morte,* **19***et tradent eum gentibus ad illudendum, et flagellandum, et crucifigendum, et tertia die resurget.*

**20***Tunc accessit ad eum mater filiorum Zebedæi cum filiis suis, adorans et petens aliquid ab eo.* **21***Qui dixit ei: Quid vis? Ait illi: Dic ut sedeant hi duo filii mei, unus ad dexteram tuam, et unus ad sinistram in regno tuo.* **22***Respondens autem Jesus, dixit: Nescitis quid petatis. Potestis bibere calicem, quem ego bibiturus sum? Dicunt ei: Possumus.* **23***Ait illis: Calicem quidem meum bibetis: sedere autem ad dexteram meam vel sinistram non est meum dare vobis, sed quibus paratum est a Patre meo.* **24***Et audientes decem, indignati sunt de duobus fratribus.* **25***Jesus autem vocavit eos ad se, et ait: Scitis quia principes gentium dominantur eorum: et qui majores sunt, potestatem exercent in eos.* **26***Non ita erit inter vos: sed quicumque voluerit inter vos major fieri, sit vester minister:* **27***et qui voluerit inter vos primus esse, erit vester servus.* **28***Sicut Filius hominis non venit ministrari, sed ministrare, et dare animam suam redemptionem pro multis.*

**29***Et egredientibus illis ab Jericho, secuta est eum turba multa,* **30***et ecce duo cæci sedentes secus viam audierunt quia Jesus transiret: et clamaverunt, dicentes: Domine, miserere nostri, fili David.* **31***Turba autem increpabat eos ut tacerent. At illi magis clamabant, dicentes: Domine, miserere nostri, fili David.* **32***Et stetit Jesus, et vocavit eos, et ait: Quid vultis ut faciam vobis?* **33***Dicunt illi: Domine, ut aperiantur oculi nostri.* **34***Misertus autem eorum Jesus, tetigit oculos eorum. Et confestim viderunt, et secuti sunt eum.*

***Evangelium secundum Matthæum XXI***

**1***Et cum appropinquassent Jerosolymis, et venissent Bethphage ad montem Oliveti: tunc Jesus misit duos discipulos,* **2***dicens eis: Ite in castellum, quod contra vos est, et statim invenietis asinam alligatam, et pullum cum ea: solvite, et adducite mihi:* **3***et si quis vobis aliquid dixerit, dicite quia Dominus his opus habet: et confestim dimittet eos.* **4***Hoc autem totum factum est, ut adimpleretur quod dictum est per prophetam dicentem:*

**5***Dicite filiæ Sion:  
Ecce rex tuus venit tibi  
mansuetus, sedens super asinam,  
et pullum filium subjugalis*

**6***Euntes autem discipuli fecerunt sicut præcepit illis Jesus.* **7***Et adduxerunt asinam, et pullum: et imposuerunt super eos vestimenta sua, et eum desuper sedere fecerunt.* **8***Plurima autem turba straverunt vestimenta sua in via: alii autem cædebant ramos de arboribus, et sternebant in via:* **9***turbæ autem, quæ præcedebant, et quæ sequebantur, clamabant, dicentes: Hosanna filio David: benedictus, qui venit in nomine Domini: hosanna in altissimis.* **10***Et cum intrasset Jerosolymam, commota est universa civitas, dicens: Quis est hic?* **11***Populi autem dicebant: Hic est Jesus propheta a Nazareth Galilææ.* **12***Et intravit Jesus in templum Dei, et ejiciebat omnes vendentes et ementes in templo, et mensas numulariorum, et cathedras vendentium columbas evertit:* **13***et dicit eis: Scriptum est: Domus mea domus orationis vocabitur: vos autem fecistis illam speluncam latronum.* **14***Et accesserunt ad eum cæci, et claudi in templo: et sanavit eos.* **15***Videntes autem principes sacerdotum et scribæ mirabilia quæ fecit, et pueros clamantes in templo, et dicentes: Hosanna filio David: indignati sunt,* **16***et dixerunt ei: Audis quid isti dicunt? Jesus autem dixit eis: Utique. Numquam legistis: Quia ex ore infantium et lactentium perfecisti laudem?* **17***Et relictis illis, abiit foras extra civitatem in Bethaniam: ibique mansit.*

**18***Mane autem revertens in civitatem, esuriit.* **19***Et videns fici arborem unam secus viam, venit ad eam: et nihil invenit in ea nisi folia tantum, et ait illi: Numquam ex te fructus nascatur in sempiternum. Et arefacta est continuo ficulnea.* **20***Et videntes discipuli, mirati sunt, dicentes: Quomodo continuo aruit?* **21***Respondens autem Jesus, ait eis: Amen dico vobis, si habueritis fidem, et non hæsitaveritis, non solum de ficulnea facietis, sed et si monti huic dixeritis: Tolle, et jacta te in mare, fiet.* **22***Et omnia quæcumque petieritis in oratione credentes, accipietis.*

**23***Et cum venisset in templum, accesserunt ad eum docentem principes sacerdotum, et seniores populi, dicentes: In qua potestate hæc facis? et quis tibi dedit hanc potestatem?* **24***Respondens Jesus dixit eis: Interrogabo vos et ego unum sermonem: quem si dixeritis mihi, et ego vobis dicam in qua potestate hæc facio.* **25***Baptismus Joannis unde erat? e cælo, an ex hominibus? At illi cogitabant inter se, dicentes:* **26***Si dixerimus, e cælo, dicet nobis: Quare ergo non credidistis illi? Si autem dixerimus, ex hominibus, timemus turbam: omnes enim habebant Joannem sicut prophetam.* **27***Et respondentes Jesu, dixerunt: Nescimus. Ait illis et ipse: Nec ego dico vobis in qua potestate hæc facio.*

**28***Quid autem vobis videtur? Homo quidam habebat duos filios, et accedens ad primum, dixit: Fili, vade hodie, operare in vinea mea.* **29***Ille autem respondens, ait: Nolo. Postea autem, pœnitentia motus, abiit.* **30***Accedens autem ad alterum, dixit similiter. At ille respondens, ait: Eo, domine, et non ivit:* **31***quis ex duobus fecit voluntatem patris? Dicunt ei: Primus. Dicit illis Jesus: Amen dico vobis, quia publicani et meretrices præcedent vos in regnum Dei.* **32***Venit enim ad vos Joannes in via justitiæ, et non credidistis ei: publicani autem et meretrices crediderunt ei: vos autem videntes nec pœnitentiam habuistis postea, ut crederetis ei.*

**33***Aliam parabolam audite: Homo erat paterfamilias, qui plantavit vineam, et sepem circumdedit ei, et fodit in ea torcular, et ædificavit turrim, et locavit eam agricolis, et peregre profectus est.* **34***Cum autem tempus fructuum appropinquasset, misit servos suos ad agricolas, ut acciperent fructus ejus.* **35***Et agricolæ, apprehensis servis ejus, alium ceciderunt, alium occiderunt, alium vero lapidaverunt.* **36***Iterum misit alios servos plures prioribus, et fecerunt illis similiter.* **37***Novissime autem misit ad eos filium suum, dicens: Verebuntur filium meum.* **38***Agricolæ autem videntes filium dixerunt intra se: Hic est hæres, venite, occidamus eum, et habebimus hæreditatem ejus.* **39***Et apprehensum eum ejecerunt extra vineam, et occiderunt.* **40***Cum ergo venerit dominus vineæ, quid faciet agricolis illis?* **41***Aiunt illi: Malos male perdet: et vineam suam locabit aliis agricolis, qui reddant ei fructum temporibus suis.* **42***Dicit illis Jesus: Numquam legistis in Scripturis:*

*Lapidem quem reprobaverunt ædificantes,  
hic factus est in caput anguli:  
a Domino factum est istud,  
et est mirabile in oculis nostris*

**43***Ideo dico vobis, quia auferetur a vobis regnum Dei, et dabitur genti facienti fructus ejus.* **44***Et qui ceciderit super lapidem istum, confringetur: super quem vero ceciderit, conteret eum.* **45***Et cum audissent principes sacerdotum et pharisæi parabolas ejus, cognoverunt quod de ipsis diceret.* **46***Et quærentes eum tenere, timuerunt turbas: quoniam sicut prophetam eum habebant.*

***Evangelium secundum Matthæum XXII***

**1***Et respondens Jesus, dixit iterum in parabolis eis, dicens:* **2***Simile factum est regnum cælorum homini regi, qui fecit nuptias filio suo.* **3***Et misit servos suos vocare invitatos ad nuptias, et nolebant venire.* **4***Iterum misit alios servos, dicens: Dicite invitatis: Ecce prandium meum paravi, tauri mei et altilia occisa sunt, et omnia parata: venite ad nuptias.* **5***Illi autem neglexerunt: et abierunt, alius in villam suam, alius vero ad negotiationem suam:* **6***reliqui vero tenuerunt servos ejus, et contumeliis affectos occiderunt.* **7***Rex autem cum audisset, iratus est: et missis exercitibus suis, perdidit homicidas illos, et civitatem illorum succendit.* **8***Tunc ait servis suis: Nuptiæ quidem paratæ sunt, sed qui invitati erant, non fuerunt digni:* **9***ite ergo ad exitus viarum, et quoscumque inveneritis, vocate ad nuptias.* **10***Et egressi servi ejus in vias, congregaverunt omnes quos invenerunt, malos et bonos: et impletæ sunt nuptiæ discumbentium.* **11***Intravit autem rex ut videret discumbentes, et vidit ibi hominem non vestitum veste nuptiali.* **12***Et ait illi: Amice, quomodo huc intrasti non habens vestem nuptialem? At ille obmutuit.* **13***Tunc dicit rex ministris: Ligatis manibus et pedibus ejus, mittite eum in tenebras exteriores: ibi erit fletus et stridor dentium.* **14***Multi enim sunt vocati, pauci vero electi.*

**15***Tunc abeuntes pharisæi, consilium inierunt ut caperent eum in sermone.* **16***Et mittunt ei discipulos suos cum Herodianis, dicentes: Magister, scimus quia verax es, et viam Dei in veritate doces, et non est tibi cura de aliquo: non enim respicis personam hominum:* **17***dic ergo nobis quid tibi videtur, licet censum dare Cæsari, an non?* **18***Cognita autem Jesus nequitia eorum, ait: Quid me tentatis hypocritæ?* **19***Ostendite mihi numisma census. At illi obtulerunt ei denarium.* **20***Et ait illis Jesus: Cujus est imago hæc, et superscriptio?* **21***Dicunt ei: Cæsaris. Tunc ait illis: Reddite ergo quæ sunt Cæsaris, Cæsari: et quæ sunt Dei, Deo.* **22***Et audientes mirati sunt, et relicto eo abierunt.*

**23***In illo die accesserunt ad eum sadducæi, qui dicunt non esse resurrectionem: et interrogaverunt eum,* **24***dicentes: Magister, Moyses dixit: Si quis mortuus fuerit non habens filium, ut ducat frater ejus uxorem illius, et suscitet semen fratri suo.* **25***Erant autem apud nos septem fratres: et primus, uxore ducta, defunctus est: et non habens semen, reliquit uxorem suam fratri suo.* **26***Similiter secundus, et tertius usque ad septimum.* **27***Novissime autem omnium et mulier defuncta est.* **28***In resurrectione ergo cujus erit de septem uxor? omnes enim habuerunt eam.* **29***Respondens autem Jesus, ait illis: Erratis nescientes Scripturas, neque virtutem Dei.* **30***In resurrectione enim neque nubent, neque nubentur: sed erunt sicut angeli Dei in cælo.* **31***De resurrectione autem mortuorum non legistis quod dictum est a Deo dicente vobis:* **32***Ego sum Deus Abraham, et Deus Isaac, et Deus Jacob? Non est Deus mortuorum, sed viventium.* **33***Et audientes turbæ, mirabantur in doctrina ejus.*

**34***Pharisæi autem audientes quod silentium imposuisset sadducæis, convenerunt in unum:* **35***et interrogavit eum unus ex eis legis doctor, tentans eum:* **36***Magister, quod est mandatum magnum in lege?* **37***Ait illi Jesus: Diliges Dominum Deum tuum ex toto corde tuo, et in tota anima tua, et in tota mente tua.* **38***Hoc est maximum, et primum mandatum.* **39***Secundum autem simile est huic: Diliges proximum tuum, sicut teipsum.* **40***In his duobus mandatis universa lex pendet, et prophetæ.*

**41***Congregatis autem pharisæis, interrogavit eos Jesus,* **42***dicens: Quid vobis videtur de Christo? cujus filius est? Dicunt ei: David.* **43***Ait illis: Quomodo ergo David in spiritu vocat eum Dominum, dicens:* **44***Dixit Dominus Domino meo: Sede a dextris meis, donec ponam inimicos tuos scabellum pedum tuorum?* **45***Si ergo David vocat eum Dominum, quomodo filius ejus est?* **46***Et nemo poterat ei respondere verbum: neque ausus fuit quisquam ex illa die eum amplius interrogare.*

***Evangelium secundum Matthæum XXIII***

**1***Tunc Jesus locutus est ad turbas, et ad discipulos suos,* **2***dicens: Super cathedram Moysi sederunt scribæ et pharisæi.* **3***Omnia ergo quæcumque dixerint vobis, servate, et facite: secundum opera vero eorum nolite facere: dicunt enim, et non faciunt.* **4***Alligant enim onera gravia, et importabilia, et imponunt in humeros hominum: digito autem suo nolunt ea movere.* **5***Omnia vero opera sua faciunt ut videantur ab hominibus: dilatant enim phylacteria sua, et magnificant fimbrias.* **6***Amant autem primos recubitus in cœnis, et primas cathedras in synagogis,* **7***et salutationes in foro, et vocari ab hominibus Rabbi.* **8***Vos autem nolite vocari Rabbi: unus est enim magister vester, omnes autem vos fratres estis.* **9***Et patrem nolite vocare vobis super terram: unus est enim pater vester qui in cælis est.* **10***Nec vocemini magistri: quia magister vester unus est, Christus.* **11***Qui major est vestrum, erit minister vester.* **12***Qui autem se exaltaverit, humiliabitur: et qui se humiliaverit, exaltabitur.*

**13***Væ autem vobis scribæ et pharisæi hypocritæ, quia clauditis regnum cælorum ante homines! vos enim non intratis, nec introëuntes sinitis intrare.* **14***Væ vobis scribæ et pharisæi hypocritæ, quia comeditis domos viduarum, orationes longas orantes! propter hoc amplius accipietis judicium.* **15***Væ vobis scribæ et pharisæi hypocritæ, quia circuitis mare, et aridam, ut faciatis unum proselytum, et cum fuerit factus, facitis eum filium gehennæ duplo quam vos.* **16***Væ vobis duces cæci, qui dicitis: Quicumque juraverit per templum, nihil est: qui autem juraverit in auro templo, debet.* **17***Stulti et cæci: quid enim majus est? aurum, an templum, quod sanctificat aurum?* **18***Et quicumque juraverit in altari, nihil est: quicumque autem juraverit in dono, quod est super illud, debet.* **19***Cæci: quid enim majus est, donum, an altare, quod sanctificat donum?* **20***Qui ergo jurat in altari, jurat in eo, et in omnibus quæ super illud sunt.* **21***Et quicumque juraverit in templo, jurat in illo, et in eo qui habitat in ipso:* **22***et qui jurat in cælo, jurat in throno Dei, et in eo qui sedet super eum.* **23***Væ vobis scribæ et pharisæi hypocritæ, qui decimatis mentham, et anethum, et cyminum, et reliquistis quæ graviora sunt legis, judicium, et misericordiam, et fidem! hæc oportuit facere, et illa non omittere.* **24***Duces cæci, excolantes culicem, camelum autem glutientes.* **25***Væ vobis scribæ et pharisæi hypocritæ, quia mundatis quod deforis est calicis et paropsidis; intus autem pleni estis rapina et immunditia!* **26***Pharisæe cæce, munda prius quod intus est calicis, et paropsidis, ut fiat id, quod deforis est, mundum.* **27***Væ vobis scribæ et pharisæi hypocritæ, quia similes estis sepulchris dealbatis, quæ a foris parent hominibus speciosa, intus vero pleni sunt ossibus mortuorum, et omni spurcitia!* **28***Sic et vos a foris quidem paretis hominibus justi: intus autem pleni estis hypocrisi et iniquitate.* **29***Væ vobis scribæ et pharisæi hypocritæ, qui ædificatis sepulchra prophetarum, et ornatis monumenta justorum,* **30***et dicitis: Si fuissemus in diebus patrum nostrorum, non essemus socii eorum in sanguine prophetarum!* **31***itaque testimonio estis vobismetipsis, quia filii estis eorum, qui prophetas occiderunt.* **32***Et vos implete mensuram patrum vestrorum.* **33***Serpentes, genimina viperarum, quomodo fugietis a judicio gehennæ?*

**34***Ideo ecce ego mitto ad vos prophetas, et sapientes, et scribas, et ex illis occidetis, et crucifigetis, et ex eis flagellabitis in synagogis vestris, et persequemini de civitate in civitatem:* **35***ut veniat super vos omnis sanguis justus, qui effusus est super terram, a sanguine Abel justi usque ad sanguinem Zachariæ, filii Barachiæ, quem occidistis inter templum et altare.* **36***Amen dico vobis, venient hæc omnia super generationem istam.* **37***Jerusalem, Jerusalem, quæ occidis prophetas, et lapidas eos, qui ad te missi sunt, quoties volui congregare filios tuos, quemadmodum gallina congregat pullos suos sub alas, et noluisti?* **38***Ecce relinquetur vobis domus vestra deserta.* **39***Dico enim vobis, non me videbitis amodo, donec dicatis: Benedictus, qui venit in nomine Domini.*

***Evangelium secundum Matthæum XXIV***

**1***Et egressus Jesus de templo, ibat. Et accesserunt discipuli ejus, ut ostenderent ei ædificationes templi.* **2***Ipse autem respondens dixit illis: Videtis hæc omnia? amen dico vobis, non relinquetur hic lapis super lapidem, qui non destruatur.*

**3***Sedente autem eo super montem Oliveti, accesserunt ad eum discipuli secreto, dicentes: Dic nobis, quando hæc erunt? et quod signum adventus tui, et consummationis sæculi?* **4***Et respondens Jesus, dixit eis: Videte ne quis vos seducat:* **5***multi enim venient in nomine meo, dicentes: Ego sum Christus: et multos seducent.* **6***Audituri enim estis prælia, et opiniones præliorum. Videte ne turbemini: oportet enim hæc fieri, sed nondum est finis:* **7***consurget enim gens in gentem, et regnum in regnum, et erunt pestilentiæ, et fames, et terræmotus per loca:* **8***hæc autem omnia initia sunt dolorum.*

**9***Tunc tradent vos in tribulationem, et occident vos: et eritis odio omnibus gentibus propter nomen meum.* **10***Et tunc scandalizabuntur multi, et invicem tradent, et odio habebunt invicem.* **11***Et multi pseudoprophetæ surgent, et seducent multos.* **12***Et quoniam abundavit iniquitas, refrigescet caritas multorum:* **13***qui autem perseveraverit usque in finem, hic salvus erit.* **14***Et prædicabitur hoc Evangelium regni in universo orbe, in testimonium omnibus gentibus: et tunc veniet consummatio.*

**15***Cum ergo videritis abominationem desolationis, quæ dicta est a Daniele propheta, stantem in loco sancto, qui legit, intelligat:* **16***tunc qui in Judæa sunt, fugiant ad montes:* **17***et qui in tecto, non descendat tollere aliquid de domo sua:* **18***et qui in agro, non revertatur tollere tunicam suam.* **19***Væ autem prægnantibus et nutrientibus in illis diebus!*

**20***Orate autem ut non fiat fuga vestra in hieme, vel sabbato:* **21***erit enim tunc tribulatio magna, qualis non fuit ab initio mundi usque modo, neque fiet.* **22***Et nisi breviati fuissent dies illi, non fieret salva omnis caro: sed propter electos breviabuntur dies illi.* **23***Tunc si quis vobis dixerit: Ecce hic est Christus, aut illic: nolite credere.* **24***Surgent enim pseudochristi, et pseudoprophetæ: et dabunt signa magna, et prodigia, ita ut in errorem inducantur (si fieri potest) etiam electi.* **25***Ecce prædixi vobis.* **26***Si ergo dixerint vobis: Ecce in deserto est, nolite exire; Ecce in penetralibus, nolite credere.* **27***Sicut enim fulgur exit ab oriente, et paret usque in occidentem: ita erit et adventus Filii hominis.* **28***Ubicumque fuerit corpus, illic congregabuntur et aquilæ.*

**29***Statim autem post tribulationem dierum illorum sol obscurabitur, et luna non dabit lumen suum, et stellæ cadent de cælo, et virtutes cælorum commovebuntur:* **30***et tunc parebit signum Filii hominis in cælo: et tunc plangent omnes tribus terræ: et videbunt Filium hominis venientem in nubibus cæli cum virtute multa et majestate.* **31***Et mittet angelos suos cum tuba, et voce magna: et congregabunt electos ejus a quatuor ventis, a summis cælorum usque ad terminos eorum.*

**32***Ab arbore autem fici discite parabolam: cum jam ramus ejus tener fuerit, et folia nata, scitis quia prope est æstas:* **33***ita et vos cum videritis hæc omnia, scitote quia prope est, in januis.* **34***Amen dico vobis, quia non præteribit generatio hæc, donec omnia hæc fiant.* **35***Cælum et terra transibunt, verba autem mea non præteribunt.*

**36***De die autem illa et hora nemo scit, neque angeli cælorum, nisi solus Pater.* **37***Sicut autem in diebus Noë, ita erit et adventus Filii hominis:* **38***sicut enim erant in diebus ante diluvium comedentes et bibentes, nubentes et nuptum tradentes, usque ad eum diem, quo intravit Noë in arcam,* **39***et non cognoverunt donec venit diluvium, et tulit omnes: ita erit et adventus Filii hominis.* **40***Tunc duo erunt in agro: unus assumetur, et unus relinquetur.* **41***Duæ molentes in mola: una assumetur, et una relinquetur.*

**42***Vigilate ergo, quia nescitis qua hora Dominus vester venturus sit.* **43***Illud autem scitote, quoniam si sciret paterfamilias qua hora fur venturus esset, vigilaret utique, et non sineret perfodi domum suam.* **44***Ideo et vos estote parati: quia qua nescitis hora Filius hominis venturus est.* **45***Quis, putas, est fidelis servus, et prudens, quem constituit dominus suus super familiam suam ut det illis cibum in tempore?* **46***Beatus ille servus, quem cum venerit dominus ejus, invenerit sic facientem.* **47***Amen dico vobis, quoniam super omnia bona sua constituet eum.* **48***Si autem dixerit malus servus ille in corde suo: Moram fecit dominus meus venire:* **49***et cœperit percutere conservos suos, manducet autem et bibat cum ebriosis:* **50***veniet dominus servi illius in die qua non sperat, et hora qua ignorat:* **51***et dividet eum, partemque ejus ponet cum hypocritis: illic erit fletus et stridor dentium.*

***Evangelium secundum Matthæum XXV***

**1***Tunc simile erit regnum cælorum decem virginibus: quæ accipientes lampades suas exierunt obviam sponso et sponsæ.* **2***Quinque autem ex eis erant fatuæ, et quinque prudentes:* **3***sed quinque fatuæ, acceptis lampadibus, non sumpserunt oleum secum:* **4***prudentes vero acceperunt oleum in vasis suis cum lampadibus.* **5***Moram autem faciente sponso, dormitaverunt omnes et dormierunt.* **6***Media autem nocte clamor factus est: Ecce sponsus venit, exite obviam ei.* **7***Tunc surrexerunt omnes virgines illæ, et ornaverunt lampades suas.* **8***Fatuæ autem sapientibus dixerunt: Date nobis de oleo vestro, quia lampades nostræ extinguuntur.* **9***Responderunt prudentes, dicentes: Ne forte non sufficiat nobis, et vobis, ite potius ad vendentes, et emite vobis.* **10***Dum autem irent emere, venit sponsus: et quæ paratæ erant, intraverunt cum eo ad nuptias, et clausa est janua.* **11***Novissime vero veniunt et reliquæ virgines, dicentes: Domine, domine, aperi nobis.* **12***At ille respondens, ait: Amen dico vobis, nescio vos.* **13***Vigilate itaque, quia nescitis diem, neque horam.*

**14***Sicut enim homo peregre proficiscens, vocavit servos suos, et tradidit illis bona sua.* **15***Et uni dedit quinque talenta, alii autem duo, alii vero unum, unicuique secundum propriam virtutem: et profectus est statim.* **16***Abiit autem qui quinque talenta acceperat, et operatus est in eis, et lucratus est alia quinque.* **17***Similiter et qui duo acceperat, lucratus est alia duo.* **18***Qui autem unum acceperat, abiens fodit in terram, et abscondit pecuniam domini sui.* **19***Post multum vero temporis venit dominus servorum illorum, et posuit rationem cum eis.* **20***Et accedens qui quinque talenta acceperat, obtulit alia quinque talenta, dicens: Domine, quinque talenta tradidisti mihi, ecce alia quinque superlucratus sum.* **21***Ait illi dominus ejus: Euge serve bone, et fidelis: quia super pauca fuisti fidelis, super multa te constituam; intra in gaudium domini tui.* **22***Accessit autem et qui duo talenta acceperat, et ait: Domine, duo talenta tradidisti mihi, ecce alia duo lucratus sum.* **23***Ait illi dominus ejus: Euge serve bone, et fidelis: quia super pauca fuisti fidelis, super multa te constituam; intra in gaudium domini tui.* **24***Accedens autem et qui unum talentum acceperat, ait: Domine, scio quia homo durus es; metis ubi non seminasti, et congregas ubi non sparsisti:* **25***et timens abii, et abscondi talentum tuum in terra: ecce habes quod tuum est.* **26***Respondens autem dominus ejus, dixit ei: Serve male, et piger, sciebas quia meto ubi non semino, et congrego ubi non sparsi:* **27***oportuit ergo te committere pecuniam meam numulariis, et veniens ego recepissem utique quod meum est cum usura.* **28***Tollite itaque ab eo talentum, et date ei qui habet decem talenta:* **29***omni enim habenti dabitur, et abundabit: ei autem qui non habet, et quod videtur habere, auferetur ab eo.* **30***Et inutilem servum ejicite in tenebras exteriores: illic erit fletus, et stridor dentium.*

**31***Cum autem venerit Filius hominis in majestate sua, et omnes angeli cum eo, tunc sedebit super sedem majestatis suæ:* **32***et congregabuntur ante eum omnes gentes, et separabit eos ab invicem, sicut pastor segregat oves ab hædis:* **33***et statuet oves quidem a dextris suis, hædos autem a sinistris.* **34***Tunc dicet rex his qui a dextris ejus erunt: Venite benedicti Patris mei, possidete paratum vobis regnum a constitutione mundi:* **35***esurivi enim, et dedistis mihi manducare: sitivi, et dedistis mihi bibere: hospes eram, et collegistis me:* **36***nudus, et cooperuistis me: infirmus, et visitastis me: in carcere eram, et venistis ad me.* **37***Tunc respondebunt ei justi, dicentes: Domine, quando te vidimus esurientem, et pavimus te: sitientem, et dedimus tibi potum?* **38***quando autem te vidimus hospitem, et collegimus te: aut nudum, et cooperuimus te?* **39***aut quando te vidimus infirmum, aut in carcere, et venimus ad te?* **40***Et respondens rex, dicet illis: Amen dico vobis, quamdiu fecistis uni ex his fratribus meis minimis, mihi fecistis.* **41***Tunc dicet et his qui a sinistris erunt: Discedite a me maledicti in ignem æternum, qui paratus est diabolo, et angelis ejus:* **42***esurivi enim, et non dedistis mihi manducare: sitivi, et non desistis mihi potum:* **43***hospes eram, et non collegistis me: nudus, et non cooperuistis me: infirmus, et in carcere, et non visitastis me.* **44***Tunc respondebunt ei et ipsi, dicentes: Domine, quando te vidimus esurientem, aut sitientem, aut hospitem, aut nudum, aut infirmum, aut in carcere, et non ministravimus tibi?* **45***Tunc respondebit illis, dicens: Amen dico vobis: Quamdiu non fecistis uni de minoribus his, nec mihi fecistis.* **46***Et ibunt hi in supplicium æternum: justi autem in vitam æternam.*

***Evangelium secundum Matthæum XXVI***

**1***Et factum est: cum consummasset Jesus sermones hos omnes, dixit discipulis suis:* **2***Scitis quia post biduum Pascha fiet, et Filius hominis tradetur ut crucifigatur.* **3***Tunc congregati sunt principes sacerdotum, et seniores populi, in atrium principis sacerdotum, qui dicebatur Caiphas:* **4***et consilium fecerunt ut Jesum dolo tenerent, et occiderent.* **5***Dicebant autem: Non in die festo, ne forte tumultus fieret in populo.*

**6***Cum autem Jesus esset in Bethania in domo Simonis leprosi,* **7***accessit ad eum mulier habens alabastrum unguenti pretiosi, et effudit super caput ipsius recumbentis.* **8***Videntes autem discipuli, indignati sunt, dicentes: Ut quid perditio hæc?* **9***potuit enim istud venundari multo, et dari pauperibus.* **10***Sciens autem Jesus, ait illis: Quid molesti estis huic mulieri? opus enim bonum operata est in me.* **11***Nam semper pauperes habetis vobiscum: me autem non semper habetis.* **12***Mittens enim hæc unguentum hoc in corpus meum, ad sepeliendum me fecit.* **13***Amen dico vobis, ubicumque prædicatum fuerit hoc Evangelium in toto mundo, dicetur et quod hæc fecit in memoriam ejus.*

**14***Tunc abiit unus de duodecim, qui dicebatur Judas Iscariotes, ad principes sacerdotum:* **15***et ait illis: Quid vultis mihi dare, et ego vobis eum tradam? At illi constituerunt ei triginta argenteos.* **16***Et exinde quærebat opportunitatem ut eum traderet.*

**17***Prima autem die azymorum accesserunt discipuli ad Jesum, dicentes: Ubi vis paremus tibi comedere Pascha?* **18***At Jesus dixit: Ite in civitatem ad quemdam, et dicite ei: Magister dicit: Tempus meum prope est, apud te facio Pascha cum discipulis meis.* **19***Et fecerunt discipuli sicut constituit illis Jesus, et paraverunt Pascha.* **20***Vespere autem facto, discumbebat cum duodecim discipulis suis.* **21***Et edentibus illis, dixit: Amen dico vobis, quia unus vestrum me traditurus est.* **22***Et contristati valde, cœperunt singuli dicere: Numquid ego sum Domine?* **23***At ipse respondens, ait: Qui intingit mecum manum in paropside, hic me tradet.* **24***Filius quidem hominis vadit, sicut scriptum est de illo: væ autem homini illi, per quem Filius hominis tradetur! bonum erat ei, si natus non fuisset homo ille.* **25***Respondens autem Judas, qui tradidit eum, dixit: Numquid ego sum Rabbi? Ait illi: Tu dixisti.*

**26***Cœnantibus autem eis, accepit Jesus panem, et benedixit, ac fregit, deditque discipulis suis, et ait: Accipite, et comedite: hoc est corpus meum.* **27***Et accipiens calicem, gratias egit: et dedit illis, dicens: Bibite ex hoc omnes.* **28***Hic est enim sanguis meus novi testamenti, qui pro multis effundetur in remissionem peccatorum.* **29***Dico autem vobis: non bibam amodo de hoc genimine vitis usque in diem illum, cum illud bibam vobiscum novum in regno Patris mei.*

**30***Et hymno dicto, exierunt in montem Oliveti.* **31***Tunc dicit illis Jesus: Omnes vos scandalum patiemini in me in ista nocte. Scriptum est enim: Percutiam pastorem, et dispergentur oves gregis.* **32***Postquam autem resurrexero, præcedam vos in Galilæam.* **33***Respondens autem Petrus, ait illi: Et si omnes scandalizati fuerint in te, ego numquam scandalizabor.* **34***Ait illi Jesus: Amen dico tibi, quia in hac nocte, antequam gallus cantet, ter me negabis.* **35***Ait illi Petrus: Etiamsi oportuerit me mori tecum, non te negabo. Similiter et omnes discipuli dixerunt.*

**36***Tunc venit Jesus cum illis in villam, quæ dicitur Gethsemani, et dixit discipulis suis: Sedete hic donec vadam illuc, et orem.* **37***Et assumpto Petro, et duobus filiis Zebedæi, cœpit contristari et mœstus esse.* **38***Tunc ait illis: Tristis est anima mea usque ad mortem: sustinete hic, et vigilate mecum.* **39***Et progressus pusillum, procidit in faciem suam, orans, et dicens: Pater mi, si possibile est, transeat a me calix iste: verumtamen non sicut ego volo, sed sicut tu.* **40***Et venit ad discipulos suos, et invenit eos dormientes, et dicit Petro: Sic non potuistis una hora vigilare mecum?* **41***Vigilate, et orate ut non intretis in tentationem. Spiritus quidem promptus est, caro autem infirma.* **42***Iterum secundo abiit, et oravit, dicens: Pater mi, si non potest hic calix transire nisi bibam illum, fiat voluntas tua.* **43***Et venit iterum, et invenit eos dormientes: erant enim oculi eorum gravati.* **44***Et relictis illis, iterum abiit, et oravit tertio, eumdem sermonem dicens.* **45***Tunc venit ad discipulos suos, et dicit illis: Dormite jam, et requiescite: ecce appropinquavit hora, et Filius hominis tradetur in manus peccatorum.* **46***Surgite, eamus: ecce appropinquavit qui me tradet.*

**47***Adhuc eo loquente, ecce Judas unus de duodecim venit, et cum eo turba multa cum gladiis et fustibus, missi a principibus sacerdotum, et senioribus populi.* **48***Qui autem tradidit eum, dedit illis signum, dicens: Quemcumque osculatus fuero, ipse est, tenete eum.* **49***Et confestim accedens ad Jesum, dixit: Ave Rabbi. Et osculatus est eum.* **50***Dixitque illi Jesus: Amice, ad quid venisti? Tunc accesserunt, et manus injecerunt in Jesum, et tenuerunt eum.* **51***Et ecce unus ex his qui erant cum Jesu, extendens manum, exemit gladium suum, et percutiens servum principis sacerdotum amputavit auriculam ejus.* **52***Tunc ait illi Jesus: Converte gladium tuum in locum suum: omnes enim, qui acceperint gladium, gladio peribunt.* **53***An putas, quia non possum rogare patrem meum, et exhibebit mihi modo plusquam duodecim legiones angelorum?* **54***Quomodo ergo implebuntur Scripturæ, quia sic oportet fieri?* **55***In illa hora dixit Jesus turbis: Tamquam ad latronem existis cum gladiis et fustibus comprehendere me: quotidie apud vos sedebam docens in templo, et non me tenuistis.* **56***Hoc autem totum factum est, ut adimplerentur Scripturæ prophetarum. Tunc discipuli omnes, relicto eo, fugerunt.*

**57***At illi tenentes Jesum, duxerunt ad Caipham principem sacerdotum, ubi scribæ et seniores convenerant.* **58***Petrus autem sequebatur eum a longe, usque in atrium principis sacerdotum. Et ingressus intro, sedebat cum ministris, ut videret finem.* **59***Principes autem sacerdotum, et omne concilium, quærebant falsum testimonium contra Jesum, ut eum morti traderent:* **60***et non invenerunt, cum multi falsi testes accessissent. Novissime autem venerunt duo falsi testes,* **61***et dixerunt: Hic dixit: Possum destruere templum Dei, et post triduum reædificare illud.* **62***Et surgens princeps sacerdotum, ait illi: Nihil respondes ad ea, quæ isti adversum te testificantur?* **63***Jesus autem tacebat. Et princeps sacerdotum ait illi: Adjuro te per Deum vivum, ut dicas nobis si tu es Christus Filius Dei.* **64***Dicit illi Jesus: Tu dixisti. Verumtamen dico vobis, amodo videbitis Filium hominis sedentem a dextris virtutis Dei, et venientem in nubibus cæli.* **65***Tunc princeps sacerdotum scidit vestimenta sua, dicens: Blasphemavit: quid adhuc egemus testibus? ecce nunc audistis blasphemiam:* **66***quid vobis videtur? At illi respondentes dixerunt: Reus est mortis.* **67***Tunc exspuerunt in faciem ejus, et colaphis eum ceciderunt, alii autem palmas in faciem ejus dederunt,* **68***dicentes: Prophetiza nobis Christe, quis est qui te percussit?*

**69***Petrus vero sedebat foris in atrio: et accessit ad eum una ancilla, dicens: Et tu cum Jesu Galilæo eras.* **70***At ille negavit coram omnibus, dicens: Nescio quid dicis.* **71***Exeunte autem illo januam, vidit eum alia ancilla, et ait his qui erant ibi: Et hic erat cum Jesu Nazareno.* **72***Et iterum negavit cum juramento: Quia non novi hominem.* **73***Et post pusillum accesserunt qui stabant, et dixerunt Petro: Vere et tu ex illis es: nam et loquela tua manifestum te facit.* **74***Tunc cœpit detestari et jurare quia non novisset hominem. Et continuo gallus cantavit.* **75***Et recordatus est Petrus verbi Jesu, quod dixerat: Priusquam gallus cantet, ter me negabis. Et egressus foras, flevit amare.*

***Evangelium secundum Matthæum XXVII***

**1***Mane autem facto, consilium inierunt omnes principes sacerdotum et seniores populi adversus Jesum, ut eum morti traderent.* **2***Et vinctum adduxerunt eum, et tradiderunt Pontio Pilato præsidi.*

**3***Tunc videns Judas, qui eum tradidit, quod damnatus esset, pœnitentia ductus, retulit triginta argenteos principibus sacerdotum, et senioribus,* **4***dicens: Peccavi, tradens sanguinem justum. At illi dixerunt: Quid ad nos? tu videris.* **5***Et projectis argenteis in templo, recessit: et abiens laqueo se suspendit.* **6***Principes autem sacerdotum, acceptis argenteis, dixerunt: Non licet eos mittere in corbonam: quia pretium sanguinis est.* **7***Consilio autem inito, emerunt ex illis agrum figuli, in sepulturam peregrinorum.* **8***Propter hoc vocatus est ager ille, Haceldama, hoc est, Ager sanguinis, usque in hodiernum diem.* **9***Tunc impletum est quod dictum est per Jeremiam prophetam, dicentem: Et acceperunt triginta argenteos pretium appretiati, quem appretiaverunt a filiis Israël:* **10***et dederunt eos in agrum figuli, sicut constituit mihi Dominus.*

**11***Jesus autem stetit ante præsidem, et interrogavit eum præses, dicens: Tu es rex Judæorum? Dicit illi Jesus: Tu dicis.* **12***Et cum accusaretur a principibus sacerdotum et senioribus, nihil respondit.* **13***Tunc dicit illi Pilatus: Non audis quanta adversum te dicunt testimonia?* **14***Et non respondit ei ad ullum verbum, ita ut miraretur præses vehementer.* **15***Per diem autem solemnem consueverat præses populi dimittere unum vinctum, quem voluissent:* **16***habebat autem tunc vinctum insignem, qui dicebatur Barrabas.* **17***Congregatis ergo illis, dixit Pilatus: Quem vultis dimittam vobis: Barabbam, an Jesum, qui dicitur Christus?* **18***Sciebat enim quod per invidiam tradidissent eum.* **19***Sedente autem illo pro tribunali, misit ad eum uxor ejus, dicens: Nihil tibi, et justo illi: multa enim passa sum hodie per visum propter eum.* **20***Principes autem sacerdotum et seniores persuaserunt populis ut peterent Barabbam, Jesum vero perderent.* **21***Respondens autem præses, ait illis: Quem vultis vobis de duobus dimitti? At illi dixerunt: Barabbam.* **22***Dicit illis Pilatus: Quid igitur faciam de Jesu, qui dicitur Christus?* **23***Dicunt omnes: Crucifigatur. Ait illis præses: Quid enim mali fecit? At illi magis clamabant dicentes: Crucifigatur.* **24***Videns autem Pilatus quia nihil proficeret, sed magis tumultus fieret: accepta aqua, lavit manus coram populo, dicens: Innocens ego sum a sanguine justi hujus: vos videritis.* **25***Et respondens universus populus, dixit: Sanguis ejus super nos, et super filios nostros.* **26***Tunc dimisit illis Barabbam: Jesum autem flagellatum tradidit eis ut crucifigeretur.*

**27***Tunc milites præsidis suscipientes Jesum in prætorium, congregaverunt ad eum universam cohortem:* **28***et exeuntes eum, chlamydem coccineam circumdederunt ei,* **29***et plectentes coronam de spinis, posuerunt super caput ejus, et arundinem in dextera ejus. Et genu flexo ante eum, illudebant ei, dicentes: Ave rex Judæorum.* **30***Et exspuentes in eum, acceperunt arundinem, et percutiebant caput ejus.* **31***Et postquam illuserunt ei, exuerunt eum chlamyde, et induerunt eum vestimentis ejus, et duxerunt eum ut crucifigerent.*

**32***Exeuntes autem invenerunt hominem Cyrenæum, nomine Simonem: hunc angariaverunt ut tolleret crucem ejus.* **33***Et venerunt in locum qui dicitur Golgotha, quod est Calvariæ locus.* **34***Et dederunt ei vinum bibere cum felle mistum. Et cum gustasset, noluit bibere.* **35***Postquam autem crucifixerunt eum, diviserunt vestimenta ejus, sortem mittentes: ut impleretur quod dictum est per prophetam dicentem: Diviserunt sibi vestimenta mea, et super vestem meam miserunt sortem.* **36***Et sedentes servabant eum.* **37***Et imposuerunt super caput ejus causam ipsius scriptam: Hic est Jesus rex Judæorum.* **38***Tunc crucifixi sunt cum eo duo latrones: unus a dextris, et unus a sinistris.* **39***Prætereuntes autem blasphemabant eum moventes capita sua,* **40***et dicentes: Vah qui destruis templum Dei, et in triduo illud reædificas: salva temetipsum: si Filius Dei es, descende de cruce.* **41***Similiter et principes sacerdotum illudentes cum scribis et senioribus dicebant:* **42***Alios salvos fecit, seipsum non potest salvum facere: si rex Israël est, descendat nunc de cruce, et credimus ei:* **43***confidit in Deo: liberet nunc, si vult eum: dixit enim: Quia Filius Dei sum.* **44***Idipsum autem et latrones, qui crucifixi erant cum eo, improperabant ei.*

**45***A sexta autem hora tenebræ factæ sunt super universam terram usque ad horam nonam.* **46***Et circa horam nonam clamavit Jesus voce magna, dicens: Eli, Eli, lamma sabacthani? hoc est: Deus meus, Deus meus, ut quid dereliquisti me?* **47***Quidam autem illic stantes, et audientes, dicebant: Eliam vocat iste.* **48***Et continuo currens unus ex eis, acceptam spongiam implevit aceto, et imposuit arundini, et dabat ei bibere.* **49***Ceteri vero dicebant: Sine, videamus an veniat Elias liberans eum.* **50***Jesus autem iterum clamans voce magna, emisit spiritum.*

**51***Et ecce velum templi scissum est in duas partes a summo usque deorsum: et terra mota est, et petræ scissæ sunt,* **52***et monumenta aperta sunt: et multa corpora sanctorum, qui dormierant, surrexerunt.* **53***Et exeuntes de monumentis post resurrectionem ejus, venerunt in sanctam civitatem, et apparuerunt multis.* **54***Centurio autem, et qui cum eo erant, custodientes Jesum, viso terræmotu, et his quæ fiebant, timuerunt valde, dicentes: Vere Filius Dei erat iste.*

**55***Erant autem ibi mulieres multæ a longe, quæ secutæ erant Jesum a Galilæa, ministrantes ei:* **56***inter quas erat Maria Magdalene, et Maria Jacobi, et Joseph mater, et mater filiorum Zebedæi.* **57***Cum autem sero factum esset, venit quidam homo dives ab Arimathæa, nomine Joseph, qui et ipse discipulus erat Jesu:* **58***hic accessit ad Pilatum, et petiit corpus Jesu. Tunc Pilatus jussit reddi corpus.* **59***Et accepto corpore, Joseph involvit illud in sindone munda,* **60***et posuit illud in monumento suo novo, quod exciderat in petra. Et advolvit saxum magnum ad ostium monumenti, et abiit.* **61***Erant autem ibi Maria Magdalene, et altera Maria, sedentes contra sepulchrum.*

**62***Altera autem die, quæ est post Parasceven, convenerunt principes sacerdotum et pharisæi ad Pilatum,* **63***dicentes: Domine, recordati sumus, quia seductor ille dixit adhuc vivens: Post tres dies resurgam.* **64***Jube ergo custodiri sepulchrum usque in diem tertium: ne forte veniant discipuli ejus, et furentur eum, et dicant plebi: Surrexit a mortuis: et erit novissimus error pejor priore.* **65***Ait illis Pilatus: Habetis custodiam, ite, custodite sicut scitis.* **66***Illi autem abeuntes, munierunt sepulchrum, signantes lapidem, cum custodibus.*

***Evangelium secundum Matthæum XXVIII***

**1***Vespere autem sabbati, quæ lucescit in prima sabbati, venit Maria Magdalene, et altera Maria, videre sepulchrum.* **2***Et ecce terræmotus factus est magnus. Angelus enim Domini descendit de cælo: et accedens revolvit lapidem, et sedebat super eum:* **3***erat autem aspectus ejus sicut fulgur: et vestimentum ejus sicut nix.* **4***Præ timore autem ejus exterriti sunt custodes, et facti sunt velut mortui.* **5***Respondens autem angelus dixit mulieribus: Nolite timere vos: scio enim, quod Jesum, qui crucifixus est, quæritis.* **6***Non est hic: surrexit enim, sicut dixit: venite, et videte locum ubi positus erat Dominus.* **7***Et cito euntes, dicite discipulis ejus quia surrexit: et ecce præcedit vos in Galilæam: ibi eum videbitis: ecce prædixi vobis.* **8***Et exierunt cito de monumento cum timore et gaudio magno, currentes nuntiare discipulis ejus.* **9***Et ecce Jesus occurrit illis, dicens: Avete. Illæ autem accesserunt, et tenuerunt pedes ejus, et adoraverunt eum.* **10***Tunc ait illis Jesus: Nolite timere: ite, nuntiare fratribus meis ut eant in Galilæam; ibi me videbunt.*

**11***Quæ cum abiissent, ecce quidam de custodibus venerunt in civitatem, et nuntiaverunt principibus sacerdotum omnia quæ facta fuerant.* **12***Et congregati cum senioribus consilio accepto, pecuniam copiosam dederunt militibus,* **13***dicentes: Dicite quia discipuli ejus nocte venerunt, et furati sunt eum, nobis dormientibus.* **14***Et si hoc auditum fuerit a præside, nos suadebimus ei, et securos vos faciemus.* **15***At illi, accepta pecunia, fecerunt sicut erant edocti. Et divulgatum est verbum istud apud Judæos, usque in hodiernum diem.* **16***Undecim autem discipuli abierunt in Galilæam in montem ubi constituerat illis Jesus.*

**17***Et videntes eum adoraverunt: quidam autem dubitaverunt.* **18***Et accedens Jesus locutus est eis, dicens: Data est mihi omnis potestas in cælo et in terra:* **19***euntes ergo docete omnes gentes: baptizantes eos in nomine Patris, et Filii, et Spiritus Sancti:* **20***docentes eos servare omnia quæcumque mandavi vobis: et ecce ego vobiscum sum omnibus diebus, usque ad consummationem sæculi.*