***Actus Apostolorum I***

**1***Primum quidem sermonem feci de omnibus, o Theophile, quæ cœpit Jesus facere et docere* **2***usque in diem qua præcipiens Apostolis per Spiritum Sanctum, quos elegit, assumptus est:* **3***quibus et præbuit seipsum vivum post passionem suam in multis argumentis, per dies quadraginta apparens eis, et loquens de regno Dei.*

**4***Et convescens, præcepit eis ab Jerosolymis ne discederent, sed exspectarent promissionem Patris, quam audistis (inquit) per os meum:* **5***quia Joannes quidem baptizavit aqua, vos autem baptizabimini Spiritu Sancto non post multos hos dies.* **6***Igitur qui convenerant, interrogabant eum, dicentes: Domine, si in tempore hoc restitues regnum Israël?* **7***Dixit autem eis: Non est vestrum nosse tempora vel momenta quæ Pater posuit in sua potestate:* **8***sed accipietis virtutem supervenientis Spiritus Sancti in vos, et eritis mihi testes in Jerusalem, et in omni Judæa, et Samaria, et usque ad ultimum terræ.*

**9***Et cum hæc dixisset, videntibus illis, elevatus est: et nubes suscepit eum ab oculis eorum.* **10***Cumque intuerentur in cælum euntem illum, ecce duo viri astiterunt juxta illos in vestibus albis,* **11***qui et dixerunt: Viri Galilæi, quid statis aspicientes in cælum? Hic Jesus, qui assumptus est a vobis in cælum, sic veniet quemadmodum vidistis eum euntem in cælum.*

**12***Tunc reversi sunt Jerosolymam a monte qui vocatur Oliveti, qui est juxta Jerusalem, sabbati habens iter.* **13***Et cum introissent in cœnaculum, ascenderunt ubi manebant Petrus, et Joannes, Jacobus, et Andreas, Philippus, et Thomas, Bartholomæus, et Matthæus, Jacobus Alphæi, et Simon Zelotes, et Judas Jacobi.* **14***Hi omnes erant perseverantes unanimiter in oratione cum mulieribus, et Maria matre Jesu, et fratribus ejus.*

**15***In diebus illis, exsurgens Petrus in medio fratrum, dixit (erat autem turba hominum simul, fere centum viginti):* **16***Viri fratres, oportet impleri Scripturam quam prædixit Spiritus Sanctus per os David de Juda, qui fuit dux eorum qui comprehenderunt Jesum:* **17***qui connumeratus erat in nobis, et sortitus est sortem ministerii hujus.* **18***Et hic quidem possedit agrum de mercede iniquitatis, et suspensus crepuit medius: et diffusa sunt omnia viscera ejus.* **19***Et notum factum est omnibus habitantibus Jerusalem, ita ut appellaretur ager ille, lingua eorum, Haceldama, hoc est, ager sanguinis.* **20***Scriptum est enim in libro Psalmorum: Fiat commoratio eorum deserta, et non sit qui inhabitet in ea: et episcopatum ejus accipiat alter.* **21***Oportet ergo ex his viris qui nobiscum sunt congregati in omni tempore quo intravit et exivit inter nos Dominus Jesus,* **22***incipiens a baptismate Joannis usque in diem qua assumptus est a nobis, testem resurrectionis ejus nobiscum fieri unum ex istis.* **23***Et statuerunt duos, Joseph, qui vocabatur Barsabas, qui cognominatus est Justus, et Mathiam.* **24***Et orantes dixerunt: Tu Domine, qui corda nosti omnium, ostende quem elegeris ex his duobus unum,* **25***accipere locum ministerii hujus et apostolatus, de quo prævaricatus est Judas ut abiret in locum suum.* **26***Et dederunt sortes eis, et cecidit sors super Mathiam: et annumeratus est cum undecim Apostolis.*

***Actus Apostolorum II***

**1***Et cum complerentur dies Pentecostes, erant omnes pariter in eodem loco:* **2***et factus est repente de cælo sonus, tamquam advenientis spiritus vehementis, et replevit totam domum ubi erant sedentes.* **3***Et apparuerunt illis dispertitæ linguæ tamquam ignis, seditque supra singulos eorum:* **4***et repleti sunt omnes Spiritu Sancto, et cœperunt loqui variis linguis, prout Spiritus Sanctus dabat eloqui illis.* **5***Erant autem in Jerusalem habitantes Judæi, viri religiosi ex omni natione quæ sub cælo est.* **6***Facta autem hac voce, convenit multitudo, et mente confusa est, quoniam audiebat unusquisque lingua sua illos loquentes.* **7***Stupebant autem omnes, et mirabantur, dicentes: Nonne ecce omnes isti qui loquuntur, Galilæi sunt?* **8***et quomodo nos audivimus unusquisque linguam nostram in qua nati sumus?* **9***Parthi, et Medi, et Ælamitæ, et qui habitant Mespotamiam, Judæam, et Cappadociam, Pontum, et Asiam,* **10***Phrygiam, et Pamphyliam, Ægyptum, et partes Libyæ quæ est circa Cyrenen: et advenæ Romani,* **11***Judæi quoque, et Proselyti, Cretes, et Arabes: audivimus eos loquentes nostris linguis magnalia Dei.* **12***Stupebant autem omnes, et mirabantur ad invicem, dicentes: Quidnam vult hoc esse?* **13***Alii autem irridentes dicebant: Quia musto pleni sunt isti.*

**14***Stans autem Petrus cum undecim, levavit vocem suam, et locutus est eis: Viri Judæi, et qui habitatis Jerusalem universi, hoc vobis notum sit, et auribus percipite verba mea.* **15***Non enim, sicut vos æstimatis, hi ebrii sunt, cum sit hora diei tertia:* **16***sed hoc est quod dictum est per prophetam Joël:*

**17***Et erit in novissimis diebus, dicit Dominus,  
effundam de Spiritu meo super omnem carnem:  
et prophetabunt filii vestri et filiæ vestræ,  
et juvenes vestri visiones videbunt,  
et seniores vestri somnia somniabunt.*

**18***Et quidem super servos meos, et super ancillas meas,  
in diebus illis effundam de Spiritu meo,  
et prophetabunt:*

**19***et dabo prodigia in cælo sursum,  
et signa in terra deorsum, sanguinem, et ignem, et vaporem fumi:*

**20***sol convertetur in tenebras,  
et luna in sanguinem,  
antequam veniat dies Domini magnus et manifestus.*

**21***Et erit: omnis quicumque invocaverit nomen Domini, salvus erit.*

**22***Viri Israëlitæ, audite verba hæc: Jesum Nazarenum, virum approbatum a Deo in vobis, virtutibus, et prodigiis, et signis, quæ fecit Deus per illum in medio vestri, sicut et vos scitis:* **23***hunc, definito consilio et præscientia Dei traditum, per manus iniquorum affligentes interemistis:* **24***quem Deus suscitavit, solutis doloribus inferni, juxta quod impossibile erat teneri illum ab eo.* **25***David enim dicit in eum:*

*Providebam Dominum in conspectu meo semper:  
quoniam a dextris est mihi, ne commovear:*

**26***propter hoc lætatum est cor meum, et exsultavit lingua mea,  
insuper et caro mea requiescet in spe:*

**27***quoniam non derelinques animam meam in inferno,  
nec dabis sanctum tuum videre corruptionem.*

**28***Notas mihi fecisti vias vitæ:  
et replebis me jucunditate cum facie tua.*

**29***Viri fratres, liceat audenter dicere ad vos de patriarcha David, quoniam defunctus est, et sepultus: et sepulchrum ejus est apud nos usque in hodiernum diem.* **30***Propheta igitur cum esset, et sciret quia jurejurando jurasset illi Deus de fructu lumbi ejus sedere super sedem ejus:* **31***providens locutus est de resurrectione Christi, quia neque derelictus est in inferno, neque caro ejus vidit corruptionem.* **32***Hunc Jesum resuscitavit Deus, cujus omnes nos testes sumus.* **33***Dextera igitur Dei exaltatus, et promissione Spiritus Sancti accepta a Patre, effudit hunc, quem vos videtis et auditis.* **34***Non enim David ascendit in cælum: dixit autem ipse:*

*Dixit Dominus Domino meo:  
Sede a dextris meis,*

**35***donec ponam inimicos tuos  
scabellum pedum tuorum.*

**36***Certissime sciat ergo omnis domus Israël, quia et Dominum eum et Christum fecit Deus hunc Jesum, quem vos crucifixistis.*

**37***His autem auditis, compuncti sunt corde, et dixerunt ad Petrum et ad reliquos Apostolos: Quid faciemus, viri fratres?* **38***Petrus vero ad illos: Pœnitentiam, inquit, agite, et baptizetur unusquisque vestrum in nomine Jesu Christi in remissionem peccatorum vestrorum: et accipietis donum Spiritus Sancti.* **39***Vobis enim est repromissio, et filiis vestris, et omnibus qui longe sunt, quoscumque advocaverit Dominus Deus noster.* **40***Aliis etiam verbis plurimis testificatus est, et exhortabatur eos, dicens: Salvamini a generatione ista prava.* **41***Qui ergo receperunt sermonem ejus, baptizati sunt: et appositæ sunt in die illa animæ circiter tria millia.*

**42***Erant autem perseverantes in doctrina Apostolorum, et communicatione fractionis panis, et orationibus.* **43***Fiebat autem omni animæ timor: multa quoque prodigia et signa per Apostolos in Jerusalem fiebant, et metus erat magnus in universis.* **44***Omnes etiam qui credebant, erant pariter, et habebant omnia communia.* **45***Possessiones et substantias vendebant, et dividebant illa omnibus, prout cuique opus erat.* **46***Quotidie quoque perdurantes unanimiter in templo, et frangentes circa domos panem, sumebant cibum cum exsultatione et simplicitate cordis,* **47***collaudantes Deum et habentes gratiam ad omnem plebem. Dominus autem augebat qui salvi fierent quotidie in idipsum.*

***Actus Apostolorum III***

**1***Petrus autem et Joannes ascendebant in templum ad horam orationis nonam.* **2***Et quidam vir, qui erat claudus ex utero matris suæ, bajulabatur: quem ponebant quotidie ad portam templi, quæ dicitur Speciosa, ut peteret eleemosynam ab introëuntibus in templum.* **3***Is cum vidisset Petrum et Joannem incipientes introire in templum, rogabat ut eleemosynam acciperet.* **4***Intuens autem in eum Petrus cum Joanne, dixit: Respice in nos.* **5***At ille intendebat in eos, sperans se aliquid accepturum ab eis.* **6***Petrus autem dixit: Argentum et aurum non est mihi: quod autem habeo, hoc tibi do: in nomine Jesu Christi Nazareni surge, et ambula.* **7***Et apprehensa manu ejus dextera, allevavit eum, et protinus consolidatæ sunt bases ejus et plantæ.* **8***Et exiliens stetit, et ambulabat: et intravit cum illis in templum ambulans, et exiliens, et laudans Deum.* **9***Et vidit omnis populus eum ambulantem et laudantem Deum.* **10***Cognoscebant autem illum, quod ipse erat qui ad eleemosynam sedebat ad Speciosam portam templi: et impleti sunt stupore et extasi in eo quod contigerat illi.* **11***Cum teneret autem Petrum et Joannem, cucurrit omnis populus ad eos ad porticum quæ appellatur Salomonis, stupentes.*

**12***Videns autem Petrus, respondit ad populum: Viri Israëlitæ, quid miramini in hoc, aut nos quid intuemini, quasi nostra virtute aut potestate fecerimus hunc ambulare?* **13***Deus Abraham, et Deus Isaac, et Deus Jacob, Deus patrum nostrorum glorificavit filium suum Jesum, quem vos quidem tradidistis, et negastis ante faciem Pilati, judicante illo dimitti.* **14***Vos autem sanctum et justum negastis, et petistis virum homicidam donari vobis:* **15***auctorem vero vitæ interfecistis, quem Deus suscitavit a mortuis, cujus nos testes sumus.* **16***Et in fide nominis ejus, hunc quem vos vidistis et nostis, confirmavit nomen ejus: et fides, quæ per eum est, dedit integram sanitatem istam in conspectu omnium vestrum.* **17***Et nunc, fratres, scio quia per ignorantiam fecistis, sicut et principes vestri.* **18***Deus autem, quæ prænuntiavit per os omnium prophetarum, pati Christum suum, sic implevit.* **19***Pœnitemini igitur et convertimini, ut deleantur peccata vestra:* **20***ut cum venerint tempora refrigerii a conspectu Domini, et miserit eum qui prædicatus est vobis, Jesum Christum,* **21***quem oportet quidem cælum suscipere usque in tempora restitutionis omnium quæ locutus est Deus per os sanctorum suorum a sæculo prophetarum.* **22***Moyses quidem dixit: Quoniam prophetam suscitabit vobis Dominus Deus vester de fratribus vestris, tamquam me: ipsum audietis juxta omnia quæcumque locutus fuerit vobis.* **23***Erit autem: omnis anima quæ non audierit prophetam illum, exterminabitur de plebe.* **24***Et omnes prophetæ, a Samuel et deinceps, qui locuti sunt, annuntiaverunt dies istos.* **25***Vos estis filii prophetarum, et testamenti quod disposuit Deus ad patres nostros, dicens ad Abraham: Et in semine tuo benedicentur omnes familiæ terræ.* **26***Vobis primum Deus suscitans filium suum, misit eum benedicentem vobis: ut convertat se unusquisque a nequitia sua.*

***Actus Apostolorum IV***

**1***Loquentibus autem illis ad populum, supervenerunt sacerdotes, et magistratus templi, et sadducæi,* **2***dolentes quod docerent populum, et annuntiarent in Jesu resurrectionem ex mortuis:* **3***et injecerunt in eos manus, et posuerunt eos in custodiam in crastinum: erat enim jam vespera.* **4***Multi autem eorum qui audierant verbum, crediderunt: et factus est numerus virorum quinque millia.* **5***Factum est autem in crastinum, ut congregarentur principes eorum, et seniores, et scribæ, in Jerusalem:* **6***et Annas princeps sacerdotum, et Caiphas, et Joannes, et Alexander, et quotquot erant de genere sacerdotali.* **7***Et statuentes eos in medio, interrogabant: In qua virtute, aut in quo nomine fecistis hoc vos?*

**8***Tunc repletus Spiritu Sancto Petrus, dixit ad eos: Principes populi, et seniores, audite:* **9***si nos hodie dijudicamur in benefacto hominis infirmi, in quo iste salvus factus est,* **10***notum sit omnibus vobis, et omni plebi Israël, quia in nomine Domini nostri Jesu Christi Nazareni, quem vos crucifixistis, quem Deus suscitavit a mortuis, in hoc iste astat coram vobis sanus.* **11***Hic est lapis qui reprobatus est a vobis ædificantibus, qui factus est in caput anguli:* **12***et non est in alio aliquo salus. Nec enim aliud nomen est sub cælo datum hominibus, in quo oporteat nos salvos fieri.*

**13***Videntes autem Petri constantiam, et Joannis, comperto quod homines essent sine litteris, et idiotæ, admirabantur, et cognoscebant eos quoniam cum Jesu fuerant:* **14***hominem quoque videntes stantem cum eis, qui curatus fuerat, nihil poterant contradicere.* **15***Jusserunt autem eos foras extra concilium secedere: et conferebant ad invicem,* **16***dicentes: Quid faciemus hominibus istis? quoniam quidem notum signum factum est per eos omnibus habitantibus Jerusalem: manifestum est, et non possumus negare.* **17***Sed ne amplius divulgetur in populum, comminemur eis ne ultra loquantur in nomine hoc ulli hominum.* **18***Et vocantes eos, denuntiaverunt ne omnino loquerentur neque docerent in nomine Jesu.* **19***Petrus vero et Joannes respondentes, dixerunt ad eos: Si justum est in conspectu Dei vos potius audire quam Deum, judicate.* **20***Non enim possumus quæ vidimus et audivimus non loqui.* **21***At illi comminantes dimiserunt eos, non invenientes quomodo punirent eos propter populum: quia omnes clarificabant id quod factum fuerat in eo quod acciderat.* **22***Annorum enim erat amplius quadraginta homo, in quo factum fuerat signum istud sanitatis.*

**23***Dimissi autem venerunt ad suos, et annuntiaverunt eis quanta ad eos principes sacerdotum et seniores dixissent.* **24***Qui cum audissent, unanimiter levaverunt vocem ad Deum, et dixerunt: Domine, tu es qui fecisti cælum et terram, mare et omnia quæ in eis sunt:* **25***qui Spiritu Sancto per os patris nostri David pueri tui dixisti:*

*Quare fremuerunt gentes,  
et populi meditati sunt inania?*

**26***Astiterunt reges terræ,  
et principes convenerunt in unum  
adversus Dominum, et adversus Christum ejus.*

**27***Convenerunt enim vere in civitate ista adversus sanctum puerum tuum Jesum, quem unxisti, Herodes et Pontius Pilatus, cum gentibus et populis Israël,* **28***facere quæ manus tua et consilium tuum decreverunt fieri.* **29***Et nunc, Domine, respice in minas eorum, et da servis tuis cum omni fiducia loqui verbum tuum,* **30***in eo quod manum tuam extendas ad sanitates, et signa, et prodigia fieri per nomen sancti filii tui Jesu.* **31***Et cum orassent, motus est locus in quo erant congregati: et repleti sunt omnes Spiritu Sancto, et loquebantur verbum Dei cum fiducia.*

**32***Multitudinis autem credentium erat cor unum et anima una: nec quisquam eorum quæ possidebat, aliquid suum esse dicebat, sed erant illis omnia communia.* **33***Et virtute magna reddebant Apostoli testimonium resurrectionis Jesu Christi Domini nostri: et gratia magna erat in omnibus illis.* **34***Neque enim quisquam egens erat inter illos. Quotquot enim possessores agrorum aut domorum erant, vendentes afferebant pretia eorum quæ vendebant,* **35***et ponebant ante pedes Apostolorum. Dividebatur autem singulis prout cuique opus erat.* **36***Joseph autem, qui cognominatus est Barnabas ab Apostolis (quod est interpretatum, Filius consolationis), Levites, Cyprius genere,* **37***cum haberet agrum, vendidit eum, et attulit pretium, et posuit ante pedes Apostolorum.*

***Actus Apostolorum V***

**1***Vir autem quidam nomine Ananias, cum Saphira uxore suo vendidit agrum,* **2***et fraudavit de pretio agri, conscia uxore sua: et afferens partem quamdam, ad pedes Apostolorum posuit.* **3***Dixit autem Petrus: Anania, cur tentavit Satanas cor tuum, mentiri te Spiritui Sancto, et fraudare de pretio agri?* **4***nonne manens tibi manebat, et venundatum in tua erat potestate? quare posuisti in corde tuo hanc rem? non es mentitus hominibus, sed Deo.* **5***Audiens autem Ananias hæc verba, cecidit, et expiravit. Et factus est timor magnus super omnes qui audierunt.* **6***Surgentes autem juvenes amoverunt eum, et efferentes sepelierunt.* **7***Factum est autem quasi horarum trium spatium, et uxor ipsius, nesciens quod factum fuerat, introivit.* **8***Dixit autem ei Petrus: Dic mihi mulier, si tanti agrum vendidistis? At illa dixit: Etiam tanti.* **9***Petrus autem ad eam: Quid utique convenit vobis tentare Spiritum Domini? Ecce pedes eorum qui sepelierunt virum tuum ad ostium, et efferent te.* **10***Confestim cecidit ante pedes ejus, et expiravit. Intrantes autem juvenes invenerunt illam mortuam: et extulerunt, et sepelierunt ad virum suum.* **11***Et factus est timor magnus in universa ecclesia, et in omnes qui audierunt hæc.*

**12***Per manus autem Apostolorum fiebant signa et prodigia multa in plebe. Et erant unanimiter omnes in porticu Salomonis.* **13***Ceterorum autem nemo audebat se conjungere illis: sed magnificabat eos populus.* **14***Magis autem augebatur credentium in Domino multitudo virorum ac mulierum,* **15***ita ut in plateas ejicerent infirmos, et ponerent in lectulis et grabatis, ut, veniente Petro, saltem umbra illius obumbraret quemquam illorum, et liberarentur ab infirmitatibus suis.* **16***Concurrebat autem et multitudo vicinarum civitatum Jerusalem, afferentes ægros, et vexatos a spiritibus immundis: qui curabantur omnes.*

**17***Exsurgens autem princeps sacerdotum, et omnes qui cum illo erant (quæ est hæresis sadducæorum), repleti sunt zelo:* **18***et injecerunt manus in Apostolos, et posuerunt eos in custodia publica.* **19***Angelus autem Domini per noctem aperiens januas carceris, et educens eos, dixit:* **20***Ite, et stantes loquimini in templo plebi omnia verba vitæ hujus.* **21***Qui cum audissent, intraverunt diluculo in templum, et docebant. Adveniens autem princeps sacerdotum, et qui cum eo erant, convocaverunt concilium, et omnes seniores filiorum Israël: et miserunt ad carcerem ut adducerentur.* **22***Cum autem venissent ministri, et aperto carcere non invenissent illos, reversi nuntiaverunt,* **23***dicentes: Carcerem quidem invenimus clausum cum omni diligentia, et custodes stantes ante januas: aperientes autem neminem intus invenimus.* **24***Ut autem audierunt hos sermones magistratus templi et principes sacerdotum, ambigebant de illis quidnam fieret.* **25***Adveniens autem quidam, nuntiavit eis: Quia ecce viri quos posuistis in carcerem, sunt in templo, stantes et docentes populum.*

**26***Tunc abiit magistratus cum ministris, et adduxit illos sine vi: timebant enim populum ne lapidarentur.* **27***Et cum adduxissent illos, statuerunt in concilio: et interrogavit eos princeps sacerdotum,* **28***dicens: Præcipiendo præcepimus vobis ne doceretis in nomine isto, et ecce replestis Jerusalem doctrina vestra: et vultis inducere super nos sanguinem hominis istius.*

**29***Respondens autem Petrus et Apostoli, dixerunt: Obedire oportet Deo magis quam hominibus.* **30***Deus patrum nostrorum suscitavit Jesum, quem vos interemistis, suspendentes in ligno.* **31***Hunc principem et salvatorem Deus exaltavit dextera sua ad dandam pœnitentiam Israëli, et remissionem peccatorum:* **32***et nos sumus testes horum verborum, et Spiritus Sanctus, quem dedit Deus omnibus obedientibus sibi.* **33***Hæc cum audissent, dissecabantur, et cogitabant interficere illos.*

**34***Surgens autem quidam in concilio pharisæus, nomine Gamaliel, legis doctor, honorabilis universæ plebi, jussit foras ad breve homines fieri,* **35***dixitque ad illos: Viri Israëlitæ, attendite vobis super hominibus istis quid acturi sitis.* **36***Ante hos enim dies extitit Theodas, dicens se esse aliquem, cui consensit numerus virorum circiter quadringentorum: qui occisus est, et omnes qui credebant ei, dissipati sunt, et redacti ad nihilum.* **37***Post hunc extitit Judas Galilæus in diebus professionis, et avertit populum post se: et ipse periit, et omnes quotquot consenserunt ei, dispersi sunt.* **38***Et nunc itaque dico vobis, discedite ab hominibus istis, et sinite illos: quoniam si est ex hominibus consilium hoc aut opus, dissolvetur:* **39***si vero ex Deo est, non poteritis dissolvere illud, ne forte et Deo repugnare inveniamini. Consenserunt autem illi.* **40***Et convocantes Apostolos, cæsis denuntiaverunt ne omnino loquerentur in nomine Jesu, et dimiserunt eos.* **41***Et illi quidem ibant gaudentes a conspectu concilii, quoniam digni habiti sunt pro nomine Jesu contumeliam pati.* **42***Omni autem die non cessabant in templo et circa domos, docentes et evangelizantes Christum Jesum.*

***Actus Apostolorum VI***

**1***In diebus illis, crescente numero discipulorum, factum est murmur Græcorum adversus Hebræos, eo quod despicerentur in ministerio quotidiano viduæ eorum.* **2***Convocantes autem duodecim multitudinem discipulorum, dixerunt: Non est æquum nos derelinquere verbum Dei, et ministrare mensis.* **3***Considerate ergo, fratres, viros ex vobis boni testimonii septem, plenos Spiritu Sancto et sapientia, quos constituamus super hoc opus.* **4***Nos vero orationi et ministerio verbi instantes erimus.* **5***Et placuit sermo coram omni multitudine. Et elegerunt Stephanum, virum plenum fide et Spiritu Sancto, et Philippum, et Prochorum, et Nicanorem, et Timonem, et Parmenam, et Nicolaum advenam Antiochenum.* **6***Hos statuerunt ante conspectum Apostolorum: et orantes imposuerunt eis manus.* **7***Et verbum Domini crescebat, et multiplicabatur numerus discipulorum in Jerusalem valde: multa etiam turba sacerdotum obediebat fidei.*

**8***Stephanus autem plenus gratia et fortitudine, faciebat prodigia et signa magna in populo.* **9***Surrexerunt autem quidam de synagoga quæ appellatur Libertinorum, et Cyrenensium, et Alexandrinorum, et eorum qui erant a Cilicia, et Asia, disputantes cum Stephano:* **10***et non poterant resistere sapientiæ, et Spiritui qui loquebatur.* **11***Tunc summiserunt viros, qui dicerent se audivisse eum dicentem verba blasphemiæ in Moysen et in Deum.* **12***Commoverunt itaque plebem, et seniores, et scribas: et concurrentes rapuerunt eum, et adduxerunt in concilium,* **13***et statuerunt falsos testes, qui dicerent: Homo iste non cessat loqui verba adversus locum sanctum, et legem:* **14***audivimus enim eum dicentem quoniam Jesus Nazarenus hic destruet locum istum, et mutabit traditiones quas tradidit nobis Moyses.* **15***Et intuentes eum omnes qui sedebant in concilio, viderunt faciem ejus tamquam faciem angeli.*

***Actus Apostolorum VII***

**1***Dixit autem princeps sacerdotum: Si hæc ita se habent?* **2***Qui ait: Viri fratres et patres, audite: Deus gloriæ apparuit patri nostro Abrahæ cum esset in Mesopotamia, priusquam moraretur in Charan,* **3***et dixit ad illum: Exi de terra tua, et de cognatione tua, et veni in terram quam monstravero tibi.* **4***Tunc exiit de terra Chaldæorum, et habitavit in Charan. Et inde, postquam mortuus est pater ejus, transtulit illum in terram istam, in qua nunc vos habitatis.* **5***Et non dedit illi hæreditatem in ea, nec passum pedis: sed repromisit dare illi eam in possessionem, et semini ejus post ipsum, cum non haberet filium.* **6***Locutus est autem ei Deus: Quia erit semen ejus accola in terra aliena, et servituti eos subjicient, et male tractabunt eos annis quadringentis:* **7***et gentem cui servierint, judicabo ego, dixit Dominus: et post hæc exibunt, et servient mihi in loco isto.* **8***Et dedit illi testamentum circumcisionis: et sic genuit Isaac, et circumcidit eum die octavo: et Isaac, Jacob: et Jacob, duodecim patriarchas.* **9***Et patriarchæ æmulantes, Joseph vendiderunt in Ægyptum: et erat Deus cum eo,* **10***et eripuit eum ex omnibus tribulationibus ejus, et dedit ei gratiam et sapientiam in conspectu pharaonis regis Ægypti: et constituit eum præpositum super Ægyptum, et super omnem domum suam.* **11***Venit autem fames in universam Ægyptum et Chanaan, et tribulatio magna: et non inveniebant cibos patres nostri.* **12***Cum audisset autem Jacob esse frumentum in Ægypto, misit patres nostros primum:* **13***et in secundo cognitus est Joseph a fratribus suis, et manifestatum est Pharaoni genus ejus.* **14***Mittens autem Joseph, accersivit Jacob patrem suum et omnem cognationem suam, in animabus septuaginta quinque.* **15***Et descendit Jacob in Ægyptum: et defunctus est ipse, et patres nostri.* **16***Et translati sunt in Sichem, et positi sunt in sepulchro, quod emit Abraham pretio argenti a filiis Hemor filii Sichem.*

**17***Cum autem appropinquaret tempus promissionis quam confessus erat Deus Abrahæ, crevit populus, et multiplicatus est in Ægypto,* **18***quoadusque surrexit alius rex in Ægypto, qui non sciebat Joseph.* **19***Hic circumveniens genus nostrum, afflixit patres nostros ut exponerent infantes suos, ne vivificarentur.* **20***Eodem tempore natus est Moyses, et fuit gratus Deo: qui nutritus est tribus mensibus in domo patris sui.* **21***Exposito autem illo, sustulit eum filia Pharaonis, et nutrivit eum sibi in filium.* **22***Et eruditus est Moyses omni sapientia Ægyptiorum, et erat potens in verbis et in operibus suis.* **23***Cum autem impleretur ei quadraginta annorum tempus, ascendit in cor ejus ut visitaret fratres suos filios Israël.* **24***Et cum vidisset quemdam injuriam patientem, vindicavit illum, et fecit ultionem ei qui injuriam sustinebat, percusso Ægyptio.* **25***Existimabat autem intelligere fratres, quoniam Deus per manum ipsius daret salutem illis: at illi non intellexerunt.* **26***Sequenti vero die apparuit illis litigantibus: et reconciliabat eos in pace, dicens: Viri, fratres estis: ut quid nocetis alterutrum?* **27***Qui autem injuriam faciebat proximo, repulit eum, dicens: Quis te constituit principem et judicem super nos?* **28***Numquid interficere me tu vis, quemadmodum interfecisti heri Ægyptium?* **29***Fugit autem Moyses in verbo isto: et factus est advena in terra Madian, ubi generavit filios duos.* **30***Et expletis annis quadraginta, apparuit illi in deserto montis Sina angelus in igne flammæ rubi.* **31***Moyses autem videns, admiratus est visum. Et accedente illo ut consideraret, facta est ad eum vox Domini, dicens:* **32***Ego sum Deus patrum tuorum, Deus Abraham, Deus Isaac, et Deus Jacob. Tremefactus autem Moyses, non audebat considerare.* **33***Dixit autem illi Dominus: Solve calceamentum pedum tuorum: locus enim in quo stas, terra sancta est.* **34***Videns vidi afflictionem populi mei qui est in Ægypto, et gemitum eorum audivi, et descendi liberare eos. Et nunc veni, et mittam te in Ægyptum.* **35***Hunc Moysen, quem negaverunt, dicentes: Quis te constituit principem et judicem? hunc Deus principem et redemptorem misit, cum manu angeli qui apparuit illi in rubo.* **36***Hic eduxit illos faciens prodigia et signa in terra Ægypti, et in rubro mari, et in deserto annis quadraginta.* **37***Hic est Moyses, qui dixit filiis Israël: Prophetam suscitabit vobis Deus de fratribus vestris, tamquam me: ipsum audietis.* **38***Hic est qui fuit in ecclesia in solitudine cum angelo, qui loquebatur ei in monte Sina, et cum patribus nostris: qui accepit verba vitæ dare nobis.* **39***Cui noluerunt obedire patres nostri: sed repulerunt, et aversi sunt cordibus suis in Ægyptum,* **40***dicentes ad Aaron: Fac nobis deos qui præcedant nos: Moyses enim hic, qui eduxit nos de terra Ægypti, nescimus quid factum sit ei.* **41***Et vitulum fecerunt in diebus illis, et obtulerunt hostiam simulacro, et lætabantur in operibus manuum suarum.* **42***Convertit autem Deus, et tradidit eos servire militiæ cæli, sicut scriptum est in libro prophetarum:*

*Numquid victimas et hostias obtulistis mihi  
annis quadraginta in deserto, domus Israël?*

**43***Et suscepistis tabernaculum Moloch,  
et sidus dei vestri Rempham,  
figuras quas fecistis adorare eas:  
et transferam vos trans Babylonem.*

**44***Tabernaculum testimonii fuit cum patribus nostris in deserto, sicut disposuit illis Deus loquens ad Moysen, ut faceret illud secundum formam quam viderat.* **45***Quod et induxerunt, suscipientes patres nostri cum Jesu in possessionem gentium quas expulit Deus a facie patrum nostrorum, usque in diebus David,* **46***qui invenit gratiam ante Deum, et petiit ut inveniret tabernaculum Deo Jacob.* **47***Salomon autem ædificavit illi domum.* **48***Sed non Excelsus in manufactis habitat, sicut propheta dicit:*

**49***Cælum mihi sedes est:  
terra autem scabellum pedum meorum.  
Quam domum ædificabitis mihi? dicit Dominus:  
aut quis locus requietionis meæ est?*

**50***Nonne manus mea fecit hæc omnia?*

**51***Dura cervice, et incircumcisis cordibus et auribus, vos semper Spiritui Sancto resistitis: sicut patres vestri, ita et vos.* **52***Quem prophetarum non sunt persecuti patres vestri? et occiderunt eos qui prænuntiabant de adventu Justi, cujus vos nunc proditores et homicidæ fuistis:* **53***qui accepistis legem in dispositione angelorum, et non custodistis.*

**54***Audientes autem hæc, dissecabantur cordibus suis, et stridebant dentibus in eum.* **55***Cum autem esset plenus Spiritu Sancto, intendens in cælum, vidit gloriam Dei, et Jesum stantem a dextris Dei. Et ait: Ecce video cælos apertos, et Filium hominis stantem a dextris Dei.* **56***Exclamantes autem voce magna continuerunt aures suas, et impetum fecerunt unanimiter in eum.* **57***Et ejicientes eum extra civitatem, lapidabant: et testes deposuerunt vestimenta sua secus pedes adolescentis qui vocabatur Saulus.* **58***Et lapidabant Stephanum invocantem, et dicentem: Domine Jesu, suscipe spiritum meum.* **59***Positis autem genibus, clamavit voce magna, dicens: Domine, ne statuas illis hoc peccatum. Et cum hoc dixisset, obdormivit in Domino. Saulus autem erat consentiens neci ejus.*

***Actus Apostolorum VIII***

**1***Facta est autem in illa die persecutio magna in ecclesia quæ erat Jerosolymis, et omnes dispersi sunt per regiones Judææ et Samariæ præter Apostolos.* **2***Curaverunt autem Stephanum viri timorati, et fecerunt planctum magnum super eum.* **3***Saulus autem devastabat ecclesiam per domos intrans, et trahens viros ac mulieres, tradebat in custodiam.*

**4***Igitur qui dispersi erant pertransibant, evangelizantes verbum Dei.* **5***Philippus autem descendens in civitatem Samariæ, prædicabant illis Christum.* **6***Intendebant autem turbæ his quæ a Philippo dicebantur, unanimiter audientes, et videntes signa quæ faciebat.* **7***Multi enim eorum qui habebant spiritus immundos, clamantes voce magna exibant. Multi autem paralytici et claudi curati sunt.* **8***Factum est ergo gaudium magnum in illa civitate.* **9***Vir autem quidam nomine Simon, qui ante fuerat in civitate magnus, seducens gentem Samariæ, dicens se esse aliquem magnum:* **10***cui auscultabant omnes a minimo usque ad maximum, dicentes: Hic est virtus Dei, quæ vocatur magna.* **11***Attendebant autem eum: propter quod multo tempore magiis suis dementasset eos.* **12***Cum vero credidissent Philippo evangelizanti de regno Dei, in nomine Jesu Christi baptizabantur viri ac mulieres.* **13***Tunc Simon et ipse credidit: et cum baptizatus esset, adhærebat Philippo. Videns etiam signa et virtutes maximas fieri, stupens admirabatur.*

**14***Cum autem audissent Apostoli qui erant Jerosolymis, quod recepisset Samaria verbum Dei, miserunt ad eos Petrum et Joannem.* **15***Qui cum venissent, oraverunt pro ipsis ut acciperent Spiritum Sanctum:* **16***nondum enim in quemquam illorum venerat, sed baptizati tantum erant in nomine Domini Jesu.* **17***Tunc imponebant manus super illos, et accipiebant Spiritum Sanctum.* **18***Cum vidisset autem Simon quia per impositionem manus Apostolorum daretur Spiritus Sanctus, obtulit eis pecuniam,* **19***dicens: Date et mihi hanc potestatem, ut cuicumque imposuero manus, accipiat Spiritum Sanctum. Petrus autem dixit ad eum:* **20***Pecunia tua tecum sit in perditionem: quoniam donum Dei existimasti pecunia possideri.* **21***Non est tibi pars neque sors in sermone isto: cor enim tuum non est rectum coram Deo.* **22***Pœnitentiam itaque age ab hac nequitia tua: et roga Deum, si forte remittatur tibi hæc cogitatio cordis tui.* **23***In felle enim amaritudinis, et obligatione iniquitatis, video te esse.* **24***Respondens autem Simon, dixit: Precamini vos pro me ad Dominum, ut nihil veniat super me horum quæ dixistis.* **25***Et illi quidem testificati, et locuti verbum Domini, redibant Jerosolymam, et multis regionibus Samaritanorum evangelizabant.*

**26***Angelus autem Domini locutus est ad Philippum, dicens: Surge, et vade contra meridianum, ad viam quæ descendit ab Jerusalem in Gazam: hæc est deserta.* **27***Et surgens abiit. Et ecce vir Æthiops, eunuchus, potens Candacis reginæ Æthiopum, qui erat super omnes gazas ejus, venerat adorare in Jerusalem:* **28***et revertebatur sedens super currum suum, legensque Isaiam prophetam.* **29***Dixit autem Spiritus Philippo: Accede, et adjunge te ad currum istum.* **30***Accurrens autem Philippus, audivit eum legentem Isaiam prophetam, et dixit: Putasne intelligis quæ legis?* **31***Qui ait: Et quomodo possum, si non aliquis ostenderit mihi? Rogavitque Philippum ut ascenderet, et sederet secum.* **32***Locus autem Scripturæ quem legebat, erat hic:*

*Tamquam ovis ad occisionem ductus est:  
et sicut agnus coram tondente se, sine voce,  
sic non aperuit os suum.*

**33***In humilitate judicium ejus sublatum est.  
Generationem ejus quis enarrabit?  
quoniam tolletur de terra vita ejus.*

**34***Respondens autem eunuchus Philippo, dixit: Obsecro te, de quo propheta dicit hoc? de se, an de alio aliquo?* **35***Aperiens autem Philippus os suum, et incipiens a Scriptura ista, evangelizavit illi Jesum.* **36***Et dum irent per viam, venerunt ad quamdam aquam: et ait eunuchus: Ecce aqua: quid prohibet me baptizari?* **37***Dixit autem Philippus: Si credis ex toto corde, licet. Et respondens ait: Credo Filium Dei esse Jesum Christum.* **38***Et jussit stare currum: et descenderunt uterque in aquam, Philippus et eunuchus, et baptizavit eum.* **39***Cum autem ascendissent de aqua, Spiritus Domini rapuit Philippum, et amplius non vidit eum eunuchus. Ibat autem per viam suam gaudens.* **40***Philippus autem inventus est in Azoto, et pertransiens evangelizabat civitatibus cunctis, donec veniret Cæsaream.*

***Actus Apostolorum IX***

**1***Saulus autem adhuc spirans minarum et cædis in discipulos Domini, accessit ad principem sacerdotum,* **2***et petiit ab eo epistolas in Damascum ad synagogas: ut si quos invenisset hujus viæ viros ac mulieres, vinctos perduceret in Jerusalem.*

**3***Et cum iter faceret, contigit ut appropinquaret Damasco: et subito circumfulsit eum lux de cælo.* **4***Et cadens in terram audivit vocem dicentem sibi: Saule, Saule, quid me persequeris?* **5***Qui dixit: Quis es, domine? Et ille: Ego sum Jesus, quem tu persequeris: durum est tibi contra stimulum calcitrare.* **6***Et tremens ac stupens dixit: Domine, quid me vis facere?* **7***Et Dominus ad eum: Surge, et ingredere civitatem, et ibi dicetur tibi quid te oporteat facere. Viri autem illi qui comitabantur cum eo, stabant stupefacti, audientes quidem vocem, neminem autem videntes.* **8***Surrexit autem Saulus de terra, apertisque oculis nihil videbat. Ad manus autem illum trahentes, introduxerunt Damascum.* **9***Et erat ibi tribus diebus non videns, et non manducavit, neque bibit.*

**10***Erat autem quidam discipulus Damasci, nomine Ananias: et dixit ad illum in visu Dominus: Anania. At ille ait: Ecce ego, Domine.* **11***Et Dominus ad eum: Surge, et vade in vicum qui vocatur Rectus: et quære in domo Judæ Saulum nomine Tarsensem: ecce enim orat.* **12***(Et vidit virum Ananiam nomine, introëuntem, et imponentem sibi manus ut visum recipiat.)* **13***Respondit autem Ananias: Domine, audivi a multis de viro hoc, quanta mala fecerit sanctis tuis in Jerusalem:* **14***et hic habet potestatem a principibus sacerdotum alligandi omnes qui invocant nomen tuum.* **15***Dixit autem ad eum Dominus: Vade, quoniam vas electionis est mihi iste, ut portet nomen meum coram gentibus, et regibus, et filiis Israël.* **16***Ego enim ostendam illi quanta oporteat eum pro nomine meo pati.*

**17***Et abiit Ananias, et introivit in domum: et imponens ei manus, dixit: Saule frater, Dominus misit me Jesus, qui apparuit tibi in via qua veniebas, ut videas, et implearis Spiritu Sancto.* **18***Et confestim ceciderunt ab oculis ejus tamquam squamæ, et visum recepit: et surgens baptizatus est.* **19***Et cum accepisset cibum, confortatus est.*

*Fuit autem cum discipulis qui erant Damasci per dies aliquot.* **20***Et continuo in synagogis prædicabat Jesum, quoniam hic est Filius Dei.* **21***Stupebant autem omnes qui audiebant, et dicebant: Nonne hic est qui expugnabat in Jerusalem eos qui invocabant nomen istud: et huc ad hoc venit, ut vinctos illos duceret ad principes sacerdotum?* **22***Saulus autem multo magis convalescebat, et confundebat Judæos qui habitabant Damasci, affirmans quoniam hic est Christus.* **23***Cum autem implerentur dies multi, consilium fecerunt in unum Judæi ut eum interficerent.* **24***Notæ autem factæ sunt Saulo insidiæ eorum. Custodiebant autem et portas die ac nocte, ut eum interficerent.* **25***Accipientes autem eum discipuli nocte, per murum dimiserunt eum, submittentes in sporta.*

**26***Cum autem venisset in Jerusalem, tentabat se jungere discipulis, et omnes timebant eum, non credentes quod esset discipulus.* **27***Barnabas autem apprehensum illum duxit ad Apostolos: et narravit illis quomodo in via vidisset Dominum, et quia locutus est ei, et quomodo in Damasco fiducialiter egerit in nomine Jesu.* **28***Et erat cum illis intrans et exiens in Jerusalem, et fiducialiter agens in nomine Domini.* **29***Loquebatur quoque gentibus, et disputabat cum Græcis: illi autem quærebant occidere eum.*

**30***Quod cum cognovissent fratres, deduxerunt eum Cæsaream, et dimiserunt Tarsum.* **31***Ecclesia quidem per totam Judæam, et Galilæam, et Samariam habebat pacem, et ædificabatur ambulans in timore Domini, et consolatione Sancti Spiritus replebatur.*

**32***Factum est autem, ut Petrus dum pertransiret universos, deveniret ad sanctos qui habitabant Lyddæ.* **33***Invenit autem ibi hominem quemdam, nomine Æneam, ab annis octo jacentem in grabato, qui erat paralyticus.* **34***Et ait illi Petrus: Ænea, sanat te Dominus Jesus Christus: surge, et sterne tibi. Et continuo surrexit.* **35***Et viderunt eum omnes qui habitabant Lyddæ et Saronæ: qui conversi sunt ad Dominum.*

**36***In Joppe autem fuit quædam discipula, nomine Tabitha, quæ interpretata dicitur Dorcas. Hæc erat plena operibus bonis et eleemosynis quas faciebat.* **37***Factum est autem in diebus illis ut infirmata moreretur. Quam cum lavissent, posuerunt eam in cœnaculo.* **38***Cum autem prope esset Lydda ad Joppen, discipuli, audientes quia Petrus esset in ea, miserunt duos viros ad eum, rogantes: Ne pigriteris venire ad nos.* **39***Exsurgens autem Petrus, venit cum illis. Et cum advenisset, duxerunt illum in cœnaculum: et circumsteterunt illum omnes viduæ flentes, et ostendentes ei tunicas et vestes quas faciebat illis Dorcas.* **40***Ejectis autem omnibus foras, Petrus ponens genua oravit: et conversus ad corpus, dixit: Tabitha, surge. At illa aperuit oculos suos: et viso Petro, resedit.* **41***Dans autem illi manum, erexit eam. Et cum vocasset sanctos et viduas, assignavit eam vivam.* **42***Notum autem factum est per universam Joppen: et crediderunt multi in Domino.* **43***Factum est autem ut dies multos moraretur in Joppe, apud Simonem quemdam coriarium.*

***Actus Apostolorum X***

**1***Vir autem quidam erat in Cæsarea, nomine Cornelius, centurio cohortis quæ dicitur Italica,* **2***religiosus, ac timens Deum cum omni domo sua, faciens eleemosynas multas plebi, et deprecans Deum semper.* **3***Is vidit in visu manifeste, quasi hora diei nona, angelum Dei introëuntem ad se, et dicentem sibi: Corneli.* **4***At ille intuens eum, timore correptus, dixit: Quid est, domine? Dixit autem illi: Orationes tuæ et eleemosynæ tuæ ascenderunt in memoriam in conspectu Dei.* **5***Et nunc mitte viros in Joppen, et accersi Simonem quemdam, qui cognominatur Petrus:* **6***hic hospitatur apud Simonem quemdam coriarium, cujus est domus juxta mare: hic dicet tibi quid te oporteat facere.* **7***Et cum discessisset angelus qui loquebatur illi, vocavit duos domesticos suos, et militem metuentem Dominum ex his qui illi parebant.* **8***Quibus cum narrasset omnia, misit illos in Joppen.*

**9***Postera autem die, iter illis facientibus, et appropinquantibus civitati, ascendit Petrus in superiora ut oraret circa horam sextam.* **10***Et cum esuriret, voluit gustare. Parantibus autem illis, cecidit super eum mentis excessus:* **11***et vidit cælum apertum, et descendens vas quoddam, velut linteum magnum, quatuor initiis submitti de cælo in terram,* **12***in quo erant omnia quadrupedia, et serpentia terræ, et volatilia cæli.* **13***Et facta est vox ad eum: Surge, Petre: occide, et manduca.* **14***Ait autem Petrus: Absit Domine, quia numquam manducavi omne commune et immundum.* **15***Et vox iterum secundo ad eum: Quod Deus purificavit, tu commune ne dixeris.* **16***Hoc autem factum est per ter: et statim receptum est vas in cælum.* **17***Et dum intra se hæsitaret Petrus quidnam esset visio quam vidisset, ecce viri qui missi erant a Cornelio, inquirentes domum Simonis astiterunt ad januam.* **18***Et cum vocassent, interrogabant, si Simon qui cognominatur Petrus illic haberet hospitium.* **19***Petro autem cogitante de visione, dixit Spiritus ei: Ecce viri tres quærunt te.* **20***Surge itaque, descende, et vade cum eis nihil dubitans: quia ego misi illos.* **21***Descendens autem Petrus ad viros, dixit: Ecce ego sum, quem quæritis: quæ causa est, propter quam venistis?* **22***Qui dixerunt: Cornelius centurio, vir justus et timens Deum, et testimonium habens ab universa gente Judæorum, responsum accepit ab angelo sancto accersire te in domum suam, et audire verba abs te.* **23***Introducens ergo eos, recepit hospitio. Sequenti autem die, surgens profectus est cum illis, et quidam ex fratribus ab Joppe comitati sunt eum.*

**24***Altera autem die introivit Cæsaream. Cornelius vero exspectabat illos, convocatis cognatis suis et necessariis amicis.* **25***Et factum est cum introisset Petrus, obvius venit ei Cornelius, et procidens ad pedes ejus adoravit.* **26***Petrus vero elevavit eum, dicens: Surge: et ego ipse homo sum.* **27***Et loquens cum illo intravit, et invenit multos qui convenerant:* **28***dixitque ad illos: Vos scitis quomodo abominatum sit viro Judæo conjungi aut accedere ad alienigenam: sed mihi ostendit Deus neminem communem aut immundum dicere hominem.* **29***Propter quod sine dubitatione veni accersitus. Interrogo ergo, quam ob causam accersistis me?* **30***Et Cornelius ait: A nudiusquarta die usque ad hanc horam, orans eram hora nona in domo mea, et ecce vir stetit ante me in veste candida, et ait:* **31***Corneli, exaudita est oratio tua, et eleemosynæ tuæ commemoratæ sunt in conspectu Dei.* **32***Mitte ergo in Joppen, et accersi Simonem qui cognominatur Petrus: hic hospitatur in domo Simonis coriarii juxta mare.* **33***Confestim ergo misi ad te: et tu benefecisti veniendo. Nunc ergo omnes nos in conspectu tuo adsumus audire omnia quæcumque tibi præcepta sunt a Domino.*

**34***Aperiens autem Petrus os suum, dixit: In veritate comperi quia non est personarum acceptor Deus;* **35***sed in omni gente qui timet eum, et operatur justitiam, acceptus est illi.* **36***Verbum misit Deus filiis Israël, annuntians pacem per Jesum Christum (hic est omnium Dominus).* **37***Vos scitis quod factum est verbum per universam Judæam: incipiens enim a Galilæa post baptismum quod prædicavit Joannes,* **38***Jesum a Nazareth: quomodo unxit eum Deus Spiritu Sancto, et virtute, qui pertransiit benefaciendo, et sanando omnes oppressos a diabolo, quoniam Deus erat cum illo.* **39***Et nos testes sumus omnium quæ fecit in regione Judæorum, et Jerusalem, quem occiderunt suspendentes in ligno.* **40***Hunc Deus suscitavit tertia die, et dedit eum manifestum fieri,* **41***non omni populo, sed testibus præordinatis a Deo: nobis, qui manducavimus et bibimus cum illo postquam resurrexit a mortuis.* **42***Et præcepit nobis prædicare populo, et testificari, quia ipse est qui constitutus est a Deo judex vivorum et mortuorum.* **43***Huic omnes prophetæ testimonium perhibent remissionem peccatorum accipere per nomen ejus omnes qui credunt in eum.*

**44***Adhuc loquente Petro verba hæc, cecidit Spiritus Sanctus super omnes qui audiebant verbum.* **45***Et obstupuerunt ex circumcisione fideles qui venerant cum Petro, quia et in nationes gratia Spiritus Sancti effusa est.* **46***Audiebant enim illos loquentes linguis, et magnificantes Deum.* **47***Tunc respondit Petrus: Numquid aquam quis prohibere potest ut non baptizentur hi qui Spiritum Sanctum acceperunt sicut et nos?* **48***Et jussit eos baptizari in nomine Domini Jesu Christi. Tunc rogaverunt eum ut maneret apud eos aliquot diebus.*

***Actus Apostolorum XI***

**1***Audierunt autem Apostoli et fratres qui erant in Judæa, quoniam et gentes receperunt verbum Dei.* **2***Cum autem ascendisset Petrus Jerosolymam, disceptabant adversus illum qui erant ex circumcisione,* **3***dicentes: Quare introisti ad viros præputium habentes, et manducasti cum illis?* **4***Incipiens autem Petrus exponebat illis ordinem, dicens:* **5***Ego eram in civitate Joppe orans, et vidi in excessu mentis visionem, descendens vas quoddam velut linteum magnum quatuor initiis summitti de cælo, et venit usque ad me.* **6***In quod intuens considerabam, et vidi quadrupedia terræ, et bestias, et reptilia, et volatilia cæli.* **7***Audivi autem et vocem dicentem mihi: Surge, Petre: occide, et manduca.* **8***Dixi autem: Nequaquam Domine: quia commune aut immundum numquam introivit in os meum.* **9***Respondit autem vox secundo de cælo: Quæ Deus mundavit, tu ne commune dixeris.* **10***Hoc autem factum est per ter: et recepta sunt omnia rursum in cælum.* **11***Et ecce viri tres confestim astiterunt in domo in qua eram, missi a Cæsarea ad me.* **12***Dixit autem Spiritus mihi ut irem cum illis, nihil hæsitans. Venerunt autem mecum et sex fratres isti, et ingressi sumus in domum viri.* **13***Narravit autem nobis quomodo vidisset angelum in domo sua, stantem et dicentem sibi: Mitte in Joppen, et accersi Simonem qui cognominatur Petrus,* **14***qui loquetur tibi verba in quibus salvus eris tu, et universa domus tua.* **15***Cum autem cœpissem loqui, cecidit Spiritus Sanctus super eos, sicut et in nos in initio.* **16***Recordatus sum autem verbi Domini, sicut dicebat: Joannes quidem baptizavit aqua, vos autem baptizabimini Spiritu Sancto.* **17***Si ergo eamdem gratiam dedit illis Deus, sicut et nobis qui credidimus in Dominum Jesum Christum: ego quis eram, qui possem prohibere Deum?* **18***His auditis, tacuerunt: et glorificaverunt Deum, dicentes: Ergo et gentibus pœnitentiam dedit Deus ad vitam.*

**19***Et illi quidem qui dispersi fuerant a tribulatione quæ facta fuerat sub Stephano, perambulaverunt usque Phœnicen, et Cyprum, et Antiochiam, nemini loquentes verbum, nisi solis Judæis.* **20***Erant autem quidam ex eis viri Cyprii et Cyrenæi, qui cum introissent Antiochiam, loquebantur et ad Græcos, annuntiantes Dominum Jesum.* **21***Et erat manus Domini cum eis: multusque numerus credentium conversus est ad Dominum.* **22***Pervenit autem sermo ad aures ecclesiæ quæ erat Jerosolymis super istis: et miserunt Barnabam usque ad Antiochiam.* **23***Qui cum pervenisset, et vidisset gratiam Dei, gavisus est: et hortabatur omnes in proposito cordis permanere in Domino:* **24***quia erat vir bonus, et plenus Spiritu Sancto, et fide. Et apposita est multa turba Domino.*

**25***Profectus est autem Barnabas Tarsum, ut quæreret Saulum: quem cum invenisset, perduxit Antiochiam.* **26***Et annum totum conversati sunt ibi in ecclesia: et docuerunt turbam multam, ita ut cognominarentur primum Antiochiæ discipuli, christiani.* **27***In his autem diebus supervenerunt ab Jerosolymis prophetæ Antiochiam:* **28***et surgens unus ex eis nomine Agabus, significabat per spiritum famem magnam futuram in universo orbe terrarum, quæ facta est sub Claudio.* **29***Discipuli autem, prout quis habebat, proposuerunt singuli in ministerium mittere habitantibus in Judæa fratribus:* **30***quod et fecerunt, mittentes ad seniores per manus Barnabæ et Sauli.*

***Actus Apostolorum XII***

**1***Eodem autem tempore misit Herodes rex manus, ut affligeret quosdam de ecclesia.* **2***Occidit autem Jacobum fratrem Joannis gladio.* **3***Videns autem quia placeret Judæis, apposuit ut apprehenderet et Petrum. Erant autem dies Azymorum.* **4***Quem cum apprehendisset, misit in carcerem, tradens quatuor quaternionibus militum custodiendum, volens post Pascha producere eum populo.* **5***Et Petrus quidem servabatur in carcere. Oratio autem fiebant sine intermissione ab ecclesia ad Deum pro eo.*

**6***Cum autem producturus eum esset Herodes, in ipsa nocte erat Petrus dormiens inter duos milites, vinctus catenis duabus: et custodes ante ostium custodiebant carcerem.* **7***Et ecce angelus Domini astitit, et lumen refulsit in habitaculo: percussoque latere Petri, excitavit eum, dicens: Surge velociter. Et ceciderunt catenæ de manibus ejus.* **8***Dixit autem angelus ad eum: Præcingere, et calcea te caligas tuas. Et fecit sic. Et dixit illi: Circumda tibi vestimentum tuum, et sequere me.* **9***Et exiens sequebatur eum, et nesciebat quia verum est, quod fiebat per angelum: existimabat autem se visum videre.* **10***Transeuntes autem primam et secundam custodiam, venerunt ad portam ferream, quæ ducit ad civitatem: quæ ultro aperta est eis. Et exeuntes processerunt vicum unum: et continuo discessit angelus ab eo.*

**11***Et Petrus ad se reversus, dixit: Nunc scio vere quia misit Dominus angelum suum, et eripuit me de manu Herodis, et de omni exspectatione plebis Judæorum.* **12***Consideransque venit ad domum Mariæ matris Joannis, qui cognominatus est Marcus, ubi erant multi congregati, et orantes.* **13***Pulsante autem eo ostium januæ, processit puella ad audiendum, nomine Rhode.* **14***Et ut cognovit vocem Petri, præ gaudio non aperuit januam, sed intro currens nuntiavit stare Petrum ante januam.* **15***At illi dixerunt ad eam: Insanis. Illa autem affirmabat sic se habere. Illi autem dicebant: Angelus ejus est.* **16***Petrus autem perseverabat pulsans. Cum autem aperuissent, viderunt eum, et obstupuerunt.* **17***Annuens autem eis manu ut tacerent, narravit quomodo Dominus eduxisset eum de carcere, dixitque: Nuntiate Jacobo et fratribus hæc. Et egressus abiit in alium locum.*

**18***Facta autem die, erat non parva turbatio inter milites, quidnam factum esset de Petro.* **19***Herodes autem cum requisisset eum et non invenisset, inquisitione facta de custodibus, jussit eos duci: descendensque a Judæa in Cæsaream, ibi commoratus est.* **20***Erat autem iratus Tyriis et Sidonis. At illi unanimes venerunt ad eum, et persuaso Blasto, qui erat super cubiculum regis, postulabant pacem, eo quod alerentur regiones eorum ab illo.* **21***Statuto autem die Herodes vestitus veste regia sedit pro tribunali, et concionabatur ad eos.* **22***Populus autem acclamabat: Dei voces, et non hominis.* **23***Confestim autem percussit eum angelus Domini, eo quod non dedisset honorem Deo: et consumptus a vermibus, expiravit.* **24***Verbum autem Domini crescebat, et multiplicabatur.* **25***Barnabas autem et Saulus reversi sunt ab Jerosolymis expleto ministerio assumpto Joanne, qui cognominatus est Marcus.*

***Actus Apostolorum XIII***

**1***Erant autem in ecclesia quæ erat Antiochiæ, prophetæ et doctores, in quibus Barnabas, et Simon qui vocabatur Niger, et Lucius Cyrenensis, et Manahen, qui erat Herodis Tetrarchæ collactaneus, et Saulus.* **2***Ministrantibus autem illis Domino, et jejunantibus, dixit illis Spiritus Sanctus: Segregate mihi Saulum et Barnabam in opus ad quod assumpsi eos.* **3***Tunc jejunantes et orantes, imponentesque eis manus, dimiserunt illos.*

**4***Et ipsi quidem missi a Spiritu Sancto abierunt Seleuciam: et inde navigaverunt Cyprum.* **5***Et cum venissent Salaminam, prædicabant verbum Dei in synagogis Judæorum. Habebant autem et Joannem in ministerio.* **6***Et cum perambulassent universam insulam usque Paphum, invenerunt quemdam virum magum pseudoprophetam, Judæum, cui nomen erat Barjesu,* **7***qui erat cum proconsule Sergio Paulo viro prudente. Hic, accersitis Barnaba et Saulo, desiderabat audire verbum Dei.* **8***Resistebat autem illis Elymas magus (sic enim interpretatur nomen ejus), quærens avertere proconsulem a fide.* **9***Saulus autem, qui et Paulus, repletus Spiritu Sancto, intuens in eum,* **10***dixit: O plene omni dolo et omni fallacia, fili diaboli, inimice omnis justitiæ, non desinis subvertere vias Domini rectas.* **11***Et nunc ecce manus Domini super te, et eris cæcus, non videns solem usque ad tempus. Et confestim cecidit in eum caligo et tenebræ: et circuiens quærebat qui ei manum daret.* **12***Tunc proconsul cum vidisset factum, credidit admirans super doctrina Domini.*

**13***Et cum a Papho navigassent Paulus et qui cum eo erant, venerunt Pergen Pamphyliæ. Joannes autem discedens ab eis, reversus est Jerosolymam.* **14***Illi vero pertranseuntes Pergen, venerunt Antiochiam Pisidiæ: et ingressi synagogam die sabbatorum, sederunt.* **15***Post lectionem autem legis et prophetarum, miserunt principes synagogæ ad eos, dicentes: Viri fratres, si quis est in vobis sermo exhortationis ad plebem, dicite.*

**16***Surgens autem Paulus, et manu silentium indicens, ait: Viri Israëlitæ, et qui timetis Deum, audite:* **17***Deus plebis Israël elegit patres nostros, et plebem exaltavit cum essent incolæ in terra Ægypti, et in brachio excelso eduxit eos ex ea,* **18***et per quadraginta annorum tempus mores eorum sustinuit in deserto.* **19***Et destruens gentes septem in terra Chanaan, sorte distribuit eis terram eorum,* **20***quasi post quadringentos et quinquaginta annos: et post hæc dedit judices, usque ad Samuel prophetam.* **21***Et exinde postulaverunt regem: et dedit illis Deus Saul filium Cis, virum de tribu Benjamin, annis quadraginta:* **22***et amoto illo, suscitavit illis David regem: cui testimonium perhibens, dixit: Inveni David filium Jesse, virum secundum cor meum, qui faciet omnes voluntates meas.* **23***Hujus Deus ex semine secundum promissionem eduxit Israël salvatorem Jesum,* **24***prædicante Joanne ante faciem adventus ejus baptismum pœnitentiæ omni populo Israël.* **25***Cum impleret autem Joannes cursum suum, dicebat: Quem me arbitramini esse, non sum ego: sed ecce venit post me, cujus non sum dignus calceamenta pedum solvere.* **26***Viri fratres, filii generis Abraham, et qui in vobis timent Deum, vobis verbum salutis hujus missum est.* **27***Qui enim habitabant Jerusalem, et principes ejus hunc ignorantes, et voces prophetarum quæ per omne sabbatum leguntur, judicantes impleverunt,* **28***et nullam causam mortis invenientes in eo, petierunt a Pilato ut interficerent eum.* **29***Cumque consummassent omnia quæ de eo scripta erant, deponentes eum de ligno, posuerunt eum in monumento.* **30***Deus vero suscitavit eum a mortuis tertia die: qui visus est per dies multos his* **31***qui simul ascenderant cum eo de Galilæa in Jerusalem: qui usque nunc sunt testes ejus ad plebem.* **32***Et nos vobis annuntiamus eam, quæ ad patres nostros repromissio facta est:* **33***quoniam hanc Deus adimplevit filiis nostris resuscitans Jesum, sicut et in psalmo secundo scriptum est: Filius meus es tu, ego hodie genui te.* **34***Quod autem suscitavit eum a mortuis, amplius jam non reversurum in corruptionem, ita dixit: Quia dabo vobis sancta David fidelia.* **35***Ideoque et alias dicit: Non dabis sanctum tuum videre corruptionem.* **36***David enim in sua generatione cum administrasset, voluntati Dei dormivit: et appositus est ad patres suos, et vidit corruptionem.* **37***Quem vero Deus suscitavit a mortuis, non vidit corruptionem.* **38***Notum igitur sit vobis, viri fratres, quia per hunc vobis remissio peccatorum annuntiatur, et ab omnibus quibus non potuistis in lege Moysi justificari,* **39***in hoc omnis qui credit, justificatur.* **40***Videte ergo ne superveniat vobis quod dictum est in prophetis:*

**41***Videte contemptores, et admiramini, et disperdimini:  
quia opus operor ego in diebus vestris,  
opus quod non credetis, si quis enarraverit vobis*

**42***Exeuntibus autem illis rogabant ut sequenti sabbato loquerentur sibi verba hæc.* **43***Cumque dimissa esset synagoga, secuti sunt multi Judæorum, et colentium advenarum, Paulum et Barnabam: qui loquentes suadebant eis ut permanerent in gratia Dei.*

**44***Sequenti vero sabbato pene universa civitas convenit audire verbum Dei.* **45***Videntes autem turbas Judæi, repleti sunt zelo, et contradicebant his quæ a Paulo dicebantur, blasphemantes.* **46***Tunc constanter Paulus et Barnabas dixerunt: Vobis oportebat primum loqui verbum Dei: sed quoniam repellitis illud, et indignos vos judicatis æternæ vitæ, ecce convertimur ad gentes.* **47***Sic enim præcepit nobis Dominus: Posui te in lucem gentium, ut sis in salutem usque ad extremum terræ.* **48***Audientes autem gentes, gavisæ sunt, et glorificabant verbum Domini: et crediderunt quotquot erant præordinati ad vitam æternam.* **49***Disseminabatur autem verbum Domini per universam regionem.* **50***Judæi autem concitaverunt mulieres religiosas et honestas, et primos civitatis, et excitaverunt persecutionem in Paulum et Barnabam: et ejecerunt eos de finibus suis.* **51***At illi excusso pulvere pedum in eos, venerunt Iconium.* **52***Discipuli quoque replebantur gaudio, et Spiritu Sancto.*

***Actus Apostolorum XIV***

**1***Factum est autem Iconii, ut simul introirent in synagogam Judæorum, et loquerentur, ita ut crederet Judæorum et Græcorum copiosa multitudo.* **2***Qui vero increduli fuerunt Judæi, suscitaverunt et ad iracundiam concitaverunt animas gentium adversus fratres.* **3***Multo igitur tempore demorati sunt, fiducialiter agentes in Domino, testimonium perhibente verbo gratiæ suæ, dante signa et prodigia fieri per manus eorum.* **4***Divisa est autem multitudo civitatis: et quidam quidem erant cum Judæis, quidam vero cum Apostolis.*

**5***Cum autem factus esset impetus gentilium et Judæorum cum principibus suis, ut contumeliis afficerent, et lapidarent eos,* **6***intelligentes confugerunt ad civitates Lycaoniæ Lystram et Derben, et universam in circuitu regionem, et ibi evangelizantes erant.* **7***Et quidam vir Lystris infirmus pedibus sedebat, claudus ex utero matris suæ, qui numquam ambulaverat.* **8***Hic audivit Paulum loquentem. Qui intuitus eum, et videns quia fidem haberet ut salvus fieret,* **9***dixit magna voce: Surge super pedes tuos rectus. Et exilivit, et ambulabat.* **10***Turbæ autem cum vidissent quod fecerat Paulus, levaverunt vocem suam lycaonice, dicentes: Dii similes facti hominibus descenderunt ad nos.* **11***Et vocabant Barnabam Jovem, Paulum vero Mercurium: quoniam ipse erat dux verbi.* **12***Sacerdos quoque Jovis, qui erat ante civitatem, tauros et coronas ante januas afferens, cum populis volebat sacrificare.* **13***Quod ubi audierunt Apostoli, Barnabas et Paulus, conscissis tunicis suis exilierunt in turbas, clamantes* **14***et dicentes: Viri, quid hæc facitis? et nos mortales sumus, similes vobis homines, annuntiantes vobis ab his vanis converti ad Deum vivum, qui fecit cælum, et terram, et mare, et omnia quæ in eis sunt:* **15***qui in præteritis generationibus dimisit omnes gentes ingredi vias suas.* **16***Et quidem non sine testimonio semetipsum reliquit benefaciens de cælo, dans pluvias et tempora fructifera, implens cibo et lætitia corda nostra.* **17***Et hæc dicentes, vix sedaverunt turbas ne sibi immolarent.* **18***Supervenerunt autem quidam ab Antiochia et Iconio Judæi: et persuasis turbis, lapidantesque Paulum, traxerunt extra civitatem, existimantes eum mortuum esse.* **19***Circumdantibus autem eum discipulis, surgens intravit civitatem, et postera die profectus est cum Barnaba in Derben.*

**20***Cumque evangelizassent civitati illi, et docuissent multos, reversi sunt Lystram, et Iconium, et Antiochiam,* **21***confirmantes animas discipulorum, exhortantesque ut permanerent in fide: et quoniam per multas tribulationes oportet nos intrare in regnum Dei.* **22***Et cum constituissent illis per singulas ecclesias presbyteros, et orassent cum jejunationibus, commendaverunt eos Domino, in quem crediderunt.* **23***Transeuntesque Pisidiam, venerunt in Pamphyliam,* **24***et loquentes verbum Domini in Perge, descenderunt in Attaliam:* **25***et inde navigaverunt Antiochiam, unde erant traditi gratiæ Dei in opus quod compleverunt.* **26***Cum autem venissent, et congregassent ecclesiam, retulerunt quanta fecisset Deus cum illis, et quia aperuisset gentibus ostium fidei.* **27***Morati sunt autem tempus non modicum cum discipulis.*

***Actus Apostolorum XV***

**1***Et quidam descendentes de Judæa docebant fratres: Quia nisi circumcidamini secundum morem Moysi, non potestis salvari.* **2***Facta ergo seditione non minima Paulo et Barnabæ adversus illos, statuerunt ut ascenderent Paulus et Barnabas, et quidam alii ex aliis ad Apostolos et presbyteros in Jerusalem super hac quæstione.* **3***Illi ergo deducti ab ecclesia pertransibant Phœnicen et Samariam, narrantes conversionem gentium: et faciebant gaudium magnum omnibus fratribus.* **4***Cum autem venissent Jerosolymam, suscepti sunt ab ecclesia, et ab Apostolis et senioribus, annuntiantes quanta Deus fecisset cum illis.* **5***Surrexerunt autem quidam de hæresi pharisæorum, qui crediderunt, dicentes quia oportet circumcidi eos, præcipere quoque servare legem Moysi.* **6***Conveneruntque Apostoli et seniores videre de verbo hoc.* **7***Cum autem magna conquisitio fieret, surgens Petrus dixit ad eos: Viri fratres, vos scitis quoniam ab antiquis diebus Deus in nobis elegit, per os meum audire gentes verbum Evangelii et credere.* **8***Et qui novit corda Deus, testimonium perhibuit, dans illis Spiritum Sanctum, sicut et nobis,* **9***et nihil discrevit inter nos et illos, fide purificans corda eorum.* **10***Nunc ergo quid tentatis Deum, imponere jugum super cervices discipulorum quod neque patres nostri, neque nos portare potuimus?* **11***sed per gratiam Domini Jesu Christi credimus salvari, quemadmodum et illi.* **12***Tacuit autem omnis multitudo: et audiebant Barnabam et Paulum narrantes quanta Deus fecisset signa et prodigia per eos.*

**13***Et postquam tacuerunt, respondit Jacobus, dicens: Viri fratres, audite me.* **14***Simon narravit quemadmodum primum Deus visitavit sumere ex gentibus populum nomini suo.* **15***Et huic concordant verba prophetarum: sicut scriptum est:*

**16***Post hæc revertar,  
et reædificabo tabernaculum David quod decidit:  
et diruta ejus reædificabo,  
et erigam illud:*

**17***ut requirant ceteri hominum Dominum,  
et omnes gentes super quas invocatum est nomen meum,  
dicit Dominus faciens hæc.*

**18***Notum a sæculo est Domino opus suum.*

**19***Propter quod ego judico non inquietari eos qui ex gentibus convertuntur ad Deum,* **20***sed scribere ad eos ut abstineant se a contaminationibus simulacrorum, et fornicatione, et suffocatis, et sanguine.* **21***Moyses enim a temporibus antiquis habet in singulis civitatibus qui eum prædicent in synagogis, ubi per omne sabbatum legitur.*

**22***Tunc placuit Apostolis et senioribus cum omni ecclesia eligere viros ex eis, et mittere Antiochiam cum Paulo et Barnaba: Judam, qui cognominabatur Barsabas, et Silam, viros primos in fratribus:* **23***scribentes per manus eorum: Apostoli et seniores fratres, his qui sunt Antiochiæ, et Syriæ, et Ciliciæ, fratribus ex gentibus, salutem.* **24***Quoniam audivimus quia quidam ex nobis exeuntes, turbaverunt vos verbis, evertentes animas vestras, quibus non mandavimus,* **25***placuit nobis collectis in unum eligere viros, et mittere ad vos cum carissimis nostris Barnaba et Paulo,* **26***hominibus qui tradiderunt animas suas pro nomine Domini nostri Jesu Christi.* **27***Misimus ergo Judam et Silam, qui et ipsi vobis verbis referent eadem.* **28***Visum est enim Spiritui Sancto et nobis nihil ultra imponere vobis oneris quam hæc necessaria:* **29***ut abstineatis vos ab immolatis simulacrorum, et sanguine, et suffocato, et fornicatione: a quibus custodientes vos, bene agetis. Valete.* **30***Illi ergo dimissi, descenderunt Antiochiam: et congregata multitudine tradiderunt epistolam.* **31***Quam cum legissent, gavisi sunt super consolatione.* **32***Judas autem et Silas, et ipsi cum essent prophetæ, verbo plurimo consolati sunt fratres, et confirmaverunt.* **33***Facto autem ibi aliquanto tempore, dimissi sunt cum pace a fratribus ad eos qui miserant illos.* **34***Visum est autem Silæ ibi remanere: Judas autem solus abiit Jerusalem.*

**35***Paulus autem et Barnabas demorabantur Antiochiæ, docentes et evangelizantes cum aliis pluribus verbum Domini.* **36***Post aliquot autem dies, dixit ad Barnabam Paulus: Revertentes visitemus fratres per universas civitates in quibus prædicavimus verbum Domini, quomodo se habeant.* **37***Barnabas autem volebat secum assumere et Joannem, qui cognominabatur Marcus.* **38***Paulus autem rogabat eum (ut qui discessisset ab eis de Pamphylia, et non isset cum eis in opus) non debere recipi.* **39***Facta est autem dissensio, ita ut discederent ab invicem, et Barnabas quidem, assumpto Marco, navigaret Cyprum.*

**40***Paulus vero, electo Sila, profectus est, traditus gratiæ Dei a fratribus.* **41***Perambulabat autem Syriam et Ciliciam, confirmans ecclesias: præcipiens custodire præcepta Apostolorum et seniorum.*

***Actus Apostolorum XVI***

**1***Pervenit autem Derben et Lystram. Et ecce discipulus quidam erat ibi nomine Timotheus, filius mulieris Judææ fidelis, patre gentili.* **2***Huic testimonium bonum reddebant qui in Lystris erant et Iconio fratres.* **3***Hunc voluit Paulus secum proficisci: et assumens circumcidit eum propter Judæos qui erant in illis locis. Sciebant enim omnes quod pater ejus erat gentilis.* **4***Cum autem pertransirent civitates, tradebant eis custodiri dogmata quæ erant decreta ab Apostolis et senioribus qui erant Jerosolymis.* **5***Et ecclesiæ quidem confirmabantur fide, et abundabunt numero quotidie.* **6***Transeuntes autem Phrygiam et Galatiæ regionem, vetati sunt a Spiritu Sancto loqui verbum Dei in Asia.* **7***Cum venissent autem in Mysiam, tentabant ire in Bithyniam: et non permisit eos Spiritus Jesu.* **8***Cum autem pertransissent Mysiam, descenderunt Troadem:* **9***et visio per noctem Paulo ostensa est: vir Macedo quidam erat stans et deprecans eum, et dicens: Transiens in Macedoniam, adjuva nos.*

**10***Ut autem visum vidit, statim quæsivimus proficisci in Macedoniam, certi facti quod vocasset nos Deus evangelizare eis.* **11***Navigantes autem a Troade, recto cursu venimus Samothraciam, et sequenti die Neapolim:* **12***et inde Philippos, quæ est prima partis Macedoniæ civitas, colonia. Eramus autem in hac urbe diebus aliquot, conferentes.* **13***Die autem sabbatorum egressi sumus foras portam juxta flumen, ubi videbatur oratio esse: et sedentes loquebamur mulieribus quæ convenerant.* **14***Et quædam mulier nomine Lydia, purpuraria civitatis Thyatirenorum, colens Deum, audivit: cujus Dominus aperuit cor intendere his quæ dicebantur a Paulo.* **15***Cum autem baptizata esset, et domus ejus, deprecata est, dicens: Si judicastis me fidelem Domino esse, introite in domum meam, et manete. Et coëgit nos.* **16***Factum est autem euntibus nobis ad orationem, puellam quamdam habentem spiritum pythonem obviare nobis, quæ quæstum magnum præstabat dominis suis divinando.* **17***Hæc subsecuta Paulum et nos, clamabat dicens: Isti homines servi Dei excelsi sunt, qui annuntiant vobis viam salutis.* **18***Hoc autem faciebat multis diebus. Dolens autem Paulus, et conversus, spiritui dixit: Præcipio tibi in nomine Jesu Christi exire ab ea. Et exiit eadem hora.* **19***Videntes autem domini ejus quia exivit spes quæstus eorum, apprehendentes Paulum et Silam, perduxerunt in forum ad principes:* **20***et offerentes eos magistratibus, dixerunt: Hi homines conturbant civitatem nostram, cum sint Judæi:* **21***et annuntiant morem quem non licet nobis suscipere neque facere, cum simus Romani.*

**22***Et cucurrit plebs adversus eos: et magistratus, scissis tunicis eorum, jusserunt eos virgis cædi.* **23***Et cum multas plagas eis imposuissent, miserunt eos in carcerem, præcipientes custodi ut diligenter custodiret eos.* **24***Qui cum tale præceptum accepisset, misit eos in interiorem carcerem, et pedes eorum strinxit ligno.* **25***Media autem nocte Paulus et Silas orantes, laudabant Deum: et audiebant eos qui in custodia erant.* **26***Subito vero terræmotus factus est magnus, ita ut moverentur fundamenta carceris. Et statim aperta sunt omnia ostia: et universorum vincula soluta sunt.* **27***Expergefactus autem custos carceris, et videns januas apertas carceris, evaginato gladio volebat se interficere, æstimans fugisse vinctos.* **28***Clamavit autem Paulus voce magna, dicens: Nihil tibi mali feceris: universi enim hic sumus.* **29***Petitoque lumine, introgressus est: et tremefactus procidit Paulo et Silæ ad pedes:* **30***et producens eos foras, ait: Domini, quid me oportet facere, ut salvus fiam?* **31***At illi dixerunt: Crede in Dominum Jesum, et salvus eris tu, et domus tua.* **32***Et locuti sunt ei verbum Domini cum omnibus qui erant in domo ejus.* **33***Et tollens eos in illa hora noctis, lavit plagas eorum: et baptizatus est ipse, et omnis domus ejus continuo.* **34***Cumque perduxisset eos in domum suam, apposuit eis mensam, et lætatus est cum omni domo sua credens Deo.*

**35***Et cum dies factus esset, miserunt magistratus lictores, dicentes: Dimitte homines illos.* **36***Nuntiavit autem custos carceris verba hæc Paulo: Quia miserunt magistratus ut dimittamini: nunc igitur exeuntes, ite in pace.* **37***Paulus autem dixit eis: Cæsos nos publice, indemnatos homines Romanos, miserunt in carcerem: et nunc occulte nos ejiciunt? Non ita: sed veniant,* **38***et ipsi nos ejiciant. Nuntiaverunt autem magistratibus lictores verba hæc. Timueruntque audito quod Romani essent:* **39***et venientes deprecati sunt eos, et educentes rogabant ut egrederentur de urbe.* **40***Exeuntes autem de carcere, introierunt ad Lydiam: et visis fratribus consolati sunt eos, et profecti sunt.*

***Actus Apostolorum XVII***

**1***Cum autem perambulassent Amphipolim et Apolloniam, venerunt Thessalonicam, ubi erat synagoga Judæorum.* **2***Secundum consuetudinem autem Paulus introivit ad eos, et per sabbata tria disserebat eis de Scripturis,* **3***adaperiens et insinuans quia Christum oportuit pati, et resurgere a mortuis: et quia hic est Jesus Christus, quem ego annuntio vobis.* **4***Et quidam ex eis crediderunt et adjuncti sunt Paulo et Silæ: et de colentibus gentilibusque multitudo magna, et mulieres nobiles non paucæ.* **5***Zelantes autem Judæi, assumentesque de vulgo viros quosdam malos, et turba facta, concitaverunt civitatem: et assistentes domui Jasonis quærebant eos producere in populum.* **6***Et cum non invenissent eos, trahebant Jasonem et quosdam fratres ad principes civitatis, clamantes: Quoniam hi qui urbem concitant, et huc venerunt,* **7***quos suscepit Jason, et hi omnes contra decreta Cæsaris faciunt, regem alium dicentes esse, Jesum.* **8***Concitaverunt autem plebem et principes civitatis audientes hæc.* **9***Et accepta satisfactione a Jasone et a ceteris, dimiserunt eos.*

**10***Fratres vero confestim per noctem dimiserunt Paulum et Silam in Berœam. Qui cum venissent, in synagogam Judæorum introierunt.* **11***Hi autem erant nobiliores eorum qui sunt Thessalonicæ, qui susceperunt verbum cum omni aviditate, quotidie scrutantes Scripturas, si hæc ita se haberent.* **12***Et multi quidem crediderunt ex eis, et mulierum gentilium honestarum, et viri non pauci.* **13***Cum autem cognovissent in Thessalonica Judæi quia et Berœæ prædicatum est a Paulo verbum Dei, venerunt et illuc commoventes, et turbantes multitudinem.* **14***Statimque tunc Paulum dimiserunt fratres, ut iret usque ad mare: Silas autem et Timotheus remanserunt ibi.*

**15***Qui autem deducebant Paulum, perduxerunt eum usque Athenas, et accepto mandato ab eo ad Silam et Timotheum ut quam celeriter venirent ad illum, profecti sunt.* **16***Paulus autem cum Athenis eos exspectaret, incitabatur spiritus ejus in ipso, videns idololatriæ deditam civitatem.* **17***Disputabat igitur in synagoga cum Judæis et colentibus, et in foro, per omnes dies ad eos qui aderant.* **18***Quidam autem epicurei et stoici philosophi disserebant cum eo, et quidam dicebant: Quid vult seminiverbius hic dicere? Alii vero: Novorum dæmoniorum videtur annuntiator esse: quia Jesum et resurrectionem annuntiabat eis.*

**19***Et apprehensum eum ad Areopagum duxerunt, dicentes: Possumus scire quæ est hæc nova, quæ a te dicitur, doctrina?* **20***nova enim quædam infers auribus nostris: volumus ergo scire quidnam velint hæc esse.* **21***(Athenienses autem omnes, et advenæ hospites, ad nihil aliud vacabant nisi aut dicere aut audire aliquid novi.)* **22***Stans autem Paulus in medio Areopagi, ait: Viri Athenienses, per omnia quasi superstitiosiores vos video.* **23***Præteriens enim, et videns simulacra vestra, inveni et aram in qua scriptum erat: Ignoto Deo. Quod ergo ignorantes colitis, hoc ego annuntio vobis.* **24***Deus, qui fecit mundum, et omnia quæ in eo sunt, hic cæli et terræ cum sit Dominus, non in manufactis templis habitat,* **25***nec manibus humanis colitur indigens aliquo, cum ipse det omnibus vitam, et inspirationem, et omnia:* **26***fecitque ex uno omne genus hominum inhabitare super universam faciem terræ, definiens statuta tempora, et terminos habitationis eorum,* **27***quærere Deum si forte attrectent eum, aut inveniant, quamvis non longe sit ab unoquoque nostrum.* **28***In ipso enim vivimus, et movemur, et sumus: sicut et quidam vestrorum poëtarum dixerunt: Ipsius enim et genus sumus.* **29***Genus ergo cum simus Dei, non debemus æstimare auro, aut argento, aut lapidi, sculpturæ artis, et cogitationis hominis, divinum esse simile.* **30***Et tempora quidem hujus ignorantiæ despiciens Deus, nunc annuntiat hominibus ut omnes ubique pœnitentiam agant,* **31***eo quod statuit diem in quo judicaturus est orbem in æquitate, in viro in quo statuit, fidem præbens omnibus, suscitans eum a mortuis.* **32***Cum audissent autem resurrectionem mortuorum, quidam quidem irridebant, quidam vero dixerunt: Audiemus te de hoc iterum.* **33***Sic Paulus exivit de medio eorum.* **34***Quidam vero viri adhærentes ei, crediderunt: in quibus et Dionysius Areopagita, et mulier nomine Damaris, et alii cum eis.*

***Actus Apostolorum XVIII***

**1***Post hæc egressus ab Athenis, venit Corinthum:* **2***et inveniens quemdam Judæum nomine Aquilam, Ponticum genere, qui nuper venerat ab Italia, et Priscillam uxorem ejus (eo quod præcepisset Claudius discedere omnes Judæos a Roma), accessit ad eos.* **3***Et quia ejusdem erat artis, manebat apud eos, et operabatur. (Erant autem scenofactoriæ artis.)* **4***Et disputabat in synagoga per omne sabbatum, interponens nomen Domini Jesu: suadebatque Judæis et Græcis.* **5***Cum venissent autem de Macedonia Silas et Timotheus, instabat verbo Paulus, testificans Judæis esse Christum Jesum.* **6***Contradicentibus autem eis, et blasphemantibus, excutiens vestimenta sua, dixit ad eos: Sanguis vester super caput vestrum: mundus ego: ex hoc ad gentes vadam.* **7***Et migrans inde, intravit in domum cujusdam, nomine Titi Justi, colentis Deum, cujus domus erat conjuncta synagogæ.* **8***Crispus autem archisynagogus credidit Domino cum omni domo sua: et multi Corinthiorum audientes credebant, et baptizabantur.* **9***Dixit autem Dominus nocte per visionem Paulo: Noli timere, sed loquere, et ne taceas:* **10***propter quod ego sum tecum, et nemo apponetur tibi ut noceat te: quoniam populus est mihi multus in hac civitate.* **11***Sedit autem ibi annum et sex menses, docens apud eos verbum Dei.*

**12***Gallione autem proconsule Achaiæ, insurrexerunt uno animo Judæi in Paulum, et adduxerunt eum ad tribunal,* **13***dicentes: Quia contra legem hic persuadet hominibus colere Deum.* **14***Incipiente autem Paulo aperire os, dixit Gallio ad Judæos: Si quidem esset iniquum aliquid aut facinus pessimum, o viri Judæi, recte vos sustinerem.* **15***Si vero quæstiones sunt de verbo, et nominibus, et lege vestra, vos ipsi videritis: judex ego horum nolo esse.* **16***Et minavit eos a tribunali.* **17***Apprehendentes autem omnes Sosthenem principem synagogæ, percutiebant eum ante tribunal: et nihil eorum Gallioni curæ erat.*

**18***Paulus vero cum adhuc sustinuisset dies multos fratribus valefaciens, navigavit in Syriam (et cum eo Priscilla et Aquila), qui sibi totonderat in Cenchris caput: habebat enim votum.* **19***Devenitque Ephesum, et illos ibi reliquit. Ipse vero ingressus synagogam, disputabat cum Judæis.* **20***Rogantibus autem eis ut ampliori tempore maneret, non consensit,* **21***sed valefaciens, et dicens: Iterum revertar ad vos, Deo volente: profectus est ab Epheso.* **22***Et descendens Cæsaream, ascendit, et salutavit ecclesiam, et descendit Antiochiam.*

**23***Et facto ibi aliquanto tempore profectus est, perambulans ex ordine Galaticam regionem, et Phrygiam, confirmans omnes discipulos.* **24***Judæus autem quidam, Apollo nomine, Alexandrinus genere, vir eloquens, devenit Ephesum, potens in scripturis.* **25***Hic erat edoctus viam Domini: et fervens spiritu loquebatur, et docebat diligenter ea quæ sunt Jesu, sciens tantum baptisma Joannis.* **26***Hic ergo cœpit fiducialiter agere in synagoga. Quem cum audissent Priscilla et Aquila, assumpserunt eum, et diligentius exposuerunt ei viam Domini.* **27***Cum autem vellet ire Achaiam, exhortati fratres, scripserunt discipulis ut susciperent eum. Qui cum venisset, contulit multum his qui crediderant.* **28***Vehementer enim Judæos revincebat publice, ostendens per Scripturas esse Christum Jesum.*

***Actus Apostolorum XIX***

**1***Factum est autem cum Apollo esset Corinthi, ut Paulus peragratis superioribus partibus veniret Ephesum, et inveniret quosdam discipulos:* **2***dixitque ad eos: Si Spiritum Sanctum accepistis credentes? At illi dixerunt ad eum: Sed neque si Spiritus Sanctus est, audivimus.* **3***Ille vero ait: In quo ergo baptizati estis? Qui dixerunt: In Joannis baptismate.* **4***Dixit autem Paulus: Joannes baptizavit baptismo pœnitentiæ populum, dicens in eum qui venturus esset post ipsum ut crederent, hoc est, in Jesum.* **5***His auditis, baptizati sunt in nomine Domini Jesu.* **6***Et cum imposuisset illis manus Paulus, venit Spiritus Sanctus super eos, et loquebantur linguis, et prophetabant.* **7***Erant autem omnes viri fere duodecim.*

**8***Introgressus autem synagogam, cum fiducia loquebatur per tres menses, disputans et suadens de regno Dei.* **9***Cum autem quidam indurarentur, et non crederent, maledicentes viam Domini coram multitudine, discedens ab eis, segregavit discipulos, quotidie disputans in schola tyranni cujusdam.* **10***Hoc autem factum est per biennium, ita ut omnes qui habitabant in Asia audirent verbum Domini, Judæi atque gentiles.* **11***Virtutesque non quaslibet faciebat Deus per manum Pauli,* **12***ita ut etiam super languidos deferrentur a corpore ejus sudaria et semicinctia, et recedebant ab eis languores, et spiritus nequam egrediebantur.*

**13***Tentaverunt autem quidam et de circumeuntibus Judæis exorcistis invocare super eos qui habebant spiritus malos nomen Domini Jesu, dicentes: Adjuro vos per Jesum, quem Paulus prædicat.* **14***Erant autem quidam Judæi, Scevæ principis sacerdotum septem filii, qui hoc faciebant.* **15***Respondens autem spiritus nequam dixit eis: Jesum novi, et Paulum scio: vos autem qui estis?* **16***Et insiliens in eos homo, in quo erat dæmonium pessimum, et dominatus amborum, invaluit contra eos, ita ut nudi et vulnerati effugerent de domo illa.* **17***Hoc autem notum factum est omnibus Judæis, atque gentilibus qui habitabant Ephesi: et cecidit timor super omnes illos, et magnificabatur nomen Domini Jesu.* **18***Multique credentium veniebant, confitentes et annuntiantes actus suos.* **19***Multi autem ex eis, qui fuerant curiosa sectati, contulerunt libros, et combusserunt coram omnibus: et computatis pretiis illorum, invenerunt pecuniam denariorum quinquaginta millium.* **20***Ita fortiter crescebat verbum Dei, et confirmabatur.*

**21***His autem expletis, proposuit Paulus in Spiritu, transita Macedonia et Achaia, ire Jerosolymam, dicens: Quoniam postquam fuero ibi, oportet me et Romam videre.* **22***Mittens autem in Macedoniam duos ex ministrantibus sibi, Timotheum et Erastum, ipse remansit ad tempus in Asia.* **23***Facta est autem illo tempore turbatio non minima de via Domini.* **24***Demetrius enim quidam nomine, argentarius, faciens ædes argenteas Dianæ, præstabat artificibus non modicum quæstum:* **25***quos convocans, et eos qui hujusmodi erant opifices, dixit: Viri, scitis quia de hoc artificio est nobis acquisitio:* **26***et videtis et auditis quia non solum Ephesi, sed pene totius Asiæ, Paulus hic suadens avertit multam turbam, dicens: Quoniam non sunt dii, qui manibus fiunt.* **27***Non solum autem hæc periclitabitur nobis pars in redargutionem venire, sed et magnæ Dianæ templum in nihilum reputabitur, sed et destrui incipiet majestas ejus, quam tota Asia et orbis colit.* **28***His auditis, repleti sunt ira, et exclamaverunt dicentes: Magna Diana Ephesiorum.* **29***Et impleta est civitas confusione, et impetum fecerunt uno animo in theatrum, rapto Gajo et Aristarcho Macedonibus, comitibus Pauli.* **30***Paulo autem volente intrare in populum, non permiserunt discipuli.* **31***Quidam autem et de Asiæ principibus, qui erant amici ejus, miserunt ad eum rogantes ne se daret in theatrum:* **32***alii autem aliud clamabant. Erat enim ecclesia confusa: et plures nesciebant qua ex causa convenissent.* **33***De turba autem detraxerunt Alexandrum, propellentibus eum Judæis. Alexander autem manu silentio postulato, volebat reddere rationem populo.* **34***Quem ut cognoverunt Judæum esse, vox facta una est omnium, quasi per horas duas clamantium: Magna Diana Ephesiorum.* **35***Et cum sedasset scriba turbas, dixit: Viri Ephesii, quis enim est hominum, qui nesciat Ephesiorum civitatem cultricem esse magnæ Dianæ, Jovisque prolis?* **36***Cum ergo his contradici non possit, oportet vos sedatos esse, et nihil temere agere.* **37***Adduxistis enim homines istos, neque sacrilegos, neque blasphemantes deam vestram.* **38***Quod si Demetrius et qui cum eo sunt artifices, habent adversus aliquem causam, conventus forenses aguntur, et proconsules sunt: accusent invicem.* **39***Si quid autem alterius rei quæritis, in legitima ecclesia poterit absolvi.* **40***Nam et periclitamur argui seditionis hodiernæ, cum nullus obnoxius sit de quo possimus reddere rationem concursus istius. Et cum hæc dixisset, dimisit ecclesiam.*

***Actus Apostolorum XX***

**1***Postquam autem cessavit tumultus, vocatis Paulus discipulis, et exhortatus eos, valedixit, et profectus est ut iret in Macedoniam.* **2***Cum autem perambulasset partes illas, et exhortatus eos fuisset multo sermone, venit ad Græciam:* **3***ubi cum fecisset menses tres, factæ sunt illi insidiæ a Judæis navigaturo in Syriam: habuitque consilium ut reverteretur per Macedoniam.* **4***Comitatus est autem eum Sopater Pyrrhi Berœensis, Thessalonicensium vero Aristarchus, et Secundus, et Gajus Derbeus, et Timotheus: Asiani vero Tychicus et Trophimus.*

**5***Hi cum præcessissent, sustinuerunt nos Troade:* **6***nos vero navigavimus post dies azymorum a Philippis, et venimus ad eos Troadem in diebus quinque, ubi demorati sumus diebus septem.* **7***Una autem sabbati cum convenissemus ad frangendum panem, Paulus disputabat cum eis profecturus in crastinum, protraxitque sermonem usque in mediam noctem.* **8***Erant autem lampades copiosæ in cœnaculo, ubi eramus congregati.* **9***Sedens autem quidam adolescens nomine Eutychus super fenestram, cum mergeretur somno gravi, disputante diu Paulo, ductus somno cecidit de tertio cœnaculo deorsum, et sublatus est mortuus.* **10***Ad quem cum descendisset Paulus, incubuit super eum: et complexus dixit: Nolite turbari, anima enim ipsius in ipso est.* **11***Ascendens autem, frangensque panem, et gustans, satisque allocutus usque in lucem, sic profectus est.* **12***Adduxerunt autem puerum viventem, et consolati sunt non minime.*

**13***Nos autem ascendentes navem, navigavimus in Asson, inde suscepturi Paulum: sic enim disposuerat ipse per terram iter facturus.* **14***Cum autem convenisset nos in Asson, assumpto eo, venimus Mitylenen.* **15***Et inde navigantes, sequenti die venimus contra Chium, et alia applicuimus Samum, et sequenti die venimus Miletum.* **16***Proposuerat enim Paulus transnavigare Ephesum, ne qua mora illi fieret in Asia. Festinabat enim, si possibile sibi esset, ut diem Pentecostes faceret Jerosolymis.*

**17***A Mileto autem mittens Ephesum, vocavit majores natu ecclesiæ.* **18***Qui cum venissent ad eum, et simul essent, dixit eis: Vos scitis a prima die qua ingressus sum in Asiam, qualiter vobiscum per omne tempus fuerim,* **19***serviens Domino cum omni humilitate, et lacrimis, et tentationibus, quæ mihi acciderunt ex insidiis Judæorum:* **20***quomodo nihil subtraxerim utilium, quominus annuntiarem vobis et docerem vos, publice et per domos,* **21***testificans Judæis atque gentilibus in Deum pœnitentiam, et fidem in Dominum nostrum Jesum Christum.* **22***Et nunc ecce alligatus ego spiritu, vado in Jerusalem: quæ in ea ventura sint mihi, ignorans:* **23***nisi quod Spiritus Sanctus per omnes civitates mihi protestatur, dicens quoniam vincula et tribulationes Jerosolymis me manent.* **24***Sed nihil horum vereor: nec facio animam meam pretiosiorem quam me, dummodo consummem cursum meum, et ministerium verbi quod accepi a Domino Jesu, testificari Evangelium gratiæ Dei.* **25***Et nunc ecce ego scio quia amplius non videbitis faciem meam vos omnes, per quos transivi prædicans regnum Dei.* **26***Quapropter contestor vos hodierna die, quia mundus sum a sanguine omnium.* **27***Non enim subterfugi, quominus annuntiarem omne consilium Dei vobis.* **28***Attendite vobis, et universo gregi, in quo vos Spiritus Sanctus posuit episcopos regere ecclesiam Dei, quam acquisivit sanguine suo.* **29***Ego scio quoniam intrabunt post discessionem meam lupi rapaces in vos, non parcentes gregi.* **30***Et ex vobisipsis exsurgent viri loquentes perversa, ut abducant discipulos post se.* **31***Propter quod vigilate, memoria retinentes quoniam per triennium nocte et die non cessavi, cum lacrimis monens unumquemque vestrum.* **32***Et nunc commendo vos Deo, et verbo gratiæ ipsius, qui potens est ædificare, et dare hæreditatem in sanctificatis omnibus.* **33***Argentum, et aurum, aut vestem nullius concupivi, sicut* **34***ipsi scitis: quoniam ad ea quæ mihi opus erant, et his qui mecum sunt, ministraverunt manus istæ.* **35***Omnia ostendi vobis, quoniam sic laborantes, oportet suscipere infirmos ac meminisse verbi Domini Jesu: quoniam ipse dixit: Beatius est magis dare, quam accipere.* **36***Et cum hæc dixisset, positis genibus suis oravit cum omnibus illis.* **37***Magnus autem fletus factus est omnium: et procumbentes super collum Pauli, osculabantur eum,* **38***dolentes maxime in verbo quod dixerat, quoniam amplius faciem ejus non essent visuri. Et deducebant eum ad navem.*

***Actus Apostolorum XXI***

**1***Cum autem factum esset ut navigaremus abstracti ab eis, recto cursu venimus Coum, et sequenti die Rhodum, et inde Pataram.* **2***Et cum invenissemus navem transfretantem in Phœnicen, ascendentes navigavimus.* **3***Cum apparuissemus autem Cypro, relinquentes eam ad sinistram, navigavimus in Syriam, et venimus Tyrum: ibi enim navis expositura erat onus.* **4***Inventis autem discipulis, mansimus ibi diebus septem: qui Paulo dicebant per Spiritum ne ascenderet Jerosolymam.* **5***Et expletis diebus, profecti ibamus, deducentibus nos omnibus cum uxoribus et filiis usque foras civitatem: et positis genibus in littore, oravimus.* **6***Et cum valefecissemus invicem, ascendimus navem: illi autem redierunt in sua.* **7***Nos vero navigatione expleta a Tyro descendimus Ptolemaidam: et salutatis fratribus, mansimus die una apud illos.* **8***Alia autem die profecti, venimus Cæsaream. Et intrantes domum Philippi evangelistæ, qui erat unus de septem, mansimus apud eum.* **9***Huic autem erant quatuor filiæ virgines prophetantes.*

**10***Et cum moraremur per dies aliquot, supervenit quidam a Judæa propheta, nomine Agabus.* **11***Is cum venisset ad nos, tulit zonam Pauli: et alligans sibi pedes et manus, dixit: Hæc dicit Spiritus Sanctus: Virum, cujus est zona hæc, sic alligabunt in Jerusalem Judæi, et tradent in manus gentium.* **12***Quod cum audissemus, rogabamus nos, et qui loci illius erant, ne ascenderet Jerosolymam.* **13***Tunc respondit Paulus, et dixit: Quid facitis flentes, et affligentes cor meum? Ego enim non solum alligari, sed et mori in Jerusalem paratus sum propter nomen Domini Jesu.* **14***Et cum ei suadere non possemus, quievimus, dicentes: Domini voluntas fiat.*

**15***Post dies autem istos, præparati ascendebamus in Jerusalem.* **16***Venerunt autem et ex discipulis a Cæsarea nobiscum, adducentes secum apud quem hospitaremur Mnasonem quemdam Cyprium, antiquum discipulum.* **17***Et cum venissemus Jerosolymam, libenter exceperunt nos fratres.*

**18***Sequenti autem die introibat Paulus nobiscum ad Jacobum, omnesque collecti sunt seniores.* **19***Quos cum salutasset, narrabat per singula quæ Deus fecisset in gentibus per ministerium ipsius.* **20***At illi cum audissent, magnificabant Deum, dixeruntque ei: Vides, frater, quot millia sunt in Judæis qui crediderunt, et omnes æmulatores sunt legis.* **21***Audierunt autem de te quia discessionem doceas a Moyse eorum qui per gentes sunt Judæorum, dicens non debere eos circumcidere filios suos, neque secundum consuetudinem ingredi.* **22***Quid ergo est? utique oportet convenire multitudinem: audient enim te supervenisse.* **23***Hoc ergo fac quod tibi dicimus. Sunt nobis viri quatuor, votum habentes super se.* **24***His assumptis, sanctifica te cum illis, et impende in illis ut radant capita: et scient omnes quia quæ de te audierunt, falsa sunt, sed ambulas et ipse custodiens legem.* **25***De his autem qui crediderunt ex gentibus, nos scripsimus judicantes ut abstineant se ab idolis immolato, et sanguine, et suffocato, et fornicatione.* **26***Tunc Paulus, assumptis viris, postera die purificatus cum illis intravit in templum, annuntians expletionem dierum purificationis, donec offerretur pro unoquoque eorum oblatio.*

**27***Dum autem septem dies consummarentur, hi qui de Asia erant Judæi, cum vidissent eum in templo, concitaverunt omnem populum, et injecerunt ei manus, clamantes:* **28***Viri Israëlitæ, adjuvate: hic est homo qui adversus populum, et legem, et locum hunc, omnes ubique docens, insuper et gentiles induxit in templum, et violavit sanctum locum istum.* **29***Viderant enim Trophimum Ephesium in civitate cum ipso, quem æstimaverunt quoniam in templum introduxisset Paulus.* **30***Commotaque est civitas tota, et facta est concursio populi. Et apprehendentes Paulum, trahebant eum extra templum: et statim clausæ sunt januæ.* **31***Quærentibus autem eum occidere, nuntiatum est tribuno cohortis quia tota confunditur Jerusalem.* **32***Qui statim, assumptis militibus et centurionibus, decurrit ad illos. Qui cum vidissent tribunum et milites, cessaverunt percutere Paulum.* **33***Tunc accedens tribunus apprehendit eum, et jussit eum alligari catenis duabus: et interrogabat quis esset, et quid fecisset.* **34***Alii autem aliud clamabant in turba. Et cum non posset certum cognoscere præ tumultu, jussit duci eum in castra.* **35***Et cum venisset ad gradus, contigit ut portaretur a militibus propter vim populi.* **36***Sequebatur enim multitudo populi, clamans: Tolle eum.* **37***Et cum cœpisset induci in castra Paulus, dicit tribuno: Si licet mihi loqui aliquid ad te? Qui dixit: Græce nosti?* **38***nonne tu es Ægyptius, qui ante hos dies tumultum concitasti, et eduxisti in desertum quatuor millia virorum sicariorum?* **39***Et dixit ad eum Paulus: Ego homo sum quidem Judæus a Tarso Ciliciæ, non ignotæ civitatis municeps. Rogo autem te, permitte mihi loqui ad populum.* **40***Et cum ille permisisset, Paulus stans in gradibus annuit manu ad plebem, et magno silentio facto, allocutus est lingua hebræa, dicens:*

***Actus Apostolorum XXII***

**1***Viri fratres, et patres, audite quam ad vos nunc reddo rationem.* **2***Cum audissent autem quia hebræa lingua loqueretur ad illos, magis præstiterunt silentium.* **3***Et dicit: Ego sum vir Judæus, natus in Tarso Ciliciæ, nutritus autem in ista civitate, secus pedes Gamaliel eruditus juxta veritatem paternæ legis, æmulator legis, sicut et vos omnes estis hodie:* **4***qui hanc viam persecutus sum usque ad mortem, alligans et tradens in custodias viros ac mulieres,* **5***sicut princeps sacerdotum mihi testimonium reddit, et omnes majores natu: a quibus et epistolas accipiens, ad fratres Damascum pergebam, ut adducerem inde vinctos in Jerusalem ut punirentur.* **6***Factum est autem, eunte me, et appropinquante Damasco media die, subito de cælo circumfulsit me lux copiosa:* **7***et decidens in terram, audivi vocem dicentem mihi: Saule, Saule, quid me persequeris?* **8***Ego autem respondi: Quis es, domine? Dixitque ad me: Ego sum Jesus Nazarenus, quem tu persequeris.* **9***Et qui mecum erant, lumen quidem viderunt, vocem autem non audierunt ejus qui loquebatur mecum.* **10***Et dixi: Quid faciam, domine? Dominus autem dixit ad me: Surgens vade Damascum: et ibi tibi dicetur de omnibus quæ te oporteat facere.* **11***Et cum non viderem præ claritate luminis illius, ad manum deductus a comitibus, veni Damascum.* **12***Ananias autem quidam vir secundum legem, testimonium habens ab omnibus cohabitantibus Judæis,* **13***veniens ad me et astans, dixit mihi: Saule frater, respice. Et ego eadem hora respexi in eum.* **14***At ille dixit: Deus patrum nostrorum præordinavit te, ut cognosceres voluntatem ejus, et videres justum, et audires vocem ex ore ejus:* **15***quia eris testis illius ad omnes homines eorum quæ vidisti et audisti.* **16***Et nunc quid moraris? Exsurge, et baptizare, et ablue peccata tua, invocato nomine ipsius.* **17***Factum est autem revertenti mihi in Jerusalem, et oranti in templo, fieri me in stupore mentis,* **18***et videre illum dicentem mihi: Festina, et exi velociter ex Jerusalem: quoniam non recipient testimonium tuum de me.* **19***Et ego dixi: Domine, ipsi sciunt quia ego eram concludens in carcerem, et cædens per synagogas eos qui credebant in te:* **20***et cum funderetur sanguis Stephani testis tui, ego astabam, et consentiebam, et custodiebam vestimenta interficientium illum.* **21***Et dixit ad me: Vade, quoniam ego in nationes longe mittam te.* **22***Audiebant autem eum usque ad hoc verbum, et levaverunt vocem suam, dicentes: Tolle de terra hujusmodi: non enim fas est eum vivere.*

**23***Vociferantibus autem eis, et projicientibus vestimenta sua, et pulverem jactantibus in aërem,* **24***jussit tribunus induci eum in castra, et flagellis cædi, et torqueri eum, ut sciret propter quam causam sic acclamarent ei.* **25***Et cum astrinxissent eum loris, dicit astanti sibi centurioni Paulus: Si hominem Romanum et indemnatum licet vobis flagellare?* **26***Quo audito, centurio accessit ad tribunum, et nuntiavit ei, dicens: Quid acturus es? hic enim homo civis Romanus est.* **27***Accedens autem tribunus, dixit illi: Dic mihi si tu Romanus es? At ille dixit: Etiam.* **28***Et respondit tribunus: Ego multa summa civilitatem hanc consecutus sum. Et Paulus ait: Ego autem et natus sum.* **29***Protinus ergo discesserunt ab illo qui eum torturi erant. Tribunus quoque timuit postquam rescivit, quia civis Romanus esset, et quia alligasset eum.* **30***Postera autem die volens scire diligentius qua ex causa accusaretur a Judæis, solvit eum, et jussit sacerdotes convenire, et omne concilium: et producens Paulum, statuit inter illos.*

***Actus Apostolorum XXIII***

**1***Intendens autem in concilium Paulus, ait: Viri fratres, ego omni conscientia bona conversatus sum ante Deum usque in hodiernum diem.* **2***Princeps autem sacerdotum Ananias præcepit astantibus sibi percutere os ejus.* **3***Tunc Paulus dixit ad eum: Percutiet te Deus, paries dealbate. Et tu sedens judicas me secundum legem, et contra legem jubes me percuti?* **4***Et qui astabant dixerunt: Summum sacerdotem Dei maledicis.* **5***Dixit autem Paulus: Nesciebam, fratres, quia princeps est sacerdotum. Scriptum est enim: Principem populi tui non maledices.* **6***Sciens autem Paulus quia una pars esset sadducæorum, et altera pharisæorum, exclamavit in concilio: Viri fratres, ego pharisæus sum, filius pharisæorum: de spe et resurrectione mortuorum ego judicor.* **7***Et cum hæc dixisset, facta est dissensio inter pharisæos et sadducæos, et soluta est multitudo.* **8***Sadducæi enim dicunt non esse resurrectionem, neque angelum, neque spiritum: pharisæi autem utraque confitentur.* **9***Factus est autem clamor magnus. Et surgentes quidam pharisæorum, pugnabant, dicentes: Nihil mali invenimus in homine isto: quid si spiritus locutus est ei, aut angelus?* **10***Et cum magna dissensio facta esset, timens tribunus ne discerperetur Paulus ab ipsis, jussit milites descendere, et rapere eum de medio eorum, ac deducere eum in castra.*

**11***Sequenti autem nocte assistens ei Dominus, ait: Constans esto: sicut enim testificatus es de me in Jerusalem, sic te oportet et Romæ testificari.* **12***Facta autem die collegerunt se quidam ex Judæis, et devoverunt, se dicentes neque manducaturos, neque bibituros donec occiderent Paulum.* **13***Erant autem plus quam quadraginta viri qui hanc conjurationem fecerant:* **14***qui accesserunt ad principes sacerdotum et seniores, et dixerunt: Devotione devovimus nos nihil gustaturos, donec occidamus Paulum.* **15***Nunc ergo vos notum facite tribuno cum concilio, ut producat illum ad vos, tamquam aliquid certius cognituri de eo. Nos vero priusquam appropiet, parati sumus interficere illum.* **16***Quod cum audisset filius sororis Pauli insidias, venit, et intravit in castra, nuntiavitque Paulo.* **17***Vocans autem Paulus ad se unum ex centurionibus, ait: Adolescentem hunc perduc ad tribunum, habet enim aliquid indicare illi.* **18***Et ille quidem assumens eum duxit ad tribunum, et ait: Vinctus Paulus rogavit me hunc adolescentem perducere ad te, habentem aliquid loqui tibi.* **19***Apprehendens autem tribunus manum illius, secessit cum eo seorsum, et interrogavit illum: Quid est quod habes indicare mihi?* **20***Ille autem dixit: Judæis convenit rogare te ut crastina die producas Paulum in concilium, quasi aliquid certius inquisituri sint de illo:* **21***tu vero ne credideris illis: insidiantur enim ei ex eis viri amplius quam quadraginta, qui se devoverunt non manducare, neque bibere donec interficiant eum: et nunc parati sunt, exspectantes promissum tuum.* **22***Tribunus igitur dimisit adolescentem, præcipiens ne cui loqueretur quoniam hæc nota sibi fecisset.*

**23***Et vocatis duobus centurionibus, dixit illis: Parate milites ducentos ut eant usque Cæsaream, et equites septuaginta, et lancearios ducentos a tertia hora noctis,* **24***et jumenta præparate ut imponentes Paulum, salvum perducerent ad Felicem præsidem.* **25***(Timuit enim ne forte raperent eum Judæi, et occiderent, et ipse postea calumniam sustineret, tamquam accepturus pecuniam.)* **26***Scribens epistolam continentem hæc: Claudius Lysias optimo præsidi Felici, salutem.* **27***Virum hunc comprehensum a Judæis, et incipientem interfici ab eis, superveniens cum exercitu eripui, cognito quia Romanus est.* **28***Volensque scire causam quam objiciebant illi, deduxi eum in concilium eorum.* **29***Quem inveni accusari de quæstionibus legis ipsorum, nihil vero dignum morte aut vinculis habentem criminis.* **30***Et cum mihi perlatum esset de insidiis quas paraverant illi, misi eum ad te, denuntians et accusatoribus ut dicant apud te. Vale.* **31***Milites ergo secundum præceptum sibi assumentes Paulum, duxerunt per noctem in Antipatridem.* **32***Et postera die dimissis equitibus ut cum eo irent, reversi sunt ad castra.* **33***Qui cum venissent Cæsaream, et tradidissent epistolam præsidi, statuerunt ante illum et Paulum.* **34***Cum legisset autem, et interrogasset de qua provincia esset, et cognoscens quia de Cilicia:* **35***Audiam te, inquit, cum accusatores tui venerint. Jussitque in prætorio Herodis custodiri eum.*

***Actus Apostolorum XXIV***

**1***Post quinque autem dies descendit princeps sacerdotum Ananias, cum senioribus quibusdam, et Tertullo quodam oratore, qui adierunt præsidem adversus Paulum.* **2***Et citato Paulo cœpit accusare Tertullus, dicens: Cum in multa pace agamus per te, et multa corrigantur per tuam providentiam,* **3***semper et ubique suscipimus, optime Felix, cum omni gratiarum actione.* **4***Ne diutius autem te protraham, oro, breviter audias nos pro tua clementia.* **5***Invenimus hunc hominem pestiferum, et concitantem seditiones omnibus Judæis in universo orbe, et auctorem seditionis sectæ Nazarenorum:* **6***qui etiam templum violare conatus est, quem et apprehensum voluimus secundum legem nostram judicare.* **7***Superveniens autem tribunus Lysias, cum vi magna eripuit eum de manibus nostris,* **8***jubens accusatores ejus ad te venire: a quo poteris ipse judicans, de omnibus istis cognoscere, de quibus nos accusamus eum.* **9***Adjecerunt autem et Judæi, dicentes hæc ita se habere.* **10***Respondit autem Paulus (annuente sibi præside dicere): Ex multis annis te esse judicem genti huic sciens, bono animo pro me satisfaciam.* **11***Potes enim cognoscere quia non plus sunt mihi dies quam duodecim, ex quo ascendi adorare in Jerusalem:* **12***et neque in templo invenerunt me cum aliquo disputantem, aut concursum facientem turbæ, neque in synagogis, neque in civitate:* **13***neque probare possunt tibi de quibus nunc me accusant.* **14***Confiteor autem hoc tibi, quod secundum sectam quam dicunt hæresim, sic deservio Patri et Deo meo, credens omnibus quæ in lege et prophetis scripta sunt:* **15***spem habens in Deum, quam et hi ipsi exspectant, resurrectionem futuram justorum et iniquorum.* **16***In hoc et ipse studeo sine offendiculo conscientiam habere ad Deum et ad homines semper.* **17***Post annos autem plures eleemosynas facturus in gentem meam, veni, et oblationes, et vota,* **18***in quibus invenerunt me purificatum in templo: non cum turba, neque cum tumultu.* **19***Quidam autem ex Asia Judæi, quos oportebat apud te præsto esse, et accusare si quid haberent adversum me:* **20***aut hi ipsi dicant si quid invenerunt in me iniquitatis cum stem in concilio,* **21***nisi de una hac solummodo voce qua clamavi inter eos stans: Quoniam de resurrectione mortuorum ego judicor hodie a vobis.*

**22***Distulit autem illos Felix, certissime sciens de via hac, dicens: Cum tribunus Lysias descenderit, audiam vos.* **23***Jussitque centurioni custodire eum, et habere requiem, nec quemquam de suis prohibere ministrare ei.* **24***Post aliquot autem dies veniens Felix cum Drusilla uxore sua, quæ erat Judæa, vocavit Paulum, et audivit ab eo fidem quæ est in Christum Jesum.* **25***Disputante autem illo de justitia, et castitate, et de judicio futuro, tremefactus Felix, respondit: Quod nunc attinet, vade: tempore autem opportuno accersam te:* **26***simul et sperans quod pecunia ei daretur a Paulo, propter quod et frequenter accersens eum, loquebatur cum eo.* **27***Biennio autem expleto, accepit successorem Felix Portium Festum. Volens autem gratiam præstare Judæis Felix, reliquit Paulum vinctum.*

***Actus Apostolorum XXV***

**1***Festus ergo cum venisset in provinciam, post triduum ascendit Jerosolymam a Cæsarea.* **2***Adieruntque eum principes sacerdotum et primi Judæorum adversus Paulum: et rogabant eum,* **3***postulantes gratiam adversus eum, ut juberet perduci eum in Jerusalem, insidias tendentes ut interficerent eum in via.* **4***Festus autem respondit servari Paulum in Cæsarea: se autem maturius profecturum.* **5***Qui ergo in vobis, ait, potentes sunt, descendentes simul, si quod est in viro crimen, accusent eum.* **6***Demoratus autem inter eos dies non amplius quam octo aut decem, descendit Cæsaream, et altera die sedit pro tribunali, et jussit Paulum adduci.* **7***Qui cum perductus esset, circumsteterunt eum, qui ab Jerosolyma descenderant Judæi, multas et graves causas objicientes, quas non poterant probare:* **8***Paulo rationem reddente: Quoniam neque in legem Judæorum, neque in templum, neque in Cæsarem quidquam peccavi.* **9***Festus autem volens gratiam præstare Judæis, respondens Paulo, dixit: Vis Jerosolymam ascendere, et ibi de his judicari apud me?* **10***Dixit autem Paulus: Ad tribunal Cæsaris sto: ibi me oportet judicari: Judæis non nocui, sicut tu melius nosti.* **11***Si enim nocui, aut dignum morte aliquid feci, non recuso mori: si vero nihil est eorum quæ hi accusant me, nemo potest me illis donare. Cæsarem appello.* **12***Tunc Festus cum concilio locutus, respondit: Cæsarem appellasti? ad Cæsarem ibis.*

**13***Et cum dies aliquot transacti essent, Agrippa rex et Bernice descenderunt Cæsaream ad salutandum Festum.* **14***Et cum dies plures ibi demorarentur, Festus regi indicavit de Paulo, dicens: Vir quidam est derelictus a Felice vinctus,* **15***de quo cum essem Jerosolymis, adierunt me principes sacerdotum et seniores Judæorum, postulantes adversus illum damnationem.* **16***Ad quos respondi: Quia non est Romanis consuetudo damnare aliquem hominem priusquam is qui accusatur præsentes habeat accusatores, locumque defendendi accipiat ad abluenda crimina.* **17***Cum ergo huc convenissent sine ulla dilatione, sequenti die sedens pro tribunali, jussi adduci virum.* **18***De quo, cum stetissent accusatores, nullam causam deferebant, de quibus ego suspicabar malum.* **19***Quæstiones vero quasdam de sua superstitione habebant adversus eum, et de quodam Jesu defuncto, quem affirmabat Paulus vivere.* **20***Hæsitans autem ego de hujusmodi quæstione, dicebam si vellet ire Jerosolymam, et ibi judicari de istis.* **21***Paulo autem appellante ut servaretur ad Augusti cognitionem, jussi servari eum, donec mittam eum ad Cæsarem.* **22***Agrippa autem dixit ad Festum: Volebam et ipse hominem audire. Cras, inquit, audies eum.* **23***Altera autem die cum venisset Agrippa et Bernice cum multa ambitione, et introissent in auditorium cum tribunis et viris principalibus civitatis, jubente Festo, adductus est Paulus.* **24***Et dicit Festus: Agrippa rex, et omnes qui simul adestis nobiscum viri, videtis hunc de quo omnis multitudo Judæorum interpellavit me Jerosolymis, petentes et acclamantes non oportere eum vivere amplius.* **25***Ego vere comperi nihil dignum morte eum admisisse. Ipso autem hoc appellante ad Augustum, judicavi mittere.* **26***De quo quid certum scribam domino, non habeo. Propter quod produxi eum ad vos, et maxime ad te, rex Agrippa, ut interrogatione facta habeam quid scribam.* **27***Sine ratione enim mihi videtur mittere vinctum, et causas ejus non significare.*

***Actus Apostolorum XXVI***

**1***Agrippa vero ad Paulum ait: Permittitur tibi loqui pro temetipso. Tunc Paulus extenta manu cœpit rationem reddere:* **2***De omnibus quibus accusor a Judæis, rex Agrippa, æstimo me beatum apud te cum sim defensurus me hodie,* **3***maxime te sciente omnia, et quæ apud Judæos sunt consuetudines et quæstiones: propter quod obsecro patienter me audias.* **4***Et quidem vitam meam a juventute, quæ ab initio fuit in gente mea in Jerosolymis, noverunt omnes Judæi:* **5***præscientes me ab initio (si velint testimonium perhibere) quoniam secundum certissimam sectam nostræ religionis vixi pharisæus.* **6***Et nunc, in spe quæ ad patres nostros repromissionis facta est a Deo, sto judicio subjectus:* **7***in quam duodecim tribus nostræ nocte ac die deservientes, sperant devenire. De qua spe accusor a Judæis, rex.* **8***Quid incredibile judicatur apud vos, si Deus mortuos suscitat?* **9***Et ego quidem existimaveram me adversus nomen Jesu Nazareni debere multa contraria agere,* **10***quod et feci Jerosolymis, et multos sanctorum ego in carceribus inclusi, a principibus sacerdotum potestate accepta: et cum occiderentur, detuli sententiam.* **11***Et per omnes synagogas frequenter puniens eos, compellebam blasphemare: et amplius insaniens in eos, persequebar usque in exteras civitates.* **12***In quibus dum irem Damascum cum potestate et permissu principum sacerdotum,* **13***die media in via vidi, rex, de cælo supra splendorem solis circumfulsisse me lumen, et eos qui mecum simul erant.* **14***Omnesque nos cum decidissemus in terram, audivi vocem loquentem mihi hebraica lingua: Saule, Saule, quid me persequeris? durum est tibi contra stimulum calcitrare.* **15***Ego autem dixi: Quis es, domine? Dominus autem dixit: Ego sum Jesus, quem tu persequeris.* **16***Sed exsurge, et sta super pedes tuos: ad hoc enim apparui tibi, ut constituam te ministrum, et testem eorum quæ vidisti, et eorum quibus apparebo tibi,* **17***eripiens te de populo et gentibus, in quas nunc ego mitto te,* **18***aperire oculos eorum, ut convertantur a tenebris ad lucem, et de potestate Satanæ ad Deum, ut accipiant remissionem peccatorum, et sortem inter sanctos, per fidem quæ est in me.* **19***Unde, rex Agrippa, non fui incredulus cælesti visioni:* **20***sed his qui sunt Damasci primum, et Jerosolymis, et in omnem regionem Judææ, et gentibus, annuntiabam, ut pœnitentiam agerent, et converterentur ad Deum, digna pœnitentiæ opera facientes.* **21***Hac ex causa me Judæi, cum essem in templo, comprehensum tentabant interficere.* **22***Auxilio autem adjutus Dei usque in hodiernum diem, sto, testificans minori atque majori, nihil extra dicens quam ea quæ prophetæ locuti sunt futura esse, et Moyses,* **23***si passibilis Christus, si primus ex resurrectione mortuorum, lumen annuntiaturus est populo et gentibus.* **24***Hæc loquente eo, et rationem reddente, Festus magna voce dixit: Insanis, Paule: multæ te litteræ ad insaniam convertunt.* **25***Et Paulus: Non insanio, inquit, optime Feste, sed veritatis et sobrietatis verba loquor.* **26***Scit enim de his rex, ad quem et constanter loquor: latere enim eum nihil horum arbitror. Neque enim in angulo quidquam horum gestum est.* **27***Credis, rex Agrippa, prophetis? Scio quia credis.* **28***Agrippa autem ad Paulum: In modico suades me christianum fieri.* **29***Et Paulus: Opto apud Deum, et in modico et in magno, non tantum te, sed etiam omnes qui audiunt hodie fieri tales, qualis et ego sum, exceptis vinculis his.* **30***Et exsurrexit rex, et præses, et Bernice, et qui assidebant eis.* **31***Et cum secessissent, loquebantur ad invicem, dicentes: Quia nihil morte aut vinculis dignum quid fecit homo iste.* **32***Agrippa autem Festo dixit: Dimitti poterat homo hic, si non appellasset Cæsarem.*

***Actus Apostolorum XXVII***

**1***Ut autem judicatum est navigare eum in Italiam, et tradi Paulum cum reliquis custodiis centurioni nomine Julio cohortis Augustæ,* **2***ascendentes navem Adrumetinam, incipientes navigare circa Asiæ loca, sustulimus, perseverante nobiscum Aristarcho Macedone Thessalonicensi.* **3***Sequenti autem die devenimus Sidonem. Humane autem tractans Julius Paulum, permisit ad amicos ire, et curam sui agere.* **4***Et inde cum sustulissemus, subnavigavimus Cyprum, propterea quod essent venti contrarii.* **5***Et pelagus Ciliciæ et Pamphyliæ navigantes, venimus Lystram, quæ est Lyciæ:* **6***et ibi inveniens centurio navem Alexandrinam navigantem in Italiam, transposuit nos in eam.* **7***Et cum multis diebus tarde navigaremus, et vix devenissemus contra Gnidum, prohibente nos vento, adnavigavimus Cretæ juxta Salmonem:* **8***et vix juxta navigantes, venimus in locum quemdam qui vocatur Boniportus, cui juxta erat civitas Thalassa.* **9***Multo autem tempore peracto, et cum jam non esset tuta navigatio eo quod et jejunium jam præteriisset, consolabatur eos Paulus,* **10***dicens eis: Viri, video quoniam cum injuria et multo damno non solum oneris, et navis, sed etiam animarum nostrarum incipit esse navigatio.* **11***Centurio autem gubernatori et nauclero magis credebat, quam his quæ a Paulo dicebantur.* **12***Et cum aptus portus non esset ad hiemandum, plurimi statuerunt consilium navigare inde, si quomodo possent, devenientes Phœnicen hiemare, portum Cretæ respicientem ad Africum et ad Corum.* **13***Aspirante autem austro, æstimantes propositum se tenere, cum sustulissent de Asson, legebant Cretam.*

**14***Non post multum autem misit se contra ipsam ventus typhonicus, qui vocatur Euroaquilo.* **15***Cumque arrepta esset navis, et non posset conari in ventum, data nave flatibus, ferebamur.* **16***In insulam autem quamdam decurrentes, quæ vocatur Cauda, potuimus vix obtinere scapham.* **17***Qua sublata, adjutoriis utebantur, accingentes navem, timentes ne in Syrtim inciderent, summisso vase sic ferebantur.* **18***Valida autem nobis tempestate jactatis, sequenti die jactum fecerunt:* **19***et tertia die suis manibus armamenta navis projecerunt.* **20***Neque autem sole, neque sideribus apparentibus per plures dies, et tempestate non exigua imminente, jam ablata erat spes omnis salutis nostræ.* **21***Et cum multa jejunatio fuisset, tunc stans Paulus in medio eorum, dixit: Oportebat quidem, o viri, audito me, non tollere a Creta, lucrique facere injuriam hanc et jacturam.* **22***Et nunc suadeo vobis bono animo esse: amissio enim nullius animæ erit ex vobis, præterquam navis.* **23***Astitit enim mihi hac nocte angelus Dei, cujus sum ego, et cui deservio,* **24***dicens: Ne timeas, Paule: Cæsari te oportet assistere: et ecce donavit tibi Deus omnes qui navigant tecum.* **25***Propter quod bono animo estote, viri: credo enim Deo quia sic erit, quemadmodum dictum est mihi.* **26***In insulam autem quamdam oportet nos devenire.* **27***Sed posteaquam quartadecima nox supervenit, navigantibus nobis in Adria circa mediam noctem, suspicabantur nautæ apparere sibi aliquam regionem.* **28***Qui et summittentes bolidem, invenerunt passus viginti: et pusillum inde separati, invenerunt passus quindecim.* **29***Timentes autem ne in aspera loca incideremus, de puppi mittentes anchoras quatuor, optabant diem fieri.* **30***Nautis vero quærentibus fugere de navi, cum misissent scapham in mare, sub obtentu quasi inciperent a prora anchoras extendere,* **31***dixit Paulus centurioni et militibus: Nisi hi in navi manserint, vos salvi fieri non potestis.* **32***Tunc absciderunt milites funes scaphæ, et passi sunt eam excidere.* **33***Et cum lux inciperet fieri, rogabat Paulus omnes sumere cibum, dicens: Quartadecima die hodie exspectantes jejuni permanetis, nihil accipientes.* **34***Propter quod rogo vos accipere cibum pro salute vestra: quia nullius vestrum capillus de capite peribit.* **35***Et cum hæc dixisset, sumens panem, gratias egit Deo in conspectu omnium: et cum fregisset, cœpit manducare.* **36***Animæquiores autem facti omnes, et ipsi sumpserunt cibum.* **37***Eramus vero universæ animæ in navi ducentæ septuaginta sex.* **38***Et satiati cibo alleviabant navem, jactantes triticum in mare.* **39***Cum autem dies factus esset, terram non agnoscebant: sinum vero quemdam considerabant habentem littus, in quem cogitabant si possent ejicere navem.* **40***Et cum anchoras sustulissent, committebant se mari, simul laxantes juncturas gubernaculorum: et levato artemone secundum auræ flatum, tendebant ad littus.* **41***Et cum incidissemus in locum dithalassum, impegerunt navem: et prora quidem fixa manebat immobilis, puppis vero solvebatur a vi maris.* **42***Militum autem consilium fuit ut custodias occiderent, ne quis cum enatasset, effugeret.* **43***Centurio autem volens servare Paulum, prohibuit fieri: jussitque eos qui possent natare, emittere se primos, et evadere, et ad terram exire:* **44***et ceteros, alios in tabulis ferebant, quosdam super ea quæ de navi erant. Et sic factum est, ut omnes animæ evaderent ad terram.*

***Actus Apostolorum XXVIII***

**1***Et cum evasissemus, tunc cognovimus quia Melita insula vocabatur. Barbari vero præstabant non modicam humanitatem nobis.* **2***Accensa enim pyra, reficiebant nos omnes propter imbrem qui imminebat, et frigus.* **3***Cum congregasset autem Paulus sarmentorum aliquantam multitudinem, et imposuisset super ignem, vipera a calore cum processisset, invasit manum ejus.* **4***Ut vero viderunt barbari pendentem bestiam de manu ejus, ad invicem dicebant: Utique homicida est homo hic, qui cum evaserit de mari, ultio non sinit eum vivere.* **5***Et ille quidem excutiens bestiam in ignem, nihil mali passus est.* **6***At illi existimabant eum in tumorem convertendum, et subito casurum et mori. Diu autem illis exspectantibus, et videntibus nihil mali in eo fieri, convertentes se, dicebant eum esse deum.* **7***In locis autem illis erant prædia principis insulæ, nomine Publii, qui nos suscipiens, triduo benigne exhibuit.* **8***Contigit autem patrem Publii febribus et dysenteria vexatum jacere. Ad quem Paulus intravit: et cum orasset, et imposuisset ei manus, salvavit eum.* **9***Quo facto, omnes qui in insula habebant infirmitates, accedebant, et curabantur:* **10***qui etiam multis honoribus nos honoraverunt, et navigantibus imposuerunt quæ necessaria erant.*

**11***Post menses autem tres navigavimus in navi Alexandrina, quæ in insula hiemaverat, cui erat insigne Castorum.* **12***Et cum venissemus Syracusam, mansimus ibi triduo.* **13***Inde circumlegentes devenimus Rhegium: et post unum diem, flante austro, secunda die venimus Puteolos:* **14***ubi inventis fratribus rogati sumus manere apud eos dies septem: et sic venimus Romam.* **15***Et inde cum audissent fratres, occurrerunt nobis usque ad Apii forum, ac tres Tabernas. Quos cum vidisset Paulus, gratias agens Deo, accepit fiduciam.* **16***Cum autem venissemus Romam, permissum est Paulo manere sibimet cum custodiente se milite.*

**17***Post tertium autem diem convocavit primos Judæorum. Cumque convenissent, dicebat eis: Ego, viri fratres, nihil adversus plebem faciens, aut morem paternum, vinctus ab Jerosolymis traditus sum in manus Romanorum,* **18***qui cum interrogationem de me habuissent, voluerunt me dimittere, eo quod nulla esset causa mortis in me.* **19***Contradicentibus autem Judæis, coactus sum appellare Cæsarem, non quasi gentem meam habens aliquid accusare.* **20***Propter hanc igitur causam rogavi vos videre, et alloqui. Propter spem enim Israël catena hac circumdatus sum.* **21***At illi dixerunt ad eum: Nos neque litteras accepimus de te a Judæa, neque adveniens aliquis fratrum nuntiavit, aut locutus est quid de te malum.* **22***Rogamus autem a te audire quæ sentis: nam de secta hac notum est nobis quia ubique ei contradicitur.* **23***Cum constituissent autem illi diem, venerunt ad eum in hospitium plurimi, quibus exponebat testificans regnum Dei, suadensque eis de Jesu ex lege Moysi et prophetis a mane usque ad vesperam.* **24***Et quidam credebant his quæ dicebantur: quidam vero non credebant.* **25***Cumque invicem non essent consentientes, discedebant, dicente Paulo unum verbum: Quia bene Spiritus Sanctus locutus est per Isaiam prophetam ad patres nostros,* **26***dicens: Vade ad populum istum, et dic ad eos:*

*Aure audietis, et non intelligetis,  
et videntes videbitis, et non perspicietis.*

**27***Incrassatum est enim cor populi hujus,  
et auribus graviter audierunt,  
et oculos suos compresserunt:  
ne forte videant oculis,  
et auribus audiant,  
et corde intelligant, et convertantur,  
et sanem eos.*

**28***Notum ergo sit vobis, quoniam gentibus missum est hoc salutare Dei, et ipsi audient.* **29***Et cum hæc dixisset, exierunt ab eo Judæi, multam habentes inter se quæstionem.*

**30***Mansit autem biennio toto in suo conducto: et suscipiebat omnes qui ingrediebantur ad eum,* **31***prædicans regnum Dei, et docens quæ sunt de Domino Jesu Christo cum omni fiducia, sine prohibitione.*