***Epistola B. Pauli Apostoli ad Galatas I***

**1***Paulus, Apostolus non ab hominibus, neque per hominem, sed per Jesum Christum, et Deum Patrem, qui suscitavit eum a mortuis:* **2***et qui mecum sunt omnes fratres, ecclesiis Galatiæ.* **3***Gratia vobis, et pax a Deo Patre, et Domino nostro Jesu Christo,* **4***qui dedit semetipsum pro peccatis nostris, ut eriperet nos de præsenti sæculo nequam, secundum voluntatem Dei et Patris nostri,* **5***cui est gloria in sæcula sæculorum. Amen.*

**6***Miror quod sic tam cito transferimini ab eo qui vos vocavit in gratiam Christi in aliud Evangelium:* **7***quod non est aliud, nisi sunt aliqui qui vos conturbant, et volunt convertere Evangelium Christi.* **8***Sed licet nos aut angelus de cælo evangelizet vobis præterquam quod evangelizavimus vobis, anathema sit.* **9***Sicut prædiximus, et nunc iterum dico: si quis vobis evangelizaverit præter id quod accepistis, anathema sit.* **10***Modo enim hominibus suadeo, an Deo? an quæro hominibus placere? si adhuc hominibus placerem, Christi servus non essem.*

**11***Notum enim vobis facio, fratres, Evangelium, quod evangelizatum est a me, quia non est secundum hominem:* **12***neque enim ego ab homine accepi illud, neque didici, sed per revelationem Jesu Christi.* **13***Audistis enim conversationem meam aliquando in Judaismo: quoniam supra modum persequebar Ecclesiam Dei, et expugnabam illam,* **14***et proficiebam in Judaismo supra multos coætaneos meos in genere meo, abundantius æmulator existens paternarum mearum traditionum.* **15***Cum autem placuit ei, qui me segregavit ex utero matris meæ, et vocavit per gratiam suam,* **16***ut revelaret Filium suum in me, ut evangelizarem illum in gentibus: continuo non acquievi carni et sanguini,* **17***neque veni Jerosolymam ad antecessores meos Apostolos: sed abii in Arabiam, et iterum reversus sum Damascum:* **18***deinde post annos tres veni Jerosolymam videre Petrum, et mansi apud eum diebus quindecim:* **19***alium autem Apostolorum vidi neminem, nisi Jacobum fratrem Domini.* **20***Quæ autem scribo vobis, ecce coram Deo, quia non mentior.* **21***Deinde veni in partes Syriæ, et Ciliciæ.* **22***Eram autem ignotus facie ecclesiis Judææ, quæ erant in Christo:* **23***tantum autem auditum habebant quoniam qui persequebatur nos aliquando, nunc evangelizat fidem, quam aliquando expugnabat:* **24***et in me clarificabant Deum.*

***Epistola B. Pauli Apostoli ad Galatas II***

**1***Deinde post annos quatuordecim, iterum ascendi Jerosolymam cum Barnaba, assumpto et Tito.* **2***Ascendi autem secundum revelationem: et contuli cum illis Evangelium, quod prædico in gentibus, seorsum autem iis qui videbantur aliquid esse: ne forte in vacuum currerem, aut cucurrissem.* **3***Sed neque Titus, qui mecum erat, cum esset gentilis, compulsus est circumcidi:* **4***sed propter subintroductos falsos fratres, qui subintroierunt explorare libertatem nostram, quam habemus in Christo Jesu, ut nos in servitutem redigerent.* **5***Quibus neque ad horam cessimus subjectione, ut veritas Evangelii permaneat apud vos:* **6***ab iis autem, qui videbantur esse aliquid (quales aliquando fuerint, nihil mea interest: Deus personam hominis non accipit): mihi enim qui videbantur esse aliquid, nihil contulerunt.* **7***Sed e contra cum vidissent quod creditum est mihi Evangelium præputii, sicut et Petro circumcisionis* **8***(qui enim operatus est Petro in apostolatum circumcisionis, operatus est et mihi inter gentes):* **9***et cum cognovissent gratiam, quæ data est mihi, Jacobus, et Cephas, et Joannes, qui videbantur columnæ esse, dextras dederunt mihi, et Barnabæ societatis: ut nos in gentes, ipsi autem in circumcisionem:* **10***tantum ut pauperum memores essemus, quod etiam sollicitus fui hoc ipsum facere.*

**11***Cum autem venisset Cephas Antiochiam, in faciem ei restiti, quia reprehensibilis erat.* **12***Prius enim quam venirent quidam a Jacobo, cum gentibus edebat: cum autem venissent, subtrahebat, et segregabat se, timens eos qui ex circumcisione erant.* **13***Et simulationi ejus consenserunt ceteri Judæi, ita ut et Barnabas duceretur ab eis in illam simulationem.* **14***Sed cum vidissem quod non recte ambularent ad veritatem Evangelii, dixi Cephæ coram omnibus: Si tu, cum Judæus sis, gentiliter vivis, et non judaice: quomodo gentes cogis judaizare?*

**15***Nos natura Judæi, et non ex gentibus peccatores.* **16***Scientes autem quod non justificatur homo ex operibus legis, nisi per fidem Jesu Christi: et nos in Christo Jesu credimus, ut justificemur ex fide Christi, et non ex operibus legis: propter quod ex operibus legis non justificabitur omnis caro.* **17***Quod si quærentes justificari in Christo, inventi sumus et ipsi peccatores, numquid Christus peccati minister est? Absit.* **18***Si enim quæ destruxi, iterum hæc ædifico: prævaricatorem me constituo.* **19***Ego enim per legem, legi mortuus sum, ut Deo vivam: Christo confixus sum cruci.* **20***Vivo autem, jam non ego: vivit vero in me Christus. Quod autem nunc vivo in carne: in fide vivo Filii Dei, qui dilexit me, et tradidit semetipsum pro me.* **21***Non abjicio gratiam Dei. Si enim per legem justitia, ergo gratis Christus mortuus est.*

***Epistola B. Pauli Apostoli ad Galatas III***

**1***O insensati Galatæ, quis vos fascinavit non obedire veritati, ante quorum oculos Jesus Christus præscriptus est, in vobis crucifixus?* **2***Hoc solum a vobis volo discere: ex operibus legis Spiritum accepistis, an ex auditu fidei?* **3***sic stulti estis, ut cum Spiritu cœperitis, nunc carne consummemini?* **4***tanta passi estis sine causa? si tamen sine causa.* **5***Qui ergo tribuit vobis Spiritum, et operatur virtutes in vobis: ex operibus legis, an ex auditu fidei?*

**6***Sicut scriptum est: Abraham credidit Deo, et reputatum est illi ad justitiam:* **7***cognoscite ergo quia qui ex fide sunt, ii sunt filii Abrahæ.* **8***Providens autem Scriptura quia ex fide justificat gentes Deus, prænuntiavit Abrahæ: Quia benedicentur in te omnes gentes.* **9***Igitur qui ex fide sunt, benedicentur cum fideli Abraham.* **10***Quicumque enim ex operibus legis sunt, sub maledicto sunt. Scriptum est enim: Maledictus omnis qui non permanserit in omnibus quæ scripta sunt in libro legis ut faciat ea.* **11***Quoniam autem in lege nemo justificatur apud Deum, manifestum est: quia justus ex fide vivit.* **12***Lex autem non est ex fide, sed: Qui fecerit ea, vivet in illis.* **13***Christus nos redemit de maledicto legis, factus pro nobis maledictum: quia scriptum est: Maledictus omnis qui pendet in ligno:* **14***ut in gentibus benedictio Abrahæ fieret in Christo Jesu, ut pollicitationem Spiritus accipiamus per fidem.*

**15***Fratres (secundum hominem dico) tamen hominis confirmatum testamentum nemo spernit, aut superordinat.* **16***Abrahæ dictæ sunt promissiones, et semini ejus. Non dicit: Et seminibus, quasi in multis: sed quasi in uno: Et semini tuo, qui est Christus.* **17***Hoc autem dico, testamentum confirmatum a Deo: quæ post quadringentos et triginta annos facta est lex, non irritum facit ad evacuandam promissionem.* **18***Nam si ex lege hæreditas, jam non ex promissione. Abrahæ autem per repromissionem donavit Deus.*

**19***Quid igitur lex? Propter transgressiones posita est donec veniret semen, cui promiserat, ordinata per angelos in manu mediatoris.* **20***Mediator autem unius non est: Deus autem unus est.* **21***Lex ergo adversus promissa Dei? Absit. Si enim data esset lex, quæ posset vivificare, vere ex lege esset justitia.* **22***Sed conclusit Scriptura omnia sub peccato, ut promissio ex fide Jesu Christi daretur credentibus.* **23***Prius autem quam veniret fides, sub lege custodiebamur conclusi in eam fidem quæ revelanda erat.* **24***Itaque lex pædagogus noster fuit in Christo, ut ex fide justificemur.* **25***At ubi venit fides, jam non sumus sub pædagogo.*

**26***Omnes enim filii Dei estis per fidem, quæ est in Christo Jesu.* **27***Quicumque enim in Christo baptizati estis, Christum induistis.* **28***Non est Judæus, neque Græcus: non est servus, neque liber: non est masculus, neque femina. Omnes enim vos unum estis in Christo Jesu.* **29***Si autem vos Christi, ergo semen Abrahæ estis, secundum promissionem hæredes.*

***Epistola B. Pauli Apostoli ad Galatas IV***

**1***Dico autem: quanto tempore hæres parvulus est, nihil differt a servo, cum sit dominus omnium:* **2***sed sub tutoribus et actoribus est usque ad præfinitum tempus a patre:* **3***ita et nos cum essemus parvuli, sub elementis mundi eramus servientes.* **4***At ubi venit plenitudo temporis, misit Deus Filium suum factum ex muliere, factum sub lege,* **5***ut eos, qui sub lege erant, redimeret, ut adoptionem filiorum reciperemus.* **6***Quoniam autem estis filii, misit Deus Spiritum Filii sui in corda vestra, clamantem: Abba, Pater.* **7***Itaque jam non est servus, sed filius: quod si filius, et hæres per Deum.*

**8***Sed tunc quidem ignorantes Deum, iis, qui natura non sunt dii, serviebatis.* **9***Nunc autem cum cognoveritis Deum, immo cogniti sitis a Deo: quomodo convertimini iterum ad infirma et egena elementa, quibus denuo servire vultis?* **10***Dies observatis, et menses, et tempora, et annos.* **11***Timeo vos, ne forte sine causa laboraverim in vobis.*

**12***Estote sicut ego, quia et ego sicut vos: fratres, obsecro vos. Nihil me læsistis.* **13***Scitis autem quia per infirmitatem carnis evangelizavi vobis jampridem: et tentationem vestram in carne mea* **14***non sprevistis, neque respuistis: sed sicut angelum Dei excepistis me, sicut Christum Jesum.* **15***Ubi est ergo beatitudo vestra? testimonium enim perhibeo vobis, quia, si fieri posset, oculos vestros eruissetis, et dedissetis mihi.* **16***Ergo inimicus vobis factus sum, verum dicens vobis?* **17***Æmulantur vos non bene: sed excludere vos volunt, ut illos æmulemini.* **18***Bonum autem æmulamini in bono semper: et non tantum cum præsens sum apud vos.* **19***Filioli mei, quos iterum parturio, donec formetur Christus in vobis:* **20***vellem autem esse apud vos modo, et mutare vocem meam: quoniam confundor in vobis.*

**21***Dicite mihi qui sub lege vultis esse: legem non legistis?* **22***Scriptum est enim: Quoniam Abraham duos filios habuit: unum de ancilla, et unum de libera.* **23***Sed qui de ancilla, secundum carnem natus est: qui autem de libera, per repromissionem:* **24***quæ sunt per allegoriam dicta. Hæc enim sunt duo testamenta. Unum quidem in monte Sina, in servitutem generans, quæ est Agar:* **25***Sina enim mons est in Arabia, qui conjunctus est ei quæ nunc est Jerusalem, et servit cum filiis suis.* **26***Illa autem, quæ sursum est Jerusalem, libera est, quæ est mater nostra.* **27***Scriptum est enim:*

*Lætare sterilis, quæ non paris;  
erumpe et clama, quæ non parturis:  
quia multi filii desertæ,  
magis quam ejus quæ habet virum.*

**28***Nos autem, fratres, secundum Isaac promissionis filii sumus.* **29***Sed quomodo tunc is, qui secundum carnem natus fuerat, persequebatur eum qui secundum spiritum: ita et nunc.* **30***Sed quid dicit Scriptura? Ejice ancillam, et filium ejus: non enim hæres erit filius ancillæ cum filio liberæ.* **31***Itaque, fratres, non sumus ancillæ filii, sed liberæ: qua libertate Christus nos liberavit.*

***Epistola B. Pauli Apostoli ad Galatas V***

**1***State, et nolite iterum jugo servitutis contineri.* **2***Ecce ego Paulus dico vobis: quoniam si circumcidamini, Christus vobis nihil proderit.* **3***Testificor autem rursus omni homini circumcidenti se, quoniam debitor est universæ legis faciendæ.* **4***Evacuati estis a Christo, qui in lege justificamini: a gratia excidistis.* **5***Nos enim spiritu ex fide, spem justitiæ exspectamus.* **6***Nam in Christo Jesu neque circumcisio aliquid valet, neque præputium: sed fides, quæ per caritatem operatur.* **7***Currebatis bene: quis vos impedivit veritati non obedire?* **8***persuasio hæc non est ex eo, qui vocat vos.* **9***Modicum fermentum totam massam corrumpit.* **10***Ego confido in vobis in Domino, quod nihil aliud sapietis: qui autem conturbat vos, portabit judicium, quicumque est ille.* **11***Ego autem, fratres, si circumcisionem adhuc prædico: quid adhuc persecutionem patior? ergo evacuatum est scandalum crucis.* **12***Utinam et abscindantur qui vos conturbant.*

**13***Vos enim in libertatem vocati estis, fratres: tantum ne libertatem in occasionem detis carnis, sed per caritatem Spiritus servite invicem.* **14***Omnis enim lex in uno sermone impletur: Diliges proximum tuum sicut teipsum.* **15***Quod si invicem mordetis, et comeditis: videte ne ab invicem consumamini.* **16***Dico autem: Spiritu ambulate, et desideria carnis non perficietis.* **17***Caro enim concupiscit adversus spiritum, spiritus autem adversus carnem: hæc enim sibi invicem adversantur, ut non quæcumque vultis, illa faciatis.* **18***Quod si Spiritu ducimini, non estis sub lege.* **19***Manifesta sunt autem opera carnis, quæ sunt fornicatio, immunditia, impudicitia, luxuria,* **20***idolorum servitus, veneficia, inimicitiæ, contentiones, æmulationes, iræ, rixæ, dissensiones, sectæ,* **21***invidiæ, homicidia, ebrietates, comessationes, et his similia, quæ prædico vobis, sicut prædixi: quoniam qui talia agunt, regnum Dei non consequentur.* **22***Fructus autem Spiritus est caritas, gaudium, pax, patientia, benignitas, bonitas, longanimitas,* **23***mansuetudo, fides, modestia, continentia, castitas. Adversus hujusmodi non est lex.* **24***Qui autem sunt Christi, carnem suam crucifixerunt cum vitiis et concupiscentiis.* **25***Si Spiritu vivimus, Spiritu et ambulemus.* **26***Non efficiamur inanis gloriæ cupidi, invicem provocantes, invicem invidentes.*

***Epistola B. Pauli Apostoli ad Galatas VI***

**1***Fratres, etsi præoccupatus fuerit homo in aliquo delicto, vos, qui spirituales estis, hujusmodi instruite in spiritu lenitatis, considerans teipsum, ne et tu tenteris.* **2***Alter alterius onera portate, et sic adimplebitis legem Christi.* **3***Nam si quis existimat se aliquid esse, cum nihil sit, ipse se seducit.* **4***Opus autem suum probet unusquisque, et sic in semetipso tantum gloriam habebit, et non in altero.* **5***Unusquisque enim onus suum portabit.* **6***Communicet autem is qui catechizatur verbo, ei qui se catechizat, in omnibus bonis.* **7***Nolite errare: Deus non irridetur.* **8***Quæ enim seminaverit homo, hæc et metet. Quoniam qui seminat in carne sua, de carne et metet corruptionem: qui autem seminat in spiritu, de spiritu metet vitam æternam.* **9***Bonum autem facientes, non deficiamus: tempore enim suo metemus non deficientes.* **10***Ergo dum tempus habemus, operemur bonum ad omnes, maxime autem ad domesticos fidei.*

**11***Videte qualibus litteris scripsi vobis mea manu.* **12***Quicumque enim volunt placere in carne, hi cogunt vos circumcidi, tantum ut crucis Christi persecutionem non patiantur.* **13***Neque enim qui circumciduntur, legem custodiunt: sed volunt vos circumcidi, ut in carne vestra glorientur.* **14***Mihi autem absit gloriari, nisi in cruce Domini nostri Jesu Christi: per quem mihi mundus crucifixus est, et ego mundo.* **15***In Christo enim Jesu neque circumcisio aliquid valet, neque præputium, sed nova creatura.* **16***Et quicumque hanc regulam secuti fuerint, pax super illos, et misericordia, et super Israël Dei.* **17***De cetero, nemo mihi molestus sit: ego enim stigmata Domini Jesu in corpore meo porto.* **18***Gratia Domini nostri Jesu Christi cum spiritu vestro, fratres. Amen.*