***Epistola B. Pauli Apostoli ad Timotheum Secunda I***

**1***Paulus Apostolus Jesu Christi per voluntatem Dei, secundum promissionem vitæ, quæ est in Christo Jesu,* **2***Timotheo carissimo filio: gratia, misericordia, pax a Deo Patre, et Christo Jesu Domino nostro.*

**3***Gratias ago Deo, cui servio a progenitoribus in conscientia pura, quod sine intermissione habeam tui memoriam in orationibus meis, nocte ac die* **4***desiderans te videre, memor lacrimarum tuarum, ut gaudio implear,* **5***recordationem accipiens ejus fidei, quæ est in te non ficta, quæ et habitavit primum in avia tua Loide, et matre tua Eunice, certus sum autem quod et in te.*

**6***Propter quam causam admoneo te ut resuscites gratiam Dei, quæ est in te per impositionem manuum mearum.* **7***Non enim dedit nobis Deus spiritum timoris: sed virtutis, et dilectionis, et sobrietatis.* **8***Noli itaque erubescere testimonium Domini nostri, neque me vinctum ejus: sed collabora Evangelio secundum virtutem Dei:* **9***qui nos liberavit, et vocavit vocatione sua sancta, non secundum opera nostra, sed secundum propositum suum, et gratiam, quæ data est nobis in Christo Jesu ante tempora sæcularia.* **10***Manifestata est autem nunc per illuminationem Salvatoris nostri Jesu Christi, qui destruxit quidem mortem, illuminavit autem vitam, et incorruptionem per Evangelium:* **11***in quo positus sum ego prædicator, et Apostolus, et magister gentium.* **12***Ob quam causam etiam hæc patior, sed non confundor. Scio enim cui credidi, et certus sum quia potens est depositum meum servare in illum diem.* **13***Formam habe sanorum verborum, quæ a me audisti in fide, et in dilectione in Christo Jesu.* **14***Bonum depositum custodi per Spiritum Sanctum, qui habitat in nobis.* **15***Scis hoc, quod aversi sunt a me omnes, qui in Asia sunt, ex quibus est Phigellus, et Hermogenes.* **16***Det misericordiam Dominus Onesiphori domui: quia sæpe me refrigeravit, et catenam meam non erubuit:* **17***sed cum Romam venisset, sollicite me quæsivit, et invenit.* **18***Det illi Dominus invenire misericordiam a Domino in illa die. Et quanta Ephesi ministravit mihi, tu melius nosti.*

***Epistola B. Pauli Apostoli ad Timotheum Secunda II***

**1***Tu ergo fili mi, confortare in gratia, quæ est in Christo Jesu:* **2***et quæ audisti a me per multos testes, hæc commenda fidelibus hominibus, qui idonei erant et alios docere.* **3***Labora sicut bonus miles Christi Jesu.* **4***Nemo militans Deo implicat se negotiis sæcularibus: ut ei placeat, cui se probavit.* **5***Nam et qui certat in agone, non coronatur nisi legitime certaverit.* **6***Laborantem agricolam oportet primum de fructibus percipere.* **7***Intellige quæ dico: dabit enim tibi Dominus in omnibus intellectum.* **8***Memor esto Dominum Jesum Christum resurrexisse a mortuis ex semine David, secundum Evangelium meum,* **9***in quo laboro usque ad vincula, quasi male operans: sed verbum Dei non est alligatum.* **10***Ideo omnia sustineo propter electos, ut et ipsi salutem consequantur, quæ est in Christo Jesu, cum gloria cælesti.* **11***Fidelis sermo: nam si commortui sumus, et convivemus:* **12***si sustinebimus, et conregnabimus: si negaverimus, et ille negabit nos:* **13***si non credimus, ille fidelis permanet, negare seipsum non potest.*

**14***Hæc commone, testificans coram Domino. Noli contendere verbis: ad nihil enim utile est, nisi ad subversionem audientium.* **15***Sollicite cura teipsum probabilem exhibere Deo, operarium inconfusibilem, recte tractantem verbum veritatis.* **16***Profana autem et vaniloquia devita: multum enim proficiunt ad impietatem:* **17***et sermo eorum ut cancer serpit: ex quibus est Hymenæus et Philetus,* **18***qui a veritate exciderunt, dicentes resurrectionem esse jam factam, et subverterunt quorumdam fidem.* **19***Sed firmum fundamentum Dei stat, habens signaculum hoc: cognovit Dominus qui sunt ejus, et discedat ab iniquitate omnis qui nominat nomen Domini.* **20***In magna autem domo non solum sunt vasa aurea, et argentea, sed et lignea, et fictilia: et quædam quidem in honorem, quædam autem in contumeliam.* **21***Si quis ergo emundaverit se ab istis, erit vas in honorem sanctificatum, et utile Domino ad omne opus bonum paratum.* **22***Juvenilia autem desideria fuge, sectare vero justitiam, fidem, spem, caritatem, et pacem cum iis qui invocant Dominum de corde puro.* **23***Stultas autem et sine disciplina quæstiones devita: sciens quia generant lites.* **24***Servum autem Domini non oportet litigare: sed mansuetum esse ad omnes, docibilem, patientem,* **25***cum modestia corripientem eos qui resistunt veritati, nequando Deus det illis pœnitentiam ad cognoscendam veritatem,* **26***et resipiscant a diaboli laqueis, a quo captivi tenentur ad ipsius voluntatem.*

***Epistola B. Pauli Apostoli ad Timotheum Secunda III***

**1***Hoc autem scito, quod in novissimis diebus instabunt tempora periculosa:* **2***erunt homines seipsos amantes, cupidi, elati, superbi, blasphemi, parentibus non obedientes, ingrati, scelesti,* **3***sine affectione, sine pace, criminatores, incontinentes, immites, sine benignitate,* **4***proditores, protervi, tumidi, et voluptatum amatores magis quam Dei:* **5***habentes speciem quidem pietatis, virtutem autem ejus abnegantes. Et hos devita:* **6***ex his enim sunt qui penetrant domos, et captivas ducunt mulierculas oneratas peccatis, quæ ducuntur variis desideriis:* **7***semper discentes, et numquam ad scientiam veritatis pervenientes.* **8***Quemadmodum autem Jannes et Mambres restiterunt Moysi: ita et hi resistunt veritati, homines corrupti mente, reprobi circa fidem;* **9***sed ultra non proficient: insipientia enim eorum manifesta erit omnibus, sicut et illorum fuit.* **10***Tu autem assecutus es meam doctrinam, institutionem, propositum, fidem, longanimitatem, dilectionem, patientiam,* **11***persecutiones, passiones: qualia mihi facta sunt Antiochiæ, Iconii, et Lystris: quales persecutiones sustinui, et ex omnibus eripuit me Dominus.* **12***Et omnes, qui pie volunt vivere in Christo Jesu, persecutionem patientur.* **13***Mali autem homines et seductores proficient in pejus, errantes, et in errorem mittentes.* **14***Tu vero permane in iis quæ didicisti, et credita sunt tibi: sciens a quo didiceris:* **15***et quia ab infantia sacras litteras nosti, quæ te possunt instruere ad salutem, per fidem quæ est in Christo Jesu.* **16***Omnis Scriptura divinitus inspirata utilis est ad docendum, ad arguendum, ad corripiendum, et erudiendum in justitia:* **17***ut perfectus sit homo Dei, ad omne opus bonum instructus.*

***Epistola B. Pauli Apostoli ad Timotheum Secunda IV***

**1***Testificor coram Deo, et Jesu Christo, qui judicaturus est vivos et mortuos, per adventum ipsius, et regnum ejus:* **2***prædica verbum, insta opportune, importune: argue, obsecra, increpa in omni patientia, et doctrina.* **3***Erit enim tempus, cum sanam doctrinam non sustinebunt, sed ad sua desideria coacervabunt sibi magistros, prurientes auribus,* **4***et a veritate quidem auditum avertent, ad fabulas autem convertentur.* **5***Tu vero vigila, in omnibus labora, opus fac evangelistæ, ministerium tuum imple. Sobrius esto.* **6***Ego enim jam delibor, et tempus resolutionis meæ instat.* **7***Bonum certamen certavi, cursum consummavi, fidem servavi.* **8***In reliquo reposita est mihi corona justitiæ, quam reddet mihi Dominus in illa die, justus judex: non solum autem mihi, sed et iis, qui diligunt adventum ejus.*

*Festina ad me venire cito.* **9***Demas enim me reliquit, diligens hoc sæculum, et abiit Thessalonicam:* **10***Crescens in Galatiam, Titus in Dalmatiam.* **11***Lucas est mecum solus. Marcum assume, et adduc tecum: est enim mihi utilis in ministerium.* **12***Tychicum autem misi Ephesum.* **13***Penulam, quam reliqui Troade apud Carpum, veniens affer tecum, et libros, maxime autem membranas.* **14***Alexander ærarius multa mala mihi ostendit: reddet illi Dominus secundum opera ejus:* **15***quem et tu devita: valde enim restitit verbis nostris.* **16***In prima mea defensione nemo mihi affuit, sed omnes me dereliquerunt: non illis imputetur.* **17***Dominus autem mihi astitit, et confortavit me, ut per me prædicatio impleatur, et audiant omnes gentes: et liberatus sum de ore leonis.* **18***Liberavit me Dominus ab omni opere malo: et salvum faciet in regnum suum cæleste, cui gloria in sæcula sæculorum. Amen.* **19***Saluta Priscam, et Aquilam, et Onesiphori domum.* **20***Erastus remansit Corinthi. Trophimum autem reliqui infirmum Mileti.* **21***Festina ante hiemem venire. Salutant te Eubulus, et Pudens, et Linus, et Claudia, et fratres omnes.* **22***Dominus Jesus Christus cum spiritu tuo. Gratia vobiscum. Amen.*