The Syriac text presented here is that of R.L. Bensley, published posthumously in, “*The Epistles of S. Clement to the Corinthians in Syriac*,” Cambridge, 1899. The text has been extracted from a Logos Bible Study module, with some ‘trivial’ changes to some punctuations marks (variant full stops and colons are now all normal).

**ܐܓܪܬܐ ܕܬܪܬܝܢ ܕܩܠܝܡܝܣ ܕܠܘܬ ܩܘܖ̈ܝܢܬܝܐ**

**I**

ܕܝܠܗ ܟܕ ܕܝܠܗ ܐܓܪܬܐ ܕܬܪܬܝܢ ܠܘܬ ܩܘܖ̈ܝܢܬܝܐ . . ܩܪܝܢܐ ܕܝ̇ܠܕܬ. ܐܠܗܐ. ܩܚ ܐܚ̈ܝ: ܗܟܢܐ ܙܕ݀ܩ ܠܢ ܠܡܬܪܥܝܘ ܡܛܠ ܝܫܘܥ ܡܫܝܚܐ̣. ܐܝܟ ܕܡܛܠ ܐܠܗܐ. ܐܝܟ ܕܡܛܠ ܕܝ̇ܢ̣ܐ ܕܚܝ̈ܐ ܘܕܡ̈ܝ̣ܬܐ. ܘܠܐ ܙܕܩ݁ ܠܢ ܕܙܥܘܖ̈ܝܬܐ ܢܬܪܥܐ ܡܛܠ ܦܘܪܩܢܐ ܕܝܠܢ. ܒܗ̇ܝ ܓܝܪ ܕܢܬܖ̈ܥܐ ܙܥܘܖ̈ܝܬܐ ܡܛܠܬܗ: ܙܥܘܖ̈ܝܬܐ ܐܦ ܡܣ̇ܒܪܝܢܢ ܕܢܩ̇ܒܠ. ܘܗ݀ܢܘܢ ܕܫ̇ܡܥܝܢ ܐܝܟ ܕܡܛܠ ܙܥܘܖ̈ܝܬܐ̣ ܚ̇ܛܝܢ. ܘܚܢܢ ܚ̇ܛܝܢܢ݂ ܕܠܐ ܝ̇ܕܥܝܢܢ ܡܢ ܐܝܟܐ ܐܬܩ̣ܪܝܢܢ ܘܡܢ ܡܲܢܘ ܘܠܐܝ̇ܕܐ ܕܘܟܬܐ: ܘܕܟܡܐ ܣܝܒܪ ܝܫܘܥ ܡܫܝܚܐ ܠܡ̣ܚܫ ܚܠܦܝܢ. ܐܝܢܐ ܗܟܝܠ ܦܘܪܥܢ ܐܓܪܐ ܢܬܠ ܠܗ ܚܢܢ݂. ܐܘ̇ ܐܝܠܝܢ ܦܐܖ̈ܐ ܢܩ̇ܪܒ ܠܗ ܕܫ̇ܘܝܢ: ܚܠܦ ܗܠܝܢ ܕܗܘ݂ ܝܗܒ݂ ܠܢ. ܟܡܐ ܓܝܪ ܚ̈ܣܝܬܐ ܚ̇ܝܒܝܢܢ ܠܗ. ܢܘܗ݂ܪܐ ܓܝܪ̣ ܫܟܢ ܠܢ. ܐܝܟ ܐܒܐ̣ ܒ̈ܢܝܐ ܫܡܗ ܠܢ. ܟܕ ܐܒܝ̣ܕܝܢ ܗܘܝܢ݂ ܦܪ̣ܩ ܠܢ. ܐܝܢܐ ܫܘܒܚܐ \*ܢܬܠ ܠܗ ܐܘ̇ ܐܓܪܐ ܚܠܦ ܦܘܪܥܢ ܐܓܪܐ ܕܗܠܝܢ ܕܢܣ̣ܒܢܢ: ܟܕ ܣ̈ܡ݂ܝܐ ܐܝ̇ܬܝܢ ܗܘܝܢ ܒܬܪܥܝܬܐ: ܟܕ ܣ̇ܓܕܝܢ ܗܘܝܢ ܠܵܟܐܦܐ ܘܠܩܝ̈ܣܐ: ܠܕܗܒܐ ܘܠܣܐܡܐ ܘܠܢܚܫܐ ܥܒ݁ܕܐ ܕܒ̈ܢܝܢܫܐ: ܘܚ̈ܝܝܢܟܠܗܘܢ ܘܠܐ ܡܕܡ ܐܚܪܝܢ ܐܝܬܝܗܘܢ ܗܘܘ: ܐܠܐ ܐܢ ܡܘܬܐ. ܟܕ ܗܟܝܠ ܗ݀ܝ ܟܠܗ̇ ܚܫܘܟܘܬܐ ܡܥܛܦܝܢ ܗܘܝܢ ܘܡܢ ܕܐܝܟ ܗܕܐ ܥܪܦܠܐ ܡܠܝܢ ܗܘܝܢ ܒܚܙܝܐ̣. ܬܠܼܝܢ ܚܘܪܢ ܠܥܠ: ܟܕ ܫ̣ܕܝܢ ܡܢܢ ܥܢ̣ܢܐ ܗ݀ܝ ܕܡܲܥܛܦܝܢ ܗܘܝܢ ܒܨܒܝܢܐ ܕܝܠܢ. ܪܚ̣݁ܡ ܓܝܪ ܥܠܝܢ. ܘܟܕ ܓܠܘ ܖ̈ܚܡ̣ܘܗܝ ܘܚܣ ܥܠܝܢ݂. ܦ̣ܪܩ ܠܢ ܟܕ ܚ̣ܙܐ ܒܢ ܗ݀ܝ ܟܠܗ̇ ܛܥܝܘܬܐ ܣܓܝܐܬܐ ܘܐܒܕܢܐ: ܘܕܐܦܠܐ ܚܕ ܣܒܪܐ ܕܦܘܪܩܢܐ ܐܝܬ ܠܢ: ܐܠܐ ܐܢ ܗ݀ܘ ܕܡܢ ܠܘܬܗ. ܩ̣ܪܐ ܠܢ ܕܝܢ ܟܕ ܠܐ ܐܝ̇ܬܝܢ ܗܘܝܢ. ܘܨܒ̣ܐ ܕܡܢ ܗ݀ܝ ܕܠܐ ܐܝ̇ܬܝܢ ܗܘܝܢ݂. ܢܗܘܐ ܐܝܬܝܢ.܀

**II**

ܚ̇ܕܝ ܓܝܪ ܐܡ̇ܪ ܥܩܪܬܐ ܗ݀ܝ ܕܠܐ ܝ̇ܠܕܐ̣. ܩܐܙܥ̣ܩ̣ ܘܐܝܠܠ ܗ݀ܝ ܕܠܐ ܡܚܒܠܐ. ܡܛܠ ܕܣ̈ܓܝܐܝܢ ܒ̈ܢܝܗ̇ ܕܨ̇ܕܝܬܐ ܝܬܝܪ ܡܢ ܒ̈ܢܝܗ̇ ܕܗܝ̇ ܕܐܝܬ ܠܗ̇ ܓܒܪܐ.܀ ܗ݀ܝ ܕܐܡ̣ܪ ܕܚ̇ܕܝ ܥܩܪܬܐ ܗ݀ܝ ܕܠܐ ܝ̇ܠܕܐ̣ ܠܢ ܐܡ̣ܪ. ܥܩܪܬܐ ܓܝܪ ܐܝܬܝܗ̇ ܗܘܬ ܥܕܬܐ: ܩܕܡ ܕܢܬܝܗܒܘܢ ܠܗ̇ ܒ̈ܢܝܐ. ܗ݀ܝ ܕܝܢ ܕܐܡ̣ܪ ܐܙܥ̣ܩ ܗ݀ܝ ܕܠܐ ܡܚܒܠܐ݂. ܗܕܐ ܗܝ ܕܐܡ̇ܪ. ܕܗܠܝܢ ܕܠܘܬ ܨ̈ܠܘܬܐ ܕܝܠܢ ܦܫܝܛܐܝܬ ܠܡܣܩܘ ܠܘܬ ܐܠܗܐ̣. ܠܐ ܐܝܟ ܗ݀ܝ ܕܚ̇ܒܠܐ ܬܡܐܢ ܠܢ. ܗ݀ܝ ܕܝܢ ܕܐܡ̣ܪ: ܕܣ̈ܓܝܐܝܢ ܒ̈ܢܝܗ̇ ܕܨ̇ܕܝܬܐ ܝܬܝܪܐܝܬ ܐܘ̇ ܕܗ݀ܝ ܕܐܝܬ ܠܗ̇ ܓܒܪܐ̣. ܡܛܠ ܕܨ̇ܕܝܬܐ ܡܣ̣ܬܒܪܐ ܗܘܬ ܕܐܝܬܝܗ̇ ܡܢ ܐܠܗܐ ܟܢܘܫܬܐ ܕܝܠܢ ܘܥܡܐ. ܗܫܐ ܕܝܢ ܕܗܝܡܢܢ: ܣ̈ܓܝܐܐ ܗܘ̣ܝܢܢ ܝܬܝܪ ܡܢ ܗ̇ܢܘܢ ܕܡܣ̣ܬܒܪܝܢ ܗܘܘ ܕܐܝܬ ܠܗܘܢ ܐܠܗܐ.܀ ܘܐܦ ܟܬܒܐ ܕܝܢ ܐܚܪܢܐ ܐܡ̇ܪ: ܕܠܐ ܐܬܝ̇ܬ ܕܐܩ̇ܪܐ ܠܙܕ̈ܝܩܐ݂. ܐܠܐ ܠܚ̈ܛܝܐ. ܗܕܐ ܐܡ̇ܪ: ܡܛܠ ܕܙܕܩ̇ ܠܗ݀ܢܘܢ ܕܐܒܝ̣ܕܝܢ ܠܡ̣ܦܪܩ. ܗ݀ܝ ܓܝܪ ܐܝܬܝܗ̇ ܪܒܬܐ ܘܬܡܝܗܬܐ̣. ܠܘ ܕܗܠܝܢ ܕܩ̇ܝ̈ܡܢ ܢܣܡܘܟ ܘܢܫܪܪ: ܐܠܐ݂ ܗܠܝܢ ܕܢ̈ܦܠܢ. ܗܟܢܐ ܐܦ ܡܫܝܚܐ ܨܒ̣ܐ ܠܡܦ݂ܪܩ ܠܗܠܝܢ ܕܐܒܝܕܝܢ. ܘܦܼܪܩ ܠܣ̈ܓܝܐܐ ܟܕ ܐܬܼܐ ܘܩ̣ܪܐ ܠܢ ܕܡܢ ܟܕܘ ܐܒܝܕܝܢ ܗܘܝܢ.

**III**

ܟܠܗ ܗܢܐ ܥܒ̣ܕ ܒܢ ܛܝܒܘܬܐ ܘܪܚܲܡ ܥܠܝܢ. ܩܕܡܐܝܬ ܡ̇ܢ: ܕܚܢܢ ܗ̇ܢܘܢ ܕܚ̇ܝ̣ܐܝܢܢ: ܠܐ̈ܠܗܐ ܡ̈ܝ̣ܬܐ ܠܐ ܡܕܒܚܝܢܢ݂ ܘܠܐ ܣ̇ܓܕܝܢܢ ܠܗܘܢ. ܒܬܪܟܢ ܕܝܢ݂. ܕܝܕܥܢܢ ܒܐܝܕ̈ܘܗܝ ܠܐܒܐ ܕܫܪܪܐ. ܐܝ̇ܕܐ ܗܝ ܕܝܢ ܝܕܥܬܐ ܕܠܘܬܗ. ܗ݀ܝ ܕܠܐ ܢܟܦܘܪ ܒܗ݀ܘ ܕܒܐܝܕ̈ܘܗܝ ܝܕܥ̣ܢܝܗܝ. ܐܡ̇ܪ ܕܝܢ ܐܦ ܗܘ݂: ܕܗ݀ܘ ܕܐܘܕܝ ܒܝ: ܐܘ̇ܕܐ ܒܗ ܐܦ ܐܢܐ ܩܕܡ ܐܒܐ. ܗܢܐ ܗܟܝܠ ܐܝܬܘܗܝ \*ܐܓܪܐ ܪܒܐ̣. ܐܢܗܘ݂ ܕܡ̇ܘܕܝܢܢ ܒܗ݀ܘ ܕܒܐܝܕ̈ܘܗܝ ܐܬܦ̣ܪܩܢܢ. ܒܡܢܐ ܕܝܢ ܡ̇ܘܕܝܢܢ ܒܗ. ܒܗ̇ܝ ܕܢܥ̣ܒܕ ܗܠܝܢ ܕܐܡ̇ܪ ܘܠܐ ܢܒ݁ܣܐ ܘܢܫܘܛ ܦܘܩ̈ܕܢܘܗܝ ܟܕ ܡ̇ܕܫܝܢܢ ܘܠܐ ܥ̇ܒܕܝܢܢ ܠܗܘܢܼ. ܘܕܠܘ ܒܣ̈ܦܘܬܐ ܒܠܚܘܕ ܚܲܝܒܝܢܢ ܕܢܩ̣ܪܝܘܗܝ: ܐܠܐ݂ ܡܢ ܟܠܗ ܠܒܢ݂. ܘܡܢ ܟܠܗ ܚܝܠܢ … ܐܡ̇ܪ ܓܝܪ ܐܦ ܒܐܫܥܝܐ݂. ܕܥܡܐ ܗܢܐ݂ ܒܣ̈ܦܘܬܗ ܗܘ ܡܝܩܪ ܠܝ. ܠܒܐ ܕܝܢ ܕܝܠܗܘܢ. ܠܪܘܚܩܐ ܐܝܬܘܗܝ ܡܢܝ. ܠܐ ܗܟܝܠ ܒܠܚܘܕ ܡܪܝܐ ܢܩ̣ܪܝܘܗܝ.

**IV**

ܠܘ ܓܝܪ ܗܕܐ ܦ̇ܪܩܐ ܠܢ. ܐܡ̇ܪ ܓܝܪ ܗܘ݂: ܕܠܘ ܟܠ ܕܐܡ̇ܪ ܠܝ ܡܪܝ ܡܪܝ ܢܬܦܖ݀ܩ: ܐܠܐ݂ ܗ݀ܘ ܕܥ̇ܒܕ ܙܕܝܩܘܬܐ. ܐܝܟܢܐ ܕܡܕܝܢ ܐܚ̈ܝ: ܒܥ̈ܒ݁ܕܐ ܢܘܕܐ ܒܗ: ܒܗ̇ܝ ܕܢ̇ܚ̣ܒ ܠܩܖ̈ܝܒܝܢ ܐܝܟ ܕܠܢܦܫܢ. ܒܗ̇ܝ ܕܠܐ ܢܓܘܪ ܐܦܠܐ ܢܣ̣ܬܘܪ ܠܚܕ̈ܕܐ ܐܦܠܐ ܢܛܢ: ܐܠܐ ܢܟ̈ܦܐ ܢܗܘܐ ܐܝ̇ܬܝܢ: ܡܖ̈ܚܡܢܐ: ܛ݁ܒ̈ܐ. ܘܕܢܚ̣ܫ ܥܡ ܚܕ̈ܕܐ ܚ̇ܝ̣ܒܝܢܢ݂. ܘܕܠܐ ܢܗܘܐ ܖ̈ܚܡܝܢܢ ܟܣܦܐ. ܒܗܠܝܢ ܥܒ݁ܕ̈ܐ ܢܘܕܐ ܒܗ: ܘܠܘ ܒܗܠܝܢ ܕܠܩܘܒܠܐ. ܘܠܐ ܙܕܩ̇ ܠܢ ܕܡܢ ܒܢ̈ܝܢܫܐ ܢܕ̣ܚܠ ܝܬܝܪܐܝܬ: ܐܠܐ̣ ܡܢ ܐܠܗܐ. ܡܛܠܗܕܐ̣ ܟܕ ܗܠܝܢ ܣܥ̇ܪܝܢܢ ܐܡ̇ܪ ܝܫܘܥ: ܕܐܢ ܬܗܘܘܢ ܐܝܬܝܟܘܢ ܕܟܢܝ̣ܫܝܢ ܥܡܝ ܒܚܕ ܥܘܒܐ: ܘܠܐ ܥ̇ܒܕܝܢ ܐܢܬܘܢ ܦܘ̈ܩܕܢܝ: ܐܦ̣ܩ ܐܫܕܝܟܘܢ ܠܒܪ. ܘܐ݀ܡܪ ܠܟܘܢ̣. ܙܠܘ ܠܟܘܢ ܡܢܝ. ܠܐ ܝ̇ܕܥ ܐܢܐ ܠܟܘܢ ܡܢ ܐܝܡܟܐ ܐܝܬܝܟܘܢ ܦܥ̈ܠܐ ܩܛ ܕܥ̇ܘ̣ܠܐ. ܩܪܝܢܐ ܕܚܕ ܒܫܒܐ ܕܠ̄ܓ̄ ܕܒܬܪ ܩܝ̣ܡܬܐ. ܡܢ ܗܪܟܐ ܐܚ̈ܝ ܟܕ ܫ̇ܒܩܝܢܢ ܠܡܬܠܐ ܕܥܠܡܐ ܗܢܐ݂.

**V**

ܢܥ̣ܒܕ ܨܒܝܢܐ ܕܗ݀ܘ ܕܩ̣ܪܐ ܠܢ݂. ܘܠܐ ܢܕ݂ܚܠ ܠܡܦܩ ܡܢ ܥܠܡܐ ܗܢܐ. ܐܡ̇ܪ ܓܝܪ ܡܪܢ̣. ܬܗܘܘܢ ܐܝܟ ܐܡ̣ܖ̈ܐ ܒܝܢܬ ܕܐܒ̈ܐ. ܟܕ ܕܝܢ ܥ̣ܢܐ ܦܐܛܪܘܣ ܐܡ̇ܪ ܠܗ. ܐܢܗܘ݂ ܗܟܝܠ ܕܢܢܬܫܘܢ ܐܢܘܢ ܕܐܒ̈ܐ ܠܐܡ̣ܖ̈ܐ̣. ܐܡ̇ܪ ܝܫܘܥ ܠܦܛܪܘܣ. ܠܐ ܢܕܚ̣ܠܘܢ ܐܡ̣ܖ̈ܐ ܡܢ ܕܐܒ̈ܐ ܡܢ ܒܬܪ ܕܡ̇ܝܬܝܢ. ܐܦ ܐܢܬܘܢ: ܠܐ ܬܕܚ̣ܠܘܢ ܡܢ ܐܝܠܝܢ ܕܩ̇ܛܠܝܢ ܠܟܘܢ: ܘܠܐ ܡܕܡ ܡܫܟܚܝܢ ܠܡܥ̣ܒܕ ܠܟܘܢ. ܐܠܐ ܕܚܠܘ: ܡܢ ܗ݀ܘ ܕܡܢ ܒܬܪ ܕܡ̇ܝܬܝܢ ܐܢܬܘܢ: ܐܝܬ ܠܗ ܫܘܠܛܢܐ ܥܠ ܢܦܫܐ ܘܥܠ ܦܓܪܐ ܠܡܪܡܝܘ ܐܢܘܢ ܒܓܗܢܐ. ܘܕܥܘ ܐܚ̈ܝ: ܕܡܥܡܪܐ ܕܒܣܪܐ ܗܢܐ ܒܥܠܡܐ ܗܢܐܼ. ܙܥܘܪܐ ܐܝܬܘܗܝܼ. ܘܙܥܘܪ ܙܒܢܐ. ܡܘܠܟܢܐ ܕܝܢ ܕܡܪܢ ܪܒܐ݂ ܘܬܡܝܗܐ. ܘܢܝܚܐ ܕܡܠܟܘܬܐ ܗ̇ܝ ܕܥܬܝܕܐ ܘܕܚ̈ܝܐ ܕܠܥܠܡ. ܡܢܐ ܗܟܝܠ ܐܝܬܘܗܝ ܗ݀ܘ ܕܥ̇ܒܕ ܕܬܫ̣ܬܘܘܢ ܠܗܝܢ: ܐܠܐ ܐܢ ܗ݀ܝ ܕܚܣܝܐܝܬ ܘܙܕܝܩܐܝܬ ܬܬܕ̇ܒܪܘܢ: ܘܕܗܠܝܢ ܥ̈ܠܡܢܝܬܐ ܐܝܟ ܢܘܟܖ̈ܝܬܐ ܬܚ̣ܫܒܘܢ ܐܢܝܢ: ܘܠܐ ܬܐܪܓܘܢ ܐܢܝܢ. ܟܕ ܓܝܪ ܢܪܓ ܠܡܩܼܢܐ ܗܠܝܢ݂. ܢ̇ܦܠܝܢܢ

**VI**

ܡܢ ܐܘܪܚܐ ܗ݀ܝ ܟܐܢܬܐ.܀ ܐܡ̇ܪ ܓܝܪ ܐܦ ܡܪܢ: ܕܠܐ ܐܢܫ ܥܒ̣ܕܐ ܐܝܬ ܕܡܫܟܚ ܠܬܪܝܢ ܡܖ̈ܝܐ ܢܦ̣ܠܚ ܥܒ̣ܕܘܬܐ. ܐܢܗܘ݂ ܗܟܝܠ ܕܚܢܢ ܢܒܥ̣ܐ ܕܐܦ ܠܐܠܗܐ ܢܦ̣ܠܚ ܥܒ̣ܕܘܬܐ ܘܐܦ ܠܡܡܘܢܐ̣.ܠܐ ܦ̇ܩܚܐ ܠܢ. ܡܢܐ ܓܝܪ ܝܘܬܪܢܐ: ܐܢ ܐܢܫ ܟܠܗ ܗܝܐ ܥܠܡܐ ܢܐܬܪ: ܢܦܫܗ ܕܝܢ ܢܘܒܕ. ܐܝܬܘܗܝ ܕܝܢ ܗܢܐ ܥܠܡܐ ܘܗ݀ܘ ܕܥܬܝܕ: ܬܪܝܢ ܒܥܠܕܒ̈ܒܐ. ܗܢܐ ܐܡ̇ܪ ܓܘܪܐ ܘܪܚ̣ܡܬ. ܟܣܦܐ݂ ܘܡܛܥܝܢܘܬܐ. ܗ݀ܘ ܕܝܢ ܒܗܠܝܢ ܕܐܝܟ ܗܟܢ݂ ܟ̇ܦܪ. ܠܐ ܗܟܝܠ ܡܫܟܚܝܢܢ ܕܬܪܝܗܘܢ ܢܗܘܐ ܐܝ̇ܬܝܢ ܖ̈ܚܡ̇ܐ. ܙܕ̇ܩ ܠܢ ܕܝܢ݂. ܕܟܕ ܒܗܢܐ ܟ̇ܦܪܝܢܢ: ܒܗ݀ܘ ܢܬܚ̇ܫܚ. ܣ̇ܒܪܝܢܢ ܕܝܢ ܐܚ̈ܝ: ܕܡܝܬܪܘܬܐ ܐܝܬܝܗ̇ ܕܗܠܝܢ ܕܗܪܟܐ ܢܣ̣ܢܐ݂. ܡܛܠ ܕܙܥܘܖ̈ܝܬܐ ܐܝܬܝܗܝܢ ܘܙܥܘܖ̈ܝܬ ܙܒܢܐ݂ ܘܡܬܚ̈ܒܠܢܝܬܐ. ܗ̇ܢܝܢ ܕܝܢ ܕܠܗܠ ܢܚ̇ܒ: ܡܛܠ ܕܠܐ ܡܬܚܒ̈ܠܢܝܬܐ ܐܝܬܝܗܝܢ. ܟܕ ܓܝܪ ܥ̇ܒܕܝܢܢ ܨܒܝܢܐ ܕܡܫܝܚܐ̣. ܢܫܟܚ ܢܝ̇ܚܬܐ ܕܬܡܢ. ܐܢܕܝܢ ܠܐ݂. ܘܠܐ ܡܕܡ ܢ̇ܦܨܐ ܡܢ ܬܫܢܝܩܐ ܕܠܥܠܡ: ܐܢ ܢܗܦܟ ܡܫܡܥܬܢ ܡܢ ܦܘܩ̈ܕܢܘܗܝ ܘܢܫܘܛ ܐܢܘܢ. ܐܡ̇ܪ ܓܝܪ ܐܦ ܟܬܒܐ ܕܚܙܩܝܐܝܠ: ܕܐܢ ܢܩܘܡܘܢ ܢܘܚ ܘܐܝܘܒ ܘܕܢܝܐܝܠ: ܠܐ ܢܦܨܘܢ ܒ̈ܢܝܗܘܢ ܒܫܒܝܬܐ. ܐܢܕܝܢ ܐܦ ܗܠܝܢ ܠܐ ܡܫܟܚܝܢ ܒܙܕܝ̈ܩܘܬܐ ܕܝܠܗܘܢ ܠܡܦܨܝܘ ܠܒ̈ܢܝܐ݂. ܚܢܢ ܐܢ ܠܐ ܢ̣ܛ݁ܪ ܠܡܥܡܘܕܝܬܐ ܗ̇ܝ ܕܢܣܼܒܢܢ ܕܟܝܬܐ ܘܕܠܐ ܛܘܠܫܐܼ. ܒܐܝܢܐ ܬܘܟܠܢܐ ܝܥܘܠ ܠܡܠܟܘܬܐ ܕܐܠܗܐ. ܐܘ̇ ܡ̇ܝ̣ܘ ܢܗܘܐ ܡܦܝܣܢܐ ܚܠܦܝܢ: ܐܢܗܘ݂ ܕܠܐ ܢܫܬܟܚ ܕܐܝܬ ܠܢ ܥ̈ܒ݁ܕܐ ܚ̈ܣܝܐ ܘܟ̈ܐܢܐ.

**VII**

ܡܕܝܢ ܐܚ̈ܝ: ܢܬܟܬܫ. ܟܕ ܝ̇ܕܥܝܢܢ݂. ܕܒ̈ܐܝܕܝܢ ܐܝܬܘܗܝ ܐܓܘܢܐ. ܘܕܒ̈ܐܓܘܢܐ ܗܠܝܢ ܡܬܚ̈ܒܠܢܐ݂. ܣܓܝ̈ܐܐ ܡܬܟܬܫܝܢ ܒܗܘܢ. ܐܠܐ݂ ܠܘ ܟܠܗܘܢ ܡܬܟ̇ܠܠܝܢ݂. ܐܠܐ ܐܢ ܗ̇ܢܘܢ ܒܠܚܘܕ ܕܣܓ̈ܝܐܬܐ ܥܡ̣ܠܘ ܘܛܒܐܝܬ ܐܬܟܬܫܘ.܀ ܚܢܢ ܗܟܝܠ ܢܬܟ̇ܬܫ: ܐܝܟܢܐ ܕܟܠܢ ܢܬܟ̇ܠܠ. ܡܕܝܢ ܙܪ̣ܗܛ ܐܘܪܚܐ ܗ̇ܝ ܬܪܝܨܬܐ. ܐܓܘܢܐ ܗܘ ܠܐ ܡܬܚܒܠܢܐ. ܘܣ̈ܓܝܐܐ ܡܢܢ ܢܚ̣ܬܘܢ ܒܗ ܒܕܐܪܐ. ܢܬܟ̇ܬܫ: ܐܝܟܢܐ ܕܐܦ ܢܬܟܲܠܠ. ܘܐܢ ܠܐ ܡܫܟܚܝܢܢ ܕܟܠܢ ܢܬܟܲܠܠ: ܐܦܢ ܠܘܥܕܐ ܕܟܠܝܠܐ̣ ܢܗܘܐ. ܕܢܕܥ ܕܝܢ ܙܕܩ̇ ܠܢ: ܕܗ݀ܘ ܕܐܓܘܢܐ ܗ݀ܘ ܡܬܚܒܠܢܐ ܡܬܟܬܫ: ܐܢ ܗܘ݂ ܕܢܫܬܟܚ ܕܡܚ̇ܒܠ: ܟܕ ܡܢܓܕ̣ ܡܫܬ̣ܩܠ̣ ܘܠܒܪ ܡܫܬܕܐ ܡܢ ܣܛܐܕܝܘܢ. ܡܢܐ ܣ̇ܒܪܝܢ ܐܢܬܘܢ. ܗ݀ܘ ܕܠܐܓܘܢܐ ܕܠܐ ܡܬܚܒܠܢܘܬܐ ܡܚ̇ܒܠ: ܡܢܐ ܢܚ̣ܫ. ܕܗ̇ܢܘܢ ܓܝܪ ܐܡ̇ܪ ܕܠܐ ܢܛ̣ܪܘ ܚܬܡܐ̣. ܬܘܠܥܗܘܢ̣ ܠܐ ܬܡܘܬ. ܘܢܘܪܗܘܢ̣ ܠܐ ܬܕܥܟ.

**VIII**

ܘܢܗܘܘܢ ܠܚܙܬܐ ܠܟܠ ܒܣܪ. ܥܕ ܗܟܝܠ ܐܝܿܬܝܢ ܥܠ ܐܪܥܐ̣ ܢܬܘܒ. ܛܝܢܐ ܓܝܪ ܐܝ̇ܬܝܢ ܒܐܝ̣ܕܐ ܕܐܘܡܢܐ. ܐܟܙܢܐ ܓܝܪ ܕܦ̇ܚܪܐ ܐܢ ܢܥܒܕ ܡܐܢܐ ܒܐܝܕ̈ܘܗܝ ܘܢܬܦܲܬܠ ܐܘ̇ ܢܬܬ̣ܒܪ ܬܘܒ ܡܢܕܪܝܫ ܗ̇ܦܟ ܓ݁ܒܠ ܠܗ: ܐܢܕܝܢ ܢܡܕ ܕܒܐܬܘܢܐ ܢܪܡܝܘܗܝ ܘܢܫ̣ܓܪܗ ܘܢܬܚܲܒܠ: ܠܐ ܬܘܒ ܡܥܕܪ ܠܗ ܡܕܡ̣. ܗܟܢܐ ܐܦ ܚܢܢ: ܟܡܐ ܕܐܝ̇ܬܝܢ ܒܥܠܡܐ ܗܢܐ ܒܒܣܪܐ: ܐܢ ܡܕܡ ܣܥ̣ܪܢܢ ܕܒܝ̣ܫ: ܢܬܘܒ ܡܢ ܟܠܗ ܠܒܢ ܐܝܟܢܐ ܕܢܬܦ̣ܪܩ ܡܢ ܡܪܢ: ܥܕ ܐܝܬ ܠܢ ܙܒܢܐ ܕܬܝܒܘܬܐ. ܡܢ ܒܬܪ ܓܝܪ ܕܢ̇ܦܩܝܢܢ ܡܢ ܒܣܪܐ̣. ܠܐ ܬܘܒ ܡܫܟܚܝܢܢ ܬܡܢ ܠܡ̇ܘܕܝܘ ܥܠ ܚ̈ܛܗܝܢ̣. ܘܠܐ ܕܢܬܘܒ ܬܘܒ. ܐܝܟܢܐ ܟܝܬ ܕܟܕ ܥ̇ܒܕܝܢܢ ܡܕܝܢ ܐܚ̈ܝ ܨܒܝܢܐ ܕܐܒܐ: ܘܠܒܣܪܐ ܕܝܠܢ ܢ̇ܛܪܝܢܢ ܕܟܝܐ: ܘܠܦܘ̈ܩܕܢܐ ܕܡܪܢ ܢ̇ܛܪܝܢܢ: ܢ̣ܣ̇ܒ ܚ̈ܝܐ ܕܠܥܠܡ. ܐܡ̇ܪ ܓܝܪ ܡܪܢ ܒܣܒܪܬܐ̣. ܕܐܢ ܗ̇ܝ ܕܙܥܘܪܝܐ ܠܐ ܢܛܪ̣ܬܘܢ: ܗ̇ܝ ܕܪܒܐ̣ ܡܲܢܘ ܢܬ̣ܠ ܠܟܘܢ. ܐܡ̇ܪ ܐܢܐ ܠܟܘܢ ܓܝܪ: ܕܗ݀ܘ ܕܐܝܬܘܗܝ \*ܡܗܝܡܢܐ ܒܗ̇ܝ ܕܙܥܘܪܝܐ̣. ܐܦ ܒܣܓ̈ܝܐܬܐ̣ ܡܗܝܡܢܐ ܐܝܬܘܗܝ. ܐܪܐ ܗܟܝܠ ܗܕܐ ܗܝ ܕܐܡ̇ܪ. ܛܪܘ ܠܒܣܪܐ ܕܟܝܐ: ܘܠܚܬܡܐ ܕܠܐ ܛܘܠܫܐ̣. ܐܝܟܢܐ ܕܚ̈ܝܐ ܬܩܒܠܘܢ.

**IX**

ܘܠܐ ܢܐܡܪ: ܐܦܠܐ ܐܢܫ ܡܢܟܘܢ: ܕܒܣܪܐ ܗܢܐ ܠܐ ܡܬܬܕܝܢ ܐܦܠܐ ܩܐܡ. ܕܥܘ ܒܡܢܐ ܐܬܦ̣ܪܩܬܘܢ: ܒܡܢܐ ܬܠܝ̣ܬܘܢ ܚܘܪܟܘܢ: ܐܠܐ ܐܢ ܟܕ ܒܒܣܪܐ \*ܗܢܐ ܐܝܬܝܟܘܢ. ܙܕܩ̇ ܠܢ ܗܟܝܠ: ܕܐܝܟ ܗܝܟܠܐ ܕܐܠܗܐ ܢܲܛܪ ܠܒܣܪܐ. ܐܟܙܢܐ ܓܝܪ ܕܒܒܣܪܐ ܐܬ̣ܩܪܝܬܘܢ: ܘܒܒܣܪܐ ܐܬ̣ܐ ܡܫܝܚܐ ܡܪܢ ܟܕ ܚܕ ܐܝܬܘܗܝ ܗ݀ܘ ܕܦܼܪܩ ܠܢ: ܟܕ ܐܝܬܘܗܝ ܗܘܐ ܡܿܢ ܩܕܡܐܝܬ ܪܘܚܐ: ܗܘܼܐ ܕܝܢ ܒܒܣܪܐ ܘܗܟܢܐ ܩܼܪܐ ܠܢ ܟܕ ܐܝܬܘܗܝ ܒܒܣܪܐܼ. ܗܟܢܐ ܐܦ ܚܢܢ ܒܗܢܐ ܒܣܪܐ ܢܩ̇ܒܠ ܐܓܪܐ. ܢܚ̇ܒ ܗܟܝܠ ܠܚܕ̈ܕܐ: ܐܝܟܢܐ ܕܢܐܬܐ ܟܠܢ ܠܡܠܟܘܬܐ ܕܐܠܗܐ. ܥܕ ܐܝܬ ܠܢ ܙܒܢܐ ܠܡܬܐܣܝܘ: ܢܬܠ ܢܦܫܢ ܠܐܠܗܐ ܗ݀ܘ ܕܡܐܣܐ ܠܢ. ܟܕ ܦܘܪܥܢ ܐܓܪܐ ܝ̇ܗܒܝܢܢ ܠܗ̣ ܐܝܢܐ. ܗ݀ܝ ܕܢܬܘܒ ܡܢ ܠܒܐ ܕܟܝܐ. ܚܲܙܝܐ ܓܝܪ ܐܝܬܘܗܝ \*ܐܠܗܐ ܕܩ̇ܕܡ ܚ̇ܙܐ ܟܠܗܝܢ: ܘܝ̇ܕܥ ܗܠܝܢ ܕܒܠܒܐ ܕܝܠܢ. ܢܬܠ ܠܗ ܗܟܝܠ ܬܫܒܘܚܬܐ. ܠܘ ܒܠܚܘܕ ܡܢ ܦܘܡܐ̣. ܐܠܐ ܐܦ ܡܢ ܠܒܐ. ܐܝܟܢܐ ܕܐܦ ܠܢ ܢܩ̇ܒܠ ܐܝܟ ܕܠܵܒܢܝܐ. ܐܦ ܓܝܪ ܐܡ̣ܪ ܡܪܢ: ܐܚ̈ܝ ܗܠܝܢ ܐܝܬܝܗܘܢ:

**X**

ܐܝܠܝܢ ܕܥ̇ܒܕܝܢ ܨܒܝܢܐ ܕܐܒܝ. ܡܕܝܢ ܐܚ̈ܝ ܘܐܚ̈ܘܬܝ: ܢܥܒ̣ܕ ܨܒܝܢܐ ܕܐܒܘܗܝ ܕܗ݀ܘ ܕܩ̣ܪܐ ܠܢ: ܐܝܟܢܐ ܕܢܐܚܐ. ܘܢܪܕܘܦ ܝܬܝܪܐܝܬ ܒܬܪ ܡܝܬܪܘܬܐ. ܠܒܝ̣ܫܘܬܐ ܕܝܢ ܢܫܒܘܩ: ܐܝܟ ܡܫܠܡܢܐ ܕܚܛܗ̈ܐ ܕܝܠܢ. ܘܢܥܪܘܩ ܡܢ ܪܘܫܥܐ̣ ܕܠܡܐ ܢܕܖ̈ܟܢ ܠܢ ܒ̈ܝ̣ܫܬܐ. ܐܢܓܝܪ ܢܬܚܼܿܦܛ ܕܢܗܘܐ ܛ݁ܒ̈ܐ̣. ܢܕܪܟ ܠܢ ܫܝܢܐ. ܡܛܠܗܕܐ ܓܝܪ ܥܠ̣ܬܐ̣ ܠܐ ܐܝܬ ܠܒܪܢܫܐ ܠܡܫܟܚܘ ܒܢܝ̈ܢܫܐ: ܗܠܝܢ ܕܥ̇ܒܕܝܢ ܠܕܚܠܬܐ ܐܢܫܝܬܐ: ܟܕ ܩ̇ܕܡܝܢ ܓ̇ܒܝܢ ܡܠܘܢ ܒܘܣܡܐ ܕܗܪܟܐ: ܐܘ̇ ܡܘܠܟܢܐ ܗ݀ܘ ܕܥܬܝܕ. ܠܐ ܓܝܪ ܝ̇ܕܥܝܢ ܕܕܐܝܟ ܐܝܢܐ ܬܫܢܝܩܐ ܐܝܬ ܠܗ ܠܒܘܣܡܐ ܕܗܪܟܐ: ܘܕܐܝܟ ܐܝܢܐ ܒܘܣܡܐ ܐܝܬ ܠܗ ܠܡܘܠܟܢܐ ܗ݀ܘ ܕܥܬܝܕ. ܘܐܠܘ ܡ̇ܢ ܗܢ̣ܘܢ ܒܠܚܘܕܝܗܘܢ ܐܝܬܝܗܘܢ ܗܘܘ ܕܗܠܝܢ ܣ̇ܥܪܝܢ: ܐܝܬ ܗܘܐ ܠܗܘܢ ܟܒܪ ܢܦܐܫܐ. ܗܫܐ ܕܝܢ ܡܥܙܝܢ ܟܕ ܐܝܬܝܗܘܢ ܡ̈ܠܦܢܐ ܕܒܝ̣̈ܫܬܐ ܠܢܦ̈ܫܬܐ ܗܠܝܢ ܦܫ̈ܝܛܬܐ ܘܕܠܐ ܥܕܠܝ: ܟܕ ܠܐ ܝ̇ܕܥܝܢ ܕܕܝ̣ܢܐ ܥܦܝܦܐ ܐܝܬ ܠܗܘܢ: ܠܗܘܢ ܟܝܬ ܘܠܐܝܠܝܢ ܕܫ̇ܡܥܝܢ ܠܗܘܢ.

**XI**

ܚܢܢ ܗܟܝܠ ܒܠܒܐ ܕܟܝܐ ܢܦ̣ܠܚ ܠܐܠܗܐ̣ ܘܢܗܘܐ ܙܕܝ̈ܩܐ. ܐܢܕܝܢ ܠܐ ܢܗܝܡܢ: ܡܛܠ ܗ݀ܝ ܕܙܕܩ̇ ܗܘܐ ܠܢ ܕܢܗܝܡܢ ܠܡܘܠܟܢܐ ܕܐܠܗܐ̣. ܫܪܝܪܐܝܬ̣ ܕܘ̈ܝܐ ܢܗܘܐ ܐܝ̇ܬܝܢ. ܐܡ̇ܪܐ ܓܝܪ ܐܦ ܡܠܬܐ ܢܒܝܝܬܐ̣. ܕܕܘ̈ܝܐ ܐܢܘܢ ܗ̇ܢܘܢ ܕܐܝܬܝܗܘܢ ܬܖ̈ܝܢܝ ܢܦܫܐ: ܗ̇ܢܘܢ ܕܡܬܦܫܟܝܢ ܒܠܒܗܘܢ: ܗ݀ܢܘܢ ܕܐܡ̇ܪܝܢ: ܕܗܠܝܢ ܡܢ ܩܕܝܡ ܫ̇ܡܥܝܢ ܗܘܝܢ ܡܢ ܐܒܗ̈ܝܢ: ܚܢܢ ܕܝܢ ܟܕ ܝܘܡܐ ܡܢ ܝܘܡܐ ܡܣܟܝܢܢ: ܘܠܐ ܡܕܡ ܡܢ ܗܠܝܢ ܚܲܙܐ ܠܢ. ܣ̈ܟܠܐ ܘܚܣܝܖ̈ܝ ܪܥܝܢܐ̣. ܦܚܡܘ ܢܦܫܟܘܢ ܠܩܝܣܐ. ܣܒܘ ܠܟܘܢ ܬܚܘܝܬܐ ܠܓܦܬܐ. ܩܕܡܐܝܬ̣ ܫ̇ܕܝܐ ܛܖ̈ܦܝܗ̇. ܒܬܪܟܢ̣ ܢܘܪܒܐ ܗ̇ܘܐ. ܡܢ ܒܬܪ ܗܠܝܢ̣ ܒܣ̣ܖ̈ܐ. ܒܬܪܟܢ ܥ̈ܢܒܐ ܕܡܚܘܝ ܠܗܝܢ. ܗܟܢܐ̣ ܐܦ ܥܡܐ ܕܝܠܝ. ܩܕܡܐܝܬ̣ ܕܘܘ̈ܕܐ ܘܐܘ̈ܠܨܢܐ ܗܘ݂ܘ ܠܗ: ܒܬܪܟܢ̣ ܢܩ̇ܒܠ ܛܒܬܐ.܀ ܡܕܝܢ ܐܚ̈ܝ: ܠܐ ܢܗܘܐ ܬܖ̈ܝܢܝ ܢܦܫܐ. ܐܠܐ ܟܕ ܡܣܒܪܝܢܢ ܢܣܟܐ̣ ܘܐܓܪܐ ܢܣ̣݀ܒ. ܡܗܝ̣ܡܢ ܗܘ ܓܝܪ ܗ݀ܘ ܕܡܠ̣ܟ: ܕܦܘܪܥܢ ܐܓܪܐ ܕܥ̈ܒ̇ܕܘܗܝ ܢܦܪܘܥ ܠܟܠܢܫ. ܐܢ ܗܟܝܠ ܢܥ̣ܒܕ ܙܕܝܩܘܬܐ ܩܕܡ ܐܠܗܐ̣. ܢܥܘܠ ܠܡܠܟܘܬܗ̣ ܘܢܩ̇ܒܠ ܡ̈ܘܠܟܢܐ: ܗܠܝܢ ܕܥܝܢܐ ܠܐ ܚ̣ܙܬ: ܘܐܕܢܐ ܠܐ ܫܡ̣ܥܬ.: ܘܐܦܠܐ ܥܠ ܠܒܐ ܕܒܪܢܫܐ ܣܠ̣ܩܘ.

**XII**

ܢܣ̇ܟܐ ܗܟܝܠ ܒܟܠܫܥ ܠܡܠܟܘܬܐ ܕܐܠܗܐ ܒܚܘܒ݂ܐ ܘܒܙܕܝܩܘܬܐ̣. ܡܛܠ ܕܠܐ ܝ̇ܕܥܝܢܢ ܠܝܘܡܐ ܕܕܢ̣ܚܗ.܀ ܟܕܓܝܪ ܐܫܬܐܠ ܗܘ݂ ܡܪܢ ܡܢ ܐܢܫ ܡܢ ܫ̈ܠܝܚܐ: ܕܠܐܡܬܝ ܐܬ݁ܝܐ ܡܠܟܘܬܗ: ܐܡ̣ܪ: ܐܡܬܝ ܕܢܗ̈ܘܝܢ ܬܪܬܝܗܝܢ ܚܕܐ: ܘܗ̇ܝ ܕܠܒܪ ܐܝܟ ܗ̇ܝ ܕܠܓܘ: ܘܕܟܪܐ ܥܡ ܢܩܒܬܐ : ܠܐ ܕܟܪܐ ܘܠܐ ܢܩܒܬܐ: ܐܠܐ ܬܪܝܗܘܢ ܚܕ ܐܝܬܝܗܘܢ. ܐܡܬܝ ܕܢܡܠܠ ܚܢܢ ܠܢ ܫܪܪܐ: ܘܒܬܪܝܢ ܦܓܖ̈ܝܢ ܕܠܐ ܢܟܠܐ ܘܕܠܐ ܡܣܒ ܒܐܦ̈ܐ ܬܗܘܐ ܢܦܫܐ ܚܕܐ: ܘܗ݀ܝ ܕܠܓܘ ܐܝܟ ܗ݀ܝ ܕܠܒܪ. ܗܕܐ ܐܡ̇ܪ. ܗ݀ܝ ܕܠܓܘ: ܠܢܦܫܐ ܐܡ̇ܪ. ܗ݀ܘ ܕܝܢ ܕܠܒܪ̣ ܠܦܓܪܐ. ܐܝܟ ܙܢܐ ܗܟܝܠ ܕܦܓܪܐ ܕܝܠܟ ܡܬܚܙܐ̣. ܗܟܢܐ ܐܦ ܢܦܫܟ ܝܕܝ̣ܥܬܐ ܘܓܠܝܬܐ ܬܗܘܐ ܒܥ̈ܒ̇ܕܐ ܛ̈ܒܐ. ܘܗ݀ܝ ܕܕܟܪܐ ܥܡ ܢܩܒܬܐ: ܘܠܐ ܕܟܪܐ ܘܠܐ ܢܩܒܬܐ̣. ܗܕܐ ܗܝ ܕܐܡ̇ܪ. ܐܝܟܢܐ ܕܐܚܐ ܟܕ ܢܚܙܐ ܚܬܐ̣. ܠܐ ܡܕܡ ܢܩܒܬܢܐ ܢܬܚ̇ܫܒ ܡܛܠܬܗ̇: ܐܦܠܐ ܟܕ ܚܬܐ ܬܚܙܐ ܠܐܚܐ: ܬܬܚ̇ܫܒ ܡܕܡ ܕܟܪܢܝܐ ܡܛܠܬܗ. ܟܕ ܗܠܝܢ ܐܡ̇ܪ ܥ̇ܒܕܝܢ ܐܢܬܘܢ̣. ܬܐܬܐ ܡܠܟܘܬܗ ܕܐܒܝ.܀

**XIII**

ܐܚ̈ܝ: ܐܡܬܝ ܕܗܘ݂ ܡܢ ܟܕܘ̣ ܢܬܘܒ. ܢܬܬܥܝܪ ܠܘܬ ܛܒܬܐ. ܡ̈ܠ̣ܝܐ ܓܝܪ ܐܝ̇ܬܝܢ ܕܚܣܝܪܘܬ ܗܘܢܐ ܣܓܝܐܬܐ ܘܕܒܝ̣ܫܘܬܐ. ܢܠ̣ܚܐ ܡܢܢ ܠܚ̈ܛܗܐ ܩ̈ܕܡܝܐ. ܘܟܕ ܬܝ̇ܒܝܢܢ ܘܡܢ ܢܦܫܐ ܡܬܬܘܝܢܢ. ܢܬܦ̣ܪܩ. ܘܠܐ ܢܗܘܐ ܫ̇ܦܖ̈ܝ ܠܒ̈ܢܝܢܫܐ̣. ܐܦܠܐ ܢܒܥܐ ܕܚܢܢ ܠܢ ܢܫ̣ܦܪ ܒܠܚܘܕ: ܐܠܐ̣ ܐܦ ܠܒܢ̈ܝܢܫܐ ܗ̇ܢܘܢ ܕܠܒܪ ܒܙܕܝܩܘܬܐ̣. ܐܝܟܢܐ ܕܫܡܐ ܕܡܪܝܐ̣ ܠܐ ܢܬܓ̇ܕܦ ܡܛܠܬܢ. ܐܡ̇ܪ ܓܝܪ ܐܦ ܡܪܢ. ܕܒܟܠܙܒܢ ܫܡܝ ܡܬܓ̇ܕܦ ܡܛܠܬܟܘܢ ܒܝܬ ܥ̈ܡܡܐ. ܘܬܘܒ: ܘܝ ܠܗ݀ܘ ܕܡܛܠܬܗ ܡܬܓ̇ܕܦ ܫܡܝ. ܒܡܢܐ ܕܝܢ ܡܬܓ̇ܕܦ. ܒܗ̇ܝ ܕܠܐ ܥ̇ܒܕܝܢܢ ܗܠܝܢ ܕܐܡ̇ܪܝܢ ܚܢܢ. ܥ̈ܡܡܐ ܓ݀ܝܪ ܟܕ ܫܡ̇ܥܝܢ ܡܢ ܦܘܡܢ ܡ̈ܠܐ ܕܐܠܗܐ̣. ܐܝܟ ܕܒ̈ܛܒܬܐ ܘܖ̈ܘܪܒܬܐ ܡܬܕܡܪܝܢ ܒܗܝܢ. ܒܬܪܟܢ ܕܝܢ ܟܕ ܢܐܠܦܘܢ ܥܒ̇ܕ̈ܐ ܕܝܠܢ: ܕܠܐ ܐܝܬܝܗܘܢ ܕܫ̇ܘܝܢ ܠܵܡܠܝܢ ܗܠܝܢ ܕܐܡܿܪܝܢܢ: ܡܢ ܗܪܟܐ̣ ܠܓܘܕܦܐ ܡܬܗܦܟܝܢ.ܟܕ ܐܡ̇ܪܝܢ: ܕܡܬ̣ܠܐ ܡܕܡ ܕܒܕܝܐ ܐܝܬܝܗܝܢ. ܘܛܥܝܘܬܐ. ܐܡܬܝ ܓܝܪ ܕܫ̇ܡܥܝܢ ܡܢܢ ܕܐܡ̇ܪ ܐܠܗܐ: ܕܠܐ ܐܝܬ ܠܟܘܢ ܛܝܒܘܬܐ ܐܢ ܪܚ̇ܡܝܢ ܐܢܬܘܢ ܠܗ̇ܢܘܢ ܕܪܚ̇ܡܝܢ ܠܟܘܢ: ܐܠܐ ܗܝܕܝܢ ܐܝܬ ܠܟܘܢ ܛܝܒܘܬܐ ܐܢ ܡ̇ܚܒܝܢ ܐܢܬܘܢ ܠܒܥ̈ܠܕܒܒܐ ܕܝܠܟܘܢ ܘܠܗ̇ܢܘܢ ܕܣ̇ܢܝܢ ܠܟܘܢ: ܗܠܝܢ ܐܡܬܝ ܕܫ̇ܡܥܝ̣ܢ. ܬܡ̇ܗܝ̣ܢ ܘܡܬܕܡܪܝܢ ܒܡܥܠܝܘܬܐ ܕܛܒܘܬܐ. ܐܡܬܝ ܕܝܢ ܕܢܚܙܘܢ: ܕܠܘ ܒܠܚܘܕ ܠܗ̇ܢܘܢ ܕܣ̈ܢܝܢ ܠܢ ܠܐ ܖ̈ܚܡܝܢܢ: ܐܠܐ ܐܦܠܐ ܠܗ̇ܢܘܢ ܕܡ̇ܚܒܝܢ ܠܢ: ܡܓܚܟܝܢ ܒܢ. ܡܬܓ̇ܕܦ ܗܟܝܠ ܫܡܐ ܕܡܫܝܚܐ. ܡܕܝܢ ܐܚ̈ܝ:

**XIV**

ܟܕ ܥ̇ܒܕܝܢܢ ܨܒܝܢܐ ܕܐܒܐ ܕܝܠܢ ܐܠܗܐ̣. ܢܗܘ̣ܐ ܡܢ ܥܕܬܐ ܗ݀ܝ ܩܕܡܝܬܐ: ܗ݀ܝ ܪܘܚܢܝܬܐ: ܗ݀ܝ ܕܩܕܡ ܫܡܼܫܐ ܘܣܗܪܐ ܐܬܒ̣ܪܝܬ: ܐܢܕܝܢ ܠܐ ܢܥ̣ܒܕ ܨܒܝܢܐ ܕܡܪܝܐ̣. ܢܗܘܐ̣ ܡܢ ܗܠܝܢ ܕܟܬܝܒ ܥܠܝܗܘܢ: ܕܗܘ݂ܐ ܒܝܬܐ ܕܝܠܝ ܡܥܪܬܐ ܕܠܵܣܛܝܐ. ܡܕܝܢ ܐܚ̈ܝ: ܢ̇ܚܒ ܕܡܢ ܥܕܬܐ ܕܚ̈ܝܐ ܢܗܘܐ ܐܝ̇ܬܝܢ. ܐܝܟܢܐ ܕܢܬܦ̣ܪܩ. ܠܐ ܕܝܢ ܣܒ̇ܪ ܐܢܐ ܥܠܝܟܘܢ ܕܛ݁ܥܝܐ ܠܟܘܢ: ܕܥܕܬܐ ܚܝܬܐ: ܦܓܪܐ ܐܝܬܝܗ̇ ܕܡܫܝܚܐ ܐܡ̇ܪ ܓܝܪ ܟܬܒܐ̣. ܕܥܒ̣ܕ ܐܠܗܐ ܠܒܪܢܫܐ ܕܟܪܐ̣ ܘܢܩܒܬܐ. ܗ݀ܘ ܕܟܪܐ ܐܝܬܘܗܝ̣ ܡܫܝܚܐ̣. ܘܗ݀ܝ ܢܩܒܬܐ ܐܝܬܝܗܲ ܥܕܬܐ. ܘܐܦ ܟ̈ܬܒܐ ܕܢܒ̈ܝܐ ܘܐܦ ܫ̈ܠܝܚܐ̣. ܠܥܕܬܐ ܠܘ ܗܫܐ ܐܡܿܪܝܢ ܠܗܿ ܕܐܝܬܝܗܿ: ܐܠܐܼ ܡܢ ܠܥܠ. ܐܝܬܝܗܿ ܗܘܬ ܓܝܪ ܪܘܚܢܝܬܐ. ܐܦ ܓܒܪܗܿ ܕܝܢ ܐܝܬܘܗܝܼ ܪܘܚܢܝܐ. ܗ݀ܘ ܕܐܝܬܘܗܝܼ ܝܫܘܥ ܡܫܝܚܐ ܡܪܢ. ܐܬܓ݂ܠܝ ܕܝܢ ܒܚܪܬܐ ܕܙܒ̈ܢܐ ܐܝܟܢܐ ܕܠܢ ܢܦܪܘܩ … ܥܕܬܐ ܕܝܢ ܟܕ ܪܘܚܢܝܬܐ ܐܝܬܝܗܿ ܗܘܬܼ. ܐܬܓ݂ܠܝܬ. ܒܒܣܪܐ ܕܡܫܝܚܐ. ܟܕ ܡܫܘܕܥܐ ܠܢ: ܕܐܢ ܐܢܫ ܡܢܢ ܢܛܼܪܝܗܿ ܒܒܣܪܗ ܘܠܐ ܢܚܒܠܝܗܿ: ܢܩܒܠܝܗܿ ܒܪܘܚܐ ܩܕܝܫܐ. ܒܣܼܪܐ ܓܝܪ ܗܢܐܼ. ܛܘܦܣܐ ܐܝܬܘܗܝ ܕܪܘܚܐ. ܠܐ ܐܢܫ ܗܟܝܠ ܕܡܚܿܒܠ ܠܗ݀ܘ ܛܘܦܣܐ: ܡܫܬܘܬܦ ܠܗ݀ܘ ܬܦܢܝܟܐ ܘܫܪܝܪܐ. ܐܪܐ ܗܟܝܠ ܗܕܐ ܗܝ ܕܐܡܿܪ ܐܚ̈ܝ . . ܕܛܪܘ ܒܣܪܐ̣ ܐܝܟܢܐ ܕܬܫܬܘܬܦܘܢ ܠܪܘܚܐ. ܐܢܕܝܢ ܐܡܿܪܝܢܢ ܕܒܣܪܐ ܥܕܬܐ ܐܝܬܘܗܝ: ܘܪܘܚܐ ܡܫܝܚܐܼ. ܐܪܐ ܗܟܝܠ ܗ݀ܘ ܕܨܿܥ̣ܪ ܠܒܣܪܐ ܕܝܠܗ: ܨܿܥ݂ܪ ܠܒܣܪܐ ܕܡܫܝܚܐ ܠܥܕܬܐ. ܗ݀ܘ ܗܟܝܠ ܕܕܐܝܟ ܗܢܐܼ. ܠܐ ܢܫܬܘܬܦ ܠܪܘܚܐ: ܗܘ ܕܐܝܬܘܗܝ ܡܫܝܚܐ. ܠܕܐܝܟ ܗܠܝܢ ܚ̈ܝܐ ܘܠܐ ܡܝܘܬܘܬܐ ܡܨ݂ܿܐ ܡܫܬܘܬܦ ܒܣܪܐ ܗܢܐܼ. ܟܕ ܢܗܘܐ ܢܩܢܦ ܠܗ ܪܘܚܐ ܩܕܝܫܐ. ܘܠܐ ܠܡܐܡܪ ܐܢܫ ܡܫܟܚܼ ܘܠܐ ܠܡܡܠܠܘ:

**XV**

ܗܠܝܢ ܕܛܝܒ ܡܪܝܐ ܠܓܒ̈ܝܐ ܕܝܠܗ. ܠܐ ܣܿܒܪ ܐܢܐ ܕܝܢ ܕܡܿܠܘܟܘܬܐ ܙܥܘܪܬܐ ܥܿܒܕܬ ܠܟܘܢ ܡܛܠ ܥܢܘܝܘܬܐ: ܗ݀ܝ ܕܟܕ ܢܥܒܼܕܝܗܿ ܐܢܫ̣ ܠܐ ܢܬܬܘܐ ܘܢܬܘܒ: ܐܠܐ ܐܦ ܢܦܫܗ ܢܫܘܙܒ: ܐܦ ܠܝ ܗ݀ܘ ܕܡ̇ܠܟܬ. ܐܓܪܐ ܓܝ̣ܪ ܠܐ ܐܝܬܘܗܝ ܙܥܘܪܐ: ܕܢܦܫܐ ܕܛ݁ܥܝܐ ܘܐܒ݁ܕܐ ܠܡܦܢܝܘ ܠܘܬ ܗ݀ܝ ܕܬܬܦ̣ܪܩ. ܗܢܐ ܓܝܪ ܦܘܪܥܢ ܐܓܪܐ ܐܝܬ ܠܢ ܠܡ̣ܦܪܥ ܠܐܠܗܐ ܗ݀ܘ ܕܒ̣ܪܐ ܠܢ݂. ܐܢܗܘ݂ ܕܗ݀ܘ ܟܝܬ ܕܐܡ̇ܪ ܘܗ݀ܘ ܕܫܡ̇ܥ: ܥܡ ܚܘܒ݂ܐ ܘܥܡ ܗܝܡܢܘܬܐ: ܐܦ ܢܐܡܪ ܐܦ ܢܫ̣ܡܥ. ܢܟܬܪ ܗܟܝܠ ܒܗܠܝܢ ܕܗܝ̣ܡܢܢ ܙܕܝ̈ܩܐ ܘܚ̈ܣܝܐܼ. ܐܝܟܢܐ ܕܥܡ ܦܐܪܪܝܣܝܐ ܢܫܼܐܠ ܡܢ ܐܠܗܐ ܗ݀ܘ ܕܐܡܿܪ: ܕܟܕ ܥܕܟܝܠ ܡܡܠܠ ܐܢܬ: ܐܡܿܪ ܗܐ ܐܢܐ ܩܪܝܒ ܐܢܐ. ܗܕܐ ܓܝܪ ܡܠܬܐܼ. ܕܡܘܠܟܢܐ ܪܒܐ ܐܝܬܝܗܿ ܐܬ.ܐ. ܕܝܬܝܪ ܓܝܪ ܡܛܝ̣ܒ ܡܪܝܐ ܐܡܿܪ ܗܘ݂ ܠܗ: ܠܘܬ ܗ̇ܝ ܕܢܬܠ ܫܐܠܬܗ ܕܗ݀ܘ ܕܫܿܐܠ ܠܗ.܀ ܟܕ ܗܟܝܠ ܒܗܿ ܒܒܣܝܡܘܬܐ ܘܛܒܘܬܐ ܕܐܠܗܐ ܡܬܒܣܡܝܢܢ݂. ܠܐ ܢܚܣܘܡ ܚܢܢ ܒܢ ܠܡܫܬܘܬܦܘ ܒܛܒ̈ܬܐ ܕܐܝܟ ܗܠܝܢ. ܐܝܟ ܓܝܪ ܗܢܝܐܘܬܐ ܕܐܝܬ ܠܗܝܢ ܠܵܡܠܐ ܗܠܝܢ ܠܗܠܝܢ ܕܥܒ̣ܕܘ ܐܢܝܢ݂. ܟܠܗ ܗܢܐ ܚܘܝܒܐ ܐܝܬ ܒܗܝܢ:

**XVI**

ܠܗܿܢܘܢ ܕܠܐ ܫܡ̣ܥܘ. ܡܕܝܢ ܐܚܝ̈ ܚ̈ܒܝܒܐ ܟܕ ܥܠܼܬܐ ܢܣܼܒܢܢ ܠܘ ܙܥܘܪܬܐ ܠܘܬ ܗܝܿ ܕܢܬܘܒ: ܟܕ ܙܒܢܐ ܐܝܬ ܠܢ :ܢܬܦ̣ܢܐ ܠܘܬ ܐܠܗܐ ܗ݀ܘ ܕܩܼܪܐ ܠܢ. ܥܕ ܐܝܬ ܠܢ ܐܒܐ ܕܡܩܿܒܠ ܠܢ. ܐܢ ܓܝܪ ܒܗ̈ܢܝܘܬܐ ܗܠܝܢ ܢܟܦܘܪ: ܘܠܢܦܫܢ ܢܙܼܟܐ ܟܕ ܠܐ ܥܿܒܕܝܢܢ ܖ̈ܓܝܓܬܗܿ ܒܝܼ̈ܫܬܐܼ. ܢܫܬܘܬܦ ܒܖ̈ܚܼܡܘܗܝ ܕܡܪܢ ܝܫܘܥ ܡܫܝܚܐ. ܕܥܘ ܕܝܢ ܕܡܢ ܟܕܘ: ܐܬܿܐ ܠܗ ܝܘܡܐ ܕܕܝ̣ܢܐ ܐܝܟ ܬܢܘܪܐ ܕܝܿܩܕ . . ܘܢܬܛ݁ܠܩܘܢ ܡܢܗܘܢ ܕܫܡܝܐ. ܘܟܠܗܿ ܐܪܥܐ ܐܝܟ ܐܒܪܐ ܕܥܠ ܢܘܪܐ ܡܬܦܿܫܪ: ܘܗܝܕܝܢ \*ܢܬܓ̈ܠܝܢ ܟܣܝ̈ܬܐ ܘܥܒܿܕ̈ܐ ܓ̈ܠܝܐ ܕܒܢܝܢ̈ܫܐ.܀ ܡܕܡ ܕܛܒܐ ܗܟܝܠ ܐܝܬܝܗܿ ܡܪܚܡܢܘܬܐܼ. ܐܝܟ ܬܝܒܘܬܐ ܕܡܢ ܚܛܝܼܬܐ. ܛ݁ܒ ܨܘܡܐ. ܨܠܘܬܐ. ܡܪܚܡܢܘܬܐ ܕܝܢ: ܛ݁ܒܐ ܡܢ ܬܪܝܗܘܢ. ܚܘܒ݂ܐ ܕܝܢ: ܡܚܿܦܐ ܣܘܓܐܐ ܕܚ̈ܛܗܐ. ܨܠܘܬܐ ܕܝܢ ܕܡܢ ܬܐܪܬܐ ܛܒܬܐܼ. ܡܢ ܡܘܬܐ ܡܦܨܝܐ. ܛܘܒܘܗܝ ܠܟܠ ܡܿܢ ܕܢܫܬܟܚ ܒܗܠܝܢ ܡܫܡܠܝܐܼ. ܡܪܚܡܢܘܬܐ ܓܝܪ.

**XVII**

ܒܘܨܪܐ ܕܚ̈ܛܗܐ ܗܿܘܝܐ. ܢܬܘܒ ܗܟܝܠ ܡܢ ܟܠܗ ܠܒܢ: ܐܝܟܢܐ ܕܠܐ ܐܢܫ ܡܢܢ ܢܐܒܕ. ܐܢܓܝܪ ܦܘ̈ܩܕܢܐ ܐܝܬ ܠܢ ܕܐܦ ܗܕܐ ܢܣܥܘܪ: ܗ݀ܝ ܕܐܦ ܡܢ ܦܬܟܖ̈ܐ ܢܬܘܦ ܘܢܪܬܐܼ. ܟܡܐ ܝܬܝܪܐܝܬ: ܕܢܦܫܐ ܕܡܢ ܟܕܘ ܝܿܕܥܐ ܠܐܠܗܐ: ܠܐ ܙܕܿܩ ܕܬܐܒܕܝ. ܢܣܝܥ ܗܟܝܠ ܚܢܢ ܠܢ: ܕܐܦ ܠܗ݀ܢܘܢ ܕܡܚܝ̣ܠܝܢ ܠܡܣܩܘ ܠܘܬ ܛܒܬܐ: ܐܝܟܢܐ ܕܢܬܦܼܪܩ ܟܠܢ݂. ܘܢܿܦܢܐ ܠܚܕ̈ܕܐܼ ܘܢܪܬܐ. ܘܠܘ ܒܠܚܘܕ ܗܫܐ ܢܣܼܬܒܪ ܕܨܿܝܬܝܢܢ ܘܡܗܝܡܢܝܢܢ ܟܕ ܡܬܬܪܬܝܢܢ ܡܢ ܩܫ̈ܝܫܐܼ. ܐܠܐ ܐܡܬܝ ܕܠܒܝܬܐ ܢܫܬܡܿܪ ܘܢܓܗܐ ܡܢ ܟܠܗܝܢ݂. ܢܬܥܿܗܕ ܠܦܘ̈ܩܕܢܐ ܕܡܪܝܐܼ. ܘܠܐ ܢܡܬܘܚ ܘܢܟܬܪ ܒܖ̈ܓܝܓܬܐ ܥܠܡ̈ܢܝܬܐ. ܐܠܐ ܟܕ ܣܒܝܣܐܝܬ ܡܨܿܠܝܢܢ: ܢܢܣܐ ܠܡܫܬܘܫܛܘ ܒ̈ܦܘܩܕܢܐ ܕܡܪܢ. ܐܝܟܢܐ ܕܟܕ ܟܠܢ ܗܝ݂ ܟܕ ܗܝ݂ ܡܬܪܥܝܢܢ: ܢܗܘܐ ܐܝ̇ܬܝܢ ܕܐܟܚܕܐ ܟܢܝܫܝܢܢ ܠܚ̈ܝܐ. ܐܡ̣ܪ ܓܗ݀ ܡܪܢ: ܐܬ݁ܐ ܐܢܐ ܠܡܟܢܫܘ ܠܟܠܗܘܢ ܥ̈ܡܡܐ. ܫܖ̈ܒܬܐ ܘܠܵܫܢܐ. ܗܕܐ ܕܝܢ ܐܡܿܪܼ. ܥܠ ܝܘܡܐ ܕܕܢܚܼܗ: ܐܡܬܝ ܕܢܐܬܐ ܘܢܦܪܘܩ ܠܢ: ܠܟܠܚܕ ܐܝܟ ܥܒܿܕ̈ܐ ܕܝܠܗ: ܘܢܚܙܘܢ ܫܘܒ݂ܚܗ ܒܥܘܫܢܐ ܘܐܘܚܕܢܐ ܠܐ ܡܗ̈ܝܡܢܐ ܘܢܬܡ݂ܗܘܢ: ܟܕ ܝ̇ܕܥܝܢ ܠܡܠܟܘܬܗ ܕܥܠܡܐ ܗܢܐ. ܘܗܝܕܝܢ ܢܐܡܪܘܢ݀ ܕܘܝ ܠܢ ܕܐܢܬ ܐܝܬܝܟ ܗܘܝܬ̣ ܘܠܐ ܝ̇ܕܥܝܢ ܗܘܝܢ݂. ܘܠܐ ܡܗܝܡܢܝܢ ܗܘܝܢ. ܘܠܐ ܡܬܬܦܝܣܝܢ ܗܘܝܢ ܠܩܫ̈ܝܫܐ ܗ̇ܢܘܢ ܕܡ̇ܘܕܥܝܢ ܗܘܘ ܠܢ ܡܛܠ ܦܘܪܩܢܢ. ܘܬܘܠܥܗܘܢܼ ܠܐ ܬܡܘܬ. ܘܢܘܪܗܘܢܼ ܠܐ ܬܕܥ̣ܟ. ܘܢܗܘܘܢ ܠܚܙܬܐܼ ܠܟܠܒܣܪ. ܠܝܘܡܐ ܗ݀ܘ ܕܕܝܼܢܐ ܐܡܿܪ. ܐܡܬܝ ܕܢܚܙܘܢ ܠܗܿܢܘܢ ܕܒܢ ܐܪܫܥܘ: ܘܐܛܥܼܝܘ ܒܦܘ̈ܩܕܢܐ ܕܝܫܘܥ ܡܫܝܚܐ. ܙܕܝ̈ܩܐ ܕܝܢ ܗܿܢܘܢ ܕܣܥܼܪܘ ܫܦܝܪ ܒܕܘܒܖ̈ܝܗܘܢ ܘܣܝܒܪܘ ܫ̈ܢܕܐ: ܘܣܢ̣ܘ ܠܣܢܝܐܘܬ ܚ̈ܫܐ ܕܢܦܫܐܼ. ܐܡܬܝ ܕܢܚܙܘܢ ܠܗܿܢܘܢ ܕܦܕܘ ܘܟܦܼܪܘ ܒܝܫܘܥ ܐܘ̇ ܒܝܕ ܡ̈ܠܐ ܐܘ ܒܝܕ ܥ̈ܒܿܕܐ: ܕܐܝܟܢܐ ܡܫܬܢܩܝܢ ܒܫ̈ܢܕܐ ܩܫ̣̈ܝܐ ܘܒܢܘܪܐ ܕܠܐ ܕܥ̇ܟܐ݂. ܢܗܘܘܢ ܒܪܘܙܐܼ. ܟܕ ܝܗ̇ܒܝܢ ܬܫܒܘܚܬܐ ܠܐܠܗܗܘܢ. ܟܕ ܐܡ̇ܪܝܢ݂. ܕܣܒܪܐ ܐܝܬ ܠܗ݀ܘ ܕܦܠ̣ܚ ܥܒ̣ܕܘܬܐ ܠܐܠܗܐ ܡܢ ܟܠܗ ܠܒܗ.

**XVIII**

ܘܐܦ ܚܢܢ ܗܟܝܠ ܐܚ̈ܝ: ܢܗܘܐ ܡܢ ܗܠܝܢ ܕܡ̇ܘܕܝܢ ܘܡܩܒܠܝܢ ܛܝܒܘܬܐ: ܡܢ ܗ̇ܢܘܢ ܕܦܠ̣ܚܘ ܥܒ̣ܕܘܬܐ ܠܐܠܗܐ̣. ܘܠܐ ܡܢ ܖ̈ܫܝܥܐ ܕܡܬܕܝܢܝܢ … ܐܦ ܓܝܪ ܐܢܐ ܕܐܝ̇ܬܝ ܚܛܝܐ ܒܟܠܗܝܢ: ܘܠܐ ܥܕܟܝܠ ܦܠܝܛ ܐܢܐ ܡܢ ܢܣܝܘܢܐ: ܐܠܐ ܥܕܟܝܠ ܐܝ̇ܬܝ ܒܝܢܬ ܐܘܖ̈ܓܢܐ ܕܐܟܠܩܪܨܐ̣. ܝܨܝܦ ܐܢܐ ܠܡܪܕܦ ܒܬܪ ܙܕܝܩܘܬܐ̣. ܐܝܟܢܐ ܕܐܫܟܚ ܐܦܢ ܒܩܪܝܒܘܬܗ̇ ܐܗܘܐ: ܟܕ ܕܚ̇ܠ ܐܢܐ ܡܢ ܕܝ̣ܢܐ ܕܥܬܝܕ.܀ ܩܝ ܩܪܝܢܐ ܕܚܕ ܒܫܒܐ. ܕܟ̄ܗ̄ ܕܒܬܪ ܩܝ̣ܡܬܐ.

**XIX**

ܡܕܝܢ ܐܚ̈ܝ ܘܐܚ̈ܘܬܝ̣. ܡܢ ܒܬܪ \*ܐܠܗܐ݂. ܡܦܝܣܢܘܬܐ ܐܘ̇ܟܝܬ ܡܪܬܝܢܘܬܐ ܕܝܠܗ ܕܫܪܪܐ \*ܩ̇ܪܐ ܐܢܐ ܩܕܡܝܟܘܢ ܠܘܬ ܗ̇ܝ ܕܬܚܘܪܘܢ ܒܗܠܝܢ ܕܟܬܝ̈ܒܢ. ܐܝܟܢܐ ܕܐܦ ܠܢܦܫܟܘܢ ܬܫܘܙܒܘܢ̣. ܐܦ ܠܝ ܕܩ̇ܪܐ ܐܢܐ ܠܟܘܢ ܡ̈ܠܐ ܕܐܠܗܐ. ܐܓܪܐ ܓܝܪ ܫ̇ܐܠ ܐܢܐ ܠܟܘܢ: ܕܬܬܘܒܘܢ ܡܢ ܟܠܗ ܠܒܟܘܢ: ܟܕ ܦܘܪܩܢܐ ܘܚ̈ܝܐ ܐܢܬܘܢ ܠܟܘܢ ܝ̇ܗܒܝܢ ܐܢܬܘܢ. ܟܕ ܗܕܐ ܓܝܪ ܥ̇ܒܕܝܢܢ݂. ܢܝܫܐ ܠܟܠܗܘܢ ܛܠܵܝܐ ܣ̇ܝܡܝܢܢ: ܗ̇ܢܘܢ ܕܨ̇ܒܝܢ ܕܡܛܠ ܫܦܝܪܘܬ ܕܚܠܬܐ ܘܒܣܝܡܘܬܐ ܕܐܠܗܐ ܢܚܘܘܢ ܪܚ̣ܡܬ. ܥܡܠܐ. ܘܠܘ ܠܐ ܗܢܝܐܝܬ ܢܗܘܐ ܐܝܬ ܠܢ ܘܢܫܬܚܩ ܘܢܪܛܢ ܐܝܟ ܗ̇ܢܘܢ ܠܐ ܚ̈ܟܝܡܐ: ܐܡܬܝ ܕܐܢܫ ܢ̇ܪܬܐ ܠܢ ܘܢ̇ܦ̣ܢܐ ܠܢ ܡܢ ܥܲܘܠܐ ܠܙܕܝܩܘܬܐ. ܐܝܬ ܓܝܪ ܐܡܬܝ ܕܟܕ ܒܝ̣ܫ̈ܬܐ ܣܿܥܪܝܢܢ: ܠܐ ܝ̇ܕܥܝܢܢ: ܡܛܠ ܬܪܝܢܘܬ ܢܦܫܐ ܘܠܐ ܗܝܡܢܘܬܐ ܗ݀ܝ ܕܐܝܬ ܒܚ̈ܕܝܐ ܕܝܠܢ: ܘܡܚ̇ܫܟܝܢܢ ܒܬܪܥܝܬܢ ܡܢ ܖ̈ܓܝܓܬܐ ܗܠܝܢ ܣܖ̈ܝܩܬܐ. ܢܣܥܘܪ ܗܟܝܠ ܙܕܝܩܘܬܐ̣. ܐܝܟܢܐ ܕܠܓܡܪ ܢܬܦܼܪܩ.܀ ܛܘܒܝܗܘܢ ܠܐܝܠܝܢ ܕܐܫܬ̣ܡܥܘ ܘܥܼܢܘ ܠܦܘ̈ܩܕܢܐ ܗܠܝܢ. ܐܦܢ ܩܠܝܠ ܙܒܢܐ ܢܬܛ̇ܪܦܘܢ ܒܥܠܡܐ݂. ܒܦܐܖ̈ܐ ܠܐ ܡ̈ܝܘܬܐ ܕܩܝܡ݂ܬܐ ܢܬܒܣܡܘܢ. ܠܐ ܗܟܝܠ ܢܬܬܥܝܩ ܫܦܝܪ ܕܚܠܬܐ: ܐܢ ܒܙܒ̈ܢܐ ܕܗܪܟܐ ܢܬܕܘܐ. ܙܒܢܐ ܗ݀ܘ ܛܘܒܬܢܐ ܡܣܟܐ ܠܗ ܠܥܠ ܥܡ ܐܒܗ̈ܬܐ. ܟܕ ܡܬܢܚܡ̣ ܢ̣ܚܕܐ ܒܥܠܡܐ ܗ݀ܘ ܕܠܐ ܥܩܐ.

**XX**

ܐܠܐ݂ ܐܦܠܐ ܗ݀ܝ ܠܬܪܥܝܬܐ ܕܝܠܢ ܬܫܓܘܫ: ܕܚ̇ܙܝܢܢ ܠܥ̇ܘ̈ܠܐ ܕܥܬܝܪܝܢ: ܘܠܥܒ̣̈ܕܐ ܕܐܠܗܐ ܟܕ ܡܬܐܠܨܝܢ. ܢܗܝܡܢ ܗܟܝܠ ܐܚ̈ܝ ܘܐܚ̈ܘܬܝ: ܕܢܣܝܢܐ ܕܡܢ ܐܠܗܐ ܚܲܝܐ ܣ̇ܒܠܝܢܢ ܘܡܬܟܬܫܝܢܢ ܘܡܬܕܪܫܝܢ ܚܢܢ ܒܚ̈ܝܐ ܗܠܝܢ ܕܗܫܐ݂. ܐܝܟܢܐ ܕܒܗܠܝܢ ܕܥܬܝܕܝܢ ܢܬܟܠܠ. ܘܠܐ ܐܢܫ ܡܢ ܙܕܝ̈ܩܐ ܩܠܝܠܐܝܬ ܢܣ̣ܒ ܦܐܖ̈ܐ. ܐܠܐ݂ ܡܣ̇ܟܐ ܠܗܘܢ. ܐܠܘ ܓܝܪ ܐܠܗܐ ܐܓܪܐ ܕܙܕܝ̈ܩܐ ܩܠܝܠܐܝܬ ܦ̇ܪܥ ܗܘܐ̣. ܬܪܝܨܐܝܬ ܬܐܓܘܪܬܐ ܗܘܬ ܗ݀ܝ ܕܦ̇ܠܚܝܢ ܗܘ̣ܝܢ݂. ܘܠܘ ܕܚ̣ܠܬ. ܐܠܗܐ. ܡܣܬܒ̣ܪܝܢ ܗܘܝܢ ܓܝܪ ܕܐܝ̇ܬܝܢ ܙܕ̈ܝܩܐ݂. ܠܘ ܟܕ ܒܬܪ ܕܚܠ݂ܬ. ܐܠܗܐ ܪܕܦ̇ܝܢ ܗܘܝܢ: ܐܠܐ ܒܬܪ ܝܘܬܪܢܐ. ܘܡܛܠܗܕܐ ܕܝ̣ܢܐ ܐܠܗܝܐ ܣܲܓܦ ܠܪܘܚܐ ܕܠܐ ܐܝ̣ܬܝܗ̇ ܙܕܝܩܬܐ̣. ܘܐܘܩܪ ܒܐܣܘܖ̈ܐ. ܀ ܠܗ݀ܘ ܕܒܠܚܘܕܘܗܝ ܐܠܗܐ: ܠܐ ܡܬܚܙܝܢܐ ܐܒܐ ܕܫܪܪܐ ܡܪܢ ܝܫܘܥ ܡܫܝܚܐ: ܠܗ݀ܘ ܕܫܕܪ ܠܦܪܘܩܐ ܘܪܝܫܐ ܕܚ̈ܝܐ ܘܕܦܘܪܩܢܐ ܕܝܠܢ: ܗ݀ܘ ܕܒܐܝܕ̈ܘܗܝ ܓܠ̣ܝܗܝ ܠܢ ܠܫܪܪܐ ܘܠܒܘܣܡܐ ܫܡ̇ܝܢܐ: ܘܐܦ ܠܗ ܠܝܫܘܥ ܡܫܝܚܐ ܡܪܢ: ܥܡ ܪܘܚܐ ܩܕܝܫܐ݂. ܫܘܒ݂ܚܐ ܘܐܝܩܪܐ ܘܐܘܚܕܢܐ݂. ܠܥ̈ܠܡܐ ܕܥ̈ܠܡܐ݂ ܐܡܝܢ. ܫܠ̣ܡܬ. ܐܓܪܬܐ ܕܬܪܬܝܢ ܕܩܠܝܡܝܣ: ܕܠܘܬ ܩܘܖ̈ܝܢܬܝܐ.